
Predoslovie 


De-amu, dacă soarele şi-a prăpădit bărbăţia e bine. Cum s-ar zice, pot 
ieşi în cerdac. Uite-aşa! Şăd pe acel scaun meșterit de stolerul Mihail și 
îndrăgesc din ochi mălinul răsărit la poalele pridvorului. Munţii Vrâncioaiei 
îşi varsă răcoarea, sihla albăstrește văzduhul, trage cugetul de mână să-și 
caute tihna. 

Irra! Păcatele mele! Stârcuţele mi-au rușinat florile. Se cheamă că 
mâine trebuie însănătoşit gardul cu uluci tinere. Gardul grădiniţei și 
nevrednicul de mine suntem vârsteni, împlinim prin voinţa Celui de Sus la 
Sân Chietru șaptezeci de ani. Pe dumnealui l-a betegit veninul pământului, 
pe mine o pârdalnică de vătămătură tare căpoasă și hamică dobândită în 
vremea pojarului de la 1820... Ne sprijinim unul pe celălalt și, să nu vorbesc 
cu păcat, o mai ducem. După umbra conacului s-ar cuveni să fie ceasurile 
cinci. Slugile îşi cercetează hodina prin chilii, Niculăiţă, ucenicul meu, 
ispiteşte peștii iazului cu o râmă şi un bold îndoit, cercând a-i amăgi. Am în 
față cartea părintelui Ilarie, la dreapta un cofăiel cu apă rece scos din inima 
pământului şi gavanosul cel mititel cu dulceaţă de zmeură crescută sub 
ziduri. Taina amestecului mi-a încredinţat-o chelarul Dionisie în ziua când 
Domnul l-a chemat să dea socoteală pentru bucatele de frupt hăpăite pe 
ascuns în postul Paştelui. Când Cel de Sus va porunci să-i bat la porți pentru 
aceeași netrebnică ispravă, voi încredinţa-o şi eu ucenicului. 

Oh, păcătosul și poftalnicul de mine! lar am scăpat o chicătură în 
omătul bărbii! încaltea, știu c-o să-și râdă Niculăiţă prin unghere. 

Află, frate cetitorule, că acea carte ce se găseşte în faţa mea are o istorie 
lungă. La anul 1711 tătarii au năvălit hultănește la ceas de noapte asupra 
sfintei Mănăstiri a Domniței. Cuvioşii călugări s-au apărat cu furca într-o 
mână şi crucea în cealaltă, dar ascuţișurile paginilor au biruit. Din toată 
suflarea mănăstirii n-a rămas decât un ucenic nevârstnic. El a scos de sub 
anteriul părintelui Ilarie, cuprins de flacără, această carte. Cine a trudit s-o 
întocmească rămâne o taină, așa că, având îngăduința domniei tale, frate 
cetitorule, o voi pune pe seama acelui călugăr asupra căruia s-a găsit. 

Cum a ajuns în bibliotichia boierului Alecu Florescu, tot o taină 
rămâne. Rânduiala cărților mi-a încredințat-o bunelul conului Alecu mie, 
nevrednicului Pahomie, cel robit pântecelui, de îndată ce-am deprins ştiinţa 
buchiilor la școliţa din târgul Focşenilor. Trebuie să-ți spun, frate cetitorule, 
că sunducurile boierilor Florești, mari iubitori de ştiinţă cărturărească, 


adăpostesc opt mii de cărți care se cer cercetate și îngrijite cu dragoste. Și 
mai trebuie să-ți spun că dintre toate, osebit o îndrăgesc pe cea asupra 
căreia a trudit pana părintelui Ilarie. Amarul de vreme care s-a călătorit i-a 
betegit scoarțele, negreaţă cernelii s-a stins, pergamentul e pe moarte, 
umbletul degetelor a șters slovele pe la colțuri. 

Chibzuind că faptele cele bune n-au prea făcut pui în chilia mea, am 
hotărât dară s-o aştern din nou pe hârtie trainică, după tipicul buchiilor 
latinești. Ieri, la vremea când zorelele închideau ochii de somn, a venit să 
mă întrebe de sănătate boierul Vasile Alecsandri. I-am spus gândul care mă 
paşte şi dintr-o dată ochii dumnealui și-au sporit lumina bucuriei. 

Cartea părintelui Ilarie, după cum vei binevoi să afli, osteneşte să 
înfățișeze mâna întinsă de valahi rubedeniilor primejduite dincolo de 
hotarul țării. Vei afla, de asemenea, frate cetitorule, chipul celui târg al 
Bucureștiului supus ciumei și focului iscat de necredincioși, răfuielilor 
dintre megieși, căci dumnealor, dragă Doamne, numai pe malul Dâmboviţei 
pofteau să se păruiască! 

Până în anul Domnului 1601 cetatea de scaun a fost mărunțită de 
unguri, tătarii hanului de la Crimeea și turcii lui Sinan Paşa care au ras până 
la temelie Mănăstirea Sfintei Troiţe. Când să zică bieţii gospodari Doamne- 
ajută, s-au repezit să-i dea palanca la pământ Simion Movilă al Moldovei şi 
şleahticul Ion Potocki de Potok. 

Turcii din Giurgiu repede şi ei între două somnuri să-și ia partea, după 
care a pogorât Bator Gabor al ungurilor cu oștenii să culeagă ce-a mai 
rămas. Nu s-a uscat bine zidăria ctitoriilor noi că răzmerița seimenilor a ales 
piatră de piatră. Şase ani după isprava aiasta peste cetatea Bucureștilor s-au 
abătut ciuma, foamea, turcul şi tătarul. Şaisprezece ani au trudit gospodarii 
să-şi întărească trupul și cugetul când iară calcă acea blestemată ciumă care 
a pustiit cetatea cu desăvârşire. Când să prindă târgul din nou cheag, s-au 
abătut oleacă nemții să jugănească negustorimea... D-apoi seceta din 1718, 
însoțită de ciumă? D-apoi jaful turcului de la 1738, semnul unei noi ciume? 
Treizeci şi trei de mii de suflete și-au dat sfârşitul în acel an! D-apoi altele 
care au urmat? Și iarăşi Bucureştii și-au spălat obrajii, au chemat înapoi 
verdeaţa şi râvna de a înălța mărturii pentru viitorime. 

Călătorind pe drumurile Apusului împreună cu logofătul de taină Radu 
Andronic, vei vedea lăcașele papistaşe. Alături de acele catedrale, turlele 
mitropoliei din Bucureşti ţi se vor părea șiștave, Biserica Scaune o 
mogâldeaţă acolo... Nu cârni din nas, și nu judeca, rogu-te, cu păcat. Arată 


îngăduință ctitorilor valahi, căci asemenea zidiri s-au înălțat în vremi 
tulburi, sub domnii scurte, când petica neagră de mazilire a capugiului 
poposea des pe umerii voievozilor. 

Nu râde văzând că gospodarii târgului îşi podesc ulițele cu grinzi de 
stejar, şcoala cea mititică de la Sfântul Gheorghe Vechi să nu-ți stârnească 
zâmbetul. Iar dacă se va întâmpla să-ţi colbuiești încălțările pe ulițele 
strâmte ale Bucureştilor de la acea vreme, dacă glodul le va necinsti, alungă 
sudalma de pe limbă, scutură-le şi pășeşte mai departe. 

Vodă Brâncoveanu, în dragostea sa pentru ctitoriile înălțate după gustul 
pământenilor, târgoveţii, meșteșugarii, neguțătorii și dascălii și-au îngropat 
o fărâmă din suflet între zidurile Bucureștilor, cărturarii, opincarii și boierii 
credincioși neamului au asudat sânge. 

Lor mă închin! 


Capitolul I - Noaptea Iscoadelor 


Întunericul vâslea mahmur, umplea sihla de umbre. Luna răstignită între 
nori cernea lumină văduvă lipsită de credință. Drumul se strecura sfoară 
subțiratică pe sub pântecele muntelui, ocolea cu mlădieri de viperă 
grohotișurile năpăstuite de ceaţă. Sus pe creastă, două perechi de ochi îi 
cercetau umbletul până departe, spre porţile Braşovului. 

Miclăuş cel tânăr, scutier la Curtea nobilului transilvănean Gavril de 
Noţig, aștepta înfrigurat cu unghiile înfipte în căușul palmei. Sângele 
fierbinte al boierilor Miclăuşeni, dar mai cu seamă numărul sărac de ani 
dobândiţi până în acea noapte de Florar îi struneau anevoie nerăbdarea. 

— N-o să treacă, Drăgane! Pui prinsoare? 

Nu primi răspuns și se răsuci spre bărbatul lungit alături. Moțul, o 
namilă de om croit parcă din inimă de codru, citea întunecat drumeagul. 
Chibzui îndelung şi numai după aceea mișcă buzele: 

— Trece! 

Șoapta scăpată din curmătura gâtlejului tună. Scutierul îşi simţi bătaia 
inimii. 

— Mai încet, omule! Măsură înspăimântat liniştea. Curgea domoală, 
tulburată arar de zgomotele nopții. Nu vine, urmă, și chiar dacă vine, scapă 
iar! 

Ochii aprinşi cerșetoreau tăgadă, dar moţul, credincios vorbei 
cumpănite cu săptămânile, rămase mut. 

— Misionarul se află sub ocrotinţa lui Belzebut! 

— O fi. 

— Lui şi-a vândut sufletul! A făcut legământ pecetluit cu sânge, după 
pilda corăbierului rătăcitor, altă socoată nu mai încape. 

Vorbea cu glas scăzut și degetele încârligate, așa cum povăţuiesc 
moșnegii că se cere atunci când pomeneşti asemenea isprăvi în puterea 
nopţii. Povestea drumeţului stăpânit de dorul umbletului pe cărările mării 
fusese adusă la castelul nobilului Noţig, strâmbată binișor de către doi 
venețieni cititori în stele, în trecere spre Curtea lui Leopold. 

Moțul ar fi poftit să cunoască legământul, căci astfel de istorie 
satanicească nu mai pomenise printre lotrii pământului! din Zarand, dar 
Miclăuș cel tânăr începuse să-i înșire neizbânzile transilvănenilor ori de 
câte ori şi-au îndreptat flinta, săgeata sau jungherul spre inima misionarului 
Carol Neurautter. Încheie oftând: 


— O să scape iar! 

Drăgan cântări stânca rânduită anume la baza prăpastiei, spre a o 
rostogoli asupra misionarului, și se scarpină la ceafă. 

— De... 

Zorile săltară o geană deasupra Postăvarului. Lumina firatică trudea 
vârtos să alunge negura. Vânticelul iscat de răsuflarea muntelui aduse un 
zvon îndepărtat de copite. Moțul, deprins cu zgomotele iscate în fașă, 
rămase stană. Miclăuș cel tânăr îi cetlui braţul. 

— Vine! 

Îi răspunseră huruitul roţilor rostogolite pe piatra drumului și 
îndemnurile surugiului. Doisprezece călăreţi turnați în fier sporiră umbrele 
ude, azvârlite în apa râului, apoi se ivi caleașca generalului Rabutin de 
Bussy, guvernatorul Transilvaniei. 

Scutierul şopti gâtuit: 

— Acum! 

Moțul aşteptă să treacă oștenii și se opinti asupra parului vârât pârghie 
sub coastele stâncii. 

Misionarul își simţi degetele. Îl slujeau cu credință fremătând la ceas de 
primejdie. Scoase capul pe ferestruică şi porunci scurt: 

— Galop! 

Stânca porni, zimbru întunecat. Miclăuş cel tânăr îi urmă zborul cu 
inima pe buze. Văzu surugiii biciuind caii și caleaşca pierind cu huiet. 
Piatra urnită de moţ tulbură colbul stârnit de caii oștenilor apoi se cuminţi. 

Scutierul și Drăgan rămaseră în genunchi, fără răsuflare. Sudoarea le 
îngheţase pe frunte. În ochii lui Miclăuș cel tânăr apăruseră lacrimile. Rosti 
încet, cu ură: 

— Satana! 


— Oftezi, conte? 

Generalul Rabutin de Bussy fulgeră cu privirea mogâldeaţa ascunsă în 
sutană. Suspinase, era adevărat, dar putea jura la douăsprezece icoane că 
răsuflarea zăticnită în poalele pieptului nu adiase în caleașcă. Încercă să 
deslușească obrazul misionarului. Ferit de gluga veșmântului și a nopții, 
chipul popii nu se lăsa citit. I se vedeau doar mâinile albe, pline de vlagă. 

„Mâini deprinse mai degrabă să sugrume decât să binecuvânteze”, 
chibzui guvernatorul. Îşi mărturisi grija: 

— Mă mustră cugetul, Neurautter. 


— Pentru care ticăloșie? 

— Ți-am îngăduit să mă întovărășeşti și nu trebuia, spuse strunindu-și 
greu paraponul stârnit de cutezanța neamțului. Cărările de noapte nasc 
primejdii. Nu sunt hărăzite slujitorilor lui Dumnezeu. 

— Eu îl slujesc pe Satana! 

Glasul misionarului Carol Neurautter, omul Vianei, hârşit în 
dedesubturi politiceşti, părea sâsâit de şarpe. Adăugă mieros: 

— Parcă așa le-ai spus prietenilor dumitale în ziua când ţi-am adus 
porunca imperială. 

— Vorbe de şagă... 

— Întocmai. Astfel socotea şi Leopold. Rabutin râse încetişor: 

— E adevărat ce se șopteşte? Căpitanii mei jură că poţi auzi şi gândul 
nerostit. Au început să-ţi ferească drumurile. 

— Urmează pilda generalului lor. 

— Greşeşti, Neurautter. Trudind să mă răpună, mișeii îți pot aduce 
pagube. Asta-i pricina pentru care nu vreau să mă însoțeşti. 

Misionarul își dosi zâmbetul. 

„Înfumurarea stă stâlp de nădejde familiei de Bussy. Hm, franţujii... 
Bunicu-său a rămas încredinţat până la moarte că-și va găsi sfârşitul într-o 
cupă cu otravă. A murit de prea mare belșug de sânge...” 

Răsuci gândul după obișnuinţa iezuitului Loyola, a cărui cărticică de 
cugetări, înveşmântată în scoarțe moi din piele, o purta la piept în locul 
Bibliei poruncite de părintele creștinătății. 

— Alungă-ţi temerile, conte. Împărțim primejdiile deopotrivă. Surâse 
liniștit. Românii transilvăneni au încercat astăzi pentru a cincea oară să-mi 
grăbească sfârşitul. Dintâi mi-a căutat spinarea un jungher zvârlit prin 
fereastra deschisă, apoi două pistoale descărcate fără răbdare de un băietan 
cu sticle la ochi mi-au aţintit pieptul. Podul așezat peste Mureș s-a prăbușit 
în urma caleștii mele, după care o săgeată, slobozită cu îndemânare de o 
făptură ciudată, mi-a străpuns umărul. Râse încetișor pipăind rana oblojită 
în scutece: iar în acea făptură ciudată am deslușit-o pe jupâniţa Tofana. 

— Nu e cu putinţă! Fata a deprins creştere aleasă, o ştiu din leagăn. 

— Şi pe Gavril de Noţig îl cunoşti, şi el s-a bucurat de bună creştere... 
Acum îndeamnă românii să-mi pândească drumurile. 

— Mă înspăimânţi, Carol! Asemenea nelegiuiri se cereau aduse la 
lumină, or, eu abia azi le aflu. Îngrijorarea săpa urme adânci pe chipul 


guvernatorului. Scrisorile lui Leopold, urmă, îmi amintesc necontenit că 
răspund cu capul de viaţa sfinţiei tale. 

Sutana nu se clinti. Glasul misionarului se prelinse din glugă, firicel 
subțiratic: 

— 'Treburi destule îți apasă umerii, conte, pentru a te mai pricopsi și cu 
necazurile mele. Muierile ungurilor dovedesc nesaţ la așternut, vinul 
românilor se cere deșertat pe îndelete, ca să nu mai pomenesc jocurile de 
noroc... Și apoi, am deprins să mă păzesc singur. Gândul care nu-mi dă pace 
e altul... 

Tăcu o vreme, sporind diavolii din cugetul generalului. Negura 
începuse să se destrame. Zorile prinseseră cheag, desluşind copacii şi 
ghimirliile mărunte. Din coșuri, ici-colo, se desprindea câte o aţă de fum. 

Boarea de lumină prinse să zugrăvească în culori pământii chipul 
generalului: nasul încovoiat după pilda ciocului de vultur și bărbia săpată în 
cremene aminteau înfățișarea trufașă a străbunilor. Purta strai ostăşesc cu 
belșug de aur și stele bătute în piatră scumpă. Așezat în dreptul 
geamlâcului, chipul trufaş al lui Rabutin se zugrăvea limpede. Neurautter 
ținea mai departe ungherul, vorbind cu măsură. Cuvintele se înșirau 
mătănii, ca într-o rugăciune. 

— „Oamenii aceştia ştiu să urască, Rabutin, și e bine să n-o uităm! 
Aleasă plămadă e aceea care în ceasuri de restriște pune buzdugan și 
jungher în mâna bărbaţilor, pistoale în palma băietanilor, iar la îndemâna 
fecioarelor arc şi tolbă de săgeți. 

— Buzdugane, săgeți, furci şi topoare! Cu asemenea năzbâtii vor să-mi 
ţină piept? 

— Teme-te de cei care nu mai au nimic de pierdut! povăţuia înțeleptul 
Loyola. 

Șoapta misionarului răsunase plină de tâlc. Rabutin socoti că a zăbovit 
îndeajuns asupra unei neghiobii. Până la urmă Neurautter tot popă rămânea 
şi nu-i puteai cere pricepere de oştean. Dădu să se ridice în picioare, căci 
obișnuia să se preumble prin odaie când îşi împărțea poruncile ori lăsa vad 
slobod gândurilor. Îşi aminti că nu se află în cancelaria domniei sale, numai 
după ce se izbi în creştet de lemnul caleştii. 

Se aşeză suduind soldăţeşte ziua când hotărâse să intre în slujba 
nemților. Misionarul îi picura venin în suflet. Se lipise de el precum cămașa 
cea udă și nu-l slăbea cu pildele iezuiţilor, necuviința și pârele către 
Leopold. 


— Spune-mi, rogu-te, Rabutin, ai chibzuit de ce mă hăituiesc românii? 

— Mă tem că au priceput gândul Vianei. 

— L-au priceput, l-au dibuit ori l-au simţit, zâmbi Carol Neurautter, 
căci iată, de unde la început se înghesuiau să ne aducă hrisoave, peceţi și 
semne săpate în aur, pentru a ne dovedi drepturile de obârşie, acum le 
ascund cu aceeaşi râvnă. 

— Dacă cineva le-a deschis ochii, apoi acela e principele Brancovan. 
Nu osteneşte niciodată să se amestece în treburile noastre. 

— Vulpea Balcanilor, şopti misionarul... Poate... De vreme ce necazul a 
făcut pui, se cere să batem alte cărări. 

— Vom smulge acele dovezi cu sila. Orice taină îşi are leacul în odaia 
de cazne. 

— Crezi, generale, că-i vor îndoi ţeapa, cuiele înroșite în foc ori roata, 
acum când a încolţit neîncrederea în dreapta judecată a împăratului 
Leopold? După socotinţele mele, deocamdată prepuiesc primejdia, odaia de 
cazne o va adeveri. Ştiam de la început că vorbele trecute prin zahăr n-or 
să-i amăgească multă vreme. Am trimis dară un om iscusit care să deprindă 
graiul acelor hrisoave, înainte de a-ți bucura inima aciuindu-mă pe lângă 
domnia ta. De trei ani omul meu bate Transilvania, Valahia şi Moldova 
pentru a-şi însemna în pergamente urmele așezărilor vechi, de aceeași 
obârşie. Ochii contelui încercară zadamic să străpungă gluga de tafta. 
Chipul misionarului rămânea ascuns. 

— Îl cunosc? 

— L-ai cunoscut... Neurautter scăzu glasul de parcă s-ar fi temut că 
zorile, prăvălite dintr-o dată între pereţii de catifea, i-ar putea prinde şoapta: 
e contele de Saint-Lô. 

— Filip D”Antin?! Vocea generalului, îndeobște așezată şi aspră, îşi 
pierduse bărbăţia spre deplina mulţumire a misionarului. Ai ales bine, 
Carol! N-au valahii făptură pe măsura lui, de-ar fi să-și treacă tot meleagul 
prin sită. Singur diavolul i s-ar putea împotrivi. 

— Voi griji să n-o facă, surâse misionarul. În noaptea asta, Saint-Lô îl 
întâmpină pe von Blaremberg la Bucureşti. Vom primi curând veşti de soi. 

Se făcu ghem în ungherul caleştii și închise ochii. 

* 

„Franțuzul umblă cu două proțapuri la car”, chibzui scundacul 
îngropându-și umbra în zidul unei ghimirlii prăvălite într-un genunchi. 
Cântări călcătura străinului intrat în priveala lunii. Filip D'Antin, conte de 


Saint-Lô, era bărbat răsărit, cu trup suleag de muiere înveșmântat după 
gustul celor cu osânză la pungă din ţara Bourbonului. Ţinea aninate la 
pălărie pene pâclii şi dese de orătănii despre care cumetrele de pe malurile 
Bucureştioarei n-aveau ştiinţă. Ochiul drept, vătămat de fier, îl purta sub 
grimea întunecată. Peste cămașa spumă de horbotă la gât și mâneci 
înveșmântase pieptar din saftian moale, supus trupului, iar pe umeri mantie 
largă săbuită anume să ascundă obrazul stăpânului în ceasurile de taină. O 
căutătură nedeprinsă cu vicleşugurile ar fi căzut lesne în greşeală socotindu- 
| slăbiu și neprihănit, dacă nu zărea răsărind din cingătoare capul 
jungherului spelb de multă folosință şi drumul spadei ghicit lesne sub 
poalele mantiei. Străinul își purta ciubotele răsfrânte deasupra genunchilor 
prin inima uliței, călcând iute, cu deosebită luare-aminte. 

Scundacul — iscoada lui Vodă Brâncoveanu — zâmbi. Hangerul vrăjmaș, 
nărăvit în mișelii, răsare din cotloane dosnice, la un singur întins de braţ. O 
ştiu şi pruncii... O aflase cam de multişor și omul în mantie, după cum o 
dovedea umbletul. 

Scundacul își încopcie giubeaua, străpuns de răsuflarea rece a nopții. 
Luceafărul de seară zăbovise pentru a treia oară la răscrucile cerului de 
când călca cu fereală umbra contelui, din porunca Măriei Sale. Drumurile 
franţuzului pe ulițele Bucureștilor aveau cântecul lor și Vodă, dar mai cu 
seamă stolnicul Constantin Cantacuzino, tartorul dedesubturilor politicești, 
poftea să le cunoască viersul. 

Peste mahalaua Scorţarului?, întunericul ţesea pânză groasă. Lotrii 
cerului biruiseră luna. Un curmei de vânt, cât șfichiul de harapnic, fugări 
mânios norii şoricii, dezbrăcând talgerul astrului. Lumina săracă, sleită, 
desluși pe malurile bâhloase ale Bucureştioarei coşmeliile prostimii. Sfoara 
subțiratică de apă izvora la acea vreme dintr-o bahnă putredă de la poalele 
târgului“. Bălţile Broştenilor, cea din Postăvari şi cea din Scaune, a lui 
Șerban Vodă, ori a lui Dura neguţătorul, bogate în frumuseţe, sau 
dimpotrivă, cetluiau cetatea de scaun. 

Franţuzul îşi înălță ochiul norocos. 'Turlele Mitropoliei ițite pe gorganul 
din Târgul de Jos fulgerau aur. În mahalaua Broşteni, focurile zlătarilor 
mușcau întunericul. Zvon harnic de copite și clopoței strică tihna calicilor. 
Rădvan boieresc gonea la ceas târziu de noapte. Patru masalagii buiaci, 
numai picioare, alergau dinaintea cailor descâlcind cărarea la lumina 
torțelor de rășină. 

— Fereşte uliţa! 


Filip D"Antin, conte de Saint-Lô, lipi gardul căutând scurt spre boierul 
prăvălit între pernele moi. Slugile aveau să-l ducă de subțiori în iatac, 
luându-i osteneala de a deschide ochii, aveau să asude zdravăn 
descotorosind făptura groasă de bodroanțe, ţiganca roabă, orânduită anume, 
avea să-i descânte degetele picioarelor cu gâdileli meşteşugite. La căpătâiul 
patului vor răsări talgerele cu dulceţuri pentru cea din urmă bucurie a 
pântecelui şi filigeanul de cafea în care sufragioaica şi-a pus întreaga ştiinţă 
pentru ca somnul stăpânului să vină pisiceşte. În spatele uşii, un scripcar 
tuciuriu va izvodi sunete molatice, până ce boierul va binevoi să ducă porcii 
la jir. 

Străinul își strivi disprețul în colțul buzelor și căută roată în jur. Se afla 
în ulița Cavafilor. Izul de toval şi piele argăsită îi stăpânea nările. La o 
zvârlitură de secure, răsăreau ciuperci dughenele şelarilor, cu obrazul întors 
spre uliţă. Toate erau cetluite în cingători late din fier prost, dar trainic, 
pentru a alunga ispita cumașilor. Dintre năravurile turceşti numai cel al 
cinstei nu făcuse pui printre blestemaţii de soartă. 

Filip D’Antin ieşi din strânsoarea maghernițelor. La capătul lor, își 
croia matcă cea mai de seamă uliţă a cetăţii de scaun valahe, Uliţa Mare?. 
Cunoștea locurile și istoria scrisă de foc şi sabie cu mult înainte de-a păși 
hotarul Ţării Românești. Bisericii de Jurământ, iscată în creștetul uliței, 
unde târgoveţii ajunși prin judecăţi făceau legământ adevărului bun ori 
născocit, bătrânii îi mai spuneau încă Biserica Bălăceanului. Căci Bălăcenii 
fuseseră stăpânii acestor locuri până în noaptea când boier Constantin Aga, 
cuprins de patima puterii, uneltise cu nemţii împotriva Măriei Sale, 
încercând să-l aducă în scaun pe Beizadea Iordache. Brâncoveanu, mânios, 
osândi neamul Bălăcenilor văduvindu-i prin hrisov domnesc de întreaga 
avuţie. Pe pământurile lor ridicase apoi hanul care-i cinstea numeleS. 
Trecuseră zece ani de-atunci, îşi urmă gândul contele de Saint-Lô socotind 
că acum se aflau în anume noapte a lui Florar, leat 1700. 

Se încredință încă o dată că doar pisicile ulițarnice îl ţin în priviri, apoi 
scăpără amnarul, cu fereală pentru ca scânteia să fie zărită numai de la 
ferestrele hanului. Iscoada lui Vodă își simţi inima. Lumina bolnavă din 
odaia baronului Karl von Blaremberg, consilierul împăratului Leopold al 
Austriei, răspunse clipind cu înţeles. 

Stolnicul Constantin Cantacuzino îşi dovedise încă o dată agerimea 


ochiului. 
Æ 


— A venit, excelenţă! 

Secretarul baronului, o făptură subțiratică, stăpâni flacăra lămpii. Karl 
von Blaremberg se ridică anevoie din coasta crivatului. Era bărbat copt, 
însemnat de ani, purta veşminte de lotru păcurii şi două pistoale îndesate 
sub centură, la vintre, după năravul tâlharilor. În ochii sinilii, osteniți de 
folosință prin cotloane tainice, lipsite de lumină, nu buchiseai nimic. Trecu 
poala mantiei pe umărul stâng, ascunzându-și obrazul, după care puse mâna 
pe clanţă. 

— Îngăduie, stăpâne! şopti stârpitura. Omul domniei tale dă semne de 
neliniște. 

* 

Zâmbetul cel rău strâmba chipul lui Filip D”Antin. Preţ de câteva clipe 
rămase nemișcat. Când se răsuci șerpeşte, între degete îi sticlea jungherul. 
Luna își smulsese feregeaua întinzând în tina uliței umbra iscoadei. 

Scundacul înțelese că nu are scăpare. Rezemă zăplazul înalt al 
Mănăstirii Sfântul loan cel Nou scoţându-şi armele. 

Contele de Saint-L6 frământa în palma mâinii drepte sabia lungă, cu 
două ascuţişuri, în cealaltă, mânerul jungherului. Ochiul teafăr împungea 
obrazul scundacului. Înaintă întrebând încet, cu acea blândeţe pe care ţi-o 
dă credinţa în biruinţă: 

— Cu ce gând îmi ţii spinarea, omule? Oare nu știi că la ceas de noapte 
asemenea faptă numai în tăișul hangerului își găseşte plata? 

Iscoada încruntă sprâncenele. Străinul grăise în valaha limpede a 
moșnenilor, lipsită de adaosurile grecești ori ale osmanlâilor, răspândite 
printre târgoveți. 

— Sclipuitor de aur din pungile întârziaților, sau în slujbă domnească? 

— Domniei tale care din cei doi ţi-ar fi de trebuinţă? 

— Nici unul. Cumaşilor le aduc stricăciune la braţul pofticios, 
iscoadelor le cercetez inima cu ascuţişul. 

Repezi fulger vârful spadei ţintind gâtul scundacului. Valahul îndepărtă 
fierul ucigaș zvâcnind iataganul din încheietura mâinii. Contele de Saint-Lô 
făcu un pas înapoi. În ochiul teafăr ardeau lumini tulburi. 

— Am priceput. Nu setea de aur cea fără măsură și nici lipsa unui 
funducliu? de trebuinţă pentru a păși pragul crâșmăriţelor din Târgul de Jos 
te-au adus pe urmele mele. Eşti iscoadă! Cine și cu ce gând te-a trimis? 

— Întreabă-mi jungherul, străine! Bag de seamă că domnia ta ştii şi ce 
scurmă godacul în bătătura târgoveţilor valahi. Nu-i de mirare să cunoşti şi 


graiul armelor. 

Zâmbetul cel rău puse din nou stăpânire pe chipul franțuzului, împunse 
fără credință noaptea în dreapta şi stânga iscoadei, apoi izbi vânteş, de sus 
în jos, ţintindu-i creștetul. Cei care n-au făcut bătături în palmă mânuind 
iataganul înlătură asemenea lovitură încrucișând amândouă armele deasupra 
capului. Rămași fără apărare, se pomenesc lesne cu hangerul între coaste. 

Scundacul întâmpină tăișul numai cu sabia, păstrând jungherul pentru 
celălalt ascuţiș. Filip D”Antin rămase cât ai privi în cumpănă, apoi se răsuci 
morișcă pe călcâie. Mâna stângă ţinea capul pumnalului proptit în degetul 
gros. Braţul urmă roata trupului, prin spate, căutând loc fierului în vintre. 
Hangerul iscoadei îi tăie scurt drumul, spre marea mirare a străinului. 

— Cunoşti vicleşugul”! 

— Cu îngăduinţa domniei tale, răspunse scundacul sărind în vileagul 
uliței. 

—  Unde-ai dobândit asemenea învăţătură, omule?! Pe drumurile 
împărăției, doar trei bărbaţi dau răspuns loviturii: Buscaglione veneţianul, 
Sabouleux din Saint Sauveur şi... îl măsură lung: și logofătul valah Radu 
Andronic. Pe cei dintâi îi ştiu, n-ar vinde taina nici pentru doi saci de taleri. 
Despre acel logofăt am auzit multe istorii, dar nici una nu dă semne că şi-ar 
fi prăpădit minţile. Căci numai oaspeţii Mănăstirii Sărindar, cu beteşug la 
cap, pot înstrăina asemenea comoară. Mi s-a spus de asemenea că Radu 
Andronic e trupeş și bine legat, deci nu domnia ta ești acela. 

Iscoada asculta vorbele străinului socotind cum să sfârșească lucrarea. 
Avea poruncă să nu-i pricinuiască chiorului stricăciuni pe cărările sale de 
noapte. Filip D'Antin înainta cu gând spurcat. 

— Diavolul meu cel credincios îmi șopteşte că nu vei apuca să-i aduci 
logofătului mulțumită pentru învăţătură. Primeşte, omule! 

Roti sabia cu braţul întins amăgind privirea potrivnicului. În această 
vreme, prinse hangerul de vârf și făcând braţul arc îl zvârli moarte în 
pieptul iscoadei. Ascuţișul cel mic înfipt până în plăsele smulse de pe 
buzele scundacului geamăt înfricoșător. Din întuneric ţâșniră glasurile 
străjilor. 

— Stai! Cine-i? 

Contele de Saint-Lô își desprinse scula cu mișcare dibace şi se topi 
nălucă dincolo de zidurile hanului. Iscoada răsufla greu în baltă de sânge. 

Șase zdrahoni din straja statornicită de Măria Sa Vodă Brâncoveanu o 
dată cu căderea nopţii, pentru tihna târgoveţilor, se iviră alergând din 


spatele Mănăstirii Sfântului loan. Scundacul le arătă anume semn. 

— Slujbă domnească! Duceţi-mă la Mesteceni, casele Andronic... 

Capul îi alunecă moale pe umăr. 

— Îi vătămat rău, fraților! 

Umplură spărtura pricinuită de hangerul străinului cu năframe oprind 
şipotul sângelui, apoi îi întinseră trupul pe două sulițe. Trei străjeri 
deschideau drumul purtând făcliile deasupra capetelor. 

Luna cu degete de ceară ridică zăbranic gros ascunzându-și chipul. 

* 

Pe celălalt mal al Dâmboviţei se afla cea mai de seamă casă a 
Bucureştilor acelor vremi, conacul înălțat pe la 1635 de către marele 
postelnic Constantin Cantacuzino?. Între zidurile ridicate la șapte înălțimi 
de om, bolovănite din belşug și rezemate în contraforturi, curţile puteau fi 
cuprinse de la un capăt la celălalt în o mie de paşi nemţeşti. Casele de 
piatră, cu odăi nenumărate, musteau de slujitorime. Bucureştenii zvoneau că 
în acele încăperi s-ar putea lesne aciua trei mahalale cu prunci, bătrâni uitaţi 
de moarte, orătănii şi acareturi, rămânând o palmă bunişoară de loc și 
zlătarilor din mahalaua Scorţarului. 

De la porţile cele mari ale Dudescului, întorcând spatele arnăuţilor de 
veghe zi și noapte în foişorul înalt, pe mâna stângă, zăreai la căpătâiul unei 
poteci scurte şi şerpuitoare şase mesteceni, lumânări argintii, care vegheau 
din trei părți casele boierului Costache Andronic, clădite în inima uliţei 
Sfinţilor Apostoli. Cărăruie prunduită ducea de la gardul întocmit din butuci 
pântecoşi de stejar de-a dreptul în casa stăpânilor. În spate se înghesuiau 
hambarele, cuhniile, grajdurile și căscioarele slujitorimii cu ferestrele spre 
vie. În grădina cea mare, năpădită vara de floare şi poame, căscau ochii 
geamurile de la iatacul jupânesei Irina. Aici, privind cum zarzărul își ninge 
floarea, trăgând pe nări aroma dulce a bujorului pe care poposeau osteniţi 
fluturi zănatici, ori înfiorându-se sub caţaveica de vulpi de urgia lui Făurar, 
îşi căuta dumneaei odihna vorbelor în ceasurile de chindie. 

Limba cea robace a jupânesei Irina era cunoscută departe, dincolo de 
hotarele târgului, şi nimeni din neamul Andronicilor nu s-a plâns vreodată 
de muţenia dumneaei. Moştenise trei moșii și o sarsana ticsită cu pilde de la 
maică-sa, postelniceasa Casandra Prisăceanu, femeie strângătoare de arginți 
şi cheltuitoare de poveţe. 

Noaptea se statornicea degrabă în casele Andronic. La cel dintâi cântat 
al cocoşilor, vară ori iarnă, stăpâni și slujitorime se desfătau în braţele celui 


de al doilea somn. De la datină se rupea doar boierul cel tânăr, Radu, 
logofăt de taină al Măriei Sale Vodă Brâncoveanu, pe care slujba îl mâna te 
miri unde, la vreme sucită — după cum socotea cucoana Irina — când 
creştinului îi e dat să înțepenească între zidurile conacului și nu să 
hălăduiască sub stele ca zdruncinațţii ori cei fără de căpătâi. 

Până la capătul zilelor nu şi-ar fi biruit dumneaei buimăceala dacă i-ar 
fi fost dat să afle adevăratele drumuri ale boierului Costache Andronic, o 
fărâmă de om cu ochi buiaci în care clipocea veșnic râsul. Treizeci de ani 
slujise Valahia la vreme de cumpănă, purtând scrisori meşterite după anume 
izvod către Viana ori Stambul, ori îndepărtata Curte a Bourbonului, la 
porunca voievozilor munteni, și nimeni nu-i oblicise rosturile. Trupul 
puţintel, vorba domoală și căutătura blândă aveau darul să-i ascundă 
adevăratul chip. 

Patru sfeșnice de argint, fiecare având câte trei braţe, luminau odaia cea 
mare a Andronicilor. Urmând obiceiul pământului, jupâneasa Irina 
înmănunchease cu dichis în unghere ierburi plăcut mirositoare; pe măsuţa 
arăbească, împodobită cu aramă, se afla o ulcică de Sibiu în care aceeași 
mână aşezase crengi de cireș în floare. 

Flori mărunte muriseră de mult la poalele icoanelor. Vieţuiau încă 
lăcrămioarele răsărite în vinerea mare să plângă patimile Mântuitorului. Pe 
peretele dinspre asfinţit se afla o blană de urs, iar pe acea blană armele 
boierului Prisăceanu cel bătrân, străbunul cucoanei Irina. lataganele 
încrucișate păstrau încă urmele multor bătălii purtate cu turcul. Sofaua, atât 
de dragă osmanlâilor, n-avea căutare în casele jupânesei, aşa că dedesubt 
aşezase laviţă cu spătar asupra căreia trudise cu dalta şi ciocanul meșterul 
Grigore Săgetatu, vestit la acea vreme pentru ştiinţa de a isca flori și 
struguri în lemn prost. Iscusinţa cioplitorului valah o dovedeau și sunducul, 
şi scaunele cu brațe, și poliţa icoanelor de pe peretele răsăritului. 

Jupâneasa Irina croi o cruce cât ziua de post la picioarele Sfântului 
Nicolae, după care înnodă vorba despre odrasla domniei sale: 

— Dacă ştiam că o să ajungă olăcarul Brâncoveanului nu mai 
prăpădeam amar de bănet cu învăţătura lui prin târguri papistaşe. Să răpună 
o herghelie de armăsari, gonind bezmetic de la un capăt la celălalt al 
pământului pentru răvăşelele lui Vodă, poate şi Florea, argatul, şi har 
Domnului, n-a deprins nici slovele az-bucoavnei. 

Boier Costache pipăi sub caftan clondirașul talienesc, îmbrăcat în 
hăinuţă de piele. În priviri îi sclipeau lumini vesele. 


— Aşa-i, jupâneasă, chibzuieşti adânc, după obiceiul celor din neamul 
domniei tale. 

Cucoana Irina îşi potrivi rochia de canavăţ, cenușie, șnuruită cu terței, 
care cădea scândură pe trupul deșirat, şi pufni pe nări. La piept îi strălucea 
cruce grea de aur, cu lanţ petrecut de două ori în jurul grumajilor. Conciul 
sărac şi-l ascunsese sub tulpan şoriciu. Se uită pieziş spre Ilie Machidon, 
slujitorul lui boier Radu, alt zălud ce-și lăsa de izbeliște gospodăria, 
muierea şi pruncii umblând alăturea de logofăt după coada prepeliţei, şi 
simţi cum îi sporește mânia. 

— Socotesc dară că de aceea a născocit Dumnezeu un hotar, strunind 
pofta bicisnicilor de haimanalâc. Omului îi ajung stelele de deasupra 
capului, credința şi bătătura lui. Dacă era într-altfel, ne croia pe toţi 
deopotrivă, ne punea aceeaşi limbă în gură și nu ne mai zicea valah, tătar 
ori muscal. Poftești să-mi spui mie, Machidoane, ce of te mână la împărăția 
turcului?! Au n-ai auzit că bostangiii nu mai prididesc să descăpăţâneze 
creştinii veniți cu gând de uneltire? 

Un zâmbet cu tâlc lunecă pe sub mustaţa ţăranului. 

— Cinstită jupâneasă, după mintea mea cea îngustă năravul turcului îmi 
poate aduce folosinţă la o adică. Trăia la noi în sat unul Săculete, certat cu 
cinstea, carele a săvârşit omor la drumul mare și stăpânirea l-a spânzurat. 
Bun! La vreo lună, iacă se mânie apele Milcovului și vin tătărăște asupra 
aşezării. Casa lui Săculete era în bătaia puhoiului și nimeni din neamul lui 
n-a scăpat cu zile. M-am scărpinat pe sub căciulă și am luat învățătură: cine 
moare spânzurat scapă de înec... 

Zâmbetul nu-i ostenise o clipă. Dintâi îl veselea iscusinţa lui boier 
Costache care izbutea să ducă la gură, fără ştiinţa jupânesei, clondirașul 
umplut cu mastică de la Pireu, apoi vorba neobosită a jupânesei Andronic. 
Socotea un ceas de când gura îi măcina fără istov. 

— Bună învăţătură, Machidoane! Acum pricep pentru ce anume îţi 
caută logofătul tovărăşia. Și să nu-mi râzi mie mânzește, pe sub mustață, că 
am ac şi de cojocul tău! 

Ilie Machidon clătină din cap făcându-i deplină încredințare. Era 
subțirel, iar în straiul leşesc, cu ceapchen scurt și nădragi strâmţi, semăna a 
băietan. Purta cămașă albă, din in, împunsă cu înflorituri în care citeai mâna 
muierii, Smărăndiţa, frumuseţe vestită în [ara Vrancei la acea vreme. 
Mintea ascuţită a plugarului sclipea în ochii verzi, înfipţi la rădăcina nasului 


puţintel strâmb. Se mișca de pe un picior pe altul stăpânindu-și greu 
nerăbdarea. 

Boier Costache căută să abată vorbele jupânesei de la slujitor. 

— După ochiul meu, socotesc că până o bate neaua oţi afla capătul 
calabalâcului. 

— Apoi uşor e să slobozi porunci din vârful patului, se răsuci mușcată 
de şarpe jupâneasa. Mi-a trecut os prin os de azi-dimineaţă, căci feciorul 
domniei tale, după toate semnele, nu pleacă la Mogoșoaia. 

— Chibzuiam că avem slugi destule. 

— Tute toate! Când rachiul stă stâlp pe masa stăpânului de cum se 
hlizește soarele în ferești, gospodăria vine de-a berbeleacul, Doamne apără- 
ne! 

Se răsuci închinându-se spre icoana Sfântului Nicolae, mare cât 
peretele, ferecată în argint. În stânga şi dreapta, spânzurau pe covoare moi, 
chindisite în fir de mătase, narghilele și pistoale, a căror istorie o cunoștea 
doar boier Costache. În mijlocul cămării, jupâneasa Irina rânduia într-un 
sunduc bodroanţele de drum ale logofătului. Era un cufăraș înalt cât un 
prunc mai răsărit, născocirea dumneaei, cu despărţituri bine chibzuite 
pentru veşminte, bucate, leacuri, prescure și apă sfinţită. 

— Uleiul grecesc de pântece e sub icoana Sfântului Visarion, păzitorul 
drumeților, Machidoane! De-l păleşte guturaiul, să-l afumi cu flori de la 
Domnul Cristos. Se află în teşchereaua de pânză răsurie. Cată, rogu-te, să 
nu uiţi... Nu-ş ce-o fi păzind cămărăşița! De azi-dimineaţă i-am poruncit 
zeama de descântec și iacă, noaptea stă pe despicate și încă nu s-a înfățișat... 
Uită-te la mine, Machidoane, nu la stele! Dacă-l încearcă junghiul să-i 
citeşti moliftele Sfântului Vasile cel Mare şi să-i dai lapte proaspăt, dres cu 
rozmarin... 

— Eu i-aş anina o juncană la oblânc, spuse boier Costache, fără zâmbet. 
Umblă vorba că în turcime vacile nu-s botezate... 

Cucoana Irina îl cercetă cu gura căscată, apoi pricepu şi întoarse spatele 
Oțărâtă. 

— Spune-mi, rogu-te, Machidoane, tu n-ai nici o învăţătură să-mi 
aduci? 

Țăranul îşi rândui mustaţa fără grabă. 

— Jupâneasă Irină, cred că Dumnezeu a lăsat muierii gură ca să dea 
poveţe și bărbatului urechi ca să le afle. 


— la aminte, boier Costache! Și cum ai ajuns la asemenea 
înţelepciune? 

— E la noi în sat, urmă slujitorul, un fierar, unul Teacă. Și-a dobândit 
numele după belșugul dovedit în goliciunea casei. Poţi să-i învârţi prin odăi 
o mâţă de coadă şi n-are de ce se anina. În schimb, i-a dăruit Dumnezeu o 
nevastă tare bogată la limbă, care-i stă ciocan pe cap cât îi ziua de lungă. 
Mult m-am minunat eu cum de se mai ţine bietul om cu dinţii de vatră. Într- 
o zi l-am întrebat... 

Ilie Machidon cercetă îndelung fierul sunducului sporind nerăbdarea 
jupânesei. Cucoana Irina porunci scurt: 

— Vreau să ştiu ce răspuns ţi-a dat acel fierar supus! 

— Apoi, cinstită jupâneasă, după ştiinţa dobândită de dumnealui, cică 
pe lumea asta s-ar afla mai multe ciocane rupte decât nicovale sparte... 

Boier Costache râse gospodărește. Jupâneasa îl împunse suliță cu ochii 
şi adăugă câteva trențe în cufărașul plin ochi. Slujitorul își cuminţi 
zâmbetul. Bodroanţele aveau să-i însoţească doar până la Conacul Morii. 
Aici, la jumătatea drumului spre Dunăre, își lepăda logofătul calabalâcul 
fără ştiinţa mamă-sii, spre a nu-i stârni mânia. Costache Andronic înghiţi o 
dușcă zdravănă de mastică pândind spinarea nevestei, apoi prinse a pufăi 
mulţumit din narghilea. 

— De-acum gândesc că ajunge, jupâneasă. Oamenii ăştia au trebuinţă 
de un ceas-două de odihnă înainte de-a se urni. 

Auzind de drum, cucoana Irina se închină. În colţul ochilor îi stăruia 
lacrima şi inima boierului se muie. 

— În van îţi stârneşti griji, Irină. Radu îţi seamănă bucăţică tăiată. Isteţ 
şi chibzuit... 

— Dacă nu ţi-o fi cu bănat, boier Costache, află că chibzuinţa de la 
domnia ta a moștenit-o. Bate pe muche douăzeci și doi de ani și prin 
tărtăcuţă îi zboară doar ciocârlii şi filomele. Batâr de-ar fi avut slujitor 
aşezat, dar simt că mă apucă tigoarea numai când caut spre Machidon. Mai 
multe nădejdi îmi fac într-un curmei de tei! Porunci răspicat: Pune mâna pe 
sfânta evanghelie și jură că n-ai să-mi ieşi din cuvânt! 

Țăranul trase din sunducul logofătului Genoveva de Brabant, tipărită de 
franţuzi, socotind că jupâneasa Irina n-o să-i dibuie vicleşugul. O sărută plin 
de evlavie şi rosti: 

— Jur. 


— Înainte de toate, să-mi păzeşti feciorul de ispitele turcoaicelor. 
Harăpoaicele sunt muieri primejdioase, iar Radu trage la genunchi de 
teleleică. 

— Cu cine s-o fi asemănând? se miră bătrânul. 

— Nu trebuie cercetat prea departe. la aminte, Machidoane. Teme mai 
cu seamă privirea neguroasă. De ea să-ți ferești stăpânul ca de Neaga Rea! 
I-am înnodat eu cămașa spre a-l slăbi din strânsoarea farmecelor muierești, 
dar slujitorul cu credinţă izbândeşte mai mult când nu-și ţine ochii în palmă. 
lar eu te povăţuiesc să-i căşti bine, căci nu pleci în păgânime ca să legi 
coada la câini! Poftoreşte porunca! 

Pe buzele ţăranului răsări mierea şugubeaţă a moldovenilor. 

— Îţi fac încredințare, cinstită jupâneasă, că-l voi abate pe logofăt de la 
ispitele diavolești ale muierilor cu feregea. 

— Aşa, Machidoane! 

— Şi că numai spre crivatul grecoaicelor am să-i dau dezlegare, urmă 
slujitorul fără zâmbet. 

Boier Costache Andronic râse mulţumit. Cucoana Irina ridică ochii în 
bagdadie. 

— Bine, omul lui Dumnezeu, asta ai înțeles tu? 

— De, cucoană, răspunse Ilie Machidon, atâta m-a ajutat capul. Eu îs 
țăran prost. 

— Nu prostia ai îndesat-o în traistă, ci pe cel cu cornițe. Doamne iartă- 
mă şi păzeşte! 

Pe chipul lui boier Costache scăpăra lumină veselă. Îşi anină privirea de 
icoana grea, s-o care năduşind vârtos trei haidamaci, și rosti: 

— Chibzuiesc că Sfântul Nicolae l-ar ţine în fereală mai abitir ca o 
slugă. Cheamă argaţii de grădină, jupâneasă, să desprindă cuviosul din 
perete. Nu cunosc tovarăş mai de nădejde la drum pentru feciorul domniei 
tale. 

— Apăi cere lână de la broască, suspină cucoana Irina și smerenie de la 
mintea supusă rachiului! Aferim, boier Costache, că mult îmi îndulceşti 
cugetul la ceasuri de răspântie! 

Jupâneasa își înghesui sub nas și la ochi marama chindisită de uceniţele 
maicii Agaftoclia de la Mănăstirea Tămâioara. 

— Să-mi slujeşti cu credinţă feciorul, Machidoane! De îndată ce face 
ochi, îndeamnă-l să se închine spre răsăritul soarelui și să nu-și spurce gura 
cu bucate lumești înainte de a pune pe limbă anafura și agheasmă. Ai mare 


grijă să zică rar şi cu evlavie Ocinașele. Ziua de vineri să ajunați amândoi, 
căci în împărăţia cerurilor nu-i loc pentru cei robiți pântecelui. Dacă 
drumurile voastre vor mâna peste ape rugați-vă Sfântului Ierarh Nicolae și 
numai după aceea purcedeţi. Pentru durerile de măsele are în sunduc zeamă 
de rășină, dar mai cu folos i-ar fi o rugăciune către Sfântul Elefterie, 
tămăduitorul de dinţi. Întoarceţi privirile dacă ispita femeiască vă iese în 
cale şi rugaţi-vă Maicii Domnului de la Olari să scoată dracii din trupurile 
voastre. Adu-i aminte feciorului meu destoinicia Sfinţilor Vitalie, Ilarion cel 
Mare și a Cuviosului Andronic, care au stat alături de desfrânate fără să 
cadă în păcate. 

— Oare? întrebă slujitorul din vârful buzelor pe boier Costache. După 
toate semnele bătrânul nu se arăta încredințat. Jupâneasa își urmă 
pomelnicul: 

— l-am pus lângă leacuri Agatanghelul, Agheasmatarul, Liturghierul şi 
Cartea lui Efrem Sirul, să-şi îndestuleze cugetul în ceasurile de odihnă. 
Dacă veţi trece apa Milcovului, aduceţi rugăciuni Cuvioasei Paraschiva, 
ocrotitoarea Moldovei. În păgânime, rugaţi-vă Sfântului Gheorghe, 
izbăvitorul de vrăjmași, iar la drum de seară trecând pe lângă sfântă 
mănăstire... 

Ilie Machidon ridică amândouă mâinile. Diavolii cei şugubeţi îi jucau 
pe buze. 

— Am priceput, jupâneasă, pofteşti să ne schimnicim. 

— Ba poftesc să ieşi afară, neobrăzatule! 

Masalele slujitorilor domnești aprinseseră poalele nopţii. Zdrahonii 
coborâră sulițele depunând trupul scundacului la treptele casei. Iscoada abia 
mai răsufla, lucoarea dinaintea ultimului suspin îi sticlea în ochi. 

Uşa de stejar se dădu în lături ţinându-l în prag pe Andronic cel tânăr, 
logofătul de taină al Măriei Sale Vodă Brâncoveanu. Umerii largi, 
înveşmântaţi în cămașă albă de borangic, despicată până la brâu lăsând să se 
vadă urmă de rană veche, atingeau uşorii. Era bărbat înalt, cu chipul smead 
şi părul tuciuriu ce-i aluneca în lungul obrajilor. Atrăgeau mai cu seamă 
luarea-aminte ochii lungăreţi, cu căutătură catifelie, sclipind mereu a râs, şi 
semnul lăsat la tâmplă de o sabie tătărească. Sub mustăcioara subțire 
sticleau dinţi albi, toți deopotrivă, parcă mai mulţi decât între buzele altor 
făpturi. Nădragii leşești, sugrumaţi pe mijlocul subțirel şi pulpe, intrau în 
botforii scurţi şi moi din piele răsurie. 


La vederea scundacului, faţa i se adumbri. Se lăsă într-un genunche 
săltându-i ușor capul. 

— Cine l-a vătămat? Străjile ridicară din umeri. 

— Aşa l-am găsit lângă ulucile Mănăstirii Sfântului loan... Vrăjmașul 
pierise. Ne-a poruncit să-l aducem la casele domniei tale. 

Scundacul își crăpă anevoie pleoapele. Întâmpină privirea neagră a 
logofătului și rosti stins: 

— Chiorul și neamţul sunt înţeleşi. 

Istorisi în cuvinte puţine şi poticnite întâmplarea de sub fereastra 
baronului, apoi capul se lăsă greu între mâinile lui Radu Andronic. 

Străjile îşi scoaseră cuşmele și se închinară după obiceiul pământului. 

Ţi s-a ridicat a mirare sprânceana gândului, frate cetitorule, și pe sfântă 
dreptate te întrebi: pentru ce a alungat hodina slujitorilor Măriei Sale Vodă 
Brâncoveanu drumurile de taină ale franţuzului vătămat? Au nu din inima 
turcimii veneau stol primejdiile cele mari? 

Îngăduie-mi dară mie, nevrednicului Pahomie, să aduc desluşire 
zăbovind acolo unde peana părintelui Ilarion s-a dovedit zorită. 

Anul Domnului 1700 îl găseşte pe turc ţinându-și şalvarii cu amândouă 
mâinile de atâta slăbiciune, căci se hrănise cu papara leahului, iar de sub 
zidurile Vianei fugise cu o săgeată înfiptă în şezut. Ludovic al francezilor 
răsufla greu după bătăliile cu craii Evropei povăţuiţi la Augsburg să-i mai 
taie oleacă din nas. Osânza puterii se aşternuse pe ostile Habsburgului. 
Leopold smulsese o mână din penele de păun ale Rigăi Soare, punând în 
două rânduri stăpânire pe Alsacia, pocnise turcul în moalele capului, ţinea 
țara ungurului sub călcâi, iar după împăciuirea cu șalvaragiii din 1699, a 
supus Transilvania slugă la dârloagă. Degetele de fier pofteau spre celelalte 
două surori, Moldova și Țara Românească. 

Poate că domnia ta, frate cetitorule, vei zice: de-amu, ori cu turcu? ori 
cu neamţu 'pe cap, tot un drac. Apoi eu te povăţuiesc să nu-ţi încarci 
cugetul cu asemenea gând nesăbuit. Socotește, rogu-te, că în atâta amar de 
vreme pe turc nu l-a ţinut cureaua să ne îmbrace în strai de pașalâc. Mai cu 
zăhărelul, mai cu aurul, mai cu ascuţișul spadei la o adică, atunci când ne-a 
venit apa la moară, am amăgit noi necredinciosul? L-am amăgit! Ei bine, 
află că neamţul e altă sămânță de om, și altă brânză purta dumnealui în 
traistă la vremea aceea după cum vei vedea. 

Și apoi, am să-ţi mai spun una. Când s-a arătat primul hultan lângă 
coteţe, mare spaimă a cuprins orătăniile. Dar iacă poposeşte și al doilea. Şi 


unde au prins a se măsura între ei cu vrăjmășie, pândindu-se îndelung. Cum 
da unul semne de slăbiciune, puicuţele îi aduceau degrabă hrană. Căci vezi 
dumneata, frate cetitorule, a ajuns și la mintea găinii că mai primejdios 
rămâne un singur vrăjmașş carele nu se teme de nimeni și nimic. 

Cine să rateze poftele hultanului împărătesc de la Viana? Turcul făcea 
pe nisnaiu”, sugea iarba dracului din narghilea numărându-și cucuiele. 
Leahul să ne sprijine? După ce bunul Dumnezeu l-a adunat de pe drumuri 
pe Sobiesky, șleahticii au început să-și smulgă bărbile între dumnealor care 
să pună mâna pe hlamidă. Petru cel Mare era pândit de oștile suedezilor, iar 
craii din asfinţit se suduiau mai rău decât harabagiii cei spurcaţi la limbă din 
Podul Iloaiei pentru că ieşind la arat băgaseră plugul în haturi. Singura 
nădejde rămânea Francia. Nu pentru că ar fi apucat-o dragul de noi, 
Doamne fereşte, însă Ludovic jurase să-l facă chisăliță pe Leopold. 
Amândoi avan chiteau cum să pună mâna pe asemenea scăunel. lar 
asemenea scăunel avea sub stăpânire talpa și carâmbii ciubotei italiene, 
Ţările de Jos şi ce mai dobândiseră corăbierii oşteni în America ori prin alte 
coclauri. 

Și iaca, taman atunci îl îndeamnă necuratul pe Filip D'Antin, carele 
cunoștea toate dedesubturile Franciei, să se dea vândut nemților. Și-apoi nu 
era la primul drum prin principatele noastre, iar cercetarea amănunţită a 
graiului și a obiceiurilor româneşti stâmise îngrijorarea domnilor din 
Moldova şi Muntenia. 

Gândul satanicesc care încolţise în cancelaria Vianei ai să-l afli 
domnia ta, frate cetitorule, mergând pe urma lăsată de peana cuviosului 
Ilarie. 

Dau ascultare mâncărimii de pe limbă şi-ţi mai spun una. Toate 
diavoliile franțuzului vătămat, prepuite de stolnicul Cantacuzino, se vor 
dovedi floare la ureche pe lângă mișelia pusă la cale de către acel misionar 
neamt din Transilvania, Carol Neurautter. Din porunca lui trudea chiorul să 
deprindă graiul şi obiceiurile românilor fără să aibă ştiinţă încotro bate 
gândul iezuitului. Va căsca ceapă de mirare ochiul teafăr către asfințitul 
acestei cărți, după pilda ochilor domniei tale, frate cetitorule, dacă deprinzi 
oleacă de răbdare şi te ţii de pasul logofătului Radu Andronic. 

1Haiducii minelor care furau aurul extras de imperiali şi îl împărțeau 
sărmanilor. 

2 Actualmente Piaţa Unirii. 

SGrădina Icoanei de astăzi. 


+Radu Vodă. 

SAzi, Lipscani, nume dobândit după 1750 când şi-au făcut apariţia 
negustorii din Leipzig. 

SHanul Constantin Vodă, pe locul căruia s-a construit Palatul Poştei, 
actualmente Muzeul de Istorie. 

7Monedă turcească aflată în circulaţie în Ţara Românească. 

SStradă rău famată din Paris, numită şi Curtea Miracolelor. 

Proprietatea se întindea între străzile Apolodor, G. Petrescu, Antim şi 
Vânători de azi. 


Capitolul II - Bucureşti - Leat 1700 


Îndată ce zorile prindeau cheag deasupra cetăţii de scaun a Valahiei, 
cele dintâi făpturi ce-și lepădau somnul slobozind un cofăel de apă pe obraji 
şi sudalme groase zodiei sub care se născuseră erau ucenicii, făpturi șiştave, 
însemnate de odihna săracă și sculele calfelor, de bubele vârstei crude și 
frigul lui Ghenar, intrat fără opreliște în odăile mărunte, betegite de ani. 
Mare ajutor dovedea atunci lipsa straielor de schimb, căci într-un sfârâiac 
de minut, băietanii năpădeau târgul purtând în păr şi trenţe paiele 
culcușului. 

Iar în acele trenţe cu greu desluşeai cămașa din pânză proastă, ișlicul 
neguros, brâul şi ițarii peticiţi la șezut. Oştirea de învățăcei în tainele 
meșteşugurilor bătea zorită colbul ulițelor strâmte, revărsându-se spre 
malurile Bucureştioarei ori ale Dâmboviţei unde nevoia de apă statornicise 
dughenele tăbăcarilor, şelarilor, curelarilor, lumânărarilor și ale săpunarilor. 
Ucenicii jimblari, ciumgii, ișlicari, pânzari, ceaprazari și ai cavafilor subțiri 
luau calea Târgului Dinăuntrut, cei tocmiți măcelarilor o suceau către 
Biserica Scaune. Meșteșugarii stăpâneau podurile Bucureştilor de la acea 
vreme, nădușşind vârtos spre a mulțumi trebuinţele târgoveţilor şi ale 
boierilor muchelefi care se întreceau în risipă de straie și odoare. 

Cetatea de scaun a valahilor adăpostea mai multă omenire decât 
Belgradul, Sofia, Atena grecilor, Buda şi Pesta luate în parte, căci cincizeci 
de mii de suflete număra târgul Bucureştilor. Pentru fiecare zece căciuli, 
calpace sau fesuri se afla o crâșmă botezată Tunelul Vieţii, dovadă că 
mulțimea călătorilor nu era săracă. Or, aceşti călători pofteau hrană, adăpost 
şi măcar o balercă de vin la spartul zilei. Stricăciunile pricinuite de drum 
căruţelor cu coviltir trebuiau drese, caii potcoviţi, hamurile primenite. 
Rodul mâinilor iscusite ţinea piept mărfurilor aduse de neguţători greci, 
armeni şi evrei, iar în scurtă vreme blănării valahi dobândiseră izbândă 
deplină, cucerind Viana, Lipsca şi Stambulul. 

Ucenicii postăvăriei iscate la porunca lui Vodă Șerban Cantacuzino 
trudeau sub gârbaciul meșterilor aduși din Silezia, Prusia și 'Transilvania, 
născocind postavul albastru ţesut din lână de Bugeac. Muncă anevoioasă, 
răsplătită cu strâmbătate, la care se înhămaseră ţărani, robi şi osândiți. 

Dacă biruiau foamea, frigul, bătaia, dar mai cu seamă oftica, boala fără 
de leac, la împlinirea sorocului ucenicii primeau în târgul Oborului Vechi 
botezul calfei. 


Umbletul băietanilor rupți somnului la al doilea cântat al cocoșilor își 
găsea tovărăşie lângă pasul zorit al sătenilor, neguţători meşteri în mărfuri 
de casă hărăzite prostimii. De la dumnealor rostuiau târgoveţii nevoiaşi 
abale, postavuri groase, linguri, doage și buți. 

Sătenii păstrau cu îndărătnicie ţărănească portul străvechi — cușmă, 
cămașă chindisită, dulamă, iţari şi opinci — măsurând cu batjocură straiele 
târgoveţilor. Scăpate din strânsura ulicioarelor, picioarele desculţe şi 
opincile năvăliră puhoi pe podul de lemn al Mogoșoaiei. 

La şase ceasuri dimineața prindea vlagă urnind meşterii zidari, 
cărămidari, nisipari şi pietrari spre schelăriile bisericilor înălțate din 
credință, mulţumită ori spaimă de judecata cerească pentru nelegiuirile 
săvârşite. Boierul Neagu juruise încă de la Stambul că va înălța o biserică 
dacă cerul îl ajută să capete caftanul, cuca și tuiurile, semnele domniei în 
scaunul Valahiei. Isprava o săvârşise iadul, căci aurul împins rușfet 
dregătorilor turci a fost și va rămâne ochiul limpede al necuratului, dar 
lăcaşul s-a ridicat, după legământ, într-o singură zi. 

Cinul boieresc se cerea înfățișat. Casele înălțate pe Podul Mogoșoaiei 
purtau cușma acoperișului mai sus sau mai jos, se lățeau în şolduri, pe 
măsura dregătoriei şi a moșiilor aflate în stăpânirea căftănitului. La 
ridicarea unor asemenea hudubăi trebăluiau meşterii de seamă ai târgului. În 
portul acestor meșteri sta amestecat gustul ţăranului cu al turcului. Astfel 
puteai vedea cămaşa de cânepă după vechea croială a dacilor, însoţită cu 
şalvari ghiordii și imineii Stambulului. 

Dălţile cioplitorilor săpau cu nădejde piatra la tot pasul, căci Măria Sa 
Vodă Brâncoveanu hotărâse să-și întocmească diata pentru viitorime încă 
din primii ani ai domniei. Măria Sa alungase obiceiul zidirilor care purtau 
pecetea meleagurilor îndepărtate, poruncind meșterilor pietrari ai lui 
Vucașin să-i ridice casele domnești și bisericile după tipare noi, izvorâte din 
dragostea de frumos a pământenilor. Zugravii lui Pârvu Mutu împodobeau 
pereţii bisericilor cu chipuri de sfinți în care citeai lesne grija pentru fiece 
semn, oricât de mărunt. lar sfinţii valahilor începuseră a deprinde 
înfăţişarea oamenilor de rând. 

La vremea când ucenicii își dobândiseră arvuna — întâiul rând de cucuie 
— sătenii neguţători isprăviseră de rânduit marfa în coasta târgului, iar 
nisiparii întocmeau tencuiala, colbul ulițelor era stârnit de încălțările 
diecilor domneşti. Slujbaşii purtau halate și chimire încăpătoare, unde-și 
păstrau sculele de trebuință scrisului. Alături, pășeau pisarii divăniţilor, 


birarii dregătorilor tocmiţi să adune dările și învățăceii școlii domneşti de la 
Mănăstirea Sfântul Gheorghe Vechi, statomicită încă din anul 1576. Aici 
trudeau să deprindă az-bucoavna slavonească feciorii boierilor valahi, 
moldoveni, bulgari și sârbi, întrucât asemenea şcoliță nu se mai pomenea pe 
meleagurile megieşe. Pofta de cunoaștere a buchiilor și a nuielei mânuite 
aprig de dascăli nu mistuia peste măsură cugetul acelor învățăcei, căci mulţi 
o coteau iepureşte pe lângă Biserica de Jurământ, rătăcindu-și pașii printre 
mlaștinile de la marginea târgului aflate sub stăpânirea neguţătorului 
Durat. 

Când ornicul cu o singură limbă de la turnul Curții Vechi a Măriei Sale 
desluşea al şaptelea ceas, slujitorii boiereşti și gospodinele năpădeau furnici 
ulițele, pentru a târgui marfa cea adevărată, de trebuință pântecelui. 
Asemenea bucate făceau ochi numai după al șaptelea ceas când capanlâii, 
neguțători turci care plăteau roadele pământului la preţul statornicit de 
dumnealor, își mânau spre Giurgiu carele încărcate cu unt şi miere botezate, 
suduind avan toată suflarea ghiaurilor. 

Jupânesele de neam își purtau capul înfofolit în muselină scumpă adusă 
de la India şi Alep, rochie lungă până în călcâie, terteluită cu mărgăritare, 
dulamă de lastră grea. La gât le spânzurau lefturi de diamanturi cu piciorușe 
de smaragd, de urechi le atârnau cercei cu câte trei picioare de diamanturi 
mari, pe mâini brățări cu diamanturi rozalbe, degetele le aveau cetluite de 
inele cu nestemate rare. Bumbii dulamei se aflau tot din diamanturi. Mare 
preţ puneau dumnealor, jupânesele Bucureştiului, pe paftalele cu lucrătură 
de aur și pietre scumpe şi frunzele şi florile din aceleași pietre care le 
răsăreau pe piept. 

Sutanele slujbașilor lui Dumnezeu zugrăveau pete negre în mulțimea de 
bodroanţe felurit colorate ale târgoveţilor cam pe la același ceas al 
dimineţii: casele Atotputernicului, înălțate în târgul Bucureştilor, băteau 
toaca utreniei. 

Crivaturile căftăniţilor slobozeau cele dintâi gemete numai după ce 
soarele adăsta la răscrucile cerului. La al doilea căscat al stăpânului, 
chiselele cu dulceţuri, filigenele de cafea şi ciubucul aprins pătrundeau pe 
ușa iatacului purtate de mâini tuciurii. Ţigăncile rânduite anume să alunge 
mahmureala somnului greu, înveninat de cupele cu basamac, deşertate până 
la spartul nopţii, își începeau slujba: 

— Frumos ești, mărite! 

— Ochios eşti, slăvite! 


— Ptiu! Să nu-ţi fie de deochi, sprâncenatule! 

Întrucât asemenea vorbe de laudă se aduceau numai voievozilor, boierul 
dădea fără credință semne de supărare. Şi odată se ițeau calicii la buzele 
țigăncilor, tămâindu-l și mai vârtos. Venea apoi rândul roabelor cu mâini 
dibace şi uleiuri ticluite anume să dea frăgezime cărnurilor, după care intrau 
odăieşii, purtători de veşminte. 

Divănitul îmbrăca întâi halat din lastră, cu bumbi de aur bătuţi de 
meşterii braşoveni ce dobândiseră de la Măria Sa îngăduința să-şi aşeze 
meșteșugul în târgul Bucureștilor. Trei feciori trăgeau zdravăn brâul din 
catifea de Damasc pentru a-i cetlui polobocul pântecelui. Și nu era zi lăsată 
de Dumnezeu ca boierul să nu-și spargă bunătate de ciubuc în capul 
feciorilor netrebnici care nu-l subţiau îndeajuns. Peste halat și brâu urma 
ilicul floriu și numai după aceea caftanul greu, din țesătură cu cheltuială, 
încopciat la ceafa. Dacă își potrivea papucii cu boturile răsucite și inelele în 
degete, divănitul putea porunci caleașca spre a bucura ochiul prostimii la 
trecerea domniei sale către treburile dregătoriei. 

Filip D"Antin, conte de Saint-Lô, socotea Bucureștii drept cea mai 
ciudată aşezare a meleagurilor de miazăzi. Strâns în chingile verzi ale 
livezilor, viilor și codrilor şi lăsând în privelişte largă turlele aurii ale 
bisericilor cățărate pe gorgane. Curtea Domnească și hudubaiele mai de soi, 
târgul ridicase de mult a mirare sprânceana franțuzului deprins cu zidurile 
groase ce gâtuiau burgurile Evropei papistașe. 

Pădurile Grozăveștilor, Cotrocenilor, Lupeștilor, Văcăreștilor și ale 
Sărindarului înspăimântaseră în vremurile cele vechi pe căpetenia romană 
Curione prin întunecimea şi întinderea lor fără de sfârşit. Călători și trimiși 
ai crailor Evropei şi-au simţit inima purice intraţi în împărăţia acelor păduri, 
așa cum s-au mărturisit misionarul catolic Baksici, poftitul voievodului 
Matei, Paul Strassburgh, omul de încredere al Rigăi Gustav Adolf, sau 
Michail Bocignoli din Ragusa. Spaima rea i-a cuprins şi pe nepoftiți. 
Șalvaragiii Bosforului le-au botezat Deli-Orman, adică pădurile nebune. 

Saint-Lô trecea a treia oară prin cetatea de scaun a valahilor și de fiece 
dată găsea sporită în câștig dragostea târgoveţilor pentru verdeață, în 
ogrăzile îngrădite cu trunchiuri sau bolovăniș râdeau soarelui flori slobode 
ce nu cunoscuseră foarfecele grădinarilor, pe şoldurile caselor, văruite cu 
dichis, se aninau roze sălbatice şi viţă roditoare. Filip D"Antin cunoştea de 
asemenea năravul dereticatului. Jupânesele muntence cinsteau în fiecare zi 
odăile primenind aerul cu jaleş şi mintă sau arzând pe rouă nescuturată şi 


înaintea ultimului somn hârtii de Armenia. Porţile boierilor căftăniți aveau 
lemnul chindisit cu dalta, în fel și chip, de meşteri moșneni, spre bucuria 
ochiului. Se zicea că valahii deprinseseră acea iscusință încă din vremea 
regilor daci. Pe acoperișurile şindriluite, vântul aşezase strat gros de tină şi 
sămânță de floare. Și astfel se întâmpla ca pe alocuri să răsară margarete 
anume parcă pentru a stâmi mirarea străinului. 

Obrazul caselor se întuneca numai în zilele lui Făurar și Brumărel, când 
noroaiele puneau stăpânire pe ulicioarele strâmte unde nu aflau poduri din 
lemn. Vremea cea rea şi întunericul înlesneau umbletul tâlharilor şi rareori 
zăreai după vărsatul serii picior de târgoveţ. În Săptămâna Patimilor însă, 
gospodinele împrimăvărau ulucile și pereţii caselor cu var bun, adus de la 
Târgovişte și aşezarea își căpăta iarăşi chipul cel luminos. 

Odată străpuns hotarul de verdeață, contele de Saint-Lô se simţi în 
viitoarea unei omeniri împestrițate ce forfotea fără istov. Făpturi 
înveşmântate în cele mai năstrușnice straie, după legea și deprinderile 
pământului unde văzuseră întâiul răsărit de soare, mișunau între conacele 
boiereşti din piatră cu foișoare ori sacnacsii ori cu amândouă, și ghimirliile 
prostimii, între zăplazurile hanurilor oblăduite de mănăstiri şi dughenele 
neguțătorilor, pe ulite mari, podite, ori ulicioare croite strâmb, unde tina nu 
prinde scoarță înainte de Sfântul Ilie. 

Armenii urlau ca din gură de șarpe aducând laudă mare chilimurilor şi 
bucatelor subțiri pentru mesele boierești, valahii şugubeţi se împiedicau 
printre negustorii osmanlâi întrebându-i de sănătate tocmai la ceasul 
rugăciunii turuite spre slava lui Alah. Jupânesele cele gureşe din Târgul de 
Jos pândeau Salat-Subh-ul!E paginilor cum pândeşti laptele pe foc, clipeau 
vulpește între dumnealor și odată se repezeau stol să cumpere, dragă 
Doamne, covorașele ticluite anume pentru a le așeza sub genunchi. 

— Auzi, bre, turcule, câte parale ceri pe prăpădita ceea de scoarță? 


Șalvaragiii stupeau gros blestemând după canon. 

— Dinsis iman sis. 

Pentru credincioşii lui Alah, turc era vorbă de sudalmă care însenina om 
grobian și fără șlefuială venit din Turkestan. Avan se minunau cum de 
ghiaurii n-au luat încă învăţătură că otomanii se cheamă osmanlâi. 

Braşovenii, argintari vestiți, cu întreaga avuţie pe tejghea, căutau 
chiorâș spre mâinile mușteriilor în giubele largi, sub pulpanele cărora lesne 
putea muri un sfeșnic mai mititel. Căci veneticii aduseseră năravul 
furtişagului stârpit printre valahi încă de pe vremea lui Vlad Țepeș. 


Se înşirau apoi strănepoţii neguțătorilor valahi de la 1400, cu același soi 
de marfă: catifea de Ypres, după numele târgului din Țările de Jos care o 
născocise, și de Louvain, catifea de Polonia şi Cehia pentru cei osândiţi să 
n-aibă noroc la parale, postav frâncesc din Flandra, ori de Buda şi Liov şi 
chiar postavurile Engliterei. 

Pentru prostime se afla postavul cenușiu bobou ieşit din războaiele 
saşilor. Maldărele de pânzeturi erau și ele felurite. Pânza de Lund, adică 
venită din Olanda, se vindea pe galbeni grei, cea din cânepă litvană sau 
săsească era preţuită la câteva arămioare cotul. Pătrundeai apoi în lumea 
mătăsurilor. Camhaua turcească şi tebenca, născocită anume pentru a 
împodobi şaua calului, furau ochii celor pricepuți. 

Pe marii neguţători ai târgului îi știau și pruncii: Ghionea Mustaţă, care- 
şi ridicase prăvăliile pe Uliţa Mare, ori Pană Pepino, care-și măritase 
jupâniţele cu căftăniți. Multor fete de neam le-au fost hărăziți neguţători 
plini de aur. Fata lui Calotă vornicul, Muşa, spre pildă, luase de bărbat pe 
Iane Cojocarul; odrasla lui Harvat Spătarul ot Izvor, pe Defta neguţătorul. 
Nici boierii n-au cârnit din nas să ia de nevastă fecioare născute în spatele 
prăvăliilor. Vergo, clucerul cel deștept, aflat în mare cinstire la sfatul 
Brâncoveanului, o ţinea pe fiica lui Ghioca Cupeţul. Manu și Panait, 
neguțători bătrâni, Atanasie, Proca şi Luca Fărămiţă, putrezi de bogaţi la 
acea vreme, nu cutezau să stea alături de Dumitru Nona ot Brașov care 
printre altele hrănea Curtea și pe ostașii Măriei Sale. 

Sârbii îşi astupau urechile istovite de glasurile ovreilor, neguţători de 
mărunțișuri gingașe, de podoabă: altiță, tertel, bibiluri, petice de cacom, 
cimbere, fesfesele și hurmuz prost pentru pungile vlăguite. 'Tânguielile 
călugărilor greci, care cerşetoreau daruri și parale pentru lăcașele creştineşti 
din Răsărit, făgăduind în schimb iertarea de păcate și viaţă preafericită în 
împărăţia de dincolo, deznodau teşcherelele celor slabi de înger. Neguţătorii 
franţuji și italieni, ajutaţi de câte doi-trei ciraci în rânduirea taftalelor, a 
canavăţului, a sevaiului, damascurilor şi a nepreţuitului zarafir, lepădau 
între degetele cu unghii neguroase o părăluță-două. Oamenii lui Dumnezeu 
îşi săltau bărbile trențăroase în lumina soarelui cercetând cu ochi mijiți 
banul, îi cercau credinţa între dinţi. Se descurcau greu cu gologanii feluriţi, 
vreo 40 de soiuri — galbeni și taleri olandezi, galbeni venetici sau ducați 
venețieni, taleri şi creițari austrieci, ducați transilvăneni, zloți, tulţi, 
mahmudele, irmilici, iuzluci, aspri, rubiele arăbești, taleri turceşti noi şi 


vechi, ţechini, funduclii şi cine mai știe care or mai fi fost — ce aveau putere 
în târgul valah. 

Strecurându-se opintit prin prăpădul de omenire, Filip D'Antin, conte 
de Saint-Lô, dregător la cancelaria celui de al paisprezecelea Ludovic şi 
muşteriu hârșit al cârciumilor înșirate mărgele în târgul Bucureştiului, își 
potrivi zâmbetul. Avea de mult știință că sub sutana călugărilor greci se 
ascundeau adesea trupuri cu urme proaspete de hanger dobândite în portul 
Pireului, la jocuri viclene de cărți... Milosârdia strânsă picătură cu picătură 
pierea peste noapte între sânii podăreselori:. 

Franţuzul hotărî să ajungă la ulița podită a Cavafilor. Potrivindu-și 
grimeaua pe ochiul vătămat în vremea când îl încerca mustaţa, într-o 
încrucișare de spade pe Pont-Neuf, chibzui la năravul ciudat al valahilor de 
a-şi boteza ulițele potrivit meșteşugului celor ce trudeau în prăvăliile 
înghesuite pe o palmă de loc: Ișlicari, Blănari, Şelari, ori după vecinătatea 
drumului cu conacul unui mare boier. Uliţa Filipescului€, spre pildă. 

Dar mai cu seamă stârneau mirarea franțuzului ulițele podite. În inima 
drumului, cât era de lung, se afla săpat un şanţ, rezemat între pereţi de 
cărămizi, iar din zvârlitură în zvârlitură de băț haznale pentru scursul apei. 
Deasupra acestui şanţ, se aşterneau de-a curmezișul grinzi trupeşe din stejar, 
încrucite cu alt rând la fel de trainice, și numai după aceea se așeza podina 
din bârne cetluite în scoabe pentru umbletul omului și al dobitoacelor. Din 
porunca Măriei Sale Vodă Brâncoveanu lepădată cu un an în urmă, vechilor 
pârgari, diriguitorii treburilor obşteşti, le luaseră locul zapciii şi polcovnicul 
de poduri, care vegheau la sănătatea drumurilor cu acoperământ din lemn. 

Pe asemenea uliţă păşea acum Filip D'Antin. Vântul cel subţire sufla în 
poalele mantiei de mohair căptuşite cu blană de veveriţă, îi învolbura 
horbota bogată ţâșnită din vesta de catifea cârmizie, cu ceaprazuri de argint. 
Deprinşi cu străinii însemnați de fier în bătălii sau la vreme de noapte ce 
mişunau pe ulițele lor, cei de prin părţile locului nu-și răsuceau capetele 
după bărbatul în puterea vârstei, lat în umeri și subțire în şolduri, cu nas 
arcuit, păr cânepiu şi un singur ochi. D’ Antin se purta muchelef ca o muiere 
şi cine-i cerceta mai cu luare-aminte chipul golit de sânge băga de seamă 
că-i sulemenit cu praf de orez și roşu de Spania. În urma lui simţeai dâră de 
mosc și ambră. Degetele catifelii, cu puzderie de ghiuluri, le ţinea mereu la 
vedere. Puţini ştiau că acele degete mânuiesc cu rar meșteșug spada și 
jungherul ori că dobândesc putere vârtoasă încleştate în grumajii 
vrăjmașului. 


Strigăte ascuţite răsuciră capul contelui. Marele agă își rupea nuielele 
pe spatele cel moale al simigiului grec, de la poalele uliţei, care se dovedise 
certat cu cinstea. Obiceiul își avea izvorul în bazarele îndepărtatului 
Stambul, unde însuși vizirul osândea asemenea fapte sub ochii șalvaragiilor. 

Ajuns în coasta Mănăstirii Sfântul Gheorghe Nou, se opri la dugheana 
unui neguţător de odoare. Răsfiră fără gând de a cumpăra paftale, spelci şi 
brățări, făcând roată din privire împrejurimile. Cu greu își putea da seama în 
viermuiala târgului dacă i se ţinea urma. Sfârșitul iscoadei ce-i citise 
cărările de noapte, pe sub ferestrele baronului neamţ, stârnise fără îndoială 
zarvă mare la Curte. Saint-Lô era încredinţat că în spatele fiecărei ocniţe îl 
pândesc ochi deprinși să vadă. Păşea dară agale, chibzuind înfierbântat prin 
ce vicleșug să-l întâlnească pe Karl von Blaremberg departe de privirile 
valahilor. 

Mănăstirea care peste câţiva ani, la osârdia lui Vodă Brâncoveanu, avea 
să capete altă faţă, făcându-l pe secretarul florentin al Măriei Sale să scrie în 
cartea sa despre Valahia că se înfățișează ca „una bellissima chiesa”, era 
străjuită de prăvălii şi de casele patriarhiceşti înălțate pentru odihna 
căpeteniilor ortodoxiei în trecere prin cetatea de scaun a Valahiei. 

Zidirea bisericii începuse pe vremea lui Antonie Vodă din Popești, 
bunicul doamnei Marica. Acestea se petreceau în leat 1669. Mai târziu 
Altân-bei, prinţul Aurului cum îl numeau osmanlâii pe Constantin Vodă 
Brâncoveanu pentru averea sa fără seamăn, porunci pietrarului Vucaşin și 
vătafului de ziduri Manea s-o ridice iar din temelii şi o împodobi cu 
marmură şi dar bogat de odoare. Mulţi o asemuiau cu Biserica Sfânta Sofia 
din Constantinopole. 

Dar acestea toate nu aprindeau interesul nimănui în dimineaţa aceea de 
Florar 1700. Nici contelui franțuz, nici lui Radu Andronic, și nici 
slujitorului său, care ţineau în priviri spinarea lui D’Antin amestecați în 
mulțimea de gură-cască. 

Logofătul prinse brațul lui Machidon fluierând uşor a uimire. 
Schimbându-și pe neașteptate gândul, franțuzul se răsucise pe călcâie 
venind pieptiș către ei. Radu Andronic luă la întâmplare o mână de seminţe 
din traista unui negustor bulgar. Ochii îi alunecară pieziş pe chipul ghilosit 
al lui D'Antin. Nu-i întâlni privirea verde. Contele părea să caute departe, 
peste capetele mulțimii. 

— Ciudat, şopti logofătul. Ce l-o fi întors din drum? 


Machidon își miji ochii, îngropaţi la rădăcina nasului, ocolind 
răspunsul. Vorbea rar şi atunci cu împunsătură. Boierul lepădă seminţele și 
se urni de lângă tejgheaua bulgarului. Saint-Lô păşea întins spre bisericuţa 


de lemn ridicată de slugerul Udrea Doicescu pe pământurile! fratelui său, 
clucerul Colțea. 

— Vrea să vadă dacă-i stâlpit în priviri, surâse Radu Andronic. Spre ușa 
bisericii lumea se împuţinează. Pui rămășag că dă o raită și în ţintirim? 
Printre babele și moșnegii ce veghează la ceasul ăsta căpătâiul crucilor, 
cerni lesne cine ţi-a luat urma. 

Ilie Machidon îşi potrivi bâta la subţioară. 

— După mintea mea, cea sărmană, rămășagul nu-i aduce câștig bun 
slujitorului, logofete. Domnia ta îl cunoşti pe văru-meu Ușurelu? 

— Nu știam că sunteţi neamuri. 

— Suntem! Căţeaua lui a fătat în claia mea de fân. 

Radu Andronic râse fără să-şi desprindă ochii de pașii francezului. 

— Cum s-ar zice, urmă ţăranul, iacătă-ne rubedenii îndepărtate. Ei bine, 
lui Uşurelu ista îi făcea boierul nostru cinstea să-l suie pe capra rădvanului 
la ceasurile de noapte când poftea să-și vadă ibovnica, o greacă vădană din 
cele sulemenite la obraz, dar mai vârtos la inimă. Văzând geamurile muierii 
mute, boierul socoti că tot așteptându-l greaca a căzut în braţele somnului. 
Uşurelu însă, citeşte anume semne ştiute de el, n-are de lucru şi-i dă să 
înţeleagă că ibovnica s-ar afla în alte braţe. 

— Și-au pus rămășag. 

— Întocmai, logofete. Cetind în crivatul teleleicii un zdrahon de amăut, 
Uşurelu și-a umezit buzele la gândul balercii de vin câștigate. Boierul s-a 
repezit vultureşte asupra vizirului să-şi verse otrava... Îi zvârli lui Radu 
Andronic o căutătură subțire: Întâmplarea, dacă domnia ta îngăduie, are 
tâlcul ei: adevărul umblă cu capul spart. 

Urmând socotințele logofătului, Filip D'Antin pătrunse în ţintirimul 
Bisericii Scaune unde-și aflau odihna cea fără de măsură măcelarii târgului. 
Lespezile aveau vrejuri bogate, frunze și rodul viţei-de-vie îndrăgite de 
Vodă Brâncoveanu. 

Dar ochiul cel bun al contelui se rotea zbuciumat în căutarea altor 
lucruri. 

Pentru Ilie Machidon era limpede că franțuzul nu umbla după iepuri în 
biserică, haimanalâcul lui avea tâlc ascuns. Chibzui în fel şi chip de ce 
adulmecă Radu Andronic pulpanele străinului. La urma urmelor, Vodă avea 


iscoade destule. Logofătul nu trebuia decât să-i ştiricească lui Brâncoveanu 
moartea scundacului și apoi să ceară învoirea de a pune şaua pe cai spre a se 
porni către Stambul, în treburile poruncite. Socotise să se întoarcă lângă 
muiere până la Rusalii, căci ogorul dovedea puţină înţelegere pentru 
hălăduiala lui pe drumurile împărăției. -apoi trebuiau drese hambarul și 
odăile din spate, zgâlţâite rău de viscolul Bobotezei. 

Pe logofăt îl însoțea în slujbele de taină încredințate de Măria Sa din 
drag și datorință. Andronicii îi fuseseră stâlp de nădejde cu fapta şi povata, 
dar mai cu seamă apăsând unde trebuie în ziua când călugării își întinseseră 
moșia peste Chipriana, sat de răzeși cu zapise întărite de peceţile lui Radu 
Vodă şi Ștefan cel Sfânt. Aşezarea se afla la hotarul dintre Moldova şi Ţara 
Românească, și e lesne de înțeles că de-a lungul domniilor Chipriana 
trecuse când într-o ţară, când în alta. Gol prepeleac ar fi rămas, cât era el de 
bătătarnic, fără reazămul lui boier Costache. 

Radu Andronic îl ţinea în preajmă dincolo de hotarul Valahiei, pentru că 
Ilie Machidon se dovedise spornic și de mare trebuinţă în încăierările cu 
păgânii, dar mai cu seamă pentru mintea sa limpede și vorbele de tâlc. 

Stăpâneau ţintirimul cu privirea la adăpostul zidurilor năruite în pârjolul 
cel mare. 

— Omul nostru va cerca să-şi piardă urma plecând o dată cu calicii. Se 
răsuci spre slujitor cu un anume zâmbet. Aici erai? Socot că s-a scurs pe 
puţin un ceas de când nu ţi-am auzit nici răsuflarea. 

— Mi-era teamă să nu-ţi scrântesc urechile, grăind în deşert, logofete. 
Vorba ceea: ţăranul când merge, tropăieşte şi când vorbeşte, hodorogește. 
Și-apoi spusele domniei tale nu mi-au dat prilej de cumpănă, ci doar de a 
mă minuna. Ferice de slujitorul cu stăpân înţelept. Cărările franţuzului îţi 
dovedesc şi prea adeveresc prepuielile. La ce m-aş mai vâri muscă? 

Zâmbi după nărav, pe sub mustață. De astă dată franțuzul nu urmase 
gândul logofătului, ieşind din ţintirim fără fereală. Radu Andronic începu să 
râdă. 

— După cum văd, păcatul trufiei nu te încearcă. E bine, Machidoane! 
Deştept e acela ce se crede mai bogat la minte decât stăpânul, dar se codeşte 
a o arăta. 

Filip D’ Antin cercetă fără bucurie turlele Bisericilor Negustori și Stelea 
Spătaru aflate dincolo de apele Bucureştioarei, apoi își iuți paşii spre Podul 
Mogoşoaiei. Aici, zăbovi câteva clipe dinaintea zidurilor groase ale 


Mănăstirii Sărindari&, „podoaba și minunea” târgului cu care se făleau 


bucureştenii. Și nu se întâmpla călător la vremea ceea să n-o privească 
solomonit. O ridicaseră, se pare, boierii Cocorăşti, în vremea lui Matei Vodă 
Basarab, dar frumuseţe nouă îi adăugase Brâncoveanu. La porunca lui Vodă 
se întăriseră zidurile vechi aflate la un pas de moarte, se ridicase clopotniţă 
nouă, se auriseră turlele. Biserica adăpostea la acea vreme icoana Maicii 
Domnului, făcătoarea de minuni, bătută în pietre de mare preţ, care, după 
spusele înaintaşilor, pe mulți îi tămăduise. 

Contele de Saint-Lô măsură aripa hanului ce adăpostea zăltaţii și, 
lăsând trecere unui rădvan, începu să coboare spre malul Dâmboviţei. 
Lângă Biserica Doamnei zidită de Maria, doamna voievodului Șerban 
Cantacuzino, peste drum de casele beizadelelor, un milog povestea din 
țiteră istoria lui Agus a lui Topală. Contele D"Antin înțelese din povestea 
terfegosului că nesupunerea față de Poartă are rădăcină veche pe acele 
meleaguri. Rămase cale de un căscat moldovenesc în priveala credincioșilor 
ieșiți în pridvor, după care se pierdu ac în carul cu fân prin mulțimea ce 
forfotea cu treabă, dar mai ales fără, pe Podul Mogoşoaiei. Logofătul îl zări 
pierind între zidurile unei hudubăi părăsite în apropierea Bisericii Zlătarilor. 

* 

În curtea hanului Constantin Vodă târgoveţii cercetau din toate părţile 
rădvanul vienez cu roți înalte, smeurii, asemenea catifelelor, ce se zăreau 
înlăuntru. Băietanii de-o şchioapă se hlizeau strâmbându-se în ușile 
lucioase, oglindă, pe care meşteri din Augsburg zugrăviseră poze cu chipuri 
şi copaci rozalbi, trăgeau pe furiş de coadă bidiviii bălani care-și mistuiau 
nerăbdarea, săltând câte o copită și izbind-o de pământ. Lângă uluci 
aşteptau treizeci de oșteni nemți călări, spelbi şi cu feţe neclintite, în straie 
albastre ca sinea! a cu puzderie de bumbi și ceaprazărie aurită. Prin poarta 
deschisă a hanului se zăreau fustașii Măriei Sale ce aveau să-l însoţească, în 
semn de mare prețuire, până la hotarul cu Transilvania pe dumnealui, 
baronul Karl von Blaremberg, consilier al luminăţiei sale împăratul 
Leopold. 

Dacă târgoveţii şi-ar fi ridicat ochii de la rădvanul strălucitor, spre a 
opta fereastră a primului cat, i-ar fi zărit chipul. Se deslușea pe el 
îngândurare, ochii cercetau cu neastâmpăr curtea hanului. 

— Nu pot pricepe ce se întâmplă, rosti baronul trecându-și degetele 
prin bărbuţa roșcată. Pe potrivnicul care-i aţinea calea azi-noapte l-a biruit, 
am văzut amândoi. 


Secretarul cu înfățișare de paing îşi potrivi horbotele ieşite din mânecile 
de postav negru. 

— Excelenţa voastră uită că îndată s-au ivit străjile. 

— Nu-l cunoşti pe Saint-L6! 

— Mă întreb dacă e chibzuit a mai zăbovi. Valahii pot prepui multe. 

Blaremberg îi alungă cuvintele ridicând iute mâna. 

— Nu vom părăsi Bucureştii înainte de a da ochi cu D'Antin. 
Altminteri totul a fost zadarnic. 

Secretarul amuţi. Încercă încă o dată încuietorile sipeţelului persian ce 
avea să-i călătorească pe genunchi până dincolo de porţile Vianei şi rămase 
așa, cu ochii duși și gura puţintel căscată. 

* 

Marghioliţa, negustorița de podoabe, se ivi în bătaia privirii. Purtătorii 
de musteţi prinseseră obiceiul să-și facă drum spre curţile domnești la 
ceasul când muierea își purta marfa și dracii spre Târgul de Jos, căci, fără 
şagă, o herghelie de iscarioteni înotau în sângele dumneaei. Tiparul trupului 
îl luase de la gorjence, ochii verzi, plini de păcat, îi furase de la jupâniţele 
din Ţara Moldovei, umbletul îţi purta gândul spre băciţele deprinse cu 
săritura ciutelor din piatră în piatră. Înveşmântase în ziua aceea pieptar 
terteluit cu horbotă scumpă, în strânsura căruia sânii cerşeau drumeţilor 
ajutor, cațaveică strâmtă după moda domniţelor leşe și o fustă retezată cu 
ştiinţă drăcească ca să-i ghiceşti poalele cămeșuicii fierte în busuioc și 
verbină. În picioare îi săltau ciuboţele roşii, de Braşov, iar pe umeri pletele 
negre. 

Logofătul îşi sucea gâtul peste marea de capete. La trecerea 
negustoresei slujitorul tuşi cu tâlc. 

— Stau și mă tot socotesc pentru care pricină anume își face griji 
jupâneasă Irina căci domnia ta, din câte bag de seamă, doar spre chipurile 
sfinților zugrăviți pe biserică îţi porţi privirea. 

— Bătrâneţele, Machidoane! Numai împăcarea cu Cel de Sus îmi 
stăpânește cugetul, rosti Radu Andronic râzând vântului subțire aţă. Cum ţi 
se pare muierea? 

Țăranul își potrivi mustaţa după obicei. 

— Smerită, şi mai cu seamă supusă unui singur bărbat. De cum am 
văzut-o mi-a venit în minte vorba Tudoriţei, nevasta crâșmarului nostru. 
Istoria aiasta s-a petrecut în anul când ai binevoit să porunceşti drum întors 
din ţara muscalului. Ajung eu acasă și iaca mă pofteşte cumătră Tudoriţa la 


praznic. Trebuie să adăugesc că, în vreme ce noi băteam drumurile 
împărăției, omul cumetrei cu pricina s-a îndurat s-o lase slobodă, plecând în 
călătorie spre lumea cea veşnică. 

— Scurtează coada vulpii, împărate, că ne apucă asfinţitul. 

— Un bob zăbavă, logofete, și-ai să afli vorba crâșmăriţei. Ne așezăm 
noi creştineşte la masă și iacă ridică 'Tudoriţa ulcica plină cu vin. „Beţi 
oameni buni, zice, că se împlineşte o lună de când mi-a murit bărbatul și 
două de când mi-am luat altul...” îndesă tutunul în lulea, rostind fără să-și 
ridice privirea: Mă gândesc ce bucurie ar dezmierda inima jupânesei Irina 
având ştiinţă despre drumurile feciorului, către o anume dugheană din târg. 

— Cunoşti acele drumuri? 

— Cunosc lucoarea din ochii domniei tale și i-am citit răspunsul în 
căutătura azvârlită de negustoriţă. 

Logofătul râse. 

— Îndreaptă cuiul înainte de a-l bate, căci e strâmb! Marghioliţa se află 
în slujba Măriei Sale, ca și noi, iar lucoarea deslușită avea alt temei. Cu 
îngăduința ta, Machidoane, i-am dat poruncă să-și încerce puterea ispitei 
asupra străinului. Închide gura, împărate! 

Ilie Machidon smulse o buruiană de lângă peretele de lemn al Bisericii 
Zlătarilor. O frecă între palme căutând lung după o jupâneasă ochioasă, în 
biniş de cacom, ce ieşise din dugheana unui zaraf, însoţită de slujnică. 
Aducea pe departe cu Smărăndiţa lui. Capul și-l purta la fel, puţintel lăsat 
pe umăr, ca într-o lene. 

— Aș mai pune o prinsoare, zise logofătul. 

— După câte bag de seamă, avan îi mai place domniei tale câștigul. M- 
ai umilit dintâi la ţintirim, prorocind plecarea străinului dimpreună cu 
calicii, acum vrei să-mi aduci a doua dovadă de înțelepciune. Te ascult cu 
amândouă urechile, logofete. 

Ochii lui Radu Andronic sclipiră. Îi plăcea cârteala slujitorului. Nu se 
împotrivea niciodată de-a dreptul, iar gândul și-l strecura cu tâlc. Dacă îl 
pricepeai, bine; dacă nu, iar bine. Nevastă-sa era singura muiere din sat care 
se fălea în gura mare, la fântână, că omul ei nu i se pune niciodată de-a 
curmezișul. 

Grăbi pasul croindu-şi cu umerii largi potecă pe podul ciotcă de 
târgoveţi. Hudubaia în care pierise franţuzul scăpăta prin poartă dosnică în 


spinarea hanului Șerban Vodă!” din mahalaua grecilor. Asemenea marilor 
„fondaco” italiene, ziduri vârtoase îl împresurau covrig. Deasupra porţilor 


de stejar zdravăn, cetluite îndată ce toboșarii spătăriei vesteau sfârșitul zilei, 
întâmpina un turn vegheat de arnăuţi. În pivnițele boltite, peste care veneau 
prăvăliile, își îndesau mărfurile neguţătorii străini. Porticul înşirat în lungul 
odăilor avea foişoare la capete, cu priveliște asupra Bucureştiului. 

Locurile acestea se aflaseră în stăpânirea boieroaicei Mușa, cea 
poftitoare de galbeni, care se măritase cu Iane Cojocaru. Rămânând, după 
cum glăsuiesc însemnările cele vechi, „săracă de bărbat și bogată în lipsă”, 
le-a vândut lui Șerban Cantacuzino, viitorul domn al Valahiei. Măria Sa, 
chibzuind că nu-i de-ajuns, a cumpărat alte pământuri, dând întindere largă 
hanului, spre bucuria călătorilor. 

Când D'Antin se ivi după muchea zidului, Radu Andronic râse 
încetișor: 

— Ce nu te mulţumeşte, Machidoane? 

— Vorbeşti cu păcat, logofete. L-aş mânia pe Dumnezeu să judec 
faptele domniei tale care faci atâta risipă de înţelepciune. Căci ce-i mai 
înţelept decât să-ți pui căpăţâna sănătoasă pe butuc? De ce adică am goni 
spre Stambul cu treburile poruncite, când putem roade ulițele după franţuzul 
cel chior? Mai mâncăm o mână de sămânță, mai vedem câte o negustoriţă... 

— Chiorul e uns cu toate sulimanurile, Machidoane, şi te poţi socoti 
norocos că-i ţii urma. Nu oricine are cinstea să doboare asemenea vânat. 

— Plouă cu noroace pe capul meu, cum socotea cela care a luat zestre 
toți iepurii din sat. 

Fruntea boierului se încreţi, în ochi îi juca lumina unui gând vechi. 

— Spune-mi, rogu-te, ai auzit de contele de Tournon? 

— Dacă ţinerea de minte mă ajută, glăsui slujitorul, nu cred să fi argăţit 
în ograda mea, şi nici după aceeași catrinţă n-am alergat. 

— Mult mă minunez, căci contele era bărbat robaci, iar drumurile sale 
de dragoste duceau adesea în Țara Valahiei. Îi smintiseră odihna ochii unei 
fete de neam, Anastasia, nepoata vornicului Leurdeanu. 

Slujitorul dădea semne că nu cunoaște pătărania. Logofătul urmă, 
ținând sub stăpânirea privirii umbletul lui D’ Antin: 

— Anastasia îngenunchease multe inimi de boieri pământeni și venetici 
de la acea vreme. Iar acea vreme se petrecea în leat 1675. În cele din urmă, 
a biruit contele franțuz. Pentru că Ludovic Bour-bonul năpăstuia pe cei rupti 
de Biserica Catolică, nunta s-a făcut pe moşia Leurdenilor. Azvârli 
slujitorului privire scurtă. Și iară mă minunez cum de nu te-au poftit şi pe 
domnia ta, Machidoane. 


— Ba să-mi fie cu iertare, logofete, de poftit m-au poftit ei săracii, dar 
puteam oare să las de izbeliște pe dealuri caprele lui tataia și să mă duc? 

— De mic dădeai semne de supunere. Am chibzuit bine când te-am luat 
în slujbă. 

Plugarul era gata să-i istorisească ce-a pătimit armăsarul când și-a 
tocmit argat catârul, dar socoti că mai vârtos câştig i-ar aduce istoria 
Anastasiei și a franțuzului. 

— Îmi fac nădejdi, logofete, că n-ai să-l laşi pe nevrednicul slujitor al 
domniei tale flămând de ce s-a petrecut după acea însoţire. 

— Nepoata vornicului a adus pe lume un fecior, după care s-au 
statomnicit toți trei la castelul contelui din Francia. Anastasia și-a crescut 
feciorul în dragostea pentru Valahia şi astfel tânărul viconte Etienne de 
Tournon s-a dovedit cel mai înflăcărat slujitor al Țării Românești la Curtea 
Bourbonului. Prea mulţi prieteni n-a avut pământul acesta, așezat hotar la 
poalele împărăţiilor, și nu-i de mirare că fruntea Măriei Sale Vodă 
Brâncoveanu s-a înnourat primind vestea că vicontele de Tournon urmează 
să fie descăpăţânat. 

— Pentru care pricină? întrebă Ilie Machidon oprindu-se în drum. 

— Dacă ai să-ţi îndemni paşii să mă urmeze, vei afla că, în urmă cu opt 
ani, Anglia şi Ţările de Jos au trimis la fund treisprezece corăbii de-ale 
Bourbonului, lângă Houque. Fapta a rămas multă vreme de neînțeles, căci 
doar cu o zi înainte, în același loc, frâncii puseseră pe fugă vrăjmașii 
pricinuindu-le stricăciuni însemnate. Iscoadele Bourbonului au dibuit 
pricina. Cineva vânduse anume taină de mare însemnătate. La scurtă vreme, 
Iuda şi-a schimbat stăpânul dezvăluind nemților bărbăţia tunurilor frânce. 

Ilie Machidon fluieră încetişor. 

— Să nu-mi spui, rogu-te, logofete, că acel vânzător s-a dovedit a fi 
prietenul Valahiei. 

— Nu eu am spus-o, dar asemenea vorbă a ajuns la urechea 
Bourbonului. Iscoadele i-au luat urma şi iată pun mâna pe un răvașş de la 
cancelaria lui Leopold prin care i se aduce lui Etienne de Tournon 
mulțumită pentru credinţă... De zece zile vicontele se află în temnița 
osândiţilor la moarte, așteptându-și sfârșitul. 

Cu ochii ţintă la spinarea lui Filip D'Antin, Ilie Machidon îşi scărpină 
ceafa. 

— Să fie oare lucrarea diavolului aista chior? 


— Când stolnicul i-a pus urmă, îl prepuia, dar nu-l dovedise. Scundacul 
a mai apucat să-mi spună că Filip D’Antin schimbase semne tainice cu 
baronul neamţ, sub fereastra hanului. Răvașul de mulţumită al cancelariei 
lui Leopold, către prietenul Valahiei, a fost ticluit anume pentru a da prilej 
de odihnă iscoadelor frânce care asudau din gros căutând vânzătorul. 

— lar Iuda își vede astfel liniștit de treburi, adăugă slujitorul. Ticăloasă 
ispravă, logofete! 

— 'Ticăloasă şi mai cu seamă primejdioasă, căci odată înfrântă Francia, 
Leopold se va întinde pecingine spre Dunăre. Măria Sa mi-a poruncit ca în 
aşteptarea cuvântului de plecare spre Stambul să îndeplinim slujbă pe lângă 
franţuz. 

Ilie Machidon îl măsură dintr-o parte. 

— Ţi-a poruncit Măria Sa? Când? 

— În creștetul dimineții, împărate, când domnia ta sforăiai 
gospodăreşte. Și tot Vodă a fost acela care și-a învăţat olacul să împrumute 
pasul pisicii spre a nu-ți vătăma somnul. 

* 

Sprânceana bucureştenilor se ridicase a mirare. Nu pentru că dumnealor 
n-ar fi fost învăţaţi cu caleştile meșterului Hoffmann din Viana — căci erau 
mulți boieri valahi care se preumblau în asemenea drăcării —, dar se 
petrecea un lucru cu deosebire ciudat. Șase armăsari negri, cu hamuri roşii 
şi bumbi de alamă, slujeau rădvanul căptușit în catifea purpurie precum 
miezul de harbuz. Ce nu pricepeau supușii Măriei Sale Vodă Brâncoveanu 
era lipsa herbului de pe pântecele caleştii. Căci asemenea caretă, dichisită, 
ieşea fără îndoială din curțile unui boier de neam ales, și unde s-a pomenit 
vreodată căftănit să nu-și zugrăvească armele pe uluci sau lucruri dobândite 
cu mare cheltuială? 

O privire ageră ar fi desluşit văpsea proaspătă pe ușiţele rădvanului, 
aşternută parcă să ascundă anume semne. 

Surugiul, precum și cei doi slujitori ce ţineau urma caleştii, atrăgeau și 
dumnealor luarea-aminte a târgoveţilor aflați la ceasul acela pe ulița 
Filipescului. Aveau chipuri neguroase, mantii negre, nu se hlizeau la 
jupânese, nici nu aruncau uitături poftalnice în tejghelele neguțătorilor, de 
parcă ar fi fost burduşite cu prune uscate, ori blană de cloţan și nu cu 
giuvaiericale. 

În dreapta rădvanului îşi strunea roibul un ins slăbiu, cu sticle la ochi. 
Târgoveţii n-ar fi prăpădit mulţi irmilici pe băietanul cu chipul spelb, 


puţintel la trup, și se întrebau cu mirare de ce-l îngăduie alăturea îngerul de 
jupâniţă răsărit la ferestruica rădvanului. 

Din pădurea de omenire un singur ochi ar fi deslușit în făptura jupâniţei 
pe Tofana, fata care vătămase cu o săgeată umărul misionarului Carol 
Neurautter, iar în băietanul slăbiu pe Ioan Singuru, feciorul părintelui Ștefan 
din Sânzienii Maramureșului, grăbit să-și descarce pistoalele asupra 
aceluiași misionar. lar acel ochi fără beteşug clipea pe obrazul contelui de 
Saint-Lô. 

Pe jupâniţa Tofana o cuprinse râsul și dintr-o dată la fereastra 
rădvanului păru a înflori livadă de cireşi. Purta pălărie albă de muselină, iar 
albăstriţele înfipte la buza gardinilor largi păreau clădite în sineala ochilor 
prelungi. Buclele scăpate de-o parte şi alta a obrajilor alunecau pe umerii 
strânși în contaş de catifea, cu bumbi de mărgean. 

Singuru îi întâmpină privirea şi, într-aceeaşi clipă, pâcla de pe chip îi 
pieri. La urma urmei, gândească ce-o vrea mulțimea de gură-cască... 

— Acum e bine, spuse veselă 'Tofana. Îmi place când zâmbeşti. Singuru 
suspină ușor. „Numai slujitor de m-ar îngădui, chiar cu braţul retezat şi tot i- 
aş surâde.” 

Înghiţi nodul arducat în gât şi dădu glas gândului care-l împungea de la 
răsăritul zilei: 

— N-am să te las să mă alungi, Tofana! Te însoțesc până la capăt. 

— Mai departe merg singură! 

— De ce? 

Jupâniţa nu-i răspunse. O umbră învălui privirea albastră. Singuru ştia 
că ar fi trebuit s-o lase în voia ei, căci Tofana se dovedise catâr încă de pe 
vremea când jucau amândoi oarba și inelele, în grădina părintelui Ștefan. 
Năvala întrebărilor, zăgăzuite multă vreme, îşi găsi vad: 

— De ce nu pot să te însoțesc? De ce nu trebuie? De ce de doi ani 
vânturi Europa singură? Nu ţi-a scăpat un singur burg. 

— Mi-au mai scăpat câteva, surâse liniştită jupâniţa. 

— Nu mi-ai răspuns. 

— N-a venit încă vremea. 

— Credeam că suntem prieteni. 

— Suntem. Dar aşa îi e hărăzit tainei, să n-aibă tovarăș. Tuşi ușurel: 
Am o datorință față de părintele meu, Ioane. După ce o voi împlini, mă voi 
întoarce la gherghef, la prisacă și te-oi pofti să-mi cercetezi cămara cu 
dulceţuri. 


— Încă n-am văzut șoim cu pestelcă... 

— Ai să vezi! Trag nădejdi să-mi isprăvesc degrabă treburile la Paris și 
de-acolo să zbor drept în cuhniile caselor părintești... Jupâniţa îşi alungă 
râsul. Mă îndeamnă grijile, Ioane! Nu desluşesc deloc ce pânză ţese 
Neurautter în Transilvania. 

— Mulţi români ar dori s-o afle. Şi nu-s puţini nici cei care cred că acea 
pânză se cheamă giulgiu. Aud că nobilul Noţig adună viteji în Făgăraş. 

— Aşa-i. Dar socotelile Vianei nu le-a ghicit nici el, mi-a mărturisit-o 
Miclăuș cel tânăr. De ce nu i te alături, loane? 

Chipul lui Singuru se adumbri. De îndată ce i se aflau în preajmă, toate 
muierile luau chip de cloşcă. Maică-sa, Flavia, Tofana, se întreceau cu 
poveţele și dădăceala. 

Simţi mâna mică a jupâniţei încleştată pe braţ și ridică ochii. Din 
ulicioara strâmtă, năpădită de smârcuri, răsărise Filip D’ Antin. 

— Contele de Saint-Lô! şopti loan Singuru. 

— De astă dată nu ne mai scapă! 

D'Antin ajunsese la poalele Curţii Domnești. Pe lângă zidurile 
răsărite se înșiruiau conace boiereşti arătoase, din piatră, acoperite cu 
şindrilă și îngrădite de palane din trunchiuri zdravene, de stejar. Radu 
Andronic socoti de cuviință să-i descâlcească locurile slujitorului. 

—  Ciupercăria dughenelor ţinute de cafegii își are rostul ei, 
Machidoane, căci aici îşi fac veacul târgoveţii și boierii mărunți de ţară. Iar 
ce le macină gura şi le aud urechile nu mă întreba. 

— După socotinţa mea, dacă domnia ta îmi îngăduie, în orice şoaptă 
trebuie să fie şi vreo diavolie. 

— Dincolo de apele Dâmboviţei, către Cotroceni, urmă logofătul, ai să 
întâlneşti mai multe lăcaşe ridicate spre slava Satanei decât a lui Dumnezeu. 

Mustaţa slujitorului tresări a zâmbet. 

— Să înţeleg oare că-i vorba de acele crâșme cărora le-a mers buhul 
până la ţara muscalului? 

— Întocmai. 

— Bag de seamă că târgoveţii nu-s chiar atât de nerozi. Până la ceasul 
aista am cotit numai printre biserici. E bine să trăieşti în pace cu Cel de Sus, 
dar nici cu Scaraoţchi să nu te strici... 

Radu Andronic își aţinti privirea spre locurile pomenite. 

— În colţul uliţei se află beciul Irinucăi, cu vin curat de la Moldova, 
unde-ți poţi clăti gâtlejul. Dacă vrei să-ţi clătești privirea, n-ai decât să cauţi 


spre crâşmăriță. Alături e o hudubaie cu ifose unde-și sorb holerca veneticii. 
Urmează trei cârciumi ţinute de trei frați din Teleorman, juraţi să-și 
mănânce unul altuia comândul. Toţi trei au vinul aghesmuit. Vinul cel bun, 
cu buchet de tămâioasă, numai la Profiriţa ai să-l dibuiești. 

Ilie Machidon își pocni palmele a mare mirare. 

— Stau şi mă minunez câtă învăţătură ai deprins, logofete! Cum să te 
înfrunte un neghiob ca mine, care din neştiință duce ulciorul la ureche 
crezând că așa se bea? 

Logofătul îl cercetă iute: 

— Am priceput unde baţi, Machidoane. La sfârşitul slujbei ai 
îngăduința unei vedre de vin. 

— Asta îmi place mie la domnia ta. Pricepi degrabă... Despicând 
negura, soarele scăpără flacăra verde peste grădina Curţii Domnești. Sticlele 
paraclisului prinseră a străluci prin cununa copacilor, o dată cu turlele 
Bisericii Domnești, veche de o sută cincizeci de ani. 

Ochiul cel bun al lui D"Antin rămase aţintit la pridvorul cu stâlpişori 
răsuciţi în piatră ce rezemau capiteluri grele de poamă, și flori, şi păsări. Îi 
aminteau de loggiile palatelor venețiene. Pe treptele de marmură, în luciul 
cald de fildeş zburdau coconii cei mititei ai principelui valah. O fetiță de 
vreo nouă ani, în cațaveică de postav albastru, chenăruită la poale cu vulpe 
rusească, şi ciuboţele untii călărea balustrada scării, dându-și drumul să 
lunece. Un deliu din straja domnească o ajuta, apucând-o de subţiori, să 
încalece parmaclâcul înalt. Câţiva paici din straja Măriei Sale, aflaţi în clipă 
de răgaz, flecăreau lângă foișor. Veşmintele roşii cu brâie de argint, cușmele 
rotunde şi bâtele subțirele la care clopoţeau lanţuri și zurgălăi strâmbară 
nasul contelui de Saint-L6. 

Îşi cocoţă privirea spre ceasornicul cu un singur ac din tumul palatului. 
La ceasul acesta, neamţul era fără îndoială năpădit de griji. Își văzu de drum 
strivind sudalmă ce n-o deprinsese lângă tronul lui Ludovic. Îşi simţea 
cărările pândite pas cu pas încă de cu seară, o simţise mai vârtos după 
răpunerea iscoadei valahe, dar în sodomul acela de bărbi, caftane și anterie, 
ieşite pe poduri să întâmpine dulceaţa soarelui, nu izbutise încă să-și 
dibuiască umbra. 

Alunecă cu nepăsare pe lângă grădina Brâncoveanului. Arome plăpânde 
de zambilă și liliac tânăr săreau zăplazul înalt, șipotul fântânilor și ţipetele 
ascuţite ale păunilor zvoneau până departe. Franțuzul apucă drumul șerpuit 
al Dâmboviţei. Pe dealul unde altădată veghease bisericuța lui Oprea 


luzbaşa, domnul Constantin Şerban înălțase în urmă cu 50 de ani 
Mitropolia. Turlele aurii şi clopotnița adăugită de Măria Sa Vodă 
Brâncoveanu, zidurile plămădite în piatră trainică cu podoabă de floare 
uimeau drumeţul care urca pântecele gorganului, ameţit de strălucire. 

Vrăjit fusese și acel călător vestit de la mijlocul veacului, Paul de Alep. 
Pogorâse în Bucureşti tocmai din îndepărtatul Aram, întovărăşindu-l pe 
patriarhul Macarie din Antiohia poftit să tâmosească sfântul lăcaş. 

N-ar fi pregetat altădată să urce dâmbul Mitropoliei nici Filip D’ Antin. 
Îndrăgea frumuseţea iscată de iscusința oamenilor. Inima i-o îndupleca 
piatra cioplită, plăsmuirile în aur, argint ori fildeș ale unor mâini și ochi 
dăruiți cu har. Comorile strânse în castelul său de pe malul Virei erau vestite 
şi călătoriile contelui ce nu arareori depășeau hotarul Evropei le aduceau 
spor bogat. Aveau să li se adauge acum o cristelniță dibăcită în dugheana 
unui neguțător sibian și o icoană măruntă, zugrăvită pe lemn de un meșter 
valah. 

Dar nu la acestea erau gândurile franțuzului. Păşea întunecat la chip şi 
cuget, ocolind porţile caselor brâncovenești. Zidurile negre ale Mănăstirii 
Sfânta Ecaterina, care mai păstrau urmele focului cel mare al lui Sinan 
Pașa, azvârleau grimea neagră peste dimineaţa de Florar. Filip D’Antin nu 
credea în semne. Întoarse totuşi capul. Stol de rândunici dădeau târcoale 
clopotniţei înnegurate de pârjolul păgânilor. La Saint-Lô, rândunelele în 
pâlc, trudind să smulgă crucea, vesteau priveghi ce se apropie. Sătenii le 
goneau aprinzând torţe de cânepă. Privi în urmă. O ceată de călugări păşeau 
cu nasurile în pământ. 

Logofătul Andronic şi slujitorul nu se zăreau. 

* 

Încă din primele ceasuri ale dimineţii, soarele își vestise fierbințeala. Pe 
podurile târgului slujbaşii agiei alungau colbul, adunat în bulzuri, cu mături 
lungi de salcă verde, după obiceiul pământului. Tot cu salcă, în care 
împletiseră măghiran şi rujă, îşi împodobiseră târgoveţii ușile şi ferestrele, 
iar în pridvoare şi cafasuri așternuseră chilimuri, ştergare înflorate şi 
covoare iscate din iscusinţa și răbdarea degetelor de fată mare. Căci în acea 
zi de Florar creștinii cinsteau hramul Bisericii Cozieni. 

Spre ceasurile zece, când clopotele Bucureștiului începură a bombăni 
văzduhul, stârpind haimanalâcul păsărilor, alaiul domnesc pătrunse în 
mahala luând pieptiș podul la capătul căruia se înălțau în pâlc de cedri 
zidurile conabii ale bisericii. În aşteptare, părintele Ionică — căruia enoriașii 


îi spuneau Clopot căci dacă-și slobozea glasul la „Bucură-te al Munteniei 
casnic luminător”, de pildă, sau oraţiile Sfântului Vasile, credincioșii 
deschideau gurile spre a nu-și pricinui cine ştie ce betegeală urechilor — își 
dregea gâtlejul cu ouă abia scoase din cuibar, bătute în lapte și şerbet. 
Despre viersul părintelui se dusese buhul, sârbi sau bulgari din alt meleag 
veneau parcă în hagialăc să se minuneze, Vodă și doamna Marica încercau 
să-l îmbie cu slujbă la Biserica Domnească, dar enoriașii din mahalaua 
cozienilor, negustori ciufuţi, negri la cuget şi sprâncene, crâcneau. 

Darul și-l primise părintele Ionică de la tatăl dumnealui, dascălul 
Haralamb, iar la rândul său avea să răstoarne aur și miere în grumajii 
urmașilor. 

La ghiersul său minunat chibzuia și logofătul când întâmpină oșteni în 
dulame roșii ce deschideau alaiul, însoţiţi de alergători, cunoscători ai 
drumului. Îi urmau cam la cincizeci de pași călăraşii şi steagurile de treizeci 
şi trei de tălpași, cu ciubote și straie noi din postav de la Brașov, darul lui 
Vodă. În stânga și dreapta, veghind rânduiala, se aflau iuzbaşii cu atâta 
bumbăraie, arme şi ceaprazuri strălucitoare, încât păreau tinicheluiţi din 
creştet până în tălpi. 

Prostimea adunată la priveală cerceta cu ochi de geambaș caii dăruiţi lui 
Vodă de sultan, muierile, cu floare înfiptă în nodul maramei, căutau 
asmuţite la tunuri, ţinându-și icnelile în palmă. 

Filip D’Antin, împresurat de trupurile și răsuflarea mişeilor, scociora 
zadarnic după potecă slobodă. Lucrul se dovedea cu neputinţă de împlinit, 
căci târgoveţii înțepeniseră în ciubote și nu se învoiau în ruptul capului să se 
urmească un singur deget. Dintr-o dată hazul mulțimii, voroava şi râsetele 
conteniră ca la poruncă. Împrejmuit de paici, ţinând dinainte beizadelele în 
straie de brocart, cu calpace mititele cireșii, Măria Sa Vodă Brâncoveanu se 
iscă mai strălucitor decât arhanghelii. Bucureştenii de toate seminţiile, 
jupânesele, neguţătorii, babele şi pruncii căzură cu genunchii în ţărână. 
Capetele se plecară precum cușmele păpădiilor sub opinteala vântului de 
seară, privirile căutau cu ocol smerit, după cuviinţă, chipul lui Vodă. 

Călărea armăsarul alb dăruit de padişah, iar de sub poalele caftanului 
răsărea tacâmul îmbumbat cu bucăți de aur și odoare scumpe, după 
rânduiala împăraţilor de la Bizanţ. Pe umeri îi flutura cabaniţa din vulpe 
neagră. Când se răsuci spre marele postelnic aflat în stânga sa, cuca de 
argint cu surguci din pene de strat înmănuncheate în clamă de smaragde și 


adamante fulgeră ochii târgoveţilor. Junghiul luceferilor săgeta departe, 
străpungând răcoarea pridvoarelor unde căutau umbra moșnegii. 

Ieşit din privirea lui Vodă, marele stolnic Radu Izvoranu, al cărui brâu 
roşu abia-i putea cuprinde polobocul pântecelui, vâra bastonașul de argint 
subțioară şi repejor îşi ștergea sudoarea ce-i şiroia chipul cu o maramă de la 
Damasc pe care anume grijise dumneaei stolniceasa să i-o dosească într-o 
clapcă a caftanului. Tot fierbințeala îl osândea și pe medelnicerul 
Ștefanache. Straiul de ighemonicon, din atlas cu podoabă de vulpe albă, îi 
apăsa greu umerii. Şi-ar fi lepădat bodroanţele şi, ca la Iordan, drept în apa 
Dâmboviţei ar fi sărit să ţină broaștelor de urât, măcar un ceas, două. 
Pădurea de calpace îi păienjenea privirea, dar trăgând cu ochiul la marele 
spătar, ţeapăn de parcă ar fi înghiţit o suliță, precum toţi Cantacuzinii, își 
îndreptă umerii şi cercă să uite hainia soarelui. 

Marele spătar Mihai îi simţi slăbiciunea, făcu haz în sinea lui, dar nici 
un zâmbet nu-i descreți buzele sărace. Străjuia spinarea lui Vodă, cu grijă să 
nu strice numărul pașilor porunciţi de ighemonicon. Cuşma părea stâlpită în 
bolta cerului, căci Cantacuzinul nu-și îngăduia privire lăturişe și nici 
dezmorțire grumajilor. Ținea în locul lui Vodă însemnele domniei, spada și 
buzduganul, asupra cărora poposeau ochii mișeilor, dar şi gândurile unora 
dintre boieri. 

Saint-Lô cerceta cu uimire alaiul Brâncoveanului. Șuşotea o Evropă 
despre bogăţiile sale știute, dar mai ales despre cele tainice, date în grija 
bancherilor din Viana, Florintia şi Stambul. Văzându-i Curtea — și nu la cea 
mai mare dintre sărbători — te încredințai de-a binelea. Până şi cei din urmă 
oșteni purtau strai din țesătură de soi, câte un smaragd — patima domnului — 
le însemna tâmpla cușmelor; cât despre boierii divăniţi, aceştia asudau pe 
cai arăbeşti sub greutatea blănurilor și odoarelor. 

Alaiul ajunsese abia spre mijloc. După ultimii slujitori şi copii de casă 
ai Măriei Sale, vegheaţi de vătaful lor, se iviră pahamicii şi stolnicii însoţiţi 
de trei steaguri. Logofătul Andronic, aflat cam la zece capete în spatele lui 
D'Antin, privea  înveselit chipurile nădușite sub cucile grele de 
ighemonicon. Mulţi îi erau prieteni, le cunoștea năravurile. Paharmicul 
Dumbravă, de pildă, îşi mânca musteaţa, rămasă din această pricină mai 
scurtă pe partea stângă, chibzuind că jupâneasa Safta are răgaz bun spre a-și 
mistui patimile. Tot târgul ştia că-și teme nevasta şi când paharnicul pleca 
de-acasă ploua cu ştafete și iscoade în ograda muierii. 


Un val de purpură înecă podul. Treceau seimenii în straie răsurii cu 
ceaprazuri de argint, păşind apăsat spre a li se auzi clinchetul pintenilor. În 
urmă, între armaşi și muzici, se iviră straiele împestriţate ale veliților şi 
numai după aceea ale boierilor de mâna a doua și a treia. Rânduiţi cam la 
urma cozii, pășeau cu nasurile în jos boierii scoşi din slujbă. Așa poruncise 
Măria Sa şi acum simțeau în ceafă răsuflarea gloatei, oameni de toată mâna, 
negustori, dieci mărunți, slugi boiereşti, gură-cască, calfe şi ucenici. O ceată 
de mişei care râdeau din te miri ce, sorbeau basamac din ploscuţe și 
spărgeau sămânță de dovleac. 

Pândind spărtură în țesătura rărită a mulțimii, Saint-Lô se strecură 
şopârlă spre a nu fi prins în clapcă nouă de trupuri. După o scurtă zăbavă 
prin ulicioarele arse de vipie, dibuind drum bun, lăsă în urmă mahalaua 
cozienilor. 

Ştia că nu scăpase din pânda iscoadelor brâncovenești, dar izbuti să nu 
privească în urmă. 

* 

Amăuţii care urmau să-l însoţească pe von Blaremberg descălecaseră. 
Culeseseră câteva cioburi de sticlă și jucau ţintar pe o piatră turtită din 
preajma porţilor, strecurând priviri înlăuntrul curţii. Oștenii din garda 
baronului încremeniseră în şa. Răbdau fără să crâcnească bobotaia soarelui 
arducat în vârful plopilor; pe chipurile neclintite sudoarea curgea din gros. 
Un arnăut iute și subţirel ca un ţipar, cu musteaţă bălană, se holbă: 

— la uitaţi-vă, oameni buni, la nemți! Nu suflă unul. Să juri că-s 
înțărcaţi cu beică*%#, nu cu lapte! 

Ceilalţi ridicară capetele chibzuind. 

— Oare cum se descurcă dacă-i încearcă nevoile trupului? 

— Stau stâlp de patru ceasuri! Ce lighioană de oameni or fi şi ăştia? 

— Poate dă Dumnezeu un bondar din cei vârtoşi! Atâta aș pofti să văd. 

— Nu mă taie capul de ce nu ne urnim odată. 

Țiparul râse. 

— O fi vreo suceală de-a lor. Să te pornești la prânzul cel bun, cu 
soarele în ţeastă. 

Un rădvan colbuit se ivi în capul podului curmându-le vorba. Surugiul 
strigă de departe: 

— Fereşte ulița! 

Auzind copite şi pocnet de harapnic, von Blaremberg zbură la fereastră. 
Din trăsură cobori, ajutat de slugile banului ieşite în întâmpinare, un 


neguţător pântecos. Baronul îşi purtă înciudat palmele la spate și începu din 
nou măsuratul odăii. Secretarul picotea cu ochii deschişi şi mâinile 
rezemate de sipeţel. 

— Dacă ne pornim fără veste de la D’ Antin, rosti Blaremberg, stârnesc 
mânia lui Leopold. Dacă mai zăbovim, cădem în bănuiala slujitorilor valahi. 
Sunt încredinţat că l-au și vestit pe principe... Ce e de făcut? 

Secretarul se foi trăgându-și picioarele sub scaun. 

— Excelenţa voastră are căderea să hotărască. 

— D’Antin ştie că plecarea a fost rânduită pentru azi-dimineaţă şi mai 
ştie cum poate fi răstălmăcită zăbava de Brâncoveanu, dar mai ales de 
bătrânul acela primejdios, stolnicul. 

— Stolnicul Constantin Cantacuzino e unchiul principelui. Un om cu 
adevărat ciudat. Ochii lui te urmăresc şi după ce a părăsit odaia. 

— Pe mintea şi povaţa lui se reazemă politica lui Vodă. D'Antin îl 
socoteşte un Niccolo Machiavelli valah. 

Secretarul îşi miji privirea. 

— Dacă-mi îngăduiţi, excelenţă... 

— Vorbeşte! 

— Lipsa oricărui semn din partea lui Saint-Lô ar putea fi căutată în 
prețul ce-l pune pe iscusinţa stolnicului. 

— Nu pricep. Limpezește-ţi gândul. 

— Filip D’ Antin, desluși secretarul, calcă cu deosebită băgare de seamă 
prin acele locuri unde vânătorii de iscoade se arată dibaci. Or, după cum 
însăşi excelența voastră spunea, bătrânul Cantacuzino se bucură de multă 
trecere în ochiul fără cusur al contelui. 

— Gândul e bun, urmează. 

— Gândul e al vostru, o întoarse secretarul. Nu fac decât să-l duc mai 
departe. Saint-L6 încă nu și-a pierdut umbra, sau... Ochii paingului prinseră 
strălucire: Sau încă n-a descoperit-o şi atunci pentru nimic în lume nu s-ar 
înfățișa excelenţei voastre. 

— Aş plăti bucuros și o mie de scuzi ca să aflu adevărul. 

— ÎL puteţi afla păsuindu-l pe D’Antin încă o zi. Pentru a adormi 
temerile stolnicului, cu îngăduinţa excelenţei voastre, eu aș născoci de pildă 
că v-aţi îmbolnăvit... 

Karl von Blaremberg rămase țintuit în mijlocul odăii. Îşi bulbucă ochii 
apoşi. 


— Ar fi o dezlegare, glăsui, trecându-și degetele lungi prin bărbiță. Dar 
altfel vom face. Vom zvoni că sănătatea domniei tale e în suferinţă. 

Secretarul îşi plecă privirea. 

— Ştiam că în cele din urmă veţi găsi dezlegarea. 

— Având seara slobodă pot trece pe la casele clucerului Negoescu. M-a 
poftit încă de la sosire și se întunecase la obraz aflând că părăsim Bucureștii 
chiar în ziua zaiafetului. 

— Ce nădăjduieşte excelența voastră să dobândească la acest ospăț? 

— Casele Negoescu sunt călcate de toţi străinii mai de soi, statorniciţi 
ori în trecere prin oraş. Dacă nici aici nu-l voi afla pe D’ Antin, înseamnă că 
nu mai e în viaţă. 

Deschise fereastra şi făcu un semn scurt. Imperialii săriră de pe cai, 
scăpaţi din pușcă. Se strecurară apoi în linişte pe sub bolțile hanului căutând 
umbra. Călcau cu pas orânduit, unul în spatele celuilalt, mișcându-și 
deopotrivă mâinile şi picioarele. Ţineau gâturile ţepene, iar ochii nu slăbeau 
ceafa oşteanului din faţă. 

Căpetenia cetei latră ceva nedeslușit şi din tunicile albastre de postav se 
iviră năframe. La al doilea lătrat, năframele ștergeau chipurile leoarcă de 
sudoare, la al treilea pieriră în buzunări. Urmă și a patra poruncă. Treizeci și 
unu de nemți răsuflară toți deodată până în adâncul rărunchilor. 

Amăuţii Măriei Sale, pieriți de mirare, îi priveau cu gurile căscate. 

Păcatele mele! lar mi-a zăhăit ucenicul hârtiile. Niculăiţă! Frate 
Niculăiţă! Nu mă aude. Ehei, unde ţi-e glasul cel îmbelșugat în vlagă, moș 
Pahomie? Aţă subţiratică, numai noduri e acum. Tragi vârtos cu urechea și 
abia te auzi. Eşti pe ducă bre, ghiujule! 

De la o vreme încoace îmi bodogănesc gândurile şi slujitorii au prins 
să-și dea coate. De Niculăiţă nu mai spun, abia își ascunde râsul... 

Astăzi au tulburat picoteala conacului boierii unioniști. Trei mânji 
buiaci cu musteaţa în furculiță, îmbrăcaţi după moda franţuzească şi-o 
muiere subțiratică, numai horbotă, adăpostită sub cortel alb. Amu, pogoară 
tăpşanul prăvălit spre streaşină pădurii, culeg maci şi albăstrițe. Cucoana își 
prinde buchetul la pălărie după care urcă în droşcă. Cortelul mai dănțuieşte 
o vreme, fluture alb în vileagul drumului și se stinge... 

Bată-te smerenia, Niculăiță! Unde mi-ai pus hârtiile? A, iacătă-le! 

De-amu, frate cetitorule, vei păşi în casele boierilor valahi Ioniță 
Fărcășan şi Negoescu. Ce neam de păsărele şi-au făcut cuib în tărtăcuţele 
dumnealor ai să vezi de-ndată. O ispravă de pomină rămasă în letopiseţe aş 


vrea să mai adaug. Poftind să se rupă de ploaia cea fără hodină a lui Cireşar 
din anul Domnului 1704, boierii noştri s-au călătorit mai la vale, către 
porțile Bosforului. O armie de slujitori le cărau bodroanţele și șaisprezece 
balerci de vin trebuincioase de un început. Cum hurducăiala drumului 
ameninţa să smintească așezarea rodului viţei-de-vie, s-au pus pe capul 
celor balerci cu gând cuminte să mute vinul în polobocul pântecelui. 
Negoescu hotărâse să numere păgânii întâlniți în cale și se înțelege dară că 
avan l-a mai apucat grija pentru soarta creştinătăţii văzând că-s de două ori 
pe cât chibzuise. 

Lângă casele tocmite spre găzduire se afla un minaret, iar în vârful 
acelui minaret un muezin carele răcnea ca din gură de șarpe chemând 
şalvaragiii la rugăciune. Nedeprinși cu obiceiurile paginilor, boierii noștri 
au socotit că turcu” e scăpat de la Mărcuţa. I-au făcut semn să tacă, şi-au 
scuturat pumnii, nimic! Graurii din mintea lui Ioniță Fărcășan i-au ciripit 
atunci poruncă să arcănească muezinul cu laţul și să-l tragă la pământ. Zis și 
făcut! Turcul, simțindu-se smuls, s-a prins de parmaclâcul minaretului 
țipând spăriet de moarte... Trage vârtos! zice Negoescu... Las pe mine că-l 
smulg și din sânul lui Alah! zice Fărcăşan. 

În vremea aiasta bostangiii — un fel de jandari — veniţi în grabă au 
rămas cu gurile holbate de mirare. Cum turcul era gata să se prăvale cu 
minaret cu tot, s-au repezit asupra valahilor, rupând trei rânduri de nuiele pe 
şezutul domniilor lor... 

Multe din isprăvile boierilor pământeni au rușinat obrazul Valahiei şi 
Moldovei, multă mătrăgună au semănat ispitiţi de aur şi putere. Cercetând 
scrierile vechi, aflu cu tristeţe obiceiul căftăniţilor de pe vremea lui Moruzi 
Vodă. Întrucât ochii grecului cățărat în tron căutau ponciş, boierii doritori 
să-i fie plăcuţi îşi aninau acasă un benghi pe vârful nasului învățând să-și 
încrucișeze privirea. Oare puţine sunt răvaşele către voievozii lipsiţi de 
însemnătate care începeau cu risipă mare de tămâie: prealuminatul, 
preaînălțatul, preaputernicul, de sus pogorâtul... pentru a-i căuta în coarne? 

Întrucât pana cuviosului Ilarie zăboveşte asupra boierilor petrecăreţi, n- 
aş pofti să crezi, frate cetitorule, că toţi purtătorii de caftane se dovedeau 
rupţi de grijile pentru trebuinţele ţării. Îngăduie-mi, dară, să-ţi stârnesc 
aducerea aminte după cât mă ajută puterile. 

De la întemeietori până în zilele noastre, şi-au dobândit cu cinste loc de 
gropăciune pârcălabii de Hotin şi Soroca, marele vistier și marele vornic 
Sima Boldur, logofătul Baldovin, boierii Craioveşti, Barbu, Pârvu și 


Danciu, Dragoş Viteazul al Moldovei, Duma Limbă-dulce și celălalt Duma 
zis Negru, Ion Frunte și Giurgiu Jumătate, frații Buzești și Calotă din Lipov, 
marele postelnic Constantin Cantacuzino, Giurgiu Piatră, Hrană, Cosma 
Moghilă şi Oană Pântece, Dobromir din Runcu, mare ban sub Petru Cercel, 
Ivaşcu şi Albu Golescu, şi Ivan Norocea, dregător în toate cele trei ţări 
românești, şi câţi or mai fi fost, odihnească-se în pace. 

Acum, când Ţările Române fierb sub porunca unirii, boierii moldoveni 
sunt gata să-și jertfească toate noroacele. Oricine știe că Bucureștii vor 
ajunge inima României, leşii rămânând un târg acolo, fără Curte 
domnească, fără călători care să-i umple hanurile, fără vad pentru roadele 
crescute pe moșiile dumnealor. 

Cât timp asemenea sămânță de oameni va dăinui, putem dară măsura, 
frate cetitorule, istoria fără să plecăm ochii a ruşine. 

19Centrul comercial al oraşului, format din Târgul Cucului (între Calea 
Moşilor și Piaţa Unirii), Târgul de Sus (Calea Victoriei) și Târgul de Jos (la 
sud de Curtea Veche). 

Upiserica Dintr-o Zi 

Azi, Grădina Cişmigiu. 

SRugăciune de dimineaţă (lb. turcă). 

14Om fără credinţă și lege (lb. turcă). 

15Femei de moravuri ușoare. 

1S Azi, străzile Mihail Moxa şi Sevastopol. 

Locul pe care se află azi Spitalul Colțea. 

187 ocul unde se află azi Casa Centrală a Armatei. 

19Hanul era cuprins între străzile de azi Eugeniu Carada, Doamnei și 
Smârdan, pe locul unde se află Banca Naţională a României. 

20Curtea Domnească, denumită şi Curtea Veche, se înscria într-un larg 
perimetru hotănicit de Bulevardul 1848 şi de străzile 30 Decembrie, 
Smârdan şi Lipscani. 

21Cremene. 


Capitolul III - Cum petrec boierii valahi 


În mahalaua Scorţarului, căutând pieptiș spre zidurile de miazăzi ale 
Caselor Domnești, se afla conacul clucerului Grigore Negoescu. Fusese 
clădit de bunicul domniei sale, Haralambie, după gustul ciudat al jupânesei, 
o moldoveancă ce petrecuse câţiva ani la Curtea regelui Ladislau al IV-lea. 

Dumneaei se purta în strai leşesc, călărea ca nohaii și ieșea la orice ceas 
mânându-şi singură careta uşoară pe două roți spre deplina uimire a 
târgoveţilor. Îşi însoțea bărbatul la toate zaiafeturile, iar odraslelor le 
adusese dascăli străini, un neamţ și un genovez, îngăduindu-le fetelor 
aceeași învățătură și cărări la fel de slobode. Când jupâniţele Safta și 
Despina se măritau, nu ştiau chindisi la gherghef şi își închipuiau că 
gavanoasele mari cu dulcețuri de zmeură și alămâie cresc în copaci. 
Deprinseseră în schimb a vorbi mai multe graiuri, cântau la clavir şi te 
cruceai auzind din gura lor stihuri născocite de Marot, Ronsard sau alte 
nume păsărești de care nu pomeniseră oamenii de pe malurile Dâmboviţei. 
Despina se stinsese de tânără fără a lăsa urmași, iar despre Safta, fugită cu 
un şleahtic, nu se mai ştia nimic. 

Toate acestea se petrecuseră în veacul celălalt şi nimeni nu-şi mai 
amintea de bunica Didina și fetele ei, decât poate băneasa Stanca Brăiloiu, 
uitată de moarte, și nepotul, clucerul Negoescu, care le mai păstra chipurile 
zugrăvite de un neamţ pe cioburi smălțuite, mici cât să încapă într-o palmă. 
Casele zidite de boier Haralamb după pofta muierii dăinuiau însă. 

Conacul clucerului Negoescu mustea de musafirlăc. De la bunică-su 
Grigore moştenise pofta neostoită de petrecere, dorul de ducă, ce-l ațâța să 
treacă hotarul ţării măcar o dată în an, plăcerea de a tăifăsui cu oameni din 
celălalt capăt al lumii. Nu se pomenea străin prin București, mai puţin 
terfegos, care să nu fie poftit în casele clucerului, ospătat și ţinut în gazdă ca 
oaspete de mare preț. Altminteri, năravul era vechi, împământenit 
deopotrivă în Moldova și Ţara Românească. De îndată ce se zvonea că 
drumeţ străin s-a oprit la han, boierii îşi zoreau slugile să-l poftească la 
conacurile dumnealor, primindu-l cu deosebită cinste. Căci e lesne de 
înţeles, acei călători erau purtătorii unor veşti despre mersul lumii în tot 
meleagul, care nu-și găseau altă cale de pătrundere în târgul Bucureştilor 
sau al leșilor. 

Jupâneasa Ilinca, soaţa clucerului, femeie cu gusturi mai puţin smintite 
şi sănătate cam nevolnică, petrecea mare parte din vreme la Blidari, moşia 


dumneaei din cotul Vlaşcăi, grijindu-şi odraslele ce abia deprinseseră a păşi. 
În lipsă, clucerul își primea oaspeţii avându-l mereu la mâna dreaptă pe 
Ioniță Fărcășan, un găman gros în pântece, cu limbă necruțătoare pusă pe 
râs şi cleveteală. Se știau prieteni de când deschiseseră ochii și în douăzeci 
şi patru de ani cât împlineau dumnealor — Ioniță în moţul lui Cuptor, 
Negoescu spre capătul lui Brumar — doar săptămânile cuvenite nunţii 
clucerului îi despărțiseră. În zilele acelea boier Fărcăşan bezmeticise singur 
pe ulițele târgului, băuse mai cu spor în crâșmele ce ticseau mahalalele. 
Lipsea tocmai atunci și logofătul Radu Andronic, al treilea tovarăş de 
petrecere, trimis cu slujbă domnească la muscali. Pui de cuc se simţise în 
zilele acelea Ioniță Fărcășan și îşi amintea de ele cu cârcel în inimă. 

Acum însă, în odaia cea mare a clucerului, ticsită de boieri munteni, de 
greci, un conte leah, doi neguţători din Florintia, statorniciţi în București, un 
grămătic spaniol de la cancelaria regelui Carlos la Stambul și un călător 
franțuz vătămat la ochi, boier Ioniță Fărcășan se simţea buestru nărăvaș. 

Oaspeţii tăifăsuiau prăvăliți pe divane moi sau în picioare, după moda 
curților papistaşe, cu cupele de rachiu în mână, ori rezemaţi de zidurile 
învelite în covoare de Ispahan, Ghiordez și Tabriz. 

Contele cercetase cu luare-aminte conacul valahului. Era orânduit 
ciudat, cu puzderie de odăi, dând una într-alta, care la rândul lor făceau cerc 
altei încăperi. lar în acea încăpere, o oaste de slujitori așteptau poruncile 
stăpânului. De-afară semăna a cetate din pricina zidurilor înalte, ştirbite de 
metereze, și a porţilor grele cu înflorituri de piatră şi fier. Grădina i se 
păruse contelui mare şi cam sălbatică: valahii iubeau frumuseţea nestrunită 
a codrului. Odăile plăcut aromate de iasomie, mintă şi jaleș, risipite în 
văscioare de argint, străluceau de curățenie. Mobilele se aflau amestecate: 
secretăraşe venețiene, un scrin vienez, o mescioară turcească, lăzi 
brașovenești cu încuietori grele, sofale gemând sub greutatea perinilor, 
jilţuri aurele, arginţele, ori iscate din lemn de chiparos. 

Privirea verde a lui Filip D'Antin, conte de Saint-Lô, se oprise apoi la 
argintăria împrăștiată cu mare risipă în tot locul, candele, sfeşnice, cupe și 
besactele, narghilele și talgere, la icoanele cu sfinți priponiţi în ferecaturi 
grele de aur. Chipurile bizantine ale osândiţilor erau lipsite de vlagă, dar 
cucernicia tipărită în ochi și buzele neprihănite glăsuiau multe despre 
mâinile iscusite ale meșterilor valahi. 

Filip D"Antin simţi răsuflarea udă a lui Ioniță Fărcăşan și se răsuci cu 
zâmbet. 


— Frumoase icoane... 

— Da, făcu gămanul, rotindu-și pântecele spre tipsia cu băuturi. 
Gândurile boierului nu păşteau acum la cele sfinte. O dată în an, de şapte 
Ghenar, făcea dar bogat călugărilor de la Mănăstirea Comana. Avea atunci 
simțământul că a dat mâna cu Dumnezeu și-și lua rămas-bun de la El până 
la Cărindarul?2 următor. 

— Domnia ta nu pofteşte o măsură de vinars? Arătă spre cupele 
umplute cu rachiu galben ca mierea, verde mintă, roșiatic, gros şi leneș ca 
rășina ori alburiu cum e pâcla în dimineţile de Brumărel, răstălmăcind: 
kirsh, rachiu de mărar, vinars de la Pireu, mastică de Chios, rachiu leșesc. 

Franțuzul întinse mâna alene, prinzând fără mare îndemn un pocal 
semănat cu flori de argint. 

— Rachiul leşilor?! râse înveselit Ioniță Fărcăşan. Asta-i licoare pentru 
gâtlejuri tăbăcite, cu trecere printre... 

Îşi înghiţi restul cuvintelor. Voise să spună că asemenea tărie o încearcă 
numai bețivanii cei îndărăpnici de la poalele târgului: lotrii, craii ififlii ai 
ulițelor, oștenii fără polcovnic pripăşiţi pe pământul muntenesc. 

Franţuzul își muie buzele subţiri apoi înghiţi o duşcă zdravănă. Boierul 
cercetă curios dacă nu se ivește lacrimă în ochiul de mucegai, dar chipul 
contelui nu se clinti. Simţi dintr-o dată că străinul ţeapăn plop, cu obrajii 
ghilosiţi ca ai muierilor, începe să-i placă. 

— Beau rar vinars, zise contele, dar când o fac poftesc să-i simt arsura. 

— Vorba aceasta să i-o spui, rogu-te, şi clucerului Negoescu. 
Dumnealui umblă cu nerozii muierești: vutci îndulcite, lichioruri, mastică. 
Dacă nu-și găseşte minţile prăpădite sub papucul jupânesei, ajunge la 
şerbeturi şi salep. Bag de seamă cu osebită bucurie că ţii piept la rachiu 
dârz, conte! Să poftești dară a gusta holerca mea de la Piteşti. De ajuns un 
singur clondiraș să sară mortul de pe năsălie şi să iasă cântând la seceră. 

Trase de poalele caftanului din canavăț cu chenar de zibelină. Era 
cumpărată de la Duma Chiur ciubașa, blănar vestit de pe ulița mare, la fel 
de vestit ca Cimpoeşu şi Popeţ. Li se dusese buhul dincolo de hotarele ţării, 
iar mărfurile lor îndestulau prăvăliile din Stambul, Lipsea și Viana. Tot de la 
Duma îşi luase şi clucerul Negoescu anteriul, căptușit cu cacom, iar 
armășelul Stroe binișul de nurci aurii. 

Cei mai muchelefi boieri din tot târgul, ginerele Domnului, Iordache 
Creţulescu, şi logofătul Radu Andronic îşi porunceau blănurile aceluiași 
neguțător. Creţulescu iubea samurul, iar cu năravul logofătului pentru 


straiul alb, chiar şi pe vreme de iarnă, la care însoțea hermina ori vulpea 
rusească, bucureştenii se deprinseseră de mult... 

Franțuzul își înfipse privirea verde în obrazul lui Ioniță Fărcășan. 
Acesta cerceta cu neastâmpăr lacom talgerele depuse de slugi pe 
mescioarele cu cioburi din argint și fildeş din preajma divanelor. Erau 
bucate menite să ațâțe pântecele și gâtlejul dând mai pe urmă îndemn altora: 
cârnaţi vârtoși, iuți și pipăraţi, din dughenele bulgarilor gabroveni, somon 
afumat, marinată de cegă grecească și stacoji, licurini, icre înecate în 
untdelemn de Mitilene și zeamă de alămâie, măsline din Thessalia şi halva 
de la Adrianopole. 

Filip D'Antin, cumpătat din fire și cu silă de hulpavi, își mută privirea 
spre celălalt cotlon al încăperii. Sub un chilim de Idirne zăbovea gazda 
sindrofiei, clucerul Negoescu. Nu prea răsărit şi nici din cale-afară de 
voinic, îşi flutura mânecile caftanului din catifea vișinie, turnând într-o 
carafă cu anason mastică de Corint. La brâu și pe degete îi sclipeau agate de 
care nu se despărțea niciodată; aflase dintr-un calendar grecesc că asemenea 
piatră îi apără de vătămătură, deochi şi primejdie pe născuţii în luna lui 
Brumar. Sub nasul repezit în vânt îi creştea o mustață castanie, stufoasă și 
pleoştită. Ochii blânzi cercetau cu veselie domoală chipurile neguţătorilor 
franţuzi, care nu cutezau să-i încerce rachiurile. 

Contele de Saint-Lô își pipăi în clapca tunicii ceasornicul cu mirază, 
fără a-l scoate. La ospăț e lipsit de cuviinţă să ţii seamă de scurgerea vremii. 
Gazda ar putea gândi că n-a făcut de-ajuns pentru veselia oaspeţilor... Se 
simţea îngrijorat întrebându-se dacă lui von Blaremberg îi va trece prin 
minte să se abată la conacul clucerului, singurul cotlon din târg unde două 
iscoade se pot întâmpina fără a chema luarea-aminte. 

Din păcate, pe baron nu agerimea minţii îl strica. Leopold îl păstra de 
hatârul Henriettei, verișoara lui von Blaremberg și ibovnică imperială. 
D” Antin se afla printre cei doi sau trei care o știau, căci Curtea habsburgică 
nu cunoștea îngăduinţa Versailles-ului pentru asemenea isprăvi. Buzele 
contelui întinseră zâmbet de dispreţ, împăratul Leopold, rege al Ungariei, 
arhiduce de Austria și rege al Boemiei, era silit să îmbrace strai măsluit și să 
se strecoare precum lotrii afară din palat spre a-și întâlni ibovnica la celălalt 
capăt al Vianei. Potecile neîngăduite au totdeauna dulceaţă, dar și preţ greu. 
În ultima vreme, se zvonea mult despre boala de inimă a principelui. 

Simţi ochii iscoditori ai Fărcăşanului și colţul gurii îi zvâcni de 
nemulțumire. Nu-i plăceau privirile aţintite. Începu să vorbească spre a-i 


abate gândurile. 

— Nu ţin minte să fi zărit în alt oraș din Evropa atâta belșug de 
drumeţi: greci, albanezi, bulgari, macedoneni, dalmaţi, venețieni, nemți şi 
cred că nu i-am înșirat pe toţi... Am văzut și franţuji în târg și nu lipsesc nici 
de la această petrecere. Parcă aș călători cu poștalionul. 

Surâse şi Ioniță Fărcăşan avu simțământul că franţuzul s-a cocoțat dintr- 
o dată în creștetul Caraimanului. Îi strecură căutătură şireată şi începu să 
râdă. 

— Când omul vede că-i adoarme norocul, își bucșeşte traista şi se 
pornește la drum, căci vorba aceea, de-ar fi un singur milog, toți cu zahăr l- 
ar hrăni. Popas face unde găsește fagure cu miere și tot acolo îşi întocmește 
bordei. Domnia ta ai pomenit şapte-opt seminţii, mai adaugă ovrei, armeni, 
turci, sârbi. În Ţara Românească traiul e blând, neguţătoria şi meşteșugurile 
cu câștig, căci nu purtăm hram de pașalăc, bărbaţii sunt lumeţi, muierile 
chipeşe, iar vinul atât de dulce că până și sfinţii au nasurile roşii. 

O slugă nepricepută îi reteză vorbele scăpând cu zgomot mare un taler 
de argint. Într-aceeaşi clipă, mâna franţuzului zvâcni singură spre stiletul 
aflat la cingătoare. Boierul, cu ochii subţiați, își mușcă mustaţa. Străinul era 
bărbat primejdios. Când mâna îi scapă pe jungher din orice nimic, înseamnă 
că ciubotele îţi bat cărări poticnite, în fereala lunii și alăturea cu drumul. 

Înghiţi două vutci la iuţeală apoi îşi uită gândul. În curte se ivise 
caleașca imperială a lui von Blaremberg. 

* 

Milogul orb strecură milosârdia târgoveţilor în chimir și porni cercetând 
drumul prin ochii toiagului. Mare ar fi fost mirarea ulițarnicilor văzându-i 
umbletul în tinda plină de bodroanţe și saci a negustorului de cofeturi fără 
să se împiedice. Terfegosul ciocăni într-o ușă, după anume semn, și primind 
învoială intră. Era o încăpere de taină rânduită, după pilda altora, în 
maghermițele neguțătorilor din Târgul de Sus, al căror rost nu-l cunoşteau 
decât iscoadele aflate în slujba Măriei Sale. Într-un ungher ferit de bătaia 
lumânărilor se afla făptura nedeslușită a stolnicului Constantin Cantacuzino. 

— Veste? 

— Baronul neamţ a poposit în ograda clucerului Negoescu. Pe chipul 
bătrânului se aşternu ceața unui zâmbet. 

* 

Inima gămanului tresări de mulțumire. Neamţul ducea la băutură, se 

înnădise mai cu seamă la tămâiosul de Drăgăşani şi pesemne, spre a-i mai 


simți o dată pișcătura, îşi zăbovise plecarea, îi ieşi în întâmpinare 
dimpreună cu Negoescu. 

Contele răsuflă adânc mângâindu-și bastonaşul de abanos zugrăvit cu 
aur. Endrișaimii dintr-o glastră de aramă ţeseau aromă grea. D’ Antin rupse 
câteva petale și le strivi în palmele moi. În urma sa se ivise risipind zâmbete 
şi cuvinte neînţelese un valah cilibiu, cu umeri uriași, în strai alb. Părea 
prieten cu toţi, munteni și venetici. Încruntătură aspră despică fruntea lui 
D"Antin. Deşi nu poposise nici o clipă asupra lui, privirea neagră a 
logofătului Andronic nu-i plăcea. 

O clipită de răgaz nu-i lăsară boierii lui von Blaremberg. Îl înghesuiau 
cu vutcile — trebuia să deșerte câte o cupă din drag pentru fiecare — și de la o 
vreme, deși îl știa băutor încercat, franțuzului îi fu teamă să nu apuce 
purceaua de coadă. 

Armăşelul Creţu, bărbat bălan cu o malotea de vidră pe umeri, îi luase 
bastonașul, zugrăvit deopotrivă cu al contelui, și-l răsucea cu mirare. Ca 
bâtă, era cam firav, goneai cu el cel mult două-trei potăi mai mititele, iar la 
alt rost pe armășel nu-l tăia capul. Ioniță Fărcășan îl trăsese pe logofăt într- 
un ungher și-i șoptea ceva de zor la urechi împungându-l cu pântecele 
țuguiat. Contele de Saint-Lô avu vreme să-l privească cu luare-aminte. 
Andronic era cu adevărat chipeș și când râdea, faţa prindea o lumină a cărei 
putere doar muierile o simt. Cele crude deschid gura orbite şi fără răsuflet, 
cele coapte o tem — căci orice mamă știe că ginerele bun are gheb şi ochi 
cruciși —, cele ostenite de vârstă clatină din cap căutând cu anume zâmbet şi 
anume privire peste ani. 

În horbota revărsată din vesta argintie sclipeau diamanticale de preţ. O 
perlă mare, parcă atunci smulsă din inima scoicii, sclipea rozalb dulce la 
degetul cel mic. Curios să afle hramul valahului, franţuzul făcu doi pași 
înainte amestecându-se printre oaspeţi. Abia când întoarse spatele, logofătul 
îşi îngădui să-l privească. Ioniţă nu-i da răgaz, trăgându-l de mânecă. 

— Nuss beat, Andronic, poţi să-mi faci încredințare. Abia am deşertat 
zece vutci și acelea sălcii, căci Negoescu de când s-a subţiat la gust îţi pune 
dinainte licori numai bune să ţi se lehămeţească de zile. Ascultă la moșu”! 
Chiorul e tâlhar de drumul mare. I-am zis şi clucerului să fie cu băgare de 
seamă la bodroanţe. Cât întorci capul, ăsta îţi sperie un sfeşnic, o cupă ori te 
miri ce. 

Logofătul asculta cu o singură ureche fără a-l lua prea mult în seamă. 
Gămanul nu era netot, simţise ceva, dar cum nu-şi bătea capul cu 


împărăţiile, căci el unul nu tânjea după slujba lui Vodă, mintea nu-l ducea 
mai încolo de furtişaguri mărunte. 

— Dacă-l cercetăm, o ţinea boier Fărcășan pe-a dumnealui, pun 
rămășag că-i şi găsim câte ceva prin berneveci. Un ghiul, vreo pafta... 

— Sau un armăsar nărăvaş! Las-o baltă, Ioniţă, şi fii cu luare-aminte să 
nu te audă cineva. Vodă nu vrea zarvă cu străinii. 

— Cum ţi-e pofta, logofete, dar să nu spui la urmă că nu ţi-am vârât 
degetele în ochi. 

Se răsuci şi o apucă întins spre tipsia cu vutci. Andronic se uită la 
neamţ. Von Blaremberg n-avea agerimea chiorului, ducea cam des cupa la 
buze și tot cam prea des căuta cu neastâmpăr și tulburare spre D'Antin. 
Acesta, întorcându-și spatele nepăsător, tăifăsuia cu neguţătorii venețieni. 
Logofătul se întreba cum avea să se apropie de baron, astupând ochii 
oaspeţilor. Se îndreptă alene spre fereastră. Un cocoș văduv își cercă glasul 
apoi amuţi. 

Slugi tăcute începură a strânge tipsiile cu sărături şi pocalele goale, 
așteptând poruncă nouă. Radu Andronic simţi privirea aţintită a chiorului și 
luă hotărâre iute. Avea să se vâre muscă în ochiul cei bâhlos al franțuzului. 
Zâmbind se apropie de venețienii ce ţineau giuvaiergerie pe Podul 
Mogoşoaiei şi le făcu închinăciune. Neguţătorii se grăbiră să-i desluşească 
lui D’ Antin hramul logofătului. Chipul contelui rămase de piatră. De Radu 
Andronic auzise de mult. Cunoștea numele tuturor iscoadelor de seamă ale 
cancelariilor evropene: Wladzo al leşilor, Maliavin al ţarului Petru, 
Rutherford al Annei Stuart, Felipe cel Gras al Siciliei, prusacul Siegbahn... 
Omul Brâncoveanului se afla printre cei mai primejdioși. 

Franţuzul îşi pipăi grimeaua neagră aplecând capul. Mireasmă tare de 
ambră și mosc însoți mâna molatică. Chibzui dacă întâmplarea ori porunca 
lui Vodă le încrucişa drumurile. O iscoadă obişnuită nu i s-ar fi înfățișat cu 
dinadinsul, ar fi căutat prilej care să nu sară în ochi. Așa își dăscălea 
D"Antin ucenicii. Pesemne însă că valahul deprinsese meșteșugul în 
bucoavnă cu alte buchii, îi pomenise întâia oară despre el Felipe cel Gras, la 
Padova... În pergamentele tainice ale contelui, din castelul său de pe Vire, se 
ivise astfel un nume nou: 

„„„Radu Andronic, valah, douăzeci-douăzeci și cinci de ani, foarte 
chipeș, novac, păr şi ochi păcurii. Slujitor credincios al principelui 
Brancovan, cu rang de logofăt. Ager, spadă iscusită, mânuiește la fel de 
dibaci stiletul şi latul. Nu poate fi răpus pieptiș, peste putinţă a fi cumpărat. 


Grăieşte toscana, franceza, nemţeasca şi otomana. Ucenicia şi-a făcut-o în 
Cancelaria Neagră a stolnicului Cantacuzino. Spre a-l răzbi, trebuie 
ademenit prin vicleşug ori muieri... 

La înşiruirile lui Felipe, contele de Saint-Lô adăugise cu tuş roșu: 
Primejdios. 

Logofătul încerca să descâlcească privirea ochiului putred fără să aibă 
habar de pergamentele franțuzului. Contele nu se lăsa citit. 

Zvon de gâlceavă întoarse capetele tuturor. Negoescu și Ioniță Fărcăşan 
se certau pe oaspeţi. Gămanul împungea după obicei cu pântecele, clucerul 
da din mâini și mustaţa castanie îi tresălta mânioasă. Scăpând din 
strânsoarea burdihanului, clucerul se avântă spre logofăt. 

— Ăsta s-a smintit de tot! Auzi, bre, Andronic, îmi scoate oamenii din 
casă să-i ducă la el, la conac. Ai mai pomenit asemenea ispravă?! 

Fărcășan îl ajunse din urmă clătinându-se pe picioarele scurte. 

— Și adică de ce nu? Unde-i sminteala?! 

— N-ai decât să-i pofteşti în altă zi. 

— Ce-ţi veni, Ioniță? întrebă logofătul râzând. Prea băut nu te arăţi... 

— Păi cum să mă îmbăt, omule? Cu ce? Cu zeama clucerului? Ascultă, 
logofete, tu, spre deosebire de Negoescu, pricepi degrabă. Mâine neamţul 
încalecă. Nu-i păcat de Dumnezeu să-l lăsăm nevătămat? Hai dară să-i 
dovedim noi un ospăț cum n-a pomenit el la șleahticii ceia deșiraţi ai lui 
Leopold. 

— Șleahticii-s leşi, Ioniţă, zâmbi Andronic. 

— Domnul cu ei! Asta voiam să spun. Am gustat sărătura şi vudcile 
Negoescului, luăm prânzul cel bun la mine, îi tragem către chindie un miel 
haiducesc la călugării de la Comana, mergem să ne trezim la crâșma Rădiţei 
cu pelin şi moare de varză, iar după aceea... 

— ÎL scoţi pe neamţ din Valahia cu ciubotele înainte. 

— Fugi, bre, ăsta ţine vârtos la băutură, juri că-i alambic. Nu fi 
îndărăpnic, Grigoriţă, o îndulci prinzând umerii clucerului. Ştii că moşu” te 
învaţă numai faptele cele bune. 

Oaspeţii râdeau. Venețienii statorniciți în București tălmăceau vorbele 
gămanului celorlalți străini. Le sclipeau ochii... Ar fi vrut să-l urmeze pe 
Fărcăşan, petrecerile valahilor nu-și aflau perechea, dar nu puteau s-o arate 
pe față gazdei. O frântură de clipă baronul întâmpină privirea franţuzului. 
Chiorul abia coborî capul. Logofătul pricepu că oricât aveau să se mai 
tocmească, Ioniță Fărcăşan izbândise. 


* 


Iscoada se aplecă adânc dinaintea stolnicului Constantin Cantacuzino şi 
ieși. Bătrânul îşi desprinse o clipă ochii de la flacăra lumânărilor, cercetând 
umbra. 

Aştepta. 

* 

Pe Podul Mogoşoaiei, ochi în ochi cu Mănăstirea Sărindar, se ițea dintr- 
o văiugă nălbită de mixandre și calomfir acoperișul guguiat al casei lui 
Ioniță Fărcăşan. Împresurat de un pridvor cu ocniţe unde înfloreau în oale 
mari de piatră măghiranul, mirtul şi moartea-purcelușului, conacul fusese 
alcătuit fără prea mare sinchiseală pentru desfătarea privitorului. Atât 
părintele său, boier Zaharia, cât şi dumnealui, Ioniță, ţineau cu cerbicie la 
ceea ce supușii Stuartului numeau confort. Ioniță şi tată-său vorbeau despre 
trai dulce și râdeau pe față de mofturile lui Negoescu, ale vornicesei 
Leurdeanu și ale altor zăluzi, puţini la număr, care se spurcaseră la gusturile 
nemților. Lemnărie papistașă, pupitre venețiene, bahut-uri, scăunele poleite 
şi altele asemenea nu se pomeneau în conacul Fărcășenilor. 

În odăile numeroase şi încăpătoare se aflau divane moi şi adânci, câteva 
sofrale pentru a putea lepăda un minut de ceas luleaua ori cupa, covoare de 
Brussa, Smirna și Damasc, o policioară cum puteai întâlni în fiece conac 
boieresc, doldora de oale frâncești, pahare domnești și zarfuri talienești, dar 
mai cu seamă merinde ce-ar fi îngăduit stăpânilor și slujitorimii să nu treacă 
pragul porţilor din postul Crăciunului până la Duminica Tomei. 

Icoane ţineau atâtea cât să nu-i afurisească părintele Ștefanache, când 
venea cu botezul, deşi cu sfinții se aveau bine. Până a nu-și lepăda 
potcoavele fulgerat de dambla într-un chef de nouă zile, boier Zaharia — un 
mal de bărbat ce trăgea o sută zece ocale moldovenești — și fecioru-su 
cinsteau împreună închinând cupa dinaintea icoanelor... 

Beciurile Fărcășenilor, adânci şi boltite, nu erau întrecute decât de cele 
domnești. Vinul tras în carafe şi-apoi turnat cu dichis lăsa brumă pe pereţii 
de argint ai pocalelor. Cuhniile nu se aflau peste drum, după obicei, ci tot în 
conac, căci boierilor le plăcea orânduiala negreșită a bucatelor care să 
sosească fierbinţi de-ţi sminteau gâtlejul şi fără zăbavă, nelăsând pântecele 
să lăcrămeze între feluri. Ghimirliile a o sută douăzeci de slujitori 
încolăceau casa. Către faptul zilei, mișuna în curţile Fărcășşenilor atâta 
gloată încât te puteai crede în bazarul din mahalaua Scorţarului. 


„Cocoaţă o cruce în vârful conacului și juri că-i han cu mănăstire”, 
râdea clucerul Negoescu. 

Ioniţă își sălta umerii învăluiţi în halat subțire de cașmir. Fiece slugă își 
avea rostul său bine statormnicit: vătaf de ogradă, camardineri, sofragiu, 
bucătarul pentru masa boierească și un altul pentru a slujitorimii, ţigăncile 
cusătorese ce grijeau de albituri, rândaşii, chelăreasa, pitarul cu ajutoarele 
sale, surugiii, spălătorițele, argaţii de curte şi grădină, opt găinărițe, 
grădinarul, pușcașul care grijea de vânat pentru masa boierească și încă 
mulţi a căror trebuință doar stăpânul o știa. 

Fărcăşan se călătorise și el. Dintâi, pentru a nu se lăsa mai prejos de 
Radu Andronic, dar mai cu seamă spre a nu-l lepăda de izbeliște printre 
vrăjmași pe Negoescu. La școlile din Padua și Veneţia dăduse cuviincios 
ziua bună dascălilor și răsucindu-se repejor pe călcâie își văzuse de drum. 
Ale lor bucoavnele și pergamentele pentru care se cheltuiseră ocale de 
cerneală, ale dumnealui ulița, văzduhul cu ciocârlii, pasul slobod și 
crâșmele. Deprinsese două-trei limbi și numele tuturor licorilor măsurate cu 
balerca ori cupa, de la un hat la altul al Evropei. 

Pe Ioniță, lumeţ și plin de voie bună, îl îndrăgea tot târgul: slugi, 
prieteni, neguţătorii cu dever — precum fraţii Petru și Ghioca Cupeţul din 
Uliţa Mare şi Luca Fărâmiţă, de lângă Sfântul Nicolae ot Şelari și alţii, 
mulţi, cu prăvălii mărunte —, crâșmăriţele şi bătuţii de Dumnezeu din Podul 
Calicilor. Însuşi ochiul lui Vodă poposea asupra lui cu zâmbet. 

De aceea când ograda se umplu pe neașteptate de musafirlâc, slujitorii 
săriră să-i împlinească poruncile cu un sârg ce-ar fi uimit-o de-a binelea pe 
jupâneasa Irina Andronic. Deşi cârtitoare, căci sluga dezmierdată te pune s- 
o cauţi de păduchi, robace, și cu gârbaciul mereu la îndemână, n-ar fi izbutit 
în veac atâta destoinicie la curțile dumneaei. Cât ai azvârli securea se iviră 
zăplaz dimprejurul mesei făclioarele aprinse, trestica și iedera înflorită, apoi 
pe ștergare cu bibiluri și sangulii, clondire pline, aburite cu tămâioasă de 
Cernăteşti, pelinul rumenit și vinul chihlimbariu de Tenedos, marinată de 
borbuni și icrele negre de Taigan, spre a lăsa răgaz celorlalte bucate să se 
înfierbânte. 

Armăşelul Stroe, agăţat de pulpana lui Radu Andronic, vorovea în 
pustiu despre vorniceasa lui Stroe Leurdeanu. Logofătul urmărea îngrijat 
mișcările chiorului și ale lui von Blaremberg. Se arătau cu desăvârşire 
nepăsători. Purceseră spre Ioniţă în rădvane deosebite, și nu dădeau semne 
că ar pofti să se apropie. 


Petrecerea prinsese spor. Neamţul, împăunat de cinstea ce i-o dăruiau 
boierii valahi și băut binişor, închina cu toţi aducând laudă peste măsură la 
tot ce vedea. 

Filip D"Antin tăifăsuia cu venețienii. Li se alăturase și un cărturar din 
Salonic, astrolog cu faimă, aflat în drum spre Paris. Contelui i se părea 
ciudat ca omuleţul înveșmântat în straie proaste, mirosind a camfor şi 
şoareci, cu ţeastă pleşuvă, îngălbenită la flacăra lumânărilor, să-i vorbească 
aici, în conacul unui senior valah, despre Reflecţiile lui Pascal, despre 
Epistola lui La Fontaine închinată lui Huet, episcop de Avranches, despre 
salonul contesei de La Suze şi cel al lui Ninon de Lenclos. Ai fi zis că a 
părăsit ieri Franţa. Din bâiguiala grămădită puhoi pe buzele sărace, era 
lesne de înţeles că grecul cerşetorea cuvânt scris ce i-ar fi îngăduit să 
pătrundă în casele de seamă ale Parisului. 

Privirea verde şi o dată cu ea gândul se răsuciră spre Radu Andronic. 
Capul şi umerii largi se deslușeau cu câteva palme deasupra celorlalți. Își 
îndesa ciubucul de antep cu tutun auriu, râzând de cele ce-i povestea un 
boier tânăr. Vorbeau despre muieri, bineînțeles. Ciudaţi și valahii... La 
petrecerile lor nu calcă picior de femeie, benchetuiesc ca de frica 
apocalipsului, se închină padişahului şi fac cu ochiul lui Leopold, ţarului și 
chiar lui Ludovic. 

Logofătul părea venit în petrecere, nici o clipă nu-i citise luarea-aminte 
a iscoadei pe care el o cunoştea bine. Ochii negri alunecau cu nepăsare, 
aproape fără cuviinţă, asupra baronului şi a lui însuși. 

Nemulțumit, contele de Saint-Lô deschise tabachera emailată cu 
dichisuri de aur alb. Nu credea în potrivelile întâmplării. Faptele trăiesc 
totdeauna o înlănțuire a lor, e un adevăr pe care uneltitorul nu trebuie să-l 
uite dacă vrea să-şi păstreze capul. De aceea, cu greu își putea închipui că 
Radu Andronic, cea mai primejdioasă iscoadă a Brâncoveanului, rodul 
dospit cu migală în Cancelaria Neagră a stolnicului Cantacuzino — ucenicia, 
îi şoptise Felipe cel Gras, și-o începuse înainte de a fi împlinit 15 ani — se 
afla aici fără gând doselnic. 

Omicul de la Curtea Veche vesti târgoveţilor şase ceasuri, înserarea 
începuse a-și lepăda levănţica și la ferestrele lui Ioniţă Fărcăşan. În odaie se 
statornicise lumină albastră. Flacăra ghiordezului de pe peretele cel mare se 
stinse, începură a tremura umbre pe chipurile sfinţilor ţintuiţi în icoane. 
Ioniță bătu scurt din palme şi două slugi se iviră cu făclii aprinse. Când 


toate lumânările din sfeşnice prinseră viață, valahii se ridicară de pe sofale 
şi făcându-și închinăciune adâncă îşi dădură bineţe unul altuia după datină: 

— Seară bună, logofete. 

— Seară bună, ducere. 

— Bună seara, Fărcăşene... 

Străinii le urmară pilda. Grecul, care nu cunoștea rânduiala, 
îmbumbă giubeaua spre hazul nespus al oaspeţilor, chibzuind că valahii 
curmă zaiafeturile pe neașteptate, o dată cu căderea nopții. 

Când veselia osteni, braţul Fărcăşanului prinse umerii lui D'Antin. Îşi 
uitase prepuielile, ori poate gândea că franțuzul nu poate ascunde în hăinuţa 
strâmtă de catifea icoana Sfinţilor împărați Constantin și Elena, căci 
bodroanțe mărunte, mofturi de-ale clucerului, gămanul nu păstra. ÎL îmbie 
spre mescioarele năpădite de bucate calde. Valahii și străinii îşi puseră 
pântecele în slujba castronului de aramă, cu ciorbă de știucă fiartă în zeamă 
de varză, hrean şi usturoi. 

— Știuca, îi explică Ioniță grecului, o mănânci din văscior de cupru, 
godacul pe talger de lemn frecat cu cimbru, pelinul îl bei din oală de lut, 
vinul de Periş din pocal de argint, mintă napolitană din cupă de Bohemia, 
iar cafeaua de seară din filigean să-i simtă degetele căldura. Numai așa 
chemi somnul să poposească în crivat. Prinde învăţătură, Kir Hristodulo, şi 
spor îmbelșugat trupului vei aduce! 

Grecul, chinuit de beteșuguri la vintre şi osândit la post îndelungat, 
privi cu silă galbenă risipa de merinde. Nu-l ademeneau mai mult nici crapii 
ghiftuiți cu stafide, coconare şi ficăţei de pasăre mărunțţiți în tigaie, nici 
mihalții şi păstrăvii rasol, iahniile și plachiile cu adaos de alămâie, și 
măsline, şi dafin, străchinioarele cu fudulii de berbec înfrânte în arpagic, 
usturoi şi ienibahar, curcanii, claponii, limbile afumate cu adaos de castane 
şi mere crețești, opărite în cuptor și stinse cu anason de Chios. 

Fărcășanului îi plăceau bucatele cu cheltuială, iar slugile de la bucătărie 
se aflau în aleasă preţuire. Un ceas tăifăsuia Ioniţă în fiece dimineaţă cu 
căpetenia bucătarilor, care primea simbrie treizeci de galbeni pe an, cât un 
grămătic cu deprindere de la cancelaria domnească. Ioniță se fălea oricui 
voia să-l asculte că-l ademenise pe Gireau, franțuzul de la cuhniile 
Brâncoveanului, cu un armăsar persan spre a-i încredința orânduiala cărnii 
şi a mirodeniilor pentru o mâncare aleasă ce se chema potâmiche gasconă. 
Acea mâncare se afla acum pe sofraua din mijlocul odăii, dezmierdată de 
ochii lăcrămoși ai oaspeţilor. Fărcăşan, fericit peste măsură, îi urmări cu 

dragoste de părinte cum își clătesc mâinile în văscioarele cu apă de roze 
pentru a și le înfige vârtos în plămada aromată de cărnuri şi aluat. Taina 
avea să şi-o răsufle nepoților, cu vraciul la căpătâi și nasul vidmei lipit de 
fereşti. Potâmichile — numai cele roșii — ostenite la foc pripit în vin alb, 
după ce se frăgeziseră cale de-o săptămână în oțet armenesc și scorţişoară, 
veneau în straturi peste claponii îndopaţi cu miere. Pesmetul cu smântână și 
gălbenuș de ou întocmea pojghiță arămie. Scoteai apoi oala din vatră, o 
răsturnai pe talger de piatră, acopereai cu carapace de cositor să nădușească 
bine în bătaia vântului şi numai după aceea îngăduiai oaspeţilor să se 
înfrupte. 

Turcul, dacă preţuiește ce-i pui dinainte, își linge degetele și râgâie. 
Ioniță se mulțumea cu destoinicia oaspeţilor. Degetele cărau grăbite la gură, 
se auzeau doar suspine și bumbii de la mâneci ce loveau în truda lor 
măsuţele din teck și santal. Înghiţea neamţul ca pentru nouă pântece, 
catadicsea să se înfrupte şi franțuzul ţanţoş. 

Logofătul părăsi sofaua îndreptându-se alene spre tipsia cu vutci. Se 
opri în dreptul ocniţei astupate de perdea groasă din catifea, îndărătul căreia 
Ioniță păstra straiele de iarnă, blănurile şi cizmele rusești, covoarele de lână 
cărora la mijloc de Mărţişor ori început de Prier le luau locul cele de mătase 
și caşmir. Înăbușit de levănţică, cimbru şi sulcină, Ilie Machidon își ţinea 
gura şi nasul astupate cu o maramă. La privirea strecurată de logofăt clătină 
capul. Chiorul și baronul neamţ nu luaseră încă înțelegere. 

* 

— Nici un semn, doamne! răspunse stolnicul Cantacuzino privirii lui 
Vodă. 

Degetele Brâncoveanului dezmierdau găvanul ciubucului, darul marelui 
vizir. Ochii i se răsuciră spre vopseaua amurgului ițită la fereşti. Se aflau în 
spătăria mică, numită „cu stele” deoarece avea zugrăviți luceferi pe pereţi, 
rânduită departe de joaca coconilor pentru ceasurile de cumpănă când Măria 
Sa scotocea cărările gândului. În asemenea ceasuri, Vodă îşi lepăda semnele 
domniei și marea sa dragoste pentru diamanticale, purtând strai uşor de 
atlas. O candelă de sticlă sinilie ardea fără odihnă sub icoana Sfântului loan 
cel Mare luminând tulbure bagdadia zugrăvită cu flori. Deasupra meselor 
desluşeai vase de Bohemia și Olanda, toate într-o culoare, pe dalele de 
marmură se aflau aşternute covoare de Damasc. 

— Încă nădăjduiesc? întrebă Vodă cercetând cerul vânăt. 


— Contele de Saint-Lô se dovedeşte hârșit în viclenii, spuse stolnicul. 
Am încredințarea că până la urmă va născoci ceva ca să-și lepede veştile în 
mâna neamţului. 

* 

Curțile Fărcășanului vuiau de atâta larmă. La ferestrele deschise se 
vedeau boierii, preumblându-se de colo-colo cu pocalele în mână, slugile 
mișunând sprintene şi mute, spre a fi de folos fără a stingheri oaspeţii, mâini 
ce trudeau harnice pe o palmă de loc de la blid la gură. Dar mai cu seamă se 
vântura anteriul cel vânăt al clucerului Negoescu, căci se socotea în conacul 
lui Ioniță gazdă de-a doua. 

Ilie Machidon, rezemat de ulucile gardului, veselit straşnic de atâta 
tevatură, se întreba oare ce-o fi îndesând acum clucerul în urechile 
franțuzului. D”Antin, rezemat cu şalele de fereastră, dădea din cap, cârnind 
nasul în toate felurile spre a-l feri de răsuflarea Negoescului. Acesta însă se 
ținea scai, i se îndesa peste pântece și Machidon începu să râdă. 

Zgomote firatice, iscate în umbra castanului de lângă poartă, îi chemară 
privirea. Desluși în bătaia lunii un băietan subțire care-și potrivi săgeata în 
arc şi o îndreptă spre spinarea contelui. 

Ilie Machidon se tupilă pisicește pe lângă uluci, apoi, dintr-un salt, 
cetlui în căușul palmei mâna gata să zădărnicească truda stolnicului 
Cantacuzino. 

Băietanul prinse a se zbate zghihuit de diavol. Din pricina zbuciumului 
îşi pierdu pălăria. Plete păcurii năpădiră straiul întunecat. 

— Cristoase! E muiere! se minună slujitorul. 

N-avu vreme să-și macine buimăceala căci simţi dinţii fetei înfigându-i- 
se în mână. Şuieră scurt, în anume fel, și logofătul se ivi cuprins de grijă. 

— Ce se petrece, Machidoane?! 

Cerceta fără a-şi ascunde mirarea făptura 'Tofanei. 

— lacă, desluşi ţăranul, sălbăticiunea aceasta a vrut să-l mântuie pe 
franţuz bortindu-l cu săgeata. Nu i-am îngăduit să-şi ia asemenea păcat pe 
suflet și, drept mulțămită, mi-a muşcat mâna până la os. Rămâne s-o judeci 
domnia ta. 

Radu Andronic prinse braţul jupâniţei și-i porunci slujitorului: 

— Ține franţuzul în priviri! Să nu-ţi scape răsuflare! 

Tofana cerca să-l izbească cu botforii, se zbătea îndrăcit. 

— Las-o, logofete! 


Radu Andronic întoarse capul mirat. Îl vedea dintâia oară pe feciorul 
popii din Sânzieni şi se întreba cu uimire de unde-i cunoaște hramul. 

Ioan Singuru căută ochii jupâniţei. 

— Alungă spaima, Tofană! Boier Radu Andronic nu ne va pricinui 
neajunsuri. 

Logofătul slobozi zâmbind braţul fetei. 

— Ai bunătatea să-mi deslușşești cine sunteţi și ce căutaţi în curțile 
Fărcășanului? 

Cerceta jupâniţa cu coada ochiului. Era frumoasă și, judecând după 
bărbia ridicată cu trufie, părea de neam. Își aduna furioasă Bistriţă pletele, 
potrivindu-le pe o singură parte a grumazului. Radu Andronic cercă să 
deslușească semnele herbului săpat pe ghiul, dar fata duse degrabă mâna la 
spate. 

„Ciudat! chibzui boierul, asemenea făptură umblă slobodă în puterea 
nopţii având drept tovarăș un arc și un băietan lipsit de vlagă.” 

— Suntem români din Transilvania, logofete. Fapta jupâniţei, dacă 
domnia ta îngăduie să-i spun, nu-i fără de lege, ci dreapta judecată care se 
cuvine unui ticălos. Acest D’ Antin l-a răpus pe părintele Cristea Mureșan 
din Alba Iulia. 

— Pentru care pricină? 

Întrebase cercetând căutătura fetei. Tofana își răsuci capul, semn că nu 
catadicseșşte să-i răspundă. O făcu Ioan Singuru: 

— Pricina îşi află izvorul în diploma lui Leopold, lepădată acum un an, 
care îndeamnă românii să treacă la credinţa papistașilor. Părintele Cristea 
ostenea vârtos să lumineze oamenii, că gândul nemților ascunde primejdie 
mare. Într-o noapte, l-a ajuns din urmă jungherul franțuzului. Bărbaţii noştri 
au răpus șase cai gonind pe urmele ticălosului. Răsuflă adânc: A scăpat. 

Radu Andronic îl căută în luminile ochilor. 

— Prepuiţi, dară, că D’ Antin s-ar afla în slujba Vianei? 

— Trup şi suflet, logofete! Jupâniţa Tofana l-a văzut în tovărăşia 
misionarului Carol Neurautter pe ulițele Veneţiei, eu i-am zărit la Padua. lar 
acel misionar urgiseşte astăzi întreaga suflare a românilor din Transilvania. 
Află de asemenea că chiorul a colindat vreme îndelungată ţinuturile noastre, 
dovedind sârg de cunoaștere pentru mărturiile rămase de la strămoși. 
Misionarul neamţ bate azi aceleaşi cărări stârnind neliniștea curaţilor. 

Radu Andronic ar fi poftit să afle ce căuta jupâniţa în orașul dogilor, dar 
muţenia încăpăţânată se citea lesne pe chipul fetei. Se răsuci spre Singuru. 


— Nu mi-ai spus de unde mă cunoști. 

— Umblând pe urmele franțuzului, am băgat de seamă că-i mai ţine 
cineva umbra. În Târgul de Sus, un neguţător armean ţi-a dat bineţe 
adăugind urări de sănătate boierului Costache Andronic... 

— Şi că mă aflu în slujba Măriei Sale tot de la armean ai înţeles? 

Chipul lui Ioan Singuru se lumină a zâmbet. 

— Se povestesc multe isprăvi săvârşite de anume logofăt al 
Brâncoveanului... 

— Numele domniei tale! 

— loan Singuru, feciorul preotului Ştefan din Sânzieni. 

— Şi jupâniţa? 

Singuru se uită repede la Tofana și își plecă ochii îngânând cu sfială: 

— Să nu-ţi fie cu supărare, boierule, dar nu mi-e îngăduit să-ţi spun. 

— lar dumneaei, din câte bag de seamă, râse Radu Andronic, n-are 
limbă. Ferice de cel care o va duce în faţa altarului. 

Jupâniţa îl fulgeră cu privirea, se răsuci pe călcâie şi pieri în noapte. 
Zgomot harnic de copite se iscă curând în umbra ulucilor. Logofătul clătină 
din cap. 

— Vai de viețişoara bietului creştin! îşi alungă râsul. Uite care e istoria, 
jupâne Singuru! Era cât pe-aci să săvârşiți neasemuită neghiobie. Filip 
D’ Antin îşi merită cu prisosință moartea, dar anume dedesubturi politicești 
cer să-l îngăduiți o vreme. Spune, rogu-te, jupâniţei şi oamenilor voştri că 
de sfârșitul ticălosului ne-om îngriji noi. În ceasul când voi aduce dovezi că 
s-a vândut nemților, îl puteţi socoti descăpăţânat. 

* 

La zece ceasuri, în chiotele surugiilor și ale ţiganilor masalagii ce 
prinseseră inimă deşertând două balerci de rachiu din pivnița Fărcăşanului, 
rădvanele retezau Bucureștii de-a curmezișul. Stricară odihna târgoveţilor 
din mahalaua Sfinţii Apostoli și, trecând pe dinaintea caselor Andronic, 
apucară Calea Craiovei. 

Mănăstirea de călugări Comana, împresurată de livezi şi vii, se afla la 
două poşte mânând spre Sinteşti. Vrând să alunge posăceala nopţii, Ioniță 
începu octoihul, şi anume cântările cuvenite zilei de luni, gândind să 
săvârşească săptămâna până în pragul Comanei. Îl ajutau vârtos din 
celelalte rădvane boier Stroe, clucerul, armășelul Creţu și încă vreo câţiva, 
căci canonul cerea opt glasuri. Asmuţiră în cale câinii şi cocoșii, 
încurcându-le ceasurile. 


Trezită, noaptea cerceta chefliii cu un ochi mare, făţuit în aramă. 
Umbletul boierilor alunga miresmele de sulcină și floare de mălin, și țarină 
nădușită sub răsuflarea somnului, colbul astâmpărat se mânia sub bătaia 
copitelor. Ici-colo, câte o ghimirlie oarbă dormea somn ţeapăn sub streașină 
de întuneric. 

Caii lui Ioniță Fărcășan la rădvanul din frunte cunoşteau drumul, 
goneau spre mănăstire fără călăuza hăţului. Ilie Machidon strecură cu 
meșteșug careta după caleașca imperială a lui von Blaremberg şi chervanul 
clucerului unde Filip D'Antin își rumega nemulțumirea. De aproape nouă 
ceasuri aştepta să se cherchelească valahii spre a se putea apropia de baron, 
dar semnele nu lăsau loc nădejdii. Proaspeţi ca rouă, boierii pământeni 
mânau vijelie spre mănăstire, căinând suspinele pântecelui aţâțat de drum. 

— 'Ţi-e somn, Machidoane? întrebă logofătul, prinzându-i căscatul. 

— Învățătura dobândită în noaptea aiasta mi-a alungat de mult gândul 
de odihnă. 

— Şi ce învăţătură ai dobândit? 

— Apoi nu degeaba umblă vorba printre domniile voastre că noi, 
țăranii, suntem tare proști. Ne culcăm o dată cu găinile și la primul cântat al 
cocoșului am şi vârât plugul în țarină. Pesemne că bucatele pământului 
cresc fără să asuzi, se așază singure în cămări şi nu așteaptă decât 
bunăvoința gurii, altminteri n-ar prăpădi boierii sfânta noapte... 

Andronic asculta cu o singură ureche privind spre rădvanul lui 
Negoescu. Se lăsase întrecut de armășel şi logofătul chibzui că altă iscoadă 
l-ar fi asmuţit pe clucer în joacă de petrecăreţi să dea bici cailor spre a le 
trece tuturor dinainte. Franțuzul ar fi avut prilej în zavera goanei și oblăduit 
de negură să-i strecoare cuvânt ori altceva lui Blaremberg. Dar pesemne 
socotelile franțuzului îl sileau să caute altă împrejurare. 

— Comana nu-i departe. 

— Asta-i bine, spuse slujitorul, căci mare nerăbdare citesc pe chipurile 
dumnealor să ajungă fără pui de zăbavă. Se vede treaba că dorul de 
schimnicie amarnic îi munceşte. Amărăluţă viață când nu-ţi mai prieşte 
aşternutul de acasă şi baţi năuc drumurile. 

— Teamă mi-e, împărate, că nici domniei tale nu i-a priit, râse cu tâlc 
Radu Andronic. Din Chipriana la București e cale lungă... 

— Ai grăit adevăr mare, logofete! Nărodul vede paiul din ochiul altuia 
mai lesne decât parul proptit sub nasul lui. Iar neghiobia e cu cântec. N-o 


smulgi din dovleacul plugarului nici dacă opintesc patru boi... Hm, și mă 
întreba deunăzi muierea de ce capul măgarului nu încărunţeşte niciodată. 

— Întrebarea a făcut-o când îţi găteai straiele de călătorie? 

Țăranul râse. 

— Zăticneşte apa Dunării şi pune stăvilar întrebărilor muierii. 

Tot un drac... 

— Mă bucur. Rău mă osândea gândul că doar chemările mele îţi aţâţă 
nerozia. 

Oftat plin de alean se rupse din pieptul slujitorului. 

— Ehe, de-aş fi prostănac doar cu ceasul bine ar fi, logofete! Dar şi pe 
de altă parte, tot bine-i, căci știindu-mă netot, capul mi-e slobod de griji. Şi- 
apoi vorba lui Dobrică, megieşul meu... Își rândui mustaţa: Dobrică ăsta 
îndrăgise rachiul crâşmarului și într-o bună zi și-a băut crivatul. Venind el 
cântând şi chiuind pe uliţă, iacă îl întâmpină părintele Sofronie carele își 
freca cotul betegit fiindcă îl zvârlise din așternut nevasta morarului. „Pentru 
ce ai săvârşit asemenea faptă, bre, creştine? Tocmai crivatul să-l bei?” 
întreabă popa. Dobrică i-a dat atunci răspuns râzând mânzeşte: „Apoi, 
părinte, am socotit că cine doarme pe pământ n-are teamă să nu cadă când 
se întoarce...” 

— Bag de seamă că a plouat cu înţelepţi la Chipriana, zise Radu 
Andronic. 

— Dacă la târg a bătut seceta... 

Logofătul își pocni pumnul mâinii deprinse cu iataganul în căușul 
palmei, măsurând lung făpturile străinilor. 

— Le-ai văzut bastoanele, Machidoane? 

— Beţigaşele celea două? 

— Nu ţi se pare că avan mai seamănă unul cu celălalt? 

Slujitorul clipi iute şi rosti pe gânduri: 

— Şi unul, şi celălalt nu le-ar aduce slujbă în ceas de primejdie, când se 
arată cumașii ori câinii târgoveţilor... Asemenea sculă s-ar potrivi numai 
prin grădinile acelui împărat neamţ despre care domnia ta ai făcut atâta 
risipă de vorbă scumpă. Am încredințarea că logofătul Radu Andronic va 
găsi degrabă adevărata lor trebuinţă. 

Ciudată făptură şi ghiujul acela de stolnic, frate cetitorule! Purta 
veșnic strai beguros şi trei hangere: unul smerit, fără podoabe, la 
cingătoare, şi două ascuţite ac, în ochi. Nu mergea ca tot omul, ci se furișa 
lipind zidurile năpădite de umbră. Ivit pe neaşteptate, când ţi-era lumea 


mai dragă, căftăniţii stupeau vârtos în sân zugrăvind semnul crucii cu 
limba. Frate-său, Vodă Serban Cantacuzino, avea tunet în vorbă. 
Letopiseţele șoptesc că a răcnit odată la un turc lipsit de cuviință, taman 
când ducea cafeaua la buze, de s-a opărit sărmanul și nu l-a lăsat sughiţul 
până ce nu i-a citit Vlădica. 

Stolnicul Constantin îşi petrecea voroava prin dulceaţă, şi-o slobozea cu 
acea blândeţe care nu amăgeşte pe nimeni. Era stup de învăţătură, iar la o 
adică, atunci când poftea trântă dreaptă prin meşteșugul graiului şi al 
învățămintelor dobândite, numai Dimitrie din neamul Cantemireștilor 
îndrăznea să-i țină piept. Moştenise de la tătâne-su o bibliotichie cu două 
mii de cărţi în carele se afla toată agoniseala slujitorilor cu mintea, pe lângă 
ce mai adunase prin școlile Padovei, Veneţiei și Stambulului. Pe lângă 
limba lui Aristotel, sorbită din leagăn, mânuia vorba franțuzească, 
latinească, italienească și a turcaleților mai dihai ca aceia. D-apoi să-ţi 
spună dumnealui tainele pământului și ale trupului omenesc, d-apoi să-ți 
arate cum se cere orânduită cifrăria, d-apoi să-l asculți câte-n lună şi-n stele 
mai ştia despre bolta cerului, de jurai că-i Nichipercea! 

Pofteai cumva să afli aşezarea omenirii sau istoria ei? Îţi prăpădiseşi 
cumva somnul fiindcă n-ai priceput cugetările înţelepților? N-aveai decât 
să-i ceri deslușiri şi-ţi făcea capul călindar. 

Multe nopţi a mai cheltuit dumnealui spre a dobândi știință de 
începuturile istoriei românilor, chitind să dea în gât „basnele“ născocite de 
Simion Dascălu. A întocmit și o hartă a Valahiei, care hartă a înălţat capul 
de sub tiparniţa Padovei, în leat 1700. 

Seara îşi leapădă cenuşa asupra cerdacului. Ucenicul a adus o lampă 
căci poftesc să rămân în bătaia mirosului de iarbă cosită. Vânticelul 
apusului îmi aşază pe tâmple o mână de răcoare, dând vlagă gândului 
ostenit... 

Află, frate cetitorule, că neamul Cantacuzinilor avea pe herb armele 
Bizanțului din  îndepărtările căruia pogorâse. Părintele stolnicului 
Cantacuzino, marele postelnic Constantin, o ţinuse pe domniţa Ilinca, fata 
lui Radu Vodă Șerban, crescută la Curtea Habsburgilor spre a dobândi 
creştere subţire. Nouă copii a născocit dumneaei şi mult s-a ostenit sărmana 
să-i ştie în pace pe unii cu alţii, dar în van, aşa cum se va vedea. 

Șerban, viitorul domn, cam muieratic, a dus-o în faţa altarului dintâi pe 
Maria, fata clucerului Gheţea. După o vreme, i-a pus muierii bodroanţele în 
braţe și-a trimis-o la tătâne-său. Din pricina aceasta, ori din altele, umblă 


vorba că tata socru l-a strâns oleacă de gât pe cuscru. Marele postelnic s-a 
călătorit pe lumea cealaltă chibzuind că l-or răzbuna copchiii. Numai că 
acei copchii au prins să se păruiască între dumnealor pentru acareturi... 

N-a apucat să se răcească în groapă biata Ilinca și Vodă Şerban l-a băgat 
în spărieți pe ieromonahul Ștefan, duhovnicul maică-sii, poruncindu-i să 
jure calp spre a strâmba diata că altminteri îl coșeşte în pumni. Și astfel, 
ceilalți fraţi, printre care stolnicul Constantin Cantacuzino și spătarul Mihai, 
au rămas numai într-un rând de izmene. 

Dumnezeu să-l ierte pentru lăcomia lui, căci multe lucruri de trebuință 
Valahiei a săvârşit. L-a urmat în scaun nepotul stolnicului. Vodă 
Brâncoveanu și... hm! Parcă te-aud, frate cetitorule: Irra! Hârbul cela de 
copist a cotit-o din condei! Păi bine, moş Pahomie, nu ţi-e așa oleacă pe la 
obraz să acoperi fapta fraților Constantin şi Mihai Cantacuzino”?! Au nu ştii, 
mătăluță, că dumnealor i-au îndulcit băutura acelui Şerban Vodă cu otravă 
spre a-și dobândi moșiile şi ca să nu se dea cu nemţii? 

Știu istoria aiasta, dar iaca, osândește-mă numai în palme și sudalme și 
nu cred! Îngăduie-mi, rogu-te, să nu cred că o făptură aleasă poate ascunde 
atâta ticăloşie. Stolnicul Constantin era unul dintre cei mai de seamă bărbaţi 
ai Evropei de la acea vreme, iar învățătura dobândită nu pune preț pe 
lucrurile trecătoare. Şi apoi, cronicarii noștri aveau slăbiciunile lor, ca tot 
omul, și să nu-ţi fie cu mirare că au strecurat vreo vorbă cu două înţelesuri. 
Și vânzarea Brâncoveanului de la 1714 pentru a-și înălța feciorul în scaun 
tot vorbă cu două înţelesuri a fost, moșule? ai să întrebi domnia ta. Am să-ţi 
răspund: încearcă să prețuieşti dintâi faptele cele vrednice, săvârșite într-o 
viaţă spre binele urmaşilor, şi numai după aceea zăboveşte la rătăcirea de-o 
clipă. lar o clipă de rătăcire nu înseamnă că ţi-ai vândut pentru totdeauna 
sufletul. Așa socot eu, Pahomie cel nevrednic! 

Capitolul IV - Vizuina 


Cancelaria Neagră a stolnicului Cantacuzino sau Cabinetul Negru, după 
cum îi spuneau cei câţiva frânci care-i cunoşteau rostul, dregători iscusiţi în 
dedesubturile politicești ale Evropei, fusese statornicită într-o cămară 
rotundă, fără ferestre, unde doamna Marica Brâncoveanu, coconii şi boierii 
divăniţi nu pătrunseseră niciodată. Felinarele înfipte în zidurile îmbrăcate 
cu atlas păcuriu — căci stolnicul nu îngăduia flacăra slobodă a lumânării 
spre a nu-și pune în primejdie tainele încredințate pergamentelor — ardeau zi 
şi noapte. Treizeci de slujbași cu credinţa încercată, dieci, logofeţi, pisari și 
grămătici trudeau în cele patru chilioare care împresurau cancelaria. 
Nimeni, nici măcar neamurile, nu le cunoștea hramul. Se strecurau în palat 
prin portițţă dosnică, și-l părăseau tot asemenea, uitând cu desăvârşire în 
afara curților domneşti, ocrotite de seimeni, tot ce văzuseră ori auziseră 
între zidurile neguroase, ridicate după povaţa stolnicului. Simbria plătită din 
tainul neştiut al vistieriei, sporită din belșug la Crăciun, de Paşti şi Sfinţii 
împărați Constantin şi Elena, era pe măsura buzelor cetluite. În zece ani, 
numai doi slujbași dovediseră tinere de minte, lepădându-și ştiinţa la 
urechea unui leah. Cantacuzinul îi răsplătise şi pe aceştia. Osemintele lor 
tinere, rânduite în Cimitirul Sfânta Vineri, ţineau la căpătâi în loc de cruce 
două pungi, seninul vânzării, cioplite în piatră de însuși meșterul Vucaşin... 

Opreliştile stolnicului treceau şi zidurile Curţii Domnești. Slujbașilor nu 
le era îngăduit să se încuscrească între ei, ori să dea ospeţe, căci știut este că 
rachiul nu face noduri la limbă. Dacă grămăticul poftea vinars, n-avea decât 
să-l beie singur între patru pereţi, ferecat şi oblonit. 

În slujba stolnicului se aflau și muieri plătite anume pentru a-i ispiti pe 
dieci cu bucuriile trupului; iscoadele dădeau rost de orice pas și numai un 
stricat la minte putea trage nădejde că stolnicul s-ar lăsa amăgit. 

Cantacuzinul îşi păzea cu strășnicie tainele şi o făcea cu temei. Aurul, 
vinul și muierea se dovediseră dintotdeauna cheile tuturor ascunzişurilor. 

Împărţirea grămăticilor în cele patru chilii fusese chibzuit rânduită după 
soiul veştilor sosite din te miri ce meleag al Evropei. În scrinurile venețiene, 
cu puzderie de polite care umpleau cămările, puteai citi câte în lună și în 
stele despre împărăţia turcului, de pildă, de la numărul galioanelor, 
fregatelor şi catargelor, ori al spahiilor și ienicerilor aflaţi în slujba 
padișahului, până la patima pentru smaragde și alexandrine a cadânei celei 
mai tinere din haremul vizirului Rami-Mehmed, dezmierdată de acesta în 


dulceaţa iatacului Picătură de Rouă; numele ticălosului ce pusese foc la 
moscheea Eyub-Nour-Osmani, nedibăcit încă de bostangii, sau numele 
iscoadelor otomane de la curtea ţarului Petru. Îi era de-ajuns stolnicului să 
se răsucească în călcâie și să întindă mâna spre un alt scrin pentru a 
cunoaşte căpeteniile creştinilor răzvrătiți din Anatolia, Mesopotamia, Siria 
şi Egipt sau din Serbia şi Bulgaria, oamenii lui Ludovic al XIV-lea puși să 
uneltească în Lorena și Luxemburg, rupte de nemți cu trei ani în urmă, când 
înfăptuise, sughițând a pagubă, pacea de la Ryswig. 

Aceleaşi scrinuri adăposteau și tainele de soi ale înţelegerii de la 
Augsburg puse la cale împotriva Bourbonului de către Leopold cel 
nehotărât, numele hainiţilor care înlesniseră izbânzile franţujilor la Fleurus, 
Steinkerque şi Neerwinden... 

Dar luarea-aminte a Cantacuzinului poposea îndelung în ultima vreme 
asupra imperiului nemţesc. După îngenuncherea Ungariei şi cucerirea 
Transilvaniei, habsburgul devenise neîngăduit de puternic, iar poftele lui, 
chibzuia stolnicul, nu se împiedicau de crestele Carpaţilor, ci băteau mai 
departe, către hotarul Dunării. 

Stolnicul zăbovea în împărăţia tainelor noapte de noapte, până pierea 
luceafărul, cu ochii pe harta Evropei, încovoiat asupra pergamentelor, 
primind veștile de ultim ceas ce străbătuseră cale lungă și întortocheată 
până a ajunge între degetele sale albe cu un scarabeu iscat din onix, pe 
arătător. 

Cel mai vârtos îl ispitea încăperea unde slujbaşi cu mâini viclene 
desprindeau fără să vateme peceţile veștilor purtate de olăcari străini în 
drum spre Stambul, Moscova, Viana ori Republicile Italiene, cumpăraţi cu 
pungi grele. Ștafeta aştepta în pivnițele domnești, departe de orice privire, 
cale de un cofăel cu vin, apoi punea iară şaua pe cal. 

Aceleaşi mâini dibace ştiau a-și strâmba scriitura astfel încât privind 
răvaşul măsluit, nu l-ai fi putut deosebi de cel adevărat. Căzându-i cu doi 
ani în urmă asemenea pergament în mână, din zăpăceala unui olac, bailul 
Gustiniani se întrebase și avea să se întrebe până la capătul zilelor când îl 
scrisese. Din aceeași zi, carafa cu vin de Mosella pierise de pe masa 
italianului, iar numărul vracilor hrăniţi la curţile domniei sale sporise. 

Cantacuzinul păstra între scoarțe de piele, închise în ocniţă zidită, pilde 
de scriitură ale celor mai însemnați crai din Evropa. Stolnicul nu râdea 
niciodată. Uneori însă, în clipe însorite când împlinirile îi ștergeau 
adânciturile frunţii, se întreba cum ar arăta harta Evropei dacă ar împânzi 


curțile împărăteşti cu scrisori plăsmuite de slujbașii Cancelariei Negre. De 
pildă, un răvaș de-al lui Petru cu sudălmi groase, la care ţarul nu se 
scumpea, întărit, înțelege oricine, cu sigiliul verde al rusului, ar fi smuls 
turbanul sultanului, ori un pergament de-al lui Malborough, capul oastei 
engleze, cerând o sută de mii de scuzi pentru a trece de partea 
Bourbonului... 

Diecii care izvodeau asemenea minuni în politichia de taină se bucurau 
de prețuirea sporită a stolnicului și ajunseseră de mult oameni căpătuiţi. 
Dimineţile, când truda nu-i zorea, dădeau învăţătură unor ciraci, băietani de 
14-15 ani, aleşi de Cantacuzin să deprindă bucoavna vicleşugurilor de 
cancelarie. Într-altă cămară, uceniceau cei care, asemenea logofătului Radu 
Andronic, erau sortiți să ajungă iscoade primejdioase. Vorbeau otomana și 
două-trei graiuri evropene, dascăli nemți şi italieni îi deprindeau cu iscusite 
lovituri de spadă, cu şiretlicurile jungherului și ale laţului. 

Un lăcătuş din Salzburg, cu sticle la ochi şi degete de ceară, le 
împărtășea tainele celor mai încâlcite rătezuri și lacăte, un franţuz ca 
nuiaua, cheltuielnic la ocară şi lovituri de gârbaci, îi învăţa pe o moşie a lui 
Vodă să stăpânească armăsarii care nu cunoscuseră încă şaua. Pe franţuz, 
învăţăceii îl temeau mai presus decât pe stolnic. Nebunul îi silea să 
călărească precum boscarii de prin bâlciuri, rezemaţi într-un genunchi sau 
cu capul lipit de coada bidiviului, îi cocoţa în vârf de copac de unde își 
dădeau drumul în şa — cine-și vătăma capul nenorocul lui! — îi gonea printre 
stânci anume orânduite. Și când abia își trăgeau răsuflarea de osteneală, 
începeau să se păruiască cu sulița, cu ghioaga ori cu spada, după cum poftea 
zăludul. Aveau să-i aducă mulţumită, ca și Radu Andronic, pe potecile 
întortocheate ale slujbelor încredințate de Măria Sa. Atunci, în înfruntarea 
îndârjită cu vrăjmaşul, gândul învăţăceilor care-i datorau vlaga aprindea o 
lumânare pentru gârbaciul franțuzului... 

În cămara rotundă, unde stolnicul o aştepta pe Marghioliţa la acel ceas 
târziu din noapte, stăruia liniștea. Așezat la o masă lungă cum numai în 
trapezele mănăstirilor papistășești puteai întâlni, răsfoia pergamente întărite 
în scoarțe de pânză pe care se citea desluşit: Filip D Antin, conte de Saint- 
LO. 

Rafturile care dădeau ocol încăperii erau pline de asemenea zapise. 
Aplecându-te asupra lor, aflai cu uimire că Rutherford, spre pildă, iscoada 
lui Wilhelm de Orania, se află și în slujba lui Ludovic. Neamţul era întrecut 


în nelegiuire numai de Wladzo al polonilor ce primea simbrie și de la ţar, și 
de la Leopold. Cantacuzinul însemnase în dreptul lor: În slujba aurului. 

Pe Felipe cel Gras, supus al lui Carol al II-lea, Riga Spaniei, om de 
încredere al lui D’ Antin, îl puteai cumpăra făgăduindu-i titlu de nobleţe şi, 
nu se ştie de ce, Ordinul Sfântului Gheorghe al nemților. Pe Städel al 
Franconilor îl răpuneau muierile roșcovane; pe Şoim, logofătul de taină al 
voievodului moldovean, vinarsul. 

Zapisele stolnicului mai cuprindeau isprăvile de seamă ale iscoadelor, 
învățătura ce o dobândiseră, arma și bucatele îndrăgite, un sodom de 
mărunţișuri care buimăceau mintea tulbure a celor fără de știință în treburile 
de taină. 

Cantacuzinul îi strecură privirea aceea de sfredel care o tulbura, 
chircindu-i inima arici. Dinaintea ei, Marghiolița îşi strunea cugetul în 
chingi, neîngăduind gândului slobozenie, căci temea puterea drăcească a 
bătrânului de a desluşi vorbe pe care buzele mute nu le rosteau. Aceeași 
înfrânare şi-o poruncea când genunchii îi poposeau la poalele icoanelor. 
Smerenia ce i-o picurau însă în inimă chipurile sfinţilor poleiţi lipsea din 
întâmpinările cu stolnicul. Ochii mari, mereu neguroși, o făceau să-și simtă 
slăbiciunea şi cugetul negustoriţei se răzvrătea. 

Se desprinse de zidul pâcliu al cancelariei şi, cu unghiile înfipte în 
palme, cercă să-i rezeme privirea. 

— N-ai izbutit, rosti scurt Cantacuzinul. 

Fără a-i aștepta răspunsul, luă o pană din cele înșirate lângă călimara de 
argint și începu să-i dezmierde ascuţișul. 

Muierea îşi mușcă buzele rumene. Era deprinsă cu izbânzile 
lesnicioase, căci nici un purtător de nădragi, din postav prost ori țesătură cât 
de scumpă, nu-și păstrase capul pe umeri dacă apuca să-i strecoare 
zâmbetul o singură dată. Deşi grijise să se afle în priveala ochiului cel 
teafăr, Filip D”Antin rămăsese de piatră. Răsuflă adânc și harbujeii pieptului 
descopciară ilicul. 

— Nu mai am cincisprezece ani. 

— Știu. Se vor adăugi încă cinci la Sfântul Alexandru. Pricina e însă 
alta. 

Negustoreasa se întrebă dacă bătrânul ţine călindarul tuturor iscoadelor. 
Cu adevărat, mamă-sa, Aspasia, o adusese pe lume în 30 ale lui Gustar, într- 
o fâneață din Snagov, unde stăpânea o delniță de pământ. O dată cu 
acareturile, Aspasia îi lăsase în seamă povaţă bine chibzuită: „De ziua ta, nu 


chema mahalaua la zaiafet cu plăcinte şi rachiu. Acum eşti crudă, dar peste 
zece ani, cât ai vrea să-i ascunzi nu mai poţi înșela. Oamenii dovedesc bună 
tinere de minte la asemenea trebușoară...” 

— Alta-i pricina! poftori stolnicul. Trei însușiri se cer iscoadei: ochi 
buni, minte ascuţită și inimă slobodă. Când gândul zburdă însă pe alte 
cărări, anevoie mai pot ispiti buzele oricât de rumene. 

Un val de sânge năpădi obrajii Marghioliţei. Mânia şi ruşinea îi 
dogoreau cugetul. 

— Inima nu-mi stă sub poruncă! 

— Ba să-i poruncești, Marghioliţă! 

— Ştiam că murmurul ei i se desluşește doar duhovnicului. 

— Când îl slujeşti pe Dumnezeu. Acum te afli sub poruncile altui 
stăpân, domnul Valahiei. Așa că până una-alta eu ţi-s duhovnic! Ne-ai fost 
iscoadă de preț şi mult ne-ai îndatorat, dar pe ziua de ieri ovreiul nu dă un 
singur zimţ. 

Negustoreasa îşi mușcă limba. O încerca poftă aprigă să-și înfigă 
unghiile rozalbe în obrazul de lemn al Cantacuzinului, să-i trântească ușa şi- 
apoi s-o ţină tot la vale. Simţi privirea bătrânului cotrobăindu-i printre 
veşminte. Privire stearpă, de anahoret. 

— Te-au adumbrit vorbele mele, Marghioliţă. 

— Mi-au dezmierdat sufletul. 

— Învață să-ţi înflorească zâmbetul mai vârtos atunci când mâna e gata 
să prindă securea şi de mare folosinţă îţi va fi. 

— Când împlineşti la Sfântul Alexandru 20 de ani — văd că a aflat tot 
târgul — greu mai deprinzi învățătură nouă. Mintea se hârbuiește o dată cu 
trupul. 

Stolnicul lepădă pana pe masă. 

— Nu mânia pe Satana, femeie, că de la el ai farmecele fără de măsură! 
Oftă. Al doilea prilej de a duce dovadă asupra vânzării lui D”Antin nu vom 
dobândi în curând, iar fără această dovadă vicontele de Tournon va fi 
descăpățânat. 

— Aştept porunca. 

— Așa, Marghioliţă! Dacă Saint-Lô pare să fi deprins năravul spurcat al 
slujitorilor de pe catarge, care bat cărările mării fără să vadă picior de 
muiere, ne rămâne să încercăm cu neamţul. Către el se cere dară să-ți 
îndrepți dulceaţa privirii. 


leşi de sub stăpânirea flăcării şi încăperea păru dintr-o dată pustie. 
Negustoriţa știa însă că stolnicul n-a dezlegat-o din lanţurile ochilor. 

— Von Blaremberg, se auzi vocea bătrânului, și-a păsuit plecarea 
pentru mâine sub cuvânt că secretarul său are sănătatea betegită. 

— De opt ceasuri petrece cu boierii valahi. 

— Ştiu. 

— Mizilicul l-au luat în casele clucerului Negoescu, iar bucatele cele 
vârtoase la Ioniță Fărcăşan, adăugă muierea. 

— Mi s-a ştiricit. 

— Acum bat drumul Mănăstirii Comana. 

— Am primit veste. 

Răspunsurile stolnicului nu-i ridicară sprâncenele. La fiece jumătate de 
ceas i se înfățișau iscoadele înşirate pe drumul neamţului. Chipul 
Cantacuzinului se ivi în lumină. 

— Aşteaptă porunca logofătului, Marghioliţă. O va lepăda fără să-i 
cauţi cu dinadinsul privirea. Îmi pun toate nădejdile în vinul şi muierile 
valahilor. Sunt la fel de viclene. 

* 

Auzind chiote şi zurgălăi în vale, călugărul Porfirie aduse viaţă unui 
ciot de lumânare. Se lepădă de dulceaţa crivatului cu suspin mirean, își 
dibui încălțările şi potcapul, încuie chilioara şi se duse la cuhnii să pună 
vreascuri pe foc. Trezi în cale pe fratele Gheorghiţă, ucenicul său, închinând 
cugetări nu tocmai pioase Fărcăşanului. Era a treia oară într-o săptămână 
când poposea în vlaga nopţii, cu ceată de păgâni, făcând zdrenţe tihna 
mănăstirii. 

Starețul nu crâcnea, căci Ioniță lepăda în fiece Ghenar două pungi în 
vistieria lăcaşului, iar vitele Comanei erau slobode să intre în imașul 
boierului. Stătu în cumpănă chibzuind ce mioară să jertfească poftelor 
satanicești. O hotărî pe Moţată, o oaie dolofană, care, privită dintr-o parte și 
cu luare-aminte, aducea la chip cu Ioniță Fărcășan. 

* 

Smulsă din cel dintâi somn, mănăstirea încă nu se dezmeticise la 
sosirea rădvanelor. Curțile se aflau pustii, câte un opaiţ crăpa o geană de 
lumină la ferestrele chiliilor, mici cât palma. Gămanul, pus pe blestemăţii, 
năvăli asupra toacei băgând în sperieţi monahii, păsările și sătenii din 
Comana de Jos. Porfirie îşi zise că avan se mai bucura Belzebut. Nici 
sălașul Satanei nu putea fi zdruncinat de zavistie mai strașnică. 


Străpunșşi de răcoarea întunericului, oaspeţii grăbiră spre arhondaric. 
Aici, pe mesele lungi de brad, aşteptau din grija monahului Gherontie, 
pivnicerul, carafele cu basamac tare de mătăcină, ori balaurul moldovenesc, 
după cum îl botezase prostimea. Ajungea o dușcă să te crezi muşcat de 
flacăra Gheenei și să-ţi smulgi copca de la gât. La celălalt cat, surugiii și 
slujitorii se îndestulau cu holercă de anghelică. 

Filip D'Antin privea chilimul chindisit în fir de aur și mătase, cu 
privelişti de pe meleag auriu: Sava sfinţitul scoțând, în pustiul Ruba, ţeapă 
din laba unui leu sleit de vlagă, cu coamă sălbatică și ochi blânzi. Sub 
icoana mare de argint a Cuvioasei Paraschiva, călugării alcătuiseră în oală 
de pământ buchet de micşunele, dobronică și lemnul-domnului. Ici-colo îşi 
itea căpşorul albastru, cu mijlocul galben, urechea-șoricelului. 

Simţi pe cineva în spate și îşi răsuci ochiul nevătămat. Logofătul Radu 
Andronic îi zâmbea cu două cupe în mână. 

— Încearcă-l, conte, şi vei alunga primejdia iscată de răceala nopții. 
Clucerul, și mai apoi Ioniță Fărcăşan, prinși de oaspeţi şi sub puterea 
basamacului, n-au găsit vremea să ne apropie. Le îndrept eu acum, dacă 
îngădui, necuviinţa. Numele mi-e Radu Andronic, logofăt. 

Filip D’ Antin luă pocalul închinându-se. 

— Vorbeşti o franțuzească fără cusur, seniore. 

— Mi-am risipit vremea cale de un an la Strasbourg, fiind nevrednic 
învățăcel al abatelui D’ Argenson. 

— Hm, bag de seamă că valahii nu sunt trufaşi. 

— Nimeni nu-i croit fără greşeală... 

— Dispreţuind fala, micşoraţi lucrurile până la neînsemnat. La domniile 
voastre rachiul dârz se cheamă lichior, clucerul Negoescu m-a poftit la o 
mică gustare care ţine de cincisprezece ceasuri, o bacanală cu nimic mai 
prejos de cele ale străbunilor romani... Frumoase flori, adăugi smulgând un 
fir de urechea-şoricelului. Dintre toate, numai aceasta mi-este cunoscută. 

— Valahii îi spun nu-mă-uita. 

Franţuzul îşi pironi privirea în obrazul boierului. Era cu adevărat dibaci. 
Și el, D'Antin, ar fi sfârşit prin a se apropia de vrăjmaș. Nepăsarea 
îndelungată ține iscoada mai trează decât propteala ochilor. Se miră într-o 
doară: 

— Nu-mă-uita? 

— Numele e iscat de-o poveste veche pe care cu îngăduința domniei 
tale ţi-o voi istorisi. S-a întâmplat ca fiica lui Radu Vodă, hărăzită unui 


principe leah, îndrăgind un curtean, să fugă cu acesta supunându-se 
poruncii inimii. Fugarii au fost prinși. Înainte de a fi descăpăţânat, boierul 
cel tânăr a smuls o mână de flori albastre și le-a azvârlit la picioarele 
domniţei, strigându-i: „Nu mă uita”... 

Saint-Lô surâse ducând cupa la buze cu meșteșug. 

— Încep să cred că în Valahia până şi cel mai neînsemnat fir de 
buruiană își are istoria sa. 

— Dumnezeu ne-a hărăzit să stăm în calea răutăţilor, la încrucișare de 
drumuri, cum grăiește un cronicar moldovean. Socoteşte, rogu-te, cât amar 
de neamuri ne-au trecut pragul, iar faptele lor, bune ori haine, s-au înscris în 
mintea moșnegilor dimpreună cu locul în care au fost săvârşite. Ştii cum au 
poreclit târgoveţii băncuţa? Pomana-franţuzului. 

Filip D’ Antin își încruntă fruntea a mirare. 

— De ce? 

— Pentru că domnia ta ţi-ai făcut obiceiul să lepezi în palmele 
terfegoșilor din preajma hanului de fiecare dată aceeași părăluță. 

— N-aş fi crezut că-mi pot cumpăra atât de ieftin cinstea de-a pătrunde 
în vorbirea valahilor. Târgoveţii au privirea ageră. 

— Un Saint-Lô, o răsuci logofătul, nu poate trece nebăgat în seamă. 
Dar ţi s-o fi făcut silă de atâta voroavă. Ioniță Fărcășan ne pofteşte în curtea 
arhondaricului. 

Filip D"Antin îl urmă gânditor. Deşi ar fi avut prilej, logofătul nu se 
întinsese la vorbă. Dovedise doar cuviinţa unei creşteri alese, fără să i se 
îndese cu dinadinsul în suflet. Von Blaremberg, împresurat de valahi, 
mormăia cântec ostăşesc, cu bastonașul într-o mână și clondirul de rachiu în 
cealaltă. Când îi întâmpină privirea, Saint-Lô se linişti; Baronul nu era beat. 

În curtea arhondaricului, călugărul Porfirie, ajutat de Gherontie 
pivnicerul și fratele Gheorghiţă, ticluiseră pe fundul unei gropniţe foc 
strașnic, din crengi de cedru. Oaspeţii fură poftiți să se așeze ca la panoramă 
dimprejurul mesei rotunde pe care odihneau talere de lemn, un ulcior de vin 
înnoit mereu dintr-o balercă și ulciorașe de lut rânduite în locul pocalelor 
lăsate în arhondaric. 

— Datina, desluşi Ioniță, poruncește să stăm martori la săvârşirea 
mielului călugăresc, căci numai asmuţindu-ne nările şi pântecele spre a ne 
înfrupta cu poftă nesilită vom cinsti îndeajuns învăţătura cuvioșilor monahi. 

— Ba pojarul Satanei în pântecele și nările şi pofta-ţi nesilită, mormăi 
în barbă Porfirie. 


Spintecă mielul cu meşteșug, apoi îl curăți de măruntaie. Câinii, 
deprinși cu tipicul bucatelor mănăstirești, se repeziră asupra lighenaşului de 
aramă. Fratele Gheorghiţă ţinea la îndemână un ac gros prin care trecuse un 
curmei de sfoară. Călugărul începu să coasă pântecele Moţatei. În așteptare, 
boierii rupeau dintr-un mușuroi înalt de brânză, înfruptându-se muscăleşte 
din mămăliga fierbinte. D"Antin îi cercetă uimit. Să juri că n-au înghiţit 
fărămitură de două zile. 

Căţărată pe pirostrii fierbea o oală la care moşmondea cuviosul 
Gherontie. Când apa dădu în undă deșertă înlăuntru un clondir de vin alb, 
oţet armenesc, usturoi, piper, cimbru şi un pumn de ardei iute, mărunţit 
pulbere. 

Ioniţă străjuia lucrarea cu palmele la spate. Gura îi lăcrăma ca în zile de 
post. Clucerului Negoescu începuseră a-i juca priveliştile dinaintea ochilor, 
dar încă se ţinea bine. Parcă-l cususe cineva de mâneca baronului, nu-l 
părăsise frântură de clipă, hotărât nevoie mare să-l înveţe cum se suduieşte 
vârtos în valahă. 

Privirea râncedă a contelui de Saint-L6 azvârlea pumnale, dar clucerul 
sporovăia vesel grijind ca neamţul să nu vadă fundul ulcelei. Asemenea 
nărav isca stenahoria lui Ioniță Fărcăşan. Oricare prunc înţărcat cu vinars 
ştia că pocalul se golește întâi și numai după aceea se umple, fără a-l vârfui. 
Ulcelele înnădite sunt ca izmenele de sâmbătă, pentru calici. Zici că bei 
adunat la un loc ce-a rămas din cupele altora. 

Răcoarea îl îndemnă pe D’Antin spre focul din gropniță. I se păru că 
ostenise şi vru să azvârle câteva vreascuri. Cuviosul Porfirie îi opri braţul 
zâmbind. 

— Mielul se frige în jar, nu la flacără, astupat cu ogheal de pământ 
moale, desluşi Ioniță. Doar vlăguit cu încetul dobândeşte frăgezime. 

Franţuzul clătină capul. Căuta tot mai des spre von Blaremberg, 
numărându-i oalele deșertate. Cât avea să mai ţină piept valahilor? Răpus 
de puterea vinului, era în stare de orice neghiobie. Avusese prilejul să-l vadă 
la cârciuma din Sant’ Arcangelo di Romagna. El şi Felipe cel Gras nu ştiau 
cum să-i astupe gura. În mulţimea ceea de ulițarnici, condotieri, calici, 
iscoade şi pirați, oameni fără ţară şi fără nume, se găseau destui care ar fi 
poftit să-l asculte până la surâsul zorilor pe neamţul atât de beat încât, după 
cum spun sicilienii, vinul îi ţâşnea prin urechi. Căci nu strica să afli ce 
gânduri are Leopold și cum va smulge preșul de sub picioarele auguste ale 
Bourbonului, laţul rânduit sultanului Mustafa, umbra lui Alah pe pământ, 


sau numele iscoadelor lui Altieri. Se credea al dracului de dibaci spunând 
Altieri şi nu Clement al X-lea. Hm, italienii nu ştiu cum îl cheamă pe papă, 
când ultimul paisano ţi-ar putea povesti, fără să stea în cumpănă, şi câţi 
negi avea pe şezut a treia ori a cincea din ibovnicele divinului. 

Un chiot prelung îl făcu să tresară. Ajutorul călugărului slobozea mielul 
în gropniță cu jar. Așternu cruciş un covor din cetină deasupra, apoi altul, de 
pământ și un rând de jăratic. Boierii se bucurau ca de izbândă strașnică, 
chiuind și lovindu-și spinările caftanelor. Zvon de diblă ţâşni pe neaşteptate 
din întuneric. Fără a lăsa răgaz nedumeririi, țiganii tocmiţi cu anul de boier 
Fărcășan începură o corăbierească îndrăcită urmată fără a lăsa răsuflet de o 
rață şi ca la ușa cortului. Arcușurile cu podoabă de argint scoteau fulgere. 

Valahi și străini, cuprinși de flacăra viersului, îşi sumeseră poalele 
caftanelor și înnădindu-și braţele prinseră a juca în jurul focului. Colbul 
stârnit poposea în catifelurile genoveze și postavurile de Flandra, dar mai cu 
seamă pe barba cuviosului Porfirie, care stupea căutând mereu cu ochii spre 
cerul înflorit de stele, pentru a se încredința că nu se află în sălașul Satanei. 

Filip D”Antin se apropie alene de logofăt. Pufăia rezemat de marginea 
mesei. 

— E un dans valah? 

Radu Andronic dădu din cap. Scoase luleaua dintre dinţi şi începu să 
râdă. Von Blaremberg se rupsese din horă și sărea peste gropniță cercând să 
țină bătaia ţambalului. Stârniţi, îi luară de îndată pilda Negoescu, genovezii, 
armășelul Stroe și încă vreo câţiva bezmetici. 

— Obiceiul acesta ni l-au lepădat nohaii, desluși logofătul. 

Filip D’ Antin zâmbi. 

— Bag de seamă că se bucură de trecere printre nemți. Prima încercare 
a făcut-o prietenul Valahiei, baronul... 

— Numai prietenii bat drumurile cetăţii de scaun a Măriei Sale Vodă 
Brâncoveanu... 

Se întoarse spre Ioniță Fărcășan. Gămanul gros la trup și scurt de 
picioare şovăia. Îşi lua avânt, dar, ajuns la marginea gropii, se oprea. 
Porfirie îl pândea întărâtat. Avea să se osândească apoi la canon greu pentru 
gând ticălos și urgisirea aproapelui, dar acum, în pântecele nopţii, se simţea 
sleit de un singur dor: să-l vadă pe Fărcășan în scufundătură, cu şezutul 
dezmierdat de tăciuni aprinși. Cum Ioniță da semne că se lecuise șopti 
slujitorului îndeajuns de tare ca să fie auzit: 


— Mă cuprinde mirarea, frate Gheorghiţă, că tocmai binefăcătorul 
nostru nu-și arată bărbăţia. 

— Sare dumnealui până la urmă, sunt încredinţat. Nimeni din cinstitul 
neam al Fărcășenilor nu s-a dat în lături de la asemenea isprăvi. 

Sfatul călugărilor ajunse la urechea lui Ioniţă. Își făcu o cruce mare şi 
se năpusti taur asupra gropii. Monahii suspinară strâmb. Boierul sărise fără 
să-şi aducă stricăciuni la spinarea cea moale şi zburda printre căftăniți de 
bucuria izbânzii. 

Von Blaremberg rostui o scândură, o întinse punte peste jăratic și porni 
cocostârceşte cu braţele desfăcute aripi. 

— Pe nemți îi osteneşte diavolul născocirilor, spuse logofătul. 

Filip D’ Antin își prinse între degete bărbia albită de suliman. 

— Dar pe valahi? 

Radu Andronic îl cercetă în adâncul ochiului nevătămat, întrebarea 
contelui n-avea poate însemnătate, dar fusese rostită în anume fel. Îşi arată 
dinţii în zâmbet larg. 

— Dragul de străini. Nicăieri în Evropa călătorul nu e întâmpinat cu 
atâta drag ca în Țara Românească. 

— Oare nu greșesc valahii? 

— Datina cere să pui vin şi pâine dinaintea drumeţului. 

Franţuzul râse fără a-și dezlipi buzele. 

— Datina poate aduce și necazuri. 

— Pesemne însă că valahii s-au simţit răsplătiți pe măsura osârdiei lor 
de vreme ce nu și-au primenit obiceiurile. 

— Mda... Pentru că veni vorba de obiceiuri și pentru că te văd plin de 
bunăvoință față de nedumeririle drumeţului, te voi ruga, logofete, să-mi 
deslușești anume deprinderi ciudate ce m-au întâmpinat în Valahia. Am 
văzut nu o dată, la împlântarea pietrei de hotar între două moșii, copilandri 
a căror spinare era amar urgisită de bâtă. Deslușeşte-mi, rogu-te, rostul 
acestei fapte. 

— 'Tâlcul e limpede, răstălmăci Radu Andronic. Pruncii sunt năpăstuiţi 
spre a le pecetlui în veci ţinerea de minte. După asemenea caznă, nu vor 
uita până la adânci bătrâneţe hotarul moşiei, chiar dacă piatra s-ar fărâma 
pulbere. De aceea, locul ocării şi hatul trebuie să se potrivească întocmai. 

— Bine chibzuit, râse contele de Saint-Lô. 

— lar peste ani, de s-ar întâmpla gâlceavă asupra hotarului, pruncii 
osândiţi fără pricină, ajunși moșnegi, îl vor dovedi păşind în lungul său, cu 


o traistă de pământ pe cușmă, spre a face deplină încredințare. 

— Acesta e un obicei roman. 

— Aşa socotim şi noi. Se numeşte Jurământul cu brazda în cap şi 
însoţeşte o carte de blestem care-l afuriseşte pe cel ce s-ar încumeta să 
mintă... 

Un bubuit năprasnic îi cetlui cuvintele de pe buze. D'Antin se răsuci 
mirat încrețindu-și fruntea. Lăutari şi oaspeţi se adunaseră în jurul gropii. 

— Mielul e gata, spuse Radu Andronic. 

Într-o clipă, Moţata scoasă de monah cu dibăcie și grijă de a nu o 
fărâma fu ciopârţită pe talerele de lemn. Gheorghiţă răsturnā a doua 
mămăligă într-un blid adânc de lut, peste care cuviosul Gherontie deșertă 
zeama dreasă din mirodenii. 

Oaspeţii se azvârliră asupra ciozvârtelor temându-se că nu le ajung 
mâinile. Lingurile trudeau harnice răpunând mămăliguţa. Filip D'Antin, 
conte de Saint-Lô, se aşeză cam în silă, abia catadicsind să ducă fărămitură 
la buze. Înghiţi, apoi îmbucăturile se îndesiră. 

Radu Andronic își dosi zâmbetul. Îi făcu anume semn lui Ilie Machidon 
care rezema pridvorul. Şopoti câteva cuvinte la urechea slujitorului și se 
întoarse la masă. 

* 

Asemenea altora, crâșma Rădiţei fusese ridicată la îmbinare de ulițe, cu 
cheltuială puţină spre a mărunți paguba dacă ceasul cel rău sau vreun 
netrebnic cu mintea stăpânită de holercă ar fi stârnit foc ori alt neajuns. 
Numai la pivnițe nu se scumpiseră Rădiţa şi omul ei care împlinea de Sfinţii 
Petru și Pavel zece ani de când fusese însoţit cu alai, dar fără lacrimă la 
țintirimul Bisericii Scaune. 

Deochiul cumetrelor din mahala și blestemul pungilor vlăguite îndesară 
traista de necazuri a Rădiţei cu încă o năpastă. În zi fierbinte de Cuptor, cu 
soare vrăjmaş, pojarul iscat de o tinichea rătăcită în stuful acoperișului 
mistui pereții de vălătuci până în temelii. Muiere bătătamică, în crucea 
tinereţii la vremea aceea, Rădița nu se încovoie dinaintea ananghiei. Rostui 
bani cu împrumut de la boier Fărcășan cel bătrân, ridică alte acareturi din 
trunchiuri de stejar, șindrilui acoperișul, după care alungă din bătătură orice 
bodroanţe ce purtau semnul necazului, căci oamenii tem bufnița, cloşca 
neagră cu treisprezece ouă, blestemul de văduvă și lemnul ars. Apoi o 
chemă la București pe Agripina, soră-sa, un muscal de muiere, zăludă, cu 
vlagă şi uitătură cruntă, de nohai. Era de-ajuns să se arate în pragul cuhniei 


cu ghioaga în mână — căci fără şagă de asemenea sculă se slujea — pentru ca 
mușteriii cei nărăvaşi să amuţească şi să-și vadă de ulcică. 

Trecuse multă apă pe Dâmboviţa de atunci, Rădiţa se chivernisise, dar o 
dată cu belșugul galbenilor grămădiţi în sunduc rătăcise în colbul anilor și 
privirea catifelie a ochilor ca aluna. Și mușşteriii se primeniseră. Boier 
Fărcăşan cel bătrân băuse paharul morţii gândind că-i tot cupa cu rachiu de 
anason ce-i dezmierdase o viață gâtlejul, Costache Andronic, ajuns în 
creștetul vârstei, nu-i mai trecea pragul. Semn că răsuflă îi da însă în fiece 
primăvară trimițând, în taină de ştiinţa jupânesei Irina, slugă încercată după 
câteva carafe de pelin. 

Mai fuseseră şi alţii la gândul cărora ochii Rădiţei se aprindeau în 
ceasurile de răgaz ale sfintei duminici când biserica poruncea ferecarea 
crâşmelor. Pesemne însă că în diata lor, alături de moșii, și livezi, şi conace, 
căftăniţii porunceau pruncilor şi lăcașele de desfătare. Uneori, cătând spre 
Ioniţă, îl avea dinainte pe boier Zaharia, nasul repezit în vânt al clucerului 
Negoescu era aidoma cu al bunicului Haralambie, ochii buiaci ai lui Radu 
Andronic ştiau privi iscusit în inima şi chipul femeilor, după cum ştiuseră şi 
ai lui boier Costache. 

La asemenea cugetări, inima Rădiţei se răcea, căci Dumnezeu nu-i 
sorocise prunci, după cum nu-i sorocise nici Agripinei. Unde era vlaga 
valahilor celor de altădată dacă nu cutezase o singură pereche de nădragi să 
înfrunte voinicia soră-sii şi s-o răstoarne în fânul grajdului? Cum dădeau 
ochi cu spetele zdravene ale muierii, căutau ungherele precum cloţanii, deşi 
cunoșteau numărul pungilor şi al acareturilor ce aveau să însoţească 
binecuvântarea părintelui Sofronie de la Scaune. Dar netrebnicilor, 
chibzuiau Agripina şi Rădiţa, le era mai vârtos teamă de papară decât de 
sărăcie. 

Oftau amândouă în nopţile de iarnă când aşteptau muşterii, căci crâşma 
îşi ţinea porţile deschise la orice ceas. Privirile lunecau mâhnite pe mesele 
lungi de brad negeluit, cu ulcele din pământ smălțuite și înflorate, 
dezmierdau scăunaşele cu trei picioare, dușumelele aşternute cu rumeguș 
proaspăt, butoaiele cu vin porfiriu și rachiu sârbesc. Când una, când cealaltă 
tăiau încăperea, ieşeau în curte pentru a slobozi vreo poruncă argatului, 
căutau la untdelemnul fanarelor înfipte în stânga și dreapta porţii, apoi 
cercetau lungul uliței. 

Nu se făleau cu cine ştie ce belșug, dar cheag tot prinseseră. Cui aveau 
să rămână casele din mahalaua Scorţarului, prăvălia de la Sfântul Ioan cel 


Mare, sfoara de vie din dealul Piteștilor? Marghioliţa, negustoreasă în 
Sfântul Gheorghe, le venea nepoată de sânge, dar nu li se lipea de inimă. 
Rădiţa îi cerceta chipul ca rouă cu cârcel în piept, pentru ceea ce miraza îi 
spusese ei acum zece ori douăzeci de ani: Agripina încerca același junghi 
pentru ceea ce oglinda nu-i spusese ei niciodată. 

Gândul că la casele nepoatei nu se statornicise încă picior de bărbat le 
picura miere în suflet şi ridicau bărbiile în vânt — creadă cine-o vrea! — când 
megieșii zvoneau despre încă un neguţător ori meșter, ori târgovăţ cu te miri 
ce hram, venit în peţit și alungat de Marghioliţa. De vreo doi ani, se auzea 
că un boier de neam mare își lepădase inima fără zălog în mâinile muierii. 
Altă nerozie, căci căftăniţii nu-şi iau soaţă o dugheană cu mărunţișuri unde 
orice calic s-a simţit măcar o dată stăpân, poruncind doi coți de postav prost 
sau copci de oţel pentru dulamă. 

Când Marghioliţa săltă ușoară din careta înaltă, ridicată pe două roți, 
surorile se priviră cu tâlc. Ce căuta negustoriţa pe lumină nedeslușită la ușa 
lor? Rădiţei nu-i plăcu nici închinăciunea din cale-afară de cuviincioasă a 
nepoatei, închinăciune cuvenită celor cu răbojul încărcat de ani. 

— Mătușă Agripina, ciripi muierea, cum, Doamne iartă-mă, umbli fără 
broboadă la ceas de noapte? Vrei oare să-ţi stârneşti vătămătura cea veche? 
O fi având tuşa Rădiţa cinci ani mai mult decât domnia ta, dar în afara 
beteșugului de la picioare, din mila Celui de Sus se ţine bine. 

În ochii surorilor clipocea otrava. 

— Dacă tot te osteneşti să-mi ţii răbojul, rosti Rădiţa muşcând 
cuvintele, află, rogu-te, că Agripina a venit pe lume numai la doi ani după 
mine. 

— Îmi fac nădejdi c-ai să mă ierţi, mătuşă, căci greşeala izvorăşte din 
neştiință. La vremea ceea mama încă nu se născuse... Schimbă repede 
vorba. V-aţi şi trezit? 

— Tocmai chibzuiam să ne hodinim un ceas-două. 

— Cine chibzuiește mult, doarme puţin, râse Marghioliţa. Vă pică 
musafiri de soi. Boier Fărcășan îţi trimite rugăciune, minţi negustoreasa, 
căci porunca venea de la logofăt, să gătești mireasă un butoiaș din cel uitat 
în hrubă, a noua balercă de la geamlâc către grinda cea albă. 

— După cum văd, pufni Rădiţa, ştiţi şi ce culoare de panglică ţin la 
dedesubturi. 

— Eu una pot să-ţi fac încredințare, căci prin mâinile mele au trecut, 
răspunse Marghioliţa cu zâmbet. N-aș pune degetele în foc că le-au bătut și 


ochiul boierului. 

— Pe-ale tale în schimb le ştiu toţi purtătorii de musteţi. 

Agripina rosti cu gura pungă: 

— Umblă vorba că-ţi schimbi crivatul, Marghioliţă! De, s-o fi 
hodorogit sărmanul de-atâta folosinţă. 

— Adevărat. Tocmai gândeam să târguiesc unul de la neamuri, dacă tot 
şade neatins. Porunceşte, rogu-te, argatului să nu smintească vinul din acea 
balercă hâțânându-l, și răsplata îţi va fi ca totdeauna pe potrivă. 

— Nu ştiam că ești în slujba Fărcășanului, spuse Rădiţa. 

— Mi-e ibovnic. Se răsuci spre Agripina lămurind: Ibovnic este 
bărbatul carele cinsteşte așternutul unei muieri cu dragoste nemăsurată. Îţi 
aduc desluşire, tuşă, căci domnia ta ai dat uitării de mult asemenea lucruri 
lipsite de însemnătate. 

În ochii verzi râdeau lumini primăvăratice, toată talpa iadului îi muncea 
boiul subțire, sânii, iezi buiaci, zburdau slobozi sub borangicul cămășii. 

Mult l-ar fi bucurat pe Ioniță Fărcăşan vorbele muierii, căci în zadar îi 
bătuse ulița ani în șir. Despre treburile de dragoste ale Marghioliţei nu 
aflase decât diavolul cel bătrân, stolnicul Cantacuzino. 

Rădiţa îşi înfipse pumnii în şolduri. 

— la ascultă, cui vrea Fărcășan să-i zdruncine minţile? Pietroasa mea 
îți doboară dintr-o ulcică un oștean muscălesc cu flintă şi raniţă cu tot. 

Negustoriţa șopti în mare taină: 

— Printre petrecăreţi se află şi paşa de la Vidin, îmbrăcat în straie de 
boscar spre a nu atrage luarea-aminte. M-ai îndatora peste măsură, mătușă, 
dacă mi-ai îngădui să urc în cămările voastre. Când am tăiat podul mi s-a 
părut că văd umbră de tâlhari şi parcă nu mă încumet să înfrunt încă o dată 
drumul înaintea zorilor. 

— De ce? se miră Agripina. Podoabe nu porţi, iar celelalte daruri le-ai 
rătăcit de mult... 

Crâşmăriţa îi făcu semn spre ocnița astupată cu o rogojină. Iscoada 
Cantacuzinului vru să-i răspundă Agripinei, dar nu mai avu vreme. Larma 
petrecăreților începuse a zdruncina porţile. 

* 

Rădiţa își primi mușteriii în prag, cu temeneli și zâmbet păstrat anume 
pentru logofăt. Pândind așezarea chefliilor, Andronic își strecură iute 
întrebarea: 

— A venit Marghioliţa? 


Muierea îşi lăsă capul în piept şi arătă spre ocniţă. 

— S-o chem? 

— Nu. 

— Pricep. Domniile voastre ați adus alte podărese la zaiafet. 

— Dacă ai să depui aceeași iscusință și în negustorie, tare mi-e teamă 
că într-o bună zi chefliii Bucureștilor vor bate ulița Sfinților Apostoli către 
beciurile lui Dragomir. 

Rădiţa tăcu. Ar fi schimbat o vorbă cu soră-sa, dar Agripina nu se arăta 
muşteriilor înainte ca ciubotele acestora să zacă sub masă, iar cupele să nu 
se fi golit a noua oară. Rânduiala o statornicise Ioniță Fărcăşan, după ce 
rămăsese odată fără tovarăși de pahar. La vederea zdrahonului, oamenii se 
buluciseră către uşă pierind în noapte. 

Gămanul, ciupit bine, dar încă ţeapăn pe picioare, duse ulcica la gură 
ostoindu-și setea aprigă. 

— Bre, Rădiţa! ţipă stăpânind cu glas de taur hărmălaia. Dar bucate nu 
ne dai? Îi peste un ceas de când n-am luat înghiţitură şi simt cum mă prăval 
de slăbiciune. Grijește de curcani, fleici, și niscai câmaţi fripţi în jăratic și, 
dacă tot asmuţi focul, pune şi un purcel să avem mai încolo de un mizilic. 

Filip D’ Antin, conte de Saint-Lô, rezemă zidul. Ce znamenie de creştini 
or mai fi şi valahii!? De șaisprezece ceasuri cărau în ei merinde și băutură 
cât să astâmperi o oaste de flămânzi, și tot îşi căinau pântecele. Asemenea 
urgie nu pomenise nici la Hamburg, oraş vestit în Evropa pentru mâncăii 
lui, nici în Sicilia unde muierile se semeţeau că-și înțarcă pruncii cu o oală 
de spaghetti. Nu-i vorbă, baronul aproape că le venise de hac. Băuse și 
mâncase cot la cot cu valahii, iar acum se năpustise cu hărnicie asupra 
carafei de pietroasă. Ioniță Fărcășan se anină de braţul lui Andronic. 

— Frumuşică petrecere, ce zici logofete? 

— Știu eu... 

— Adică? 

— Parcă ar mai lipsi ceva. 

Gămanul se holbă. 

— Ce? 

— Fără trăsneli, zaiafetu-i ca balta stătută. Mi-ar plăcea o boacănă. 
Altădată aveai închipuire, Ioniță... 

Fărcășan, amuţit, îşi scarpină ceafa. 

— Ai vreun gând? 


— Mde... Logofătul păru să se codească. Ar fi ceva, dar mi-e că iese 
prea lată. 

— Nu-i lată, Andronic, nu-i deloc! Spune-i lui moşu”! 

— Dacă aude Vodă... 

— N-aude! 

Îl împungea cu pântecele, ochii mici nu slăbeau chipul logofătului. 

— Nu mă fierbe, omule! 

Radu Andronic micşoră glasul la urechea gămanului. 

— Ce-ai zice tu de un clopot slobozit în puterea nopţii? De spaimă, 
neamţul şi-ar scăpa inima în berneveci și nici ăilalți nu s-or lăsa mai prejos. 
Face să plăteşti parale bune ca să vezi asemenea ispravă. 

— Phii! făcu Ioniţă gâtuit şi cu ochii cât cepele. Ăsta zic şi eu gând 
chibzuit! 

— Biserica-i colea, scărița spre clopotniţă lesnicioasă. Da-ţi trebuie 
îndrăzneală... 

— Eu îndrăznesc, logofete! 

— Ştiu. Cum a îndrăznit iepurele când a văzut lupul. 

— Te prinzi pe zece galbeni? spuse ațâţat Fărcăşan. 

— Lasă şaga, Ioniță. 

— Te prinzi, ori nu? 

— Mă prind, rosti moale Radu Andronic ca omul care nu vrea să strice 
cheful nimănui. 

— Atunci nu sufla cuvinţel şi grijeşte să nu prindă ăştia de veste când 
m-oi strecura pe ușă. 

După plecarea gămanului, Andronic mai zăbovi un minut de ceas şi, 
pândind spinarea întoarsă a chiorului, se strecură nălucă în ocniță. 

— Foc! strigă clucerul Negoescu sărind de la masă. 

Clopotele Bisericii Scaune porniseră a se zbuciuma semănând spaimă 
mare în mahala și printre petrecăreţi. Se năpustiră bezmetici asupra ușii 
împiedicându-se în ciubote şi caftane. 

În urmă, D’Antin cercetă cu grijă odaia goală apoi prinse braţul 
baronului. Schimbară iute bastonașele şi ieşiră după ceilalți. 

Afară, franțuzul îşi îndreptă ochiul verde spre cer răsuflând cu 
mulțumire. 

— Sit nomen Dei benedictum3ă, şopti. 

Răsuflă şi Radu Andronic în ocniță. Taina franţuzului făcea înmiit cei 
zece galbeni dobândiţi de Ioniţă Fărcășan. 


— Vreun zălud! spuse armăşelul Stroe. Auzi ce i-a trăsnit! Să tragă 
clopotele. După mintea mea numai tărtăcuța gămanului poate lepăda 
asemenea blestemăţii. 

Negoescu râse adulmecând talgerul pe care Rădiţa depusese o movilă 
de cârnaţi. 

— N-om fi singurii din târg care bem de ieri. 

— Caută, rogu-te, împrejur și spune-mi unde e Ioniţă... 

Glasul tăios al contelui le zgârie urechile. 

— Necuviinţa n-o îngădui din partea nimănui, baroane, și dacă n-ai fi 
beat i-ai găsi răspunsul în tăişul spadei. 

— Te fălești, chiorule! râse von Blaremberg. 

Filip D’Antin păli. Chiar dacă gâlceava o iscaseră de ochii valahilor, 
vorba îl rănea adânc. Duse mâna la hanger, știind că ceilalți vor sări stavilă. 
Radu Andronic alungă zâmbetul de pe buze și din priviri, încercă să-l abată 
pe franțuz în celălalt ungher. Negoescu, grecul și venețienii făcură roată în 
jurul neamţului. Von Blaremberg râdea gros. 

— Hai! Scoate sabia, ochi văduv! 

Umerii franțuzului zvâcniră sub mâinile grele ale logofătului. 

— Lasă-mă să trec, scrâşni. 

— Încearcă să chibzuieşti, conte, îi spuse logofătul cu dulceaţă. Sunt 
încredinţat că iscusinţa spadei nu ţi-e întrecută decât de aceea a minții. 
Asemenea izbândă — arătă spre baron — nu aduce fală nimănui. Ș-apoi 
Brâncoveanului nu-i place sfadă între străini. 

Filip D"Antin şovăi câteva clipe. Dădu scurt din cap și ieşi glonț din 
cârciumă. În urma lui se aşternu tăcerea. Ioniţă Fărcășan, care abia așteptase 
să se fălească cu isprava din clopotniţă, întrebă mâhnit: 

— Din ce se luară, frate? Înainte de-a afla răspuns, speriat ca nu cumva 
sfada străinilor să curme zaiafetul, se grăbi să poruncească: Vin proaspăt, 
Rădiță, ulcele curate şi adă purcelul cela până a nu se face tăciune. 

După toate semnele însă, pofta de petrecere a neamţului ostenise. 
Adumbrit, mai zăbovi cât să deșerte două cupe și ceru caleaşca. Logofătul 
Andronic îşi răsuci capul spre ocniță. Făcu semn mic și într-aceeași clipă 
rogojina se dădu în lături. 

În prag zâmbeau ispitele Marghioliţei. 

* 

Când Filip D'Antin se ivi în capul uliţei, Ilie Machidon, dosit în umbra 

unei sălcii, șuieră scurt. Patru zdrahoni cu umeri vârtoși, junghere iuți şi 


spinări trențăroase se apropiară tupiluș. 

— Ăsta-i! Fiţi cu luare aminte! Îl doborâţi, dar nu-i pricinuiţi stricăciuni 
mari. Mi-e de-ajuns dacă uită cum îl cheamă o frântură de ceas. 

Slujitorul îşi zornăi punga a făgăduială. Pe lotri îi pescuise pe malul 
Bucureştioarei. Pentru cinci taleri de cușmă ar fi spintecat — Doamne 
fereşte! — şi icoana cea mare a Cuvioasei Nastasia, darul patriarhului 
Dositei de la Ierusalim către Mitropolia Valahiei. Fuseseră de-ajuns câteva 
vorbe pentru a-l însoți bucuroşi pe Machidon. Două podărese şoldii 
strigaseră dogit în urma lor. Slujitorul o luase repede din loc, stingherit. 
Privirile tălăniţelor, care vegheau un stol de vrăbii înfipte în proţap, 
despuiau. Asemenea căutătură şi asemenea râs hulpav neobrăzat, Machidon 
nu pomenise. Pe lângă acestea, Anisefta, văduva roșcovană din Chipriana, 
afurisită de muieri şi de părintele Sofronie, era numai bună de stareță la 
Agapia. 

Franţuzul ajunsese în crucea uliței. Primul cârjaliu se smulse din umbră 
şi-i ieși din întâmpinare cu mâna întinsă. Paşii contelui se mărunțiră. 
Machidon îl văzu ducând mâna la spadă și le făcu vânt celorlalți. 

Ascuţişurile lui Saint-Lô chemau toate luminile nopţii. Cumașii se 
azvârliră vultureşte, dar sabia lui Filip D"Antin le curmă iuteş bărbăţia. 
Patru dâre sângerii îşi făcuseră vad pe obrajii terfegoșilor. 

— Ăsta-i sigiliul meu! rosti D’Antin surâzând drăceşte. La cel dintâi 
pas vă încrustez diata. 

Cârjaliii băteau roată ulița căutându-i spatele. Franţuzul lipi ulucile 
gardului apoi ţâșni cu amândouă armele roată. Pe degetele cumașilor se ivi 
roua sângelui. Scăpară jungherele în tină. Ochiul norocos al contelui 
împungea. 

— Închinaţi-vă, mișeilor! 

Ridică sabia şi se frânse de mijloc gemând. Parul slobozit de Machidon 
îi dezmierdase, cu măsură, moalele capului. 

Contele de Saint-Lô căzuse cu faţa în jos. Horbota de la mâneci și piept, 
întinată de glod, părea acum o zdreanţă. Cârjaliii ciuliră urechile. Se auzeau 
paşi. Într-aceeaşi clipă, în cele două capete ale uliței se iviră străjile 
alergând. 

— Valea! suflă unul din tâlhari, încovoindu-și spinarea gata să se 
mistuie în întuneric. 

Machidon îi puse mâna pe umăr. 


— Rămâi pe loc, Prisparule! Priceperea în mânuirea jungherului ţi-am 
văzut-o. Neghiobia ţi-o aud. Priveşte în jur. 

Oştenii veneau în potcoavă, cu gând să-i împresoare. În stânga şi 
dreapta podului se afla mlaștină vicleană, unde după zece paşi piereai 
înghițit de mâl. 

Haita tâlharilor căuta scăpare rotindu-și ochii năpădiţi de sânge. Ilie 
Machidon se apropie de sulițele străjerilor ţinând la vedere balabanul de 
argint. Șopti: 

— Slujbă domnească! 

Oștenii se îndepărtară fără cuvânt. Prisparu își alungă repede spaimele, 
zâmbind cu înţeles. 

— Fiertura asta miroase bine, dar dă lesne în foc... 

— Îi poţi stăpâni clocotul dacă înnozi zdravăn baierele limbii. De una 
vreau să te încredințez. Nu pentru asemenea ispravă o să vă înalțe armașul 
capetele în vârful parului. Despuiaţi-l! 

Lotrii se puseră pe treabă. Scoaseră mantia franţuzului, îi traseră 
ciubotele, avură de furcă oleacă cu cei patruzeci de bumbi de la vestonul de 
catifea, sfâșiară nerăbdători cămeşa subţire, pânza de paing. Degetele 
atinseră ghiulurile scumpe căutând pieziş spre Machidon. Slujitorul le dădu 
încuviințarea din ochi și-ntr-o clipită odoarele pieriră în brâiele ififlii. 

— Noi ne-am săvârşit lucrarea, spuse în cele din urmă tâlharul. 

— Aţi uitat bernevecii. 

Prisparu săltă din umeri. 

— De... după cum pofteşte domnia ta. Trebuşoara asta, atât cât mă ajută 
pe mine capul, seamănă a răfuială. 

— Te ajută mai mult, terfegosule! Vrei să mă încredinţezi că nu mi-ai 
priceput rosturile. Străinul putea să vă răpună lesne. V-a însemnat numai 
pentru a vă dibui în ziua când ar pofti mărturia voastră. lar în acea zi o să vă 
smulgă limba pentru a afla cine v-a tocmit. 

— Spurcată treabă, îngână Prisparu. 

Ilie Machidon cercetă straiele contelui. Găsi în șerpar un sul de 
pergament și mustaţa prinse a-i tremura a zâmbet. Aruncă cumașilor talerii 
juruiţi. 

— Luaţi şi trenţele. Caii tâlhăriți pasc malurile Bucureştioarei, iar 
drumurile lotrilor la ceas de primejdie trec prin Broşteni. Noaptea dă semne 
de moarte. Cine-și prețuieşte căpăţâna la vărsatul zorilor poate ajunge 
departe. 


Lotrii înșfăcară straiele lui D'Antin şi fără alt cuvânt o luară la 
sănătoasa. Machidon începu să râdă. Îl înveselea strașnic priveliștea 
contelui rămas pe pod în izmene de muiere, din borangic, cu horbotă lată 
de-o palmă. Apucă măciulia bastonașului și o răsuci până se desprinse. 
Înlăuntrul vergelei de abanos nu se afla nimic. O învârti la loc şi târî trupul 
lui D"Antin în cotlon ferit spre a nu nimeri sub roțile vreunui rădvan. 
Bastonaşul îl depuse între mărăcini, unde ochiul cel verde al iscoadei îl 
putea lesne dibui. Franțuzul avea să prepuiască — cel puţin așa dorea Radu 
Andronic — că fusese doborât și jefuit de tâlhari. 

Simţind șfichiuiala vântului de noapte, mila năpădi inima ţăranului. 
Smulse un snop de urzici, din cele iuți la mânie, și-l așternu oghial peste 
trupul contelui de Saint-L6. 

* 

Toate ispitele diavolului țâșneau din ochii și zâmbetul Marghioliţei. 
Genele lungi fluturau cu anume meșteșug aprinzând făclie poftele 
baronului, buzele răsăreau căpşuni înrourate pe obrazul gingaş. Ia străvezie, 
stropită cu fluturași de aur, despicată în potcoavă până pe umerii rotunzi, 
deslușea tulbure sânii negustoresei, dogoritori și plini de neastâmpăr. 

Uitase neamţul de caleașcă, de Leopold, şi de pânzele ţesute cu 
D’ Antin, de Dumnezeu şi de numărul cupelor deșertate. Marghioliţa grijea 
să-i fie pocalul plin și să zâmbească ademenitor. Graiul nu i-l pricepea, dar, 
după toate semnele, vorbele neamţului nu aşteptau răspuns. 

Negustoreasa se ridica din vreme în vreme pentru te miri ce mărunțţiș, 
şi-atunci ochii baronului se bulbușau ouă răscoapte înfigând sulițe în 
şezutul muierii. Șarpe viu sălășluia în spinarea Marghioliţei, iar sub catrinţa 
de catifea florie coapsele săltau buiace. Piciorul mic, în papuc de marochin, 
măsura pas legănat. Asemenea mers de cadână îl vrăjea pe neamţ peste 
măsură. Nu văzuse frumoasele Stambulului priponite între zidurile 
haremului, iar la Viana, Paris ori în republicile italiene muierile călcau 
cocostârceşte din pricina vergelelor de oţel ce le cetluiau pântecele şi a 
încălțeilor ridicați cu o palmă din călcâie. 

La porunca logofătului, negustoreasa turna fără să se scumpească din 
carafa cu vinars viclean, a cărui putere o temeau până şi bețivani încercaţi 
ca Fărcășan sau Negoescu. Rădiţa şi soră-sa Agripina priveau înlemnite ca 
la panoramă rostuirile nepoatei. Nu fusese, har Domnului, nici Rădiţa 
icoană în biserică, dar abia acum pricepea că trăise de prisos. 


La celălalt capăt de masă, oaspeţii rămași sfâșşiau trei curci îndopate cu 
coconare, fără a mai lua aminte în stânga sau dreapta. Ioniță, gând în gând 
cu Negoescu, Stroe şi armășelul, chibzuia să aducă lăutari. Grecul adormise 
de mult. 

În cele din urmă, capul baronului căzu răpus pe masă. Marghioliţa, 
încrucișându-și privirea cu a logofătului, desprinse încet bastonașul din 
mâna însomnurată. 

— Nu zăbovesc mult, suflă boierul. Cu orice chip nu-i îngădui să se 
trezească. Înainte de-a deschide ochii, cupa să-i fie la buze. Mă bizui pe 
tine, Marghioliţă! 

Îşi răsuci spatele spre a feri privirea crâşmăriţelor şi scoase măciulia 
bastonașului. Îl răsturnă zgâlțâindu-l uşor şi trei suluri subţiri de pergament 
îi căzură în palmă. Înapoie scula Marghioliţei. 

Negustoreasa ascultă tropotul calului și se întoarse zâmbind la masă. 
Agripina îi citi lucoarea diavolească din ochi. 

— Satana! şopti, făcându-și semnul crucii şi intră înfricoşată în cuhnii. 

Greu la deal cu boii mărunți, moș Pahomie! Te-ai rupt din crivat pe 
rouă nescuturată, de-amu s-a împământenit dimineaţa şi tot n-ai depănat 
cărăruia. Apăi să-ți spun eu: nu anii, ci pântecele cel rotund peste măsură 
poartă vina. la fă-i mătăluţă un sfârâiac de bine şi supune-l pustietății! 

„..Îs numai aburi, dar se cheamă c-am ajuns. Mă prăval pe stâncă şi-mi 
slujesc obrajii cu un cearşaf de băsmăluţă... Aşa! Buruiana muntelui leapădă 
mireasmă sănătoasă, vânticelul a deprins dulceaţa căldurii. E tare bine! În 
vale, zidurile conacului zugrăvesc patru laturi albe, toate deopotrivă. 
Stogurile de fân se înalță cușme într-o coastă, pe tăpşanul dat cu verde, 
codrii cetluiesc luminișul așezării cât bate ochiul. 

Cugetul cerului se arată împăcat căci nici o zdreanță de nor nu-l 
căzneşte. Întorc capul spre Munţii Vrâncioaiei. Prăvălişurile năpădite de 
sihlă născocesc răcoare cuminte. Din adâncurile nedeprinse cu pasul 
omului, urcă băbește o ceață nătângă. Nu se aude decât umbletul greierilor 
buiaci... 

Adun frumuseţile cu ochii, cu nările, cu gura deschisă, bucuria îmi 
împânzeşte privirea. 

Mai îngăduie-mă, Doamne, nu mă chema la tine! 

Alături, într-o bortă tăinuită a muntelui, și-a statornicit schimnicul 
Daniel singurătatea în acele vremuri moarte de mult. O stâncă netedă i-a 


slujit de masă, alta mai măruntă de scăunaș. Scot cartea cuviosului Ilarie și-l 
rog pe bunul Dumnezeu să-mi învrednicească drumul. 

Aflând că una dintre moșiile noului domn Constantin Brâncoveanu se 
cheamă „Vai-de-ei“, târgoveţii cei mucaliţi ai Bucureştilor au şi născocit 
voroavă de duh: Până acum a fost Vai de ei, de-acu” e vai de noi... 

I-a cam strujit Vodă de gălbejori, dar vorba secretarului florentin al 
Măriei Sale, cu socoteală, fără a-i face să ţipe. Pe lângă megieșul său, 
Gheorghe Duca, acel tejghetar arvanit ajuns domn al Moldovei, carele 
dăduse palancă ţara de pământ lăsându-l pe bietul creştin numai în straiele 
de la botez, Măria Sa se dovedise prunc blând, poruncind biruri cu chibzuită 
cumpătare. Douăzeci şi cinci de ani Valahia a dus trai liniştit, neamţul 
poftalnic de pască românească s-a mulțumit cu mămăliguța dumnealui, 
turcul a fost îmbrobodit la ochi, mai dihai ca moșneagul cu muiere tânără, 
de nu ştia sărmanul cum îl cheamă pe nume. 

Vodă dobândise de la Stanca Cantacuzino, maica Măriei Sale, ştiinţa 
vicleșugurilor, iar de la unchii săi, ochiul cel limpede trebuincios 
domnitorului unei ţări mărunte aflate la poalele marilor împărăţii. Vulpea n- 
a răcnit la elefant că-l mărunţeşte, nici fapta ursului n-a suduit-o gata să-l 
păruiască, ci și-a îndulcit limba păcălindu-i fără istov. Pilda aceasta s-a 
înscăunat temeinic în cugetul Măriei Sale, scăpând Valahia de la multe 
necazuri. 

Venise de-acasă cu părăluţe bune în moşii și acareturi și le-a înmulțit 
luându-și muiere pe nepoata lui Antonie Vodă. Fiică-sa, domnița Maria 
Brâncoveanu, măritată cu domnul Moldovei, ştia, se vede treaba, numărul 
galbenilor aflaţi în punga lui Vodă Constantin când îşi căina bărbatul mazilit 
zicând că „va pune taica pungă de pungă din Stambul până în Bucureşti şi 
tot ne vom întoarce!“ 

Ştia el şi turcul câte ceva, căci nu degeaba l-a botezat Prinţul aurului. 

Ca să-ţi faci un gând domnia ta, frate cetitorule, despre averile fără de 
seamăn ale Măriei Sale, să cetim împreună foaia de zestre a domniţei 
Stanca, măritată cu Radu, fiul lui Iliaş Vodă al Moldovei: 

„O cunună cu diamantini, un left tot cu diamanturi, și trei picioare mari 
de smaragd, cinci perechi de cercei cu diamanturi, smaragde, rubine şi 
bălașe, trei perechi de brățări, nouă inele, toate cu pietre preţioase, 
douăsprezece şiraguri de mărgăritare mari, două lanţuri de aur de câte cinci 
sute de grame fiecare, o învălitură de cap cu acele ei, o salbă de patru sute 
de galbeni, trei sute bani de cap cu lesă de mărgăritare, zovon cu trei sute de 


galbeni, treizeci de ii ţesute cu fir, cu sârmă, cu mărgăritare și șireturi, opt 
dulămi cu samur, cu pântece de râs și bumbi de diamanturi, de rubine și 
mărgăritare, paisprezece rochii cu sponci de aur, cu diamanturi, și cu gurile 
de mărgăritare, puzderie de oghialuri și cearşafuri cu flori de fir, covoare de 
mătase, oglinzi cu pervazurile de argint, talere și tipsii, solniţe și furculițe 
din argint cu lucrătură, un cal de ginere, caretă cu şase telegari, rădvan cu 
şase telegari, patru sute de oi cu miei, patruzeci de boi de plug, treizeci de 
vaci cu viței, douăzeci de iepe cu mânji şi armăsari, o sută cincizeci de 
mătci de stupi, moșiile Simianii, Scărișoara, Clanţa, Ţiganii, viile de la 
Piteşti şi Schiau, case de piatră în Bucureşti...” 

Socoteşte, rogu-te, că Măria Sa avea unsprezece odrasle şi mai 
socotește peşcheșurile cele mari împinse turcului, socotește cheltuielile 
pentru ctitorii și câte şi mai câte... 

Deosebita șiretenie a Măriei Sale s-a dovedit și în căpătuirea 
domnițelor. Pe Duca al Moldovei l-a cuminţit vârându-l sub imineul 
domniţei Maria; gura cea rea a lui Alexandru Mavrocordat Exaporitul, 
mare dragoman la Poartă, a astupat-o dându-i de nevastă fiului său 
Scarlatache pe domniţa Ilinca. 

Stolnicul Cantacuzino, unchiul Măriei Sale, uimise Evropa cu 
născocirile în treburi de taină, iar sfaturile sale nu-și găseau pereche în 
înțelepciune. Măria Sa şi-a suflecat dară mânecile și s-a apucat să 
gospodărească Valahia. A chemat întâi o mână de băietani mai bogaţi la 
minte, le-a umplut buzunarele cu aur să aibă de cheltuială prin şcolile 
Romei, Vianei, și chiar ale îndepărtatului Paris, juruind că le rupe urechile 
dacă se țin de blăstămăţii. 

Alte parale le-a rânduit Măria Sa pentru învăţăceii Academiei Domnești 
de la Sfântul Sava, poruncind dascălilor să le desluşească cu vorba şi nuiaua 
fizica pământească, pildele cugetătorilor greci din vechime şi altele 
asemenea taine de mare trebuință. D-apoi aurul vărsat pentru bibliotichii 
deschise tuturor cunoscătorilor de buchii, d-apoi pentru tipamiţe, d-apoi 
pentru școala de pietrari a lui Vucașin, şi de zugravi a lui Pârvu Mutu, d- 
apoi pentru ctitoriile care împânziseră Valahia acelor vremi? 

Om subțire, cu gust ales, Măria Sa a trudit fără odihnă să statornicească 
arhitectura cea nouă, a ridicat bolnițe, a podit ulite, a întocmit străji de 
noapte, a rărit cetele de prădalnici. 

Îndată ce Viana i-a îndemnat pe românii din Transilvania mai cu vorba 
cea dulce, mai cu pumnii, să se grămădească sub anteriul Papei de la Roma, 


Măria Sa a înălţat în Sâmbăta de Sus o mănăstire şi o biserică în Făgăraş 
spre a-i ține pe acei români aproape de credinţa lor strămoşească. Și l-a mai 
trimis pe tipograful Mihai Ștefan la Alba Mia să scoată cărți în limba 
valahilor. 

Mărturie despre osârdia întru frumos a Măriei Sale Vodă Constantin 
stau astăzi palatele ridicate la Mogoșoaia, Doicești, Potlogi, Târgoviște și 
Obileşti, giuvaiericale născocite în piatră şi lemn. Frumuseţile Mănăstirii 
Horezu iscă și astăzi lăcrămiţă de bucurie în ochiul călătorului. Pomelnicul 
înfăptuirilor brâncoveneşti se cere întocmit într-o carte nouă. 

Am să-ţi mai spun numai una, frate cetitorule, iar după ce ţi-oi spune-o, 
te las. În vreme ce Ludovic al Franciei și boierimea dumnealui se 
scărchinau năpădiți de rapăn, meșterii săpunari înșirați pe malurile 
Bucureştioarei nu pridideau să ţină piept târgoveţilor și curtenilor valahi, 
iubitori de curăţenie. Acel vodă al franțuzilor mânca pilafuri şi alte bucate, 
ghiorlăneşte, cu degetele, fără să aibă ştiinţă la ce foloseşte furculița aflată 
pe masa Măriei Sale, Constantin Vodă Brâncoveanu. 

Iaca așa! Să se știe! 

23Fie numele Domnului binecuvântat (lb. lat.). 


Capitolul V - Grijile Măriei Sale 


Logofătul Andronic ocoli intrările cele mari ale palatului și se opri la 
portita dosnică din stejar cu ferecaturi de fier nemţesc, păzită de doi 
tuhfeccii şi un deliu. Deși slujitorii îl cunoșteau, uimiseră după căpitanul 
seimenilor, care avea poruncă din partea stolnicului să-i lase intrarea 
slobodă şi să-l petreacă la orice ceas în cămările de taină ale Cancelariei 
Negre. 

Se aflau în celălalt capăt al palatului și urmau să străbată divanul cel 
mic, apoi spătăria cea mare, pe ai cărei pereţi sticleau în negura destrămată 
de al doilea cântat al cocoșilor buzdugane, hangere, spade turceşti şi de 
Toledo, iuți, sprintene, cu limbă suleagă. Ocoliră vistieria vegheată de 
arnăuţi. Baș-ciohodarul împinse scrinul dintr-o ocniță, dezvăluind o hrubă 
tainică luminată de făclii care-și croia drum pe sub odăile grămăticilor ce 
trudeau şi noaptea. 

Radu Andronic păşea în urma căpeteniei, trăgând cu urechea la 
zgomotele din palat. Se auzeau ciubotele străjilor, ţipetele păunilor din 
grădina domnească, rar şi de departe, horcăit iscat de vis rău în chiliile 
osândiţilor. 

Seimenul se opri dinaintea unei uşi chindisite în lemn, căută cheia în 
colanul care îi încingea brațul și descuie fără zgomot broasca săturată cu 
ulei de candelă. Pătrunseră în judecătoria criminalicească, iar de-aici, în sala 
cea mare unde se afla scaunul domnesc iscat din aur, argint și catifea 
purpurie cu ciucuri din tertel. Tot auriţi erau și hultanii de la pajura lui Vodă, 
ciopliţi în pântecele bolților. 

Radu Andronic se prelinse pe lângă zidurile întunecate. Nimeni n-avea 
învoire să intre în sala tronului fără îngăduința Brâncoveanului. Porunca era 
acum înfrântă căci altfel, urmând drumul obișnuit, a doua zi ar fi ştiut tot 
palatul că logofătul de taină Radu Andronic fusese întâmpinat de Vodă 
pentru treburi de mare însemnătate, vezi bine, la trei ceasuri după miezul 
nopții. 

În mintea stolnicului Cantacuzino tainele se bucurau de deosebită 
cinstire. El născocise broaștele înecate în untdelemn, tălpile de pâslă pentru 
slujitorii de la cămările lui și ale domnului, ascunzișurile oarbe — scorburi 
de copaci ori anume șipci de la anume poduri din târg — unde iscoadele îşi 
lepădau veştile spre a nu-și vântura chipurile la Curte. 


Era om ascuns unchiul lui Vodă. Se înveșmânta neguros, după cum 
neguroase îi erau şi tainele, surâsul nu-i înflorea niciodată pe buze. Luneca 
nălucă, ivindu-se din fund de cotlon, nici măcar pruncii ori muierea nu-i 
auziseră glasul, altcum decât molcom şi plin de stăpânire. Boierii se 
cutremurau sub privirea lui adâncă și pătrunzătoare. Nu se afla taină în 
Valahia, iar la cancelariile Evropei se aflau și mai puţine, despre care să nu 
capete ştiinţă. Avusese boierie măruntă — stolnic — și zădărnicise mereu 
dorința lui Vodă de a-l înălța la altă dregătorie mai de soi. A trece 
neînsemnat îi era dorinţa, singura în care nu izbândise. 

Urcând scara de marmură îngustă și șerpuitoare, Radu Andronic ajunse 
în pragul cămărilor domnești. Zgomotul paşilor murea pe covoarele moi 
Sileh şi Bachtiar, candele din sticlă roşie și albastră răsuflau lumină tulbure 
la poalele icoanelor mari. Logofătul cunoștea odăile rânduite după gustul lui 
Vodă. Fiecare păstra altă culoare. În cămara ghiurghiulie, cu pereţii 
înveșmântaţi în ghiordezuri, se aflau trei amfore mari de argint primenite în 
orice zi de slugi doar cu trandafiri sângerii; în odaia albastră ori ca mierea, 
cu icoane de aur, covoare de Brussa și coloane de chihlimbar şi topaze 
spânzurând în tot locul, stăpâneau flori mărunte în văscioare de cleștar, în 
încăperea chitaeză toamna năvăleau crizantemele cele mari, ruginii. Măria 
Sa îndrăgea giuvaiericalele născocite de mâna meșterilor și a pământului. 

Încă o odaie şi avea să se afle în faţa domnului. Fustaşii îşi descrucișară 
sulițele lăsându-i slobozenie. 

— Ciudat, rosti stolnicul Cantacuzino. Contele bate în două rânduri 
drumul Moscovei, calcă hotarele padișahului, apoi cârmeşte spre Valahia 
într-o singură vară. Dragostea dovedită Ţării Românești pare să aibă 
rădăcini vechi. Saint-Lô poposeşte pentru a treia oară în târgul Bucureştilor. 
Își aţinti ochii pe hartă poftorind pe gânduri: Ciudat! 

Vodă se opri cercetându-i chipul. 

— Drumul către coroana Spaniei e întortocheat. 

— Numai că umbletul s-a sfârşit. 

— Ai ştiinţă despre diata lui Carlos? 

— Am, doamne. Riga şi-a poruncit urmașul socotind că nu mai apucă 
răsăritul. Vracii au izbutit să-i ațâţe vlaga pentru puţină vreme, dorinţa însă 
şi-a răsuflat-o. 

Ochii bulbuşaţi ai Brâncoveanului sclipiră. Îşi trecu degetele prin barba 
castanie apoi peste obrajii uscăţivi. 

— Leopold? 


— Nu, strănepotul Bourbonului: Filip, duce de Anjou. 

— E bine, oftă Vodă. Dobândind scaunul Spaniei, Habsburgul 
dobândea nu una, ci douăzeci şi două de coroane. Arătă pe hartă: Sardinia, 
Sicilia, regatul Neapolelui, Milanul, Țările de Jos, jumătate din America, cu 
minele din Peru şi Mexic, ţinuturile din Africa... Le-ar fi urmat Valahia și 
Moldova trase de aţă. Nu-mi plac principii din cale-afară de puternici... 
Cine ţi-a trimis vestea? 

— Valetul cardinalului de Brebeuf, mâna dreaptă a Papei. La ceasul 
acesta, nouă făpturi din Evropa cunosc diata. Dar mâine? 

Ochii întunecați ai Cantacuzinului cercetară departe, străpungând 
zidurile rotunde. 

— Vâlvătaia va mistui curţile crailor înainte ca principele Carlos să se 
deprindă cu cripta unde are să aştepte judecata din veac. Leopold asmuţit de 
Wilhelm al Oraniei, vrăjmaşul neînduplecat al Bourbonului, va bate război 
asupra Franciei și Spaniei. Diata lui Carlos e piatra de amnar pentru 
pulberăriile Evropei... 

— Străinii s-au lăsat greu citiţi, logofete! Aşteptăm de mult, spuse 
Vodă, scurtându-i închinăciunea. 

Radu Andronic îşi astâmpără zâmbetul. În privirea Brâncoveanului 
ardea nerăbdarea. 

— Filip D’Antin a simţit primejdia, doamne. Unsprezece ceasuri și-a 
învârtit ochiul norocos căutând clapcele zaiafetului. Neamţul e dârz la 
petrecere şi doar farmecele Marghioliţei au izbutit să-i vină de hac. Acum 
horăie într-o crâşmă din mahalaua Calicilor spre bucuria lui Ioniță Fărcășan. 
O zi şi-o noapte s-a străduit să-l doboare cu bărbăţia ulcelelor deşertate. 

— Hm, zâmbi Vodă, din pui de cuc nu faci jupâneasă cloșcă. Bezmetic 
a fost şi boier Zaharia, dar fecioru-su se îndeasă să i-o ia înainte. Clopotele 
de la Scaune au semănat spaima în tot târgul. Frumoasă ispravă! 

— Eu l-am îndemnat la asemenea ispravă, Măria Ta, spre a da prilej 
franțuzului să se apropie de baron. 

— Rămân, oricum, destule la răboj. Chibzuiam a-l surghiuni la Snagov, 
dimpreună cu Negoescu, spre a-și astâmpăra mișeliile, dar mi-e că într-o 
săptămână păgânii fac din sfântă mănăstire crâșmă de drumul mare. Nu 
vreau să-mi îngreunez cugetul cu blestemele cuvioșilor monahi. Vorbeşte, 
logofete, ce-ai izbândit? 

Boierul se apropie de masă şi lepădă pergamentele sclipuite din 
bastonașul lui von Blaremberg. Istorisi fără ocolișuri întâmplările, în vreme 


ce stolnicul sta adâncit asupra zapiselor. 

— Înţeleg că răgazul ne e scurt, spuse Vodă. Logofătul săltă din umeri 
cu zâmbet. 

— După cât a deșertat în el, s-ar cuveni să doarmă ţeapăn până la 
asfinţit. Neamţu-i însă făptură vârtoasă. Oricum, Marghioliţa îl veghează cu 
ispitele și pocalul plin, gata să i-l poarte la buze. 

Stolnicul îşi ridică ochii neguroși. 

— Prepuielile nu ne-au înșelat, doamne. D’ Antin e hain lui Ludovic. Se 
află în slujba nemților. lată dovada necredinţei sale! 

Despături pergamentul răsuriu, bătându-l ușor cu latul palmei. 

— Aici, desluşi, se află toate tainele oștirii franceze. Bourbonul își 
poate înfrunta vrăjmașii cu o sută douăzeci și cinci de mii de pedestrași şi 
patruzeci şi şapte de mii de călăreţi, dragoni, husari și carabinieri. Are de 
asemenea sub poruncă cinci mii de tunari. Căpeteniile steagurilor din 
Auvergne, Champagne și Normandia se află îndatoraţi cămătarilor olandezi 
și pot fi lesne ispitiţi. Acest D’Antin e iscoadă pricepută. Îi descâlceşte 
Habsburgului armele noi născocite de mareșalul Vauban, o anume pușcă şi 
o spangă ce poate fi adăugită flintei — baionetă — dar nu uită să-i ştiricească 
şi numele ibovnicelor ducelui de Vendôme şi ale lui Villars, generalii cei 
mai însemnați ai lui Ludovic, acum, după moartea lui Turenne și a lui 
Condé. 

— Când livada e stricată de omizi nu temi grindina, spuse Vodă. 

Săltă pergamentul apropiindu-l mult de ochii castanii. Moştenise 
vederea scurtă a bunicului său, vornicul Preda Brâncoveanu; coconii, 
Beizadea Ştefan, domnițele Stanca şi Bălaşa, călcau pe urmele aceluiaşi 
beteşug. Se străduia să deslușească semnele franțuzului care-i trimitea 
principelui Leopold rânduiala unei fortărețe îngropate, altă născocire a lui 
Vauban. 

Nemţii şi englezii lui Wilhelm, înfrânți la Steinkerque, Neerwinden și 
Fleurus, îi spuneau hotar de fier. Şi pe bună dreptate. Forturile lui Vauban 
iscate mai cu seamă în meleagul de miazănoapte, unde Franţa n-avea apă 
ori munte care să-i apere hatul, se dovediseră de netrecut. 

Era în firea stolnicului să nu-și arate uimirea pentru veștile de preţ. 
Pomenise de baionetă, logofătul își tipărise bine cuvântul în minte, și 
fortărețele lui Vauban cu glas molcom, chip și degete liniștite. Nimeni, nici 
măcar nepotul său, Vodă Brâncoveanu, nu-și amintea întâmplare care să-i fi 
zdruncinat cumpătul. Radu Andronic însă avusese prilejul în drumurile sale 


să stea la sfatul unor lefegii leşi din oştirea nemţească. Li se ridica părul 
măciucă istorisind despre hotarele lui Vauban îngropate adânc în pământ. 
Pedestrașii pieriseră cu miile, flămânziseră săptămâni de-a rândul cercând 
să străpungă întăriturile, să ocolească capcanele, să găsească punți pentru 
șanțurile cu apă și foc. Cine trecuse pe acolo nu se mai temea de iad. 
Orânduirea fortăreței ce se afla acum în mâna Brâncoveanului putea fi dar 
neprețuit pentru Leopold şi prilej de spaimă mare la Curtea Bourbonului. 

— Baionetă... rosti pe gânduri domnul. Dacă oamenii ar depune numai 
jumătate din silinţa şi osârdia lor pentru născocirile morţii spre a trăi în 
bună înţelegere... 

Stolnicul clătină capul. 

— N-ar fi oameni, ar fi îngeri. 

— Baioneta mareșalului de Vauban, apropie-te, logofete, și cerceteaz-o, 
îmi aminteşte de nodul din Frigia spintecat de împăratul Alexandru. 
Jungherul aninat la flintă ţine loc suliței. Cu o singură armă, oşteanul 
săvârşeşte două lucrări. Muschetarul e totodată și sulițaș, luând-o astfel 
înaintea călăreţului. Râse încetişor: După ce sunt scornite, marile plăsmuiri 
par la îndemâna oricărui prunc. 

— Uimirea adaugă mult unei născociri, spuse încet Radu Andronic. 
Dacă taina e bine păstrată, o armă nouă îşi înzeceşte puterile pe câmpul de 
bătaie. Acolo, oamenii n-au vreme să chibzuiască. O iau la sănătoasa, 
încredinţați că au de-a face cu plăsmuirile diavolului. 

— Ce cuprind celelalte pergamente? întrebă Vodă. 

— Numărul oştenilor otomani şi ruşi, doamne, precum și locurile unde 
adastă feluritele steaguri, fregatele muscalilor din Azov şi Baltica. 40 de mii 
de muscali, ştiriceşte D"Antin, va azvârli ţarul la Narva, în focul luptei, 
chibzuind a-i răpune pe suedezi și a le reteza din ifose. Baltica, ajunsă un 
iaz suedez, sau tranşeea cetății suedeze după cum se semeţea regele Gustav 
Adolf acum vreo 80 de ani, i-a alungat somnul ţarului Petru... Alături de 
rus, vor sta meleagurile supuse cu sabia de vikingi: Finlanda, Ingria, 
Carelia, Livonia, Estonia, Stralsundul şi Pomerania de Apus. Carol al XII- 
lea îi înfruntă cu nouă mii de oameni și înțelepciunea celor 18 ani abia 
împliniţi... Dumnezeu, spune o zicală a vechilor fenicieni, e de partea celui 
mai puternic, diavolul se sileşte pentru cel mai viclean... Mișelia lui 
D”Antin poate aduce folos cu dobândă sultanului Mustafa şi lui Leopold. 
Hm, iscoadele chiorului, de la Stambul, se pot măsura întru totul cu ale tale, 


doamne. Cifrăria oastei otomane este aidoma cu cea de care avem şi noi 
cunoștință. 

— Nu însă şi Habsburgul, după cât se vede, rosti Brâncoveanu apăsând 
cuvintele. 

Stolnicul îi azvârli privire iute. Logofătul pricepu că unchiul şi nepotul 
fuseseră într-un gând. 

— Ai chibzuit bine, doamne. Leopold nu cunoaște puterea osmanlâilor 
şi nu noi ne vom osteni a i-o ştirici. Cu îngăduința Măriei Tale, aceste 
pergamente nu vor ajunge la cancelaria imperială. Nu râdem înhămaţi la 
hamul Islamului, vom plânge însă amar trudind la cel nemţesc. Veștile 
sosite din Transilvania, aflată abia de câţiva ani sub stăpânirea 
Habsburgului, înfricoşează. Nemţii nu se mulțumesc doar cu țarina şi avuţia 
supușilor, vor să le betegească şi credinţa strămoșească, silindu-i cu șiretlic 
şi urgie a se închina Papei. 

Logofătul Andronic își sugrumă zâmbetul înainte de a-i fi răsărit pe 
chip. Faptele stolnicului nu tălmăceau credinţa sa în Dumnezeu. Dragostea 
pentru Cristos, câtă o fi avut, şi-o lepădase pare-se de mult, în anii tinereţii, 
căci nu din gând creștinesc îşi răpuse fratele, Șerban Vodă, spre a-şi ridica 
în scaun nepotul. Se deprinsese a rosti asemenea vorbe pentru urechile 
străine, găsind tâlc pios hotărârilor sale. Cu trei ori patru ani în urmă, când 
turcul nescărmănat încă de ruși la Azov se arăta peste măsură de puternic, 
n-ar fi șovăit să trimită pergamentele la Viana, vorbind despre îndatorirea 
unei ţări creştine de a sări în ajutorul alteia, împotrivindu-se după putinţă 
vrăjmașului păgân. Şi aceleași cuvinte le va rosti, poate, peste câţiva ani 
când neamţul vlăguit ar trebui rezemat spre a păstra în cumpănă balanţa 
Evropei. 

Rostul unor asemenea vorbe îl ştia și Brâncoveanu. Îşi cunoştea unchiul 
şi cu greu și-ar fi închipuit sfetnic care să-l slujească cu mai multă 
vrednicie. Potecile lor mergeau alăturea, izvodeau însă din gând deosebit. 
Ţelul Cantacuzinului fusese dintotdeauna puterea, o putere ciudată, fără 
cucă și caftan domnesc, lipsită de fală. O putere neguroasă care îndrăgea 
cotlonul doselnic și zapisele de taină, despre care adeseori paginile de 
letopiseţ nu glăsuiesc. Când, după moartea lui Șerban Vodă, bucureştenii îl 
poftiseră în scaunul Munteniei, stolnicul se lepădase cu hotărâre de 
asemenea cinste. 

Stăpânii unei asemenea puteri alcătuiesc istoria, urmaşii abia le 
statornicesc locul și hramul, și doar simțământul tulbure încercat dinaintea 


unor astfel de făpturi ridică punte peste veacuri. Stolnicul fusese dregător de 
seamă a doi domnitori, avea să fie şi pentru al treilea, fără ca Brâncoveanu 
ori Radu Andronic s-o prepuiască în noaptea aceea aromată de Florar. 
Niciodată însă nu va dezvălui semenilor alt chip decât acela de cărturar de 
seamă al vremilor sale. 

Vodă Constantin îi prețuia mintea iscusită, viclenia, mlădierile de șarpe 
în dedesubturile politichiei, harul hărăzit doar aleşilor de a vedea limpede 
peste zăplazul anilor. Îl adumbreau însă cugetul uscat al stolnicului, inima 
împietrită ce-l mâna către împlinirea ţelurilor fără a ţine seama de jertfe. „E 
un cinic”, spusese cu ani în urmă în graiul lui, la Padova, bailul Giustiniani. 

Spre deosebire de Cantacuzin, frământat doar de înfăţişarea politicească 
a supunerii Transilvaniei de către Leopold, pe Vodă îl mâhneau năpastele 
îndurate de români, chibzuia și cu sufletul, nu doar cu mintea, la ce avea să 
însemne strădania papistaşilor de a le strâmba credinţa. Oamenii se vor 
pune de-a curmezișul, temând urgia și blestemul cerului pentru a se fi rupt 
de biserica lor. Aveau să curgă multe lacrimi și sânge pentru ca românii din 
Transilvania să se învoiască asupra unor lucruri neînsemnate, dacă stăteai să 
chibzuieşti. Consiliul de la Florintia statornicise deosebirile dintre Biserica 
răsăriteană și cea apuseană. Pentru a-ţi vedea liniștit de rosturile tale pe 
meleagul de dincolo de Carpaţi, era de-ajuns să te închini Papei, părintele 
tuturor creștinilor, să nu temi doar iadul, ci și purgatoriul, la sfânta 
cuminecătură să nu ţii seama dacă pâinea e dospită ori nu, să îngădui 
Sfântului Duh a purcede și de la Fiul. 

Doar câteva minţi alese, îşi zise Brâncoveanu, vedeau însă dincolo de 
aceste patru porunci străduința de a-i înjuga pe români la carul imperiului. 
Cine îşi uită credinţa îşi uită lesne și străbunii. Urmând acelaşi drum, grăind 
altă limbă şi deprinzând alte obiceiuri, nepoţii vor uita că sunt de un sânge 
cu valahii și moldovenii, că pe țarina unde și-au întocmit bordeiul sunt 
stăpâni şi nu supuși datornici. 

lar cel de-al treilea pergament aflat în bastonașul baronului pomenea 
tocmai de cel mai primejdios dregător al lui Leopold, cu slujbă în 
Transilvania, care ţintea scurtarea ţinerii de minte a românilor. 

— Pe acest Carol Neurautter, missionarius castrensis?+, spuse stolnicul, 
trimis al Vianei pe lângă generalul Rabutin spre a veghea la îndeplinirea 
politichiei lui Leopold, îl cunosc. E primejdios prin bogăţia minţii, prin 
îndărătnicia și nemila ce le depune în săvârşirea unei porunci. Ochiul lui nu 
bate departe, de aceea vatămă cu atât mai vârtos. D"Antin îi hotărăşte zi și 


loc de întâlnire la Paris între 7 şi 11 ale lui Cireşar. Înainte de a-și depune 
numele pe carte, adăugește: „Fii cu luare-aminte și nu te pripi în hotărâri. 
Voi nu știți nimic despre români“. Slovele din urmă, desluși stolnicul 
lepădând pergamentul, sunt chenăruite cu cerneală roșie. 

Logofătul şi Brâncoveanu săltară într-aceeași clipă capetele, în ochii şi 
glasul lui Vodă pâlpâia tulburarea. 

— Ce tâlc încredinţezi acestor vorbe, stolnice? Par a vesti primejdie 
mare românilor din Transilvania... 

— Așa gândesc și eu, doamne... Filip D'Antin îl cunoaște pe misionarul 
Neurautter și-l preţuieşte ca pe o unealtă, însă pentru judecata lui nu are 
aceeaşi cinstire. lar românii căzuţi în năpastă sunt vrăjmași de temut. Cred 
că la aceasta s-a gândit... Vom mai chibzui și noi până vom dovedi mijlocul 
de a da reazăm năpăstuiţilor. Dacă Măria Ta îngăduie... 

Se opri ţintind chipul Brâncoveanului. Vodă își trecu degetele peste 
fruntea însemnată de ani. 

— Spune, stolnice. 

— S-ar cuveni ca pergamentele ce cuprind tainele oastei muscăleşti și 
otomane să nu părăsească această cancelarie. Zapisul despre oștirea 
Franciei să-l înapoiem lui Ludovic, nu înainte însă ca grămăticii noștri să 
facă copie aidoma după fortăreaţa și flinta cu şpagă a lui Vauban. Logofătul 
va întoarce în bastonul baronului doar cartea lui D’ Antin către misionarul 
Neurautter. 

Cantacuzinul aşteptă încuviințarea lui Vodă, apoi zgâlțâi clopoţelul de 
argint, căci îi plăcea să-și tălmăcească fără zăbavă gândul în faptă. În prag 
se ivi barba înspicată a unui grămătic. Stolnicul își slobozi în şoaptă 
poruncile şi îi înmână pergamentul. După ce ușa se închise, Brâncoveanu își 
aţinti privirea în ochii Cantacuzinului. 

— Deslușind lui Ludovic trădarea contelui, spuse Vodă, Etienne de 
Tournon, prietenul Valahiei, își va păstra capul pe umeri şi cinstea 
neștirbită. 

— Îmi fac de asemenea nădejdi că Bourbonul nu va pune stavili solului 
Măriei Tale de a se strecura în preajma lui D"Antin și a misionarului la 
ceasul întâlnirii, ci dimpotrivă, îi va netezi cărările. Iar acel sol, dacă se va 
dovedi iscoadă iscusită, poate afla planurile Vianei. 

— Cui chibzuieşti să încredințăm slujba? 

— Dacă Măria Ta nu se împotriveşte, rosti încet stolnicul, va pleca la 
Paris logofătul Andronic, urmând ca trebușoara de la Stambul s-o 


săvârşească altcineva. 

Brâncoveanu își mușcă buzele. Jupâneasa Irina va avea acum prilejul să 
ocărască pe săturate. „De ce nu-și trimite Vodă odraslele lui să despice drum 
vrăjmaș? Pe beizadea Ştefan îl corcoleşte, zici că-i ou moale, iar fecioru- 
meu, rob tocmit cu anul... Daniile domnești, plata şi răsplata nu-mi fac 
trebuință! Hm, moşie nouă și cruce proaspătă la căpătâi!” Cârtelile și le 
slobozea armăşoaiei Maria Ştirbei, prin mijlocirea căreia ajungeau fără 
zăbavă în cămările doamnei Marica. 

Cu dragă inimă ar fi trimis Măria Sa alt slujitor în Francia. Avea iscoade 
bune, dar nici una cu vlaga și mintea logofătului. Descăpăţânarea vicontelui 
de Tournon era hotărâtă peste douăzeci și trei de zile. În acest răstimp, 
olacul trebuia să bată drumul până la Paris şi să-și taie cale la Ludovic. 
Trimișii de seamă ai unor țări evropene adăstau cu săptămânile spre a fi 
primiţi de Bourbon. Vodă își juca degetele prin barba castanie, căutând spre 
Radu Andronic. 

— Ce spui, logofete? Ar fi a treia slujbă în acest an pe meleag 
îndepărtat şi eşti slobod să te împotriveşti. La drum primejdios nu silim pe 
nimeni. 

Cantacuzinul îl cercetă iute, apoi cobori privirea de gheaţă retezându-și 
mișcarea de nemulţumire. Domnul își rostește porunca, nu întreabă, iar 
sluga — orice dregător, cât ar fi el de velit ori divănit, tot slugă la treptele 
scaunului rămâne — opintește a îndeplini. 

Radu Andronic se închină. 

— Caii şi slujitorul nu aşteaptă decât porunca Măriei Tale. 

Brâncoveanu zâmbi atingându-i ușor umărul. Smaragdul tăiat fagure, 
nelipsit de la mâna stângă, fulgeră o clipă lângă obrazul logofătului, apoi îi 
poposi pe braţ. 

— Ne bizuim mereu şi cu temei pe domnia ta, logofete. Vei pleca 
înainte de a însera... De cucoana Irina, adăugi cu surâs și clipit vesel, va 
griji doamna. Cum nu cutez a mă arăta dinaintea jupânesei, căci prea îi 
hăituiesc feciorul, într-aceeași zi pesemne treburile mă vor mâna spre 
Mogoşoaia. 

Radu Andronic își simţi chipul văpaie. Îşi aţinti privirea în covorul 
afgan, ţesut cu baibafir. 

— Cu îngăduința Măriei Tale, mai am să adaug că slujitorul meu a 
dibuit în chimirul franțuzului o anume hartă. 


O scoase din clapca ceapchenului și o depuse după cuviință pe masă. 
Tipicul îngăduia doar patriarhului să atingă degetele lui Vodă, să-i 
înmâneze, orice ar fi fost, fără înconjur. 

— E harta Ţărilor Române, şopti stolnicul şi fruntea limpede se acoperi 
de umbră. Aceste cruci însemnate cu plumbul dezvăluie locurile — târguri, 
sate, țarină părăsită, branişte, ori rovină — unde dăinuie mărturiile despre 
obârşia românilor. 

Radu Andronic istorisi sfârşitul preotului Cristea Mureşan din Alba 
Iulia, așa cum îl aflase de la Ioan Singuru, și interesul neamţului pentru 
letopiseţele transilvănenilor. 

Brâncoveanu tresări. Se uită lung la stolnic cu teamă nefățărită. 

— Cartea lui D"Antin către misionarul Neurautter începe a-și desluși 
înţelesul. Primejdia-i mai mare decât o gândeam... 

În Cancelaria Neagră se aşternu liniştea. Cantacuzinul își săltă chipul de 
ceară și rămase nemișcat, cu privirea aţintită departe. Untdelemnul unui 
fanar osteni. Flacăra ridică braţ înalt apoi se stinse. 

Frunzele și-au prăpădit tinereţea cu picurișul fără să bag de seamă și 
lunecă biruite de osteneală pe scara cerdacului. Hm, de-amu se cheamă că 
bate toamna... Strâng în brâie blănița de iepure, gândind să amăgesc 
vătămătura cea harnică, iar Niculăiţă îmi aşază pe umeri o cojoacă. 

— Vine bălana, moș Pahomie! 

— Vine, vine... 

Sticlele născocite de nemți spre a-mi rezema vederea s-au aburit. Întorc 
capul să nu mă citească ucenicul. Asupra chiliei apasă un vânticel 
sturlubatic izvorât din Munţii Vrâncioaei, lumina soarelui a dat în pârg. 
Oftez şi-mi hrănesc penița în călimară. Istoria părintelui Ilarie are darul să- 
mi stârnească în cuget zâmbet de împăcăciune. 

Grijile Măriei Sale Vodă Brâncoveanu vor fi sporite aflând veştile 
purtate de scutierul nobilului transilvănean Gavril de Noţig. Spre deplina 
înțelegere a celor ce urmează, îngăduie-mi dară, frate cetitorule, să-ţi 
descâlcesc oleacă cărările istoriei. Domnia ta ai fără îndoială ştiinţă că 
Munţii Orăștiei erau socotiți de bunicii străbunicilor noştri daci inima 
aşezării lor, și mai ştii că împăratul Traian și-a statornicit stăpânirea pe 
aceste locuri punând românilor piatră de temelie. Bun! Până aici cum s-ar 
zice e bine. Românii trăiau nestingheriţi, din Munţii Pindului în Carpaţii 
galitici, din stepa ucraineană în pustă. Anii prind să se scurgă cătinel și 
odată s-au prăvălit puhoaiele paginilor barbari. I-am mai bortit noi cu sulița, 


după cum ne-au ajutat puterile, şi să nu grăim cu păcat, ne-au cam ajutat. 
Vitejiei românilor i s-a dus buhul până în îndepărtata Persie. Fazl-Ullah- 
Raşid, cronicarul, mărturiseşte cinstit papara pe care au mâncat-o tătarii. 
Când nu s-a mai putut, ne-am căutat adăpost în inima codrului până ce, într- 
o zi năpăstuită de blestem din veacul al XI-lea, ungurii se apucă să îndese 
Transilvania în regatul dumnealor. 

Ţine minte, rogu-te, frate cetitorule, că domniile lor se înrădăcinaseră în 
pustă numai de vreo sută de ani. Și ca să-i bucure pe români, ce s-au gândit? 
la să le trimitem noi plocon o mână de cavaleri teutoni, turnaţi în fier, o 
grămăjoară de nobili și de secui. (Spre cinstea lor, secuii vor dovedi 
înţelegere și dragoste pentru români, slujind cu râvnă în oștile lui Mihai 
Viteazul.) Pe urmele lor căutau izbăvirea acei țărani unguri care n-au mai 
îndurat gârbaciul stăpânitorilor. Numai că gârbaciul îi va ajunge din urmă și 
vor pătimi alături de celelalte seminţii, bogate în sărăcie, din Transilvania. 

Nu trece multă apă pe Târnave şi nobilii urcă în crivatul creştinilor cu 
ciubotele încălţate. "Țăranul român și cel ungur au răbdat cât au răbdat până 
le-a ajuns cuțitul la os. Au pus mâna pe coase, au suit Dealul Bobâlnei în 
Cireșar leat 1437 şi le-au retezat semnele de bărbăţie. Na, că am pus-o de 
mămăliguță fără apă! zice neamţul. Cum o cotigim, fraţilor? întreabă 
secuiul. Nobilul ungur îşi mângâia musteaţa pe gânduri. Au șușotit între 
dumnealor cât au şușotit, sfârșind prin a născoci diavolia botezată Unio 
Trium Nationum. Trebușoara asta însemna cu alte cuvinte că pe pământul 
Transilvaniei numai trei seminţii de oameni se află: ungurii, secuii şi saşii, 
românii fiind îngăduiţi şi ei acolo... 

Strigător la cer! ai să zici domnia ta, frate cetitorule, și pe sfântă 
dreptate. Dar să vedem ce s-a mai întâmplat. La anul 1526, turcul scarmănă 
Riga Ungurilor la Mohács și-l lasă numai în cămeșuică, luând apoi 
Transilvania sub ocrotinţă. Şi vorba ceea, Dumnezeu nu bate cu parul. La 
1687, Viana pune stăpânire pe Ungaria ca să simtă Buda şi Pesta gustul 
moarei de curechi. Oșştile lui Leopold încep să ochească însă mai departe, 
măsurând lung Transilvania. 

Și șleahticilor le cam lăcrăma gura privind ţinuturile noastre de la hotar. 
Turcul, căpos şi el, s-a jurat pe sănătate că nu leapădă osul. De, curgea 
oleacă de parale și bucate bune drept răsplată pentru grija ce ne-o purta. 

Oștile lui Leopold au luat atunci drumul Braşovului sub cuvânt că au 
să le spună șalvaragiilor o vorbă-două... Neguţătorilor şi meşteşugarilor 


brașoveni li s-a părut treaba deocheată și-au pus mâna pe topoare, ispitind 
moartea hărăzită celor viteji. 

În leat 1690, sultanul le-a făcut parastas de şapte ani ienicerilor hăcuiţi 
sub zidurile Vianei, a zis Doamne ajută! și l-a înălțat principe al 
Transilvaniei pe Thököly. Măria Sa Vodă Brâncoveanu i-a sărit în ajutor, au 
pus mână de la mână izbutind să-i mărunţească pe imperiali la Zărneşti. 
Numai că un an mai târziu, armiile Habsburgului se prăvălesc iarăşi 
victorioase. În 1691, Viana procopseşte Transilvania cu Diploma 
Leopoldină, un fel de pravilă ticluită după pilda turcilor. Țara rămânea de 
sine stătătoare, supusă imperiului, cu domn pământean și niște dăjdii să-ți 
iei lumea în cap nu alta. 

Haraciul şalvaragiilor se dovedea floare la ureche pe lângă poftele 
Habsburgului, jugul de lemn fiind înlocuit acum cu cel de fier. 

Leopold era, se vede treaba, ostenit de muncile câmpului, și având de 
dezghiocat un sâsâiac de popuşoi, i-a uitat pe bieţii români care alcătuiau 
grosul. Și iarăşi s-au umflat în pene Unio Trium Nationum. Și-apoi vorba 
ceea, fereşte-mă Doamne de prieteni! 

Oștile imperiale s-au bulucit în Transilvania sub poruncile generalului 
Rabutin de Bussy, zicând că au venit să ne apere de păgâni. Numai că 
dumnealor pofteau cele mai bune case, pofteau bucate cheltuielnice. În 
vremea asta, Leopold sugea ca din chișcă dedesubturile pământului nostru, 
numai aur, numai argint, numai aramă. 

Biruinţa imperialilor la Zenta a cârnit nasul Vianei și mai dihai. După 
împăciuirea de la Karlowitz, din 1699, turcul s-a cuminţit dând mână 
slobodă lui Leopold să facă ce-l taie capul în Transilvania. 

Și-apoi lasă-l pe neamţ în apele lui! În acelaşi an a slobozit a doua 
Diplomă, stup de capcane. Le-a juruit românilor marea cu sarea numai dacă 
se leapădă de credinţa strămoşească. 

Încotro anume băteau gândurile neamţului ai să afli domnia ta, frate 
cetitorule, pătrunzând în odaia chihlimbarie a Măriei Sale. 


24Misionar militar. 


Capitolul VI - Vestitorul 


Olacul, scutier la Curtea nobilului transilvănean Gavril de Noţig, 
aşteptă neclintit până ce Brâncoveanu mântui de citit cartea. Panglicile 
negre ale peceţii rupte se împleteau cu degetele lui Vodă. Privirea 
scutierului zăbovi la smaragdul cât nuca, vestit în toată Evropa și ale cărui 
ape domnul le cerceta în clipe de restriște, la poalele caftanului de brocart 
chenăruite cu samur, scormoni cămara înaltă înveșmântată în piele aurie. 
Avea chipul pălit de soare, bărbia și umerii obrajilor repeziţi înainte, 
zbârcituri adânci izvorâte din aripile nasului. În toate acestea, un ochi 
pătrunzător ar fi desluşit o uimire bine ascunsă. Uimire pentru belșugul de 
odoare al straielor și al odăii luminate de un sfeşnic cu nouă braţe, ce 
înstăpânea între pereţi purpura dulce a soarelui în pârgul asfinţitului. Pe un 
gheridon scundac, cu marchetărie de fildeş, se afla o tipsie cu trei pere de 
aur. Dar buimăceala olacului o stârnea mai cu seamă făptura lui Vodă. Oare 
bărbatul acesta cu trup slăbiu, cu faţa ascunsă în barba arămie, retezată la 
rădăcina grumajilor, şi ochii bulbuşaţi era vestitul prinţ al aurului? 
Brâncoveanu, principe al Imperiului Habsburgic, ale cărui minte şi 
politichie erau preţuite chiar și de cancelariile vrăjmașe ale Evropei, contele 
Brâncoveanu, Brâncoveanu reazemul creştinătăţii ce orbecăia în negura 
iscată de flamura păgână, Brâncoveanu a cărui stea şi iscusință hrăneau 
nădejdile stăpânului său, nobilul Noţig şi ale braşovenilor, sibienilor și ale 
celor din Hunedoara și Alba Iulia? Scutierul nu băgă de seamă că în vremea 
aceasta ochii lui Vodă îl cercetau înveseliți, descâlcindu-i păienjenișul 
gândurilor. Pe pieptarul din piele de vițel al olacului strălucea herbul lui 
Noţig... Un măr despicat în patru, pe câmp azuriu cu câte o suliță de argint 
înfiptă în fiece bucată. De mirare cum se strecurase în asemenea strai 
printre imperialii de veghe la hotar. Aceleaşi arme străluceau și pe ţinta de 
oțel înfiptă la tâmpla chiverei. 

— Sunt trei zile, spuse domnul, înfășurând cartea și legându-i 
panglicile, de când am primit veste că nobilul Noţig a fost întemnițat la 
Braşov pentru vina de a fi ațâţat ortodoxia transilvăneană la nesupunere. 

Bărbia scutierului se ridică trufașă. Privirea străpungea. 

— Stăpânul meu aştepta în orice clipă asemenea poruncă purceasă din 
cancelaria Vianei și de aceea a îndreptat din vreme carte spre domnul Țării 
Româneşti. Iar pentru cele ce a socotit că nu trebuie așternute în pergament, 
m-a împuternicit a le ştirici Măriei Tale prin viu grai. 


Vodă clătină capul cercetându-l cu luare-aminte. 

— Pisania mă îndeamnă să-ți fac deplină încredințare. Eşti feciorul 
boierului Miclăuș, cu ocină întinsă în ţinutul Brașovului. 

— Ocinele nu mai sunt ale noastre, doamne. Dimpreună cu volnicia ne- 
au fost luate și pământurile, iar Diploma lui Leopold opinteşte să ne rupă de 
Biserica străbunilor. Târgoveţi și plugari străpung cu primejdie mare 
hotarul, spre a se statornici în Valahia şi Moldova. 

— Preţuiesc pe acei ce cutează să se smulgă de la bordeiul și țarina lor, 
şopti Brâncoveanu, spre a nu se rupe de credinţa cea dreaptă, dar nemăsurat 
mai viteji îmi par aceia care rămân pe moșia lor să întâmpine urgia. Vântul 
vrăjmaş îndoaie iarba, copacii puternici rămân neclintiți. 

— Luminăţia Ta glăsuiește întocmai ca stăpânul meu, nobilul Gavril de 
Noţig. Îngăduie-mi a spune că asuprirea nemţească cu belșugul ei de 
vicleșuguri a încovoiat răbdarea românilor, a rutenilor și a grecilor din 
imperiu, oricâtă înțelepciune au dovedit. Ungurii, sașii şi secuii sunt socotiți 
mai presus şi, deşi acum trei ani ni s-a făgăduit la Alba Tulia că vom fi 
socotiți toți deopotrivă dacă ne-om închina Papei, acestea au rămas doar 
vorbe de ispită. Cei ce s-au lăsat amăgiţi sunt mai departe opriţi de la slujbe, 
iar pământul nu le-a fost întors. 

Brâncoveanu culese o pară din tipsie şi începu a-i dezmierda 
rotunjimile. Un zâmbet fugar îi tremura în colțul buzelor. Nemţii 
pricepuseră că pentru a da cheag imperiului alcătuit din puzderie de seminţii 
cotropite trebuia născocit mortar de soi, iar acest mortar de soi era biserica. 
Între cei ce îngenunche dinaintea acelorași icoane se poate încropi 
înțelegerea. Pe palma de loc însă, unde se află mai mulți Dumnezei, 
hangerul iese lesne din teacă. Și mai pricepuseră nemţii că transilvănenii 
trecuţi la papistășie tot lesne vor uita că sunt de un sânge cu moldovenii şi 
muntenii. Li se păruse doar că a nu-și cinsti făgăduinţele e lucru lipsit de 
însemnătate. Sub înrâurirea nobililor unguri, a secuilor și saşilor speriaţi de 
ridicarea românilor, cancelaria Vianei săvârșea una dintre marile neghiobii 
ale istoriei. Astfel, străduințele iezuitului Paul Baranyi, ce deschiseseră 
potecă unirii cu Biserica Romei în Făurar 1697, erau zădărnicite, după cum 
sărăcită de roade se dovedea şi Diploma lui Leopold care statornicea pravila 
unirii. Neîndeplinindu-şi făgăduielile, zidirea plănuită se năruise, iar acum, 
dezmeticindu-se, Viana îl trimitea pe misionarul Carol Neurautter cu slujbă 
tainică pe lângă contele Rabutin, guvernatorul Transilvaniei. 


— Orice hotărâre a generalului are mai întâi încuviințarea lui 
Neurautter, spuse olacul. Poruncile îi sunt neînduplecate și, după cum s-a 
ştiricit Măriei Tale, cu neasemuită vrăjmăşie a stins răzvrătirea curațţilor din 
toamna cealaltă. Iscoadele lui veghează neîntrerupt şi asupra mitropolitului 
Atanasie. 

În liniştea cămării, se desluși suspinul lui Vodă. Cuget adumbrit la 
ursita Vlădicăi, un bătrânel mărunt cu nas bârligat şi privire sfielnică, cu 
inima și cugetul dăruite pe de-a-ntregul credinţei celei drepte. Păstorise din 
scaunul său cu cinste și înțelepciune, dar povara pe care Cerul i-o trimitea 
în asfinţitul vieţii era hărăzită unor umeri mai vârtoși. Hărţuit, cu zilele 
primejduite, temând otrava ori de câte ori ducea pocalul la gură, își pusese 
în cele din urmă numele dimpreună cu 38 de protopopi pe zapisul însoţirii 
cu biserica Papei. Recunoscuse astfel poruncile statornicite de conciliul 
Florintiei, la 1439, cutezând totuşi să adauge că socoteau prin aceasta „ca 
obiceiurile bisericii noastre, a răsăritului, să nu se clintească...” 

Se gheboşase sub privirile mânioase ale iezuiţilor, dar năpasta îi 
zgândărise îndărăpnicia. Bietul Atanasie mai avea multe de îndurat, căci 
Brumărelul anului 1698 nu-şi secase izvorul necazurilor. Din toate 
ungherele creştinătăţii ortodoxe se năpustiseră asupra lui fulgerele 
afuriseniei. Îi zvârliră blestem Teodosie, mitropolitul Valahiei, Dositei al 
Ierusalimului, Calinic, patriarhul de la Constantinopole, cel care-l sfințise 
ca Vlădică şi care-l poreclise acum „Satanasie”. Hotărât, Cerul nu se arăta 
milostiv cu slujitorul său, cercetându-i cu viclenie bătrâneţele. La judecata 
din veac, mitropolitul Atanasie Anghel avea să se înfăţișeze cu fruntea roşie 
de ocară, vinovat de-a nu-i fi smuls moartea potcoavele cu un an ori doi mai 
devreme. 

Scutierul, drept ca sulița dinaintea domnului, își îngădui pas lăturiş cu 
piciorul drept. Pintenul de argint clopoţi și Vodă îşi ridică ochii. 

— Cum socoate nobilul Noţig să-i vină Valahia într-ajutor? 

— Cu arme, taleri și oblăduirea răzvrătiţilor care trec hotarul Ţării 
Româneşti. 

Surâsul Măriei Sale pieri în căușul palmei. Viteaz oştean acest de Noţig, 
fără îndoială, dar cu judecată de prunc în ale politichiei de cancelarie. Ce- 
aveau să zică nemţii aflând că principele Valahiei îi ține în milosârdie 
domnească pe vrăjmașşii ce smulg penele hultanului habsburgic? Galbeni și 
flinte se pot îndrepta pe cărări doselnice, dar s-a pomenit vreodată cap de 
zavistie viețuind tainic pe o palmă de loc? Cine are zavera în sânge poartă și 


clopot aninat de umeri, iar când deschide gura glasul bubuie la o sută de 
poşte. Asemenea făpturi ies nezădărâte din ascunziş precum boscarii la 
bâlciuri şi simt că viețuiesc doar în priveala slobodă a mulţimii. 

— Vom îndrepta arme şi aur după trebuință, rosti Vodă. Călăuzele 
noastre vor însoți prigoniţii pe anume moșii aflate peste Dunăre. 

— Stăpânul meu chibzuia la adăpost în Valahia spre a fi aproape de 
hotar când goarna va ştirici ceasul de luptă. 

Brâncoveanu surâse. Olacul avea îndrăzneală punându-i-se de-a 
curmezişul. Era tânăr şi nedeprins cu tipicul curților domneşti. 

— Nobilul Noţig va pricepe lesne rosturile răspunsului nostru, spuse 
Măria Sa răspicat. Cu ce altă rugăciune ai fost împuternicit? 

Scutierul își lăsă privirea în vârful ciubotelor ascuţite, cu cătărămi 
negre. Trase în piept aerul primenit de mirodeniile arse într-o cupă de aur şi 
glăsui rar, luând aminte la fiecare cuvânt: 

— Ştiindu-se că tartorul fărădelegilor ce năpăstuiesc românii din 
Transilvania este acel misionar Carol Neurautter, nobilul Noţig, dimpreună 
cu căpeteniile braşovenilor și sibienilor, ale hunedorenilor și celor din Alba 
Iulia chibzuiesc că trebuie dat morţii. 

Sprâncenele lui Vodă se înălțară spre cupa domnească, dar lăsă olacul 
să-şi urmeze vorba. 

— Se întâmplă însă că neamţul e făptură neasemuit de vicleană. Nimeni 
nu i-a văzut chipul, douăzeci de oșteni îl veghează în ceas de zi și de noapte 
neîngăduind apropierea nici măcar gândului vrăjmaș. Va putea fi răpus dară, 
numai pe cale cotită. Sunt învrednicit să spun Măriei Tale că avem scuturi 
viteze ce ar putea sta cu cinste alături de cavalerii vestiți ai Evropei. Făptură 
însă care să se strecoare vulpeşte la curtea misionarului, să-l doboare cu 
șiretlic, nu se află printre noi. În cinci rânduri au încercat oamenii noştri să-i 
trimită moartea. Zadarnic. De aceea Gavril de Noţig, nobilul meu stăpân, îţi 
face rugăciune să dai poruncă logofătului Radu Andronic, supusul Domniei 
Tale, să ne sară într-ajutor. Isprăvile sale iscusite au ajuns de mult la 
urechea nobililor transilvăneni. 

Glasul străjii din Podul Mogoşoaiei abătu o clipă gândul domnului. 

— Miezul nopţii!... Sănătoși, oameni buni? 

Pașii se risipiră apoi în întuneric, amuţiţi de ţărâna ulicioarei Cucului. 

„Prea multă voroavă stârnește logofătul, chibzui Brâncoveanu. Iar astfel 
de șoapte înalță zăplaz peste care nu mai poți sări, anină ghiulea de mâini și 
picioare. Fapta şi faţa iscoadei nu trebuie știute...” Dar cine izbutește să 


treacă nebăgat în seamă, când Dumnezeu l-a croit cu atâta dărnicie şi nu s-a 
zgârcit nici la farmece? Cât despre zvonul isprăvilor, Radu Andronic nu se 
făcea vinovat, căci acestea călătoreau singure... 

— Socotinţele nobilului Noţig și ale prietenilor domniei sale, rosti 
Brâncoveanu, întorcându-și privirea la obrazul dogorit al olacului, 
poruncesc dară moartea neamţului. 

— Aşa e, doamne! 

— Gândesc ei oare că acest misionar e cea mai haină și cea mai 
primejdioasă făptură din imperiu și că Leopold nu va găsi un al doilea 
Neurautter pe potriva celui dintâi? 

Scutierul îl cercetă descumpănit. Simţea tâlc în vorbele domnului, dar 
nu izbutea să-l deslușească. Pleftori fără a da răspuns: 

— Misionarul trebuie doborât. Așa au hotărât căpeteniile curuților. 

Brâncoveanu clătină cuca, surâzând cu amărăciune. Vorbi aşa cum ar fi 
făcut-o dinaintea lui beizadea Ștefan, cel ce era menit să-i urmeze în 
scaunul Valahiei. În ceasul de răgaz dinaintea prânzului cel bun, se plimbau 
în grădină, iar Vodă îi deslușea coconului bucoavna meşteșugului de 
voievod. 

— Haini şi netrebnici cu har sunt cât prundiș e în albia pârâului. Cei tari 
de virtute se arată puţini. Nu vârfurile mătrăgunei se cer retezate, ci 
rădăcina, căci cel ce va veni în locul misionarului vă va urgisi şi mai vârtos, 
spre răfuială şi învățătură de minte. Nu cu Neurautter aveţi de luptat, ci cu 
cancelaria din Viana! 

„N-a priceput nimic” îşi zise Vodă. Lepădă în talger para de aur. 
Scutierul se închină, cerându-i din ochi îngăduinţa de a vorbi. 

— Ce răspuns îmi încredințează Domnul Valahiei pentru nobilul Noţig? 

— Va avea în scurtă vreme galbenii, armele făgăduite și dascăli care să 
deprindă oamenii cum se mânuiesc. 

— Dacă Măria Ta îngăduie, ne-ar mai fi de trebuință jungherul 
logofătului, îndrăzni scutierul. 

Vodă Constantin îl fulgeră cu privirea. 

— Logofătul Radu Andronic nu-i ucigaș. Am lepădat poruncă strașnică 
slujitorilor noştri să nu împartă moarte ticăloasă la curţile străine spre a 
dobândi liniştea Valahiei. Daţi pace lui Neurautter! 

Miclăuș îşi plecă fruntea. 

— Românii din Țara Făgărașului îţi trimit și ei vorbă, doamne. 

— Anume? 


— Sunt scoşi cu de-a sila din satele lor şi statorniciţi aiurea. Asemenea 
năpastă s-a abătut și asupra românilor din Maramureş. 

— Ciudat... Și ce se petrece cu acele sate părăsite? 

— Rămân pustii. 

Brâncoveanu îl cercetă mirat şi olacul adăugă: 

— Nemţii au pesemne un gând, căci nu îngăduie nimănui trecere, iar 
hotarul acestor așezări e păzit cu strășnicie de oaste. Mai greu de priceput e 
de ce din trei sate de români iscate în aceeași vâlcea, ori albia aceleiaşi ape, 
sunt gonite doar două, iar în cel de-al treilea, oamenii își văd nesupăraţi de 
necazuri. 

Un fulger scurt aprinse privirea Brâncoveanului. Dinainte îi răsări harta 
dibăcită de slujitorul logofătului în chimirul lui Filip D'Antin. Plumbul 
contelui însemnase așezări din Maramureş, Târnave și Țara Făgărașului. 
Oare ce primejdie pândea meleagurile acelea unde românii trăiau din 
veacuri îndepărtate, uitate de Dumnezeu? 

— Ce spun iscoadele? 

— Din unsprezece nu s-a întors nici una, răspunse scutierul cu privirea 
plecată. Leşurile lor se află spânzurate şi astăzi, spre pildă, de copacii ce 
hotărmnicesc satele unde nu au putut pătrunde. 

— Nobilii Transilvaniei, oftă Vodă, chibzuiesc a încredința și această 
slujbă tot logofătului Andronic? 

— Cu voia Măriei Tale, doamne, nădejdea noastră cea mare ne-o 
punem în principele Valahiei, Constantin Vodă. 

Grăise tare și repede cu năvala vorbelor știute pe dinafară. 

„Hm, zâmbi Brâncoveanu, l-au învăţat să mi le spună spre a-mi 
dezmierda cugetul şi grăbi hotărârea. Se puteau lipsi. Primejdia ce pândeşte 
Transilvania e cu adevărat mare.” 

* 

Înainte de a înflori zorile, logofătul se întoarse la cârciuma din 
mahalaua Calicilor. Prăpădul semănat de Ioniță Fărcășan și tovarășii săi era 
anevoie de închipuit. Rădiţa privea senină ulcioarele stricate, scăunașele 
făcute fărâme, balta de pe duşumele, căci gămanul poftise dintr-o dată să se 
scalde într-un poloboc de vin. Neajunsurile aveau să fie răsplătite vârtos de 
Fărcășan, despăgubind îndoit fiece bodroanţă. 

Nimeni nu băgase de seamă lipsa logofătului. Pricina se afla în numărul 
bărdacelor golite și a isprăvilor născocite de mintea petrecăreaţă a boierului 
Ioniță. Radu Andronic se furişă pe lângă ghioaga Agripinei, adormită la 


tejghea, căutând privirea Marghioliţei. Negustoriţa își îndesa ispitele în 
ochii neamţului, trezit, dar cu mintea buimacă și limba împleticită. Clipi 
către logofăt și duse la buzele baronului ulcica plină. 

Palmele muierii miroseau a mărgăritărel şi crin. Andronic cunoștea 
clondirașul pitit în ocniţa sobei şi aroma lui aţâţătoare. Taina miresmei i-o 
încredințase o ţigancă, pentru o spelcă de argint cu trifoi și o maramă de 
caşmir prost... Când capul neamţțului căzu iar, logofătul se apropie. Vâri 
răvăşelul către misionarul Neurautter în bastonaș, cercetând înjur dacă 
cineva îl ţinea în priviri. 

— Sunt toţi bute, suflă muierea, nu-ţi fă griji. 

— Mulţumesc, Marghioliţă. 

Negustoreasa se ridică pe vârful picioarelor, umărul despuiat căută 
reazăm la pieptul lui Andronic. Îşi mijii ochii verzi, frănjuriţi de gene lungi, 
răsucite. 

— Aştept răsplată. 

Cireşele buzelor îi tremurau dezvelind dinții umezi, toți deopotrivă. 
Dogoarea aţâțătoare de muiere tânără dezmierdă nările logofătului. 

„Diavoliţa ar fi în stare să-l vâre şi pe Dumnezeu în păcat”, socoti 
boierul. 

La celălalt capăt al încăperii Ilie Machidon îşi sorbea vinul făgăduit de 
logofăt. Duse ulcica la gură şi se înecă cu bună ştiinţă, tuşind ţărănește. 

— Răsplata, spuse logofătul, zvârlind slujitorului o privire ascuţită, se 
află în catastifele stolnicului. 

— Ştii bine că nu pofta de agoniseală m-a îndemnat să-ți urmez 
poruncile. 

Nici cuptorul cel încins peste măsură în gerul Bobotezei nu isca atâta 
arşiță ameţitoare. Radu Andronic cercă să scape de căutătura lui Machidon. 

— Adapă caii! 

— l-am adăpat. 

— Atunci adă, rogu-te, careta. 

— Am adus-o. 

— Poate mai pofteşti o ulcică. Poţi cobori în hrubă... 

— Bogdaproste, boierule, m-am îndestulat. 

Țăranul răspundea cu zâmbet, măsurându-i ca la panoramă. Radu 
Andronic își săltă umerii a neputinţă. Prinse bărbia Marghioliţei între 
degete, ticluind zâmbet pe care jupâneasa Irina nu-l cunoştea. Îi dezmierdă 
vârful nasului, apoi pieri pe uşă. 


Marghioliţa rezemă zidul. Simţi privirea aţintită a Agripinei. Săltase 
capul deasupra tejghelei și se holba ca dinaintea necuratului. Negustoreasa 
scoase o limbă de-un cot, își înșfăcă binișul și săltând din șolduri părăsi 
crâșma. 

Ioniță Fărcăşan începu a se văita că-i e foame. 

* 

În odaia cea mare, jupâneasa Irina îl ispitea pe Machidon despre 
drumurile feciorului domniei sale. 

— Apoi? 

— Apoi, urmă slujitorul, am luat la rând sfintele lăcaşe. Logofătul 
poftea să-mi arate cu dinadinsul truda Brâncoveanului pentru slava Celui de 
Sus. 

— Când înalţi biserici mari, nici păcatele nu-s mărunte... 

O spusese în şoaptă. Machidon se uită la puzderia de icoane aninate în 
colţul răsăritului. 

— Aşa chibzuiam și eu, cucoană. E la noi în sat unul Căsoaie, tare sărac 
în fapte care la Judecata de Apoi vor atârna greu. Ei bine, află domnia ta că 
în toată casa creștinului nu se află decât Sfântul Ierarh Nicolae, zugrăvit pe 
o frântură de scândură cât palma... 

Cucoana Irina îi curmă scurt vorba. 

— Urmează! 

— Trebuie să adăugesc că la fiece altar a aprins câte o lumânare, 
multumind lui Dumnezeu, prepuiesc, că l-a croit din oameni fără prihană. 

— Dar pentru slujitori n-a adus mulţumită? întrebă jupâneasa 
cercetându-l oțărâtă printre gene. 

Ilie Machidon ridică din umeri. 

— Nu m-aş minuna să fie precum spui, cinstită jupâneasă, căci numai 
gândurile cele bune pentru nevrednicul de mine fac pui la casele domniei 
tale. Truda prin bisericile Bucureştilor nu ne-a fost zadarnică. La vărsatul 
nopţii, Atotputernicul ne-a luminat calea cea adevărată sărind în ajutorul 
unui venetic năpădit de jungherele trențăroșilor. 

Cucoana Irina îşi duse înspăimântată degetele la gură. 

— E vătămat? 

— Cine? 

— Feciorul meu. 

— Nu, cinstită jupâneasa. Și ca să nu te mistuie grija, mă grăbesc să 
spun că nici eu. Împreună cu franțuzul — căci franțuz era străinul aflat în 


primejdie — ne-am îndreptat apoi spre Mănăstirea Comana pentru a lepăda o 
pungă cu aur în mâinile cuvioșilor monahi. 

Jupâneasa sări în picioare, pocnindu-și palmele. 

— Bată-te Dumnezeu de păgân! La Comana chefuia bezmeticul de 
Ioniță Fărcășan! Urlă târgul! Machidoane, Machidoane! Vasăzică cu 
asemenea gând ai îndemnat paşii logofătului către mănăstire?! 

— Judecata e fără cusur, spuse slujitorul și mustăcioara îi săltă a 
zâmbet. De când îi lumea și pământul, țăranul poruncește, iar boierul 
opintește să îndeplinească. 

— Nu-i uşă de biserică nici fecioru-meu, oftă cucoana, dar nici ispitele 
neprietenilor nu-s puţine. 

Ilie Machidon îşi stăpâni râsul. 

— Dacă domnia ta îngăduie, vreau să-ţi fac încredințare că statornicia 
lui boier Radu a sporit în câștig de când n-am mai avut cinstea să-i urmez 
paşii. Iaca, de pildă, în drum spre casă, ne-am oprit pentru un cofăiel de apă 
la crâșma Rădiţei. 

— Bag de seamă că numai agheasmă şi prescure ați dus la gură toată 
noaptea. 

— Eu unul, să nu vorbesc cu păcat, am deșertat și-o ulcică de vin. Și 
unde mă împunge cu ochii o negustoriță din cele supuse păcatului. 

— Maică Precistă! 

— Ei bine, urmă Machidon, află cinstită jupâneasă că feciorul domniei 
tale m-a smuls din braţele ispitei poruncindu-mi să aduc careta... 

Vestea drumului către ţara Bourbonului strânse ghem inima jupânesei 
Irina. 

— Poftesc să-mi spui ce hram mai poartă isprava asta, Machidoane! Nu 
vă erau de ajuns primejdiile Stambulului de mânaţi după osândă la galere, 
în târg desfrânat din celălalt capăt de lume? 

— De cucoană, dacă Vodă asculta povaţa mea... 

— Ajungeau copacii cu rădăcinile în sus, iar sfetnic la Curte văcarul 
vostru din Chipriana. Bag de seamă că în loc de dovleac, porţi traistă cu 
grăunţe pe umeri. De șuguit îţi arde, când s-a proțăpit în prag năpasta? 

— Drept ai grăit, jupâneasă. Ursitoarele mi-au poruncit minte sărmană, 
dar şi noroc de povăţuitori înţelepţi, care mă îndreaptă cu blândeţe când 
zvârl bâta în iaz, după broaște. Vorba aceea, la barza chioară face 
Dumnezeu cuib. 


— Aşa că astupă-mi, Doamne, și celălalt ochi cu albeață că nu-mi 
prisosește nici carul cu boi. Strâmbă învăţătură ai dobândit și teamă mi-e că 
logofătul va plăti scump într-o bună zi asemenea tovărășie. la aminte la 
mine, Machidoane! Am schimbat rostul bodroanţelor căci aveţi a bate alte 
poteci. Turcii, capeși și nelegiuiți cum or fi ei, au un bun: ţin muierea în 
frâu și cep vârtos la sacalele de vin. 

Slujitorul se străduia să nu zâmbească. Altfel grăia cealaltă seară 
jupâneasa despre ispitele păgâniţelor. 

— Mie să nu mi te hlizeşti, Machidoane! Cât ai fi tu de răzeş, cu zapise 
și hrisoave, pun argaţii să te jupească la scară. Îţi retez eu obrăznicia de mi- 
oi aduce mulțămită. 

— Oi îndura-o şi pe ceea, cucoană, ce să fac? Nu-s orb să văd că 
domnia ta îmi năzuieşti doar binele. Vorba lui Tănase din Chipriana, când 
umbla după Anghelina a lui Plămădeală: râzi, că de nu, ai să plângi! 

Jupâneasa îşi rostui treabă asupra sunducului, măcinându-și ciuda. Se 
mustra pentru cuvintele necugetate. Machidon era slujitor credincios şi-l 
însoțea cu vrednicie pe logofăt în drumurile primejdioase, când nimic nu-l 
silea să-i ţină tovărăşie, lăsând muiere și gospodărie în bătaia vântului. Din 
nimic îi putea sări ţâfna, și pe urmă înjugă zece boi şi cată de-l întoarce. 

Cucoana Irina îşi culese lacrima și numai după aceea îşi arătă chipul, 
căci nu se cade a plânge, nici a căţăra zidurile de bucurie dinaintea slugilor. 

— Nu-i târg în Evropa care să-i țină pereche în stricăciune. De la Paris 
şi-a adus postelnicul Bălan muiere, de-a speriat Bucureștii cu straie și fapte 
de dezmăţ. Cât o vezi de slută, grasă scripcă, și cu nasul suliță, nătângul 
cela de Bălan îi ciuguleşte vrăjit din palmă. Decât să-mi aducă fecioru-meu 
asemenea noră, mai bine n-ajung câșlegile. 

— Am priceput cucoană. Adică se poate înfrupta din bucuriile 
crivatului, dar să nu făgăduiască muierilor cu nas subțire cununa de lămâiță. 

— Ptiu, blăstămatule! 

Îşi îndesă marama la ochi, apoi la buze, năbușindu-și suspinul. Urmă 
greu vorba: 

— Am adăugit în sunduc cugetările Măriei Egipteanca, ea şi-a căit viaţa 
de desfrâu în deşertul Iordanului, ca să luaţi pildă. Să nu lipsească aceste 
apoftegme de la căpătâiul feciorului meu! La primejdie mare, nu șovăi a-i 
strecura în bucate floare de mirt, iar în chimir răclița cu lemn sfânt de la 
Rusalim. Andronache, hagiul, m-a încredinţat că-i leac sigur pentru jarul 


iscat în inimă de muiere netrebnică. Îmi pun toată nădejdea în tine, 
Machidoane! 

Slujitorul oftă adânc căutând pe fereastra deschisă dimineţii, 
zgomotelor curții, miresmei de liliac și de pâine proaspătă, plămădită în 
Zori. 

— Se brodeşte bine, cucoană lrină. Biata Smărăndiţa când m-a 
blagoslovit de drum își grămădea nădejdile în cuminţenia logofătului, iar 
domnia ta într-a mea... De-amu ne-om căuta cucuile unul în capul celuilalt. 

* 

În iatacul său, logofătul își rânduia armele. Boier Costache îl veghea 
trântit pe sofa, cu clondirașul la îndemână. 

— Dacă ţinerea de minte mi-e credincioasă, vei afla în târgul Lyonului, 
în afară de postav vârtos și catifeluri, o crâșmă ce nu te-aș îndemna s-o 
ocoleşti. Uliţa se cheamă a Văduvelor și izvodeşte din inima oraşului, iar 
vinarsul la care te povăţuiesc are nume sucit: J'aime les rousses2. Dacă îi 
vei pomeni hangiţei că eşti feciorul lui boier Costache Andronic, moale îţi 
va fi aşternutul, iar rachiul neviclenit. 

Radu Andronic începu să râdă. 

— Parcă aud pașii jupânesei Irina... 

— Am urechea mai deprinsă cu primejdia decât tine, băiete! Nu se 
întâmplă să taie mamă-ta cămară ori săliță fără zvon de slugă ocărâtă. Mă 
asculți? 

— Mai încape vorbă, tată? 

— Îndeobşte nu mă înghesui cu sfaturile căci nimic nu-i e mai drag 
românului pe lume decât a greşi cu povaţă. Şi iar chibzuiesc că omul e 
ispitit a-i judeca pe semenii săi după cusururile ce-l căznesc. [i s-a 
întâmplat, băiete, să te uiţi la o muiere și să nu te întrebi cum i-ar sta fără 
catrință? 

— S-a mai întâmplat... 

— Hm, dinaintea bănesei Brăiloiu, și asta numai de când a împlinit 
veacul, ori a stareţei de la Schitul Maicilor, poate... 

Boier Costache își aprinse ciubucul. Pufăi de două ori apoi luă un gât 
de vinars. Logofătul rânduia jungherele şi spadele, cercându-le tăișul. 
Mânerele scumpe, bătute în perle rubelite și zamfiruri, stâmiră zâmbetul 
bătrânului. Acestea erau arme de boscar, nu de iscoadă. Degeaba ar fi cârtit, 
însă. Lui Radu îi plăceau straiele cu cheltuială; iatacul înăbuşit de perini, 
covoare şi chilimuri şi grămadă de bodroanţe aduse de prin papistăşie 


trebuia primenit şi aromat în fiece zi. Își freca dinţii cu anume praf din 
Toscana şi se scălda de şapte ori în săptămână, ca rațele. 

Despre aceste deprinderi, jupâneasa oprise slugile cu poruncă aspră a 
cleveti prin târg. Oamenii ar fi prepuit cine ştie ce beteșug ascuns în trup, 
ori la cap de vreme ce toți vracii chemau luarea-aminte, arătând că lăutul 
prea des îi de mare primejdie. La curţile Apusului, stăpâni și supuşi se 
spălau pe de-a-ntregul o dată, de două ori în an. În celelalte zile lăsate de 
Dumnezeu, se mulțumeau a-și șterge chipurile cu o cârpă muiată în apă, 
grijind să nu frece prea tare obrazul spre a nu-și vătăma pieliţa. 

— Eu am isprăvit, spuse logofătul, cercând cheutorile sunducului. 

— După toate semnele, ar fi rândul meu. 

— Tată... 

— Așază-te, nu-mi sta lumânare! Îţi iei rămas-bun de la conacul 
părintesc şi nu de la răscruce de ulițe! Tipărește în minte cuvintele mele, 
căci pe unde te duci tu, eu mi-am rupt încălțările. 

Boier Radu se lăsă alăturea, pe sofa. Luă dreapta bătrânului și i-o 
sărută. Costache Andronic simţi cald prin inimă. Își privi feciorul lung, în 
tăciunii aprinși ai ochilor. Târgoveţii zvoneau că nu se află bărbat mai 
chipeş ca logofătul în toată Ţara Românească, iar bătrânul temea belșugul 
de însușiri. Dumnezeu n-a croit cuvântătoarele spre a fi desăvârşite. Pomul 
cu roadă prea multă rămâne fără ramuri. 

— Frâncii, rosti izbutind să înghită nodul arducat în gâtlej, sunt oameni 
dibaci, cu fagure pe limbă, iuți la mânie și scumpi la galbeni. Drum spre 
inima lor îţi poţi netezi aducându-le laudă nemăsurată, căci le place fala şi 
se cred popor fără seamăn. 

— Am mai fost în ţara Bourbonului... 

— La 17 ani, când abia te încearcă musteaţa, altele îți joacă înaintea 
ochilor. Așadară, ascultă! 

— Sunt numai urechi, tată. 

— Fereşte rateșul cu câini slabi, altminteri rămâi flămând, muierea care 
zâmbeşte fără să ostenească şi casa cu oblon lăsat în ceasurile de zi. Când 
înnoptezi în han de drumul mare, găzduieşte devreme și nu te încrede în 
zăvorul cămării. Nu adăsta în cârciumă slujită de nevastă tânără cu bărbat 
bătrân căci și vinul nou şi cel vechi e viclenit. Când îţi botezi ziua cu o 
bărdacă de rachiu, nu încerca rodul podgoriilor până la asfinţit. Fereşte 
drumeţul fără slujitor și slujitorul fără stăpân... 

— Am priceput, tată. 


— Asta om vedea-o de-acum încolo. Nu umbla cu gândul acasă căci 
pierzi cușma în târg, adă-ți însă mereu aminte că pronia cerească n-a fost 
mărinimoasă cu mamă-ta. Eşti singurul ei prunc... 

După care boier Costache Andronic dibui în veşmântul larg o butelcuță 
şi două potire mititele, le umplu și închină: 

— Umblă sănătos, băiete, şi întoarce-te fără zăbavă! Dacă mai găsești și 
vreme, ori prilej de trimis veste, nu ne-om supăra nici eu, nici jupâneasa 
Irina. 

* 

Trebăluiau lângă cai, cercetându-le potcoavele. Soarele ajuns în inima 
cerului gonise păsările din ogradă. Trei cățelandri, rod al acelei primăveri, 
asmuţeau colbul fierbinte. Slugile, sufragioaica, chelăreasa, cămărășiţele, 
argaţii şi rândașii rezemau zidurile, vrând cu dinadinsul să fie de față la 
plecarea stăpânului cel tânăr. Vreo două tute de la cuhnii, mai crude, 
începuseră a se smiorcăi, crezând că aşa se cuvine. Jupâneasa Irina se 
năpusti uliu mânios asupra lor. 

— Să nu începeţi a mi-l jeli, că acum pun gârbaciul pe voi! Lipsiţi din 
faţa mea! 

Logofătul pândea cu privirea aţă slujitorul. Se mișca anevoie, ca într-o 
lene, ochii îşi rătăciseră luminițele vesele. Andronic îi prinse umărul 
cercetându-l în şoaptă: 

— Ce te apasă, Machidoane? 

Țăranul zâmbi silnic strângând chingile şeilor. 

— Nu-ţi dă pace cumva gândul că Smărăndiţa rămâne singură? 

— E deprinsă... 

— Spune, căci nimeni nu te strânge să mă însoţeşti. Îmi place tovărăşia 
bucuroasă, nu silită. 

— Grăieşti cu păcat, boierule. Oftă. Iaca, mă uitam la câinii ăștia 
mititei, și-odată mi-a trecut junghi prin inimă. 

Radu Andronic căscă ochii mari. Crezu că n-a auzit bine. 

— Să te fi cinstit mama cu rachiu în loc de agheasmă? 

— Sunt neprihănit, logofete. 

— Atunci? Ce sminteală ţi-au adus căţelandrii, măi creştine? 

— Căutam cum zburdălnicesc şi amar a prins a mă munci cugetul 
pentru Simion al meu. Trebuie să ştii, logofete, că tigoarea ceia de câine nu- 
mi slăbește pasul o clipită. Merg la moară, la coasă sau la târg. Simion după 
mine. Până și în sfânta biserică mă urmează, păcătosul. 


— Socoteai cumva să-l deprinzi cu credinţa șalvaragiilor? 

— Domnia ta șuguiește. Află, rogu-te, că nici în crivat nu mă lasă 
singur, când mi-e lumea mai dragă îl simt covrig la picioare. Nu s-a ţinut 
după noi, anțărţ, până în împărăţia turcului? 

Radu Andronic începu să râdă. 

— De-asta îmi stai bubă de două zile? 

— Dumnezeu a umplut punga boierului cu aur și a ţăranului cu milă. Se 
vede treaba că mântuise galbenii... 

— Păi bine bre, Machidoane, chibzuiai să-l luăm la Paris? 

— Nu chibzuiam eu, el netotul... Cu două zile înainte de a mă urni din 
Chipriana, a simţit că urzesc gând de ducă. Nu-i mai intra nimeni în voie, 
nu mai mânca, şi tot cu ochii după mine. Mă ruşinam să-l dezmierd. Până la 
urmă, l-a cetluit Smărăndiţa în lanţ. M-am uitat la el din uliţă. Încremenise 
stană cu ochii năpădiţi de lacrimi. 

— Să nu-mi spui că plângea! 

— Mai dihai ca un prunc, logofete! Mi-a fript inima, ticălosul. Oftă și 
se îndepărtă câţiva paşi. Boier Andronic săltă din umeri apoi lăsă 
genunchele în colbul ogrăzii şi cercetă încă o dată potcoavele bidiviului. 

* 

Podul Şerban Vodă se afla înțesat de mulțimea târgoveţilor holbaţi la 
alaiul strălucitor al baronului von Blaremberg. Caleașca străjuită de oștenii 
nemți și fustașii lui Vodă înainta la pas, croindu-și drum poticnit. Soarele 
amiezii aprindea fulgere în bumbii și ceaprazăria aurită a imperialilor spre 
care pruncii, cățărați pe umerii nevestelor rămase în priveală, își îndreptau 
braţele scoțând ţipete mici şi ascuţite. Câţiva gură-cască fâlfâiră marame și 
baronul le purtă răspuns, clătinând capul cu bunăvoință. 

Filip D”Antin, călare, învăluit în mantie vișşinie, lipea zidurile 
Doiceştilor. Când întâmpină ochiul lui von Blaremberg, purtă bastonașul la 
tâmplă. Zâmbiră amândoi şi, după înţelegere, franțuzul dezmierdă coama 
armăsarului. Aţa avusese multe noduri, dar în cele din urmă pânza se ţesuse 
potrivit dorinţei. 

Mulţumit pe de-a-ntregul, contele de Saint-Lô îşi vârt adânc pintenii în 
pântecele calului. Armăsarul necheză ridicându-se buestru pe picioarele de- 
ndărăt. Întoarse spatele mulţimii şi retezând podul apucă drumul Craiovei. 

Franțuzul mâna iuteş adunat peste grumajii calului. Mantia vişinie 


aninată de umeri flutura rămas-bun cetăţii de scaun a Valahiei. 
* 


Ocări şi strigăte de spaimă îl smulseră pe Machidon gândurilor. Se 
răsuci nedumerit, apoi ochii îi crescură talgere nevenindu-i să le facă 
încredințare. O cotarlă albă, cât un berbece, trecută prin ploaie cu clăbuci și 
leşie, dăduse iama prin bujorii jupânesei Irina. Petalele zburau în văzduh 
fluturi purpurii. Zarva sperie căţelandrii care se jucau în tihnă, asmuțţi 
potăile megieşilor, alungă somnul păsărilor. 

Ferind pietrele și sudalmele slugilor, dulăul alerga zmeu spre slujitorul 
logofătului. Făcu roată curtea și i se tupilă cu gâfâit la picioare. Coada 
lăţoasă, colbuită și năpădită de ciulini, vântura aprig în vreme ce ochii 
cercetau cu teamă de ispravă spre chipul stăpânului. De grumaji îi atâmau 
zdreanţă verigile unui lanţ rupt. Țăranul, cu nod în gât, îl cuprinse în braţe și 
limba lui Simion, zălud de bucurie, începu a-i spăla harnic obrajii. 

Logofătul Andronic îi dezmierdă creștetul apoi sări în şa. 

— Pesemne că așa-i scris în stele. Să se holbeze Parisul la doi valahi și 
un câine din Chipriana. 

Jupâneasa Irina, uitând să-şi tânguie bujorii, rămase cu ochii după 
drumeţi, până ce pieriră astupaţi de zidurile Dudescului. Ferind copitele 
armăsarilor, Simion zburda fluturându-și coada cu canaf de scaieţi. 

Ținură întinsoarea până la marginea Bucureştilor. Aici, dinaintea 
ultimei case, o ghimirlie de vălătuci cu acoperiș de stuf şi geamuri albastre, 
opriră închinându-se pentru drum fără primejdie. 

Un moşneag, cu bărbia rezemată în toiag, stâlpea ulucile ştirbe. Le dădu 
bineţe, dar vorbele își rătăciră drumul în caierul bărbii. Călăreţii erau 
chipeşi şi plini de vlagă, după cum tot chipeș i se păruse și străinul cu 
mantie vişinie... 

Închise ochii toropit de căldură. Tinereţea e cilibie. Gândul 
moșneagului se întoarse înapoi, sări zăplazul veacului şi lepădând toiagul 
poposi în anii bucuroși ai celuilalt mare Basarab, Vodă Matei. 

— Grobiană vreme, moş Pahomie! zice ucenicul cercetând noaptea 
prin ochiul ferestrei. Vai de vieţişoara bietului călător! 

— De, măi Niculăiţă... 

Ploaia cosită de răsuflarea muntelui plânge la geam, lipeşte frunza viței- 
de-vie aciuată sub streașină. Conacul își înalță ţiglele ude către poalele 
cerului. O bucurie tainică îmi cuprinde trupul. În chilie miroase a cald, a 
tihnă domoală, oloiul din candelă și busuiocul rânduite la icoană născocesc 
mireasma cămeșşilor curate, sub saltea mă așteaptă un arșin de cârmaţ 
ardelenesc și-o azimă... Ucenicul a însănătoșit focul din sobă cu lemn de 


salcâm și acum mucărește lumânările. Cat la el ș-odată mi se frânge inima. 
N-a mestecat, sărmanul, decât o frunză de curechi murat spre chindie, aşa 
cum povăţuiesc sfinţii părinţi în zilele de post și rugăciune. 

— Foame mare, Niculăiţă! 

— Eh, amu dacă s-a călătorit ziua, se cheamă că am dobândit izbândă 
asupra necuratului. Noapte bună, moș Pahomie! 

— Noapte bună. 

Ucenicul trece în chilioara lui. Nu închide bine ușa că mă și răped să-i 
dau ascultare pântecelui. Of, nevrednicul de mine! Trag nădejde că bunul 
Dumnezeu cunoaște beteșugurile care mă cearcă pe dinăuntru și m-o osândi 
cu măsură în ziua aceea... 

Adaug la răbojul păcatelor încă unul și-mi îndulcesc ceaiul mușcând 
din zahăr după obiceiul rutenilor și-l sorb din farfurioară. Urgia zgâlțâie 
ferestruica, ploaia zugrăvește cu degete ude pe sticlă pârâiaşe subțiratice. 
Vorba lui Niculăiţă, vai de bietul călător! 

Doamne ajută! De-amu, frate cetitorule, vom purcede la drum către 
inima Franciei dimpreună cu oamenii lui Vodă. De la bun început se cere 
să-ţi fac înştiinţare că osteneala umbletului e cu dobândă întreită. Păi ce 
socotești domnia ta, că se călătorea ca pe vremea noastră? Te sui adică în 
tren și neamţul îndeamnă calul dracului să alerge cu zece mii de stânjeni 
într-un ceas, de nu vezi înaintea ochilor! Trebuie să știi că asemenea 
născociri satanicești nu s-au pomenit în acele vremi. Bieţii creștini, ce să 
facă şi ei, bolteau căruța cu coviltir, înhămau șase harmăsari, băteau în 
lemn să alunge ceasul rău și Dumnezeu cu mila! Și dă-i hurducăială pe 
acele drumuri năpăstuite de colb, și dă-i opinteală să scoţi roata înfundată 
în glod până la butuc pe drumuri vătămate de ploaie. Dar se mai frânge 
osia, dar se mai betegește pomoștina, dar se rupe lamba.!... 

Vezi dară, de ce umblă vorba că sudalmele cele spurcate le-au născocit 
harabagiii. Mai cu huo, mai cu hăis, căruţa noastră ajunge, să zicem, sub 
streașina codrului. Aici altă bucurie. Trebuie date bineţe tâlharilor, ciotcă de 
pistoale și flinte, date punga și caii, și veșmintele... 

Socoteşti, domnia ta, că o singură oară au pătruns pe ulițele târgului 
boierii și cucoanele dumnealor numai în izmenuţe şi cămeșuici? Ai să-mi 
spui, frate cetitorule, că logofătul şi Ilie Machidon umblau călare. Ei, iaca, 
ne-am procopsit! Nu vorbi, rogu-te, cu păcat. De potcoave prăpădite, auzit- 
ai? Chingi de șa rupte, pomenit-ai? La vreun rateș te-ai oprit să ospătezi? 
De când e lumea și pământul mangosiţii de hangii botează vinul şi 


necinstesc bucatele gătind în oloi rânced. Și-apoi ţine-ţi pântecele de cârcei, 
Machidoane! Oprește din fântână în fântână să stingi pojarul dinăuntru, 
logofete!... 

Să nădăjduim dară că va ploua cu noroace în drumurile slujitorilor 
valahi şi având îngăduința domniei tale, frate cetitorule, să pornim și noi 
moşnegeşte pe urmele dumnealor. 


25Îmi plac roşcovanele (fr.). 


Capitolul VII - Pe drumurile împărăţiilor 


Când logofătul Radu Andronic și slujitorul său făcură popas la Veneţia, 
clopotele Campanellei băteau de zece ori. Noaptea zvârlise pe cer Crai-nou, 
sprinten, alcătuind pojghiță de sticlă lăptoasă palatelor din marmură. Ici- 
colo, fanare cu înflorituri arăbeşti scoteau braţe lungi din zidurile caselor. În 
lucoarea lor, podurile își săltau spinările mlădioase, laguna zvonea 
necontenit clipocindu-i lui Ilie Machidon, om de șes, tainică primejdie. 
Simţea apa vie, vrăjmașă, mereu la pândă. Pe unda ei lunecau lotci lungi, 
sulege, cu nasul în vânt asemenea papucilor de cadână. Le cârmeau stând în 
picioare bărbaţi novaci, în ilice neguroase și cămeși albe. Gardinile largi ale 
pălăriilor le ascundeau ochii. Cântau fără istov, necruțând vlaga glasului, iar 
dinţii le sclipeau lamă de stilet pe chipurile noptatice. 

În cafasuri, se vedeau muieri gătite ca în duminica Floriilor, cu un ochi 
la țesătura din poală, iar cu celălalt la uliţa apei. Sub ferestrele năpădite de 
roze sângerii, cete de patru-cinci bărbaţi, învăluiţi în mantii, muchelefi şi 
aromaţi, zbârnâiau din dible fără arcuş ostenindu-și gâtlejul după măsura 
celor din bărci. Drept răsplată, primeau boboc de floare ori răvăşel azvârlit 
iute de degete subţirele, împodobite cu ghiuluri scumpe. Nu dormea o 
singură fereastră în toată Veneţia. Oamenii se preumblau fără grabă cu 
popas la fiece colț de casă, chibzuind cum să-și gâtuie vremea. 

— După socotelile mele, glăsui Ilie Machidon, pe-aici crâșmele trebuie 
să stea înșirate mătănii. 

Logofătul îl cercetă zâmbind. 

— Şi care ar fi, rogu-te, acele socoteli? 

— Când iazul e la doi paşi, scoţi cu ușurință vinul de unde cântă 
broasca. 

— Dovedeşti judecată adâncă, Machidoane. Chibzuiam să-ţi răsplătesc 
truda drumului cu un cofăiel-două, dar teamă mi-e că n-ai să-mi ierţi 
îndemnul la asemenea lucrare. 

— Nu-ţi face griji, boierule, m-am deprins să tot iert... 

— Am uitat că baţi zece ani de însurătoare. 

— Şi doisprezece, de când călătoresc sub poruncile domniei tale. 

Radu Andronic râse mulțumit de răspuns. 

— Cum ţi se pare târgul? 

— Umblă la noi o vorbă, spuse Machidon cercetând împrejurimile: 
Găina megieşului e totdeauna curcă... Caut la creștinii iştia care stau de 


caraulă şi mă întreb ce spaimă îi încearcă. Tătarilor le-au tăiat moldovenii 
drumul, iar foc să tot dea Dumnezeu, că apă de stins pojarul e destulă. 

— La câte ceasuri vă culcaţi în Chipriana? 

— N-avem ceasornic în sat, logofete, care să ne vestească osteneala și 
de aceea ținem seama găinilor. Poate cu pildă mai procopsită, izbuteam a 
rămâne holbaţi până la dezlegarea zorilor. 

După multe ocolişuri prin ulicioare strâmte și învârtite, slujitorul se 
încumetă iar: 

— Cunoşti târgul, logofete, ori umblăm după coada prepeliţei? Să 
întrebăm vreun balaoacheş din aiștia și poate s-o îndura să ne îndrume. 

Radu Andronic îi scrută chipul tras, cu umbre sub ochi. Goneau de 
paisprezece ceasuri şi Machidon își simţea spinarea acăriţă. 

— Ai cam ostenit, împărate. 

— Ferit-ar sfântul! Până să mă prăval, mai apuci domnia ta să-ți aprinzi 
ciubucul. Proaspeţi ca roua, numai buni de înfruntat drum îndelungat, sunt 
şi işti cai. Barem bietul Simion, de-atâta vioiciune și-a prăpădit coada în 
țărână. 

Logofătul se uită la câine, pășea domol cu capul în pământ și urechile 
pleoştite. Limba îi spânzura cârpă. 

Descălecară în faţa unei osterii. Deasupra porţii, în bătaia vântului 
spânzura un botfor strălucitor după numele crâșmei: La ciubota de aur. 
Înainte de a întâmpina năvala argaţilor, boier Andronic grăi către slujitor: 

— Să fii cu luare-aminte la arme și chimir, căci talienii sunt sprinteni de 
mână. Încolo se dovedesc cugete pioase, cu dragoste de semeni. 

— Te pomeneşti că-s neamuri cu finu-meu Dobrică din Chipriana. 

— Vameşul? 

— Vămuiește el, ce-i drept, dar numai la drumul mare. Află dară că 
Dobrică aista a despuiat un neguţător în miez de iarnă până la izmană. 
Marama însă tot i-a lăsat-o, să aibă cu ce-și șterge nasul. 

Hangiul îi întâmpină în prag cu temenele. Hodorogi ceva către slujitorii 
ce luaseră caii, apoi începu a măcina pe nerăsuflate speriind urechile lui 
Machidon. "Țăranul se uita hăbăuc la gura largă în care vorbele se buluceau 
dându-și coate, hăituite parcă de vrăjmaș ascuns în gâtlejul creștinului. 
Simion da târcoale meselor lungi cu ochiul lăcrămând spre blidele de 
cositor, umplute cu maţe de cocă şi vârfuite cu cârnaţi. 

Două slujnice rotofeie și stăpâna, ţunţurlie, toată numai gropiţe și 
cârlionţi, grijeau de bărdacele drumeţilor turnând vin limpede, zmeuriu ori 


ca untdelemnul, din căni înalte cu capac de argint. 

Radu Andronic ceru două odăi, hârdaie cu apă dată în undă şi cina. 
Urcară treptele dintâiului cat. Un slujitor le deslușea drumul păzind în 
căușul palmei flacăra lumânării. 

Către miezul nopţii, logofătul își fuma ciubucul într-un jilț înalt cu braţe 
şi urechi de catifea. Prin fereastra deschisă, vântul cuminte aducea 
răsuflarea lagunei — zid, lemne şi buruiană putrezite de apă — crenelurile 
palatelor zimţuiau cu horbotă de argint zarea. Din depărtare venea zvon de 
vâsle, viersul vrăjit al gondolierilor. În sfeşnicul de pe gheridon stăruia 
flacăra unei singure lumânări. Liniştea încremenită a odăii îmbia la somn. 

Un zâmbet adie pe chipul logofătului. Se mişca clanţa ușii. Cineva o 
apăsa cătinel, ferind zgomotul. 

„Nu te încrede în zăvorul cămării”, îl povăţuise boier Costache. Nici 
măcar nu se ostenise să-l tragă... Apoi ușa se deschise desluşind în prag 
trupul subțire vargă al lui Filip D’ Antin. 

Radu Andronic îl cercetă iute. N-avea arme. 

— Pofteşte înăuntru, Saint-Lô, râse încetișor, și du-ţi gândul până la 
capăt. 

— Am încurcat odăile, se vede treaba, şi îmi cer cuvenita iertare, spuse 
franţuzul înaintând. 

Logofătul râse din nou. Nu intri în cămara ta ca în biserică, cu pași de 
pisică luând aminte să nu strici liniştea. De altfel, franțuzul nu se opintea 
spre a-l încredința de minciună. Pe chipul prăvalnic uimirea n-avea vlagă. 

— A! logofătul Andronic! 

— Nu te așteptai să mă întâlneşti? 

— De bună seamă! Să înțeleg oare că vinul și muierile Valahiei și-au 
vlăguit farmecele? 

— Pricepi repede, conte. 

— Poate că ţinerea de minte nu mă ajută, dar nu ştiu să-mi fi împărtășit 
la Bucureşti gând de călătorie. 

— Voroava ne-a fost scurtă, căci trudeam amândoi la ospăţul clucerului. 
De altfel hotărârea am luat-o a doua zi. Moșnegii noștri povăţuiesc ca 
voinţa şi fapta să meargă într-o glăsuire. 

— Cobori dintr-un neam de înţelepţi, rânji D’ Antin. Ai şi altă învăţătură 
să-mi aduci? 

— Da. Când baţi drumurile stăpânite de lotri, bine e să nu le deprinzi 
năravul. 


Contele de Saint-Lô zâmbi, şi ochiul teafăr scapără fulger verde pe 
obrazul sulemenit. Radu Andronic îi arătă perechea jilțului în care se afla 
tolănit. 

— Teamă mi-e să nu te ostenesc. Ai înfruntat drum greu. 

— Nu mai anevoios decât al domniei tale, surâse logofătul. Iar la 
Veneţia, spune un cuvânt vechi, doar bătrânii dorm. Tinerii se culcă. 

Franţuzul se lăsă pe braţul jilţului rezemând un cot de fereastră. În jurul 
lui plutea aromă de ambră şi tuberoze. Luna își azvârlea lumina pe degetele 
lungi catifelii, ghiulurile îndesate îi astupau încheieturile. 

— Eşti stup de pilde, logofete. Cea despre deprinderea năravurilor mi-a 
plăcut în chip deosebit. Îţi voi încredința şi eu una, culeasă pe malurile 
Dâmboviţei. 

— Să înţeleg oare că pentru asemenea treburi cinstește domnia ta ulițele 
Bucureştiului? 

— Înţelegi degrabă... Acea zicală povăţuieşte să asculți povaţa popii, 
dar să nu faci ca el. Valahii nu dispreţuiesc năravul tâlharilor. Înainte de a 
părăsi cetatea de scaun m-au sărăcit de straie. 

— Cum a fost cu putință? Domnia ta mânuiește spada cu rar meșteșug, 
iar mintea nu ţi-era păienjenită de vinars. 

Filip D’Antin își arătă dinţii. Din pricina chipului ghilosit și a buzelor 
înviorate cu roșu de Spania semăna cu un pehlivan. Un pehlivan primejdios. 

— De unde şti, logofete, cum mă slujesc de spadă? 

Radu Andronic stinse luleaua. În ochii negri încreţiţi de râs scăpărau 
lumini jucăușe. 

— E lesne de prepuit pentru oricine te priveşte. Dintâi, ţi-o mărturiseşte 
boiul sprinten. Anii ţi-au înspicat tâmpla, dar n-au vătămat tinereţea 
trupului. Când spada prinde rugină, pântecele sporeşte. Şi-apoi nu te-ai fi 
încumetat să porți comoară de giuvaiericale, la orice ceas, aţâţând ochii şi 
hangerele lotrilor, știindu-te fără vlagă. De aceea mă uimeşte că pumnalele 
tâlharilor te-au biruit. 

— Nu cu spada m-au înfruntat, ci cu viclenie. Logofătul clătină capul: 

— lar domnia ta n-ai deprinderea vicleşugurilor. Te ascult cu părere de 
rău, asemenea isprăvi nu fac cinste Valahiei, iar Măria Sa veghează cu 
strășnicie ca avutul și făptura străinilor să nu fie vătămate. Sârgul lui Vodă 
sporește când acei străini se dovedesc prieteni. Or, domnia ta ai dovedit-o 
cu prisosință. Răsuflă cu obidă: Ne-ai prins la strâmtoare, conte. Dacă în 


târgul Bucureştilor s-ar fi aciuat şi altă sămânță de oameni, puteam pune 
fapta pe seama lor spre a ne spăla obrazul. 

Gândul la neguțătorii greci şi armeni buluciţi în cetatea de scaun a Ţării 
Românești, ca babele la poarta raiului, stârni zâmbetul franţuzului. 

— Ai ridicat jalbă? întrebă Radu Andronic. 

— Nu. 

— Pricep, te zoreau treburile. 

— Dimpotrivă, zăbovesc cu bucurie ori de câte ori se ivește prilejul, 
căci drumurile mele nu sunt poruncite. 

— Am băgat de seamă. Când risipeşti cinci zile ca să ajungi la Veneţia, 
e la mintea cocoșului că nimic nu te gonește... 

Îl zădăra pe franțuz. Pentru a cuprinde în cinci zile drumul din 
Bucureşti în lagună, D’ Antin trebuise să rămână călare optsprezece ceasuri 
din zi. 

Contele de Saint-Lô îi căută privirea. 

— Ai ochiul limpede, logofete, iar cei care și-au încrucișat spada cu a 
domniei tale zvonesc prin iad că n-ai potrivnic pe măsură. 

— Călătoreşti mult... 

— Un asemenea novac, urmă franțuzul dezmierdând braţul jețului, 
poate dobândi averi fără seamăn dacă-și dă silința. 

Radu Andronic îl cercetă printre gene apoi își aprinse luleaua. 

— N-am ucenicit printre lotri şi nu ie stăpânesc meșteșugul. 

— Cunoşti în schimb vicleșugurile umbletului de taină. 

— Oare contele de Saint-Lô are nevoie de un slujitor? 

— Regele Soare. 

— Bag de seamă că pofteşti să ajung la sapă de lemn. Vistieria lui 
Ludovic geme de slăbiciune. 

— Pofteşti să cred că te-ai vinde necredincioșilor, spre pildă, numai 
pentru că au vistieriile pline? 

— Nimeni nu trăieşte de două ori, rosti Radu Andronic, lepădând fumul 
pe nări, iar averile fără seamăn de care pomeneai nu se dobândesc prin 
credinţă. 

Se cercetară în tăcere. Filip D’ Antin desluși şiretenia logofătului. 

— M-aş bucura să cred că șuguieşti. 

— Te-au supărat vorbele mele, senior D'Antin? Aş fi nemângâiat căci 
n-au izvodit din gând rău, ori spre a te umili. Domnia ta cunoşti năravul 


valahilor de a găsi mereu prilej de șagă. Îmi cer cuvenita iertăciune şi te 
poftesc a deşerta dimpreună o carafă de vin. 

Înşira molatic, cu zâmbet în ochi, cuvinte de prisos care nu lecuiesc 
rana. Cuvinte născocite de canoanele creșterii alese ce te deprind cu 
vorbirea mieroasă, strai străveziu gândului neobrăzat. 

Contele se ridică sprinten din jilt. Îşi ţinea ciuda bine ascunsă sub 
sulimanul obrajilor. 

— Sunt prea ostenit căci, după cum ai băgat de seamă, nu mai am vlaga 
tinereţii, iar mâine în zori încalec. Vom bea carafa cu alt prilej. 

— Nădăjduiesc să-l găsim, surâse Radu Andronic. Ochiul verde al 
franţuzului sticli: 

— Eu sunt încredinţat. 

Logofătul îl însoţi până în prag. Aici D'Antin păru să-și aducă aminte 
de ceva și scoase din clapca cingătorii o fâşie de pergament răsuriu, mică și 
rotundă cât oul, cu marginile aurite. 

— De când am părăsit Valahia mă bate același gând. Tâlharii m-au 
despuiat pizmuindu-mi veșmintele. Aci se află numele meșterului din Paris 
care-mi taie hainele. Poate ai bunătatea, logofete, s-o înmânezi poftalnicilor, 
odată întors la București. 

Boier Andronic azvârli pe mescioară fâșia de pergament, îşi lepădă 
râzând halatul, trase pe mâneci ceapchenul și ieși din cămară. Cu ultimele 
sale cuvinte hainitul voise să-i înfăţişeze că a ghicit tâlcul veșmintelor 
prădate și pe cel care poruncise isprava. 

În dreptul uşii lui D"Antin, îşi drese glasul cu zgomot, răspunse apăsat 
bineţelor unui călător închipuit, şi coborî în cârciumă. Zăbovi la tejgheaua 
geluită cale de-o cupă de basamac, secată din patru înghiţituri, după care 
urcă pisiceşte treptele celor două caturi pătrunzând în podul hanului. Călca 
cu luare-aminte printre bodroanţe și lemne vechi, saltele betegite, paturi și 
mescioare șchioape, lighene năpădite de rugină, şi sumedenie de alte 
boscârţe lipsite de trebuinţă. 

Înainta ţinând seama ferestruicii unde păianjenii statorniciseră pânză 
groasă. Ajuns în dreptul ei se lăsă pe pântece lângă o sobă de tuci îngropată 
într-un maldăr de paie şi lipi ochiul de crăpătura bârnelor. Îşi recunoscu 
cămara, halatul de atlas lepădat la întâmplare, luleaua cu găvanul scobit în 
ambră. 

Cu urechea ciulită, Filip D'Antin, conte de Saint-Lô, meşterea cu un 
briceag asupra sunducului persian, cercând zadarnic să-i vină de hac 


încuietorii rânduite de un lăcătuș din Lipsca. 

Radu Andronic, cuprins de veselie, se întoarse în cârciumă și ceru încă 
o cupă de vinars. 

A doua zi, pe răcoare, dinaintea geamurilor oblonite ale mușteriilor 
care-şi mai măcinau somnul, Filip D"Antin se afla gata să încalece. Cerca 
chingile şeii când i se înfăţișă Ilie Machidon cu o teșcherea mică însoţită de 
răvășel din partea logofătului. 

Ca totdeauna când se simţea încolțit, franțuzul îşi purtă mai întâi 
degetele pufoase la grimeaua de pe ochi. Slujitorul n-avea poruncă să 
aştepte răspuns, căci pierise. 

Nu-mi plac datorinţele, conte, scria logofătul, și cum nu ţes aceeași 
încredere plină de nădejde în viitor, după pilda domniei tale, pentru a 
aştepta altă răscruce de drumuri unde să ne întâmpinăm, încerc să te 
răsplătesc acum în chip neînsemnat. Pentru mărinimia de a fi dezvăluit 
tâlharilor valahi numele meșterului croitor, primeşte, rogu-te, cheile din 
punguţă. Sunt ale sunducului persian. Nu ţi-am desluşit, şi-mi pare rău, 
monseniore, că rătezului nemţesc nu-i vine de hac stiletul. Ți-aş fi scutit 
osteneala. Sluga domniei tale. Radu Andronic, logofăt. 

* 

Târgul Lyonului, va istorisi Ilie Machidon mai târziu, după ce aveau să 
se întoarcă în Valahia, îi plăcuse cel mai mult. Aici, printre casele din bârne 
cu acoperământ plumbuit, ori din ţigle ghiordii, cu volbură de adormiţele și 
glicină la fereşti, şi bănci vechi dinaintea porților unde jupânesele își 
ostoiau, după asfinţit, dogoarea obrajilor deşertând bărdace cu zeamă rece 
de mere, ori sporovăiau sub umbrare de viță strângându-și mereu nodul 
maramelor, slujitorul se simţise mai aproape de Valahia. 

Pe ulița mare, străjuită de ulmi, treceau călăreţi, se strecurau anevoie, 
printre orătănii slobode, căruţe și glasuri ascuţite, negustorii ocoleau stivele 
de lemne vârfuite și câini ulițarnici care picoteau la soare. La catedrala cu 
ziduri cenușii şi turnuri suliță, înalte de pieptănau bărbile sfinţilor, privirea 
slujitorului nu zăbovi, după cum nu luă aminte nici la regele dăltuit în piatră 
din Piaţa mare. Cât despre franţuşte, acestea rămâneau cu mult în urma 
venețienelor şi a nemţoaicelor. Placă cui vrea — și mai cu seamă logofătului, 
ai cărui ochi căutau fără astâmpăr la fustele unduioase, înveșmântate câte 
trei-patru o dată — nasurile lungi de un deget cu nări lipite, dinţii despicaţi 
de strungăreață, părul fumuriu cum e grâul uscat de secetă. 


În dughene se afla vavilon de trenţe şi bucate. Căscând ochii la 
tapiseriile de Flandra, din Auvergne şi Bergam, la sticlăriile din Orleans, 
faianţele din Nevers și Rouen și oglinzile din Saint-Gobain, holbându-se la 
crivaturile înalte, perdeluite, cu podoabă de pene și panglici, Machidon găsi 
o bucată de mătase neagră, lucioasă, chindisită cu păuni de aur. Îi dădu 
târcoale un ceas până ce-și luă inima în dinţi și o ceru neguţătorului cu gând 
s-o ducă Smărăndiţei. 

Nu-i vorbă, gemea Valahia de atlasuri și brocarturi, şi zaramfiruri, şi 
catifeluri, şi adamascuri, dar asemenea țesătură minunată izvodită de mâini 
vrăjite nu-i fusese dat să vadă. Ciudat i se păru slujitorului că jupânul nu 
voia să-i reteze atâţia coţi cât îi poruncise. O ia pe de-a-ntregul, ori cale 
bună. Îndărăpnic neguţătorul, dar şi Machidon ţinea catâr în ogradă, spre 
pildă. După ochiul și socotinţele sale, cinci coți ajungeau pentru rochia 
Smărăndiţei. Rămase pe a jupânului și numără în palmă treizeci de livre și 
şaptesprezece soli. 

Când, bucuros peste măsură, desfăşură țesătura dinaintea logofătului, 
acesta începu a râde cu lacrimi ţinându-se de ziduri. Îi desluşi că mătasea e 
adusă din îndepărtata Chină şi îndeplineşte slujbă de despărţitoare în 
iatacele avuţilor. În spatele ei se ascund isprăvile ce nu se cuvin a fi 
săvârşite în priveala altora, şi de aceea negustorul nu se învoise a scurta 
bucata. 

Pleoștit, Machidon întrebă: 

— Cum spune domnia ta că se cheamă această despărţitoare? 

— Paravan, rosti desluşit logofătul, sughițând din pricina râsului. 

— Paravan... Tot astfel dondănise și mămularul cela blestemat... 

Îşi rândui musteaţa zâmbind: Ştii ce-a spus Vasile Tătăraş când şi-a 
prăpădit cușma în apele Milcovului și n-a mai putut-o ajunge? 

— Îmi fac nădejdi c-o să aflu. 

— „De-amu fie de sufletul lui tataia, că tot nu m-am spetit cu pomenile 
când o murit.” Ţi-o dăruiesc dară domniei tale, chibzuind că soacră-mea va 
pricepe lesne, pe cealaltă lume, gândul meu bun. 

Logofătul îl împinse de umeri spre ușă poruncindu-i hodină. Peste patru 
ceasuri aveau să se pornească iar la drum. Într-o zi şi-o noapte, urgisind 
armăsarii, socotea să ajungă la Paris. 

Când Radu Andronic încuie obloanele, pieri de la fereastra casei de 
peste drum și ochiul lui Filip D'Antin. 


O dată cu zorile, Ilie Machidon strânse în pripă calabalâcul, griji de cai, 
apoi la porunca logofătului se întoarse în crâşmă, căci cuvenit era să 
astâmperi glasul pântecelui înainte de a te încumeta la drum anevoios. 

Se aflau singuri la ceasul acela timpuriu. O slugă, cu ochii încleiați de 
somn, picotea pe băncuţă tresărind sub dezmierdarea muştelor, alta ştergea 
în dorul lelii pocalele cositorite şi le rânduia cetățuie pe marginea tejghelei. 
Aromă îmbietoare venea dinspre cuhnii și Simion, poftalnic, se zbuciuma 
sub masă priponit între ciubotele stăpânului. Când tipsia încărcată de bucate 
poposi dinaintea drumeţilor, izbuti să se smulgă și săltând pe labe se rezemă 
de marginea mesei fără a cuteza însă altă necuviință. Era înalt acum cât 
Machidon, ai fi zis că stă pe scăunaș poftit să se îndestuleze, doar că-i 
lipseau blidele. Radu Andronic îi zbârli creștetul și urechile lățoase, apoi se 
răsuci spre hangiu: 

— Cu multă cinste ne îndatorezi, jupâne. Ţi-ai scurtat noaptea spre a ne 
ospăta cu mâna domniei tale și după soiul merindei chibzuiesc că somnul 
nu ţi-a lipit geana. Asemenea vipt nu găseşti nici în hanurile vestite decât la 
prânzul cel bun. 

Pe talger se aflau două prepelițe grase, bine rumenite, iepure mărunțit și 
apoi păturit în aluat ce prinsese coajă ruginie la flacăra cuptorului, o zeamă 
aurie de găină şi o ciozvârtă de urs dreasă cu usturoi și pătrunjel. Hangiul se 
închină purtând mâinile la piept. 

— Mi-ai spus aseară, monseniore, că pornești la drum lung și doreşti să 
fii trezit înainte ca luceafărul dimineţii să piară de pe cer. La astfel de drum 
se cer bucate calde care să aţâţe vlaga. Trag nădejde că în viitor domnia ta 
nu va ocoli hanul nostru. 

Se îndepărtă după pilda racului, cu spinarea încovoiată şi temeneli dese. 

În vremea aceasta, Simion, săgetat parcă de bondari, schelălăia înfundat 
şi se învârtea de colo-colo fără astâmpăr. Acum zgrepțăna masa, acum o 
făcea roată, mârâia, urca primele trepte ale scării şi se întorcea în goana 
mare. Machidon îi zvârli o aşchie de carne, dar cotarla o făcu mototol în 
rumegușul dușumelei. "Țăranul, mânios, nu-l mai luă în seamă şi se întoarse 
la bucate. 

— Vinovat îi stăpânul, nu dobitocul, mormăi înciudat. L-am căutat de 
păduchi și amu îmi zvârle el cuşma în țărână. 

Logofătul cerceta câinele cu luare-aminte. Nu rostise o vorbă și 
Machidon, temându-l supărat din pricina marazurilor lui Simion, cercă să-i 
abată gândul apucând un copan de prepeliță. Radu Andronic îi prinse mâna. 


— Ce-i cu Simion? 

— Nu ştiu, logofete. Când m-o prinde durerea de ceafă și pentru ţâfna 
potăii, o însemna că-s chivernisit de-a binelea și mi-am isprăvit grijile. 

— Ciudat... Câinele-i lacom, şi cu gândul mereu la pântece. 

— De-amu, o chibzui flămând, ce să-i fac? 

Îl cerceta înnegurat, încerca să-i citească nebunia. Boier Andronic 
apropie tipsia şi trase îndelung aroma bucatelor. Simion tăbărî asupra lui 
lovit de streche şi înfipse colții în umărul dulamei. Trăgea cu nădejde vrând 
să-l scoale cu orice chip de la masă. Palma slujitorului ţâşni scatoalcă spre 
botul câinelui. 

— Lasă-l! porunci logofătul. Merindele-s stricate de otravă! 

Machidon tresări. Pricepuse. Vorbi fără credinţă: 

— Nu merindele-s stricate, boierule, ci capul lui prost de ţăran. Otrava 
are miros... 

— Hm, pe mulţi i-a răpus arsenicul în Francia din aceeași pricină. 
Simion i-a simţit aroma. Jupâne! 

Ochii logofătului aprindeau flacără. Strigă a doua oară şi Ilie Machidon 
simţi suliți în urechi. Încercă să-l domolească cu vorbe de șagă. 

— Dacă domnia ta se teme că pântecele dulăului va avea de pătimit, 
povaţa mea cea bună ar fi să guşti dintâi... 

Hangiul se ivi cu un ştergar alb pe braţ. Văzu merindele neatinse, şi 
căută spre obrazul întunecat al boierului. 

— Nu-ţi sunt pe gust bucatele, monseniore? 

Andronic îşi dezveli dinţii în rânjet drăcesc. 

— Bucate cu adevărat gustoase sunt cele pe care le cinstește dintâi 
crâșmarul, doborât de ispită. 

— E adevăr răsştiut în breasla hangiilor. 

— Dovedeşte-l, făcându-ţi tain şi prânzind alături de noi. 

— Ne îndestulăm în cuhnii, monseniore, iar la masa domniei tale nu 
îndrăznesc a mă așeza, căci cunosc cât şi până unde mi se cuvine. 

— Poţi rămâne în picioare. 

— Iertare, monseniore, sunt prea sătul și nu tocmai sănătos din pricina 
unui vechi beteşug... 

Machidon se uită la Simion. Sta rezemat în coadă privind cu luare- 
aminte când la hangiu, când la logofăt. 

— O îmbucătură nu te va răpune, rosti Radu Andronic. Pofteşte! 


Luă tipsia şi i-o ridică până în dreptul bărbiei. Jupânul se dădu înapoi. 
Mai zâmbea, dar în priviri i se deslușea spaima. 

— Am priceput! Nu vă place vânatul. Dar pot aduce, domniilor voastre, 
alt soi de cărnuri. 

Logofătul trânti talgerele de pământ. Dintr-un pas fu lângă hangiu. Îl 
prinse de grumaji, iar cu mâna cealaltă îi trecu dinaintea ochilor stiletul. 

— Mănânci, ori te deschid! 

Vorbise fără să-şi descleşteze dinţii. Cârciumarul clătină din cap cât îi 
îngăduia strânsoarea boierului. Logofătul îl ţinea sub stăpânire cu privirea 
neagră şi jungherul. 

— Cine te-a tocmit să ne otrăveşti bucatele? 

Simţind ascuţișul în pielea grumajilor, hangiul bolborosi: 

— Iertare, monseniore... Iertare... 

— Cine?! 

— Sunt negustor cinstit și silit am fost să închei târgul. N-aș fi primit 
nici pentru de zece ori o sută de ludovici. 

— Cine? scrâșni logofătul îndesind strânsoarea. 

Ochii hangiului bulbucaţi căutau drum să iasă din găvane. Suflă gâtuit: 

— Chiorul cu faţa sulemenită. 

— Franţuzul ne-a citit cărările, logofete, deși îl slujeşte un singur ochi, 
spuse Ilie Machidon, îndemnând calul lângă armăsarul lui Radu Andronic. 

— Când te simţi cu musca pe cușmă, prepuielile nasc pui de jivină la 
fiecare ceas. Filip D"Antin a luat pilda tâlharilor de pe drumurile mării. 
Gura celui ce ţi-a văzut chipul numai jungherul, otrava şi apa o închid. 

— Teamă mi-e că n-o să aduc spor trupului mistuind bucatele 
franţuzilor. De-amu, oi zice şi eu ca Sucitu din Chipriana, când şi-a prăpădit 
desaga: mulțumesc, Doamne, c-am scăpat de cea greutate... 

— Până una-alta, să-i aduci mulţumită lui Simion, spuse logofătul. 

Machidon întinse mâna să-l mângâie. Câinele îi ocoli dezmierdarea şi 
se îndepărtă fără a căuta în urmă. Pe drum alergă doar pe lângă logofăt. Nu 
întoarse o singură privire către stăpână-su. Simion nu-i ierta obrazul ocărit 
fără pricină, iar Machidon, mâhnit, o ştia. 

* 

Lyon, Mâcon, Chalon-sur-Saone, Auxerre, Fontainebleau... 

Copitele cailor băteau drumul cel mare al Franciei străbătând sate și 
sihlă albăstrie ce-i amintea logofătului codrii moldoveni iscaţi pe valea 
Trotușului. Lăsaseră în urmă rădvane strălucitoare cu câte doisprezece 


bidivii, ori călăreţi muchelefi cu atâta prisos de odoare la pălăriile cu 
gardini largi și pe pieptul năpădit de horbotă, panglică şi bumbi, încât dacă 
mai socoteai zgărdițele de aur ce le încingeau genunchele, spada, cătărămile 
încălțeilor, mulțimea de copci şi odoare, părea de mirare că armăsarii nu cad 
răpuşi sub greutate. Căruţe proaste, încărcate cu zdrenţe, vârfuite de câte un 
prunc cu degetul în gură, catârul ori mârțoaga șchioapă ce opinteau în ham 
alături de stăpân, fereau calea. Gloata terfegoșilor n-avea grabă, părea 
pornită pe drumul acela poruncit blestemaţilor de soartă care nu duce 
nicăieri. 

Pentru a da răgaz dobitoacelor să răsufle, logofătul Radu Andronic şi 
slujitorul făceau popas în târguri cenușii, cu case răsărite din lemn și piatră, 
cu ulicioare mici, întortocheate. Castele trufaşe, iscate pe câte un gorgan 
pleșuv, ridicau stavilă privirii, ţinând sub stăpânire târgurile. Flamuri 
înguste, roşii, verzi ori albastre, crestate precum limba șarpelui, mușcau 
văzduhul vestind de departe că stăpânul întors de la vânătoare, ori te miri ce 
cumetrie în vecini, ori răfuială cu supușii, se află în bătătură. 

Ciudate i se părură însă de la o vreme lui Machidon țarina păcurie fără 
fir de iarbă, satele mute, copacii vârtoşi cu frunza neîncolţită în Florar. 

— Tot mă întreb, logofete, oare cu ce năpastă grea să-i fi obijduit cerul 
pe bieţii creștini? Ce molimă cumplită să fi răpus buruiană şi dobitoace? 
Miriştea-i seacă, nu văd fir de iarbă, oricât mi-am aţintit urechea n-am auzit 
glas de cocoș — să nu-mi zici, rogu-te, că fac zeamă din cei de tinichea 
cățăraţi în vârful casei — neam de câine nu ne-a întâmpinat, nu zăresc mâţă, 
curcă, rață, ori altă orătanie. Că foamete aprigă stăpâneşte meleagul, asta 
pricep și eu, dar ce blestem anume a pricinuit-o? 

Logofătul ţinea buzele strânse sub musteaţa subțire albită de pulberea 
drumului, ochii cercetau cu înfrigurare zarea. Răspunsul zăbovi și slujitorul 
crezu că nu vorbise îndeajuns de tare, ori că gânduri mohorâte astupaseră 
urechile boierului. 

— Molima aceasta se cheamă o vistierie goală, Machidoane. Ludovic a 
secat-o bătând războaie ce au sporit hotarul Franciei şi i-au înălțat steaua pe 
bolta Evropei unde ţara Bourbonului se socoteşte azi cea dintâi. A istovit-o 
ridicând lăcașe neasemuite spre slava Celui Veşnic, dar şi a sa, căci numele 
său va rămâne viitoriei cu zestre bogată de palate, castele și tot ce poate rodi 
mai de preţ din mintea și mâinile făpturii omeneşti. Nici un principe 
vreodată, în afară de stirpea florentinilor Medici, n-a oblăduit cu atâta 
sârguinţă stihuitorii, cioplitorii de slovă și piatră, meşterii argintari, aurari și 


ai penelului. Dar o dată cu acestea, a pierit găina cu care bunică-său, al 
patrulea Henric, se fudulea că fierbe în oala celui mai sărman dintre supușii 
săi. Osândiţi la foame, calicii au ajuns a stârpi iarba, scurmă țărâna spre a 
găsi mana pământului, rod frunzele copacilor, şi nu-i încearcă sila să se 
îndestuleze cu carne scârnavă de cloţan, cârtiță, câine ori pisică. 

Slujitorul se închină, alungând piaza rea. Îşi amintea că prunc fiind, pe 
vremea celuilalt domn, Șerban Vodă, foamete cumplită se abătuse asupra 
Chiprianei. Atunci auzise dintâia oară de mana pământului, un soi de lut 
gras. Muierile scoteau din el o zeamă păcurie ce-ţi umfla pântecele dovleac. 
Cei ortomani dosiseră în tainițele unde altădată păstrau galbenii câțiva 
pumni de mazăre uscată. Rodeau trei boabe în zi și zăceau pe vatră 
cruțându-și osteneala de a ieşi în ogradă. Dar nici atunci nu se spurcaseră 
creştinii din Chipriana cu stârvuri de dobitoace netrebnice. 

Îşi rosti gândul cu glas tare. Radu Andronic clătină capul fără zâmbet. 

— Pesemne n-aţi fost lihniţi îndeajuns. 

— Pesemne... 

Foametea își arătase colții cu patruzeci de ani în urmă poposind în 
Normandia, Anjou, Maine, Touraine, Blesois și Auvergne. Ţăranii își 
lepădaseră vetrele năvălind lăcuste asupra târgurilor. Montauban scria la 
1695 că în ţinutul său mor zilnic patru sute de oameni, intendentul din 
Limousin număra 70 de mii de suflete care-și îndopau pântecele cu castane 
putrede. Copiii răscoleau pământul cu beţişoare ascuţite în căutarea 
mortăciunilor... 

Ilie Machidon oftă îndreptându-se în șa. 

Străbăteau codru de stejari bătrâni. Cununile împreunate boltă lepădau 
umbră groasă, străpunsă ici-colo de sulițele aurii ale dimineţii. Tropotul 
cailor acoperea ciripitul păsărilor, dar urechea slujitorului deslușea la 
răstimpuri râsul ciocârliei scăpate din laţurile înfometaţilor. Simion zăbovea 
adulmecând ciuperci cu chivere roşii, ori pintenul voinicului, răsărit din 
răcoarea mușchiului catifeliu, gonea apoi cu urechile căzute pe ceafă să 
prindă din urmă călărașii. Îi opri dintr-o dată zvon de glasuri și spade 
încrucișate. Logofătul descălecă, îi făcu semn slujitorului să stăpânească 
armăsarii și, părăsind poteca, se afundă în frunziș. Călca fără multă luare- 
aminte, căci vuietul celor ce se înfruntau era mare și le-ar fi fost peste 
putință să-i audă pașii. 

Paisprezece zdrahoni din steagurile de pedestrași ale Măriei Sale 
Ludovic sârguiau să răpună un bărbat sprinten, învăluit în mantie vineţie, 


care le ţinea piept cu iscusite lovituri de spadă. Pedestrașii încercau cu 
vicleșug să-i abată ochiul fluturându-și lampioanele, pălării negre cu 
marginile întoarse, chenăruite în tertel galben și alb. Prin straiele 
desbumbate li se vedea pieptul năpădit de rapăn; tălpile ciubotelor largi, 
răsfrânte, îşi țineau zilele prinse cu capete de sârmă și sfoară. 

Logofătul părăsise Francia de șase ani, dar în ăst răstimp oștenii nu-și 
uitaseră deprinderile. În zadar ostenise marchizul de Louvois, dregător de 
seamă al Bourbonului, să dea tipar şi rânduială nouă armiei. Steagurile se 
întregeau și acum din calicii arcăniţi cu șiretenie, ori de-a sila, din pungași 
şi datornici trimiși la temniță, ucigași, vântură-lume, ori hainii care-și 
îndopau chimirul din sarea și tutunul trecute peste hotar fără îngăduința 
stăpânirii. Simbria nevoiașă — cinci bani pe zi pentru oşteanul de rând — și-o 
sporeau asudând la înălțarea cetăților, dar cel mai ades din furtișaguri 
mărunte, în satele silite a-i găzdui, ori tâlhărind la drumul mare. Oștenii 
luau pildă de la căpeteniile lor. Mareșalul de Villars nu se ruşina a porunci 
dări grele de război păstrând în teşchereaua senioriei sale o parte dintre ele. 
Celor ce-i ştiriciseră că mareșalul face rușfeturi, Ludovic le-o curmase 
scurt: „Da, dar le face şi pe ale mele...” 

— Punga, monseniore! strigă oșteanul şi drumul e al domniei tale. 

Bărbatul în strai vineţiu începuse a da semne de osteneală, încerca să-și 
țină spatele slobod. Întoarse o clipă capul, purtând răspuns spadei vrăjmaşe, 
venite lăturiş, şi logofătul desluși cu uimire grimeaua neagră care despica 
de-a curmezişul obrazul străinului. Oștenii trudeau să-l răpună pe Filip 
D” Antin, conte de Saint-Lô. 

— Franţuzul trebuie izbăvit, Machidoane, șopti Radu Andronic, 
altminteri nu vom afla niciodată ce diavolii a pus la cale cu nemţii în 
Transilvania. 

Slujitorul își făcu semnul crucii, stupi în palmă şi apucă cu nădejde 
ciomagul. Simion își dezveli dinţii, boierul trase armele din teacă. Se 
repeziră vultureşte din trei părţi. Spada şi jungherul logofătului vătămau 
încheieturile oştenilor-cumași, răsuciți spre a-i pune stavilă, născoceau 
scântei întâlnind fierul potrivnicilor. Moartea de om nu-și găsea cinstire în 
Cugetul boierului. Pe buze, îi stăruia zâmbetul cel rău iscat în asemenea 
lucrări. Patru ascuţişuri căutau pieptul logofătului. Radu Andronic le 
înfruntă bărbăţia cu lovituri deprinse sub podurile Romei, fără pereche în 
vicleșug. Patru mâini însângerate lepădară săbiile. 


De cealaltă parte, Ilie Machidon desluşea vrăjmașşilor ştiinţa bacilor din 
Ţara Vrancei. Ciomagul făcut roată frângea oţelul hangerelor subțiratice, 
aşa cum frângi osul de găină, poposind pe grumaji şi şale. Răcnetele celor 
atinși zdruncinau atunci pădurea, gonindu-i vietăţile spre cotloane umbrite. 
O buhă zgâlțânată din somn căscă ochii cât străchinioarele cercând să 
deslușească străvezimea albastră a codrului. Scânteile izvodite de ascuţișul 
spadelor alunecau fără a-i răni privirea oarbă, deprinsă a destrăma văluri 
noptatice. 

— Spor la coasă, Machidoane! strigă, râzând, Radu Andronic. 

— Mulţumesc de vorbă bună, boierule! O rugăminte aș avea, dacă 
domnia ta îngăduie. Lasă mie buruienile rămase să le aduc învățătură nouă, 
căci gustul jungherului îl știu. 

Simion îşi făcea slujba printre oştenii cu flinte. Îndată ce unul sălta 
pocnitoarea la ochi, dulăul zbura către el înfigându-i colții în ceafă. 

Filip D"Antin, sărăcit de vrăjmaşi, rămase în priveală. Ochiul teafăr 
măsura cu deosebită uimire făptura logofătului. Îşi lepădase haina. Cămaşa 
albă născocea pete fugare printre veşmintele cârjaliilor, spada şi jungherul 
țeseau giulgiu subțire cu repeziciunea ţintarului lovit de streche. Semăna cu 
un diavol. 

Haita oștenilor tâlhari se subţiase. Ilie Machidon înainta spre Saint-Lô 
cu spatele învârtind bâta. Gândul cel şugubăţ al ţăranului era să miruiască 
măcar o dată șezutul franțuzului, chipurile din nepricepere. Când scula se 
năpusti fulger spre şalele contelui, Filip D’Antin feri, vestind: 

— Stinge-ţi pornirea, slujitorule! Vrăjmaşii s-au risipit! 

Saint-Lô îşi încopcie mănușa de amandină şi porunci lui Machidon în 
valahă: 

— Scutură-mi colbul! 

Plugarul roși de mânie până la rădăcina sprâncenelor. Rămase neclintit. 
Ochii logofătului scăpărară flacără, buzele i se despicară în rânjet hain. 

— Îndrăzneala ţi-e fără pereche, conte! 

— De ce? întrebă D'Antin cu zâmbet uşurel. M-ai îndatorat 
înmânându-mi cheile sipeţelului, ţi-ai dovedit apoi dragul ce mi-l porţi, 
scoţându-mă teafăr de sub stăpânirea jungherelor vrăjmaşe. Cu asemenea 
polițe am îndrăznit a te socoti prieten. Iar slugile prietenilor mei sunt și ale 
mele. 

Râdea mânzeşte, zgândărindu-l anume. Radu Andronic îl cercetă scurt, 
apoi scăpără amnarul, aprinse luleaua și slobozi fumul zâmbind. 


— Prieten!... Doamne, cum le deslușești tu pe toate! Acum pricep rostul 
bucatelor poruncite hangiului. 

— Care hangiu? 

Logofătul căută către slujitor. 

— Vezi, Machidoane? Făptura aleasă prea lesne își uită milosteniile, dar 
aceasta nu-i o pricină care să ne sece nouă mulțumita. Hangiul din Lyon, 
conte, căruia i-ai umplut buzunările cu aur spre a ne pune dinainte merinde 
cu cheltuială. Când risipeşti o sută de livre se cheamă că datornicul ţi-e 
prieten și nu de soi oarecare. 

— Nu-ţi pricep vorba, dar mă legăn cu nădejdea că urmând împreună 
drumul mi le-oi descâlci pe toate cu rândul. 

Boier Radu Andronic rămase stană. 

— Alungă asemenea gând, monseniore. 

De astă dată ochiul franțuzului se miră cu adevărat. 

— Ce anume te împiedică? 

— Chipul domniei tale! Nu-mi place! Iar tovărăşia mi-ar plăcea şi mai 
puţin. 

Machidon strecură căutătură iute către Filip D'Antin. Franţuzul, albit 
sub suliman, încercă să surâdă. O văpaie roșie îi fulgeră privirea. 

— E bine, logofete... Preţuiesc oamenii fără ascunzișuri în vorbă. 
Îngăduie doar o întrebare. Socotindu-mă vrăjmaş, de ce mi-ai izbăvit zilele? 

Boier Radu Andronic sări fulg în șa fără a atinge scărița. Saint-Lô îi 
prinse calul de dârlogi. Sângele se vedea clocotind în vinele întunecate. 

— Aştept răspuns. 

— Am chibzuit că nu ţi-a sunat încă ceasul. Așadară, te mai îngădui. 

Filip D"Antin scăpă dârlogii şi începu să râdă. 

— Mă îngădui?! 

— Nu pentru multă vreme, spuse Radu Andronic și dădu pinteni 
calului. 

De patru nopţi ploaia ciobanului asuprește conacul. Ceasurile se târâie 
moşnegește, gheboşate de apă și osemintele frunzelor biruite în luna lui 
Brumărel. Sprijin focul cu vreascuri uscate, dar joaca flăcărilor nu izbutește 
izbândă asupra urâtului strecurat hoțeşte în chilioara mea. Îmi simt 
încheieturile posomorite, le aud jelitul. Trag oghealul pe umeri și mă aplec 
fără bucurie asupra cărţii părintelui Ilarie. 

Drumul oamenilor Măriei Sale prin acel târg al Parisului, mai bogat în 
stricăciuni decât Sodoma și Gomora luate laolaltă, îmi vatămă cugetul. Mă 


gândesc la domnia ta, frate cetitorule, carele te afli în urma lor, şi-ţi tem 
fiecare pas. Valahii şi-au păstrat trupul neprihănit de ispite spurcate, trudind 
sănătos în ceasurile de dragoste, în case și pe ulițe au răsădit fără hodină 
floarea de sulcină a curăţeniei. 

Mi se face dară inima purice ştiind că muierile lor te vor trage de 
mânecă la tot felul de isprăvi scârbavnice, că vei vedea cum preacurvesc la 
umbra șanţurilor, ori că spurcă hudiţele sub privirea călătorului. 

Ascultă ruga nevrednicului Pahomie, cetitorule, și ferește-ţi încălțările, 
dar mai vârtos cugetul de glodul acelor stricăciuni ca să nu necinsteşti la 
întoarcere ulițele Bucureştilor. 


Capitolul VIII - Târgul blestemat 


Intrară în Paris la prima scaldă a dimineţii. Lumina cenușie poposi 
dintâi pe bolta de la Domul Invalizilor, dezbrăcă de negură calul și trupul de 
bronz al lui Henric, pe Podul cel Nou, se strecură adânc pe poarta Sfintei 
Ana, de la Notre-Dame, deslușind subţioara scobită în piatră a Sfântului 
Marcel ce răpunea balaurul. Statuile celor douăzeci şi opt de răsbunici ai 
Mântuitorului, rigile Iudeei și ale lui Israel, stăpâneau catul dintâi al 
catedralei, căutând cu blândeţe asupra târgoveţilor. 

Deşi Sfântul Bernard îndemna la cumpătare „căci lăcașul cu zidurile 
acoperite de aur îşi lasă credincioșii fără izmene”, Maurice de Sully, 
feciorul unei strângătoare de vreascuri, ajuns canonic, așeză la 1163 prima 
piatră a catedralei fără seamăn în măreție şi numărul de pungi secătuite. 

Zorile îşi înfipseră torța în roza iscată din cioburi ce se afla deasupra 
porţii judecății din veac, alcătuind nimb fără asemuire Fecioarei, după care, 
păstrând cuviința, vestiră răsăritul dintâi palatelor de pe ulițele Saint- 
Jacques, Saint-Martin, Saint-Antoine şi Saint-Denis şi numai după aceea 
ciocăniră în ferestruicile ghimirliilor din chirpici şi lemn tencuite cu ghips, 
ale mișeilor. 

Cei mai harnici târgoveţi se dovedeau neguțătorii de rachiuri, își 
statorniciseră polobocul de holercă la răscruce de uliţi, abia prididind să 
umple cupele secate dintr-o înghiţitură de meșteșugarii zoriţi spre slujbă. 
Brutarii din Gonesse şi zarzavagiii picoteau pe capra căruţelor, cu hamurile 
slăbite în poala pestelcilor de piele, încredințându-se cu totul cailor care 
mânau singuri spre pieţele și halele din parohia Saint-Eustache. Deschideau 
rar un ochi spre a nu se trezi împresurați de turmele de boi, vaci şi oi pe 
care le aşteptau securile măcelarilor. Când ochiul toropit de somn nu 
veghea, se isca halima mare. Un ceas, pe puţin, îi lua neguţătorului să se 
descurce din oastea de dobitoace. Suduia, privind cruciş de mânie, maica 
netotului şi Joia lui grasă, poala Fecioarei și ibovnica preotului din satul 
celui nătâng. Ciobanul fluiera în vremea asta fără habar, în hazul 
jupâneselor pornite la târguială și al diecilor cu călimări de corn la brâu care 
se desfătau ca la panoramă. Când lumina aurie şi plină de răcoare cădea 
tremurând pe dalele cheiurilor Gesvres, La Pelletier, Conţi și Quatre- 
Nations, se iviră cu huiet, din pricina roţilor cu verigi de fier, primele 
rădvane. 


Machidon însă cerceta cu mirare mare scaunele purtate de calici, unde- 
şi odihneau trupurile groase feţele subţiri. Aceeaşi buimăceală, se vede 
treaba, îl încercase și pe doftorul englez Lister, căci, după cum însuși 
domnia sa mărturisea, asemenea călătorie necinstea obrazul Parisului. 

Privirea ţăranului din Chipriana fugi apoi la racla cu două roți — 
vinegretă — la care opintea înhămat un creştin cu trup firatic, poreclit „catâr 
botezat”. Îi dădea ajutor împingând lădoiul muierea trențăroasă, ori pruncul 
ştirb, cu privire ostenită. Picioarele goale intrau până la glezne în glodul 
negru. 

Țăranul își făcu o cruce îndesată. 

— Spune-mi, rogu-te, logofete, ești încredinţat că n-am apucat strâmb 
drumul? 

— De ce? 

— După învăţătura părintelui Sofronie din Chipriana, aşa s-ar înfățișa 
împărăţia celui cu comiţe. 

— 'Ține-ţi inima, împărate, căci ăsta-i abia începutul. 

Târgul se însufleţise de-a binelea. O dată cu obloanele ridicate dinapoia 
drugilor grei de fier ce fereau deopotrivă ferestrele avuţilor și calicilor, se 
iviră în ulițe pruncii. Desculţi, cu cămeșuicile ferfeniță, lăsând în priveală 
pântecele, viermuiau sugând din beţişoare lungi de sfeclă dulce printre 
neguţătorii care trăgeau norocul de poale încă din primele ceasuri ale 
dimineții. 

Pentru a le pricepe strădaniile răcnite cu toată vlaga gâtiței, Machidon 
le cerceta tejghelele și tarabele purtate pe umeri: gogoși și plăcinte, sau 
talpă de pus la ciubote. Negustorul era însoţit de un meșter care te slujea 
fără zăbavă, te descălţa şi, cât ai înghiți o bârdacă de zeamă din aguridă 
verde de la taraba megieșă, îți dregea încălțările. Se mai aflau de vânzare 
blăni de iepure şi mâţă, prune cu gât suleag stropite de brumă, din Tours, 
unt galben din Vannes, mere roșii smălţuite, a căror coajă fusese lustruită cu 
postav aspru, cârnaţi grași şi hribi albi, ca omătul, butii mari cu brânză 
grasă de Brie, piersici aurii din Corbeil, frunze şi coji de nucă pentru cănitul 
pletelor și musteţilor cărunte. 

Deprins cu hărmălaia din Târgul Stambulului, Ilie Machidon nu ţinea 
seama larmei, pândind paşii lui Simion care se strecura anevoie printre 
picioarele târgoveţilor. Se putea lesne rătăci în halimaua de coșuri cu marfă, 
potăi ulițamice, măgari încălecaţi de lucrători în straie din piele şi pânză 
surie, călugări și grămătici, trențăroși puși de-a curmezişul norocului. 


Jupanii, ţanţoşi, cu bărbia și nasul în vânt, pășeau măsurat spre curţile unde 
vreme de trei ceasuri aveau să împartă dreptatea. Băietani de 7-8 ani le 
țineau cu amândouă mâinile coada lungă a veşmântului, spre a nu o târî în 
glod. Aveau poruncă aspră să nu se holbeze în lături. Hazul gloatei n-avea 
pereche când, din pricina vreunei minunăţii, pruncii înţepeneau uitându-și 
slujba. Arcănit şi neștiind ce se petrece în spate, dregătorul se împiedica ori, 
opintindu-se prea tare, își lăsa bucata de veșmânt în mâna băietanului. 

Desfrânate tinere — cele sărite de 25 de ani fereau ceasurile crude ale 
dimineţii — încercau să-i ademenească vârându-le sub nas umerii calzi, 
aromiţi cu mosc, le prindeau mâna cu de-a sila, spre a-i face să-și întoarcă 
ochii la obrajii trecuţi prin făină de Veneţia, a căror albeaţă o sporeau 
„muștele” — bulzuri cât gămălia din tafta neagră — aciuate pe bărbie, ori în 
puful auriu de lângă ureche. 

— Nu te holba, Simioane! porunci Ilie Machidon, răsucindu-se spre 
câine. la pildă de la mine şi mai vârtos pilda logofătului. Amarnic mă mai 
mustră cugetul c-am îngăduit să ne urmeze rigoarea asta de dulău. Domnia 
ta ştii cum îi ţăranul, deprinde repede... 

În Piaţa Dauphine făcură popas. Logofătul descălecă și prinzând calul 
de dârlogi începu a trece prin sita ochilor mulțimea de pierde-vară, oșteni şi 
podărese, învățăcei, fără dor de școală, paji, teleleice, borfaşi şi coţcari. Se 
îmbulzeau să vadă drăcăriile păpușarilor, ascultau născocirile celor bogaţi 
de gură, cumpărau te miri ce mărunţișuri sau flecăreau cu ochii la orologiul 
Samaritainei, cugetând cum să rostuiască până spre amiezi cei câțiva 
gologani pentru o ciorbă de varză și o măsură de holercă. 

Spre mirarea lui Machidon, mulţi târâie-brâu îi făceau închinăciune 
logofătului. Boierul râdea cu ei, le zicea pe nume și împărțea gologanii. 

— Sănătos, Charlot?... Ai găsit-o pe Lucienne, moş Luc? Unchiașul 
tresări. Ochii clociţi clipiră mărunt în lumina soarelui apoi, recunoscându-l 
pe Radu Andronic, zâmbi știrb. 

— Te-ai întors, monseniore? N-am găsit-o... Blestematul acela de 
grenadir o ascunde bine. Dar tot le vin de hac! Nu-l cunosc ei pe moș Luc! 
Nu-l cunosc defel! Și în fundul iadului îi găsesc! 

Logofătul îi azvârli o teșcherea mică. 

— Sunt încredinţat. 

Îşi făcură vad spre statuia rigăi Henric al IV-lea. Ilie Machidon își 
lepădase privirea la terfegoşii intraţi în voroavă cu logofătul. 

— Cum se cunoaște boierul! Numai cu obraze alese poartă prieteșug... 


Sub copitele calului de bronz, lângă rindeaua unui teslar, logofătul îl 
zări pe Toine, un potlogar ciumpav care ţipa ca din gură de şarpe rânduindu- 
şi fără încetare marfa: besactele mici, cât o acăriță, pocale, uleiuri, 
parfumuri și dresuri, leacuri vrăjitoreşti ce făgăduiesc scut pentru glonţ și 
deochi de oștean și cal roib, apă descântată de vraci pentru dobândirea 
frumuseţii şi a vieţii îndelungate. Un gavanos cu zeamă sinilie sorbită 
vreme de şase săptămâni împreună cu o lingură de cenușă, la ceasul când 
bat tunurile vestind că Regele Soare şi-a deşertat pântecele, îți schimba 
ochii negri ori alunii în albaştri. Toanta abia aștepta zorile, își cerceta cu 
inima purice ochii în mirază și dădea buzna mânioasă în piață. De la o 
asemenea ispravă i se trăgea tâlharului braţul betegit. Cel mai adesea însă, 
Toine grijea sorocul și îşi statornicea pentru o vreme negustoria la altă 
răscruce a Parisului, lângă Bastilia ori Saint-Germain. Pe care o simțea mai 
neghioabă o aștepta, încredințând-o că privirea începuse a-i bate către 
albastru dacă o cercetezi cu luare-aminte. Încă un gavanos şi îngerii vor 
rătăci drumul spre cer, bezmeticind în apele ochilor ei azurii. Dar poate că 
printre neamuri sau megieşi se află vreo muiere pe care o cheamă Mathilda. 
Trebuia să i-o spună din vreme și să nu-i caute cu nedreptate pricină. 
Orișicine știe că asemenea nume e cu deochi și alungă rodul farmecelor și 
leacului oricât de iscusit. 

Logofătul îl cercetă zâmbind o bucată de vreme. Când îi întâmpină 
privirea, ciumpavul scoase un chiot de bucurie, sări zvârlugă peste taraba cu 
uleiuri şi-i apucă mâinile. 

— Seniorul valah! Binecuvântată zi! 

— Te văd teafăr, Toine! 

— Să mă fi văzut domnia ta ieri! 

— Cum merge negustoria? 

— Vorba gasconilor, monseniore, binişor spre prost. Cum să meargă”! 
Muşteriii-s nătângi, dar şi norocul meu le seamănă. 

Logofătul strecură privire lăturișă şi îşi apropie buzele de urechea 
cioflingarului. 

— Am o vorbă cu tine Toine. Tot la Trei Clopote stai? 

— Până cumpăr palatul ducelui de Guise... Când să te aştept, seniore? 

— Diseară, după zece ceasuri. Întrebă în treacăt: Tabarin mai trăieşte? 

Toine zâmbi. Tabarin era gardian la temniţa Bastiliei. 

— Dacă nu l-a împins cumva necuratul să-mi încerce doftoriile pentru 
îndreptarea ochilor cruciși, poţi fi încredinţat. Să-i dau de veste? 


Radu Andronic îi făcu cu ochiul și se îndepărtă. Îl găsi pe Machidon 
dinaintea unei tarabe cu movilă de berneveci. Neguţătorul își prăpădea 
puterile, fălindu-și marfa: nădragi strâmţți ostășești, alții retezaţi de la 
genunchi cu bumbi și panglici, fesfesele și fireturi, ori dimpotrivă, fără 
podoabe pentru minţile așezate, berneveci de soi din atlas pentru zaiafeturi 
alese, din piele și canavăţ, din postavul flamanzilor, ori al ţesătorilor de la 
Alep. 

Negustorul răscolea mormanul fără să-și cruţe osteneala, fluturând 
pânzăria, trăgea vârtos de craci încredințând mușteriii de trăinicia ţesăturii, 
îi poftea să-i încerce urmându-i pilda. Ilie Machidon îl cercetă cu zâmbet, 
chibzuind că avan se mai înghesuiau dracii la gura lui. Simţindu-l pe Radu 
Andronic alături, îl rugă să-i deslușească vorbele. 

— Ce necaz îl munceşte pe aista, logofete, că-mi ţiuie urechile de atâta 
jelanie? 

— Încredinţează târgoveţii că marfă ca a lui nu se întâmplă în tot 
Parisul. Aşa-i el, negustor nătâng, vinde în pagubă şi cu biruinţă mare 
pentru mușterii. Face și o prinsoare. De izbutești să dezghioci nădragii 
smulgându-i de craci, îi dă de pomană. 

O muiere roşcovană, sub un cortel de horbotă, se ivi în capul pieţei. 
Zărind-o, logofătul începu a-i face semne și îi ieşi în întâmpinare. Teleleicii 
îi crescuseră dintâi ochii, scoase un țipăt nedeslușit, apoi îi pică în brațe. 
Slujitorul, oftând cu tâlc, se întoarse la ițarii neguţătorului. Creștinul își 
încerca norocul acum cu alți gură-cască. Limba îi făcea iară clăbuci, mâinile 
opinteau la cracii nădragilor. 

Un gând năstrușnic răsări în mintea slujitorului. Râzând într-ascuns, 
scoase cosorașul din chimir şi-l piti în palmă. Pândi ochii neguțătorului care 
cercetau într-altă parte şi crestă iute cusătura. Se prefăcu apoi ademenit de 
prinsoare încercând de mântuială un nădrag floriu. Neguţătorul bucuros, îi 
înghesui marfa dinainte, poftea oamenii la priveală. Machidon trase cu 
nădejde de bermevecii crestaţi şi se pomeni cu câte un crac în fiece mână. 
Piaţa Dauphine se umplu atunci de hohotele târgoveţilor. Jupânul rămase 
dintâi stană de buimăceală, azvârli nădragii în capul plugarului și 
bolborosind vorbe ce nu aduceau a dezmierdare îi făcu vânt de umeri. 

Ilie Machidon, urmat de câine, se îndepărtă râzând. Dibui după vreo 
zece paşi un trențăros ce stâlpea zidul Samaritainei și îi lepădă câteva 


părăluţe dimpreună cu nădragii. 
* 


La unsprezece ceasuri dimineața, soarele poposea în crivatul cu polog 
al contesei Henriette-Anne de Motteville. Aurul luminii opintea să ridice 
pleoapele ostenite, umăr la umăr cu ceasomicul de pe gheridonul din lemn 
aromitor de santal care slobozea unul din cântecele lui sieur Lully. Contesa 
asculta zvonul vesel al clopoţeilor întinzându-şi mădularele subțirele în 
aşternutul de horbotă, apoi săltându-se în capul oaselor dădea bineţe celui 
de-al treisprezecelea Ludovic. 

Statuia rigăi veghea de la patruzeci de pași numărați ferestrele contesei 
spre a primi în fiece dimineaţă sărutările trimise din vârful degetelor firave. 
Pe Regele Soare îl veselea din cale-afară prețuirea Henriettei de Motteville 
pentru părintele său și fusese cel dintâi care făcuse haz la Versailles când 
curtenii îi şoptiseră cuvintele contesei: „Henric al IV-lea cu prostimea stau 
pe Podul cel Nou, Ludovic al XIII-lea cu oamenii de neam în Place Royale, 
fecioru-său — buzele bătrânei pufneau a dispreţ — cu birarii și sămădăii lui în 
Place des Victoires”. Căci aici fusese înălțată cu paisprezece ani în urmă 
statuia ultimului Ludovic. 

Hotărât, contesa n-avea să priceapă în veac învoielile Regelui Soare cu 
oamenii de proastă seminție, chiar dacă ele aduceau rușfeturi grase. La 
urma urmei, dacă chibzuiai drept, maică-sa, bălana aceea cu minte de 
vrăbiuță, dovedise gusturi la fel de proaste. Când te cheamă Ana de Austria 
şi ai fost soaţă lui Ludovic al XIII-lea, nu primeşti în crivatul tău pe 
Mazarin, un socotitor italian de stirpe îndoielnică... 

Henriette-Anne de Motteville își alungă gândurile. Ziua se arăta prea 
frumoasă pentru a-i aduce stricăciune. Trandafirii rozalbi ai covorului 
înfloreau sub dezmierdarea soarelui, un hulub îşi primenea penele în 
frasinul dinaintea ferestrei — îl vedea bine prin miraza venețiană și se 
bucura, căci turtureaua vestește zi bună — pântecele n-o mai năcăjea, dovadă 
că ultimul leac din sânge de viperă, rășină, miere și păr ars de cloţan era cu 
adevărat tămăduitor. 

Aroma lui Florar îi stârni gustul pentru o preumblare în rădvanul roșu 
de Englitera spre Bois de Boulogne. Contesa zgâlțâi veselă clopoţelul de 
argint și slujnica se ivi într-aceeași clipă purtând tipsia prânzului cel mic. 
Ciuguli cu poftă din oaia cu sos și usturoi, culese câteva fire de sparanghel, 
duse la buze degetul muiat în miere de Narbonna, sorbi câteva linguri din 
zeama de ceapă şi broaște, meşteri cocoloașe din brânza de Gruyere şi, 
înghițindu-le unul câte unul, făcu semn slujnicii să ridice blidele. Rămase 


pe marginea crivatului bălăngănindu-și picioarele. Purta colţuni de lână 
albă, moale, căci temea cu deosebire junghiul și guturaiul. 

— Ce s-a mai întâmplat, Madeleine? Ai veşti de soi, ţi-o citesc pe 
vârful nasului. 

Chicoti, şi zulufii suri îi jucară pe umeri. Slujnica, o muiere sprintenă 
din Touraine, cu privirea vicleană, îşi coborî pleoapele, întrebarea contesei 
era aidoma în fiece dimineaţă. 

— Nu-i un ceas de când prinţesa palatină a trecut cu rădvanul luând 
calea Fontainebleaului. 

— Ah! Nemţoaica n-are somn deloc. N-o lasă să doarmă cârnaţii cu 
varză şi gândul că Francoise??, „bătrâna maimuţă”, mai răsuflă. Amândouă 
niște neghioabe... Altceva, Madeleine? 

— Contele de Soisson e datornic bancherului Bernard 5 mii de scuzi. 

— lar? Sunt sătulă de el şi Mazarinetele?8 lui... Vorbeşte-mi despre 
cineva de soi. De pildă, Madeleine de Scudery. Mi-ar plăcea să arăt la fel de 
chipeșă. Ştii câți ani a împlinit? 

— Nouăzeci. 

— Nouăzeci şi trei, Madeleine! Ei? 

— E mânioasă foc că suta de scoici se plăteşte trei livre, iar perechea de 
potârnichi roşii două livre şi opt soli. Jupâneasa noastră l-a întâlnit pe 
bucătarul lor în piaţa Quinze-Vingts. Doamna contesă s-a jurat că nu va mai 
pune gura nici pe nisetru, căci regele, de bună seamă, s-a betegit la cap 
prepuind că ea îşi va uşura punga de douăzeci de soli pentru a mânca un 
peşte. 

Bătrâna îşi izbi palmele înveselită straşnic. 

— Ah, zgârcita! Văd limpede că-i teafără de vreme ce ia aminte la 
prețul broaștelor. Să faci bine să-l trimiţi pe Julien cu un paneraș de roze şi 
gânduri de sănătate în ulița Poseaux. 

— Doamna de Scudery nu iubeşte rozele... 

— Ei bine, atunci umple-l cu alt zarzavat. Noi am primit flori, 
Madeleine? 

— Bineînţeles. Crini roșii din grădina contelui de Pont-chartrain. 

— Vrea să-mi arate că nu-și uită prietenii, deşi Ludovic a fost destul de 
gogoman ca să-l cocoaţe cancelar. Atât? 

— Grădinarul marchizului de Dangeau, urmă slujnica, a venit în zori cu 
un copac de liliac alb şi poruncă să-l răsădească sub ferestrele trapezei 
noastre. Doamna contesă va vedea singură isprava. 


Henriette-Anne de Motteville începu să râdă. 

— Bietul marchiz! Când eşti îndeajuns de norocoasă ca să ai nepoate 
chipeșe, se născocesc chiar la șaptezeci de ani copaci înfloriți peste noapte 
înadins pentru tine. Mai sunt vești, Madeleine, căci abia aştept să-ţi 
istorisesc visul meu. 

— Prinţesa d" Harcourt a câştigat două mii de scuzi la pharaon. 

— Femeia aceasta are degete îndemânatice... Ai isprăvit, Madeleine? 

— Cea din urmă veste ne-a adus-o însuși grădinarul marchizului. 
Ducesa de Gesvres a primit din punga cămătarului Bernard douăzeci şi 
cinci de mii de scuzi, „pourboire” pentru birul pe fanarele Parisului. 

— Nu mă miră deloc. Ducesa e croită pe potriva părinţilor, negustori 
sadea. Hm, Boisfranc!... Dar ciuleşte bine urechile, Madeleine! Am visat... 

Contesa se preumbla prin odaie. Boiul subțiratic, învăluit în pânză 
gingașă, ţesută la mănăstire, aluneca pe cleștarul mirazelor din Saint- 
Gobain. Ocoli cu dibăcie mescioarele aurii încărcate cu sticlărie din Orleans 
şi poposi lângă o zeiță păgână, dăltuită în argint de meșterul Benvenuto 
Cellini cu mai bine de o sută cincizeci de ani în urmă. 

— Am visat... Ochii împăcliţi clipeau a mirare, în vreme ce degetele 
dezmierdau potirul din mâna zeiţei. Am visat un bărbat călare pe bidiviu 
alb. 

Slujnica îşi dosi căscatul. 'Tipsia cu blide atârna greu, iar contesa visa în 
fiece noapte. 

— Mă asculţi? Nu i-am deslușşit chipul, dar ce mi s-a părut cu deosebire 
ciudat e că stătea strâmb în șa. Și totuşi semăna a gentilom. Cunoști tu pe 
cineva călărind într-o rână? Mi-ar plăcea să ghicești căci eu nu mă mai pot 
bizui pe ţinerea mea de minte. 

— Sunt încredinţată că visul se va desluși până la amiază, spuse fără 
credinţă slujnica. E vineri, zi prielnică răstălmăcirilor. 

— Straşnic! Atunci, îmi voi struni răbdarea încă un ceas-două. Grijeşte 
de rochia cireșie cu pene și ciucuri. Poftesc o plimbare în pădure... Să nu 
uit! Poruncește-i lui Julien lumânări de 22 de parale şi să se schimbe 
neguţătorul. Escrocul îmbină ceara albă cu seu ca să-mi vateme ochii. 

Slujnica făcu închinăciune şi părăsi camera. Contesa de Motteville se 
proțăpi dinaintea mirazei. Îşi muie buricul degetelor în pocalul cu unsoare 
de Cordoba și începu să-și frece crețurile chipului hârbuit. 


„Gentilom pe bidiviu alb, călărind strâmb... Cine să fie?” 
Æ 


— Încaltea nu-mi pare rău c-am gonit pe deşelate, zi şi noapte din 
Valahia până în târgul ista, spuse Ilie Machidon, cercetându-l pe logofăt 
printre gene. Înotăm frumos prin glod și alte celea, spre a număra calicii și 
vântură-lume la ceasul când musca îşi caută adăpost în ochi, iar sudoarea 
curge Milcov. Prepuiesc că e taman slujba pentru care ne-a mânat Măria Sa 
încoace... 

— Ai auzit de vorba ceea ce se numește răbdare, împărate? 

— Domnia ta șuguiește sau uită că eu sunt țăran. Să tot fie vreo o mie 
şapte sute de leaturi de când răbdăm... 

Se îndepărtaseră de Place Dauphine și, acum, tăind agale drum prin 
ulicioare pipernicite, boier Andronic părea să umble după frunza 
frăsinelului. Făcea popas dinaintea unor căsoaie făţuite, deslușindu-i 
slujitorului cine-i procopsitul care le stăpânea, ducele de Guise, de Lauzun, 
ori de Guiche, conți, paraconţi, cavaleri şi alții asemenea, rămânea la 
priveală dinaintea zidurilor neguroase de mănăstire. Se învârtiră apoi pe 
Cours-la-Reine, uliţă largă cu pădure de ulmi scomită anume pentru 
hălăduiala avuţilor, cu un soi de piaţă la mijloc unde zeci de rădvane se 
puteau învârti şi răsuci fără a-şi aduce pagube. 

Bărbaţi muchelefi dădeau bineţe oricărei carete săltându-şi pălăria 
ghiftuită de pene — n-avea Machidon în toată ograda pănăraie cât creştea 
aici pe o singură cuşmă — neguţători de acadele, omeniţi cu câţiva soli, 
duceau de colo-colo răvașele dulci. Muierile, ghilosite ca sfântul altar în 
duminica Paștelui, le primeau în vârful mănușilor, își zvârleau ochii pe ele, 
apoi le strecurau cu zâmbet tainic în horbota sânilor. 

— De, făcu slujitorul, știu că aiştia au mântuit cu aratul, iar grija secerii 
n-o hâţână nici pe domnia ta, căci, har Domnului, suntem în Florar. 

— Ai luat deprinderi noi, împărate, râse Radu Andronic. Nu te ştiam 
grăind în deșert. 

— Aşa o fi! De când mă ţin lipit ca izmana cea udă de alții, deprind 
toate celea... 

— Tragem în gazdă la cucoană de neam mare şi nu se cuvine a poposi 
la casele dumneaei înainte de amiezi. Spre a întâmpina năvala celor cu 
proastă creştere, porţile rămân închise, iar dulăii veghează zidurile. Ai 
priceput? 

Ilie Machidon clătină capul, făcând buze de harap. 

— Cum să nu? Află, domnia ta, că asemenea învăţătură a dobândit și 
văru-meu Gheorghiţă. De câte ori îl poftesc să-mi cinstească bătătura zice: 


Aş veni pe la voi, dar mi-e ruşine de câini... Ce nu pricep e altceva. De ce 
nu ne oploşim la vreun han ca tot drumețul, și cădem popâc pe capul 
creştinilor? 

— Franţujii socotesc rateșul gazdă pentru cei de proastă seminţie, iar 
noi avem a bate la porţi înalte. Al doilea, jupâneasa — contesă de Motteville 
— e muiere cu rubedenii și prietenii de soi la Curtea lui Ludovic şi va 
depune multă râvnă spre a ne sări în ajutor. 

Slujitorul îi strecură căutătură lăturișă. 

— Chibzuieşte bine, logofete... Mi-e că doi țărani ca mine și Simion ți- 
om da pricină de sfială. 

— De-acuma, se prefăcu a ofta Radu Andronic, m-am deprins cu 
pocinoagele celor din Chipriana. Om adăuga la răboj și om socoti la urmă. 

— Voia domniei tale, boierule... Dacă îngădui mai pun o întrebare și 
apoi tac, căci multe cuvinte de laudă am să-ți aduc în gând... Ce hram 
poartă râvna jupânesei? Ochi negri, ori alt soi de păcate? 

— Gândul contesei, râse logofătul, pentru asemenea blăstămăţii a 
ostenit de mult. E muiere în asfinţitul vieţii. L-a cunoscut însă cândva pe 
tata. 

— Deci tot ochi negri, descâlci iute Machidon. Acum ori odinioară, tot 
un drac, chiar dacă a năpârlit. 

— Pesemne ţi-o fi făcut boier Costache mărturisenie, spuse Radu 
Andronic. Mie nu mi-a deșertat isprăvile inimii. 

— Lesne de priceput. Cine dăscăleşte rața a pluti pe baltă? Hei, 
Simioane, pe unde hăimănești? 

Câinele, luând pilda celor de-o seamă cu el și a târgoveţilor, săltase laba 
dinapoi rezemând statuia din inima pieţei. Slujitorul suspină cu amărăciune, 
mormăind: 

— Nu ştiu cum l-oi descotorosi de asemenea deprinderi, logofete, căci 
statuie spre a-i fi de folosinţă, la ceasul nevoilor, nu cred să ne ridice Măria 
Sa Vodă în Chipriana... 

Radu Andronic reteză de-a curmezișul Place Royale şi opri lângă 
clopotul de sticlă ce streşinea porțile Palatului Motteville. Sub herbul 
contesei, un dragon cu cunună de ghinde, se desluşea numele încrustat cu 
buchii de aur pe marmura pâclie. 

Două ceasuri petrecuse Henriette-Anne dinaintea mirazei. Ajutată de 
patru slujnice isprăvise dărăcitul anevoios al părului, înălţat pe caturi din 


sârmă și petice de postav. Din creștet cădeau în neorânduială bine chibzuită 
panglici, pene şi zulufi cumpăraţi în dugheana negustoresei Martin. 

Venise apoi rândul obrajilor, împrospătaţi cu lapte virginal şi nectar de 
Nissa. Pomada din Florintia şi ceara de Madrid alcătuiră tencuială de 
nădejde pulberii de orez grecesc și roșului de Spania. Contesa șovăi înainte 
de a statomici bolzul de tafta cumpărat la Perla muștelor, din uliţa Saint- 
Denis. Îl hotărî în colţul ochiului și porunci aromele. Slujnicele se îndesară 
cu clondirașele târguite la jupân Guilleri din ulița Tablettiere, deșertând pe 
umerii și braţele contesei apă de tuberoze și ambră, scorţişoară, ceruză şi 
măghiran. 

Cercetându-se în miraza cu două uși, bătrâna ceru Madeleinei să-i 
îndrepte un fir de sprânceană și deschise besacteaua cu odoare. Alese colan 
greu de mărgean, asemenea cerceilor, şi unsprezece brățări de aur menite 
să-i încolăcească braţele până în dreptul coatelor pentru a ascunde privirii 
pielea încrețită de vreme. Tot atâtea ghiuluri, și din aceeași pricină, îndesă 
în degetele înnodate de gută. 

Trecuse astfel al cincilea ceas și contesa îngădui răgaz slujnicelor să-și 
tragă sufletul. Prinse putere și domnia ei, deşertând un pocal cu rachiu de 
mărar din Île de France, după care-și îndestulă nara cu mahorcă. Oftă 
mulţumită şi porunci straiele. 

Peste cămașa gingașă, Madeleine îi rândui două fuste de tafta vârtoasă. 
Beţigașe din fildeş şi lemn, tesute între ele, stâlpeau pântecele vlăguit al 
bătrânei. Veni rândul rochiei zmeurii. Pe poalele din brocart, slujnicele 
aninară mănunchiuri de aur și argint. Henriette-Anne de Motteville începu a 
se preumbla prin încăpere cu ochii lipiti de oglindă. O nemulțumea coada 
rochiei căci măsura abia doi arşini şi jumătate. Prostul de Ludovic îngăduia 
17 arşini doar reginei, 13 prințeselor de sânge, vreo 4 duceselor. 
Năpăstuirea înfierbânta dimineață de dimineață obrajii contesei şi rostea 
vorbe grele despre slobozenia calică ce-o dăruia Bourbonul supușilor săi. 
Când straiul era nou, mânia nu i-o ostoia decât laptele de busuioc dres cu 
mosc pe care Madeleine grijea să-i stea la îndemână pentru a-l plimba sub 
nasul stăpânei. 

Trecea cu asemenea prilej un ceas bun până când Henriette se hotăra să 
poruncească vânturarul. Avea sumedenie, zugrăvite cu flori, poame, coşari, 
maimuțe, pagode, ori te miri ce alte năzbâtii. Mănușile cu horbotă de aur și 
arămite cu ambră îi ţineau culoarea. Mercure galant, gazeta domnului de 


Vise, povăţuise cu cinci ani în urmă jupânesele ca „straiul degetelor” să fie 
croit în Francia, din piele de Spania şi cusut în Englitera. 

— Sunteţi tare chipeşă! se linguși vicleană o slujnică tinerică, pripăşită 
de puţină vreme la casele contesei. Ca un trandafir... 

— Scuturat! i-o reteză Henriette. La şaptezeci de ani nici bunul 
Dumnezeu nu-mi poate porunci să mai fiu frumoasă. Măscuţa, Madeleine, 
şi grijeşte ca altă dată să nu-mi intre orice neghioabă în iatac! 

Madeleine strecură toantei căutătură apăsată, apoi dibui în puiul mesei 
un petic de catifea neagră cu două borte lunguieţe. În preumblările cu 
caleașca, la pădure, ori pe Cours-la-Reine, jupânesele ţineau pe ochi 
măscuţă spre a aţâţa dorinţa călăreţilor de a le desluși taina. 

Slujnica n-avu vreme s-o aşeze pe chipul contesei. Bătrâna azvârlise 
privirea pe fereastră și dintr-o dată își purtă fără grai palmele la pieptul 
sărac. Gura căscată cerşea picuriş de aer. Muierile se îmbulziră nepricepând 
ce se petrece. Doar Madeleine, ascuţindu-și privirea, desluşi tulburarea 
stăpânei. Se simţea la fel de uimită. Doi călăreţi și un câine tăiau Place- 
Royale de-a curmezişul, îndreptându-se spre porţile lor. Iar unul dintre ei se 
afla strâmb în şa... 

— Valahul! rosti sugrumată contesa. 

Apoi ceru Madeleinei laptele de busuioc. 

Îl întâmpină în sala cea mare a primului cat, aşezată pe un crivat îngust 
şi lungăreţ, cu spetează înaltă, căci picioarele n-o mai slujeau. Spre a 
dobândi vlagă, Henriette-Anne de Motteville poruncise încă două cupe de 
basamac, aţâţând roșul obrajilor sub suliman. Întinse mâinile şi Radu 
Andronic i le prinse îngenunchind. Depuse sărutare cuviincioasă din vârful 
buzelor pe fiecare. Contesa și le smulse fără prea mare grabă, râzând cu 
tulburare. 

— Altfel s-ar cuveni să-l primesc pe feciorul boierului Constantin 
Andronic, dar bătrâneţea își are poruncile ei. 

— Doamna contesă de Motteville a ştiut să ocolească asemenea 
pacoste... 

— Cunoşti istoria cu trunchiul şi aşchia. Ei bine, eşti croit cu totul pe 
potriva părintelui domniei tale. Ai fagure pe limbă, iar mierea nu-ţi lipseşte 
nici din priviri. Nu, nu rosti o singură vorbă! Dintâi poftesc veşti din 
Valahia... Madeleine! Covorul n-are trebuință de îndreptare, iar de 
porțelanuri să îngrijești în lipsa oaspeţilor. Poruncește vizitiului să deshame, 
căci mi-a secat pofta de pădure. 


Slujnica pieri pe ușa albă cu dichisuri de aur și Henriette îşi strânse 
poalele spre a îngădui loc alăturea logofătului. Chipurile lor se ițeau acuma 
în miraza aninată între două sfeșnice. Soarele de amiază pătrundea prin 
borţile rotunde aflate deasupra ușilor, cărora parizienii le spuneau „ochiul 
boului”. Pe zidul din stânga spânzura un chilim gobelins, chindisit în 
țesătoria statornicită de domnul Colbert. Închipuia o vânătoare de cerbi și 
privindu-l, logofătul își zise că numărul purtătorilor de coarne întrecea 
călăreţii și ogarii socotiți împreună. Nimic nu se schimbase de când păşise 
ultima dată în salonul contesei. Capul și umerii lui Ludovic al XIII-lea 
cioplite în alabastru se aflau tot pe mescioara de marmură, ceasornicului îi 
lipsea aceeași bucăţică de smalţ, acolo unde acele se îmbinau. Simţi, ca şi 
altădată, dulceaţa lemnului moale în urechile scoicilor ce împodobeau 
jeţurile. 

Istorisi pe îndelete cum o duce cu sănătatea boier Costache, născocind 
tot felul de isprăvi care nu mai intrau de mult în socotelile bătrânului. 
Contesa îl asculta privindu-l cu luare-aminte. 

— Te-ai făcut bărbat, logofete! Când ai plecat din casa mea, acum cinci 
ani, erai un copilandru... Ochii și dinţii sunt ai lui Constantin. Celelalte... De 
unde ai celelalte daruri? Ah! Hotărât, n-am să-ţi dau prilejul să-mi cunoști 
nepoatele! Vreau să le tihnească somnul. 

— Voi fi nemângâiat. Mi le amintesc zburdălnicind prin grădina 
doamnei contese. Ang&lique, Marie, Athenais, Charlotte... Deşi fetiţe, 
biruiseră încă de pe atunci o oaste de inimi. 

— În zadar apeşi, râse doamna de Motteville. Nu sunt deprinsă să 
rostesc de două ori o vorbă. Am spus nu, și nici prin minte nu-mi trece să 
mă răzgândesc. Au capete de vrăbiuță. Un bărbat ca domnia ta izbutește 
lesne să le răsucească în jurul degetului cel mic cât ai întoarce privirea. 

— Nu pentru asemenea isprăvi am bătut drumul Parisului, spuse Radu 
Andronic. 

Bătrâna își rotunji ochii mici de buhă și izbi palmele înciudată de 
braţele jilțului. 

— Voi, Andronicii, cu slujbele voastre o să-mi veniţi într-o bună zi de 
hac. Speram un popas de cel puţin doi ani. Ai fi alungat zilele sărace în 
bucurii din casele unei sărmane bătrâne. Tocmai poruncisem slugilor să 
îngrijească odăile domniei tale. Aripa dreaptă a palatului are privelişte 
neasemuită. 

— Cer iertăciune doamnei contese... 


— De şaptezeci de ani iert fără odihnă. Cât ai de gând să zăbovești? 

Logofătul îşi plecă privirea în poalele largi de atlas. 

— Cinci, poate şase zile. Slujba domnească mă mână. 

— Slujba domnească! pufni Henriette-Anne. Bag de seamă că valahii 
nu cunosc mai mult de două cuvinte. Nici principele Brancovan nu-și 
primenește deprinderile. Ține gonaci la Curte, nu dregători. 

— Dacă doamna contesă îngăduie, i-aş aminti că tata a avut cinstea să o 
cunoască în treburile sale neguţătoreşti. Făgăduiesc ca la spartul verii... 

— Fără făgăduieli, i-o curmă bătrâna. La şaptezeci de ani n-ai vreme să 
aștepți... Hm, mă miram că nu mă iscodeşti asupra Charlottei. 

— Mi-aţi poruncit să n-o fac şi mă supun, răspunse Radu Andronic 


surâzând. Nădăjduiesc în schimb că pot îndrăzni să aflu câte ceva despre 


marchizul de Barbezieux22. 


— E un prost, spuse iute contesa. N-a moștenit nimic de la tată-său, 
Louvois, în afară de ifose şi nasul bârligat. Ludovic i-a dat dregătoria pe 
vremea când se afla stăpânit de farmecele Francoisei. Se întrerupse 
răsucindu-şi tot trupul spre boier: Ascultă! Ce treburi ai cu marchizul? 

Logofătul căută răspuns fără însemnătate, care să n-o aprindă pe 
contesă. Bătrâna nu era nătângă și avea inimă pentru Valahia. Trecuse prin 
Bucureşti în celălalt veac şi făcuse popas silit de o vătămătură a piciorului. 
Se afla în drum spre Stambul, unde frate-său, trimis al Bourbonului pe 
lângă padişah, o poftise să petreacă o vară. Cu acel prilej îl cunoscuse pe 
stolnic, pe Brâncoveanu, care încă nu suise treptele domniei, pe părintele 
Fărcășanului şi pe alţi boieri de seamă. 

Cu Costache Andronic se mai văzuse de două ori la Paris, căci 
drumurile omului le poruncesc treburile, inima și soarta. Prins la strâmtoare, 
logofătul n-ar fi ştiut să dezlege potecile lui boier Costache în Francia. E 
adevărat, doamna de Motteville trăgea în cârcă un spor de zece ani față de 
părintele său, dar iar era adevărat că franțuşca fusese muiere dibace, cu 
mijloc mlădios şi cu haz pe care anii îl vlăguiseră, dar ţinerea de minte a 
celor ce o cunoscuseră îl pomenea și azi. Mai intra la socoteală și jupâneasa 
Irina, trează veşnic în inima boierului Costache, așa că scarmene și 
desluşească cine o putea zilele duse. 

Slujba logofătului era însă cu primejdie și silea la taină. Or, ştiut este că 
limba muierii n-o cetluiesc şapte lacăte nemţești. Contesa îi simți șovăiala. 
Surâse depunându-și degetele firave pe umărul boierului. 


— Nu te ispitesc. Răposatul conte avea vorba lui: decât nimic mai bine 
o minciună. Eu gândesc altfel. 

Săltă cintezoi şi străbătu odaia de la un cap la celălalt. Poalele rochiei 
de atlas dezmierdau țesătura covorului. 

— Cum pot ajunge la marchiz? întrebă încet Radu Andronic. 

— Tocmai la aceasta chibzuiam. Multe cărări duc spre același loc, dar 
nu toate-s pietruite. 

— Galbenii și muierile au fost dintotdeauna călăuze sigure, surâse 
logofătul. 

Bătrâna săltă umerii. Se oprise dinaintea capului retezat al lui Ludovic. 
Trăgea nasul de alabastru prins între degetele încârligate. 

— Hm, pufni, galbenii şi muierile! Asta o aflăm din scutece și clipă de 
clipă sub cel de al paisprezecelea Bourbon. Dar câţi galbeni și care muieri 
anume trebuie să-i primească? 

— Mă bizui pe iscusinţa și poveţele doamnei contese. 

— Fă-o cu socoteală, logofete. Văd rar Versailles-ul și nici regele nu se 
înghesuie cu invitaţiile. O fi avut el supuși statomnici în simțăminte, dar ale 
mele sunt fără pereche, căci l-am dușmănit dintotdeauna și o ştie. 

Radu Andronic încercă s-o abată din calea aducerilor aminte. Că nu-l 
iubea pe Regele Soare şi că doar silită de dregătoria contelui se abătea din 
an în paşte la Curte, o ştia întreg Parisul. Dar bătrâna îi ţinea și răbojul 
fărădelegilor. Dacă începea să le numere, n-ar fi atins jumătatea spre 
asfinţit. 

— Aflu cu mirare că multe case mari şi-au hârbuit blazonul. Doamna de 
Motteville îşi înfipse mâinile în păr. Dădu însă de ace, pânză și sârmă, și le 
trase friptă, cu un strigăt uşurel pe care încercă să-l pună pe seama mâniei. 

— Pricina tot Ludovic se cheamă! A născocit petrecerile spre ruina 
celor avuţi. Averile mari s-au istovit pe straie, odoare, echipaje și jocuri de 
cărţi. Spre a nu li se scoroji blazonul, nobilii noștri sunt siliți la însoţiri de 
proastă seminţie. Bancherul Samuel Bernard face tot ce pofteşte din 
Ludovic, pentru că are o avere de 60 de milioane. lar regele dă pilda. 
Sângele năvălise în obrajii contesei învineţindu-i, mâinile îi tremurau de 
nemulțumire. Când de Gesvres ajunge să-și însoare fiul cu odrasla unui 
Boisfranc oarecare, iar un Coss6, un Coss6!, duce la biserică pe burgheza 
Bechameil, nu-ţi pare rău că moartea începe să dea târcoale casei tale. 

Auzind ţipetele bătrânei, Madeleine crăpă încet ușa. 

— Doamna contesă a cerut laptele de busuioc? 


— N-a fost nici o clipită vorba despre laptele acela afurisit. leşi! 
Slujnica își trase capul, strecurând privire grea şi apăsată logofătului. 

— O neobrăzată! se stropși Henriette-Anne, ștergând zâmbetul de pe 
buzele boierului. Singurul ei necaz e că nu s-a născocit ceva care să întreacă 
în repeziciune degetele când trebuie să-și dezbumbe rochia dinaintea unui 
bărbat. 

Logofătul îşi drese glasul. Rosti cu gândul la ale lui: 

— Pe fiul ducelui de Gesvres l-am avut tovarăș în școlița din 
Strasbourg. 

— Bună învăţătură a primit, nu pot tăgădui. A luat zestre 700 de mii de 
livre. Acesta-i preţul unui fecior de neam! Și când te gândeşti că Isus a fost 
vândut pentru câţiva arginţi. Dacă Iuda era senior francez, nu mai ieșeau 
păgânii atât de lesne la socoteală... Vrei și alte preţuri? Ei bine, am să ţi le 
dau. Te costă două mii de livre dacă ai poftă să ajungi valetul regelui, șase 
sute de livre dacă eşti oștean și ţi s-a urât să veghezi Alsacia, tot două mii de 
livre de tânjești după căpitănia unei fregate. Două mii de scuzi a numărat 
ducesa de Lude spre a fi poftită la serbările lui Marly. lar acestea sunt 
pourboire-uri mărunte. Celelalte ajung la un milion, da, da, atât a primit 
Filip, fratele regelui, pentru învârtelile armurierilor. Oftă: Se vând de toate 
la Paris, logofete, iar târgul cel mare nu se află la poarta Saint-Michel, ori la 
Saint-Nicolas-des-Champs, ci în patul muierilor. 

Contesa mai zburătăci o vreme prin cămară. Dădea din braţe asemenea 
unei păuniţe bătrâne, rozându-și supărarea în vorbe repezi şi încâlcite. Când 
osteni, îşi dădu drumul în jeţ fără a mai lua aminte la orânduiala poalelor de 
atlas. 

— În Valahia, spuse logofătul, am fost povăţuit să încerc a pătrunde la 
ducesa de Arles, ibovnica lui Barbezieux. 

— Burgheza aceasta se crede neasemuită, şi-a născocit strămoși, aşchie 
de os regesc, şi tânjeşte din toată inima să-și facă un salon. Când ştii că 
bunică-su era un Portchardier care lustruia ceaprazăria în casa unchiului 
meu, baronul de Rouvroy, nu poţi să nu te prăpădeşti de râs. 

Logofătul se prefăcu mâhnit peste măsură de asemenea întâmplare. Își 
strecură zorit întrebarea printre suspinele bătrânei: 

— Doamna contesă o vede uneori? 

Henriette-Anne de Motteville sări din jilt. 

— Unde ţi-e mintea, logofete? Când doresc să văd pe cineva caut 
chipuri mai de soi decât al cumetrei Denis, căci muierea aceasta își 


primenește numele o dată cu ibovnicii și mult mai des decât aşternutul. De 
altfel, urmă cu voce mai cumpănită, Barbezieux, ca toţi bărbaţii fără vlagă, 
nu-și ia hotărârile în iatacul muierii. Ducesa n-are nici o înrâurire asupra lui. 

Bătrâna sporovăia gaiță. După toate semnele, socoti logofătul, contesa 
nu mai sta în priveala Parisului ca altădată. Vârstnică acum, se mulțumea să 
spurce isprăvi cu nimic mai strașnice decât cele săvârşite în tinereţea ei. Pe 
Ludovic îl cuminţiseră anii și marchiza de Maintenon, iar Curtea nu mai 
semăna cu Sodoma ce înspăimântase Evropa cu treizeci de ani în urmă. La 
vremea aceea prinți, dregători și cancelari se cutremuraseră ori făcuseră 
haz, după înţelepciunea fiecăruia, de ticăloşiile Versailles-ului. 

În timp ce spaniola Maria Tereza căuta întunericul capelei pentru a-și 
ascunde obrajii dogoriţi de ocară și inima vătămată, Bourbonul se desfăta în 
iatacele a două ibovnice. La Vallière şi contesa de Montespan, iar mai ales 
izmenita aceea cu zulufi înflăcărați de Fontanges îl urmau pretutindeni până 
şi în sfânta biserică de la Saint-Germain. Plozii, legiuiţi și nelegiuiţi, 
viermuiau pretutindeni, chiar și în cămările reginei, și nu se afla muiere la 
Curte să nu pizmuiască noroacele teleleicilor. Nobilii cei mari — Rohan, 
Treville, Guiche, Guise — nu trebuiau muiaţi cu gârbaciul spre a trăi după 
același tipar. Curtea mustea la vremea aceea de sforării, uneltiri, răvaşele de 
dor și leacurile aţâțătoare ale spiţerului Voisin, iar petrecerile eretice se 
țineau lanţ. 

La aceste petreceri, Bourbonul, fudul nevoie mare de trupul său bine 
croit, se ivea aproape despuiat în straie romane, cu coif bătut în adamante. 
Frate-său, Filip, alt zălud, îi ţinea umbra cu un vânturar turcesc, ducele de 
Enghien călăuzea indienii, iar Conde cel năsos se afla, Doamne apără-mă!, 
în fruntea seniorilor înveșmântaţi în bodroanţe otomane. 

Și cine putea oare uita zaiafetul acela de pomină „bucuriile ostrovului 
vrăjit”?! 600 de oaspeţi petrecuseră atunci, şapte zile încheiate. Comedianţii 
lui jupân Molière înfăţișaseră Prinţesa din Elida, Tartuffe şi însoţirea silită, 
meşterul Vigarini grijise de jocurile iscusite de ape și artificii, marchizul de 
La Vallière, fratele ibovnicei, norocos la prinsoarea inelelor, câștigase o 
spadă, un chimir bătut în adamante şi câte şi mai câte! Numai cu prilejul 
acelei petreceri, istorisea mereu boier Costache ce se afla atuncea la Paris, 
un neguţător vânduse horbotă pentru 80 de mii de livre. Cumetriile regelui 
de la Vincennes și Fontainebleau nu osteneau decât după trei zile. În cea 
dintâi, oaspeţii îmbrăcau straie de târg, în cea de-a doua vânătorești, într-a 
treia se iveau măscuţele și veșmintele măsluite. Pe Craiul Soare, de n-ar fi 


fost bărbat răsărit, l-ai fi putut încurca luându-l drept ţigan din ţara 
spaniolului, Montespanca stârnea mânia cerului, în zdrențe de podăreasă, 
culeasă pe malul Nilului, contesei de Motteville, ochioasă și nurlie, i se 
deslușea buricul între ilicul mărgeluit şi șalvarii străvezii. 

Toate acestea le depăna boier Costache cu fereală de urechile jupânesei 
Irina. Radu Andronic făcea haz ascuns de nemulțumirea cuviincioasă pe 
care o dovedea acum contesa. 

Doamna de Motteville, mai domolită, își sătură cea de a doua nară cu 
mahorcă. Începu a-şi răsuci inelele și grăi cu buzele făcute pungă: 

— Am chibzuit, logofete. Nu-mi place să trag de poale gogomanii care- 
l] slujesc pe Ludovic, dar îmi calc pe inimă. Voi întocmi două scrisori, una 
pentru marchiz, cealaltă pentru soră-sa, contesa de la Riviere, care mi-e 
fină. Dacă tinerii nu şi-au pierdut de tot recunoştinţa, îţi pot îngădui că vei fi 
primit de Barbezieux. Nu, nu-mi mulţumi... 

Îşi lăsă totuşi mâna în mâna logofătului, care i-o purtă la buze, surâzând 
cum ştia dumnealui că-i stă mai bine. 

— M-am bizuit mult pe bunăvoința și iscuseala doamnei contese, fără a 
mă teme o clipă că nu voi găsi dezlegare necazurilor mele. 

Henriette-Anne trase ușor de urechea boierului, apoi îl certă cu degetul. 

— Nu-mi umbla cu zaharicale! Poruncesc îndată prânzul şi cât se 
moșmondesc slugile, ai să-mi istoriseşti despre Valahia. Stolnicul 
Cantacuzene mai trăieşte? O făptură straşnic de ursuză. Eşti destul de mare 
ca să-ţi pot spune că a fost singurul bărbat din târgul Bucureştiului care nu 
mi-a făcut ochi dulci. 

* 

Cumătră Michaud, muiere aprigă cercată de ani și necazuri, ţinea hanul 
Trei Clopote, rateş deschis calicilor îndeajuns de procopsiţi spre a-i putea 
lepăda doi soli în fiece noapte, pe o uliţă desfundată de la marginea 
Parisului ce se chema Saint-Sauveur. Pentru blestemăţiile și fărădelegile 
petrecute aici, ulița dobândise și al doilea nume: Curtea Miracolelor. 

Zece asemenea curți se mai aflau în cuprinsul târgului. Pentru a te 
încumeta să calci aceste locuri, îți era de trebuinţă îndrăzneală ţeapănă, ori 
dor de somn lung în crivat de iarbă verde sub candela cea veşnică a stelelor. 

În curţile minunilor se înghesuiau toți mișeii, hoţii şi desfrânatele, 
trențăroşii și betegii. Oştenii fugiți de sub porunca regelui cereau miluială 
cu flinta în mână și hangere în priviri. Vătămaţi ori prefăcuţi, cu răni 
deschise la priveala slobodă, ori înfăşurate în trențe murdare, leproşi, râioși 


şi ciungi pe dinafară sau pe dinăuntru trăiau în turme fără frică de 
Dumnezeu, dar cu spaimă năprasnică de Marele Co&sre. Căpetenia îi 
stăpânea neîngăduind crâcnet, îşi avea tain din agoniseala amărâților, le 
împrumuta după plac muierile ticăloase care se desfrânau la margine de 
uliţă pentru doi dinari. 

Toţi aceştia se socoteau norocoşi căci izbutiseră să scape de bolniţele 
lui Ludovic. Stăpânirea încercase fără istov să primenească văzduhul 
Parisului de duhoarea lor. Cu două veacuri în urmă, milogii erau trimiși la 
galere, Henric al III-lea îi smintea în case de nebuni, cel de al IV-lea le 
rădea scăfârliile. Netrebnicii temeau bolniţele ultimului Bourbon, adevărate 
temnițe de unde numai Dumnezeu te slobozea înaintea Judecăţii de Apoi. 
La Salpêtrière, muierile zăceau câte şase într-un culcuş de paie, primeau un 
veșmânt de lână, saboţi, o zeamă lungă, pâine și apă. Pentru munca 
săvârşită sub porunca nuielelor nu aveau simbrie. Traiul bărbaţilor la 
bolniţele Bicâtre, H6Gtel-Dieu, Châtelet sau For-lEvâque nu se dovedea mai 
bun. 

Hoţi, ucigaşi, vântură-lume noptatici și milogi orbeau din pricina 
cămăruţelor neguroase. Îi răpuneau pecinginea, osândele grele, apa de pe 
ziduri și cloţanii hulpavi. 

Toate acestea i le desluși logofătul lui Machidon, care se crucise 
dinaintea straielor terfegoase poruncite de Radu Andronic. Slujitorul zări 
printre trenţe pielea boierului însemnată de cuţit. O crestătură veche se 
desluşea la vintre. Machidon o cunoştea, fusese rană primejdioasă pricinuită 
de o spadă scurtă, tătărască. Aceeași spadă ruginea acum în cula unui deal 
din târgul păgânesc al Ienichioiului, alături de ţeasta găunoasă a 
vrăjmaşului. 

— Milosârdia târgoveţilor, își urmă boierul învăţătura, e tare săracă, așa 
că netrebnicii îi îndeamnă la fapte plăcute Domnului punându-le beregata 
sub stăpânirea hangerului. Pentru a-l sili pe franțuz să-și lepede teșchereaua, 
trebuie mai întâi să-i deschizi pântecele. 

— Îmi creşte inima cât o pâine moldovenească, zâmbi slujitorul, când 
văd că dovedeşti atâta bărbăţie, logofete. Era la noi în sat unul Poalelungi 
carele umbla cu cămeșa desfăcută spre a-i citi oamenii rănile dobândite în 
bătălia cea mare cu tătarii. 

— Mi-e capul doldora de istoriile chiprienilor, Machidoane. Ia-o pe 
scurtătură, căci timpul ne e măsurat! 


— Într-o zi rea, urmă slujitorul, focurile iscate de străji pe dealuri au 
vestit năvala păgânilor. Sătenii au prins degrabă să-și ascută coasele spre a-i 
primi cum se cuvine. Ce crezi domnia ta că a făcut văru-meu, Poalelungi? 

— Şi ăsta ţi-e văr? întrebă logofătul măsurându-l dintr-o parte. 

— De soartă. S-a ras în cap şi a îmbrăcat pe ascuns straie tătărăști... 
Până la urmă, țăranii au biruit năvălitorii, căci nu numărau mai mult de 
două sute, iar Poalelungi s-a ales cu o ureche retezată. Pasămite îl luaseră 
creştinii de păgân. 

— Socoteşti cumva, râse Radu Andronic, că am putea ţine piept celor 
patruzeci de mii de terfegoşi care pândesc podurile Parisului? 

Îşi apropie chipul de mirază şi-l mânji cu un ciot de cărbune. Peste 
frunte legă maramă roşie precum obișnuiau cumașii apelor. Simion îl 
pândea schimbând priviri cu stăpânu-său. Machidon trântise pe el bodroanţe 
pe măsura celor îmbrăcate de boier și mult îi venea să râdă chibzuind ce 
ochi ar căsca jupâneasa cea sfrijită dând nas în nas cu ei. Se potriveau cu 
cămările de purpură, argint şi aur, unde-i găzduia contesa, ca usturoiul în 
prescure. 

Slujitorul păşea cu grijă, temând să nu spargă mărunţișurile de jad, 
fildeş şi sticlă lăptoasă. Laiţele, mescioarele și scăunașele se rezemau pe 
stâlpișori răsuciţi, ca un cârnat gâtuit din loc în loc. Logofătul își bătuse 
gura spunându-i că asemenea lemne aveau căutare în vremea lui Ludovic al 
XIII-lea, dar plugarul săltase din umeri. Puțin îi păsa al câtelea fusese, de 
vreme ce nu-i cunoscuse pe ceilalți doisprezece. Apoi prepui o clipă ce-ar 
gândi gospodarii din Chipriana dacă el, Machidon, ar începe să-şi boteze 
pruncii Ilie cel dintâi, al treilea, ori al șaptelea? Cu oleacă de strădanie, 
punând la socoteală și milostivenia cerului, putea ajunge lesne la 
şaptesprezece-optsprezece, lăsându-i de ruşine pe Bourboni. 

— Chibzuiesc, spuse slujitorul, ferind cu sfințenie covorul alb de 
Bagdad de călcătura ciubotelor despicate, că creştinul cela carele vindea 
minciuni în piaţă... nu i-am deprins încă numele... 

— Toine. 

— Aşa, aşa! Ei bine, prietenul ista al domniei tale nu s-a prea 
chivernisit, de vreme ce și-a întocmit bordei printre ticăloși. 

— Trei Clopote, îi desluşi Radu Andronic ghiftuindu-şi luleaua, e han. 
Ce-i drept, nu pentru pungile îndesate. Dar nu din lipsă de taleri și-a 
statormnicit Toine sălașul în uliţa Saint-Sauveur. Negustoria lui e cu vicleșug. 


Teme osânda şi nicăieri nu se află mai la fereală decât în bârlogul mişeilor, 
căci slujbaşii stăpânirii nu cutează a se avânta în aceste curți. 

— Aferim, logofete, văd că bine ai deprins az-bucoavna cârjaliilor... 
Cum gândeşti a ocoli muierea ce ne găzduiește și slugile ei? 

— Ferestrele sunt la doi stânjeni, iar dedesubt pământu-i moale. 

Vom sări apoi la fel de lesne ulucile gardului. Machidon își rândui 
musteaţa după obicei. 

— "Ţine minte vorba lui văru-meu Mirică, boierule: cine sare din par în 
par, lesne-i trece unul prin șezut... 

* 

Asemenea sărăcie nevrednică nu pomenise nicicând Ilie Machidon. 
Hălăduise dimpreună cu logofătul pe ulițele Stambulului, străbătuse 
Moldova şi târgurile muscăleşti, bătuse Transilvania, făcuse popas la Viana 
şi chibzuise că după atâta haimanalâc cu greu s-ar mai putea născoci 
aşezare, făptură omenească sau dobitoc care să-l buimăcească. 

Pășind în uliţa Saint-Sauveur închinase cruce lungă și lată. Ferească 
Dumnezeu de un foc că n-avea ce arde... Ticăloşiile înşirate de logofăt, spre 
a-l deprinde cu drumul, se dovedeau departe de priveliştile ce se înfățișau 
ochiului. Muieri șoldii şi despuiate, beţivani, leproşi şi ciumațţi, prunci cu 
buricul gol, așteptându-și mamele la un întins de braţ să-și mântuiască 
ticăloşiile pentru a dobândi o coajă de pâine, ologi, orbi şi codoașe, bărbaţi 
ce-și tocmeau nevestele pentru o zeamă de ceapă și o măsură de holercă, 
muieri care te pofteau să priveşti, în schimbul a zece soli, isprăvile 
scârbavnice săvârşite dimpreună cu dobitoacele, haidamaci care-şi jucau în 
zaruri copiliţele ce abia deprinseseră a păși. 

Toine îi aştepta în cămara lui de la Trei Clopote. Grijise să se afle pe 
mescioara rezemată de sobă, din pricina piciorului beteag, o gâscă friptă în 
jăratic şi clondirul cu basamac, dar Machidon nu izbutea să-şi alunge nodul 
arducat în gâtlej. Nici Simion, hulpav ca un calic, nu da semne că ar pofti. 

Singur logofătul, meșter mare în a se preface că ospătează, se străduia 
să cinstească merindea. Neguţătorul cerea mereu iertăciune pentru sărăcia 
cămării şi a bucatelor. Dădea cu praftorița fără să ostenească, deslușind că 
Tabarin, temnicerul de la Bastilia, va veni fără greş, arătându-se prea fericit 
a-l întâmpina pe seniorul valah. 

În vremea aceasta, Machidon, care nu pricepea vorbuliță din 
sporovăiala franțuzului, răscolea din ochi cămara. Nu se afla între pereții 
coșcoviţi nici o boscârță mai de soi. Pe două mese puse cap la cap, leacurile 


neguțătorului biruiau aerul odăii. Sticlărie şi văscioare cu pomezi, 
vopseluri, buruieni și alte drăcovenii aromeau iute, cârnind nasul câinelui. 
Un mindir azvârlit pe duşumea își pierdea paiele, bodroanţele ridicau 
movilă chiar în mijlocul încăperii. 

Slujitorul socoti că de-acum neguţătorul şi-a luat grija de-a mai scotoci 
în ladă după dulamă, izmene ori colțuni. N-avea decât să înfigă mâna în 
gorganul de zdrenţe fără a-și îndoi şalele. 

Toine mânca zorit. Oasele sărăcite până la ultima aţă de carne le 
azvârlea într-un lighenuș cu apă nedeșertat de mai multe zile. Zoaiele săreau 
în lături şi de fiece dată Simion se vâra mai adânc sub picioarele stăpânului 
scuturându-și blana. 

Logofătul asculta cu o ureche trăncăneala pehlivanului. Toine își jelea 
neguțătoria ticăloasă. Dacă te luai după el, nemţii și italienii, toți vântură- 
lume din Evropa opinteau să-i rupă pâinea de la gură. Îşi curăţi buzele și 
bărbia, brobonate de unsoare, cu un boţ de pâine. Din şerpar se iţiră luleaua 
şi mahorca. Radu Andronic îl cerceta zâmbind. 

— Anii ţi-au încovoiat inima, Toine. Nu te țin minte căinându-te. lar 
răsplata trudei ţi-era aceeaşi: coșmelia cumetrei Michaud, găina și clondirul. 

— Judeci cu strâmbătate, monseniore, se înfierbântă ciumpavul. 
Amintește-ţi, rogu-te, cât sârg cheltuiam. Era de-ajuns să-mi ostenesc glasul 
două ceasuri pentru a-mi rostui bucatele. Azi mucenicesc din zori până la 
răsăritul stelelor. 

— Oamenii au prins învăţătură de minte... 

— Şi cine-i, rogu-te, vinovat? Eu? Mi-am cheltuit știința cu socoteală, 
chibzuind că-i fără dreptate a lua dobândă nemăsurată din neghiobia altora. 
Îşi pierdu dintr-o dată cumpătul: Când am statornicit eu oare, monseniore, 
cinci livre, preţ unei pomezi puturoase care alungă, dragă Doamne, 
zbârciturile într-o singură noapte? Atât pretinde Corado Mânălungă pentru 
un clondiraş din care n-ajungi să iei de două ori fără a-i citi fundul. 

— S-au înmulţit tămăduitorii, bag de seamă. 

— Ca iepurii de prăsilă! Dar mai abitir născocirile. Bavarezul cel 
şchiop m-a dat gata! Zece livre şi treisprezece soli cheltuiesc moşnegii de 
şaptezeci de ani spre a dobândi, chipurile, hămicie în așternut de muiere 
tânără, iar dacă poftesc să-i şi odrăslească mai adaugă opt scuzi. Deveru-i 
atât de îmbelșugat, că hoţul n-are vreme să-și întocmească licorile. 
Muşteriii poruncesc marfa cu o săptămână înainte. 


— Și izbuteşte să-i amăgească? întrebă înveselit logofătul. Roadele 
unei asemenea cheltuieli nu pot zăbovi prea mult. 

Toine își culese clăbucii cu mâna teafără. Braţul olog se smucea singur 
fără pricină ori trebuinţă, semn de mânie înverşunată. 

— 'Ţi-oi tălmăci-o și pe aceasta, monseniore. Vei pricepe apoi singur ce 
fel de neguţător am a înfrunta. Bavarezul tocmește pentru câțiva soli câte un 
găligan chipeș. Acesta îndeplinește slujbă cinstită, fără știința bărbatului, și 
după câteva luni, pântecele jupânesei începe a se rotunji. Moșului îi cresc 
penele, șopteşte prietenilor că pehlivanu-i dracu” gol și vrăjitor neasemuit. 
Muierea dă o raită la biserică, iar duhovnicul iartă... 

— Isprăveşte, Toine! mugi un glas gros, cunosc pomelnicul pe dinafară. 
Corado... Lombardul... Neamţul... Ascute-ţi iscusința și nu vei mai avea 
pricină să-i pizmuiești. Când vecinul ajunge la inimă moartea-i aproape. 

Un bărbat novac, în puterea vârstei, ajunse din doi pași în mijlocul 
cămării şi făcu plecăciune adâncă logofătului. 

— Tabarin, supus vrednic al maiestăţii sale Ludovic, dar mai cu seamă 
al domniei tale, monseniore! 

Simion ţâșni de sub scaunul lui Machidon și adulmecând straiele 
haidamacului își rânji colții. Temnicerul nu-l luă în seamă. Tumă basamac 
singur, ca unul care se ştie prieten bun cu gazda. Radu Andronic își muie 
buzele. 

— Mă bucur că te văd sănătos, Tabarin. 

— Punga mea cea goală se înveseleşte întreit, căci ţi-a deprins dărnicia. 

— Cum o mai duci? 

— Află, monseniore, că m-am însurat. Cerul m-a chivernisit cu o 
muiere dolofană și doi vecini care-mi pun coarne. 

— Primeşte-mi urările de bine, Tabarin, surâse logofătul. Trag nădejdea 
că simbria ţi-e pe măsura gurilor ce ai de astâmpărat. 

Temnicerul îi azvârli căutătură pe sub sprâncene, cercetând încotro 
bate. 

— Ludovic e mai zgârcit decât un ţăran normand, când e vorba să-și 
răsplătească slujbaşii mărunți, spuse Tabarin cu glas scăzut, căci pilda 
zgârceniei a luat-o de la gasconi. lar muierea tânără e poftalnică... Vrea 
cornete de dantelă, țesătură de cașmir. Scaunele tapisate cu păr de cal nu 
mai sunt destul de bune... 

— Să fi secat rușfeturile în Bastilia? întrebă Radu Andronic cu 
prefăcută mirare. 


— Cu cinci şi zece soli nu prinzi cheag de avuţie. Logofătul îi căută 
adâncul ochilor și izbucni în râs. Cinci şi zece soli dobândeau în învârtelile 
lor paznicii, din Châtelet sau For-1"Evâque. La Bastilia erau întemnițați, pe 
lângă vrăjitori, șarlatani, hoţi şi scribi, tineri de seminţie aleasă priponiţi de 
neamuri spre căinţă și îndreptare, precum şi vrăjmașii nobili ai lui Ludovic. 
Aceştia își aduceau în cămările însorite din turnuri crivat perdeluit, slujitori, 
porunceau în târg bucate cu cheltuială. Or, știut este că asemenea oaspeţi de 
soi nu-și plăteau însărcinările de taină cu câteva parale. 

— Pricep, vrei să mă sărăcești, Tabarin! 

— Pot pricepe că domnia ta are slujbă să-mi încredințeze? Logofătul 
trase o teşcherea din chimir, fără a-şi curma râsul, și-o azvârli pe mescioară. 
Pentru întâia oară temnicerul își aţinti ochii şi degetul cel gros asupra lui 
Machidon. 

— E mut? 

— Nu-ţi pricepe graiul. 

— Hm, Toine în schimb mi-l pricepe și când tac. Lasă-ne singuri. 
Neguţătorul se ridică, adunându-și trențele împrejurul boiului șiştav. 

— Nu eu sunt acela căruia îi pasă de învârtelile tale, Tabarin. Singura 
mea grijă e să nu uiţi cine ţi-a adus mușteriul. 

Temnicerul rămase cu ochii pe clanță până veni la loc, după care se 
sculă pe nesimţite și deschise ușa dintr-o dată. Urechea lui Toine rămase 
fără reazăm și neguţătorul veni de-a berbeleacul. Machidon și logofătul 
izbucniră în râs. Înainte ca Tabarin să se dezmeticească, Toine o rupse la 
sănătoasa. Zdrahonul se întoarse la masă mânios. 

— A deprins năravul muierilor, ticălosul! Poţi vorbi, monseniore, 
pentru astă-seară e lecuit. 

Radu Andronic îşi trase scaunul mai aproape. Simţea în nări răsuflarea 
grea a temnicerului. 

— ÎI ştii pe vicontele Etienne de Tournon? 

— ÎL ştie toată Bastilia. Vânzarea tainelor a stârnit vâlvă mare. Va fi 
descăpăţânat de azi în cinci zile... Dacă nu purcedea din sânge nobil, îl 
ardeau pe rug. 

— Unde se află întemnițat? 

— În turnul Bazinière. Nu-i lipseşte nimic, căci regele caută de oaspeţii 
săi: două soiuri de merinde, vin, are învoire să joace trictrac și să citească. 
Îşi înghiţi cuvintele, șoptind cu spaimă: Ascultă, monseniore, dacă 
chibzuieşti să-l faci scăpat, caută, rogu-te, altă unealtă. Nu oftez după 


ştreang. la-ţi aurul şi făgăduiesc să nu-mi intre musca în gură... Om cinsti o 
cupă de rachiu și om vorbi despre altele. 

— Fii pe pace! Doresc să-i trimit anume răvășel, lesne de dosit în podul 
palmei când îi duci tainul. E sănătos? 

— Năpasta l-a cam vlăguit și, după cât mă taie capul, chibzuiesc c-ar 
vrea să-şi ia zilele pentru a ocoli ocara securii. Zăboveşte ceasuri dinaintea 
crucifixului şi pare cumplit de însetat. De trei ori îi umplu clondirul în 
vreme ce blidele le scot neatinse. Şi-a pus gând rău, sunt încredinţat. 

Chipul logofătului se întunecă. 

— Grijeşte să nu și-l împlinească, Tabarin, și vei mai dobândi o pungă. 

Dibui în cingătoare un plumb şi un petic de hârtie. Așternu în valahă: 

Vicontelui Etienne de Tournon, în turnul Baziniăre al temniţei Bastilia, 
sănătate! Sunt prieten al domniei tale și sosesc din Valahia spre a-ți ațâţa 
nădejdea. Dovedindu-ţi cinstea, îl vom înfățișa înaintea regelui Ludovic pe 
adevăratul vrăjmaș. Dumnezeu să te binecuvânteze. Radu Andronic, logofăt 
al Măriei Sale Constantin Vodă Brâncoveanu. 

* 

— Oftezi, împărate? 

Ilie Machidon săltă capul. Ochii i se strecurară printre crengile sălciei 
căutând cerul năpădit de nori. Mirosea a balegă, a smârc putred şi a stârv 
lepădat la margine de uliţă. La o azvârlitură de băț, se zăreau, ici-colo, 
focurile calicilor. Un vânt iţit dinspre miazănoapte îndoia flăcările. Limbile 
răsurii se răzvrăteau, căutau pământul cu zvârcoliri de şarpe. Glasuri răzlețe 
strigau după vreun prunc, o treanţă de pus pe umeri sau clondirul cu 
basamac. Un urlet înjunghie noaptea şi mâna slujitorului se porni singură, 
zugrăvind o cruce popească. 

— Încă unul care şi-a dat suspinul... Slută omenire, logofete! Slută şi 
sărmană. Stau şi mă tot întreb cum n-au izbutit ei, paisprezece Ludovici, 
paisprezece, nu doi-trei, în atâta amar de vreme să stingă stirpea mișeilor? 

— Lumea n-o îndrepţi cu umărul, Ilie. 

— Și-atunci vorba lui văru-meu Dirică: decât să mă opintesc în van, 
mai bine oi ședea degeaba. Nu-i acela jupânul temnicer, logofete? 

Tabarin se împiedică în pragul de la Trei Clopote. Trase o sudalmă lată, 
cercetând cu îndărătnicia beţivului ce anume îi încurcase pașii. Neaflând 
nimic, adăugi o grijanie, apoi o apucă prin mijlocul uliţei. Călca rășchirat, 
fluierând cu poftă nespusă. Când în urma lui se ivi trupul șiștav al lui Toine, 
un zâmbet întinse buzele logofătului. 


Ilie Machidon îl cercetă iute. Neguţătorul purta o măciucă în mâna cea 
teafără. Se strecura pisiceşte căutând umbra ulmilor apoi zvâcni în mijlocul 
uliței săltând ciomagul. Nu avu vreme să-și sfârșească lucrarea. Mâna 
logofătului îi prinse încheietura. Ilie Machidon astupă gura bicisnicului. Îl 
sloboziră după ce Tabarin se îndepărtă binișor. 

— Aşa ne-a fost înțelegerea, Toine? întrebă boierul. Neguţătorul îi căzu 
cârpă la picioare. 

— Iertare! 

— lertarea e dreptul lui Dumnezeu! 

— Spurcată sămânță de om, spuse slujitorul ștergându-și scârbit 
palmele de nădragi. Aista-i din ceia croiţi de nouă taţi și isprăviţi de un 
călugăr beat. 

Culese măciuca lepădată în țarină şi o cercetă cu pricepere, căci 
îndrăgea ciomagul mai presus decât flinta. Franţuzul însă n-avea ştiinţa 
bacilor vrânceni, şi-l întocmise din lemn lud, fără noduri. Jelania 
neguțătorului îi ţiuia în urechi. 

— Mă jur, monseniore, n-am altă vină decât că sunt făptură nevolnică și 
fără ocrotință. Silit am fost să săvârşesc netrebnicia. Tabarin mi-e prieten, 
iar prețuirea domniei tale n-aş fi vrut s-o pierd nici pentru tot aurul din 
lume. 

— Am băgat de seamă. 

—  Batjocoreşte-mă, dar fă-mi încredințare. M-am împotrivit din 
răsputeri târgului. 

Începu să se despoaie trăgând de trenţe, cu sâmbăta sărită. Smulse din 
pieptar o pungă de postav şi-o azvârli în ţărână. 

— Cu de-a sila mi-a vârât-o, monseniore! N-am nevoie de talerii Iudei! 
Ticălosul însă mi-a pus în primejdie negustoria şi mai presus libertatea. Iar 
unul de-alde mine când intră la For-l'Evâque nu-l mai scoate de-acolo nici 
bunul Dumnezeu. 

Chipul lui Toine se boţi dintr-o dată și lacrimile îi ţâșniră nestăvilite. 
Sub musteața săracă se iviră doi dinți sparți. Radu Andronic îl cercetă cu 
luare-aminte. 

— Pentru care fărădelege să te întemnițeze? 

— Îţi spun, monseniore. Mă biruise foamea. Cumătră Michaud mă 
azvârlise în uliţă. M-am întovărăşit cu doi lombarzi și am născocit livre 
calpe. 

Logofătul şuieră a mirare. 


— N-ai lăsat să-ţi scape o singură ticăloşie! 

Ciumpavul își drese nasul, retezându-și chipul cu mâneca. 

— Stăpânirea i-a dibuit, dar după alergătură aprigă prin piața Quinze- 
Vingts, şi-au dat sufletul răpuşi de flintele străjilor. O vreme m-am ascuns, 
apoi am prins curaj şi mi-am înnodat iar negustoria. Tabarin a cercetat 
printr-un socotitor de la vistierie şi m-a încredințat că nimeni nu ştie dacă 
lombarzii mai aveau un tovarăș. 

Boier Andronic zâmbi subţire. 

— Dar iată că se află totuşi cineva care ştie. 

— Un nemernic, monseniore. Mi-e ruşine pentru herbul lui... 

— Ţi-a spus cum îl cheamă? 

— Nu, dar mă prind pe orice că-i nobil. 

Sprâncenele logofătului se încrețiră. Spuse măsurându-l ţintă: 

— Unul cu trup suleag de muiere, vătămat la ochiul stâng. 

— Domnia ta îl cunoaște? întrebă neguţătorul gâfâind. Cu adevărat e 
chior, iar beteșugul și-l astupă cu o cârpă neagră. Mai adaug, spre deplină 
încredințare, că se poartă sulemenit și cu puzderie de odoare. 

— Mda... făcu logofătul pe gânduri. Ştia că ne cunoaștem? 

— Gândesc că ne-a zărit vorbind în Place Dauphine. Îmi mâncam 
plăcinta la Cocoșul îndrăzneț când s-a pus stâlp dinaintea mea. Mi-a înşirat 
ce ştie despre mine, apoi m-a întrebat de domnia ta. 

— Și i-ai mărturisit că am trebuinţă de Tabarin, temnicer la Bastilia. 

Toine îşi plecă ochii suspinând. 

— Strâns în cleşte, monseniore. 

— Mai departe! 

— Mi-a cerut să-i repet deslușit ce aţi pus la cale, iar de-i înmânezi vreo 
scrisoare lui Tabarin să i-o smulg cu orice chip. 

— Ai fi putut să-l minţi, Toine. Îţi cruţai astfel prietenii. 

Machidon desluși în ochii negustorului privire amarnică de câine 
ulițarnic. Ciumpavul îi stârnea deopotrivă milă — amărăluţă viaţă, vai de 
zilişoarele lui! — și silă. 

— Iertare, monseniore, dar n-am cutezat. Tem închisoarea şi înainte de 
a-i păși pragul, îmi pun juvăţul. Corado Mânălungă m-a încredinţat că 
chiorul e mai viclean decât diavolul. Nimeni nu-l poate amăgi. Dacă 
domnia ta mă cruţă îmi strâng o boccea de zdrenţe şi de-acum, drumul mi-e 
bordei. Poate izbutesc să ajung în Savoia. 


— Gândul e chibzuit. Nu-i rău să lipseşti o vreme din Paris. Poate că 
norocul te aşteaptă pe alt meleag. Dar pentru a ajunge pe alt meleag şi a 
prinde cheag, ai nevoie de parale. Îţi făgăduiesc o sută de scuzi... 

Ochii negustorului se zvântară într-o clipă. Căutau cu nesaţ chipul 
boierului, nădejdea încă firavă — cine ştie ce blăstămăţii cu neputinţă de 
împlinit poftea valahul — îi gâtuise răsuflarea. 

— Vorbeşte, monseniore. 

— Alcătuiesc alt răvaş. I-l vei lepăda chiorului sub cuvânt că l-ai smuls 
prin vicleşug, fără a-l doborî pe temnicer. Tabarin trage la măsea, n-a trebuit 
decât să-i îndeși cupele cu basamac. Oricât te-ar încerca, ţine-ţi inima căci 
nu are cum dovedi minciuna. 

Pehlivanul cercetă cu spaimă întunericul din jur. Chibzui frântură de 
minut înainte de a-și da răspunsul. 

— Mă învoiesc, monseniore. Îmi îngheaţă sângele în mădulare când 
gândesc că o să dau iar ochi cu diavolul cela, dar o voi face pentru a-mi 
spăla ticăloşia. 

Logofătul rezemă pergament nou pe şaua bidiviului și așternu la iuțeală: 
Steaua ciobanului, 17 zile după Crai Nou. 

În ochi îi scăpărau luminiţe vesele. Filip D’Antin avea să zăbovească 
ceasuri întregi dinaintea cărţii, încercând să-i descâlcească înţelesul, căci 
slovele n-aveau noimă. Îi lăsa doar răgaz pentru a descurca drumurile spre 
marchizul de Barbezieux. lar Tabarin putea să-și împlinească nesupărat 
însărcinarea. 

— Ne-om mai întâmpina vreodată, monseniorule? întrebă Toine, dosind 
răvaşul între zdrenţe. 

— Nu știu, căci soarta nu se lasă trasă de limbă. Nu m-aș mira însă, 
găsindu-mă în Savoia, să aflu despre negustoria îmbelșugată a lui signor 
Antonio, un cinstit franțuz pripășit de puţină vreme în acele locuri... 

La cotitura uliței, logofătul îşi întoarse privirea. Toine, ghemuit în 
țărână, scormonea după punga lui D'Antin. Luna spăla blana lui Simion 
îmbrăcându-l în omăt. 

* 

Contesa Henriette-Anne de Motteville își cinstise vorba. A doua zi 
dimineaţă, îndată după ceasurile zece, Julien, slujitorul domniei sale, țâșni 
pe porţile palatului purtând răvaşele ce aveau să deschidă drum logofătului 
spre marchizul de Barbezieux. Se întoarse către prânz cu slujba împlinită și 


gâtlejul dezmierdat de holerca sorbită din cornuri de bou la hanul lui jupân 
Martin, Pisica și Clopoțelul. 

— În câteva ceasuri, vicontele de 'Tournon îşi va afla dreptatea, spuse 
Radu Andronic lui Ilie Machidon. Duc dregătorului dovada. 

Se înfăţişă la vreme de seară. Înveşmântase strai neguros, cu puţină 
podoabă, iar în sileaf împăturise dovezile despre vânzarea lui Saint-Lô. 

În cămara lungă şi lată ardeau lumânări. Deşi se găseau în luna lui 
Cireșar, ferestrele erau astupate cu perdele groase, bușteni zdraveni dădeau 
vlagă focului din cămin. Aroma grea a chiparoaselor, împrăștiate 
pretutindeni, părea să sporească fierbinţeala odăii. Friguros din cale-afară, 
se vede treaba, marchizul ţinea în spinare o caţaveică îmblănită. Dedesubt 
purta strai de catifea azurie și pieptar din păr de maimuţă. Stătea ghemuit 
într-un jilt priponit în spatele unei mese, îndeajuns de lungă să întinzi pe ea 
bucate pentru 30 de suflete. Degetele sidefii trudeau să amestece în anume 
fel cărți de joc cu spinarea încondeiată în aur. 

Un zâmbet fugar se iți sub musteaţa logofătului. Dregătorul lui Ludovic 
încerca să deprindă matrapazlâcuri, dar iscusinţa nu-i era de soi. Curmă cu 
o mișcare iute închinăciunile de ighemonicon ale boierului valah şi spuse 
piţigăiat, fără a înceta zbuciumul cărților: 

— Bătrâna Henriette nu s-a astâmpărat defel. Uneltește mereu câte 
ceva, deși s-a jurat în nenumărate rânduri că nu va stărui în veci pe lângă 
îmbrobodind de Ludovic și netrebnicii lui miniștri. 

— Îmi îngădui să cred că nu despre doamna contesă de Motteville e 
vorba. 

Marchizul râse adunându-și buzele împrejurul dinților mărunți. 

— Te-ai supărat? N-ai temei, crede-mă, pe Henriette o ştiu dinainte de a 
mă naște. A fost prietenă bună cu tata, Louvois cel strașnic, dacă domnia ta 
a auzit de el. Sfetnicul care a dat rânduială nouă oștirii lui Ludovic şi drept 
mulțumită a primit un picior în şezut. Pe vremea aceea contesei îi spuneam 
mătușă... 

Îşi ridică ochii zâmbind, fără a conteni amestecul cărților, şi abia atunci 
avu Radu Andronic prilej să-i vadă chipul. Gâtul firav ţâșnea din făptura 
puţintică, rezemând un cap ascuţit și prelung, ca al ogarilor. Ochii, 
neașteptat de blajini, știau să scormonească. Moartea ce avea să-l secere 
peste un an, în deplină tinereţe, i se cuibărise în piept şi găvanele cenușii ale 
tâmplelor. Logofătul îl cerceta gândindu-se ce cruci de bărbaţi fuseseră 
taică-său, marchizul de Louvois, și bunicu-său, cancelarul Le Tellier. Dar 


snaga neamului ostenise, în făptura odraslei pâlpâia doar un firicel subțire 
de viaţă. 

— Te ascult, seniore, spuse marchizul zâmbind. 

Netezi harțaloagele de pe masă, împinse în lături o movilă de hrisoave 
cu peceţi roşii, negre şi verzi, apoi mâinile intrară din nou în slujba cărților. 

— Dintâi, spuse logofătul, cer îngăduinţa de a aduce domniei tale 
gândurile de bine şi sănătate ale stolnicului Constantin Cantacuzino. 

— A, Cantacuzene! surâse marchizul. E un bărbat dibaci care le cam dă 
de furcă prietenilor noştri nemți. Se zvonește că nici o cancelarie nu 
născoceşte vicleşuguri pe măsura celor ticluite în Cabinetul său Negru. 
Principele Brancovan a avut noroc, căci seminţia miniştrilor vrednici e pe 
cale să piară. 

— Am pricină să cred, surâse boier Andronic închinându-se uşor, că de 
același noroc se bucură și regele Ludovic. 

— Te gândești la mine? Mulţumesc pentru cuvintele frumoase, dar n- 
am dovedit în nici un prilej că sunt şi adevărate. Dacă aș fi fost sănătos 
poate că... De ce râzi, seniore? 

— Bag de seamă, rosti logofătul, urmărindu-i zbuciumul degetelor, că 
domnia ta încearcă să scoată cu orice chip la iveală riga de inimă, carte de 
mare preț la Faraon. 

— Ai ochi ageri. La Paris, toată lumea joacă cărţi. Câştigă însă doar 
iscusiţii. N-are însemnătate că înșală, câtă vreme nu-i poţi afla şiretlicul. 

— Dacă domnul marchiz o doreşte, i-aş putea desluși asemenea șiretlic. 
Mi l-a încredinţat un paladin toscan. 

Louis le Tellier, marchiz de Barbezieux, îl cercetă cu neîncredere, dar 
înveselit totodată, şi-i întinse cărțile. Degetele boierului le bătură la iuţeală 
şi, înainte ca franțuzul să clipească de două ori, scoase la iveală riga de 
inimă. Marchizul se aplecă peste masă cu ochii lipiţi de carte. Șopti aţâţat: 

— Cum ai izbutit asemenea ispravă? 

Radu Andronic o luă pe îndelete de la capăt. Vicleșugul se dovedea 
lesnicios şi marchizul îl deprinse repede. 

— În două-trei zile veţi adăugi iuţeala de trebuinţă și atunci nimeni nu 
vi se va putea împotrivi. 

— Doar dacă nu vei împărţi şi altora aceeași învăţătură. 

— Sunt deprins să nu fac lucrurile pe jumătate, zâmbi logofătul. 

— Mulţumesc, seniore. E un dar nepreţuit, căci beteșugul care-mi 
încearcă pieptul nu mi-a lăsat multe prilejuri de desfătare. Râse încetișor: Și 


când te gândeşti că i-o datorez scorpiei de Henriette. Dar nu mi-ai spus ce 
necazuri te-au mânat încoace. Sunt gata să te ascult cu mare luare-aminte. 

Lepădă cărţile și îşi împleti degetele sub bărbie. Perdeaua răsurie care 
înveșmânta porţile înalte din spatele logofătului adie uşor fără ca acesta ori 
franţuzul să bage de seamă. 

— Însărcinare de mare taină mă aduce dinaintea domniei tale, şopti 
logofătul  pipăindu-și  cingătoarea. Vodă Brâncoveanu şi stolnicul 
Cantacuzino îţi vestesc primejdia prin glasul meu. 

— Primejdie? întrebă dregătorul scormonind cu mirare chipul tuciuriu. 
Din partea nemților? 

— Întocmai. După toate semnele, Leopold chibzuieşte să-și lăţească 
hotarul imperiului. Are iscoade viclene, oştire bine rânduită, iar ochiul lui 
bate departe. 

— Asupra Franţei? 

Marchizul se lăsă pe spătarul jeţului. Braţul rezemat de masă trase după 
el o parte din pergamente lăsând în priveală altul șofraniu, cu pecete neagră. 
Două clipe zăboviră ochii boierului asupra lui și sudoare rece îi broboni 
fruntea. Îşi desprinse privirea şi opinti să zâmbească. 

— Nu, monseniore. Pentru a se lua la trântă cu Ludovic, Habsburgul 
caută să dobândească vlagă la alte izvoare. Primejdia apasă acum asupra 
Valahiei și Moldovei. 

— Mă înfricoşaseşi de-a binelea, seniore. Îngăduie să răsuflu ușurat, 
deşi mă mâhnesc mult necazurile Ţărilor Române. Și cum socoteşte oare 
principele Brancovan să-i sară Franţa în ajutor? Rănile de la Ryswig încă nu 
s-au tămăduit, am pierdut Lorena și Luxemburgul, iar tronul Spaniei ne dă 
mult de furcă. Împotriva noastră au făcut legământ nemţii, Anglia şi Ţările 
de Jos. Tesem o singură nădejde: războiul să nu izbucnească înainte de un 
an sau doi, căci ţara şi oștirea sunt istovite. 

Logofătul îi binecuvântă limbuţia. Trebuia să născocească o istorie 
vrednică de crezare, fără nici o legătură cu cărțile păturite în şerpar. 
Întâmplarea îl ţinuse de poale când era gata să se prăvale în prăpastie. Dacă 
marchizul nu-și trăgea mâna împrăștiind astfel pergamentele pe masă, 
soarta vicontelui de Tournon ar fi fost pecetluită. 

— La alt soi de reazăm chibzuieşte Măria Sa Vodă Brâncoveanu. 
Valahia nu are oaste. Nu o îngăduie padișahul spre a nu ne aţâţa pofta de 
răzvrătire. Câteva steaguri însă tot se află şi la ceas de primejdie se pot 
întocmi și altele, căci bărbaţii viteji nu ne lipsesc. Avem dară mare trebuință 


de dascăli care să ne dea învăţătura cuvenită în mânuirea flintei, despre 
rânduiala şi vicleşugul războiului. Oştenilor lui Leopold nu li te poţi pune 
de-a curmezișul cu furci şi topoare. De aceea Vodă Constantin doreşte ca 
Ludovic să-i îndrepte acei dascăli, încredinţându-l că ei vor găsi la Curtea 
Valahiei răsplata cuvenită. 

— Altîn-Bey nu-și drămuieşte aurul și iscusința, spuse Barbezieux, 
bătând cu degetele în marginea mesei. Îi e teamă oare principelui că turcii 
nu vor sări să vă apere hotarul nesocotit de Habsburg? 

— Imperialii au drum mai scurt de înfruntat decât ienicerii. Și apoi, 
adăugă aţintind privire pătrunzătoare asupra marchizului, sâmburii oastei 
valahe trebuie să încolțească fără ştiinţa osmanlâilor. 

— Da, da... Încep să pricep încotro bate Brancovan. Desigur, seniore, 
dascălii aceia vor pleca spre Valahia. Și tot de la sine se înțelege că regele 
nu va avea nici un amestec. Ludovic e îndeajuns de puternic pentru a nu da 
socoteală de faptele sale, dar nu-i ceasul să asmuțim acum nemții și păgânii. 

— Ne vom strădui să nu se întâmple asemenea necaz. 

— Mă bizui pe iscusinţa stolnicului Cantacuzene în chestiunile de taină. 
Mâine, în zori, voi trimite scrisori la școlile de cădeţi din Metz și Tournai 
spre a afla cine doreşte asemenea slujbă... Nu-mi mulţumi, seniore, râse 
marchizul. În schimbul vicleşugului regelui de cupă, puteai să-mi ceri mult 
mai mult. Plecăciunile mele bătrânei Henriette. 

După plecarea logofătului Radu Andronic, perdelele celuilalt rând de 
uși se dădură în lături. Filip D'Antin, conte de Saint-Lô, învăluit în mantie 
păcurie, reteză încăperea cu paşi neauziţi. Adâncit în potrivitul cărților, 
marchizul îi zări întâi umbra aşternută pe masă. Nedumerit ridică ochii. Un 
surâs îi lumină chipul scofâlcit și-l întâmpină vesel. 

— Ah, Filip... Pășești ca un tigru. N-am să pricep niciodată cum 
izbuteşti. Sunt de două ori mai ușor decât tine și totuşi când mă mișc mă 
aud slujitorii din a treia cămară. Înaintea ta a fost aici un valah. Un adevărat 
gentilom. Îmi pare rău că n-ai avut prilejul să-l cunoşti. 

Ochiul verde al lui D’ Antin scormonea hrisoavele împrăștiate pe masă. 
Spuse scurt: 

— Îl cunosc. E o iscoadă primejdioasă. 

— Ai început să vezi pretutindeni doar condotieri, uneltitori, ticăloşi şi 
paladini. Acest valah... 

— E cea mai primejdioasă iscoadă! Ţi-o spun a doua oară. Am stat 
ascuns în pologul ușii şi v-am ascultat. Nu din lipsă de dascăli ţi s-a 


înfățișat, Louis. 

— Dar pentru ce? 

— Asta mă străduiesc să ghicesc. L-am simţit retezându-și gândul și 
apucând altă cărare. A priceput, a ghicit, ori a văzut ceva. 

Îşi roti ochiul prin odaie, apoi începu să adune zapisele unul câte unul, 
grijind să nu le strice rânduiala. Pergamentul şofraniu îi desluşi taina. Îl 
trimisese el însuși cu două zile în urmă marchizului, în căpătâiul cărţii se 
citea deslușit vere Louis, după cum deslușit își aşternuse numele sub cele 
opt sau zece rânduri scrise: cu prietenie, vărul tău Filip D'Antin, conte de 
Saint-Lô. 

La flacăra lumânărilor, chipul ghilosit părea de ghips. Degetele 
puternice i se încleştară pe mânerul jungherului. O alexandrină se desprinse 
sub apăsare şi D’ Antin o azvârli mânios. 

Logofătului i-ar fi trebuit cu mult mai puţin să priceapă că Barbezieux 
nu-i va fi de nici un folos. 

Dacă o venit stolerul să mă cerceteze, înseamnă că de-amu gata, s-a 
mântuit! Mihail tâmplăreşte cu ticăială, câte cinci zile stă la un coşciug... 
Am fierbințeală mare, sunt stăpânit de vedenii. Niculăiţă plânge prin 
unghere, la ferestruică plânge ploaia... Doftorii aduşi de prietenul Vasile 
Alecsandri trudesc să-mi ţină inima, dar eu ştiu că-s pe ducă. Aud ferăstrăul 
stolerului tăind scândura. Mihail nu s-a amăgit niciodată. El le-a croit 
boierilor Floreşti, călători spre vămile văzduhului, ultimul antiriu. 

Hm, chibzuiam să mă doboare vătămătura cea rea, nu o procletă de 
umezeală. Necunoscute-s căile tale, Doamne! 

Sunt împăcat de mult cu tot şi cu toate, numai un gând nu-mi dă pace: 
n-am izbutit să așez pe hârtie nouă cartea cuviosului Ilarie. Cine o s-o ducă 
mai departe? Ucenicul? Niculăiţă e băiet de nădejde, dar nu are anii de 
trebuință cugetului. Ieri i-am lăsat moştenire taina dulceţurilor. Înseamnă că 
de-amu... 

Îmi tremură pana între degete, ochii mi s-au aburit. lartă-mă, frate 
cetitorule! 

2Francoise d'Aubign6, marchiză de Maintenon, văduva poetului 
Scarron, soția morganatică a lui Ludovic după moartea Mariei Tereza, 
spaniola. 

28poreclă dată nepoatelor lui Mazarin. 

297 ouis le Tellier, marchiz de Barbezieux, ministru de Război. 

Pogorâse beznă deplină asupra ulițelor, căci, din porunca stăpânirii, 
fanarele erau aprinse doar în vreme de iarnă. Logofătul Andronic se opri la 
câţiva paşi de porţile marchizului de Barbezieux și trase cu nesaţ văzduhul 
nopţii alungind din piept mireasma apăsătoare a chiparoaselor. Șuieră scurt 
şi Simion îi ieşi vesel în întâmpinare. Labele colbuite căutau umerii 
boierului. Radu Andronic trase ușurel urechea pleoștită căutând spre Ilie 
Machidon, care se apropia alene ţinând dârlogii cailor. 

— Anevoioasă trebuşoară, logofete, așa-i? 

— Care anume? întrebă Andronic descotorosindu-se de Simion. 

Slujitorul săltă bărbia spre ferestrele bobotaie de lumină ale palatului și 
slobozi oftat greu. 

— Vai de iepurele care ridică jalbă împotriva vulpii şi-i face lupul judeţ. 

Boierul răsuci iute capul cercetându-l cu mirare. 

— Nu te minuna, logofete, căci am priceput lesne ce se petrece 
înlăuntrul hudubăii, de-ndată ce l-am văzut pe franțuzul cel chior poposind 
dinaintea acestor porţi. lar după plecăciunile şi zâmbrele slujitorilor, iarăşi 
am ghicit că slutul e de-al casei, prieten aflat în cinstirea gazdei, ori poate și 
mai mult. Greşesc? 

— Din păcate nu, Machidoane... D’ Antin îi vine văr bun marchizului și 
m-am aflat la un pas de purice de a zădărnici toată truda noastră. Sunt 
deprins a nădăjdui până în cea din urmă clipă, dar mă cearcă teama că 
norocul vicontelui e strâmb. Patru zile i-au rămas până la descăpăţânare. 

— În patru zile se poate izbândi mult, logofete. 

— Dacă socoti că Dumnezeu a izvodit lumea în șase, e mult. La Paris 
însă înseamnă mai puţin decât oleacă. Trebuie să străpungi urzeală încâlcită 
pentru a dobândi un lucru oricât de mărunt. 

Radu Andronic pășea întunecat. O lună burduhănoasă da semne că e 
gata să se prăbuşească între ulmii de strajă pe Cours la Reine. 

— Pretutindeni se întâmplă la fel, boierule. Unde-i fântână sunt și 
broaşte. La Stambul, dacă domnia ta îngăduie să-i aduc aminte, am 
întâmpinat aceleași necazuri: şi bolovanii uliței înainte de a se supune 
ciubotei cereau plocon. 

— Drum lung îi desparte pe osmanlâi de franţuji. Dacă vrei să smulgi 
ceva turcului — muftiu, pașă, ori te miri ce efendi — de ajuns e să umbli la 
chimir și să numeri atâtea pungi. La Paris n-apuci însă să te înfăţișezi 


dregătorului cu pricina. O cohortă de trepăduși, slujbaşi „n-am ce face” şi 
mai cu seamă muieri ridică zăplaz înalt dimprejurul său. 

— Socoteam că aurul nu-ţi lipseşte. 

— Aurul se dovedește neputincios când vremea ţi se pune de-a 
curmezișul. Două lucruri nu va stăpâni omul în veci: timpul și norocul. 
Trebuie să ajung la Ludovic, Machidoane, oftă logofătul, căci pe cinstea 
sfetnicilor lui nu mai lepăd nici doi zimţi. Marchizul îi neam cu D’Antin, 
ăstălalt i-o fi prieten, cu celălalt s-o încuscri prin ibovnică. Or vieţui și din 
cei vrednici, căci cât ar fi grâul de neghinos tot rămân boabe de o jimblă, pe 
aceia însă trebuie dintâi să-i afli. 

— De-amu ce să facem, logofete! Om opinti să ajungem la Ludovic, și 
cu reazămul Celui Veşnic, poate om izbândi. 

Radu Andronic îşi izbi cu ciudă pumnul înmănuşat în palmă. 'Țineau 
marginea aleii prunduite, lăsând cale slobodă caleșştilor înzorzonate. 
Dinlăuntrul rădvanelor poposeau asupra valahilor căutături mirate, căci 
franţujii nu erau deprinşi să-și necinstească ciubotele în colbul uliței. 
Preumblările se făceau călare, ori în trăsurică. 

— Patru zile! rosti cu mânie mocnită boierul. Patru zile pentru a ajunge 
dinaintea lui Ludovic, când trimiși de seamă ostenesc pentru asemenea 
îngăduință săptămâni de-a rândul. Solul lui Wilhelm de Orania a zăbovit 
treizeci de zile numărate la Paris împingând rușfeturi peste rușfeturi spre a-i 
zări vârful nasului câteva clipe. Înfăţișările la Bourbon le vămuieşte 
nevastă-sa, doamna de Maintenon... 

— Vai de ograda unde găina strigă cucurigu! 

— Cousseau, cel care-i face tocmelile, se află în Spania, aşa că drumul 
la marchiza de Maintenon trece acum prin palatul marchizului de Gramont, 
prietenul domniei sale. 

— După capul meu, zece pungi l-ar zori oleacă. 

— Ochii moşneagului nu se aprind la vederea aurului, Machidoane. 
Doar porunca nevesti-sii, Françoise, poate să-l urnească. 

— Sărmană ţară! oftă slujitorul. Şi cum chibzuiește domnia ta să ajungă 
la ea? 

— Stâmind întâmplarea. 

Grăise fără a-şi cântări mult vorbele. Dar rostite cu glas tare, îi biciuiră 
urechile. Gând năstrușnic îi fripse mintea și făcu semn slujitorului să-l 
urmeze. 


Luând firul unei ulicioare despicate între ulmi, ajunseră într-o clipită 
dinapoia unei dughene cu plăcinte și siropuri. Logofătul săltă în șa spre a 
cerne până departe șirul fără sfârşit al rădvanelor. Pălăriile călăreţilor, cât 
roata carului, cu vâlvătaie de pene ce se zbuciumau sub adierile văzduhului, 
împiedicau priveliștea. În curând, Radu Andronic desluşi butcă albă cu herb 
auriu la care trăgeau încovoindu-și grumajii opt armăsari negri. Un surugiu 
tinerel în straie roşii cerceta fudul ulița, cu capul dat pe spate. Pajul ce 
veghea coada rădvanului holbăţea ochi speriaţi şi nu era greu de prepuit că 
sub straiele arătoase, poruncite de slujbă, abia îşi trăgea sufletul de atâta 
uimire băietanul vreunui ţăran de pe moșiile stăpânului. 

În cușca căptușită cu atlas cireșiu, o muiere tânără îşi rânduia pletele 
întunecate ascultând cu luare-aminte vorbele unui moșneag muchelef a 
cărui privire zburătăcea fără astâmpăr iscodind ulița. 

— Asta-i muierea! șopti logofătul. 

— Și hodorogul cela? 

— Bărbatu-său. 

Machidon dădu din cap cu înţelepciune. 

— Ehe! Geaba dă Dumnezeu pâine bună dacă îţi ia dinţii... Ochii lui 
Radu Andronic scăpărau. Porunci înfundat: 

— Sperie caii! 

Slujitorul îl scrută iute, apoi se dumiri. Pomi în goană spre caleașca 
alburie și ajuns în dreptul ei slobozi o șuierătură ciobănească din cele 
năprasnice. Bidiviii, cuprinși de spaimă, zvâcniră pe neașteptate, doborând 
surugiul, și prinseră a alerga cu nădejde. O ţineau într-o întinsoare, retezând 
drum neted prin stupul de rădvane. Pajul aninat în spatele butcii strângea 
pleoapele fără a cuteza să privească primejdia. Auzea doar ţipete, 
nechezaturi înfricoşătoare, tropotul îndesat al copitelor. 

Călăreţii spilcuiți se dădeau în lături, căutând marginea uliței, căci 
armăsarii cei negri răpuneau totul în drum. În ochi le jucau flăcări verzui. 

Când socoti că spaima i-a hâțânat îndeajuns, logofătul împinse pintenii 
în pântecele bidiviului și, adunat strâmb peste coamă, goni în urma caleștii. 
Azvârli căutătură iute înlăuntru. Zării ochii muierii, adormitele înfricoșate. 

Radu Andronic alergă în rând cu cei opt armăsari, apoi, descotorosindu- 
şi ciubotele din scăriță, sări în spinarea bidiviului fruntaș. Trase de dârlogi, 
lăsându-se mult pe spate, până ce calul începu a șovăi. Caleaşca oprită în 
mijlocul uliței avea să fie înconjurată de oameni, cât ai spune Doamne 


ajută, şi logofătul, urmându-și socotinţele, descăleca iute. Moșneagul zăcea 
lepşit în pernele trăsurii. 

Radu Andronic ridică pălăria zugrăvind covrig în văzduh, sări fulger în 
şa şi pieri. Muierea privi mult în urma lui, fără grai. 

Hohote de râs tânăr, în care desluşeai lesne batjocura, îi întoarseră 
capul. Logofătul zări la ferestruica unui rădvan, cu semnele herbului 
ascunse de vopsea proaspătă, chipul făpturii care încercase să-i scurteze 
zilele lui D’ Antin în curtea Fărcășanului, zvârlindu-i o săgeată. 

— Jupâniţa Tofana! şopti cuprins de mirare. 

— Cu asemenea vicleșuguri poftești să supui inima muierilor frânce, 
muntene? Vai ţie! 

Porunci vizitiilor să îndemne caii. Rădvanul pieri curând în forfota de 
căleşti, dar râsul jupâniţei îi mai stăruia în urechi. 

* 

Madeleine, slujnica Henriettei de Motteville, le pândea întoarcerea în 
pragul uşilor de sticlă ale trapezei. Strecură căutătură adâncă lui Radu 
Andronic, plină de nepăsare slujitorului, își strânse fustele dinaintea lui 
Simion, apoi vesti că doamna contesă îl aşteaptă negreşit pe logofăt în 
iatacul dumneaei. 

Boierul o găsi întinsă în crivatul perdeluit. O muiere îi schimba ștergare 
ude pe fruntea zăbrelită, a doua primenea văzduhul cu un vânturar, cea din 
urmă îi plimba sub nări laptele de busuioc dres cu mosc. Contesa se ridică 
anevoie în capul oaselor, ceru să fie rezemată în perini și se descotorosi de 
slugi cu un zvâcnet al bărbiei. 

La lumina sfeşnicelor, tapiseriile aninate pe pereţi păreau presărate cu 
nisip auriu. Orologiul ticăia retezând vremea cu picurișul. 

Radu Andronic se întrebă dintr-o dată, fără nici o noimă, unde or fi 
petrecând la ceasul acela însomnurat Ioniță Fărcășan și clucerul Negoescu. 
Mai lesne de prepuit erau cele ce se desfășurau în conacul îmbrățișat de 
mesteceni, din ulița Sfinţilor Apostoli, căci jupâneasa Irina îşi făcea virtute 
mare din împlinirea fără greşeală a rânduielilor statornicite. Scufiţa, ulcica 
de noapte, bulzul de bumbac pentru urechea cea vătămată, apa îndulcită cu 
zahăr pentru dumneaei și cupa cu lapte pentru boier Costache își aveau 
fiecare canonul său. Și tot după canon, la cel dintâi horăit al cucoanei, 
Andronic cel bătrân deșerta laptele în ghivecele cu flori de gheaţă și 
angelică, umplând cupa cu rachiu de anason, ispitit cu scorţişoară. 


Jupâneasa Irina se fudulea nevoie mare cu ghivecele dumneaei. În nici 
o altă casă din târg nu se pomeneau flori de gheaţă mai purpurii, cu frunze 
grase din care seva sta gata să ţâșnească, angelică mai aromitoare. Taina n-o 
dibuise și n-avea s-o dibuiască nimeni... 

— Sunt strașnic de supărată, logofete, susură între panglici și danteluri 
doamna de Motteville. Mâna plăpândă căuta reazăm în pologul de brocart. 
Slugile mi-au dat de veste că în lipsa domniei tale cămările ţi-au fost 
prădate. N-am știință ce mărunțișuri ţi-au tâlhărit, dar... Dumnezeule! Vina 
o poartă în întregime Ludovic! Nicicând hoţii nu s-au dovedit atât de 
cutezători. 

Sprâncenele boierului se umplură de creţuri, apoi zâmbet neașteptat le 
netezi. După toate semnele, Filip D’ Antin nu-și prăpădea vremea... 

— Doamna contesă n-are pricină de necaz. Paguba nu poate fi mare, 
căci nu m-au însoțit lucruri de soi la drum. 

— Asta o spui ca să mă mângâi. Doamne, cât mă ruşinez! Palatul 
contelui de Motteville a ajuns mai puţin sigur decât un han la drumul mare. 
Ce o să gândească Constantin despre asemenea găzduire? 

Se mai smiorcăi o vreme, îngăduind logofătului să-i primenească 
ștergarul şi ceru besacteaua cu tutun. Își astupă nara azvârlind către boier 
privire temătoare. 

— Nu vrei să cercetezi ce-ţi lipseşte? Radu Andronic săltă umerii. 

— Slujitorul meu va rândui totul după cuviinţă. Aduc însă încredințare 
doamnei contese că știu cine-i tâlharul şi cât de sărac i-a fost norocul. Ce 
căuta el se află asupra mea. 

— A! Slavă ţie, Doamne! Spune-mi, ai scos ceva de la nătângul de 
Louis? 

— Nu. Adăugi cu ciudă: Trebuie să ajung la rege. 

— La Ludovic?! 

Bătrâna îşi săltă spinarea şi movila de perne zbură în toate părţile. În 
ochi i se deslușeau de-a valma tulburare, spaimă, milă pentru o făptură 
dragă. 

— N-ai să poţi pătrunde la el, copilul meu, rosti cu blândeţe. Din tot 
sufletul aş dori să te ajut, dar mi-e cu neputinţă. Nu o singură dată mojicul 
acesta a spus despre mine că-s o vrăjitoare bătrână. „Dacă o zăresc 
dimineaţa, sunt încredinţat că până în seară îmi voi rupe un picior...” 

— Putem încerca prin doamna de Maintenon. 


— Ea e cea mai rea dintre toți. O văgăună de șerpi! Tartorul 
învârtelilor! 

— Tocmai. 

Contesa își ridică braţele. 

— Nimeni din neamul nostru nu s-a înjosit să-i intre în casă. 

— Se zvoneşte că-i prietenă bună cu marchizul de Gramont. 

— Ca să ajungi la el trebuie câștigată nevastă-sa. 

— Ştiu. 

Ochii Henriettei-Anne clipoceau de râs. Un sughiț mic îi tresaltă la 
rădăcina gâtului, se străduia parcă să scape din strânsoare. 

— S-o cucereșşti pe Françoise de Gramont?! Hotărât, dragul meu, ţi-ai 
lăsat norocul în Valahia. Femeia asta a fost zămislită strâmb, chibzuiesc că-i 
lipseşte vreun mădular. S-a măritat cu bietul Gramont care, înţelegi... la 
vârsta lui n-o stingherește. S-au făcut și prinsori, nebunul de La Fayette, cu 
Lucian de Valery și încă vreo trei bidivii la fel de chipeşi. Nici unul n-a 
izbutit să-i smulgă un surâs. 

— Aş încerca totuși... 

— Îţi pierzi vremea, logofete. 

— Doamna contesă cunoaşte altă cale? 

— Nu. 

— Dacă în patru zile nu ajung la Ludovic, se cheamă că am bătut 
degeaba drumurile către Francia. 

Henriette-Anne făcu ochii mari. 

— Chibzuieşti s-o birui pe Françoise în patru zile?! 

— Trebuie. 

— N-am nimic împotrivă, căci la vârsta mea nu prea ai prilejul să te 
înveseleşti, eu însă mi-am făcut datoria şi te-am înștiințat. 

— Cine m-ar putea înfățișa marchizei”? 

— Mătuşă-sa, Solange de Monaco, o venetică numai ifose. Gurile rele 
zvonesc că și-ar fi cumpărat blazonul. 

Zvârli plapuma și părăsi înviorată crivatul. 

— Pe Solange, urmă dându-și un deget peste cap, o vei cunoaște la 
Madeleine de Scudery. Mâine seară toate coțofenele Parisului se întâmpină 
la ea spre a-și citi una alteia născocirile. Solangei nu-i ridica gard de nuiele 
căci, ca şi nepoată-sa, dovedește multă nepăsare bărbaţilor. Ascultă-i doar 
cu răbdare predicile. Cunoaşte Sfânta Scriptură mai dihai decât cei ce au 


scris-o. Izbuteşte să-i placi îndeajuns şi te va pofti miercuri la balul 
mărgăritărelului, unde o vei întâlni negreșit pe Françoise... 

— Întortocheate cărări, oftă Radu Andronic. 

— Şi din păcate fără sorți de izbândă. Noapte bună, logofete. 

* 

De peste o jumătate de veac, în fiece joi, doamna de Scudery își 
întâmpină prietenele în casele dumneaei din ulița Poseaux. Chibzuise 
îndelung la această alegere, fiind silită să se strecoare între miercurea 
contesei de La Suze şi vinerea doamnei de Sabl6. Ninon de Lenclos, deși 
mai tânără cu cincisprezece ani, luase în stăpânire cea dintâi zi a 
săptămânii, retezând hotărâtă orice nădejde că s-ar putea răzgândi. Nasul ei 
căuta cu semeție spre înaltul cerului din pricina chipului îngeresc și a 
seniorilor Boileau, Moliere și Saint évremond care-i cinsteau salonul. Iar 
marţea se isca îmbulzeală mare în ulița Vaugirard, la contesa de La Fayette, 
unde ducele de La Rochefoucauld — să fi trecut douăzeci de ani de când a 
închis ochii? — își citea cândva apoftegmele și chibzuia cu glas tare asupra 
cugetărilor lui Pascal. Vreme de cincizeci de ani, joile din ulița Poseaux își 
urmaseră negreșit şirul şi doar moartea Madeleinei de Scudery, ce avea să 
se întâmple peste un an, va curma rânduiala. În aceste joi dăduse dumneaei 
citire vestitelor noveluri Marele Cyrus, Clelia și Artamena, ciulind urechile 
unor scribi şi stihuitori de seamă ca Sarasin, Conrart și Chapelain. 

Dar vremurile acelea pieriseră. Ostenită de ani, doamna de Scudery se 
mulțumea să asculte născocirile altora, așternând rar câte un madrigal, 
două-trei stihuri ori cugetări pe care bătrâneţea le iscă lesne. Din chipul 
tinereţii, contesa păstrase ochii bulbușaţi, colţurile buzelor repezite în sus şi 
pieptănătura. Părul, despicat la mijloc, era strunit în spelci de adamante, 
câţiva zulufi cădeau pe ceafa încovoiată de perlele unui colan. Muierile 
tinere râdeau în taină de rochia din brocart, cu eșarfă bogată, ce-i reteza 
trupul de-a curmezișul. Găseau asemănare hazlie cu straiul oștenilor lui 
Ludovic, născocindu-i din această pricină nume nou: „Mama grenadir”. 

Îi preţuiau însă salonul, prietenii vestiți ce-i îngropase în atâta amar de 
vreme, bibilurile graiului. Madeleine de Scudery nu spunea niciodată 
pieptăn, ci labirint, cămeşii de piele — credincioasa, sânii se chemau munții 
lui Venus, privata — singurătate, ori mărul de porțelan. Bujorul, ceapa, 
crivatul și câte altele își aveau numele lor. Contesa Henriette-Anne de 
Motteville făcea haz de asemenea sclifoseli și fusese una din puţinele 
doamne ale Parisului care nu-și schimbase vorba după pilda preţioaselor. 


În dimineaţa următoare, își vesti prietena că se va înfățișa în uliţa 
Poseaux însoţită de un mare senior valah, venit înadins la Paris spre a o 
cunoaște pe Madeleine de Scudery ale cărei noveluri se află mai presus de 
orice în inima sa. După ce întocmise răvașul, clipise veselă spre logofăt, 
încredinţându-l: 

— Chiar dacă nu le-ai citit, n-o să bage de seamă. Madeleine a pierdut 
ținerea de minte și nu-și mai aminteşte decât trei lucruri: să vorbească fără 
să asculte, să obijduiască bucătăreasa pentru doi soli strecuraţi în șorț la 
târguieli și să se închipuie cea mai însemnată muiere a Franţei din ultimii o 
sută de ani. Vei griji doar să-i asmuţi limbuţia. 

Contesa de Motteville coborî din iatacul dumneaei către ceasul 
asfințitului. În curte, şase armăsari negri înhămaţi aşteptau cu girurile 
încovoiate. Prin ferestrele larg deschise, o dată cu mireasma pământului 
reavăn şi a boabelor roşii de scoruș, năvăleau ţipetele pruncilor ce se 
zbânţuiau în Place-Royale. Un băietan mâna dimprejurul statuii lui Ludovic 
un cerc de fier, alții dădeau târcoale, asmuţind-o, unei fetițe ce bâjbâia cu o 
maramă legată peste ochi. Porumbeii goniţi din piaţă ciuguleau umerii şi 
ţeasta lui Ludovic, apoi căutau adăpost în grădina contesei. 

Când bătrâna pătrunse în cămara aurie, logofătul se desprinse de 
fereastră şi-i ieşi în întâmpinare, purtându-și mâna la piept. Contesa îl 
cercetă câteva clipe cu ochii muierii deprinse să nu-i scape nici un singur 
mărunțiș şi bătu din palme: 

— Straşnic gând ai avut, logofete! Ai să dai gata toate babele din 
salonul Madeleinei, cele care mai răsuflă și cele atâmate pe pereţi. Nu şi pe 
Solange... 

După oarecare chibzuială, Radu Andronic îşi alcătuise strai ciudat, 
nemaiîntâlnit pe ulițele Parisului, îmbinând veșmintele Evropei papistașe cu 
cele ale Valahiei. Astfel bernevecii strâmţi de atlas alb erau sugrumaţi la 
mijloc în șerpar din piele de ren cu bumbi mari de perle, după cum tot în 
perle se afla ticluit şi mânerul jungherului persian care scotea capul lăturiș 
din cingătoare. Dantelă din fir de argint și borangic migălită la ghergheful 
maicilor din Schitul Jugurenilor îi înfoia pieptul, iar pe umeri azvârlise 
caftan din catifea azurie. Hermina care-i chenăruia poalele și mânecile largi 
măsura două palme rezemate în degete. 

Madeleine de Scudery picotea în jeţ. Lumânările înfipte în sfeșnice de 
sticlă verde, bogate în ghirlande, îi aşterneau pe chip umbre jucăușe. O 
mână de sidef vechi, istovită, zăcea în crețurile piersicii ale rochiei, cealaltă 


se rezema în bastonaș. Pe obrajii încreţiți ca pergamentul mototolit în pumni 
şi streşiniți de zulufi trăiau doar safirele aninate în urechi. 

Pe pereţii odăii spânzurau în cadre grele chipuri de bărbaţi și muieri a 
căror tinereţe se întâmplase acum un veac ori mai mult. Fratele Madeleinei, 
George de Scudery, la fel de buzat și cu ochi ponciși, trimitea zâmbet 
ostenit de dincolo de pragul veșniciei. Dimineaţa, când mintea i se 
limpezea, doamna de Scudery se întreba adesea dacă nu cumva George, de 
la a cărui moarte se împlineau 23 de ani, își pierduse răbdarea. „Să nu 
zăbovești, îi spunea mereu în ultimele zile, nu vreau să fiu singur acolo... 
Marţial, din păcate, se află în purgatoriu...” 

La cea dintâi privire, logofătului i se păru că în chip ciudat toate 
muierile se aseamănă. Aveau mijloace zgribulite, pieptul sărac, năpădit de 
flori şi horbotă, nasul le sta înfipt cioc de pasăre între obrajii turtiți. O 
zvârlugă de vreo 30 de ani, sprintenă ca o ştiucă, citea cu glas șuierător 
stihuri în vreme ce celelalte dădeau cu bunăvoință din cap căscând dinapoia 
vânturarelor. 

— ...În dantelă-i conopida / Borangic a pus aspida / Păunită o cunună 
/ Din argint zvârlit de lună... 

Se opri dintr-o dată simțind că n-o mai ascultă nimeni. Parcă bătuse 
vântul în cămară răsucind toate capetele spre uşă. Apoi rămase cu gura 
holbată. Un bărbat în strai alb, cu hermină bogată azvârlită pe umeri, 
pătrunsese neauzit în salon, însoţind-o pe contesa de Motteville. Când 
zâmbi, cămara se umplu de lumină. Îşi culcase cruciș palmele pe piept 
făcând închinăciune cu care jupânesele Parisului nu erau deprinse. Ochii 
muierilor cercetară fără sfială trupul puternic cu umeri de căpcăun, capul 
cioplit cu iscusinţă şi musteaţa neagră subțiratică, dinţii strălucitori, hermina 
al cărei omăt scotea la iveală pielea tuciurie, pălită de soare şi vânt. Liniştea 
o trezi pe doamna de Scudery. Privirea păienjenită n-o slujea dincolo de doi 
paşi şi întrebă speriată: 

— Ce se petrece, Solange? 

Doamna de Monaco, muiere în puterea vârstei, cu un chip a cărui 
dulceaţă nu amăgea pe nimeni din pricina ochilor vicleni, şopti iute, 
lipindu-și buzele de urechea bătrânei: 

— A venit Henriette-Anne. 

— Ah, mi-amintesc. Trebuia să o întovărăşească cineva... Un turc, 
poate un maur, nu ştiu bine... 


Doamna de Motteville aruncă o singură privire spre coţofenele din 
salon şi îi fu de ajuns. Erau tulburate, ochii le luceau, începuseră să-și 
îndrepte mijlocul și zulufii, săltau din întâmplare poalele pentru a li se zări 
juponul şi trei degete din gleznele subţirele, în ciorapi de mătase albă. 
Zvârluga care citise stihuri găsi prilej să taie odaia vârându-se cu dinadinsul 
în priveala logofătului, își ştia trupul mlădiu, mersul plin de ispite. 

— O întovărășeşte într-adevăr un gentilom, susură doamna de Monaco. 

Bătrâna își pipăi obrajii şi ceru repede: 

— Sfătuitoarea frumuseţii!30 

Solange luă o mirază mică cu mâner de argint de pe gheridon şi i-o 
purtă dinaintea ochilor. 

— Ce bine-mi pare că te văd, Henriette. Dumnealui... 

— E seniorul valah pe care am făgăduit să ţi-l aduc. Unde pot găsi un 
jilt, Madeleine, căci nici eu nu mai am cincizeci de ani. 

Se uită la doamna de Monaco cu zâmbet apăsat, dar, amintindu-și că 
asemenea împunsături nu-l slujesc pe logofăt, se strădui să picure miere: 

— Verdele acesta te prinde de minune. 

Solange ridică din umeri fără a o lua în seamă. Tot Parisul știa că 
Henriette de Motteville e smintită. 

Doamna de Scudery ascultase primele cuvinte ale lui Radu Andronic cu 
mai multă luare-aminte ca de obicei, dar i-o curmă repede, fără răbdare: 

— Te înșeli, seniore! Dar nu-mi place să stai în picioare ca un drapel. 
Apropie-ţi o înlesnitoare la vorbă%*. Desigur, Clelia e foarte cunoscută şi 
aceasta din pricina acelei hărţi a iubirii, dar Artamena se află cu mult mai 
presus. Mă bucur că am cititori în Valahia... Dacă ai vrea să asculţi, ţi-aș 
desluși tainele adânci ale novelei, pentru a le putea desluși la rândul 
domniei tale, când, istovind ghemul drumului, te vei fi întors acasă. 

— Sunt prea bucuros, doamnă, surâse Radu Andronic, iar valahii 
aşteaptă cu nerăbdare asemenea deslușiri. 

Madeleine de Scudâry păru întru totul mulțumită de acest răspuns şi își 
începu cu voce lâncedă voroava. Logofătul dădea mult din cap, trăgând cu 
ochiul la Solange de Monaco. 

Gândul că soarta vicontelui de Tournon ţinea de bunăvoința acestei 
muieri lipsite de însemnătate — căci cărpănoşenia inimii şi viclenia nu-s de 
ajuns spre a le cocoţa vârf peste oameni — îi picurau otravă în suflet. Lăsând 
să-i alunece pe lângă urechi tolocăneala bătrânei, Radu Andronic socotea 
înfrigurat că doar 70 de ceasuri îl despărțeau pe prietenul Valahiei de 


descăpăţânare. Îi trecu fier prin inimă: Solange nu-l lua în seamă nici cât 
cerea cuviinţa. 

Luneca de la o mescioară la alta culegând ciucurii de ceară ai 
lumânărilor. Pe chip nu i se citea mare lucru. Gândurile păreau s-o fi 
azvârlit departe de salonul îmbâcsit cu boscârțe, moștenite și adunate vreme 
de un veac, pe buze îi stăruia un zâmbet răutăcios, în curând, Madeleine 
avea să adoarmă, iar coțofenele — gușa i se umflă când le îmbrăţişa într-o 
singură privire — aveau să năvălească asupra străinului precum calicii la 
supa lui Ludovic, împărţită în Uliţa Muschetarilor. 

Muierile o trăgeau de limbă pe Henriette-Anne. Bătrâna îl înălța pe 
Andronic până la cer. Valahul era neasemuit de bogat, neasemuit de viteaz, 
stirpea i se furișa până hăt-departe, în poalele caftanelor de aur şi perle ale 
împăraţilor bizantini. Seniori mari din toată Evropa se socoteau mândri dacă 
le cinstea castelele, iar principele de Liechtenstein opintise mult și zadamic 
să-l aibă ginere. Contesa vorbea anume cu glas tare pentru a o stârni pe 
doamna de Monaco. Aceasta păşea nepăsătoare, cu pumnul plin de ceară, 
îndreptând ici-colo rozele din glastre. 

— Am fost la Bucureşti acum douăzeci de ani şi i-am văzut palatul, 
născoci fără să roşească doamna de Motteville. O zidire neasemuită, cu băi 
de marmură, cămări din cleștar şi statui de aur la fiece pas. Nu zău, nu ştiai 
la ce să te uiţi mai întâi... Cât despre pohfală... 

Un horăit ușurel, pe o singură nară, îl vesti pe boier Andronic că-i 
slobod să se desprindă de jeţul bătrânei. Henriette-Anne îi zâmbi, făcându-i 
semn să se apropie. Muierile deveniră dintr-o dată pitulici, dădeau cu 
praftoriţa pe voci subțirele. 

Zvârluga ce-și curmase stihurile despre conopidă și ceapă la intrarea 
logofătului întrebă de-a dreptul: 

— Te vei afla sâmbătă la Paris, seniore? 

— Așa prepuiesc. 

— Te poftesc atunci, dimpreună cu soțul meu, la un zaiafet de rămas- 
bun. Vara o petrecem la castelul nostru de pe malul Garonei și nu ne 
întoarcem înainte de mijlocul toamnei. 

Doamna de Motteville prinse privirea logofătului. Deşi părea în apele 
lui azvârlind spre toate ungherele odăii zâmbete ucigătoare, îl simţea la 
pândă, cu mintea clocotind de griji. Dădu din cap într-o mișcare deslușită 
pentru Radu Andronic „ţi-am spus eu”, apoi se aplecă spre Solange. 


Doamna de Monaco, așezată cumva lăturiș, cu capul rezemat de cămin, își 
dosi căscatul dinapoia vânturarului. 

— Eşti ostenită, draga mea? îi zâmbi contesa. 

— Îndeajuns. Dimineaţă am fost cu Françoise la târnosirea Bisericii 
Sfinţilor Îngeri, iar caleașca mă istoveşte totdeauna. Voi pleca după ce se 
trezeşte Madeleine. 

Ridică bărbia cu cinci degete mai sus decât îngăduia cuviinţa. 
Henriette-Anne n-o ţinea lângă inimă pe Solange, iar nasul cârnit avea darul 
s-o scoată din fire. Spre a-și obloji mânia și obrajii peste măsură de 
înfierbântaţi, începu a zgâlțâi vânturarul zugrăvit cu maimuțe. Hâţânată 
vârtos, o pană de struţ se desprinse și zburătăci câteva clipe prin văzduh 
poposind la picioarele Solangei. Aceasta o juca în vârful încălţelului 
surâzând. 

— Te arăţi din ce în ce mai rar, Henriette, zise într-o doară, luând 
aminte la Radu Andronic care se strecura cu vorbe iscusite printre 
jupânesele dornice să-l vadă la petrecerile lor. 

Contesa de Motteville își strivi buzele între dinţi, dar tot nu izbuti să 
pună stavilă cuvintelor. 

— Oamenii pe care poftesc să-i văd sunt şi ei din ce în ce mai rari. 

— Păcat, spuse în doi peri Solange. 

Muierile iscodeau acum despre Valahia. Logofătul istorisea întâmplări 
hazlii, stârnind râsete ascuţite. Ochii negri, adânci, gura mărgeluită de dinți 
strălucitori, dar mai cu seamă croiala trupului după tiparul hoţilor de 
fecioare iscau patimi. Franţuzeasca logofătului avea dulceaţă, mustăcioara îi 
juca cu anume zâmbet. 

Boierul își ţesea farmecele furând-o pe Henriette de Motteville cu 
privirea. Bătrâna n-avea politichie şi nu-și strunea slobozenia gurii, socotind 
că străbunii dumneaei aveau cel puţin o coastă din Jupiter. Orice vorbă 
nechibzuită putea reteza nădejdile pe lângă Solange de Monaco. 

Sporovăiala umplea cu murmur nedeslușit cămara. Glasurile nu se 
înălţau, iar râsetele alunecau uşurel. În afara doamnei de Monaco, în mintea 
căreia nimeni nu putea ghici ce se petrece, singura care nu se străduia să 
azvârle vorbe iscusite era zvârluga. Cercetă apăsat chipul boierului și rosti: 

— Ne aflăm şase doamne în salonul acesta, seniore... 

— Şapte, o îndreptă căutând spre tavan Solange de Monaco. Zvârluga o 
fulgeră cu privire aprigă săltându-și umerii. 


— Cu voia domniei tale, vorbeam de doamne! Ne aflăm dar şase 
doamne, din cele mai vechi familii ale Franţei, care te-am poftit în casele 
noastre. lar domnia ta, seniore, cu multă iscuseală ne dai a înţelege că 
serbările noastre nu te ispitesc, de vreme ce nu răspunzi nici uneia. Sunt 
strașnic de curioasă să aflu pricina. Vârât în strâmtoare, Radu Andronic își 
scormoni mintea după răspuns uleios. 

— Sunt oaspetele contesei de Motteville și mă aflu sub porunca 
domniei sale. 

— Adevărat, îi sări în ajutor Henriette. Mi-am îngăduit cam mult, dar la 
anii mei trebuie să ceri mult pentru a căpăta numai jumătate. Cele dintâi zile 
ce le petrece logofătul la Paris îmi sunt făgăduite. Sfârşitul săptămânii ne va 
găsi la Corbeau. Bineînţeles, vom fi în familie. Sora și nepoatele mele, 
vară-mea, ducesa de Guise. 

— Pui o nuntă la cale, Henriette? întrebă Solange. 

Contesa o străpunse cu ochii. Vocea răsună sâsâit de şarpe: 

— Draga mea, după ce am văzut cât de bine ai izbutit tu s-o căpătuieşti 
pe fiică-ta, Germaine, eu nu mai vâr pe nimeni în patul nimănui. 

Doamna de Monaco își îndreptă umerii. Nările îi zvâcneau ca la 
armăsarii cei nărăvaşi. Se răsuci spre logofăt privindu-l pentru întâia oară în 
ochi. Tânărul chipeș, cu căutătură fierbinte clipocind a râs și a tainică 
chemare, nu-i spunea nimic. Se împlineau douăzeci de ani de la o anume 
seară de vară, când Solange își lepădase inima într-un castel din munții 
Bavariei. 

Se simţi dintr-o dată cuprinsă de-o poftă strașnică să-și înfrunte 
prietenele. 

— Te poftesc, seniore, mâine seară la balul mărgăritărelului. Voi adăugi 
că de când Versailles-ul a rărit serbările, balul acesta e socotit drept 
petrecerea cea mai de soi a Parisului. Chibzuiește bine... Nu, nu, dragele 
mele, nu stăruiţi, n-o mai aştept pe Madeleine să se deștepte, căci am 
zăbovit prea mult. 

Ochii muierilor îi înfigeau sulițe în spinare. Pe buzele Solangei de 
Monaco alunecă zâmbetul biruinţei. Era încredinţată că valahul nu va lipsi 
de la bal, spre sângele cel rău adunat cu donița de „doamnele coborâte din 
cele mai vechi familii ale Franţei”. 

Radu Andronic răsuflă cu uşurare. Prima punte spre Françoise de 


Gramont fusese coborâtă. 
Æ 


Petrecerea Solangei de Monaco începea cu o panoramă la Comedia 
Franceză, aflată pe ulița Fosses-Saint-Germain-des-Pres, unde cei mai 
vestiți actori ai Parisului aveau să-și dovedească măiestria în ultima 
plăsmuire a lui sieur Floriot. 

Aşa spunea deslușit cartea răsurie ce o primi logofătul, a doua zi 
dimineaţă, din partea Solangei. Balul avea să urmeze imediat după aceea, 
cam pe la șapte ceasuri, în palatul dumneaei din Passy. 

După o scurtă chibzuială, Radu Andronic hotărî să lipsească de la 
comedie. În vuietul şi hărmălaia pricinuite de învălmășeala târgoveţilor s-ar 
fi apropiat anevoie de Solange și de nepoată-sa. Și apoi altfel te desluşești 
sosind ultimul la zaiafet, după ce ai pus la grea încercare nerăbdarea gazdei. 
Acestea fiind însă socoteli de muiere, logofătul nu suflă cuvinţel, căci temea 
zâmbetul şi limba cea ascuţită a slujitorului. Îi porunci dară să-şi cumpere 
cu 15 soli un bilet în picioare, la prostime, de unde putea să iscodească 
nestingherit încotro bat ochii Francoisei de Gramont, ce o veseleşte și ce 
nu-i e pe plac. 

Ilie Machidon poposi la Comedia Franceză urmat de Simion. Erau 
ceasurile două ale prânzului cel bun și, după cum vesteau puzderia de 
zapise cât cearşaful aninate ici-colo, caraghioslâcurile urmau să înceapă 
negreșit. Slujitorul făcu ochii mari când văzu că în hudubaia înaltă și lată, 
cu cafasuri înşirate jur-împrejur până la poalele unei podine de scânduri, 
unde aveau să ţopăie boscarii, se aflau doar câțiva târâie-brâu. Slujitorul n- 
avea de unde să cunoască ighemoniconul nasurilor subțiri și rămase uimit 
când băgă de seamă că boierii încep a se ivi abia către ceasurile trei, iar 
ultimii, printre care se afla şi Solange împreună cu nepoată-sa, abia spre 
chindie. 

Muierile şi bărbaţii domniilor lor, cu, ori fără cununie, fură poftiţi în 
cafasuri căci plătiseră cinci livre şi zece soli de cușmă, prețul unui stânjen 
de pământ şi a nouă pâini. 

Cei care se socoteau mai cu moț urcară de-a dreptul pe podina unde 
boscarii trudeau din greu trăgând lumeţul de poale să râdă. În hudubaia 
plină ochi se afla gol doar scaunul logofătului. 

De la o vreme, Machidon simţi că-i vâjâie căpățâna. Atâta huiet nu-i 
fusese dat să rabde nici la Bâlciul Sânzienelor. Pehlivanii urlau din 
răsputeri, cei veniţi la priveală nu se lăsau mai prejos șuierând haiducește, 
dând din picioare ori răpunându-și doar palmele. 


Beţivanii având, se vede treaba, să-și ştiricească lucruri însemnate, 
strigau peste capetele mulțimii și cereau numaidecât răspuns cu mâna pâlnie 
la ureche. Ilie nu pricepea nimic din cele ce se întâmplau pe podină, dar 
când văzu târgoveţii ţintind un boscar cu barabule, ouă clocite și roșii, ghici 
că dintr-o pricină sau alta bietul creştin îi mâniase. 

Târzior, spre sfârşitul comediei, Machidon prinse căutătura Solangei de 
Monaco poposind pe jilțul logofătului. După ce scotoci întreg șirul de 
cafasuri, ridică vânturarul în dreptul gurii și şopocăi nepoată-sii câteva 
vorbe. Françoise de Gramont clătină capul îndreptându-și privirea spre 
scaunul arătat de mătușă-sa. Ochii alunii, însomnuraţi, cercetară fără râvnă, 
din cuviință pentru Solange. Aceasta îi croncăni din nou la ureche și 
marchiza săltă din umerii goi. 

Ilie Machidon citi zâmbetul muierii și își zise că logofătul va avea 
oleacă de furcă. 

* 

Hărmălaia cea fără de pereche se afla pe o ulicioară din spatele 
Comediei. Patruzeci de creştini, fiecare cu câinele lui, puneau la cale o 
prinsoare între dobitoace. Ilie Machidon pricepu rămășagul. Se lepădau câte 
două livre într-o cuşmă şi stăpânul câinelui carele avea să ajungă cel dintâi 
la capătul uliței câştiga toate paralele. 

Slujitorul cercetă liota de dulăi, armăsari nu alta, apoi ochii îi poposiră 
la cotarla lui. Simion moțăia sub un gard, căscând moldovenește. 

Ilie Machidon se scarpină la ceafă muncit de bănetul strâns, și-o dată 
gândul cel năstruşnic prinse a-i sălta musteaţa. Pătrunse în dugheana unui 
fierar, târgui ce târgui, şi numai după aceea plăti preţul întrecerii. 

Cum nimeni nu mai da semne că ar pofti să umble la chimir, câinii fură 
aşezaţi în dreptul unui hat, tras cu călcâiul de-a latul uliţei. Zăvozii cei mari 
trudeau să se rupă din mâinile stăpânilor, dornici să-şi arate cât mai degrabă 
vrednicia. Slujitorul îl trase pe Simion de urechi lângă dulăi, căci duglișul 
nu voia cu nici un chip să se desprindă de la umbra gardului, spre marea 
veselie a celor din jur. 

Omul cu cușma vârfuită de livre chiui semn de pornire. Câinii ţâşniră ca 
din puşcă. Numai tigoarea lui Machidon rămase rezemată în coadă, la 
priveală. Slujitorul scoase repede din sân un lanţ și i-l clopoţi la ureche. 

— Legat! 

Simion o rupse săgeată la sănătoasa, ajunse degrabă liota de zăvozi și-i 
lăsă de ruşine... 


Ilie Machidon îndesă gologanii în buzunar, cercetând cu zâmbet 
mirarea târgoveţilor. Făcuseră roată împrejurul lui Simion cercând, după 
toate semnele, să ghicească ce snamenie de câine o fi. Cotarla, prăbușită de 
alergătură, răsufla greu, cu limba ieşită de un cot. 

Zadarnic îl ispitiră chivernisiţii pe slujitor cu pungi grele pentru a intra 
în stăpânirea dulăului. Ilie clătina din cap, pleftorind cât se poate de 
deslușit, în valahă: 

— Noi suntem ţărani slobozi, boieri dumneavoastră! Fiindcă târgoveţii 
o ţineau pe a lor, slujitorul trecu bâta la subțioară şi săltă din umeri. 

— Hai, Simioane! Aiștia n-au urechi și umblă să-și cumpere cercei. 

* 

Contesa de Motteville încredința logofătului cel mai arătos rădvan al 
domniei sale. Îl întovărăși la porţile de sticlă ale trapezei, urmărindu-l lung 
până ce Radu Andronic pieri între copacii grădinii. 

În ochii tulburi ai Henriettei scânteie o lacrimă şi după mulţi, foarte 
mulţi ani, inima înrourată căi asfinţitele ceasuri ale tinereţii. Urcă anevoie în 
iatacul dumneaei, goni slujnica și-și petrecu singură seara dinaintea unui 
secretăraş venețian. Aici se aflau douăzeci şi opt de fildeşuri, cât palma, pe 
care pictori vestiți ai vremii îi așezaseră chipul. Stărui îndelung asupra 
acelui azuriu. Poftise să fie zugrăvită în strai de nimfă, cu cunună de roze pe 
frunte şi la piept. Când îl cunoscuse pe Constantin, părintele logofătului, 
tocmise pictorul pentru al doilea fildeș, aidoma. Se întreba adesea dacă 
valahul îl mai păstra... 

* 

Panglicile, oglinzile și dantelele sunt trei lucruri fără de care francezii 
nu pot trăi, însemna cu trei ani în urmă domnul Marana şi pe sfântă 
dreptate. 

Mirazele saloanelor Solangei de Monaco trudeau vârtos să înfățişeze 
puzderia de horbotă de Alençon sau de Anglia, îngrămădită à la Marly, ori 
creaţă à la Jardiniere, stânjenii buni de panglică aninaţi la rochii cu anume 
chichirez de doamna Charpantier, care croia veșmintele muierilor 
blagoslovite la pungă. 

Dacă socotim că puteai cumpăra cu banii cheltuiţi pentru o catrinţă de 
satin peste o mie de pâini, pricepi lesne de ce petrecerile sărăciseră cele mai 
îndestulate case. 

Domnul Lengl€e ajunsese marele judecător al portului născocind straie 
cu cheltuială, iar gazeta Mercure galant îi cânta în strună povățuind 


jupânesele și bărbații muchelefi unde să-şi facă târguielile. Trebuie adăugit 
că nici purtătorii de nădragi nu ieşeau mai ieftin la socoteală. Ciorapii se 
cereau a fi din mătase amestecată cu păr de capră și fir de aur, bernevecii 
trebuiau sugrumaţi la genunchi de-o cataramă bătută în pietre scumpe, de 
jupânul Perdrigeon de la Quatre Vents. Peste cămașa bogată în danteluri, se 
cerea vestă din acel satin aflat în dugheana domnului Temple de la Grand 
Monarque. Tot neguţătorul din Place Dauphine rostuia țesătură de lână 
pentru haină, căci, spre marele necaz al muchelefilor, stofele de mătase cu 
bibiluri de la 1667 muriseră. 

Cei 144 de bumbi, aninaţi la o singură haină, iscaseră război aprig între 
meșteşugarii care trudeau să-i facă și croitorii ce născociseră bumbul 
îmbrăcat în postav. De la sudalme se ajunsese la păruială și numai hrisovul 
Rigăi Soare mai potolise zavera. 

Bărbierii erau să-l gâtuie pe Ludovic când și-a ras musteaţa, pentru că 
toți bărbaţii Franţei s-au repezit ca oile în a-i urma pilda. Năravul perucilor 
îi dăduse gata. La serbările cele mari se purtau peruci à la Royale şi in-folio 
şi cum părul se dovedea neîndestulător, meșteșugarii retezau de zor cozile 
cailor. 

Pătărania  Mariei-Angelique, ducesă de  Fontanges,  ţiitoarea 
Bourbonului, aduse mare belea pe capul muierilor. Călărind dumneaei 
alături de Ludovic, odată i-a zburlit vântul părul. Din ziua aceea toată partea 
muierească și-a chinuit pletele cercând să le învolbure ă la Fontanges... 

Săpunul era vândut ieftin de jupânul Joubert din Vieilles Etuves şi tot 
muritor de foame ajunsese, săracul. 

Civilité nouvelle povăţuia să nu dai cu apă pe obraz, căci îţi vatămi 
vederea şi te apucă durerea de dinţi. Dacă ar fi să-i dăm crezare contesei de 
Motteville, mâinile reginei Cristina a Suediei erau năpădite de rapăn și îşi 
prăpădiseră orice frumuseţe. Apa şi săpunul se dovedeau fără trebuinţă de 
vreme ce Simon Barbe, cel mai vestit neguțător de arome, te sfătuia cum să 
alungi duhoarea. 

La ceasul când poftiţii Solangei de Monaco își plimbau pentru a treia 
oară chipurile ghilosite zdravăn şi bodroanţele îmbelșugate sub lumina 
candelabrelor, spurcându-se în șoaptă unii pre ceilalți, apăru vifor de 
tinereţe logofătul Radu Andronic. 

Chipul împrăștia strălucirea aceea pe care o dau hotărârea, dorința 
aprigă de izbândă, încrâncenarea întregii ființe supuse unui singur ţel. 


Capetele se răsuciră spre uşile înalte, închise fără zgomot în urma 
logofătului. 

Boierul rămase nemișcat preţ de câteva clipe apoi înaintă către gazdă. 
Pantera, gentilomul, paladinul și oșteanul alcătuiseră acel mers. Muierile, 
săgetate, urmăriră cu fior ascuns mișcarea umerilor largi şi sprinteneala 
mijlocului. 

Se aşternuse liniște adâncă. Un strigăt ușurel chemă ochii logofătului 
spre ungherul Francoisei de Gramont. I se închină după tipicul valah, despre 
care băgase de seamă că află multă trecere la Paris și se întoarse către 
Solange de Monaco. Muierea îl cântări din cap până în picioare, privirea 
şovăindu-i între uluială și zeflemeaua obișnuită. Lepădându-și deprinderea, 
logofătul înveșmântase strai de catifea neagră. Bernevecii strâmţi, contășul, 
ciorapii și încălțeii, toate erau neguroase. Volbura dantelei de Bruxelles 
tâşnea pârâu înspumat pe piept şi la mâneci, podoabele — numai adamante — 
îi încopciau vesta, picurau stele în cătărămile încălțeilor ascuţiţi și capacul 
ceasornicului cu mirază. Două ghiuluri, un safir și o perlă rară, păcurie, 
încovrigată de altele rozalbe, chemau ochii asupra degetelor lungi. 

Cercetându-i chipul întunecat, cu semn de rană veche la tâmplă asupra 
căruia zulufii de argint ai perucii zadarnic osteneau să-l ascundă, Solange de 
Monaco încercă să-şi astâmpere uimirea. „E mai chipeş ca Lucifer...” 

— Ai zăbovit, seniore! 'Ți-au plăcut stihurile lui Floriot? 

Se prefăcea că nu cunoaște lipsa logofătului de la Comedie. Radu 
Andronic trebuia să priceapă că nu-i făptură îndeajuns de însemnată pentru 
a fi căutat cu dinadinsul în potopul de omenire, își apăsă zâmbetul cu 
marama şi o privi şăgalnic în ochii aurii, ca mierea. 

— Trag nădejdea unui alt prilej pentru a-l asculta pe jupân Floriot. 
Făgăduisem de mult doamnei contese de Motteville că voi lua parte la 
petrecerea din grădinile sale. Bucuria de a vă vedea a fost astfel amânată 
doar cu câteva ceasuri. 

Solange îşi săltă capul cu mişcarea trufașă ce-i sta mereu la îndemână. 

— Îmi pare râu că ţi-am încurcat socotelile, seniore. 

— Dimpotrivă, surâse logofătul, cinstea de a fi fost poftit în casele 
doamnei de Monaco a încununat nădejdi asupra cărora nici nu îndrăzneam 
să zăbovesc. 

O mișcare ușoară în dreapta sa îi curmă vorbele. Privirea Francoisei de 
Gramont cercetă o singură clipă nasul drept şi buzele pline, bine arcuite, a 
căror tăietură o urma musteaţa neagră subţire aţă. Apoi ducesa își cobori 


pleoapele. Se închină îndoind genunchiul și deschizând ușor palmele 
culcate de o parte şi de alta a poalelor din tafta verde, ca pântecele de 
brotac. Mătușă-sa o privi mirată, căci îndeobște Françoise nu se înfățișa 
singură unui bărbat necunoscut. 

— Acesta e seniorul valah despre care ţi-am vorbit, draga mea. 

— Acesta este necunoscutul despre care ţi-am povestit, scumpa mea, o 
răsuci Françoise. Căută ochii logofătului. Doresc să-ți mulțumesc, seniore, 
pentru curajul dovedit alaltăieri, pe Cours la Reine. Eu şi marchizul, soțul 
meu, îți purtăm datorință mare. 

„Nu îndeajuns ca să-mi deschidă drum spre Ludovic”, chibzui 
logofătul. 

Cunoștea datorinţele franțujilor. Te pofteau oricând la o serbare, cu 
cheltuială, ca să poţi știrici lumii cât sunt de cuprinși, îți spuneau lesne 
„Sluga domniei tale”, dar nu mișcau un singur deget, căci vorba cea bună, 
strecurată unde trebuie, toceşte repede urechea care o ascultă, iar a doua 
oară grăiești în pustiu. 

— Ah, iar datorii! spuse Solange. Sunt sătulă de-ale mele. Ai prilejul, 
Françoise, să ţi le plătești însoțindu-l pe senior Andronique — rosti ciudat 
numele, trăgându-l pe c de coadă — în grădină. De altfel e vremea să ieșim 
cu toții. 

La chemarea doamnei de Monaco, oaspeţii începură a părăsi salonul. Se 
îndreptau nerăbdători spre grădină, schimbând zâmbete şi vorbe ușurele, 
căci petrecerea abia acum se urnea. Jupânesele strecurau căutături pline de 
tâlc logofătului și marchizei. O baroană micuță, cu chipul plin de aluniţe, 
şopti strâmbându-și buzele rumene: 

— Nu mai e nimic de făcut! Ca totdeauna, Solange și nepoată-sa au pus 
mâna pe ce era mai bun. 

Cealaltă, o bălană, statuă a Junonei, cu păr de aramă, zâmbi răutăcios. 

— Din fericire lucrurile se limpezesc cu Françoise în mai puţin de trei 
zile, iar după toate semnele valahul nu pare un neghiob. Sărmana e dăltuită- 
n gheaţă. De altfel tot Parisul ştie că după moartea marchizului va îmbrăca 
rochia de mireasă a lui Isus. 

— N-ai poftă s-o faci și tu? 

— Cu dragă inimă. În ziua când va muri ultimul bărbat. 

Se pierdură chicotind pe aleile grădinii. 

Logofătul pășea alături de Françoise. Ochii muierii, cu gene bogate, 
lâncezeau între somn și nesfârșit plictis, mărturiseau la fiecare fluturare a 


pleoapelor că e peste putință să se întâmple ceva care să le aţâţe jarul, nările 
străvezii tăiate în ceară n-aveau viață, după cum neînsufleţiți erau și obrajii 
de alabastru care coborau într-o bărbie bine rotunjită, trădând dulceaţa 
inimii, dar și îndărătnicie. Smaragdele lungi, aninate în urechi, îi 
dezmierdau umerii goi, cununa din aceleaşi pietre îi reteza fruntea 
pierzându-se în conciul castaniu. 

—  Marchizul, răspunse Françoise logofătului, deși în afară de 
primejdie, nu s-a înzdrăvenit de-a binelea după sperietura trasă. E un om 
bătrân şi la asemenea vârstă nici doctorii nu mai pot săvârşi minuni. 

Avea felul ei de-a vorbi, deschis, care-l miră pe boier Andronic. 
Muierile cu creştere aleasă nu pomenesc niciodată de anii și beteșugurile 
soților prea vârstnici. Deslușindu-i gândurile, marchiza adăugi: 

— Este cea mai aleasă făptură care s-a născut vreodată. După moartea 
lui, voi îmbrăca veșmântul călugărițelor dominicane. 

— Nu vă ascund că-l pizmuiesc pe marchiz. Puţini bărbaţi au norocul 
de a stărui în inimile văduvelor lor. 

— Acestea sunt vorbe frumoase, seniore... Să ne oprim puţin, căci 
mătuşa mea se va supăra aprig dacă nu-ţi voi arăta toate născocirile serbării. 

Truda iscusită pentru frumos prefăcuse grădina doamnei de Monaco 
într-o sărbătoare. Copacii, aleile, bolțile de piatră, până şi văzduhul gemeau 
sub potopul de floare. Opt mii de lumânări, fără a pune la socoteală torțele, 
iscau după sticla de aur, albastră ori roşie, ce le priponea în fanare, lumină 
hărăzită de Dumnezeu meleagurilor binecuvântate despre care băsnesc 
cărţile cele vechi. Fiece tufiș era astfel luminat, înșirând de-a lungul 
potecilor bulgări de foc. 

Smerenia doamnei de Maintenon toropise Versailles-ul, veselia 
Fontainebleaului pierise o dată cu zglobia Henriette, gingașa ducesă de 
Orleans, răpusă prea timpuriu. Despre petrecerile acelor vremi doar răvașele 
ruginite în scrinul bunicilor mai pomeneau. 

De multe primăveri cugetul lui Ludovic stăruia doar spre mântuirea 
sufletului, trecând povara zaiafeturilor asupra supușilor. Pungile risipite cu 
asemenea prilejuri ar fi astâmpărat pe un an foamea multor ulite mărginașe. 

Solange de Monaco, socotită venetică şi de stirpe tulbure, se străduia să 
spulbere asemenea cleveteli, azvârlind colb gros de aur în ochii oaspeţilor. 
Se lua astfel la întrecere în strălucire și cheltuială cu cele mai mândre 
blazoane ale Franciei şi, după cum se dovedea, nu fără sorţi de câştig. 


O adiere înmiresmată începuse a încreţi undele lacului, zvonind foşnet 
de argint. Nenufari pe deplin înfloriţi deschideau guri fragede şi cărnoase, 
înfiorându-se sub dezmierdarea aripii de lebădă. Gâturile sulege, ridicate cu 
semeţie, alunecau tainic asemenea corăbiilor corsarilor normanzi care 
prăduiau odinioară drumeţii apelor. Către ostrovul din inima lacului 
îndruma podeţ înnodat din răchită și ramuri de mesteacăn. Printre nuiele, 
grădinarii înfipseseră roze sângerii. Aceleaşi roze, închise în boboci 
dolofani, înfloreau o inimă de trei stânjeni. Săgeata sprintenă de argint ce o 
străpungea părea slobozită de arcaş ceresc, un disc de foc îi desluşea 
marginile grijind să nu pârjolească petalele răsurii. Ghiers minunat slobozit 
din pântece de scripcă speriase somnul brotacilor. Ţopăiau bezmetici pe 
frunzele de nufăr, ca într-un blid de smaragd, cercetând orbiţi spre o lună 
domoală și fără zor, rămasă la priveală. La flacăra torțelor dănţuiau lin 
bărbaţi şi muieri acoperiți cu văluri și împletitură de floare. Boarea nopţii 
trudea să le smulgă straiul, tipărindu-le trupurile, aproape despuiate, în 
marmură. Scripcarii se statorniciseră pe o plută cu odgoane împletite din 
lalele și crini, care se puteau trage după pofta inimii într-o parte ori alta a 
lacului. 

— Minunat, şopti logofătul solomonit. Françoise de Gramont își muşcă 
uşor buza. Îi desluși alungind o gâză poposită pe umărul gol: 

— Aceasta e insula iubirii. Dacă te ispitește, domnia ta va găsi acolo 
straiele cuvenite și cununi de flori, căci dănţuitorii nu te vor primi printre ei 
înveșmântat altfel. 

Boierul o cercetă iute şi pricepu că Françoise de Gramont nu-l va 
întovărăşi pe ostrov. Dispreţul ascuns gâlgâia sub vorbele nepăsătoare. 

— Mi-e teamă că voi stârni veselia doamnei marchize, dar nu-s deprins 
cu asemenea dans slobod, născoci logofătul, strecurându-i cea mai curată 
căutătură. Când jucăm în Valahia, păstrăm caftanele pe umeri. 

Doamna de Gramont nu surâse. Doar un licăr de batjocură trezi o clipă 
ochii însomnuraţi. Marchiza nu făcuse încredințare cuvintelor sale, dar 
Radu Andronic ştia că nimic nu-i place mai mult muierii decât să te lepezi 
de gusturi şi bucurii proaste de dragul ei. 

— Atunci vom face roată grădina, hotărî marchiza, luându-i braţul. De- 
aproape şase săptămâni doamna de Monaco trudeşte dimpreună cu o oaste 
de meşteri și slugi pentru această serbare. Dorinţa ei este ca fiece oaspete să 
petreacă acolo unde îl îndeamnă inima. 

— O născocire bine chibzuită. 


— Da, rosti moale Françoise, te fereşte de îmbulzeală. De cealaltă parte 
a lacului se află rateșul piraţilor. Acesta îmi place cel mai puţin şi mi-e 
teamă că ai să-l vezi singur. Ulcica de vin trebuie deșertată dintr-o 
înghițitură, iar oaspeţii își spintecă singuri vânatul viu, cetluit în cuști, 
înainte de a-l pune la proţap. În vremea aceasta, dansul urmează necontenit 
împrejurul unui brad în flăcări. 

Logofătul, care-și zise că slobod fiind ar fi alergat în goana mare spre 
focul piraţilor, rosti împotriva gândului: 

— Zaiafetul între seniori își are rostul său. Nu-l văd însă la o asemenea 
serbare. Prepuiesc că doamnele lipsesc din jurul focului. 

— Din păcate, spuse aspru Françoise şi un creţ îi despică fruntea între 
sprâncene, doamnele nu lipsesc. 

Rezemând cotul marchizei în căușul palmei fără a strânge degetele, aşa 
cum îngăduia cuviința, Radu Andronic îi cercetă chipul fără vlagă, 
străduindu-se să ghicească ce anume ar putea scăpăra flacără cât de firavă 
în ochii alunii. 

Françoise nu lua aminte la priveliştile ce-și felureau frumuseţea la tot 
pasul, aluneca gingașă, dar ţeapănă. Se deslușea povara datorinței 
încovoindu-i umerii, nasul străveziu căuta cu dinadinsul prundișul potecilor, 
ascultând cu mintea dusă vorbele boierului. Marchiza dezmierdă 
ghirlandele de volbură, garoafe și mărgăritarele ce cădeau ploaie din 
crengile copacilor. La rugăciunea boierului, opri dinaintea merilor, pe care 
gustul doamnei de Monaco îi înveșmântase în poleială argintie, aninând 
lângă poamele suflate cu bronz fanare arăbești. 

Din pâlcul copacilor izvora potecă mlădie ce urca un gorgan. Ochii 
boierului scânteiară vrăjiţi. Sute de candele scăpărau din inima unor potire 
de apă ţâșnitoare. Corolele înspumate urmau bătaia vântului, iar la treizeci 
de paşi depărtare un şarpe de foc părea să se zvârcolească pe dâmb. În 
creştet aripile unei mori primeneau văzduhul aromându-l cu floare de crin. 

— Urcușşul e anevoios, auzi glasul marchizei, căci trebuie s-o ţii pieptiş. 
Eu una nu mă încumet. Beteșugurile mă încearcă înaintea anilor cuveniţi. 

Logofătul pricepu că Françoise avea felul ei de a se dezmierda. N-o 
făcea cu vorbe toarse de pisică, nici cu gângurit de prunc, îi da însă mâna, la 
tinereţe abia înmugurită, să vaiete metehne și betegeli închipuite. Și își mai 
zise Radu Andronic că el, în locul marchizului, prea lesne ar fi tămăduit-o. 
Se mulțumi însă să spună că priveliștea neasemuită se află la poalele 
gorganului, iar osteneala de a-l urca ar fi zadamică. 


Françoise de Gramont scutură zulufii castanii şi scânteile din urechi 
aprinseră licurici verzi. 

— Te înşeli, seniore. Moara a fost zămislită din cofeturi și floare de 
crin. E prima lucrare de acest fel a simigiului Lepuit. Poate domnia ta te vei 
simţi mai ademenit aflând că pe morăriţa ce îmbie oaspeţii cu dulciuri și 
siropuri o cheamă Germaine de la Fayette, socotită cea mai chipeşă doamnă 
din Paris. 

Chiote prelungi înfiorară noaptea şi dintr-o dată logofătul şi Françoise 
se treziră împresuraţi de o ceată sălbatică de bărbaţi şi muieri în strai de 
michiduţă cu măscuţe și limbi purpurii. În frunte se afla Belzebut, o namilă 
smolită cu rubine la mâini şi degetele picioarelor. Îi urma un cazan de argint 
ținut de patru gâzi ascunși sub un maldăr de pânzărie roşie. Erau încinși cu 
lanţuri de care aliniau securi. Marchiza se sperie căci cunoștea rânduiala ce 
avea să urmeze. Orice oaspete aflat în drum trebuia despuiat și îmbăiat în 
cazanul cu apă de portocale. 

Înainte de a căsca gura, trei diavoli se năpustiră asupra Francoisei 
trăgându-i rochia de pe umeri. O drăcoaică sprintenă, cu nasul plin de 
alunele, se azvârli de grumajii logofătului vârându-i în urechi șoaptă 
înfierbântată: 

— Hai cu noi, valahule! Las-o pe Françoise. În vinele ei curge 
agheasmă. 

Radu Andronic îi despresură braţele zâmbind, apoi sări în ajutorul 
marchizei. Răsucind câteva încheieturi, o smulse din mâinile diavolilor şi 
fugiră spre cortul padişahului. 

Asemenea corturi de atlas alb, cu herburi brodate în fir de aur, argint şi 
purpură, răsăreau ciupercă la tot pasul. Înlăuntru, oaspeţii îşi astâmpărau 
setea, se hodineau, ori jucau după nărav lansquenet, trictrac şi biribi. 
Înrăiţii căutau anume cort din mătase neagră cu flamură sângerie. Faraonul, 
neîngăduit de Ludovic din pricina averilor ce le destrămase, se juca în mare 
fereală, mesele alcătuindu-se din ochi și pe șoptite. Corturile răsurii, cu un 
divan încăpător, erau cele mai căutate, căci aici își potoleau perechile 
foamea sângelui. 

Urmăriţi de ceata diavolilor mânioşi, logofătul n-avu vreme să zărească 
decât o liotă de muieri cu pântecele gol zbânţuindu-se dinaintea ducelui de 
Guise, care rânjea lacom sub un turban cârmăziu, cu surguci de perle. Un 
armăsar murg necheza cercând zadarnic să-și zvârle cununa de flori trecută 
pe după urechi. 


În spatele cortului se afla un altul, mai mititel, unde oaspeţii își lepădau 
straiele. 

— Aici! șopti Françoise. 

Înăbuşiţi de mulţimea şi aroma bulendrelor, trap lângă trap, logofătul 
simțea inima și răsuflarea marchizei scotocindu-i horbota de pe piept. 
Ţipetele și afuriseniile diavolilor le ajungeau la urechi. Françoise de 
Gramont, cu obrajii goliţi de sânge, tremura de ciudă. Dacă i-ar fi dibuit 
cineva în cotlonul bucșit cu trenţe, zvonurile ar fi întemniţat-o în mănăstire 
înainte de soroc. Ridică ochii spre boier şi întâmpină o privire caldă, plină 
de zâmbet. 

— Îmi pare rău, doamnă marchiză. Din pricina mea... 

— Cu oricine mi se întâmpla la fel. Nu-mi plac asemenea zaiafeturi. 
Sunt sălbatice și lipsite de cuviinţă. 

Era atât de mânioasă, încât vorbele, gâtuite, abia se deslușeau. 
Adamantele de la vesta lui Radu Andronic îi zgâriau umărul, încercă să-și 
facă alt loc, dar zdruncină cu conciul înalt o movilă de besactele pentru 
pălării. Logofătul luă seama la maldărul de sipete gata să-i cadă în cap și îi 
înlănţui umerii. 

Calabalâcul se prăbuși cu zgomot. Boierul râdea, strângând-o pe 
Françoise la piept. Pe neaşteptate, cineva începu a-l trage de pulpană și 
răsuci capul cuprins de mirare. Rămase înlemnit. Limba lui Simion flutura 
flamură, nu-și găsea locul de bucurie şi după zbuciumul cozii, Radu 
Andronic pricepu că ostenise oleacă până să-l dibuiască. 

La o azvârlitură de băț, Ilie Machidon, strecurat printre oaspeţi în strai 
de hidalgo, trudea zadarnic prin semne să-l întoarcă. Adunând întreaga 
putere a ochilor negri, logofătul aţinti privire aprigă asupra câinelui. Simion 
socoti întâi că şuguieşte şi se veseli mai abitir săltându-și labele pe umerii 
logofătului. 

Radu Andronic cetluit în trenţăraia cortului, cu Françoise în braţe și 
Simion în spinare, afurisi muierile răzgâiate şi stirpea dobitoacelor din 
Chipriana. Câinele pricepu din coatele logofătului repezite costiş că e de 
prisos. Se dădu trei pași înapoi și rămase stană, cântărind cu multă luare- 
aminte tot ce săvârşea boierul. 

Françoise începuse să plângă. Radu Andronic simţi că e gata să-și 
piardă cumpătul. 

— Doamna marchiză poate fi liniştită, şopti. Dacă porunciţi, vă însoțesc 
până la conac fără a teme o singură primejdie. 


— N-am vrut să vin... Lui Solange însă nu i te poţi pune de-a 
curmezişul, atât e de încăpățânată. L-a învârtit şi pe marchiz în așa fel, încât 
de trei zile se vaită că lipsa mea de la serbare îi va spori slăbiciunea. Iartă- 
mă, seniore, că nu-mi pot stăpâni tulburarea. 

— Vom fura bidiviul padişahului şi într-o clipă veţi fi la palat. 

— Nu ştiu să încalec, suspină Françoise. 

— Neajunsul e lipsit de însemnătate. 

După ce trecu pragul cortului însă, zâmbetul de pe chip îi pieri. 
Chibzuise ca până în zori să înmoaie inima marchizei şi iată că după două 
ceasuri, alungată de deșertăciunea petrecerii, muierea îi reteza orice 
nădejde. Cătrănit, se strecură lângă poalele cortului. Ducele de Guise, sătul 
de dansul cadânelor, poruncise pluta pe care avea să-şi urnească întreg 
haremul. Muierile săreau cu ţipete ascuţite, sporite de scrâșnetele diblarilor. 
La o mișcare a ducelui, într-adins neîndemânatică, zeiţa cu plete arămii 
căzu în apă. În hărmălaia de chiote şi râsete, logofătul prinse murgul de 
dârlogi și-l mână către cort dezmierdându-i botul catifelat. 

Când doamna de Gramont se ivi șovăitoare, boierul îi cuprinse 
mijlocul, o săltă cu ușurință în şa și sărind în spatele ei dădu pinteni 
armăsarului. 

— Urmează drumul ulmilor, seniore, spuse marchiza. E singura parte 
pustie a parcului. 

Cu tâmpla lipită de obrazul aspru al logofătului, cu umerii încătușaţi de 
braţele puternice, a căror vlagă se deslușea sub catifeaua neguroasă, gata să 
biruiască țesătura, Françoise se simţi cuprinsă de un tremur ciudat. Vântul îi 
săltase poalele rochiei înflorind horbota juponului, luna strecura unde 
şovăielnice în poalele de tafta. Văzu dintr-o dată frumuseţea priveliștii, 
focurile de pe gorgane unde păreau să dănțuiască zâne, nu făpturi omenești, 
bolțile de piatră sub care cei mai vestiți pehlivani ai Franciei îşi dovedeau 
iscusința trupurilor goale, muiate în pulbere de aur, scrânciobul de 
chiparoase înălțat pentru regina balului, se văzu pe ea, Françoise, iureş de 
simțăminte tulburi în braţele unui bărbat străin, acest valah ciudat, cu trup 
de paladin şi ochi îndrăzneţi. Se rezemă molatic de pieptul boierului, 
lăsându-și ochii alunii să rătăcească peste crestele copacilor ninse cu argint, 
spre stelele ce încopciau cerul. Novelurile cavalerești citite la Mănăstirea 
Saint-Mere cuprindeau multe asemenea minciuni... Închise ochii ameţită. Îşi 
simţea inima uşoară, ar fi vrut ca goana aceasta să nu înceteze niciodată. 


Aroma ademenitoare de bărbat în plinătatea puterilor îi dezmierdă 
nările. Se aplecă tremurând peste grumajii calului, cercând să alunge ispita. 
Sângele învolburat pentru o clipă îşi domoli zbuciumul, scânteia din priviri 
i se stinse. Lepădă mânioasă gândul drumului fără de sfârşit, încercat la 
pieptul valahului. 

— Oprește, seniore! Am ajuns. 

Sări din șa fără ajutorul logofătului. Sila pentru slăbiciunea încercată i 
se citea limpede în ochi. 

Doamna de Monaco împărțea poruncile ospăţului. Când văzu chipul 
marchizei, se sperie. 

— Eşti bolnavă, Françoise? 

— Cheamă rădvanul! 

Solange se întoarse spre logofăt. 

— Ce s-a întâmplat? 

— Ceata dumitale de diavoli m-a scos din fire și nici celelalte nu mi-au 
plăcut mai mult, răspunse marchiza. Vreau să plec cât mai grabnic. 

— Eşti o răzgâiată, fetiţo, iar vina ştiu cine o poartă. 

Vorbea răstit și din privirea aspră se pricepea lesne că nu-i deprinsă cu 
nesupunerea. Şi mai ales nu era deprinsă cu asemenea cuvinte lipsite de 
cuviință. Solange își pierdu cumpătul. 

— Hm! Toată lumea petrece de minune, toți mă hiritisesc pentru cea 
mai strălucită serbare a anului, dar nimic nu se poate născoci destul de bun 
pentru marchiza de Gramont. Foarte bine, copila mea! Întoarce-te la canarii 
tăi! Voi porunci caleaşca. 

leşi furioasă, cu umerii ţepeni, făcând zdrențe o maramă de mătase. 
Françoise se lăsă pe spatele jețului și închise ochii. 

— Doamna de Gramont îmi îngăduie s-o întovărășesc? 

— Nu, seniore. Ai făcut destul pentru mine. Urmează-ţi petrecerea. 

— Plecarea doamnei marchize o sărăceşte de orice ispită. 

Françoise îl fulgeră iute cu privirea apoi închise iar ochii. 

Radu Andronic, adumbrit de griji, chibzuia la vicontele de Tournon care 
strângea nădejdea la piept în temniţa din turnul Bastiliei. 

Urmări cu inima nod rădvanul marchizei care se îndepărta. Când 
întoarse capul, diavolii ce-l căzneau își sporiră degrabă numărul. Dintr-o 
caleașcă al cărei herb — un leu rânjit străpuns de săgeată — aninase privirile 
slujitorilor, coborâse jupâniţa Tofana. Purta strai alb învăpăiat de trandafiri 
sângerii, zvârliți cu aleasă știință pe poale. Un rubin cât nuca îi spânzura pe 


frunte, între sprâncenele piezișe, rubine mai mititele plouau pe condurii de 
atlas, gingaşi ca bobocul de floare. 

Râsul fetei, acelaşi din Cours de la Reine, îi şfichiui obrajii. Îi cerceta 
cu veselie răutăcioasă straiul, podoabele, fiecare lucruşor. 

Radu Andronic se simţi dintr-o dată boscar caraghios, cu prisos de 
zorzoane. 

Tofana alunecă uşoară, azvârlindu-i peste umăr: 

— Nu prea eşti iscusit, muntene! Ca s-o cucereşti pe Françoise nu-i de 
ajuns să porți veșmânt ghilosit și musteaţă bârligată... Mai deprinde! 

Doamna de Monaco îi ieși în întâmpinare cu braţele deschise. 

— Scumpa mea! Credeam că nu mai vii... Ducele de Guise mi-a 
răsturnat parcul pe dos. Îşi închipuie că te ascunzi de el. Mi se pare mie... 

Cu catran pe chip și în cuget, logofătul urcă în rădvan, poruncind cale 
întoarsă la palatul contesei de Motteville. 

* 

Ilie Machidon înţelese dintr-o privire. Chipul întunecat al logofătului, 
crețurile frunţii și licărul sălbatic ce-i stăruia în ochi vesteau neizbânda. 
Strunindu-l pe Simion, vesel nevoie mare din pricina unei cupe de vin dulce 
secată fără ştirea nimănui la zaiafet, slujitorul se mulţumi să rezeme 
ungherul, luând seama zimţilor unui pumnal tătărăsc. Când îi auzi măselele 
pârâind, ţăranul pricepu că hotărârea a fost luată. 

Radu Andronic îmbrăcă bulendrele lepădate, își zvârli mantia pe umeri 
şi în drum spre ușă ascunse jungherul sub pulpanele de mătase. 

— Te însoțesc, boierule, spuse slujitorul ridicându-se. 

— Nu mi-eşti de trebuinţă, Ilie. Odihnește-te. 

Glasul opintea greu sub valul de amărăciune. lar „Ilie” era nume pentru 
acele clipe când zâmbetul pierea de pe buzele logofătului. 

— Dacă stăpânul socoteşte de cuviință să-și ia hangerul, nici slujitorul 
nu-i de prisos. 

— Celelalte cugetări lasă-le, rogu-te, pe mâine. Noaptea asmute poftele 
tâlharilor. Fii cu cugetul împăcat, căci acesta-i tâlcul hangerului. 

Nedumerit, câinele se învârtea de colo-colo între ciubotele lui Radu 
Andronic şi parul slujitorului. Le simțea necazul plutind în văzduh, 
asemenea unei gângănii primejdioase, şi scutură cu nădejde din coadă 
cercând parcă s-o alunge. Pleoapele lui Machidon coborâră. Privirea 
logofătului apăsa greu, nu-i putea ţine piept. 

— Ne-au rămas două zile, Ilie. 


* 


— Te-ai întors degrabă, draga mea, nu te aşteptam înaintea zorilor. 

Marchizul Jean-Marie de Gramont închise cartea și își îmbrăţișa 
muierea într-o privire plină de zâmbet. Șuviţe sure de păr îi scăpau din 
scufița înhorbotată, nasul încovoiat cu şaua ascuţită se isca în umbra 
așternută de pologul crivatului. 

Françoise își lepădase doar mantia. La flacăra lumânării de pe gheridon, 
umerii gingași, goi, desluşeau două mere mici de alabastru. 

— Am urcat la tine... Lipsa de noimă a cuvintelor o rușina. Un văl de 
purpură i se cățără pe umerii obrajilor. 

— Ce frumoasă ești, Françoise! Pun rămăşag că ai fost regina balului. 

Îi făcu loc şi marchiza se lăsă ostenită pe marginile crivatului. Poalele 
de tafta răsfirară foșnet de frunze uscate. 

— Ce-a zis Moretti? 

— Să urmez înainte curăţenia pântecelui și în curând îmi va îngădui 
băile de la Bourbon-l'Archambault. Am recitit scrisorile doamnei de 
Sévigné. Trebuie să fie un paradis. Doctorul Guy Patin socoate însă că apele 
de-acolo iscă mai mulţi încornoraţi decât tămăduiţi. Se încruntă: Te văd 
tulburată, Françoise. N-ai petrecut bine? 

Ochii marchizului o cercetau cu grijă, căutând să străbată dincolo de 
chipul încremenit. 

— Solange s-a străduit mult. Nu-i vina ei că nu-mi plac serbările. 

— Păcat, copila mea. Râdem atât de puţin... Ţi-a atras cineva luarea- 
aminte? Doamna de Monaco se dă în vânt după chipuri noi. 

Genele muierii tremurară ușor. Ridică ochii aţintindu-l cu îndrăzneală. 

— Am cunoscut un valah. O făptură ciudată... Pare un gentilom, dar în 
alte straie l-ai putea socoti căpetenie de pirați. 

— Lume amestecată, suspină bătrânul. 

Rezemându-și mâna în stâlpișorul pologului, Françoise se ridică 
anevoie. Un vânt cald înfoia poalele perdelelor şi marchizul trase cearşaful 
până în dreptul bărbiei. 

— Eşti ostenită, draga mea. Du-te şi te culcă. Mâine dimineaţă vom lua 
ceaiul în grădină. Sunt mereu nerăbdător să sosească dimineaţa. 

Marchiza trecu în iatacul dumneaei. Îngădui slujnicei să-i tragă doar 
șireturile care-i cetluiau mijlocul şi o alungă poftind să rămână singură. Într- 
o glastră azurie, după culoarea bodroanţelor din cămară, trandafiri galbeni 
îşi înălțţau capetele bondoace născocind mireasmă de grădină. 


Françoise culese o roză şi purtând-o la buze sorbi aroma ca dintr-un 
potir. Fără gând anume, poposi dinaintea ferestrei. Noaptea stăpânea târgul, 
o boare domoală necăjea florile. Și dintr-o dată, inima marchizei încetă să 
bată. Un bărbat răsărit, învăluit în mantie, privea spre ferestrele ei. 
Încremenise în mijlocul uliţei fără a căuta reazem în umbra copacilor. Luna 
îi desluşea tiparul îndrăzneţ al umerilor, vântul îi răscolea horbota pieptului, 
capul ridicat părea încins în coif strălucitor de argint. Marchiza crezu că 
deslușește în privirea aţintită văpaie necruțătoare și primejdioasă. 

— Valahul! șopti înspăimântată. 

Dinţii i se înfipseră în carnea moale a trandafirului, retezându-l. Închise 
ferestrele, le perdelui și după ce suflă în lumânare se strecură tremurând 
între cearşafurile reci. 

La spartul întunericului, marchiza de Gramont se trezi cu inima ghem. 
Se răsuci în fel și chip, dar somnul pierise. Zorile ciocăneau la ferești. 
Françoise deschise geamul și încremeni. Valahul o privea împietrit în 
vileagul uliţei. 

Doamna de Gramont își strânse părul într-o panglică şi zvârlind pe 
umeri strai uşor de muselină cu pansele brumării, coborî în trapeză 
împărțindu-și din mers poruncile. 

Ziua era cu adevărat frumoasă. Marchizul stătea în jilt de trestie cu 
ochii închişi la soare, pe masă străluceau ceainicul și ceştile de porțelan. 
Rob, ogarul alb al domnului de Gramont, gonea prin iarba retezată scurt 
după fluturi şi viespi, ferind tufişurile cu bujori, lalelele și stânjeneii 
gingași, încă grei de rouă. 

Tulburată de frumuseţea priveliştii, Françoise îşi sumecă poalele, 
lepădă încălţeii și o luă de-a dreptul prin iarbă. Ciripitul umplea văzduhul — 
parcă niciodată canarii nu fuseseră mai limbuţi — și după câţiva paşi, 
marchiza se opri nevenindu-i să-şi creadă ochilor. Zeci, poate sute de colivii 
de argint, aurii, cu scrâncioburi mici de mărgean, cleștar și cornalină, cu 
panglici, canafuri, clopoței şi cununi de floare, cetluind zeci şi sute de 
canari, ridicau stive înalte sub ferestrele trapezei. Era asemenea îmbulzeală 
de cuști și păsări, încât ai fi zis că slujitorii își pierduseră capul neştiind 
unde să le mai grămădească. 

Râsul marchizului o trezi. Se apropia şontăc, rezemându-și trupul 
plăpând în toiag. 

— Bună dimineaţa, copila mea... Îţi place? Din zori nu încetează să ne 
sosească aceste colivii şi după toate semnele nu va înceta curând. Am 


numărat, până acum jumătate de ceas, trei sute şaizeci. Valahul tău a 
cheltuit o avere. 

Trupul lui Françoise încremeni. Își duse degetele la tâmplă îngânând: 

— Valahul?! 

— I-ai istorisit, socotesc, că îndrăgești canarii și acest Andronique a 
cumpărat toate păsărelele din Paris. 

Doamna de Gramont își aminti cuvintele Solangei: „Întoarce-te la 
canarii tăi”. Simţi că roşeşte. Roşea a doua oară în răstimp de câteva ceasuri 
din pricina străinului. 

— Câtă cutezanţă! 

— Nu trebuie să te superi, e un dar regesc. Îmi pare doar rău că nu mi-a 
trecut mie prin minte asemenea gând. 

Françoise, cu ochii podidiţi de lacrimi, îşi mușcă buzele. 

— Eu nu am nici o vină. 

— Decât că eşti atât de frumoasă. Înfăţișarea ta îi tulbură pe oameni și 
nimic nu mi se pare mai firesc. Hai, copila mea! Ceaiul nostru, desigur, s-a 
răcit. 

Un slujitor însoţit de cinci băieți de prăvălie le reteză pașii. Li se zăreau 
doar picioarele. Capetele, umerii şi braţele piereau sub povara coliviilor. 
Unul din băietani, încărcat peste măsură, ţinea în dinţi panglica unei cușşti 
mititele ca o pagodă. 

Marchizul o ajută pe Françoise să se așeze, ferindu-se să-i privească 
obrajii împurpuraţi. „Împlinesc 73 de ani... N-are mult de aşteptat. Valahul... 
Hm, mi-ar fi plăcut să nu aud niciodată despre el...” 

Îndemnată de marchiz, Francoise îngădui logofătului să vină la palatul 
Gramont un ceas după asfințit. 

Radu Andronic se întorsese la straiul alb de brocart cu vestă argintie şi 
lepădase peruca. Sărutându-i degetele reci, cercă zadarnic să-i citească 
chipul. Doamna de Gramont privea împietrită, nici cel mai mic zvâcnet nu-i 
însuflețea obrazul. Ceea ce răsucea însă piroane în pieptul logofătului era 
înfățișarea lipsită de strălucire a marchizei. Cât de multă nepăsare i-ar stârni 
muierii un bărbat, tot zăboveşte două ceasuri înaintea mirazei spre a aduce 
spor părerilor de rău. 

Françoise își netezise părul după urechile nu prea frumoase, 
priponindu-l într-o agrafă de oţel, rochia cafenie cu bibiluri de panglică 
neagră îi întuneca obrajii. 


— Îţi mulțumesc pentru canari, seniore. Te-ai ostenit mult și nici 
îndrăzneala nu ţi-ai drămuit-o cu zgârcenie. 

Boierul o privi iute. Își vopsi glasul spre a răsuna tulbure şi gâfâit: 

— Trag nădejdea că din nechibzuință n-am supărat-o pe doamna 
marchiză. 

— Domnia ta vii din meleaguri cu deprinderi prea mărinimoase. 
Asemenea dar, la Paris, poate fi socotit în fel şi chip. 

— Rog pe doamna marchiză să zăbovească doar asupra celei mai 
smerite preţuiri. Sub acest semn au poposit canarii la porțile palatului de 
Gramont. 

— Neştiinţa dobândeşte iertare, şopti Françoise. Căută o clipă spre faţa 
arsă de vânt a logofătului, apoi ochii îi coborâră în poale. De fapt, rosti 
încet, vina o port singură. 

Logofătul dădu să se apropie. Muierea îi reteză gândul. Vorbele i se 
rostogoleau iureş, în vreme ce mâna boţea rochia în dreptul gramajilor. 

— Sunt vinovată, seniore. Când ai nouăsprezece ani și un bărbat de 
şaptezeci, oamenii prepuiesc că-și pot îngădui toate necuviinţele. 

— Marchiză! 

— Lasă-mă să isprăvesc! Fiecare judecă după cum a fost deprins şi nu 
poţi desluși tuturora ce se ascunde în cugetul tău. Ai în schimb slobozenia 
să le ocoleşti cutezanța, veghind între zidurile casei tale. 

— Aş dori s-o încredinţez pe doamna marchiză, spuse Radu Andronic și 
unghiile îi crestară podul palmei, că nu-mi dau târcoale asemenea gânduri 
nevrednice. Adăugesc că altfel n-aş fi îndrăznit să pășesc pragul 
marchizului de Gramont. 

Françoise îşi ridică obrazul şi în lumina asfinţitului boierul îi putu 
desluși ochii înecați în lacrimi. 

— Ca să pricepi ce făptură aleasă e domnul de Gramont, voi spune 
domniei tale că el m-a îndemnat să te primesc, după cum tot el m-a 
îndemnat să nu te cert pentru pozna canarilor. 

Logofătul chibzui că moşneagul e mai viclean ca nouă vulpi. Cu greu ar 
fi putut născoci lănţug mai sigur, trainic prin gingăşie, care s-o ţină pe 
Françoise ţintuită lângă bătrâneţele sale. Dăruind slobozenie largă 
marchizei, îi răpunea cu multă iscusinţă poftele pe care opreliștile le-ar fi 
iscat. 

— Să nu mă mai cauţi, seniore, sfârși Françoise privindu-l în luminile 
ochilor. 


Radu Andronic simţi că se învârte cămara cu el. Izbuti să îngâne: 

— Mă osândiţi greu, doamnă marchiză. Și mai socotesc că asemenea 
osândă întrece cu mult greşeala. 

— Să nu mă mai cauţi! poftori Françoise aţintind covorul. Drumurile de 
noapte ale domniei tale pe sub ferestrele palatului Gramont nu fac decât să 
mă înspăimânte. Mă ispitești în zadar, seniore. 'Ţi-am mărturisit gândul 
mănăstirii la serbarea doamnei de Monaco. 

— Caznă grea, șopti Radu Andronic, poruncită de tinereţe neștiutoare. 

Françoise îl fulgeră cu privirea. 

— Doar un păgân poate chibzui astfel. Voi îmbrăca straiul monahal cu 
inima plină de bucurie. Această bucurie sălășluiește de pe acum în cugetul 
meu şi alung fără cruţare orice ar putea-o întina. Și dacă se află măcar un 
sâmbure de smerenie în făptura domniei tale, mă vei ocoli. 

Muierea părăsi jilțul. Rămase în picioare iscodind chipul întunecat al 
logofătului şi dându-i să priceapă că a zăbovit destul. 

— Mă voi supune poruncii, oftă boierul. 

Doamna de Gramont îi întinse mâna rostind iute: 

— Îţi mulţumesc, seniore. Nu m-am înşelat socotindu-te un adevărat 
gentilom. Adaug că mă vei da curând uitării. Parisul, zâmbi, a fost născocit 
anume spre a alunga gândurile mohorâte. 

— Parisul şi-a pierdut strălucirea. Când podoaba cea mai de preţ... Nu, 
asemenea vorbe nu sunt pe placul doamnei marchize şi cer iertare. În zori, 
apuc drumul Valahiei. Zâmbi întristat. Când norocul ţi-e cărpănos, spun 
bătrânii, schimbă meleagul. Porţile palatului de Gramont trag zăvorul, n-am 
izbândit mai bine nici în slujba care m-a mânat în Francia. 

— Nu înţeleg, rosti marchiza. Ce fel de slujbă? 

— Am poposit la Paris din porunca principelui Brâncoveanu cu cuvânt 
anume pentru Ludovic. M-am străduit însă zadarnic să răzbat până la el. 
Dregătorii m-au împiedicat. 

Privirea lui Françoise se aprinse. O cută aspră îi îmbină sprâncenele. 

— Doreai să-l vezi pe Ludovic? întrebă cu voce răgușşită. Ciudat... 
Încep să-ţi desluşesc pânzele, seniore. Aflând că marchizul de Gramont are 
intrare slobodă la rege, cine oare n-o ştie în Paris, şi mai cu seamă ce nu ştie 
contesa de Motteville, ai ales cale lăturalnică ispitindu-i nevasta. 

Un văl sângeriu îi năpădise obrajii, ochii ardeau mânioși. 

— Răstălmăcirea e iscusită, spuse logofătul. Dacă doamna de Gramont 
a născocit-o spre a-mi spori mâhnirea, a izbutit pe de-a-ntregul. Rămas-bun, 


marchiză. 

Îşi frânse trupul într-o închinăciune repezită şi părăsi cămara fără a 
privi în urmă. Curând se auzi tropotul calului. La fereştile palatului nu 
tresări nici un colţ de perdea. 

* 

Negru la chip şi la cuget se întoarse logofătul acasă. 

— Pregătește armele, Machidoane! La cel dintâi cântat al cocoșilor 
spargem porţile Bastiliei. 

Slujitorul ar fi voit să spună că hotărârea logofătului dovedește multă 
înţelepciune, dar îi întâlni cărbunii ochilor și o cârmi. 

— Câţi purtători de musteţi și ascuţișuri socoteşte domnia ta că-i păzesc 
zidurile? 

— Cam la o sută. 

— Merge... 

Radu Andronic își izbi pumnul mâinii deprinse cu spada în căușul 
palmei. 

— Fapta-i bezmetică, Machidoane, știu. N-am putut ajunge la Ludovic, 
iar mâine spre chindie capul vicontelui de Tournon va cădea. Aș putea plăti 
terfegoșii din Saint-Sauveur să-și ascută cuţitele și să ne urmeze, dar 
asemenea faptă n-ar fi pe placul Brâncoveanului. 

— Atunci? 

— Dacă izbutim slobozenia vicontelui, mă dau prins. 

Ilie Machidon tresări. 

— Logofete! 

— E singura cale de a răzbate în priveala lui Ludovic... 

Asemenea socoteli tulburi plăsmuia mintea înfierbântată a boierului, 
când contesa Henriette-Anne de Motteville îi ieşi în întâmpinare. 
Strecurându-i privire ascuţită, bătrâna îl luă de mână și-l petrecu în salonul 
dumneaei. Îl aşeză cu de-a sila în jilt şi-i răsfiră dinaintea ochilor un maldăr 
de răvașele, ghiurghiulii, ca şofranul ori azurii. 

— Ai primit peste douăzeci, logofete. Serbări, vânători, ospeţe, la toate 
eşti poftit. 

Radu Andronic le împrăștie pe mescioară fără luare-aminte. Buzele 
bine croite se boţiseră pierzându-și dulceaţa. 

— Alungă gândurile păclii, logofete, spuse blând bătrâna. Nimeni n-a 
răzbit încă pe lângă Françoise. Sărmana a fost zămislită pe de-a-ndoaselea. 

Logofătul zâmbi cu amărăciune. 


— Am băgat de seamă. 

— A! Madeleine! Ce mai e?! Nu poţi răbda o frântură de ceas fără să 
iscodeşti? 

Mustrarea opri slujnica în prag. 

— Îngăduiţi, doamnă... A sosit carte grabnică pentru dumnealui, 
seniorul valah. 

Logofătul îi mulțumi din ochi ridicând fără grabă răvașul de pe tipsia de 
argint. Sigiliul marchizei de Gramont îl sculă din jilt. Răvașul cuprindea 
două rânduri: 

„Astă-seară, după ceasurile zece, lângă castelul Madrid din Bois-de- 
Boulogne, F.“ 

* 

Pădurea Boulogne din coasta Parisului își sporise întinderea după 1670 
prin „dania” călugăriţelor din Long-Champs. 

La cele 365 de ferestre ale Castelului Madrid, câte una pentru fiecare zi 
a anului, înălțat de Măria Sa Francisc I, slujitorii, stăpânii şi poftiţii priveau 
alaiul oștenilor și alergările de armăsari, obiceiuri statornicite de curând pe 
pământul Franciei. 

Pădurea cunoștea şi năravuri mai vechi. O dată cu întunericul, soseau 
caleştile cele înzorzonate, vărsând jupânesele dornice de dragoste 
nelegiuită. Potecile întortocheate, cu prisos de tufișuri, înlesneau rochiilor 
de tafta și bernevecilor strâmţi să iasă din priveala lunii și a stihuitorilor 
singuratici. 

Braţele logofătului îi înlănțuiau trupul învăluit în mantie întunecată. 
Françoise își ridică fruntea cercetându-i lacomă chipul. În ochii înstelaţi 
boierul desluşi bucurie aprigă, pârjolitoare. Pletele scăpate din spelca de 
oțel alunecau slobode pe lângă obraji, buzele, rodie înrourată, tremurau. 

Din pădure răzbăteau glasuri şi chicoteli îndepărtate, rădvane cu 
blazonul ascuns sub cârpe negre se îndreptau spre locuri tainice. Un vânt 
ascuţit, iscat din senin, le alina dogoarea obrajilor, hrăni clipocitul dulce al 
eleşteului. 

— Dacă Dumnezeu hărăzeşte osândă pentru asemenea faptă, spuse 
printre lacrimi doamna de Gramont, caznele mă voi ruga să le îndur doar 
eu. 

— Dumnezeu a iscat bucuria și tot el a dăruit-o oamenilor. 

— O plătesc atât de scump... 

— Din vina noastră, Françoise... Canoane strâmbe ne-au sluțit judecata. 


— Eşti un păgân, zâmbi cu ochii și obrajii uzi marchiza. Să nu pleci... 

— N-am să plec. 

Rostise vorbele moale, simţindu-și inima ruşinată de minciună. Muierea 
îşi ascunse chipul la pieptul boierului. 

— Nu mai ai pricină de ducă. Sunt aici, lângă tine, iar mâine... Mâine la 
douăsprezece ceasuri vei fi primit de Ludovic. Mi-a făgăduit-o marchizul. 

Vlagă nouă îndârji braţele ce-i împresurau mijlocul şi închise ochii 
aninându-se de buzele logofătului. 

La fereală, sub un umbrar de roze, Machidon îşi trecu palma peste 
creștetul câinelui oftând cu tâlc: 

— Grea slujba Măriei Sale, Simioane! Ce gândeai tu?... 

— Ziua bună, moş Pahomie! 

Trec mai departe, prefăcându-mă fudul de ureche. Auzi, nerușinatul! 
După ce că s-a repezit să-mi meșterească sicriul când eram încă verde, 
pofteşte și bineţe! 

Păi eu sunt om să-l pună la podele un gutunar? Degeaba, adică, am supt 
şaptezeci de ani aerul cel dătător de viaţă al muntelui? 

Gata, stolerul și-a mâncat lefteria cu mine! Poate așa, de dragul 
Sfântului leremia să-l iert, dar altminteri... 

Omătul a pus stăpânire temeinică pe moşia boierilor Floreşti, se tânguie 
la fiecare pas. Pășesc pe cărăruia rânită de slugi, cu capul prăvălit pe spate, 
spre a primi dezmierdarea fulgilor. Un ţânţar de geruleţ îmi pișcă obrajii. 
Gândul că în chilioară mă așteaptă focul cel sturlubatic și-o carafă de vin 
fiert mă împinge din spate. În cămară spânzură un hartan de slănină, supus 
fumului. Numai astăzi mai necinstesc porunca postului, dar începând de 
mâine... 

Ochii îmi lăcrimează sub bătaia albului cel fără de hotar, ceața trudește 
să șteargă Munţii Vrâncioaei, dar răsuflarea lor o alungă zdreanţă. 

— Strânge, moş Pahomie? întreabă ucenicul ieșit în cerdac. 

— Oleacă, bre Niculăiţă. Cearcă o bortă în gheaţa iazului, poate se 
lasă amăgit vreun pește cu vederea vătămată. Stii că începând de astăzi... 

— Știu. Nu mi-a plăcut zâmbetul ucenicului. Știe se vede treaba şi 
altele... 

Îngăduie, frate cetitorule, să-ţi luminez cărările în negura satanicească a 
Versailles-ului, unde chiteşte să răzbată dumnealui, logofătul Radu 
Andronic. 


Riga Soare, săracul, ierte-l Dumnezeu că tare mai era strângător de 
păcate, avea de mititel o sminteală: nu și nu, că e os din osul Celui Veşnic. 
Maică Precistă! Pesemne l-a pocnit popa cu capul de cristelniță, la botez, 
căci altă chibzuială nu se află. 

Asemenea ciolan se cerea ținut în priveală. Cum a simţit o chicătură de 
musteaţă, a poftit la cumetrie toată floarea supușilor. Purtătoarele de catrinţe 
muncite de diavolul preacurviei au prins să se păruiască între dumnealor 
care să-i ajungă cea dintâi în crivat. Şi dă-i zâmbre și dă-i incuri, cum să n-o 
apuce pe toloacă bietul creştin? 

Și-a lăsat dară bunătate de muiere — o puicuţă de gospodină cum îi 
titirezul, că nu-i şedeau mâinile o clipită nici la seceră, nici la făcut 
plăcinte — să-i cârpească oftând cămeșile, şi s-a pus pe crailăc. 

O, deșertăciune a deșertăciunilor! La câte două ţiitoare slujea o dată, nu 
era noapte de la Dumnezeu să nu sară pârleazul și prin alte ogrăzi, dând 
pildă de stricăciune supușilor. Și-apoi vorba ceea, răul fată iepureşte. De 
îndată ce pogora întunericul, boierii plecau precum motanii la dragostele lor 
atât de încâlcite încât nici stolerul nostru, cel înțelept peste măsură, nu le-ar 
fi dibăcit capătul. 

Fiecare ibovnică nouă a Bourbonului poftea în cinstea ei zaiafet fără 
pereche, chibzuind să le încrucișeze celorlalte ochii de năcaz. Şi unde s- 
apus osul cel sfânt să zvârle aurul din chimirul Franciei cum arunci grăunţe 
la orătănii. 

Dar că în vremea aiasta plugul ruginea în țarină, dar că popuşoiul 
rămânea neprășit, dar că lotrii şi flămânzii strujeau pe drumeţi, ce să-i pese 
dumnealui?! Numai într-o petrecere o ducea de-a uimit o lume. 

Și-apoi să-i fi văzut iţarii și dulama, ţesute în aur şi pietre scumpe, şi- 
apoi să fi păşit prin grădina Versailles-ului fără un singur răsad de usturoi 
ori de ceapă, ca la tot omul gospodar! Muierile lepădate de bărbat, dar mai 
cu seamă cele tinere ce țineau sub stăpânirea farmecelor câte cinci-șase, 
umblau de frunza frăsinelului la tot pasul, îi năpădiseră bojdeuca. 

Într-o bună zi — taman împlinise 40 de ani — o simţit Riga că-l ţin şalele, 
că răsuflă cu greutate, că mintea i s-a hârbuit. De, cum s-ar zice, nopţile 
prăpădite își cereau dobânda. Și-apoi trebuie să mai știi domnia ta, frate 
cetitorule, că pe atunci tinerețea omului avea ghemul cât nuca. 

Oştile nu-i mai aduceau izbânzi peste izbânzi, pruncii croiți pe 
acoperișuri începuseră să-l tragă de poale, intrigăraia ţiitoarelor îl ostenea 
peste măsură. Și-o dată a zis: la mai duceţi-vă bre, oameni buni, pe la casele 


voastre, că nu v-am legat de prispa mea! Ceia, ce să facă, l-au spurcat 
oleacă pe la colţuri și și-au mutat zaiafeturile în târgul blestemat. 

Și unde s-a pus Ludovic pe mătănii şi rugăciuni, socotind să-și mai 
spele din păcate. În anul Domnului 1700, la 62 de ani, Bourbonul cel fără 
de pereche în strălucire era un huhurez de moșneag carele numai la 
bucuriile pântecelui chibzuia, Doamne iartă-mă şi păzeşte! 

Cine are urechi să audă, moş Pahomie! 

3%Oglinda, în limbajul preţioaselor. 

SlFotoliu. 


Capitolul X - Bourbonul 


Marchiza de Gramont urcă îmbujorată în rădvan. Ochii îi aprindeau 
făclii de bucurie. Porunci vizitiului să pornească și flutură băsmăluţă albă 
până când caleaşca se mistui în noapte. 

Logofătul simţi dintr-o dată durere ascuţită în ceafă și se nărui. 

Ilie Machidon petrecu marchiza din ochi, apoi îşi întoarse privirea spre 
Radu Andronic, rămas în bătaia lunii. Dintâi, crezu că visează. 

Patru haidamaci, în straie păcurii, îndesau trupul logofătului într-un 
rădvan. Se repezi vânteș strângând ciomagul în palmă. Alerga din răsputeri, 
dar paşii armăsarilor, zoriţi de surugiu, se dovediră mai harnici. 

Văzu ochiul norocos al lui Filip D'Antin cercetând în urmă prin 
ferestruică. Colbul ridicat de copite înghiţi repede rădvanul. 

Slujitorul coti spre caii priponiţi de un ulm. O sudalmă moldovenească 
îi ţâșni de pe buze. lepele lor erau mânate de doi lotri către inima pădurii. 

— Simion! 

Dulăul tocmai trudea să amăgească cu vorba o căţea ulițarnică. Veni 
lângă stăpân, căutând vinovat în lături. Machidon îi arătă drumul luat de 
rădvanul cumaşilor, poruncind scurt: 

— Logofătul! 


— Mărturiseşte! 

Pe buzele boierului, stâlcite de lovituri, răsări surâs însângerat. Se afla 
priponit pe o laviţă de cazne. Făcliile aninate în belciuge luminau tulbure 
zidurile năpădite de mucegai. 

Radu Andronic îşi roti privirea. Văzu ţepușele înroșite pe cărbuni, 
cleștii cu dinţi, lanţurile pentru lăcătuitul mâinilor, apoi otrava din ochiul 
contelui de Saint-Lô. Rezema uşa durată din fier trainic, cercetându-l cu 
luare-aminte. Alături, un slujitor novac, despuiat până la brâu, aştepta 
poruncile. 

— Ce cauţi la Paris? 

Logofătul clătină din cap. 

— Eşti nătâng, D’ Antin! Așa chibzuieşti să-mi descurci pânzele? 

— Ce pofteai să-i spui lui Barbezieux? 

— Întreabă-l. 

Contele se apropie de boier răsucind băsmăluţa terteluită cu horbotă 
între degete. 


— I-ai păşit pragul cu anume gând. Și l-ai strâmbat dumirindu-te că 
suntem neamuri. Răvașul meu ţi-a deschis ochii... 

— Îţi risipeşti vremea! 

— Aceasta o vom vedea, rânji chiorul. Ce-a izbutit Françoise? 

— Ai năravuri de slugă, D'Antin! Iscodeşti prin broasca uşilor, nu cruţi 
nici privata. lar eu îs deprins a porunci slugilor, nu să le port răspuns. 

Ochiul teafăr al contelui scânteia lucoare drăcească. Şi-l apropie de 
obrazul logofătului. Vorbele se strecurară șuierate: 

— Când te primeşte Ludovic? 

— Mă osteneşti! 

— Ce treburi te mâna la Ludovic? 

— Mă osteneşti, Filip D”Antin! 

Contele făcu un semn casapului. Radu Andronic închise ochii şi-și 
încleştă dinţii. 

Caznele franțuzului se dovedeau bogate în născociri. Logofătul simţi că 
mintea i se tulbură. Îngână răguşit: 

— Filip D'Antin, conte de Saint-Lô, ascultă bine ce-ţi spun: De spada 
mea ai să sfârşeşti! 

* 

Ochii lui Ilie Machidon băteau ulița în aşteptarea câinelui. Simion se ivi 
într-un târziu, călcând oblu de trudă. Se gudură scâncind, după care făcu 
cale întoarsă îndemnând pașii slujitorului. 

Noaptea, cu belşug de stele, lumina ulițele pustii. Colţii dulăului, dar 
mai cu seamă bâta şi diavolii din privirea ţăranului muiară poftele 
terfegoților singuratici, tupilați la adăpostul întunericului. Simion ieși la 
malul apei celei mari care spinteca Parisul în două și ispitind anume senine 
ştiute de el, coti pe o uliţă largă, îndesată cu hudubăi boiereşti. Opri în faţa 
unei porţi, căutând ochii stăpânului. 

Radu Andronic se trezi pe lespede de piatră. Avea mâinile cetluite în 
lanţuri vârtoase, pornite din belciuge îngropate în zid. Sudoarea și sângele îi 
șiroiau pe frunte. Îşi privi degetele strivite, pieptul însemnat de țepușa 
trecută prin foc. Durerea cea rea îi măcina harnică trupul. Gândul că picase 
în laţul franțuzului, la un pas de izbândă, spulberă pâcla cuibărită în minte. 

Răsuci greu grumajii. Asemenea încăperi se statorniceau în beciuri 
adânci pentru ca urletele schingiuiţilor să n-ajungă la lumina zilei. Sculele 
de caznă se odihneau rânduite la locul lor, făcliile ostenite pâlpâiau fără 
credinţă. 


Filip D"Antin şi casapul pieriseră. Cercetă trăinicia belciugelor. Dacă 
izbutea să aducă slobozenia unei singure mâini, putea ajunge la scule. Ochii 
îi poposiră pe zid, căutând drumul apei ce se prelingea în şuvoaie subțiratice 
şi băgă de seamă că belciugul mâinii drepte se afla în calea lor. Apa, după 
toate socotelile, trebuia să fi betegit zidăria. Se culcă anevoie pe pântece şi, 
proptind picioarele în zid, trase cu nădejde lanţul care-i priponea încheietura 
deprinsă cu zvâcnetul sabiei. 

* 

Lumina unui opaiţ lupta cu întunericul la ferestrele cămărilor rânduite 
pentru slujitorime, în fundul curţii. 

Ilie Machidon stupi în palmă și apucând vârtos ciomagul se năpusti 
furtună asupra ușii. Scândurile zburară surcele și pătrunse într-o încăpere 
fără risipă de bodroanţe. Patru bărbaţi, purtători de săbii, suceau zarurile 
deasupra mesei. Bâta ţăranului se abătu seceră asupra lor, pricinuindu-le 
beteșuguri însemnate. Privirea plugarului din Chipriana zvârlea fulgere. 

— Unde-i logofătul Radu Andronic”?! 

* 

Boierul gâfâia înfundat. Trupul încordat vargă de oţel tremura, ochii se 
zbuciumau să iasă din găvanele lor. Fierul îi intrase adânc în carne. 

Radu Andronic strânse din măsele și se opinti încă o dată. Zgomotul 
lanţului izbit de piatră vesti că izbutise să smulgă belciugul. Rămase cu 
privirea la ușă răsuflând greu. Paşi zoriți veneau din odaia alăturată. 

Logofătul sprijini peretele. Lăsă capul pe umeri și închise ochii. Părea 
că aţipise. O cheie se zvârcoli în broască şi în prag se ivi casapul. Din cele 
patru făclii una singură da semne de viaţă sporind țesătura umbrelor. 
Slujitorul contelui înainta, poftind să deslușească de unde se iscase 
zgomotul. Când se află la un singur pas de Radu Andronic, logofătul îi trecu 
lanţul slobozit în jurul gâtului și strânse până ce omul căzu petică la 
pământ. 

— Unde-i Radu Andronic?! poftori Ilie Machidon, cântărind ciomagul 
în palmă. Vorbiţi, lepădăturilor, sau vă mărunţesc! 

Găsi în minte răspuns la muţenia slujitorilor betegiţi. Franţujii nu 
pricepeau valaha. Stăteau grămădiți pe podele, cu moartea în suflet. 

Țăranul puse bâta la subțioară şi trecu la graiul semnelor. Arătă deslușit 
un chior subțiratic, cu iscusință în mânuirea sabiei, furișat pe urmele unui 
munte de bărbat carele își vedea cinstit de treburile inimii într-o pădure. 
Betegiţii pricepură. 


— Filip D’ Antin şi valahul. 

— Unde se află? 

O mână teafără arătă pivnita caselor boierești. Ilie Machidon se 
scărpină după ceafa, apoi porunci dulăului. 

— Rămâi strajă, Simioane, și rupe-i gâtiţa cui dă semne de voinicie! 

* 

Truda pentru izbăvirea celui de al doilea belciug, cu reazămul sculelor 
de caznă, se arătă mai anevoioasă decât își închipuise. Leoarcă de 
nădușeală, cu trupul numai o rană, logofătul izbuti în cele din urmă să-l 
îngenuncheze. Încolăci lanţurile în jurul braţelor şi ţinând în mâini capetele 
slobode urmă drumul gâdelui. 

Alături se afla odăița de veghe, iar din acea odăiță urcau trepte de piatră 
fățuită cu dalta și ciocanul. Picioarele logofătului, căznite de fierul înroșit, 
încercau dureri aprige la fiecare pas. 

Uşa spre cel dintâi cat al hudubăii, meșterită din bârne trainice, rămase 
surdă la opinteli. Logofătul ţinu drumul scării. Îl cuprinse fierbinţeala, 
fanarele aninate pe pereți îi jucau în faţa ochilor. O deschizătură fără 
opreliști cotea spre dreapta și logofătul chibzui să-i cerceteze drumul. Era 
un coridor strâmt, vegheat de uşi bibilite, fără lacăte. Le deschise pe rând 
ferind zgomotul. Șirul încăperilor rostuite după toate semnele pentru 
musafârlâc aveau ferestrele întărite cu împletituri din fier subţire, dar 
trainic. 

Radu Andronic desluși o carafă cu apă. Bău mult, vărsă prisosul în 
creştetul capului și porni rezemând pereţii spre curmătura acelui coridor. O 
altă scară din lemn suia roată. Încheieturile ei, betegite de umblet şi ani, 
scrâșneau zgâriind liniștea. 

Logofătul răsufla greu, fierbinţeala alungată o clipită îi cetluia fruntea 
în strânsoare de foc, durerile cuibărite în trup îi secătuiau vlaga. Încleştă 
dinţii şi urcă cu şovăieli de beţivan. 

O boare firavă se strecura pe sub uşa de la capătul treptelor. Radu 
Andronic apăsă clanţa și se nărui sub cerul puzderie de stele. Vântul cel 
blând, cu miros de floare şi salcie tânără, îi răcori fruntea. Se afla pe o 
prispă lată născocită deasupra acoperişului. Se târî până la margine, 
socotind din ochi drumul către temelia hudubăii. Măsura 15 paşi de om 
învăţat cu umbletul, iar dedesubt, pământul purta strai bolovănos din pietre. 

Logofătul chibzui, blestemând ceasul vrăjmaș, să înjumătăţească acel 
drum coborând până la ferestrele primului cat. Chindiseala zidului isca 


multe ieşituri de care se putea anina. Trase adânc în piept aerul nopții și 
lunecă pe pântece. Picioarele găsiră repede reazăm, dar degetele strivite 
nesocoteau porunca de-a încleșta buza acoperişului. O ameţeală tulbure îl 
cuprinse. Simţi că se prăbușește şi apucă cu dinţii grinda mărginașă. 
Mâinile îi tremurau neputincioase. Rămase nemișcat. Lemnul putred se 
frânse dintr-o dată şi Radu Andronic căzu pe spate. Simţi cum îl cuprind 
două braţe vârtoase. 

„Lefegiii contelui”, socoti boierul și trecu lanțul pe după gâtul 
novacului care-l ţinea cetluit. O șoaptă sugrumată îi ajunse la urechi: 

— Sfântă învăţătura din bătrâni! Pe cine nu-l lași să moară, nu te lasă să 
trăieşti! 

Logofătul Andronic răsuflă uşurat. Recunoscuse graiul lui Ilie 
Machidon. 

* 

— Cum s-ar zice, dă, Doamne, slugi că de mâini nu mai am trebuinţă, 
chibzui Machidon ascultând rânduiala statomicită la Versailles de către 
Riga Soare. 

Auzise şi slujitorul de ighemonicon, căci, har Domnului, nici Măria Sa 
Vodă Brâncoveanu nu vieţuia după pravila plugarilor din Chipriana. Râs 
nestăvilit însă îl cuprinsese aflând că la opt ceasuri, când Ludovic deschidea 
ochii în iatacul domniei sale, o sută de creștini îl întâmpinau cu plecăciuni 
rupte din şale. 

Cu spălatul nu se ostenea mult nici Bourbonul. Îşi gâdila la repezeală 
chipul cu un ștergar muiat în basamac aromit, după care începea panorama 
înveșmântatului. Veșmintele i le întindeau cele mai vestite herburi ale 
Franciei, seniori fuduli nevoie mare de asemenea cinste căci nu-i era dat 
oricui să țină în mână izmana ori colțunii lui Ludovic. 

De pildă, îi deslușise logofătul, cămeșa aflată pe şervet de mătase albă o 
aducea feciorul Bourbonului sau un prinţ de sânge. Mâneca dreaptă i-o 
înveșmânta odăiaşul dintâi, cea stângă primul valet al hăinăriei, nădragii îi 
trăgea și îmbumba păstrătorul acestor straie. După câteva porunci slobozite 
în cancelaria crăiască, Ludovic asculta slujba la capelă lepădându-se de 
păcate spre a face loc altora, ţinea apoi sfat cu dregătorii până spre ceasul 
douăsprezece și numai după aceea bătea cărările grădinii pentru a dobândi 
curajul pântecelui, căci la răscrucea zilei îl așteptau bucatele. 

Măiculiţă Doamne, și-apoi să vezi vânzoleală! Trei slujitori hotărâse 
Ludovic pentru a-i umple cupa, iar la ospeţele de soi, treizeci îndeplineau 


aceeaşi slujbă. Cu asemenea prilejuri, prostimea era îngăduită în trapeză 
spre a se minuna cum dă Bourbonul din fălci. 

Toate acestea i le înşirase Radu Andronic către prânzul cel mic, în 
vreme ce-și cerceta rănile. Somnul şi leacurile întocmite de Machidon, după 
ştiinţa călugărilor din Munţii Vrancei, îi îngăduiseră să se ridice. Rănile 
degetelor le ascunse în mănuși albe, din piele de căprioară, cămașa bogată 
în dantelă îi astupa pieptul, dres cu unsori tămăduitoare și învăluit în 
scutece subțiri. După ce logofătul părăsi palatul contesei de Motteville, 
Machidon rămase în tovărășia cupei şi a lulelei. Avea ce să povestească în 
Chipriana în serile neguroase de iarnă. Deșertând câte o balercă de vin și 
îmbiindu-se la plăcinte calde, gospodarii or râde chibzuind ce pehlivan 
neasemuit e Ilie aista de înşiră la minciuni fără să clipească... 

* 

Marchizul Jean-Marie de Gramont își avea loc statornicit în inima lui 
Ludovic. Se ştiau de prunci, iar în tinerețe, fie că fusese vorba de petrecere 
ori război, la vreme însorită şi la pagubă, marchizul se aflase mereu la 
dreapta sa. 

Și nu o dată lecuise cu vorbe iscusite cugetul rănit al Mariei- Tereza. 
Isprăvile de dragoste ale lui Ludovic îi stâmeau reginei aleanul și dorul de 
ducă, primejduind liniștea Curţii. De Gramont se pricepea ca nimeni altul să 
facă împăcăciune perechii crăiești. Prietenia stăruise de-a lungul anilor, şi 
după moartea spaniolei, căci marchizul se afla printre puţinii nobili preţuiţi 
de doamna de Maintenon. 

De aceea, făcându-i hatâr mare, Ludovic îl primi pe Radu Andronic la 
ceasurile doisprezece. Se aflau într-o cămară înaltă, titirită cu iscusință. Prin 
fereastra deschisă se deslușeau cărăruile Versailles-ului cu plopi deopotrivă 
retezaţi, iar lângă un șir de trepte, Iarna închipuită de Girardon. Ludovic 
iubea trupul plin de vlagă dăltuit în piatră, chipul hâtru al bătrânului, surâsul 
plin de miez. 

Fără să curme plecăciunea boierului valah, Bourbonul îl cântări cu 
pricepere. Era chipeş acest supus al lui Brancovan, privirea dovedea 
ascuţime, bărbia încăpăţânată putere de înfăptuire. Straiul de brocart 
argintiu înveşmânta fără cusur trupul de gladiator, odoarele arătau preţ şi 
gust ales. Chibzui, fără zâmbetul trufaș pe care altădată i-l stârneau 
asemenea cugetări, că valahul va pomeni până la ultimul suspin despre 
cinstea de a-i fi vorbit, iar după el, urmașii, peste două şi trei sute de ani, se 
vor făli cu isprava străbunului. 


Îi ascultă mulţumirile rostite într-o franţuzească bine deprinsă, căutând 
în minte locul Valahiei pe harta Evropei. O ţară mică, apăsată din trei părți. 
Poftele lui Leopold, Petru şi Mustafa sunt ţinute în cumpănă de vicleanul 
Brancovan, povăţuit de mult mai vicleanul Cantacuzene... E departe însă, 
prea departe de hotarul Franciei spre a-i stârni luarea-aminte. Se întoarse la 
cuvintele valahului. Vorbea despre Leopold... Mereu despre Leopold!... ca 
şi cum nu s-ar gândi îndeajuns la el. 

— Măria Sa Vodă Brâncoveanu, urmă logofătul, socoate că primejdia 
nemţească pândeşte azi întreaga Evropă. 

Un zâmbet spânatic miji pe buzele regelui. 

— Mulţumim principelui pentru grija ce ne-o poartă. Temând oare 
liniştea Franciei te-a îndreptat spre noi? 

Logofătul îşi mușcă buzele. Cercetă chipul Bourbonului înainte de-ai 
purta răspuns. La 62 de ani, regele păstra prea puţin din frumuseţea zeului 
de odinioară. Ochii i se bulbușaseră, nasul încovoiat căuta arc spre bărbia 
grea, năpădită de umbre verzui. Zulufii perucii cânepii cădeau lungi pe 
straiul de postav roșu, se încurcau în dantela de aur de la gât. Trufia, abia 
domolită de ani, îi stăruia în colţurile gurii repezite în jos, în grumajii 
osteniți care trudeau să-i împingă capul spre spinare. 

Unde era Ludovic cel buiac, carele se căţăra pe acoperișuri după 
nepoatele lui Mazarin? Dregătorul Lombardiei, domnul Primo Visconti, 
punea mâna în foc că la vremea aceea nu se afla o singură muiere de neam 
care să nu jinduiască crivatul Bourbonului. Unde era Riga Soare ce 
născocise vrajbele dragostei mai încâlcite decât treburile politichiei, care 
poftise la serbarea cea mare din 1668 trei mii de boieri şi boieroaice, 
cheltuind 500 de mii de livre? Radu Andronic măsura uimit moşneagul gros 
la trup, cu degetele lipsite de podoabe. Despre el povestea Saint-Simon că 
se încovoia sub greutatea adamantelor în ziua când îl primise pe solul 
Persiei? 

— Principele Brâncoveanu, rosti logofătul, nu-i apăsat de grija 
Franciei, știind-o păstorită de minte strălucită și mână puternică. Istoria însă 
cunoaște împrejurări când soarta unei ţări mici poate schimba drumul altora 
cu hotar neasemuit mai cuprinzător. 

— Cuvinte bine ticluite, seniore, dar nedovedite. Soarta ne e pecetluită 
înainte de a slobozi primul gângurit. Și asemenea făpturilor, se întâmplă cu 
popoarele. Destinul lor e însemnat înainte de a fi înfipt prima piatră care să 
le statornicească meleagul. Eşti tânăr, seniore... Cândva îţi vei aminti 


vorbele mele! Niciodată o ţară mică nu va clinti, prin ea însăși, cu un singur 
deget hotarele zugrăvite pe harta lumii. 

— Iudeea, şopti cu zâmbet supus logofătul, nu era altceva decât o 
neînsemnată stăpânire romană. Ea a scăpărat totuşi flacăra ce avea să 
mistuie un imperiu care dăinuise sute de ani. 

Ludovic îl cercetă surprins. 

— Din păcate Isus nu se naşte a doua oară... Şi acum, să ne întoarcem 
la Leopold. Poartă dară gând vrăjmaş Franciei. Mâna grăsulie năbuși un 
căscat: Hm, nu ne aduci veste nouă, seniore. 

Zeflemeaua era limpede. Logofătul văzu jeţul cu țesătura chindisită în 
fir de argint după pilda chilimurilor de pe pereţi, şi îşi zise că moșneagul 
care mai păstra doar ifosele Regelui Soare are unde-și găsi reazăm auzindu- 
i vestea. 

— Carlos al Spaniei, grăi încet, despicând cuvintele, şi-a întocmit diata. 

Ludovic rămase nemișcat aţintindu-l lung. 

— Taina acestui testament e cunoscută la Cancelaria Valahiei?! 

— De cinci săptămâni. 

Desluși în ochii Bourbonului căutătura babelor clevetitoare din Târgul 
de Sus. Nerăbdarea şi teama de veste proastă alungaseră trufia. Întrebă abia 
mișcându-şi buzele: 

— Cine va fi rege în Spania? 

— Strănepotul măriei tale, sire, ducele de Anjou. 

— A! făcu uşurel Ludovic, lăsându-se pe spătarul jilțului. Carlos s-a 
ținut de cuvânt. Pleoapele cafenii prinseră a se zbate, mâna se închise peste 
un glob de aur care adăsta pe masă. Vestea-i sigură? 

Spre a-l încredința pe Ludovic, boierul avea dezlegare să-l poarte o 
vreme prin lumea iscoadelor, fără a intra însă în mărunțișuri. 

— Sigură, sire. Taina a prins aripi pe drumul ce duce de la iatacul lui 
Carlos la amvonul Papei Clement. 

Calea era lungă și întortocheată, se încurca între ciubotele a sute de 
dregători şi slugi de toată mâna. 

— Măria Ta cunoaşte adevăratele îndeletniciri ale acelui valet cu 
beteșugul muţeniei aflat în slujba cardinalului de Brebeuif. 

— E omul meu. Clătină din cap a mirare: Cancelaria Neagră de la 
Bucureşti nu-și dezminte faima. Bietul Colbert avea o vorbă: „Nu dau o 
iscoadă bună pe zece steaguri de tiraliori”. Cum tălmăcește principele 
Brancovan această veste, seniore? 


— Nemţii vor bate război asupra Franciei şi Spaniei, socotind să 
schimbe diata cu pumnul lor de fier. Înainte de aceasta însă, vor încerca să 
biruiască Ţările Românești. Aceste țări au meleaguri bogate și hotar trainic 
la Dunăre. Numai după aceea, cu puteri sporite, vor întâmpina oștile frânce. 

— Când eram copil, spuse pe gânduri regele, lăsându-și ochii să 
rătăcească pe cerul alburiu, Mazarin îmi povestea despre un joc persan. 
Treizeci şi două de statuete înşirate pe placă de fildeş și care pot fi mișcate 
după anume rânduială. Fiece mișcare însă trebuie așa fel chibzuită, încât să 
pună temelie celor ce-i urmează, prepuind totodată și gândurile vrăjmașului. 
Stolnicul Cantacuzene ne-a amintit acel joc... 

Ludovic își curmă vorba rămânând cu ochii zgâiţi pe ferestrele largi. O 
namilă de câine gonea cu limba de un cot, căutând ascunziș prin boschetele 
grădinii. Îl urmau o liotă de slujitori care cercau cu dinadinsul să-i vină de 
hac. Afuriseau în gura mare în vreme ce câteva muieri în straie muchelefe 
îşi suflecaseră poalele și alergau care încotro ţipând opărite. 

Radu Andronic își ţinu râsul. Simion din Chipriana chibzuise să se 
preumble prin grădinile Versailles-ului. 

— Hm, ciudat, mormăi Ludovic. 

Ceata de hăitași pieri în grădina de portocali sădiţi în hârdaie. Undeva, 
în palat, se auzi bătând jumătatea la douăsprezece şi foamea începu a-i vesti 
Bourbonului prânzul. O umbră întunecă ochii bulbucaţi. Doftorii se arătau 
de la o vreme necruțători și avari încuviințându-i de fiece masă doar un 
castron cu supă de broaște și melci pentru a-i asmuţi pântecele prea trândav, 
o jumătate de gâscă, două prepelite, o coastă de iepure, şi în loc de 
douăsprezece numai şase ouă vârtoase. În Regele Soare suspină gămanul. 
Cercetă cu pismă boiul sprinten al valahului. 

— Pe prietenul nostru Leopold, rosti, nu-l poţi rupe de la pravila 
judecății nemţeşti. Oricâtă vlagă ar dobândi supunând Răsăritul, armiile 
Franciei îi vor reteza mâna întinsă către coroana Spaniei. 

— Chiar dacă tainele acestor armii i-au fost deslușite? 

Ludovic îi căută privirea. Condotierul, piratul acesta din Răsărit îndesat 
cu veşti, îi vorbea despre trădare. Trădare la Curtea Franţei! Hotărât, era 
prea mult. 

— Vorbele ţi-s avântate, seniore, şi mă tem că n-ai pus în ele îndeajunsă 
chibzuinţă. Nemţii își au iscoadele lor, nu-i o veste nouă, dar că aceste 
iscoade s-au furişat până la Curtea noastră n-o să mă încredinţeze nimeni. 


Radu Andronic îl lăsă să-și astâmpere mânia. Nu fusese niciodată prea 
bogat la minte Bourbonul. Avusese însă dintotdeauna cumpănă, sfetnici 
buni şi înțelepciunea de a le asculta povaţa, îi plăcuseră judecata dreaptă și 
lucrul îndelung chibzuit. 'Trufia hrănită de gândul, cam într-o ureche, că Cel 
Veșnic i-a pus degetul în cap ungându-l crai al Franciei, ajunsese însă a-i 
strâmba judecata dând încredințare doar celor ce i se potriveau cugetului și 
inimii. 

— Cer îngăduința Măriei Tale de a înşira întâmplările. Iscoada cea mai 
primejdioasă, spun învățătorii chinezi, e lupul în pădure, călugărul în 
mănăstire și pasărea la stol. Asemenea făpturi cunosc dedesubturile cele mai 
de preţ ale obștii. 

— Cu alte cuvinte, după domnia ta, seniore, unul dintre supuşii mei s-a 
vândut nemților, răspunse regele surâzând. 

— N-ar fi prima oară. 

— Pe olandezi i-a înștiințat la Houque, vicontele de Tournon, carele 
prin sânge e mai degrabă valah decât francez. 

— Nu el a trădat puterea tunurilor, sire. 

— Dovedeşte! 

— Vicontele se află la Bastilia, iar între timp numărul oștenilor, 
orânduirea steagurilor, a fregatelor şi a catargelor, baioneta născocită pentru 
trabenți şi mai cu seamă rânduială fortăreței lui Vauban au ajuns pe masa lui 
Leopold. Voi adăugi că urma iscoadei, prin osârdia stolnicului Cantacuzino, 
a fost adulmecată încă din Valahia. lar din Valahia şi până la treptele 
Versailles-ului, aceeaşi iscoadă ne-a împiedicat, folosind vicleşuguri 
ticăloase, să ajungem înaintea Măriei Tale. 

— Dovedeşte! 

Radu Andronic zâmbi. Cu o mișcare iute îşi lepădă mănușile de 
amandină. Degetele vătămate glăsuiau destul. Ludovic își întoarse ochii cu 
silă. 

— Altceva! 

— Sunt încredinţat că înțeleptul rege al Franciei se va întreba de unde 
cunosc valahii taina baionetei şi a fortăreței lui Vauban de vreme ce 
prietenul lor e întemnițat, căci aceste născociri au văzut lumina zilei după ce 
vicontele a luat drumul Bastiliei. 

Bourbonul rămase în cumpănă. 

— Dar le cunosc? 

— Măria Ta va judeca singur, şopti logofătul. 


Descopciindu-și anevoie șerparul, scoase la iveală pergamentele aflate 
la București în bastonașul lui von Blaremberg. Ludovic le luă azvârlind 
asupra lor privire goală. Dintr-o dată, fruntea îi fu năpădită de creţuri 
adânci. 

— Cum ai căpătat asemenea zapise? 

Logofătul îi povesti pe îndelete, curmat mereu de Ludovic care-și 
strecura întrebările. Când isprăvi, ceasurile unu bătuseră de mult. Doamna 
de Maintenon trimisese slujitorii în două rânduri spre a-i vesti prânzul, apoi 
îngrijată îşi vârâse singură în cămară nasul de nevăstuică. Strecură privire 
mirată străinului cu chip smead, căci omul ori vestea trebuiau să fie de soi 
deosebit dacă poftalnicul Louis își osândea de dragul lor pântecele. Tot 
muţeşte se depărta, poruncind slugilor zăbavă. Și într-aceeaşi clipă chibzui 
uimită la lucru ciudat, pe care dintâi nu-l luase în seamă, tulburată de postul 
regelui. 

Ludovic îngăduise străinului să-şi scoată pălăria şi să stea jos dinaintea 
lui. Nu se aflau o sută de făpturi în toată lumea care să se fi bucurat de 
aceeași cinste. Când împlinise 15 ani, necăjit pe maică-sa, Ana de Austria, 
din pricina virtuţii sleite în iatacul lui Mazarin — maimuţoiul acela din 
Florintia — o ţinea în picioare să stâlpească văzduhul spre a-i simţi mai abitir 
disprețul... 

— Ne-am dobândit datorinţe mari la Curtea Valahiei, spuse în cele din 
urmă regele ciupindu-și bărbia. Prin iscuseala domniei tale aceste zapise n- 
au căzut în mâna vrăjmașului. 

— Nu mă pot făli, sire, decât cu ascultare deplină. Măria Sa Vodă 
Brâncoveanu şi stolnicul Cantacuzino mi-au îndrumat cărările. 

— Fireşte. Astfel glăsuiește orice slujitor vrednic şi de neam ales. Dar 
numele vânzătorului tot nu mi l-ai spus. Socotesc că e vreun paladin, 
netrebnic și fără stirpe, aflat în slujba diavolului. 

Spre a alunga Satana, dacă se afla cumva în cămară, ori da târcoale, 
Bourbonul săltă corniţe arătătorul și degetul cel mic. 

— Măria Ta, zâmbi logofătul, îi cunoaşte mai bine stirpea: Filip 
D” Antin, conte de Saint-Lô. 

Ludovic tresări. 

D'Antin? Eşti încredinţat? D'Antin, vărul ministrului nostru 
Barbezieux?! De neînchipuit... 

— La porunca regelui, se pot aduce cărțile lui Saint-Lô îndreptate către 

dregători spre a se limpezi dacă buchiile sunt aşternute în același chip. 


Două ceasuri le-au trebuit ștafetelor şi Cancelariei de taină a 
Bourbonului să facă dovada. Cerul zvonea a ploaie, iscând vânt în perdelele 
subțiri. Aurul şi argintul din cămară începură a luci tulbure, sângeriul din 
haina lui Ludovic prinse cheag întunecat. 

Se opri dinaintea logofătului. Pulpele sugrumate în bermevecii de 
brocart îi zvâcneau, mânia îi mânjise cu cenușă obrajii. 

— Vicontele de Tournon va fi slobozit în răgazul trebuincios unui cal 
vânteş să ajungă la Bastilia, iar Filip D’ Antin își va primi osânda cuvenită. 

— Îngăduiţi-l, sire, doar cinci zile, până va izbuti să-l întâmpine pe 
misionarul Neurautter. I-a îndreptat vorbă că-l aşteaptă între 7 şi 11 ale lui 
Cireșar. E singura cale de a desluși politichia Habsburgului față de 
Transilvania şi dovadă vârfuită a vânzării. 

— Zece muschetari vor sta sub poruncile tale, seniore. Îi puse degetul 
pe umăr: Te împuternicesc să duci solie la Curtea Bucureștilor, mulțumirile 
regelui Franciei. Cartea o vom întocmi chiar azi. Trimitem întreaga noastră 
recunoştinţă principelui Brancovan și stolnicului Cantacuzene. Valahia și-a 
dobândit prieten care nu uită. 

După ce Radu Andronic înșiră ploconelile de ighemonocon, regele 
urmă: 

— lar domniei tale, care ai dovedit vitejie fără seamăn, îţi vom face dar 
spre a săpa loc în inimă şi cuget amintirii celui de-al XIV-lea Ludovic. 

Bătu scurt din palme și un slujitor în fireturi purpurii se ivi cât ai clipi 
de două ori. În vreme ce regele își tolocănea porunca, logofătul chibzuia la 
crăiescul dar. Cu asemenea prilejuri, Vodă Constantin obișnuia să facă danii 
de moșii, ori de caftane boierești. 

Căutând pe sub sprâncene la încălțeii regelui, Radu Andronic chibzuia 
că i-ar fi anevoie să vegheze din Bucureşti asupra vreunui castel din te miri 
ce ducat al Normandiei sau Bretaniei. O dată cu pământurile întinse, 
Bourbonul îl va milui și cu niscaiva herb. Cavaler Andronic... Ori baron 
Radu Andronic ot Bucureşti, Moara Neagră, Lunca şi Saint-Vallon... Hm! 
Parcă nu se îmbinau. 

Spre a reteza din socoteli, poposise cu mintea la o spadă bătută în 
diamante. Când slujitorul se întoarse în cămară, purtând pe braţe perniță de 
catifea roşie pe care o înfățișă regelui, Ludovic plin de trufie culese un 
forfecel de aur şi se propti dinaintea mirazei cu ciubucărie de cleştar. Cu 
mișcare largă, măsurată, tăie un zuluf din perucă. Pe aceeaşi perină, 


slujitorul adusese o răcliță de aramă. Vârî înlăuntru zuluful și se apropie cu 
zâmbet larg de logofăt. 

— După cum senioria ta a băgat de seamă, șuviţa a fost retezată chiar în 
dreptul urechii. Asemenea cinste o hărăzesc doar celor ce şi-au câştigat 
prețuirea mea, cheltuind truda unor însușiri alese. 

Logofătul înlemnit simţi cu spaimă cum râsul cel nestăvilit îi încearcă 
pântecele urcând repede spre gâtlej. Umerii largi începuseră a-i zvâcni. Spre 
a zăgăzui hohotul, îşi strivi unghiile vătămate în podul palmei. Durerea îi 
aduse lacrimi în ochi. 

Marchiza de Maintenon se ivi în odaie fără ca boierul să fi auzit ușa. 
Ludovic îi ieși în întâmpinare. 

— Te însoțesc, doamnă. 

Cat pe ferestre și mi se împrimăvărează inima: mugurii plesnesc de 
sănătate, zâmbetul soarelui a fugărit zăpada din ogradă, ici-colo brânduşele 
înalță scufiţe liliachii. Dacă am ajuns și ziua asta sfântă, cum s-ar zice, e 
bine. lar ai amăgit timpul cu un an! Mare mehenghiu mai eşti bre, moşule! 

Niculăiţă alungă urmele iernii din odaie cinstind podelele cu fiertură de 
leşie, aşa că mi-am mutat harțaloagele în cancelarie. 

Vom asculta împreună, frate cetitorule, șușotelile dintre misionarul 
neamt și contele de Saint-Lô. Pentru a pricepe unde bătea gândul spurcat al 
lui Neurautter, îngăduie să-ți desluşesc cărările cugetului, umblate de 
românii transilvăneni. 

Mâna de saşi şi unguri, numărați pe degete, s-au rupt în anul 1540 de 
catolicism, luând calea Bisericii Protestante. Odraslele nemților umblate 
prin şcolile Evropei aduseseră trei învățături. Una era cea a puritanilor, care 
povăţuia omenirea să dea de pământ împărații și stăpânitorii de feude, bașca 
episcopii. A doua învăţătură îşi avea izvoarele în cugetările lui Descartes ce 
se băteau cap în cap: adică să te ţii şi de poalele lui Dumnezeu, să ţii seama 
şi de cele lumești. 

A treia învăţătură o adusese un dascăl din Leyda pe nume loan 
Cocceius. Dumnealui sărise într-un picior de bucurie că a pus degetul pe 
rană, dovedind cum să-l împaci şi pe Cel de Sus, şi pe ăl cu corniţe. 

Și-apoi vorba ceea, când sunt prea multe moașe rămâne pruncul cu 
buricul nelegat. Cum să se descurce puiul de țăran printre atâtea 
învățăminte? Nu se afla târg mai răsărit în Ţara Transilvaniei fără o școală 
în credinţa şi limba fiecăruia, căci astfel poftise cehul Ioan Amos Comenius, 
mare dascăl și iubitor al luminii iscate din învăţătură. 


Crezi domnia ta, frate cetitorule, că românii noştri au rămas de căruță? 
Ei bine, află că la 1675, Sfântul Sinod al Bisericii Ortodoxe a dat poruncă 
fiecărui preot să deslușească credincioșilor după slujbă az-bucoavna în 
limba strămoşească a daco-romanilor. 

Ţăranii din Siliștea de Sus ce și-au zis atunci? Haideţi, oameni buni, să 
punem mână de la mână şi să înălțăm o şcoală ca să nu ne dogorească 
obrazul dinaintea urmașilor! Dregătorii care ţineau pâinea şi cuțitul în mână 
s-au gândit să-i amăgească spre calvinism ridicând școli la Lugoj, Haţeg, 
Caransebeş şi Sighet, cu vorbire românească, căci așa le poruncea 
Dumnezeul lor. Băietanii noștri s-au arătat plecaţi, le-au supt învăţătura în 
tainele cifrăriei şi altor asemenea, după care au luat frumos din nou calea 
credinţei străvechi. 

Nici școlile reformate de la Cluj, Orăștie, Aiud, Târgu Mureș și Baia 
Mare n-au făcut purici cu noua lor propovăduire, nici şcoala din Făgăraș 
iscată din porunca Susanei Lorantffy, vădana principelui Gheorghe Rákóczi 
I. 

Bun! Iaca vin imperialii grămadă, aducând în dinți Diploma lui Leopold 
prin care Viana poftea să-i sucească pe toţi la catolicism. Neamţul nădușea 
în sec căci gândul românilor transilvăneni tot îndărăpnic se dovedea. Cărţile 
latinești din bibliotichia lui Mihail Halici şi a mitropolitului Sava 
Brancovici şi ale școlii din Scheii Braşovului, multe în graiul românesc, 
hoinăreau din mână în mână, se citeau pe nerăsuflate. 

Predoslovia Noului Testament, tipărită la Alba Iulia în 1648 de 
mitropolitul Simion Ștefan, deslușea limpede că toți românii au aceeași 
limbă şi trebuie să se ţină aproape, unul cu celălalt. 

Dascălul Vasile Sturdza Moldoveanu a bătut Transilvania cu opinca, 
învățând pruncii după cărțile aduse din Ţara Moldovei; Oprea Alămănuţ din 
Siliștea Sibiului a dat fuguţa la leşi să deprindă acolo învăţătură. Către 
sfârşitul veacului, Gheorghe Brancovici, fratele mitropolitului, s-a apucat să 
scrie o cronică despre stirpea și începuturile celor trei ţări surori, Moldova, 
Muntenia şi Transilvania, care a uns românii pe suflet și a oprit neamţului 
dumicatul în gât. 

Geaba trudea Viana să ne înveţe marșurile dumneaei, căci inima 
transilvănenilor tot la „Cântecul românesc de dragoste“ era, după cum se 
poate citi și azi în Codicele lui Nicolae Petrovai din Maramureș. 

D-apoi tipăriturile, poruncite de Măria Sa Vodă Brâncoveanu la Alba 
Iulia, d-apoi glosarul latino-român, scos de Teodor Corbea la Brașov, d-apoi 


letopiseţul lui Miron Costin, care desluşea limpede de unde se trag românii? 
Toate acestea se aflau la loc de cinste în sufletul transilvănenilor noştri, 
alungind somnul neamţului poftalnic. 
Și-atunci... 


Capitolul XI - Gândul Satanei 


Patru zile a citit Radu Andronic cărările lui Filip D"Antin, sfârşind prin 
a dibui locul statornicit de vânzător pentru întâlnirea cu misionarul neamt. 
Era un han din Paris, căutat de pungile vlăguite, cu o tinichea spânzurată 
deasupra porţii pe care sta zugrăvit un șoim de aramă. Contele de Saint-Lô 
folosise tot soiul de vicleșuguri spre a se dumiri dacă nu-i ține careva umbra 
de poale. 

Logofătul tocmise odăița unui negustor de rachiu aflată în coasta 
hanului. Între încăperea de taină a contelui şi acea odăiță se afla un singur 
zid despărțitor, în care logofătul meşteri o bortă mică ascunsă privirii. 

Carol Neurautter sosi în a cincea zi. Era un omuleţ fără belșug de vlagă, 
înveşmântat în sutana călugărilor iezuiţi. Logofătul și Ilie Machidon nu 
izbutiră să-i deslușească chipul în întregime, căci purta gluga prăvălită pe 
ochi. Misionarul dovedise mare grijă pentru drumurile sale, trimițând 
înainte un slujitor firatic, îmbrăcat în aceeaşi sutană. 

Păşi pragul $oimului de Aramă la spartul zilei, numai după ce se 
încredință că poterele regelui nu-i cetluiseră sluga. Filip D'Antin îl 
îmbrăţișă. 

— În sfârşit! Începusem să cred că muierile și vinul Valahiei i-au 
prăpădit lui Blaremberg minţile peste măsură. Cum ai călătorit? 

Omuleţul dădu din mâini a lehamite. Ochii mici de viezure cercetau cu 
grijă încăperea. Pofti să afle dacă dregătorii Franciei n-au mirosit că umblă 
cu două proţapuri la car, apoi petrecură o vreme cu gândul, stârnind 
aducerile aminte. Neamţul avea vorba pe măsura trupului, puţină și moale. 

Saint-Lô vru să ştie dacă primejdiile şi osteneala călătoriei i-au răsplătit 
rosturile. 

— Cunoşti aceste rosturi? 

— E de la sine înțeles, Carol, răspunse Filip D’Antin ştergându-și 
zâmbetul cu horbota băsmăluței. Sunt iscoadă bătrână, porunca drumului 
către inima Franciei ai primit-o de la Leopold cu două luni în urmă spre a 
desluși dacă riga Spaniei și-a întocmit testamentul. Am socotit dară că fiind 
la Paris, poţi găsi un ceas slobod şi pentru mine. Vei pleca iară în 
Transilvania, căci Curtea Vianei nu și-a secătuit desaga neghiobiilor... Nu 
vreau să-ți umbresc inima, dar mă tem strașnic că voi nu-i cunoaşteţi pe 
români. 

Neurautter asculta fără să clipească. 


— M-ai înștiințat în răvaş. 

— Îţi repet. De trei ori mi-am făcut drum prin cetăţile de scaun ale 
Moldovei şi Valahiei, şi de fiecare dată mi-au stârnit şi mai abitir luarea- 
aminte. 

— Adică? 

— Cum chibzuiești că au izbutit să nu se clintească de pe meleagurile 
lor atâta amar de ani aflându-se sub apăsarea împărăţiilor? 

— Cum? 

— Au miere pe limbă, dar cugetul vârtos. Bătrânii bucovineni 
obișnuiesc să spună că vorba dulce mult aduce și poţi să-mi faci 
încredințare, povaţa nu-i strâmbă. Pe turci i-au ţinut departe de hotare cu 
amăgele, iar când nu s-a mai putut, au tras sabia. 

— Şi? 

Liniştea aștemută pe chipul misionarului încruntă sprâncenele 
logofătului. 

„Curtea Vianei şi-a ales bine omul. Va izbândi!” 

Filip D’ Antin se foi neliniștit. Nu putea să citească o singură buche în 
ochii de viezure. 

— Cunoşti ce soi de piatră scumpă fierbe în Cancelaria Neagră a 
stolnicului Cantacuzino? 

— Chibzuiesc să aflu. 

— Ascultă povaţa mea, Carol. Soarta coroanei lui Filip nu la Paris ai s- 
o afli. 

— M-am încredinţat. 

— Încearcă să-ţi strecori iscoadele în palatul Cantacuzinilor, căci marile 
taine pe-acolo trec. 

— Ai isprăvit? 

— Nu. 

Ochiul nevătămat al contelui prinse a se zbuciuma și logofătul înţelese 
că D’Antin era muncit de diavol. 

— Nobilii stăpânitori au izbutit în atâta amar de vreme să-i lipsească de 
drepturi pe românii transilvăneni, şi iată că Diploma lui Leopold le dă nas. 
Sunt recunoscuţi ca naţiune, dacă trec la catolicism. Ştii cum se cheamă 
isprava asta, Carol? Să pui capul sănătos sub evanghelie. 

Misionarul îşi lepădă gluga pe spate, scoțând la lumina opaiţului o tigvă 
chilugă numai frunte. Spuse încet, fără patimă: 


— Mă  dezamăgești, D'Antin! N-ai priceput nimic! Imperiul 
Habsburgic, ca toate imperiile, ţine sub stăpânire popoare fără cheag trainic 
între ele. Numai credinţa în aceeași biserică poate să le zidească laolaltă. În 
Transilvania se află patru religii: catolică, protestantă, unitariană şi 
ortodoxă. Dacă nu izbutim unirea cu Roma, cetatea în care Leopold şi-a pus 
toate nădejdile se va nărui înainte de-a vedea turnurile înălțate. Saşii sunt de 
neamul nostru, îi vom întoarce lesne la Dumnezeul Vianei. Românii în 
schimb... Diploma Leopoldină de acum un an le dă nădejdi că nu vor mai fi 
socotiți îngăduiţi pe pământul lor. Spune-mi, rogu-te, de ce nu se îmbulzesc 
la noua credinţă? 

— Îşi fac nădejdi să capete un preţ mai bun. 

— Nu, D'Antin! Românii transilvăneni trag vârtos cu ochiul spre cei 
din Moldova și Valahia, așteptând ziua când își vor da mâna. Și-au priceput 
lesne că ruptura de Biserica răsăriteană i-ar depărta de asemenea înfăptuire. 
Când ţi-am poruncit moartea preotului Cristea din Alba lulia, nădăjduiam că 
e singurul care se pune de-a curmezișul. M-am înșelat. 

Contele îl măsură pe gânduri. 

— Cu alte cuvinte n-aţi făcut decât să le stârniți aducerea aminte. 

— N-au uitat o clipită că se trag din aceleași rădăcini. Cât despre 
supunere... Nobilul Gavril de Noţig a cerut generalului Rabutin să facă 
numărătoarea pentru a-i dovedi că mulțimea cea mare o alcătuiesc românii. 
În sunducul fiecăruia se află păstrat cu sfinţenie câte un zapis din vechime, 
care dovedeşte că ei au fost stăpâni dintâi. Îşi culeg învăţătura în şcolile 
noastre spre a putea buchisi slovele acelor cărți care vorbesc despre popasul 
lor pe meleagul Transilvaniei la cele dintâi începuturi, fără a se urni pe 
urmă din loc. Sasul Laurenţiu Toppeltin din Mediaș a avut neghiobia să 
însemne în scrierile sale? că românii de la cetatea Romei se trag. Valentin 
Frank von Frankenstein face risipă de prostie aducând probe despre 
colonizarea sașilor după 1140, pe timpul craiului Geza al II-lea? 

— Neghiobii! 

— Adaugă scrierile moldovalahilor, aflate în mare cinstire, care umblă 
din mână în mână, adaugă sprijinul arătat de principii Ţărilor Române și 
mai cu seamă letopiseţele de piatră ocrotite cu grijă. 

— Chibzuieşti la acele urme de aşezări străvechi? 

— Aşezări, oale vârstate după obiceiul dacilor, unelte sau parale bătute 
în aur, argint și aramă. Am să-ţi istorisesc o întâmplare, Carol. O baroneasă 
din Saxonia a poftit să înfieze doi copii ulițamici. Unul nu-şi cunoştea 


mama și pământul pe care se născuse. A catadicsit degrabă. Celălalt trăia cu 
icoana părinţilor în suflet, păstra cu sfinţenie în sân un petic de pergament 
ce-i deslușea neamul. Toate încercările baronesei au fost zadarnice până 
când cineva i-a şoptit să-i fure acel pergament și să-l ardă. Cinci ani mai 
târziu pruncul s-a dat pe brazdă. Își feri ochii de lumina opaiţului. Câtă 
vreme mărturiile vor dăinui, va dăinui şi îndărăpnicia românilor 
transilvăneni. 

Radu Andronic căută privirea lui Machidon. Slujitorul înțelese. Se uită 
la iscoadă. Înţelesese şi Filip D'Antin. 

— Îndrăzneaţă socoată. 

— E singura cale, Saint-Lô. Dovezile se cer nimicite, o ispravă trudnică 
la care oamenii mei s-au și înhămat. Zapisele aflate în sunducuri trebuie 
adunate sub cuvânt că vor fi înfățișate împăratului spre deplină încredințare 
a întâietăţii românilor pe pământul transilvănean. Sate întregi vor fi 
strămutate, iar dregătorilor li se va lepăda poruncă să strâmbe numele celor 
rămași astfel, încât să fie socotite nemţești sau ungurești la numărătoare. 
Vorba cea dulce despre care pomeneai, strecurată din belșug în Diploma 
Leopoldină, şi apăsarea îi vor rupe până la urmă de Biserica Ortodoxă. 
Moldovalahii dau de pe acum semne de mânie, în ziua aceea le vor întoarce 
spatele. 

Logofătul și llie Machidon ascultau încremeniți. Ochiul lui Filip 
D’ Antin sticlea rece. 

— Pricep de ce m-ai povăţuit să le cercetez graiul și obiceiurile. Ai 
trebuinţă de un om care cunoaște vorba acelor letopiseţe. 

Misionarul își întinse buzele a zâmbet. 

— Ştiam înainte de a părăsi cancelaria Vianei că momeala nu-i va ispiti 
vreme prea îndelungată. Dovadă: sunt din ce în ce mai tari românii care ne 
încredinţează letopiseţele „spre a fi cercetate de Leopold”. Mai mult, în 
cinci rânduri au încercat să-mi trimită moartea. 

— Pentru ce nu m-ai înștiințat de la început, Carol? Socoteam că între 
noi nu se află taine. 

— Sunt trei ani de când nu ne-am văzut, iar soarta destăinuirilor scrise 
e să ajungă dinaintea altor ochi. Cere-i lui Barbezieux încuviințarea 
călătoriei spre Lehia şi, ajuns în Transilvania, caută-l pe generalul Rabutin. 
În preajma lui voi fi eu. Îi puse mâna pe braţ: Oamenii mei se descurcă 
greu. 'Ţi-am poruncit să ferești în ultima vreme ţinuturile aflate sub 


stăpânirea lui Leopold spre a nu stârni bănuială. Acum poterele franceze și- 
au astâmpărat umbletul. Am nevoie de tine, Filip. 

— Voi veni, spuse contele după o clipă de chibzuială. 

Pe chipul misionarului se așternu lumina. 

— Ce se aude cu fortăreaţa lui Vauban? 

— N-ai desluşit însemnările mele? 

— Care însemnări? 

Contele de Saint-Lô tresări. În ochiul teafăr sticli spaima. 

— Pergamentele din baston. 

— Glumeşti, D’ Antin. Tainiţa cuprindea numai cartea de întâmpinare. 

— Numai?! 

— Îmi fac nădejdi că nu pui în cumpănă credinţa lui von Blaremberg. 

Contele sări în picioare, muşcat de un gând. 

— Logofătul Andronic! Îi desluşi dintr-o răsuflare: Iscoadele 
Cantacuzinului au dezlegat taina, Carol. Dovada vânzării se află acum sub 
ochii lui Ludovic. 

Azvârli o privire pe ferestruica îngustă, apoi săltă chepengul ascuns sub 
scoarță. 

— Repede! Hanul e înconjurat de muschetari. 

Se mistuiră în întuneric. 

Logofătul porunci slujitorului: 

— Aleargă spre catedrala cea mare, Machidoane. E plină de hrube. 

Boierul ocoli Soimul de Aramă şi se năpusti în odaia hangiului. 

— Te aşteaptă galera, neguțătorule! N-ai înștiințat oamenii regelui că 
odaia lui Saint-Lô e vizuină. 

Omul da semne de nesupunere şi logofătul îi cetlui gâtlejul între degete. 

— Unde-i capătul drumului de taină? Vorbește, altminteri nu mai apuci 
osânda lui Ludovic. 

— Sub Podul cel Nou, seniore, șopti înecat hangiul. 

Boierul îl lepădă treanță şi porni vânteş spre malul Senei. Lumina 
puţină îi împiedica paşii. La capătul podului, văzu două umbre urcând malul 
pieptiş. 

— Saint-Lô! strigă logofătul. 

Filip D’ Antin se opri scoțându-şi armele. 

— Fugi, Carol! 

Misionarul lipi umbrele cu pas de pisică, căutând izbăvirea spre celălalt 
mal. Ochiul verde al franțuzului înota în otravă. 


— Îndrăzneşte, valahule! 

— Închină-te! 

Înainta ţinându-și ascuţişurile plecate. Ajuns la două lungimi de braţ, 
sabia iscoadei fulgeră ţintind pântecele logofătului. Radu Andronic o 
îndepărtă din mers cu o zvâcnire a încheieturii. Saint-Lô bătu înapoi, 
prinzând jungherul de vârf. 

— Apucă slujitorul cel mic după cuviinţă, D"Antin, cunosc vicleşugul. 
Cu asemenea lovitură netrebnică l-ai omorât pe scundac sub ferestrele lui 
von Blaremberg. Primeşte! 

Sabia boierului reteză întâi noaptea cruciș şi numai după aceea născoci 
rană adâncă pe braţul nărăvit în ticăloșii. Contele scăpă jungherul. 

— Drept răsplată pentru osârdia valahilor de a-ţi înfățișa cele mai bune 
bucate ale lor, urmă Radu Andronic, ai poruncit hangiului din târgul 
Lyonului să-mi necinstească ospăţul cu otravă. Primeşte! 

Ascuţişurile lungi se încrucișară de şase ori deasupra capului și la 
vintre, apoi sabia logofătului crestă de-a curmezișul buzele lui Saint-Lô 
retezându-i sudalma. 

Spaima cea rea încolţise în ochiul franțuzului. Încercă lovitura 
mincinoasă a lombarzilor la pântece spre a-i găsi gâtul fără apărare, apoi 
iscuseala împunsăturii din Andaluzia. Oţelul logofătului se răsuci șarpe şi-i 
smulse sabia. 

— Ridică-ţi scula, D’ Antin! Încă n-am isprăvit. 

— Satană! bâlbâi franţuzul culegându-și arma. 

— Te-am izbăvit de tăişurile oștenilor tâlhari în codrii de la poalele 
Parisului şi în loc de recunoștință m-ai osândit la cazne. Fereşte-ţi mâna 
care a dat poruncă gâdelui! 

Toţi diavolii cuibăriți în cugetul franțuzului își scoseseră coarnele. 
Contele lupta cu deznădejdea făpturii ce nu mai are nimic de pierdut. Sabia 
lui Radu Andronic ţesea giulgiu subțire, dar D’ Antin îi găsi răspuns sărind 
Lăturiș și înapoi. 

— Păzeşte-ţi dreapta, Saint-Lô! poftori logofătul. Ea va primi osânda. 

Braţul franţuzului, care uitase de mult cum se croiește semnul crucii, 
primi curând împunsătură adâncă şi scăpă pentru a doua oară sabia. Filip 
D’Antin rămase în vileagul podului răsuflând greu. Logofătul măsură cu 
silă zdreala de om numai răni. 

— Am voit să-ţi osândesc şi ochiul poftalnic să cunoască obiceiurile 
valahilor... Fii pe pace, Saint-Lô! i-l las teafăr, căci doresc să vezi cum 


arată harapnicul în ziua când vei ajunge pe galere. Strigă către muschetarii 
aduşi de Machidon: Luaţi-l! 

Slujitorii regelui împinseră trupul betegit spre Bastilia. 

— Şi neamţul? întrebă Ilie. 

— A scăpat. 

Suci capul la strigătul oștenilor. Filip D"Antin, conte de Saint-Lô, 
alerga spre inima podului. Încălecă iuteş parmaclâcul. 

În aceeaşi clipă, o săgeată i se înfipse între umeri. Vaiet răgușit de fiară 
înjunghiată sperie noaptea și Saint-Lô se prăbuși în apele întunecate. 
Logofătul întoarse capul. Jupâniţa 'Tofana, în straie de băietan, își ascundea 
arcul sub mantie. 

— Îmi fac griji pentru soarta Brâncoveanului, rosti fata, dacă toți 
slujitorii săi dovedesc aceeași risipă de înțelepciune. 

Ilie Machidon văzu cum ochii logofătului se încrucișează împunși de 
draci. Vorbe fără pereche în ascuţime, culese din Curtea Miracolelor, i se 
învălmășeau pe buze. Nu mai avu vreme să le rânduiască după cuviinţă, 
căci jupâniţa dispăruse. Râsul batjocoritor mai stărui o vreme, apoi pieri. 

Scutură-ţi colbul târgului blestemat, de pe veșminte şi cuget, și fii 
binevenit, frate cetitorule! 

Știu, ai bătut drum lung, bogat în primejdii, te-au ispitit tâlharii și 
deșertăciunile ăstei lumi bicisnice, gândul spurcat al misionarului neamţ ţi-a 
picurat otravă în suflet. Acum ai grabnică trebuinţă să-ți clăteşti ochii. 
Potriveşte-ţi dară paşii după călcătura beteagă a nevrednicului Pahomie și 
hai cu moșul să-ți desluşească frumusețea cea fără de prihană din ţara 
miorițelor bârsane. Cătinel bre, omule, căci nu mai am anii buiaci ai 
domniei tale! Așa, de-amu e bine. 

Intrăm în împărăţia Bârsei înțărcată cu mireasma florii de munte, și a 
cetinii, şi a aburului născocit de grohotișuri. Cărăruia asta duce spre 
Tamana, râul care se prăvale de sus peste Piatra Craiului. Aerul chișcă mai 
dihai ca chiperiul, s-adapă din apa fărâmiţată pulbere la temelia prăpastiei 
ca s-o stupească ploaie zorită asupra cetinii. Hai să ne adăpostim în beuca 
aceea până trece dușmanca. Hm, o gură de răchie? Nu ştiu dacă se cuvine 
unui hârb de moşneag... Puah! Tare-i ră! Mai umple, rogu-te, o măsură, 
parcă mă cată răcoarea la şale... 

Iaca, am amăgit drumul cu vorba și l-am biruit. De aici, din vârf poţi să- 
ți mulțumești ochii citind bucuriile Bucegilor. Voinicul cela de munte, 
pieptos, e Postăvarul, cu zestre mare de potecuţe rupte, când ţi-e lumea mai 


dragă. Dacă te uiţi la poalele trufașului, ai să-ți hodineşti căutătura în 
horbota de spumă a Timișului. Așa, amu cearcă să-ți întinzi bătaia privirii 
spre Măgura Codlei și Piatra Craiului. 

Află, frate cetitorule, că între aceste minuni de frumuseţe, dacii au 
născocit cea dintâi așezare a Brașovului. lan şezi oleacă să-ţi spun două 
vorbe despre târgul aista, căci prin el vei păşi, împreună cu dumnealui, 
logofătul de taină... Zici c-o mai rămas o chicătură de... cum îi zice? Oare 
nu mi-o face rău? Ei, toarnă amu, dacă tot ai desfăcut butelca. Așa! 

Oameni cu rouă cinstei şi-a prieteșugului în cuget, daco-romanii i-au 
îngăduit pe ungurii veniţi taman din Atelkuz să-și tragă sufletul priponindu- 
şi caii în satul Blumăna, care cu trecerea timpului avea să ajungă o mahala a 
târgului. Se vede treaba că tare le-a mai plăcut locul, căci nu s-au mai urnit. 
Trebuşoara aiasta se întâmpla la praznicul anului 1000. Peste alte 150 de 
toamne, au venit în cumetrie sașii, o sămânță de flandri de pe Rinul de 
mijloc... Poftiţi și domniile voastre, oameni buni, au zis ai noştri, mutându- 
şi catrafusele în Schei, cealaltă margine a așezării. 

Andrei al II-lea al ungurilor a poruncit pe la 1211 cavalerilor teutoni să 
dea poftiților o mână de ajutor. Și-au lepădat flăcăii cămeșile turnate în fier 
şi s-au pus pe treabă înălțând case trainice, după gustul nemtesc, și o cetate 
pe Tâmpa pentru ceasurile de primejdie. 

Amu, să nu vorbim cu păcat, saşii s-au dovedit oameni harnici și buni 
gospodari, dând pildă de sârguinţă. După vreo 13 ani, teutonii stricând 
brânza cu Andrei al II-lea și-au înveşmântat armurile și s-au dus, Duluţă! 

Văzând Vlaicu Vodă că bieţii creştini au rămas de căruţă le-a îngăduit 
să-şi verse mărfurile în Valahia, de unde luau, la rându-le, ceară, pește, vin 
şi piei de fiară. 

Trebuie să mai ştii domnia ta, frate cetitorule, că alţi saşi, neguţători la 
fel de pricepuţi, se aflau la acea vreme în târgul Sibiului. Și unde s-au luat 
la uciganie suduindu-se pre limba dumnealor. A trebuit să-i despartă 
principele "Ţării Româneşti cu vorbe pline de blândeţe: Osândi-v-ar 
Dumnezeu! Dacă nu ședeţi binişor bre, zghihuiţilor, slobod poruncă să nu 
mai calce picior de neamţ în cetatea de scaun! 

La anul 1421, turcul Amurad, călăuzit de Radu Praznaglava, adică 
chelbosul, bate Brașovul cu oştire mare, semănând pustiu. Deprinzând 
drumul la plăcinte calde, după 13 ani a venit din nou. Numai că de astă dată 
s-a lins dumnealui pe botişor căci oraşul era cetluit în două chingi de ziduri. 
În jurul lor se afla şi un şanţ cu apă spre a reteza de tot pofta năvălitorilor. 


Brâul de piatră fusese înălţat din punga și truda târgoveţilor împărţiţi pe 
bresle. O sută de gospodari neguţători şi meşteri, aflați sub ochiul unui jude, 
născoceau legi după pilda burgurilor nemţeşti. Când se aflau la un pas de 
păruială venea degrabă să-i împace contele sas din Sibiu, „Comes 
Saxonum“. 

Românii din Schei, porecliți „trocari“ după scula cu care meştereau 
ceaprazurile, au deprins de la megieși cinstea muncii, curăţenia, cumpătul la 
vorbă şi mai vârtos la parale. Dregătorii saşi au dovedit mare grijă pentru 
gazdele lor de la anul 1150, cea dintâi fiind să nu prindă aceştia cumva 
osânză la pungă. 

I-au lipsit dară de truda născocirilor la care opinteau nemții şi a 
sculatului în zori. Cei din mahalaua Scheiului puteau să târguiască bucate 
începând de la ceasurile nouă, adică după ce neamţul smântânise oalele. 

De-amu, ce-a fost a fost, vorba e că împreună au pus umărul la nevoie, 
biruind anii aducători de spaime, spre a lăsa urmașilor târg fără pereche. 
Satele de primprejur le-au luat pilda hămiciei, ridicând așezări rupte parcă 
din ulițele Brașovului. 

Prin aceste așezări vei păși și domnia ta îndată ce pana părintelui Ilarie 
îşi va mântui treburile în cetatea Bucureștilor... 

lan cată, puiul cela de vânticel a prins aripi, născoceşte dihonie în 
cetină, speriind ciocănitoarele. Se cheamă că de-acuma ziua și-a cheltuit 
paralele, întinde mâna către soare după pilda milogilor. S-ar cuveni s-o 
luăm cătinel la vale, că odată începe să plouă cu întunecime. 

Ce spuneai, frate cetitorule? Să deșert, drept mulțămită pentru 
învăţătură, ce mai şuşoteşte în sticla ceea? Mă rog, păcatul să fie al domniei 
tale, că eu mi-am căptușit de mult buzunarele. 

Stau la măsuţa din pridvor şi citesc ce am scris. Bre, bre, multă minte îţi 
mai lipseşte, moş Pahomie! 

SzOrigines et occasus Transsylvanorum. 

S3Breviculus originum nationum et praecipue  saxonicae in 
Transsylvania. 


Capitolul XII - Se aleg vitejii 


După cele din urmă cuvinte ale logofătului se aşternu liniştea. În 
Cancelaria Neagră fanarele clipeau lumină tulbure din pricina sticlelor 
neprimenite, căci slugile pătrundeau rar în odăile de taină. Anevoie ai fi 
putut prepui aici, între zidurile păcurii — unde dăinuiau, în ciuda focului de 
butuci și a hârtiei de Armenia arsă fără contenire, aromă și răceală jilavă de 
temniță — dimineaţa înaltă, cu străvezimi de cleștar ce da târcoale palatului. 
Stolnicul Cantacuzino se rupsese de harta ţintuită în perete și tăind cămara 
din câţiva paşi își rezemase coatele în poalele unui pupitru italian. În căuşul 
palmei, păstra găvanul lulelei stinse. Ochii pâclii, mistuiţi de jarul 
nesomnului, scociorau obrazul boierului. 

— Mi-ai istorisit faptele, dar nu mi-ai spus ce gândeşti. Boierul își 
dezmierdă canatul de la mânecile contășului strecurându-i privire încurcată. 
Stolnicul nu obișnuia să ţină seama de chibzuielile slujbașilor, de aceea în 
Cancelaria Neagră ploua cu porunci în vreme ce întrebările abia picurau. 

— Nemţii şi-au limpezit politichia. 

— Anume? 

— Ceea ce domnia ta prepuia de mult a prins cheag. Viana pofteşte să 
frângă cerbicia transilvănenilor, retezându-le rădăcina. Astfel vor putea fi 
adăugiţi lesne la plămada imperiului. 

Cantacuzinul lepădă luleaua. Cu unghia degetului mic își înghesuia 
colţul buzelor. 

— Hm, nu-i cunoşteam pe nemți atât de dibaci. Şi dacă au avut 
totdeauna răbdare în meșteșugurile lor, n-au dovedit-o până acum în 
țesăturile diplomaticeşti. Ceea ce seamănă ei va rodi peste sute de ani... 
Cum a primit Riga Soare vestea acestor iscuseli? 

Radu Andronic își miji ochii. Fanarul zugrăvea un covrig de lumină 
peste capul bătrânului. Îl văzu o clipă aşa cum aveau să-l vadă urmaşii peste 
veacuri, țintuit pe zid de mănăstire, la Horezu. 

— Craiul Franciei, spuse ocolind cu un pas flacăra, are sfetnici bogaţi 
la minte. Tălmăcirea unor asemenea iscuseli cade în seama lor. 

— Îţi pricep gândul, logofete, dar te înşeli. Bourbonul nu-i neghiob. 
Nu-i neghiob cel de știe să-şi aleagă dregători vrednici și izbuteşte vreme de 
cincizeci de ani să nu scape cârma din mână. Pentru Ludovic însă, 
Transilvania, Valahia ori Moldova nu înseamnă decât petice de țarină 
anume născocite de Dumnezeu spre a împiedica drumul turcului către inima 


Evropei şi a fi apoi stăpânite de vecini puternici. În locul lui Leopold, 
Bourbonul ar fi cercetat cu aceleași socotințţe spre Ţările Române. Oftă 
adumbrit: Trebuie să-l vestesc pe Vodă. 

Se auzi ceasul din turn bătând de unsprezece, apoi glasul unui apar și 
roți de căruță hurducate pe bolovănișul din ulicioara Cucului. 

— Gătește-te de drum, logofete, porunci stolnicul intrând. Măria Sa 
poftește să iei fără zăbavă calea Braşovului. Boier Sandu Miclăuș, scutierul 
lui Gavril de Noţig, te va îndruma către acei români, târgoveţi, nobili ori 
plugari, ce ţin piept cancelariei imperiale. Îţi vei alcătui o ceată şi vei căuta 
să dobândești înaintea lui Neurautter letopiseţe ori semne iscate în fier şi 
piatră care dovedesc obârşia şi dreptul străvechi al transilvănenilor asupra 
meleagului lor. Acele dovezi le vei aduce în Valahia, unde vor găsi tainiță 
de nădejde în așteptarea unor zile mai blânde. Semnele care nu pot fi urnite 
trudeşte să le ascunzi. Îi căută luminile ochilor: Măria Sa îşi pune mare 
nădejde în iscusința domniei tale. 

* 

O ciocârlie reteză snopii de lumină, își lepădă viersul în văzduh și pieri 
spre inima codrului. Talanga aninată la grumajii unui taur clopoţea departe 
alungind fluturii şi albinele. La capătul imașului, între uluci date cu var, 
picotea în soarele amiezii Mănăstirea Sfânta Ecaterina. Din pădure se ivi o 
măicuţă tânără, rumenă în obraji, cu un paneraș plin ochi de hribi. Dădu 
bineţe fără să-şi dezlipească ochii din pământ şi își urmă drumul pășind 
mărunţit. Marghioliţa se răsuci, cercetându-i straiul înnegurat. 

— Oftezi? zâmbi logofătul. Negustoreasa nu-i răspunse. Din pricina 
arşiţei îşi înnodase cozile cunună şi înveşmântase ie de borangic subțire ce-i 
lăsa în slobozenie gâtul și umerii. 

— Când chibzuieşti să pleci? întrebă muierea. 

— La noapte. 

— Diavolul cel bătrân ţi-a poruncit drumul? 

— Ghicești repede, Marghioliţă. 

— Oare? Mi-ar plăcea, de pildă, să ghicesc de ce intrând în Bucureşti, 
pe podul lui Şerban Vodă, nu mi-ai bătut în ferești spre a-mi vesti 
întoarcerea? 

Logofătul o  învălui în privire mângâioasă. Obrajii, gura, ochii 
negustoresei pârjoleau. 

— Nu scăpăraseră încă zorile, Marghioliţă, şi-mi era teamă că-ţi voi 
alunga somnul. 


— Hm! Acum un an dovedeai mai multă îndrăzneală. Pesemne tot de 
teamă mi-ai ocolit și prăvălia în drum spre Curte. 

— Veştile aduse nu mi-au îngăduit zăbavă. 

— Pricep. Și mai pricep că milogii şi-au pierdut cu adevărat vederea, că 
Avram cavaful a dobândit peste noapte orbul găinilor, iar privirea 
plăcintarilor de pe Dâmboviţa se vaită de beteşug, de vreme ce cu toții te-au 
zărit mânându-ţi armăsarul spre casele domniei tale de la Mesteceni şi-abia 
după un ceas către Curtea Măriei Sale. 

Radu Andronic izbucni în râs. Încercă să-i prindă mâna, dar muierea şi- 
o smulse, și o vârt pumn sub ilicul mărgeluit. 

— Ai umplut Bucureştiul de iscoade, Marghioliță. Stolnicul poate lua 
învăţătură... Eram încredinţat că am ferit până şi urechile străjilor. 

— Tolocănind în schimb cele ale vornicului Leurdeanu care, numai 
bine sculat din crivatul ibovnicii, poftea să afle veşti din ţara Bourbonului. 
V-aţi întâmpinat pe pod, dinaintea dughenii arvanitului. 

— Uite un arici, Marghioliţă! 

— Uite un logofăt de taină care și-a rătăcit dibăcia vorbei... 

Boierul se opri în mijlocul potecii şi îi prinse umerii în căușul palmelor. 
Negustoriţa se făcu mică sub privirea caldă care o cerceta cu blândețe. 
Buzele muierii, rubinii, tremurau, şoapta i se umplu de lacrimi: 

— Ce se cere să pricep? 

Logofătul își desprinse mâinile cu suspin abia auzit. Urmară drumul. O 
adiere fierbinte clătea aromele de cetină, fin încins și muşchi. 

— Nu-ţi cer să mă duci la biserică, șopti negustoreasa. Nu ţi-am cerut-o 
nici altă dată, căci cunosc rânduiala și până unde mi se cuvine a năzui. 

— De asemenea oprelişti neroade nu m-am împiedicat niciodată. Ai 
toate darurile din lume, Marghioliţă. 

— Oricât de multe, tot nu-s de ajuns pentru domnia ta. 

—  Mi-aduc aminte de o întâmplare istorisită odinioară... La 
cincisprezece ani te-a peţit un negustor din mahala. Era chipeș, tânăr, avut, 
te îndrăgea. 

— Dar nu-l îndrăgeam eu! Aspre vorbe, logofete! 

— Minciuna nu-și poate statornici cotlon între noi. Mi-eşti prea dragă 
pentru a te amăgi. 

— Adevărul nu-i totdeauna bun, suflă gâtuit muierea. 

Radu Andronic îi dezmierdă cununa de plete, apoi mâna alunecă cu 
gingășie în lungul obrajilor şi prinse în vârful degetelor bărbia rotundă. 


Lacrimile umpleau de stele ochii verzi şi negustoreasa își coborî pleoapele 
frănjurite. 

Lupta cu năvala plânsului înfigându-și unghiile în braţe. Fluturii ei 
semănau licurici pe potecă. 

— Ce-mi lipseşte, Doamne? șopti. Luminează-mă! Ce-mi lipseşte? 

Logofătul o privi neputincios. 

— Nu-i pot porunci inimii, deşi aş dori-o din adâncul sufletului. 

Ultimele cuvinte se pierdură în larmă de zurgălăi, chiote și tropot de 
copite. Două rădvane se iviră la cotul potecii stricând liniştea codrului și 
somnul cucuvăilor. Ioniță Fărcășan mâna în picioare, suduind fără pricină 
surugiul. Vreo șapte-opt boieri tineri îl stâmeau să gonească. Erau roșii la 
chip, cu caftanele descopciate, şi câte o ploscuţă în fiece mână. În urmă, 
trăsura Negoescului îi ţinea pereche la zgomot și alergătură. Se străduia s-o 
ia înaintea gămanului, dar Ioniță nu-i îngăduia potecă, mânând caii şerpeşte. 
Armășelul Stroe, cu ochii îndreptaţi către cer, încercă să sece amândouă 
ploscuţele dintr-o dată. Izbuti să le deșerte pe piepţii anteriului de canavăţ. 

Logofătul o trase din drum pe Marghiolita, căutând ascunziş între 
stejari. 

— Smintitul o să-i răstoarne... Vin de la crâșma din Copăceni, şi pun 
prinsoare că se îndreaptă spre Rădiţa. 

Negustoreasa scoase marama din sân și-și primeni obrajii uzi. 

— Să te măriţi, Marghioliță, rosti boierul cu blândeţe. Negustoriţa simţi 
că i se face frig. Sprâncenele negre şi drepte legară nod strâns pe frunte. 

— De aceea îmi vâri târlicii în picioare, ca să mă căpătuiesc? 

— Şi de aceea. Vreau să-ţi fie bucuroși anii care vin. Ai fi poftit să te 
amăgesc? 

— Nu ştiu. Nu-ţi port pică, Radu Andronic, și nu te afurisesc, căci mi-e 
inima prea plină de făptura domniei tale. Dimpotrivă, mă rog să te ferească 
Dumnezeu de ziua când vei întâmpina muiere care să-ți aprindă cugetul, iar 
când te-o frige mai vârtos, să-ți dea povaţă de însurătoare, apoi să-și strângă 
fustele şi s-o ţină tot la vale. 

Toaca Mănăstirii Sfânta Ecaterina începu a mărunți văzduhul. Soarele 
înfipsese făclie pe crestele cerului, învăluind codrul în mantie fierbinte și 
strălucitoare. Pe imaș, românită și ciuboțica-cucului îşi plecaseră capetele 


orbite de lumină. 
Æ 


Slujitorul, dar mai cu seamă Simion îl aşteptau la hotarul Brașovului, 
după înţelegere. Ilie Machidon dăduse ascultare inimii gonindu-și armăsarul 
spre Chipriana, iar acum se afla din nou la porunca logofătului. 

— Te-a recunoscut Smărăndița, împărate? întrebă Radu Andronic 
coborând din şa. 

Se aflau sub o sprânceană a muntelui, loc tainic de care aveau ştiinţă 
numai olacii Măriei Sale. Aţa cărăruii, dosită privirii, cosea inima pădurii cu 
vicleșug. Slujitorul îşi potrivea din cosor o bâtă călită la flacără. Purta 
cămașă nouă, cu belșug de împunsături, în care boierul ghici mâna 
Smărăndiţei. Simion era şi el muchelef, în blană curată. 

— Apoi, cinstite boierule, răspunse într-un târziu Machidon cu surâs 
doselnic, am încredințarea că domnia ta ai auzit de văru-meu, Tudorică. 

— Ţi-ai hrănit traista cu istorii, Ilie? Înălţă ochii spre ceruri: Doamne, 
dă răbdare urechilor mele căci cugetul mi l-ai împăcat de mult! Acum poţi 
înnoda vorba. 

— Tudorică aista, urmă slujitorul, s-a dus într-o zi să macine doi saci cu 
grăunţe de păpuşoi. Bun!... Nevastă-sa, o zgâtie de muiere din cele fără o 
coastă la numărătoare, tocmai întindea albiturile sub zâmbetul zilei, când 
iaca vine popa cu sfeştania. Ce mă povăţuieşti, părinte? întreabă muierea. 
Amu, dacă bărbatu-meu e plecat la moară, să-l aştept ori să-mi iau altul? 
Clătină din cap. Tare mă tem că drumurile poruncite de Măria Sa or să pună 
la grea cumpănă statornicia celor care ne aşteaptă şi n-or să ne mai afle 
chipul... 

Logofătul îşi aduse aminte de chipul Marghioliţei și inima i se adumbri. 
Săltă din umeri. 

— Pe mine nu mă aşteaptă nimeni, Machidoane! 

— Nu pofteşti. 

— Nu poftesc să poftesc! 

— Mare blestem! 

Se măsurară o clipită, fiecare cu gândurile lui, apoi slujitorul înfăşură 
copitele cailor în trenţe spre a amăgi urechea poterașilor nemti. 

Duceau armăsarii de dârlogi, călcând cu multă luare-aminte. Cărăruia 
se strecura hoţeşte numai pe sub cetină deasă, numai prin grohotișuri 
stăpânite de ceață. Răcoarea muntelui curgea domoală şi Ilie Machidon își 
strânse dulama la piept. 

— Se cere să-ţi schimbi cămaşa, șopti cu fereală logofătul. Florile 
Smărăndiţei desluşesc limpede dincotro vii. Adăugă moale: Îmi pare rău, 


Ilie. 

— Unde nu dă Dumnezeu numai asemenea păreri de rău! 

Boierul îl măsură iute şi își urmă drumul. Urcau anevoie căci răsuflarea 
dimineţii umpluse poteca de rouă. O lumină suleagă vlăguită de sihlă 
întindea torţe alburii. La porunca slujitorului, Simion o luase înainte spre a 
citi primejdiile drumului. 

Ajunși pe creasta ieșită din strânsura codrului, Radu Andronic hotări 
popas. 

— Aşteptăm dezlegarea străjerilor Măriei Sale. Vor înălța fum pe 
spinarea golașă a muntelui îndată ce nemţii slăbesc drumeagul din priviri. 
Strâmbă-ţi înfăţişarea, Machidoane! 

Slujitorul cercetă veșmintele logofătului. Purta mintean din aba sinilie, 
după gustul neguţătorilor brașoveni, berneveci strâmţi și ciubote unse cu 
dohot. Îşi cercetă desagii şi scoase un rând de straie croite în aceeași 
sâmbătă. 

— Cunoști graiul nemților, împărate? 

— Cum să nu! Mamaia mi-a tocmit doică pe muierea împăratului 
Leopold... Dacă nu mi se înnoadă limba în măsele, socotesc să-ţi pot fi de 
mare folosinţă. 

— În târgul Parisului, nu fie de deochi, te-ai descurcat frumușel. 

— Așa-i! Știu mâinile istea ale mele o franțuzească că mă dor și amu 
de-atâta sporovăială. 

În ochii boierului clipoci râsul. Îşi hrăni luleaua, privind spre locul 
statornicit pentru vestitorii Măriei Sale. Dimineaţa prinsese vlagă, prăvălea 
întunericul în prăpastia născocită de ape la câţiva stânjeni depărtare. 
Mirosul florilor de munte zburda nestingherit, îmbăta răcoarea. 

— Trebuşoara la care ne-am înhămat nu-i lipsită de primejdie, 
Machidoane. Trebuie să-l slobozim pe nobilul Gavril de Noţig, cetluit în 
cetatea Braşovului din porunca generalului conte Rabutin de Bussy... 
Nemţii îl strâng cu ușa poftind să afle unde a tăinuit dovezile despre 
statornicia românilor pe meleagul Transilvaniei. 

Slujitorul rupse un fir de iarbă și prinse a-l mesteca. 

— Am fost noi pe cale să bortim zidurile Bastiliei, n-o să ne sperie dară 
o cetățuie, acolo... Dacă dă şi Simion un dinte de ajutor, cu voinţa lui 
Dumnezeu ajungem toţi trei repede sub porunca securii nemţești. 

— Ajutoare vom alege dintre românii transilvăneni deprinși cu sabia și 
vicleşugurile. 


— Pricep. Cât ne-am desfătat noi ochii în târgul blestemat, sămânţa 
vitejilor a pierit din Valahia. 

— Îţi strâmbi priceperea după obicei, Machidoane. Măria Sa pofteşte să 
aducem biruință împreună ca să le aprindă curajul. Își vor însoţi zestrea 
letopiseţelor până la hotare. Boier Miclăuş cunoaște pre acei bărbaţi 
destoinici, dornici să-și apere avutul. 

Vom opri numai doi, pentru că o ceată prea numeroasă ar putea isca 
prepuielile iscoadelor împărăteşti. 

Ilie Machidon scuipă firul de iarbă socotind pe degete. 

— Doi, cu domnia ta trei, cu Simion patru, și cu mine zece, fac 
paisprezece... E bine! Râse: Șuguiesc, logofete, eu oricum sunt a cincea 
roată la căruță, căci n-am deprins să mă slujesc decât cu prăpădita iasta de 
bâtă. 

Logofătul sări în picioare. Pe muntele cel chilug se înălța o zdreală 
subțiratică de fum. 

— Drumul e slobod, Machidoane. 

* 

Când soarele rămase aninat în răscrucea zilei, slujitorii Măriei Sale 
ajunseră la Sărata, moșia boierului român Gheorghe Miclăuș. Conacul alb, 
cu pântecele încins în brâu de flori şi poame, după gustul lui Vodă 
Brâncoveanu, desluşea fără zăbavă încotro bat gândurile stăpânului. 
Cafasul, rezemat pe stâlpi scundaci, părea rupt din Palatul Mogoșoaiei şi 
numai porțile înalte, chindisite cu dalta, arătau strădania întru frumuseţe a 
sătenilor transilvăneni: astrul zilei se afla înfățișat prin obrazul unui băietan 
râzăreţ, luna ţinea chip de fecioară, puzderie de stele plouau lemnul. 

Ilie Machidon cercetă lucrătura cu luare-aminte. Iscusinţa celor din 
Chipriana bătea alte poteci. 

Îi întâmpină cu potop de bineţe Miclăuș cel tânăr, scutier la Curtea 
nobilului Gavril de Noţig. Bătrânul Miclăuș aștepta stană în cafas. Ochii 
verzi, adânci, buchisiră pe îndelete dohotul din privirea logofătului. Dădu 
mulțumit din cap și coborî cu braţele deschise. 

— Din înfățișarea boierului Costache Andronic, bag de seamă că n-ai 
luat decât căutătura cinstită. Fii binevenit, logofete! 

— Domnia ta îl cunoaşte pe tata?! 

— Hotarele n-au putere când oamenii trudesc sub stăpânirea aceluiași 
gând. lar dacă acel gând se dovedește curat, poţi găsi mulţi prieteni în 
Valahia. Pofteşte, rogu-te! 


Rotofei și nu prea înalt, cetluit în haine de la Liov, bătrânul Miclăuş își 
stăpânea anevoie glasul aspru, deprins cu porunca. Păşea ţeapăn, cu un soi 
de semeţie care-i aduse logofătului zâmbetul pe buze. Cercetă zidurile casei 
trupeşe și chibzui că bătrânul poruncise să i se înalțe cetate, nu conac. Avea 
odăi puţine, şase sau şapte, dar chivernisite de ochi subţire. Toată lemnăria 
era cioplită cu flori bogate în vrejuri. Podelele zugrăvite în răsuriu, apoi 
ceruite din belşug străluceau, peste tot stăpânea aromă de gutuie pârguită. 
Armele bătrânului spânzurau încrucișate pe o blană de urs în ungherul 
răsăritului, candela sinilie stârnea lumină săracă la picioarele Sfântului 
Gheorghe, tumat în argint. Nezărind niciunde o singură ulcică cu flori, 
Radu Andronic îşi zise că pe Miclăuș cel bătrân l-a iertat Dumnezeu de 
moara neferecată a muierii. 

Una dintre odăi adăpostea baia. Sus, aproape de bagdadie, se afla zidit 
un poloboc pântecos, ochi de apă, ce putea fi îndreptat stropitoare asupra 
trupului. Logofătul lepădă colbul drumului, își primeni straiele și pătrunse 
în odaia de oaspeţi. Se iviră îndată slugile cu chisele de dulcețuri și apă 
rece, scoasă din inima pământului. Radu Andronic ar fi poftit un cofăiel de 
vin şi o lulea bine îndesată, dar citind obrazul bătrânului, pricepu iuteș că 
asemenea desfătări nu-și găsesc adăpost în casele dumnealui. 

— Noi, spuse Miclăuș cel iernatic, poruncim prânzul după ce soarele ia 
în stăpânire spatele conacului, dar dacă domnia ta pofteşte, putem schimba 
rânduiala statornicită de străbunul meu Dimitrie, mare jude al obcinei. 

Logofătul socoti că nu era el omul care să strice obiceiurile judelui. 
Înghiţi dară dulceaţa cu noduri, ticluind vorbe de mulțumită. Jeţul 
neprietenos îi sta junghi în spinare, aroma de gutuie îi cetluia nările. 

Miclăuș cel tânăr, primind încuviințarea bătrânului, descălță ciubotele şi 
pătrunse cu sfială în încăpere. Se așeză într-un ungher mâncând din ochi 
făptura lui Radu Andronic. Toate întrebările pământului i se adunaseră pe 
buze, dar una nu cuteza să răsufle. 

— Te ascult, logofete! tună boierul. 

Radu Andronic deşiră pe îndelete diavolia pusă la cale de Carol 
Neurautter, desluşi povaţa Măriei Sale Vodă Brâncoveanu către românii 
transilvăneni. Miclăuș cel bătrân ceru să-i poftorească a doua oară diavolia 
neamțului și numai după aceea încruntă sprâncenele. 

— Feciorul meu priceput-a oare? 

— Am priceput, tată. 

— Atunci e bine. 


— Asemenea ticăloșie..., îndrăzni Miclăuș cel tânăr, dar se opri fulgerat 
de căutătura bătrânului. 

Radu Andronic întrebă repede: 

— Când socoteşte domnia ta că poate să-i adune pe acei viteji hotărâți 
să mă urmeze? 

— Apoi departe tare nu-s. Feciorul meu va pleca de îndată să-i 
vestească și mâine în zori îţi vor sta sub poruncă. 

Miclăuș, scutierul nobilului Gavril de Noţig, sări titirez în picioare, 
sărută cu smerenie mâna bătrânului, se închină adânc dinaintea logofătului 
şi ieși. Tropote de cai știriciră în curând că vestitorii au prins să bată 
drumurile. 

Grija cea grea stăpânea chipul bătrânului. Privi o vreme colbul stârnit 
de copitele armăsarilor, apoi ochii căutară ungherul icoanelor. 

Radu Andronic desluși roua lăcrămiţelor lunecându-i pe obraji. 

La cel dintâi ceas al dimineţii, cinci sute de români, căptuşiţi de arme, 
umpleau moşia Miclăușilor. Logofătul, ieșit în cerdac, fluieră a pagubă. 

— Dacă domnia ta îngăduie, zise bătrânul, nemulţumit de osteneala 
feciorului, până în prânzul cel bun mai adunăm cinci sute. 

— N-am de gând să cuceresc Viana, cinstite boier Miclăuș. Poruncește, 
rogu-te, vestitorilor să nu încalece, căci vâlva stârnită va deschide ochii 
vrăjmaşi. 

Machidon se apropie alungind urmele somnului. Pricepu isprava 
scutierului şi prinse a râde. 

— După socotințele mele, până la vremea omătului om izbuti, cu 
ajutorul lui Dumnezeu, să-i supunem la încercare pe toți. Văd mulţi croiţi 
din stejar, dar şi slăbii... 

— Cinsteşte-le bărbăţia, Ilie! Un singur zvon de primejdie a fost de 
ajuns pentru a-i ridica peste noapte. Cheamă-l pe feciorul boierului. 

Miclăuș cel tânăr veni în grabă. Osteneala își tipărise semnele pe chip, 
era totul o apă. 

— Câte ceasuri ai petrecut în şa? întrebă logofătul. 

— Chibzuiam să le socotesc după ce sfârşim lucrarea. 

— Ai făcut treabă cinstită, scutierule. Pentru început însă, drumurile 
noastre cer slujitori mai puţini. 

— Să-i cernem la jumătate. 

— Mulţi! 


— Unul din cinci? Scădea cu durere şi spaimă. Radu Andronic îi 
petrecu braţul pe după umeri. 

— Nu vreau să-ţi necinstesc osârdia, boier Miclăuş. Graba cu care i-ai 
vestit și ai găsit ascultare vă cinstește deopotrivă. Vina o port eu căci nu te- 
am înștiințat de la început. Adăugă încet: Numai de doi oameni am 
trebuinţă. 

Ochii scutierului holbăţiră privire buimacă. 

— Numai doi?! 

— Opreşte dară zece căpetenii şi roagă-i pe ceilalți să se împrăștie 
ştiricind că un șugubăţ i-a amăgit cu năvala tătarilor. Poftesc ca iscoadele 
imperialilor să nu ne ţină cărările de poale. 

Zece bărbaţi aleşi pe sprânceană rezemau umbra gardului. La porunca 
logofătului, Ilie Machidon rostui o stâncă aproape la șaizeci de ocale=* și o 
lepădă în vileagul curţii. Măsură apoi de la acea stâncă patru coţi şi trase o 
roată jur-împrejur. Era născocirea dascălului franțuz, cheltuielnic în ocări, 
care asuda să oțelească braţul viitoarelor iscoade ale Cancelariei Negre. 
Învăţăcelul trebuia să înalțe bolovanul deasupra capului și să-l azvârle în 
afara cercului. 

Radu Andronic desluși transilvănenilor legile prinsorii şi-i pofti să-și 
arate bărbăţia. 

Miclăuş cel bătrân sta în cafas alături de logofăt, cel tânăr nu-și găsea 
locul. Era un pui de dimineaţă cuminte, dezmierdată de răcoarea iscată din 
răsuflarea muntelui. Bolta cerului purta scutec siniliu, terteluit pe margini 
de codri. Pe o spinare de deal, soarele înălțase sprânceană cireşie. 

Rând pe rând, vitejii săltară piatra zvârlind-o mai aproape ori mai 
departe de roata lui Ilie Machidon. Se înfăţișă apoi un taur de creştin, lat în 
spate. Purta pieptar din piele moale, fără mâneci, ce lăsa slobode două braţe 
croite parcă din cedru. Palmele, pe măsura ceaunelor moldovenești, le ținea 
departe de trup, la priveală, un chimir împodobit după știința bacilor îi 
strângea mijlocul. Obrazul cioplit în piatră, dar mai cu seamă ochii în 
culoarea bahnei stătute mărturiseau că nu cunoșteau moliciunea zâmbetului. 
Se închină în faţa boierilor din cafas și săltă piatra cu ușurință. Un murmur 
lung ţâșni din mulțime. Stânca azvârlită de novac zburase peste gard. 

— Cum te cheamă, omule? întrebă logofătul mulțumit de lucrare. 

— Drăgan. 

Vorba se strecură oftat adânc. Tăcu măsurând cu credinţă privirea lui 
Radu Andronic. Boierul făcu un semn şi Ilie Machidon se desprinse de 


cerdac cu două bâte la subţioară. Zvârli un par novacului, poruncind: 

— Apără-te! 

Drăgan cercetă scula și o lepădă în tină. Desfăcu picioarele ridicând 
ușurel lopeţile palmelor. Slujitorul îl privi nedumerit apoi căută spre Radu 
Andronic. Logofătul clătină din cap. Bâta zugrăvi în văzduh tot felul de 
semne, căci novacul sărea buiac lăturiș. Machidon simţi un cleşte cetluindu- 
i încheietura, se văzu făcut roată la un cot de pământ, apoi înțelese că 
zboară peste zăplaz, luând urma pietroiului. 

Cei de față rămaseră o clipită cu răsuflarea tăiată, după care prinseră a- 
şi măcina gureși mirarea. Radu Andronic râdea cu poftă. 

— Ce cauţi pe după uluci, Machidoane? Slujitorul se ivi cercetându-și 
oasele. 

— Traista cu poveţele chiprienilor, logofete. Printre ele se află una care 
sfătuieşte să nu-l ispiteşti pe necuratul. Întinse zâmbind mâna lui Drăgan: 
M-ai înfrânt în luptă cinstită, omule. Spune-mi, rogu-te, nu cumva maica 
domniei tale te-a înțărcat cu păsat de cremene? Sfântă Paraschivă! adăugă 
pipăindu-i țesătura braţelor. Fier nu alta! 

Radu Andronic pofti să afle: 

— De unde eşti, Drăgane? 

— Din Țara Moților. 

Răspunsese scurt și îşi înfipsese din nou ochii în privirea logofătului. 
Boierul îi cercetă căutătura curată. 

— Dacă slujitorul meu nu voiește să te mai încerce o dată... 

— Doamne fereşte şi apără! spuse repede Machidon. Am acasă copii şi 
oleacă de muiere... 

— Atunci, urmă logofătul, fă-ți bunătate, frate Drăgane, şi adă înapoi 
stânca să-i supunem întrecerii și pe ceilalți. 

Ultimul carele se desprinse de gard era un băietan subțiratic, cu sticle 
nemțești la ochi, născocite în sprijinul vederii. 

Când se ivi în bătaia privirii, boier Miclăuș cel bătrân socoti că 
vânticelul călător spre asfinţit are să-l dea la pământ cu ușurință. Culoare 
lipsită de vlagă îi vopsea chipul. Avea frunte înaltă şi degete lungi, vlăguite. 

— loan Singuru, feciorul preotului Ştefan, din Sânzieni, spuse Radu 
Andronic. Nu domnia ta eşti acela care însoţeai o anume jupâniță în 
București”? 

— Întocmai. 

— Pofteşte, rogu-te! 


Cei rămași în priveală chibzuiau pe şoptite că nu era nici o nădejde să 
clintească stânca. Băiatul popii îngenunchease lângă piatră poftind parcă s-o 
asculte cu urechea. 

— Îi spune ocinașele, şopti Ilie Machidon logofătului. 

Ioan Singuru se ridică şi porni spre cafas aplecat, după obiceiul racului, 
stârnind și mai vârtos mirarea boierilor. Ajuns cu spatele la ziduri, scăpără 
amnarul. Un şarpe de foc porni iuteş spre piatră sâsâind gânsăceşte. Îndată 
ce-i atinse coastele, stârni bufnitură năprasnică și un nour de fum. Vântul 
alungă nourul dovedind că în locul cu pricina nu se mai află fărâmă de 
stâncă. Radu Andronic aşteptă colbul să se domolească, apoi grăi: 

— Asemenea meșteșug ne poate aduce foloase fără număr. Unde l-ai 
dobândit? 

— În şcolile nemţeşti din Saxonia, zâmbi cu sfială Singuru. Dacă 
domnia ta pofteşte, pot să-i desluşesc şi altele. 

Avea vorba domoală, grădinărită cu grijă. Ilie Machidon își potrivi bâta 
sub braț dând din cap. 

— Eşti încredinţat bre, omule, că taica părintele nu-i slujește celui cu 
corniţe? 

Auzi îndată pocnet de harapnic şi văzu cum ciomagul îi zboară, smuls 
de-o mână nevăzută. Întoarse capul năuc. loan Singuru cântărea în palmă un 
pistol turcesc care fumega. 

Radu Andronic îi cercetă căutătura, dar nu putu s-o buchisească din 
pricina sticlelor aninate de nas. Se răsuci spre Miclăuș cel bătrân. 

— Vom lua cu noi pe Drăgan și Singuru. Am pofti de asemenea, dacă se 
dovedeşte cu putinţă, să-l avem alături şi pe feciorul domniei tale, spre a ne 
descâlci cărările. 

Scutierul își ridică ochii plini de rugăciuni, spre chipul părintelui. 
Bătrânul îi dădu slobozenie. 

— Să nu-mi faci neamul de ocară dovedindu-te nevrednic, băiete! 

Soarele aflase stăpânire temeinică pe sineala cerului. Alungate de 
învăţătura lui loan Singuru, păsările, deprinse cu conacul, năpădiseră ulmii 
înşiraţi, fără rânduială anume, pe tăpșanul închinat apusului. Vânticelul îşi 
vlăguise puterile, opintea fără credinţă să vânture văzduhul. Radu Andronic 
măsură depărtările, apoi se întoarse spre bătrân. 

— Poruncește, rogu-te, cinstite boier Miclăuş, olacilor să ştiricească 
acelor români, păstrători de dovezi, îngăduința Măriei Sale Vodă 


A 


Brâncoveanu al Valahiei de a le primi în păstrare. În noaptea asta, cu 


ajutorul Celui de Sus şi al bărbaţilor transilvăneni, nădăjduiesc să-i aducem 
slobozenie nobilului Gavril de Noţig, iar de mâine vom purcede să 
strângem hrisoavele. 

Nu-şi sfârşi vorba. 'Tropot de cal zorit se iscă dintr-o dată pe drumeagul 
conacului. Un armăsar roib zbură nălucă peste gard și opri forăind leoarcă 
de spumă. Îl călărea o nuia de fată, în ilic și catrință lungă din piele de 
căprioară, ciuboţele răsurii și ie lipsită de podoabă. Obrajii cu pomeţi înalţi 
erau pârguiți de bătaia vântului, ochii, pietre mari smulse din munţii cei 
albaştri ai cerului, fulgerau spre tâmple. Pletele negre, muncite de 
alergătură, se sloboziseră de mult din rânduială statornicită. Plesni biciușca 
de carâmb bortind cu privirea chipul bătrânului. 

Radu Andronic înălță, fluierând a pagubă, ochii spre ceruri. O 
recunoscuse pe 'Tofana. 

— Poftesc să știu, boier Miclăuș, pentru ce n-am fost vestită că oaspeţii 
domniei tale ne aleg vitejii? 

— Cine-i jupâniţa? întrebă Radu Andronic, socotind că a venit ziua să-i 
afle rosturile. 

Ochii fetei își adunară albastrul într-un semn scurt. Miclăuș cel bătrân 
plecă căutătura. Răspunse cu sărăcie. 

— Om de încredere. Pofteşte să-și arate vredniciile. 

— Spune-i, rogu-te, zise logofătul, că valahii preţuiesc îndeajuns 
fecioarele Transilvaniei ca să nu le necinstească mâinile în treburi poruncite 
muierilor. Hrana o vom rostui după pilda haiducilor, iar de primeneli vom 
griji singuri. 

Vorbise fără s-o privească. Un şuierat subţire îi trecu pe lângă ureche şi 
simţi că palma i se lipeşte de canatul ușii. Căscă ochii și văzu cu buimăceală 
mare că o săgeată îi ţintuia o mânecă a contășului de uşor. Altă săgeată îi 
cetlui braţul drept. Rămăsese răstignit. 

Fata anină arcul de oblânc și îi grăi cu asprime: 

— Învață, muntene, să-ţi cântăreşti cuvintele înainte de a le rosti! 
Cinstim ajutorul, nu și buruiana vorbei deşarte. 

Ilie Machidon își frecă mâinile. 

—  Mulţumescu-ţi, Doamne, că m-ai învrednicit să văd în faptă 
socotelile vărului meu Leonte: trebuie să fie și un lup mâncat de miel. 

Radu Andronic izbuti să-şi adune braţele, lăsând zălog mânecile 
contășului. Vorbi boierului ocolind cu bună ştiinţă arătarea ce-i zvârlise 
săgețile: 


— Aibi bunătatea, cinstite boier Miclăuș, şi spune-i jupâniţei cu obicei 
de lotru că în Valahia asemenea ispravă se osândeşte roșindu-ţi palma pe 
spinarea cea moale a cutezătorului. 

Din ochii fetei ţâşneau scântei albastre. Suci calul de dârlogi și-l biciui 
scurt, sărind zăplazul într-un vârtej de colb. 

Când înserarea își arătă colții, logofătul se smulse din așternut. 
Poruncise oamenilor odihnă temeinică: după socotelile domniei sale, îi 
aşteptau ceasuri trudnice, fără de sfârşit. 

Scutierul nu izbutise să aşeze geană peste geană. Gândul că până la 
întâiul cântat al cocoşilor își va vedea stăpânul slobod, îi surghiunise 
somnul. Nici Ioan Singuru nu arăta nou-născut. Împărţise odaia cu Drăgan, 
iar de-ndată ce moţul pusese capul jos, dovedise aceeași bărbăţie și în 
horăituri, speriind întreaga suflare de pe moşia boierului Miclăuş. Bubuit 
înfricoşător de tunet și șuierături haiduceşti însoţiseră răsuflarea novacului 
zguduind geamurile şi carnea de pe slujitorime. 

— L-am căutat pe dracu” şi-am dat peste tătâne-său! spuse Ilie 
Machidon stăpânului. Ştiu încaltea că buhaiul ista de bărbat n-o să ne 
ruşineze pustietatea somnului. 

Îmbrăcară haine întunecate şi la cel dintâi licăr al stelelor se aflau pe 
drumul Brașovului. 

Ciudat peste măsură i se păru logofătului Radu Andronic un anume 
lucru: bătuse ţara Franciei şi republicile italiene, Florintia, Toscana, Veneţia, 
retezase de la un cap la altul imperiul Habsburgului, se călătorise în ţara 
muscalului și trecuse de trei ori hotarul padișahului, iar în atâta prisos de 
haimanalâc nu străpunsese o singură dată porţile meșterilor braşoveni. 
Miclăuş cel tânăr nesocoti veghea zidurilor şi a străjerilor imperiali, 
purtându-i în cetate printr-o hrubă tainică, născocită sub pământ de 
neguţătorii dornici să-și ferească marfa de căutătura vameșilor. 

Ținând umbra scutierului prin ulicioare covrigate și strâmte — într-atâta 
de sulege, încât din doi bărbaţi ce s-ar fi întâmpinat pe drum, unul ar fi 
trebuit să lipească zidul spre a nu-și zăticni umerii şi pașii — boierul valah 
simţea răcoarea străpungându-i postavul contășului. Copitele cailor, legate 
în scutece, călcau mut pietrele drumului grămădite ca niște pâinișoare de 
casă sărmană. Miclăuș cel tânăr pășea în frunte, pândind umbrele. 

O lună de ceară se împiedica în zidurile înalte ale târgului, pustiind 
ulițele de lumină. Sub ochiul stelelor strălucea nins doar Turnul Alb răsărit 
dinaintea lăcașului cel mare, falnică întemeiere a meșterului Conradus 


Lapicida. Târgoveţii se deprinseseră de vreo unsprezece leaturi să-i spună 
Biserica Neagră, căci limbile de foc ce-i încercaseră trupul în anul 
diavolului 1689 se citeau şi azi pe ziduri. Târgul arsese atunci căpiţă de fân, 
iar asemenea văpaie — socoteau oamenii — nu putuse fi scornită decât de 
aprig blestem. 

Pace îndelungată nu-i fusese sortită sfântului lăcaş încă de la zămislire. 
Capela, ridicată din osârdia unor monahi, fusese dărâmată de tătari prin leat 
1241. Altă temelie se pusese la 1385, iar crucea o înfipseseră strănepoții 
acelor întemeietori abia peste o sută de ani. 

Radu Andronic trăgea cu urechea la zgomotele nopţii. Moțul cerceta 
cotloanele porţilor înalte, Ioan Singuru grijea în toată clipa să-i fie strânsă 
năframa împrejurul grumajilor betegi. 

Despre târgul Brașovului ca şi despre întreaga ţară a Transilvaniei 
scutierul le grăise fără istov de cum părăsiseră conacul bătrânului. În 
cuvintele lui, logofătul desluşise dragoste nesecată și clocotul sângelui 
aprins de prea multă tinereţe. 

Calice, ori îmbrăcate în strai scump, casele ţineau strâns umăr lângă 
umăr, după rânduiala de luptă a străbunilor. Căci cimbrii şi teutonii, când 
opinteau dinaintea vrăjmașului, se aflau legaţi cu frângbhii trainice între ei, 
ridicând zid de netrecut. Uliţa sforii, Schnurgasse — vorbă care izbutise să-i 
înnoade zdravăn limba lui Ilie Machidon — ridica pildă. 

Duceau caii de dârlogi. Miclăuș oprea ceata la orice curmătură de uliţă 
scormonind împrejurimile. Căuta drum lăturiș spre a nu ieşi în calea 
străjilor, ori a te miri cărui pândar de dugheană chivernisită. În vremea 
aceasta, Machidon şi logofătul, străini de meleag, cercetau hudubăile 
înghesuite una într-alta, fără a-şi lăsa răsuflet. Se aflau în buricul târgului 
stăpânit de sași. 

Sub acoperișurile ascuţite, cu frunte teşită, căsca ochi un geamlâc 
mititel pe unde adesea se strecura ţeava flintei. Dedesubt, ferestrele înguste, 
oblonite, spărgeau zidurile cu zugrăveală rozalbă, şofranie ori verde. Porţile 
înalte, fără podoabă, nu îngăduiau privire în ogrăzile dinlăuntru, neguroase 
şi încâlcite, cu prisos de ganguri și bolți ce iscau umbră plină de răcoare. 

Aici zăceau la vreme de izbelişte vătămaţii căzuţi pe metereze și tot aci 
chindiseau la gherghef, în ceasurile cuminţi ale după-prânzului cel bun, 
jupâniţe dogorite la obraji, cu fuste creţe şi cornete albe din moțul cărora 
curgea câte o horbotă scumpă. 


Hudiţele desluşeau puzderie de prăvălii mărunte, cu două-trei măsuțe, 
în care la vreme de zi se mâncau dulciuri făcute fără furtișag. Fanarul de 
fier înfipt în grumazul casei răspândea cu zgârcenie un pumn de lumină 
săpunie... 

La toate acestea chibzuia logofătul Andronic prepuindu-se tot mai mult 
în inima unui burg nemţesc. Erau case trainice și fără fesfesele, ridicate de 
târgoveţi cu sârg de muncă şi chiverniseală. Fala deşartă nu-și găsea cuvânt 
în pravila răsbunicilor. Straiul negru, de postav săsesc, trainic, moștenit 
adesea din tată în fiu şi lăsat cu limbă de moarte nepotului, nu lipsea de pe 
trupul dumnealor, după cum şorțul de piele nu lipseşte fierarului. 

Seara, înaintea primului căscat, se adunau în odaia cea bună pentru a 
cânta din flaut sau diblă muzicile vechi, născocite în Evropa papistașă. 
Alteori luau drumul crâșmei. Berea le dogorea obrajii și-i pocnea cu 
ciomagul în moalele capului spre jumătatea de veac, pentru a lăsa în urmă 
două rânduri de straie, douăsprezece linguri şi un ceainic din argint, taleri 
care fac pui şi o Biblie în scoarţe de piele neagră. 

Cercetat din vârful Bisericii Negre, târgul se dovedea priponit ca într-un 
lighean de zidurile cetăţii. Turnurile lăcașului Sfântul Nicolae împungeau 
luna ivită în priveală spre a o sili să-și lepede lacrima de argint peste 
mahalaua Scheiului, locuită de români. 

Valea săracă şi strâmbă poruncise caselor să se caţere pe stânci, ori să-și 
vâre şoldul una într-alta. Porţile înalte grăiau limpede despre dragostea de 
frumos dobândită din strămoşi. Dregătorii cetăţii nemaigăsind piatră și 
pentru ulițele românilor le lăsaseră în stăpânirea colbului. Nici fanare nu se 
aflau, trăiau din milosârdia lunii. 

Meşteşugari de mărunțișuri şi cărăuși neîntrecuţi, cumpătaţi la vorbă şi 
tari de virtute, românii Scheiului și-au scris istoria lor. Nu i-a îndoit nici 
porunca sașilor de-a lua drumul bisericii protestante, nici a Vianei de-a se 
uni cu Roma. Domnii Ţărilor Române nu i-au lăsat de izbeliște. Pilda a dat- 
o Vlad Călugărul, cel în tinereţe pribeag, trimițând bani și meșteri pentru a 
ridica Biserica Sfântul Nicolae. I-au urmat-o, fără şovăieli, Vlad și Neagoe 
Basarab, şi Petru Cercel, şi Aron Tiranul al Moldovei. 

Și parcă spre a curma șirul faptelor cu belșug de preţuire, marele 
logofăt Neculai Ruset, ginerele Brâncoveanului, avea să întoarcă dania 
soaţei sale către sfânta biserică — o cunună de adamante prețuite la 2 500 de 
taleri — înapoi în besactea, căci spre a dobândi carte de conte, acel Ruset 
trecuse la credinţa papistaşilor. 


În inima Brașovului, căruia urmașii aveau să-i spună Brașovechi, ceasul 
Bisericii Bartolomeu bătu de două ori. Era cel mai bătrân lăcaş înălțat prin 
anul Domnului 1223. Geamurile cafenii ascundeau ochiului pereţii 
dinăuntru, albi și lipsiţi de podoabă. 

Privirea se poticnea apoi în zidurile cetăţii acoperite cu ţiglă. Turnul 
Negru cel lătăreţ căta cârcotaș la trupul de fecioară gorjancă al Turnului 
Alb. Bastionul fierarilor ridica o sprânceană spre poarta cea mare, ticluită 
după înfățișarea arcurilor de triumf romane, care închidea adeseori drumul 
românilor spre cetate. Tot la această poartă era stăvilit şi alaiul burlacilor 
din Schei. 

Flăcăii care nu-şi închinaseră inima vreunei catrinţe își începeau 
jocurile în Săptămâna Luminată sub poruncile unui vătaf. Surla păstrată 
vreme de un an în Biserica Sfântul Nicolae vestea de Blagoviştenie și 
Duminica Floriilor serbările românilor buiaci. În prima zi de Paște, burlacii, 
îmbrăcaţi în straie ţărăneşti cu flori la pălării și arme la brâu, toţi călări, 
băteau ulițele Scheiului vestind gospodarii dornici de desfătare. 

Zvârlirea buzduganului cât mai sus, spre a fi prins apoi din zbor, se afla 
la mare preț în ochii privitorilor, stârnind haz ori de câte ori vreun motântoc 
dovedea nepricepere. Nici aruncarea în țol nu se bucura de mai puţină 
căutare. La porunca vătafului, burlacii prindeau un covor de colţuri spre a 
sălta de trei ori în înaltul cerului flăcăii cu inima slobodă. 

Ziua de miercuri îşi avea tâlcul ei. Datina poruncea alaiului să dea ocol 
hudubăii care adăpostea Sfatul Celor O Sută. Izbutind asemenea ispravă, 
cetatea ar fi intrat în stăpânirea românilor din Schei. Dar porţile erau 
zdravăn ferecate de saşi. 

Gând de-o clipă răsări în mintea logofătului. Călca pe urmele lăsate de 
paşii lui Mircea cel Bătrân, carele a înnodat cel dintâi firul sorții românești 
a târgului. Șirul voievozilor valahi și moldoveni intraţi cu alai sau în 
pribegie pe porțile Brașovului n-avea sfârșit: Vlad Dracul, Vlad Ţepeş, după 
ce-şi osândise megieșii nestatormici din Ţara Bârsei, Petru Rareș, întors cu 
izbândă după bătălia de la Feldioara cu craiul Ferdinand. Tunurile sale, așa 
cum aveau să spună urmașii, „stricaseră bunătate de ziduri” spre a supune 
cetatea. 

Drumurile lui Rareş spre acele locuri n-au contenit nici când se afla în 
pribegie. Sângele aprins al părintelui, marele voievod Ștefan, i-a poruncit să 
născocească un prunc împreună cu nevasta lui Weis Iorg, din Sfatul Celor O 
Sută. Petru Cercel n-a uitat să-și vadă ctitoria în timp ce se călătorea către 


Francia. L-au urmat pașii lui Mihai cel Viteaz şi umbletul apăsat al lui Radu 
Șerban, şi cel molatic al lui Nicolae Pătraşcu, feciorul lui Mihai... 

— Primejdie! șopti scutierul venind în goană. Imperialii cercetează 
ulițele. 

Lipiră zidurile ţinând botul cailor. Radu Andronic apucă braţul lui Ilie 
Machidon. 

— Strâmbă-le vadul! 

Slujitorul se prelinse în umbră până la încrucișarea ulițelor. Dibăci în 
traistă praștia și trimise o piatră cât gutuia peste șirul de case. Ţipătul 
olanelor sparte spori paşii oștenilor pe alte ulicioare. 

— Slobod! spuse Machidon. 

După știința scutierului, nobilul Gavril de Noţig se afla priponit în 
turnul Sfatului Celor O Sută. Îl măsurară la adăpostul întunericului în fel şi 
chip. Avea patru feţe și era încins cu un cafas. Sub para așezată în creştet, la 
vreo 40 de stânjeni pescăreşti, se afla un foișor de pază cu un singur străjer. 
Luna răsărită le arătă încă patru vestitori de primejdie aflaţi în cafas, câte 
unul de fiece față a turnului. 

Radu Andronic își muşcă înciudat buzele. Jur-împrejurul hudubăii locul 
era pleşuv, iar nourii fugăriți de pe cer n-aveau putere să astupe ochiul lunii. 
Nici un cloţan n-ar fi izbutit să se furișeze fără ştiinţa oștenilor de caraulă. 

Logofătul citi feţele oamenilor. Ilie Machidon dezmierda fără credință 
blana câinelui, semn că-și frământă mintea, Singuru își ştergea pe gânduri 
sticlele cu o băsmăluță, Drăgan cerceta întunecat tumul. Radu Andronic se 
întoarse către Miclăuș cel tânăr. 

— Alt chip de a pătrunde înlăuntru nu se află? 

— Nu. 

— Priveala străjerului din vârf, șopti Machidon, o putem amăgi iscând 
tărăboi în altă parte. Rămâne cel din cafas cu ochii către noi. 

— Aici e buba, Ilie. 

Glasul domol al lui Singuru ajunse firicel de fum la urechea logofătului: 

— După socotelile mele, la răscrucea nopţii se stârneşte vântul. Asta 
înseamnă că norii iscaţi de Tâmpa se vor prăvăli asupra târgului născocind 
umbrele de trebuință. 

— Îngăduie, logofete. 

Vorbise scutierul. Își frământă degetele, privirea avea jăratic. 

— Spune. 


— La miezul nopţii, străjile primesc întărituri. Oşteni cu făclii veghează 
jos, la porţi. 

— De unde ştii? 

— E a cincea noapte când mă strecor în locul ăsta, chibzuind cum să 
ajung la stăpânul meu. 

Clopotul orologiului nemţesc al turnului vesti ceasurile zece. Străjerul 
din cafas îşi astupă urechile. Se frânse dintr-o dată, ducându-și degetele la 
gât. Lumina lunii desluşi pricina: avea înfiptă sub bărbie o săgeată. 

Logofătul întoarse repede capul. La două întinderi de braţ, în spatele 
lor, se afla jupâniţa cu arcul. Îl privea fără să-şi ascundă batjocura. 

— Drumul e slobod, muntene! 

Străbătură piaţa pisiceşte, dintr-o singură suflare, și priponiră zidurile 
hudubăii. La semnul logofătului, moţul lunecă către uşorul porţii. Îşi făcu 
semnul crucii apoi aceleași degete se întinseră spre gâtlejul străjerului 
înţepenit în prag. Papistaşul dovedi cuminţenia puiului de găină. Se lăsă 
purtat pe sus până la rădăcina umbrelor și numai după aceea se nărui supus 
pentru veșnicie. 

Pătrunseră în sala Sfatului. Miclăuș cel tânăr arătă o uşă măruntă. De la 
acea uşă coborau trepte din piatră muşcate de umblet. Îi urmară drumul pe 
vârfuri, grijind să nu-şi lovească armele de ziduri. Poalele scării se odihneau 
pe buza unui coridor suleag, luminat de torţe priponite în belciuge. 

O vorbă nemţească, al cărei înțeles Machidon n-avea să-l desluşească 
niciodată, îi opri locului. Paisprezece oșteni turnaţi în fier ţâşniră din 
amândouă capetele coridorului. Fără să mai aştepte poruncile logofătului, 
oamenii se împărţiră frățeşte spre a stăvili năvala. Miclăuș, Drăgan și 
Singuru ţineau piept nemților căzuţi în spinare, Simion, Machidon și Radu 
Andronic opinteau de cealaltă parte. Bâta slujitorului și loviturile viclene de 
spadă ale logofătului molcomiră vrednicia nemților. Dădeau rac înapoi, 
slobozind icnete adânci ori de câte ori parul plugarului le îndesa coifurile pe 
cap. Ascuţișul logofătului, deprins cu tainele armurii, se strecura hoţeşte pe 
la încheieturi, dând vad sângelui. 

La piciorul scării, Miclăuș cel tânăr tăia vârtos cu spada. Singuru 
descărca pistoalele rânduite la cingătoare; moţul, credincios palmelor goale, 
strujea nemţimea de vlagă, zvârlindu-i pe cei băgăreţi de piatra zidului. 

Un strigăt gâtuit întoarse capul lui Radu Andronic. Nesocotind celelalte 
primejdii, patru săbii străpunseră trupul scutierului. Miclăuș cel tânăr se 
nărui căutând ochii boierului valah. 


— Asta-i tot ce-am putut face pentru domnia ta și stăpânul meu. 
Nădăjduiesc ca tata... 

Moartea îi cetlui ultimele cuvinte. În ochii oamenilor se adunase toată 
talpa iadului. Năvăliră spre nemții teferi împărțind lovituri și blesteme. 

Două grămezi de leșuri plăteau viaţa scutierului. Radu Andronic 
îngenunche luminându-i chipul. Murise cu ochii deschişi, voind parcă să 
vadă sfârșitul lucrării. 

— Ţi-ai cinstit moartea, boier Miclăuș, șopti logofătul. Odihnește-te în 
pace! 

Îi închise pleoapele și se ridică. Machidon, Drăgan şi Singuru aşteptau 
cu frunţile plecate. 

Capătul coridorului sfârșea într-altul, bortit de temnițe fără număr. 
Ieşirea din acele temnițe era stăvilită de porţi trainice de fier. Trecură zoriţi 
pe lângă ele strigând: 

— Gavril de Noţig! 

— Aici! 

Răspunsul ţâșnise dintr-o hrubă neguroasă. Rând pe rând, Radu 
Andronic, Singuru şi Machidon cercetară în van taina rătezului, moţul îi 
puse la încercare bărbăția cu umărul. Poarta din lemn gros, încinsă în 
şerpare de fier, rămase neclintită. 

— Supune-o prafului de pușcă, porunci logofătul. 

Ioan Singuru meşteri cu jungherul o bortă la rădăcina uşorului, în furca 
coridoarelor, Machidon pândea zgomotele. 

— Nobile Noţig, grăi feciorul popii din Sânzieni, lipește, rogu-te, 
peretele! 

Făcu celorlalți semn să se depărteze și zvârli făclia la poalele ușii. 
Bubuitura zgâlțâi zidurile, născocind ceaţă șoricie de fum. Din ea se 
desprinse, tuşind vârtos, un bărbat croit pe măsura lui Ilie Machidon. Purta 
ciubote întunecate, berneveci leşeşti şi o cămașă ferfenițită, cu urme de 
sânge. 

— Eşti vătămat? întrebă Radu Andronic. 

— Nu domniile voastre sunteți pricina. Îi petrecu din ochi: Cine ar fi 
prepuit că patru oameni pot dobândi asemenea izbândă? 

— Am fost cinci. Să mergem! 'Tevatura stârnită va grămădi curând 
oștenii imperiali dimprejurul turnului. 

Când văzu trupul scutierului, privirea nobilului se îngustă aţă. Îi trecu 
degetele peste obraji îngânând: 


— Bietul copil! 

— Feciorul boierului Miclăuş s-a dovedit bărbat de soi ales. Făcu semn 
moţului să-l ridice și urcară zoriţi treptele. 

* 

Cinci săbii răscoleau pământul Tâmpei spre a-i statornici scutierului loc 
de îngropăciune, după datina datorată celor viteji, îi așezară armele alături, 
iar la căpătâi o cruce meșşterită de Ioan Singuru dintr-o inimă de cedru. 

Noaptea își rătăcise întunericul, da semne de slăbiciune. Din porunca 
boierului Miclăuș cel bătrân, două care braşoveneşti încărcate cu poloboace, 
doniţe şi lăzi de zestre, adăstau într-o văiugă. „Marfa” avea să lege la ochi 
prepuielile poterelor. Așa socotea logofătul poruncind lui Drăgan, 
slujitorului și lui loan Singuru să îmbrace anteriul cărăușilor. 

— Şi eu? întrebă Gavril de Noţig. 

— Cunosc dorința românilor de a pune umărul și o preţuiesc cum se 
cuvine. Domnia ta, însă, ai grabnică trebuinţă de odihnă. 

— De altceva am trebuință! spuse nobilul smulgându-și cămașa. 
Priveşte! 

Pe spinare şi grumaji avea semne vineţii de harapnic, aşternute de-a 
curmezișul. 

— Nimeni din neamul meu n-a îngăduit asemenea umilinţă şi nu-mi voi 
găsi odihna până când nu deschid cu hangerul tot atâtea inimi de papistași. 

— Pentru ce te-au supus caznelor? întrebă Ioan Singuru. 

— Carol Neurautter poftea să-i desluşesc drumul spre tainița ce 
adăposteşte dovezile străbunilor. 

— Neamţul se dovedește zorit, grăi Ilie Machidon. 

— Nu pricep. 

Radu Andronic poftori gândul satanicesc al misionarului și poruncile 
Măriei Sale, Vodă Brâncoveanu. 

— De douăsprezece ceasuri vestitorii boierului Miclăuș bat drumurile 
Transilvaniei ştiricind românilor să strângă mărturiile încrustate în fier şi 
piatră. Vom strâmba drumul ştiut spre acele dovezi ale pământului ce nu pot 
fi clintite, născocind altul calp. 

Nobilul Gavril de Noţig măsură pe gânduri semnele dimineţii, apoi 
chipurile oamenilor aflaţi sub porunca lui Radu Andronic. 

— Vrednică lucrare, dar cu atât mai primejdioasă. Cunoaşteţi cărările 
ascunse oștenilor imperiali? 

— Pentru Țara Moților îl avem pe Drăgan. 


Novacul clătină capul și rămase apoi stană de piatră. Nu scăpase toată 
noaptea un singur cuvinţel. 

— Dacă domniile voastre îngăduie, prin Maramureş şi obcinele 
Bucovinei vă pot călăuzi eu, spuse Singuru. 

— Pământurile de pe Târnave şi Mureș le cunoștea Miclăuș cel tânăr, 
adăugă logofătul. 

Gavril de Noţig zâmbi cu amărăciune. 

— Le-a bătut alături de mine, numărând satele de români. Eu îi voi ţine 
locul, căci numai astfel pot să-mi dovedesc recunoştinţa. 

Logofătul citi în ochii cetașilor lumina mulțumitei şi zâmbi larg. 

— Hotărârea domniei tale mă vâră în mare încurcătură. N-am avut până 
la ceasul de față călăuză cu herb... 

— Sloboade-ţi poruncile fără grijă, logofete, și mă voi supune cu dragă 
inimă. Fapta e mai presus de fala celor de neam. 

Făcură roată pe un dâmb bogat în verdeață, spre a chibzui cărările ce 
aveau să urmeze. Hotărâră să urce până la obcinele Bucovinei şi numai 
după aceea să pogoare spre Alba Iulia și Cetatea Huniazilor. 

— Socoteala e bună, muntene! 

Radu Andronic ridică biciuit privirea. Rezemată de roata ultimului car, 
fata cu arcul surâdea. Ilie Machidon buchisi în căutătura logofătului pofta 
nestăvilită de a-și încerca șerparul pe anume loc al jupâniţei. 

— Văru-meu Postolache, spuse, şase toamne s-a ţinut de catrinţa unei 
zvârlugi de copile, pline de incuri, care nu-l poftea și pace bună. Ştiţi ce i-a 
zis flăcăul când a văzut că nu se arată semnele biruinţei? lubeşte-mă sau te 
tai! Istoria asta, bag de seamă, a făcut pui... 

Logofătul se stăpânea anevoie. Întrebă cu duhul blândeţii: 

— Numele domniei tale! 

— Tofana. 

— Uite care-i povestea, jupâniță Tofana, urmă dăscăleşte boierul, 
trudind să-şi alunge paraponul, am datorinţe mari pentru isprava cu străjerul 
din cafas și nădăjduiesc să mi le plătesc la timpul cuvenit. Până atunci însă, 
ai bunătatea și rămâi la rosturile cuvenite unei fecioare! 

Albastrul din ochii fetei se îngustă ascuţiș de brici. 

— Rostul meu e să-mi slujesc neamul şi nu domnia ta, muntene, ai 
căderea să-mi ridici stavilă. Despre buna mea credinţă a pus chezășie boier 
Miclăuș. loan Singuru o poate întări. 

Radu Andronic rupse roata ridicându-se. 


— Hotărâţi. 

Se depărtă cosind îndrăcit buruienile cu sabia. Cel dintâi vorbi Gavril 
de Noţig: 

— Gândul e bun și-ţi face cinste, dar nu în asemenea lucrări. Îmi cer 
cuvenita iertare... 

Privi spre Drăgan, semn să-și spună cuvântul. Moțul chibzui 
gospodărește vreme îndelungată, apoi rosti răspicat. 

— Nu-i de trebuinţă muierea. 

Părea ostenit peste măsură de atâta vorbă. Se lăsă stâncă aplecată într- 
un cot. loan Singuru își potrivi sticlele la ochi căutând lăturiș. 

— Batem drum cu primejdie și în loc de ajutor poţi să ne fii povară. 
lartă-mă! 

Era rândul lui Ilie Machidon. Îşi netezi musteaţa, măsurând dintr-o 
parte chipul întunecat al fetei. 

— Apoi, cinstită jupâniță, tare mă încearcă necuratul să-ţi istorisesc o 
pătăranie. Umblă vorba că a fost odată un moșneag carele avea patru 
cucoșei în ogradă și nici o altă orătanie. Cucoşeii iștia trăiau precum fraţii 
gemeni, în înţelegere deplină. Într-o zi, iaca rostuiește moşneagul o puicuță 
albă cu ispită satanicească în călcătură. Râse încetişor, clătinând din cap: 
Ştii domnia ta ce s-a întâmplat cu acei cocoşi? Şi-au scos ochii unul altuia! 
Cine are urechi poate lua învățătură. 

În căutătura jupâniţei jucau flăcări albastre. Încalecă din mers, după 
năravul nohailor, și pieri în cetină. 

„La mulţimea faptelor mele cele rele, cugetând eu ticălosul mă 
cutremur de înfricoșata zi a judecății. Ci îndrăznind spre mila milostivirii 
tale, ca David strig ţie: miluieşte-mă, Dumnezeule, după mare mila ta!“ 

Închin a zecea mătanie. Balamalele oaselor se tânguie speriate de slujba 
la care le supun. Ucenicul mă ajunge din urmă în celălalt ungher: 

...Ca David strig ţie!... 

Amândoi ispășim canon greu. Pe mine m-a osândit bădiţa Grigore, 
fratele meu cel mare, preot la Pufeşti, lui Niculăiţă eu i-am poruncit osândă. 

Toată dosădirea a pornit de la un şip cu răchie adus de prietenul 
Alecsandri pentru ceasurile când mă urgiseşte vremea cea rea. Ucenicul, 
pus pe șotii, a deșertat în lipsa mea bunătate de băuturică la rădăcina 
pridvorului, tumând până la semn apă sfinţită. Să mă apuce pandaliile şi 
mai multe nu când am dus sticla la gură! Rămasă slobodă, agheasma 
necuratului a umplut conacul de vorbe. Taman atunci pică frățâne-meu. 


— Ai călcat poruncile sfinţilor părinţi! zice. 

— Neclintit stau în faţa lor, părinte și bădiță Grigore, precum masa 
aiasta. 

N-am sfârşit bine minciuna şi unde o ia la vale masa cu pricina! Bădiţa, 
crezând că-i semn de sus, a căzut în genunchi îndesind cruci mărunţele, eu 
am rezemat peretele. 

Un chicotit subţiratic ne-a deslușit vicleşugul. Niculăiţă legase piciorul 
mesei cu o sfoară şi a trecut-o apoi pe sub ţol până în chilioara lui... 

Mă doare sufletul, frate cetitorule, căci din pricina canonului nu voi 
putea călători alături de domnia ta prin ţinutul Someșului. Trebuie să 
înfăptuiesc o sută de mătănii şi de tot atâtea ori rugăciunea de pocăință. 

„Ca fiul cel desfrânat am venit şi eu, îndurate, carele toată viața am 
cheltuit pentru îndestulare...“ 

Niculăiţă urmează oftând din rărunchi. 

„Primeşte-mă acum când mă pocăiesc, Mântuitorule, și mă miluieşte...“ 

Seara şi-a lipit ochii vineţi de ferestruică. 

Ne cercetează. 


54 Aproximativ 75 de kilograme. 


Capitolul XIII - Tofana 


Înaintau anevoie pe drumeaguri nedeprinse cu pasul. Zestrea de urice şi 
hrisoave, culeasă în ţinutul Braşovului, se afla în tainița născocită de loan 
Singuru într-un poloboc cu două funduri. Simion alerga cercetaș în frunte. Îl 
urmau, călări, Radu Andronic şi Gavril Noţig. Înaintaşii carelor se aflau 
mânaţi de Drăgan și feciorul popii din Sânzieni. Slujitorul logofătului păzea 
urma stupind gros, năpăstuit de colb. 

Lumina răsăritului făcuse pui, solomonea văzduhul rezemat pe cula 
dealului. Ciuboţelele cucului zvârlite prin pârloage își clătinau carâmbii 
subțiri, suduind într-un glas cu Machidon ţărâna răscolită de copite. În vale 
sticlea stins oglinda unei ape. 

Radu Andronic cercetă harta întocmită de loan Singuru. La poalele 
acelei ape se afla, sub straja pământului, letopiseţul de piatră al Gavei, 
așezare a veacului VIII. Zidurile, vătămate de ani şi de pribegia noroadelor, 
se năruiseră de mult, lăsând mărturie doar temelia întinsă până la buza 
iazului. Năvala undelor era stăvilită de o întăritură temeinică din piatră. 

Carele făcură popas la umbra unui stejar rătăcit de pădure. După ce 
burduful cu vin trecu din mână în mână alungând uscăciunea gurii, 
logofătul porunci lui Singuru să măsoare pământul aşezării. Sculele mânuite 
de feciorul popii deslușiră că stăvilarul străbunilor fusese ridicat cu 
chibzuinţă. 

— După ochiul meu, spuse Radu Andronic, dacă-l smintim, apele vor 
năvăli acoperind urmele cetăţii. 

Ioan Singuru rândui cifrăraia încurcată pe un pergament şi numai după 
aceea își scoase sticlele de la ochi. 

— Sculele nemţești chibzuiesc ca și domnia ta. Aş povăţui să bortim 
adânc zăgazul la rădăcină, în douăsprezece locuri, și să îndestulăm acele 
borţi cu praf de puşcă. Doar așa îl putem birui. 

Cu dalta şi ciocanul în mână, cetaşii se rânduiră de-a lungul stăvilarului. 
Vechii locuitori ai așezării făcuseră treabă temeinică, folosind piatră fără de 
moarte, astfel că truda nu fu deloc ușoară. Gavril de Noţig, deprins mai 
degrabă cu pana și cugetările grecilor vechi, își stâlci degetele binișor 
stârnind zâmbetul slujitorului. 

— Îngăduie, cinstite boierule, spuse Ilie Machidon, să sfârșesc eu 
lucrarea. 


Nobilul, leoarcă de nădușeală, clătină catâr din cap opintind cu nădejde. 
Drăgan meşterea tăcut, după obicei, loan Singuru ferindu-și sticlele din 
bătaia scânteilor de cremene. Nici mâinile lui Radu Andronic nu dovedeau 
iscusință, dar trebăluiau înainte temând limba cea spurcată a lui Machidon. 
De câte ori da pe de lături cu ciocanul, logofătul privea scula mânios. 

— E strâmbă! 

— Văru-meu, Lixandru, spuse slujitorul, avea o vorbă: mâna care nu 
ştie să scrie dă vina pe condei... 

Soarele ajuns deasupra copacilor îşi lepăda vrăjmaș căldura, 
limpeziciunea apei îmbia mai dihai ca aşternutul vădanei aflate în floare. 
Suspinau înfundat, căci logofătul hotărâse scalda după mutatul apelor. Ioan 
Singuru măsură încă o dată borţile. 

— De ajuns. 

Înşirară douăsprezece potecuţe de pulbere înnodate în una singură, 
îndeajuns de lungă, apoi ghiftuiră scobiturile. Feciorul popii porunci 
cetașilor să se zvârle pe pântece și scăpără amnarul. Vlaga prafului de pușcă 
birui stăvilarul, bubuind înfricoșător. Apele iazului năvăliră puhoi asupra 
așezării, apărând-o de gândul cel netrebnic al misionarului Carol 
Neurautter. 

Stejarul ales loc de popas întindea braţe vânjoase, perdeluite de frunziș. 
La adăpostul lor, jupânița Tofana privea cu zâmbet satanicesc forfota 
cetaşilor aflați dedesubt. Îşi lepădau în mare grabă straiele ispitiți de undele 
iazului. Când rămaseră numai în cămeșuici, fata zvârli dibace năvodul 
rostuit anume pentru asemenea ispravă. Poalele împletiturii aveau belciuge 
grele din fier, însăilate de o frânghie cu laţ. Capătul acelei frânghii, trecut pe 
deasupra unei crengi groscioare, se afla legat de şaua roibului. 

Tofana fluieră scurt şi armăsarul opinti, ridicând săculeţe prostovolul 
plin ochi de bărbaţi tineri și blesteme bătrânești. Ilie Machidon sta 
scrumbie, cu picioarele în sus, între Gavril de Noţig, Ioan şi Simion, Radu 
Andronic, îndoit la jumătate, ţinea ocalele moţului pe şale. Dădură semne 
de mare mirare până când auziră clopoţind vorba jupâniţei: 

— Trage-ţi cămașa, muntene, nu se cuvine să zăboveşti astfel dinaintea 
unei fecioare! 

Izbucniră deodată, făgăduindu-i chinurile iadului și cele lumești: 

— O gâtui! 

— O jupesc! 

— O înec!... 


Ilie Machidon fu cuprins de râs cu sughiţuri. 

— Sfântă-i vorba chiprienilor! Fereşte-mă, Doamne, de născocirile 
celui cu corniţe, dar mai dihai de-ale purtătoarelor de cosiţe! Bre, bre, ştiu 
încaltea că ne-a copt-o, diavoliţa! 

Tofana îi asculta, legănându-și a joacă ciuboțelele. Când făgăduielile 
prinșilor osteniră, grăi fără patimă: 

— Mi-ai disprețuit ajutorul în două rânduri, muntene! Primește-ţi dară 
osânda! Vei putrezi cu malul cela de moţ în spinare, căci nu-i chip de 
izbăvire. 

Dracii buluciţi la gura logofătului izbutiră să îngâne: 

— Nu scapi de mâna mea, jupâniţă, nici pe lumea cealaltă! 

— Gavril de Noţig, urmă fata, am auzit că ai săvârșit multe fapte care-ţi 
cinstesc herbul. Pentru ultima ispravă te osândesc! 

În ochii nobilului clipocea trufia. 

— Dovedești cutezanță fără pereche! Nu îngădui nimănui asemenea 
şagă. 

— Crezi că şuguiesc?! Ridică din umeri. Află, moţule, că nu-s 
„muiere”, și nu domniei tale se cere să-i fiu „de trebuință”. 

Drăgan scrâşni aprig din măsele şi logofătul simţi că-i pârâie oasele. 

— Nici istoria cu tâlc a lui Machidon nu mi-a plăcut, și nici teama lui 
Ioan Singuru, spuse Tofana, liniștită. 

Sângele slujitorului prinse să-i izbească cu pumnii în tâmple, 
curmându-i râsul. 

— Aferim, Cocoş, că te bat găinile! îngăduie, sfioasă jupâniţă, să-ţi 
stârnesc aducerea aminte. Printre osândiţi se află şi cânele meu, carele n-a 
spus un singur cuvinţel împotriva domniei tale. Slobozeşte-l, rogu-te! 

— Voi chibzui. 

Chibzuia moşnegește, trudind să-și ascundă râsul. Căutătura albastră 
fulgera din când în când cetașii priponiţi. În cele din urmă, le desluși că 
inima ei bună îi porunceşte să le aducă iertare dacă jură să nu-și verse 
paraponul, ci, dimpotrivă, s-o poftească frumos alături de dumnealor. 

Machidon se repezi cel dintâi, adăugind că pătărania cu cucoșeii 
moşului e scornită. Îl urmară Ioan Singuru şi, cu o jumătate de gură, Gavril 
de Noţig. Radu Andronic mormăi ceva nedeslușit. 

— Tare şi rar, muntene, porunci jupâniţa, după cum ai dovedit că ştii s- 
o faci în două rânduri când m-ai alungat! 


Trebui să poftorească legământul de trei ori, căci Tofana da semne de 
beteşug la ureche. Drăgan în schimb rămase mut. 

— Jură bre, creştine, îl înghionti Ilie Machidon, cât mai am o chicătură 
de viaţă. 

— Nu! 

— Leagă-te, pentru numele lui Dumnezeu, omule, că m-ai deșălat! 
gemu logofătul. 

— Nu. 

Clătina încăpățânat capul stârnind zavera. Jură numai după ce Radu 
Andronic slobozi poruncă aspră. 

Jupâniţa îşi juca o vreme ciubotele, chibzuind să primească ori nu 
rugămintea de-ai urma, apoi rosti cu suspin: 

— Bine... Dacă altminteri nu se poate, voi purcede alături de domniile 
voastre. 

Scoase jungherul şi reteză frânghia. Năvodul vărsă cetașii claie peste 
grămadă la pământ. 

* 

Istoria cea veche a românilor someșeni se afla scrisă pe ulcioare, unelte 
şi lucrături de podoabă ieșite la lumină la săpatul vreunei fântâni. Radu 
Andronic le rânduise într-un poloboc pântecos, vârfuindu-l cu ceară topită. 

Înaintau către miazănoapte, spre obcinele Bucovinei, în fereală mare. 
Din spusa localnicilor, poteraşii imperiali răscoleau ţinutul. O pânză de 
ploaie iscată de aburul muntelui bătea vrăjmașă stârnind mireasma buruienii 
şi a pământului răscolit de plug. Jupâniţa călărea pe urmele lui Simion, în 
frunte, cu pletele lăsate de izbelişte. Apa îi şiroia pe obraji, se înnoda sub 
bărbie ţuţuroi neîntrerupt. Ilie Machidon cercetă căutătura logofătului. 

— Martor mi-e Dumnezeu că n-am poftit răul nimănui, spuse boierul în 
şoaptă, dar multă bucurie ar aduce inimii mele Cel de Sus poruncind măcar 
un gutunar diavoliţei. 

Gavril de Noţig tăifăsuia cu loan Singuru. 

— Calul roib, socoti nobilul, s-a dovedit rău tovarăș la vreme udă... 
Odată-şi leapădă povara. Nu zic să-şi frângă gâtul, Doamne ferește, însă ar 
putea să dobândească un picior în lopăţele... 

Rezemat de roata carului, cu tălpile ciubotelor îndreptate spre foc, Ilie 
Machidon căuta peste creștetul fagilor, la bolta pâclie, fără stele. 

Făcuseră popas în luminiş iscat la poalele codrului cu două ceasuri 
înainte de miezul nopţii şi socoteau să se urnească la cel dintâi pâlpâit al 


zorilor. Temând mereu junghiul, loan Singuru, abia descălecat, aţâţase foc 
din belşug în mai puţină vreme — socoti moţul — decât lotrii cu oasele 
înnodate de trai haiducesc. 

Tofana, pierită fără vorbă în inima pădurii, se întorsese cu vânat de preţ: 
un pui de căprioară răpus, ce prindea coajă rumenă acum în frigarea 
întocmită de Machidon. 

Caii, slobozi, căutau cu botul mușchiul jilav, cozile băteau alene 
văzduhul. Pierit de somn, nobilul Noţig adormise pe un mindir, între 
pânzele coviltirului. Ochii logofătului rătăceau, fără gând anume, pe feţele 
cetașilor. Drăgan stâlpea un trunchi viersuind abia auzit din frunză. 
Cântecul zăticnit de flacără se topea, cu aripi arse, în văzduh. 

Din chipul jupânesei se desluşeau doar pomeţii pârguiţi de soare. 
Văpaia îi zugrăvea cu aramă, fulgerată arar de albastrul căutăturii. Dibăcise 
într-o besactea mititică, de abanos, unsoare pentru grijitul mâinilor. Pe 
buzele lui Radu Andronic înflori surâsul. Fata își freca degetele măslinii cu 
luare-aminte, zăbovind îndelung și fără fereală de ochiul sau zâmbetul 
bărbaţilor. 

Coşcovit dinaintea focului, cu gulerul dulamei săltat peste urechi, 
Singuru meşterea drăcării din găteje și cetină. N-avea astâmpăr, muncit de 
diavolul născocirilor. Ilie Machidon nu întâmpină privirea logofătului. 
Mâna îi poposea pe capul lui Simion care pândea frigarea cu ochi mijiți de 
somn. Gândurile slujitorului zburătăceau spre Chipriana... 

„Satul grămădit sub coviltirul nopţii stinsese opaițul. Plugarului i se 
înfățișau atât de limpede casele, chipurile oamenilor, le simţea atât de 
aproape, încât îi venea să sară din loc, să reteze într-o fugă pădurea. lacă, 
uliţa mare, prunduită de bunicii răzeşi în an îmbelșugat, care deslușeşte 
cărare de omăt în nopți cu lună holbată, duzii ţaţei Mărioara, avan 
scărmănaţi de prunci cu obrajii şi pântecele cămășuicii mânjite, bisericuţa 
cu acoperiş de tablă albă, ridicată de chiprinași Sfântului Vasile cel Mare. 

Nu-i creștin în toată aşezarea să nu-și boteze la fel primul prunc, iar în 
Ghenarie, la zi de întâi, cât ar fi gerul de mare, oamenii încing foc năprasnic 
în ograda bisericii, frig gâște şi beau vin opărit cu cimbru şi busuioc... De la 
biserică până la fântâna 'Tătarului sunt douăzeci și opt de paşi numărați, iar 
de-aici până în ograda lui Machidon mai puţin de atâta. Supusă gustului 
Smărăndiţei, casa are cușmă de olane răsurii și zidurile năpădite de zorele. 
La ferestre râd flori de mușcată, lalelele mascate aduse de Machidon din 
împărăţia turcului născocesc cupe felurit zugrăvite, sub cerdac. Din pricina 


lor cumetrele șopocăiesc fără abatere că Smărăndiţa şi-a repezit nasul spre 
luceferi. Mai şopocăiesc şi din alte pricini: Smărăndiţa e subţire în boi, 
mlădie ca şarpele, când te cercetează, ochii verzi îţi picură lacrimă pe inimă. 
Pe omul ei l-a lovit strechea. Nu dovedește sârg de gospodărie şi muiere, 
căci cine a intrat în slujba drumului are sâmbetele pălite cu leuca. 
Smărăndiţa, îi drept, nu umblă fără copcă la catrință, nu pășeşte cu ochii în 
țarină, dar nici nu-i saltă peste gardul megieșilor. Iacă însă lupii au început a 
da târcoale ogrăzii. 

Ionică a lui Sătulu, de-o pildă! Zor-nevoie, toată ziua la uşa nevestei 
după povaţă, de parcă n-ar fi popă în sat ori moşnegi cu prisos de 
înţelepciune cât să îndesi, ba să şi dea pe de lături, o ladă brașovenească. 

Crunt la chip, slujitorul își smulse ochii din crestele fagilor și cât ai 
clipi făcu cale întoarsă din Chipriana. 

— Sloboade cu credință, Drăgane, să auzim și noi, îl îmbie logofătul 
întinzându-se într-o rână. 

Moțul clătină capul. 

— Ăsta se cere şoptit, mă rog frumos. 

Șoapta născocită de buzele novacului tremura sfioasă, gata să se stingă 
la cel dintâi opintit. Drăgan își vărsa durerile lui tăinuite. Ilie Machidon se 
uită la Singuru și oftă cu poftă. Aista chiar că n-avea griji. Pe obrajii rozalbi, 
de fecioară, stăruia pururi zâmbet vesel, ochii cercetau cu blândeţe şi mirare 
de prunc din spatele sticlelor. Mânia nu-l încerca oricât l-ai fi tras de coadă, 
părea că ştie toate cele, dar le rostea fără ifos, cu zâmbet și râs, ca într-o 
joacă. 

Singuru îi simţi căutătura, clipi în semn de înţelegere şi gândurile i se 
răsuciră spre alte meleaguri. 

„„„De n-ar fi fost Flavia, fata primului grămătic al lui Duma de 
Maramureș, nu s-ar fi aflat acum printre cetași. Oamenii aceştia îi plăceau și 
trăia mereu bucurie nouă că le e tovarăș de trebuinţă. Îi plăceau mintea și 
trupul boierului valah, cutezătoare deopotrivă amândouă, făcea haz mare de 
vorbele slujitorului cel hâtru și-i ţinea pulpana spre a nu prăpădi un singur 
cuvinţel. În Drăgan se strânsese puterea clocotitoare a pământului, pieptul şi 
umerii dăltuiţi în stâncă i-i zămisliseră munţii, văzduhul tare, ameţitor, ca 
basamacul moţilor, codrii și apele sălbatice... Iar Tofana... 

Ioan Singuru chicoti înfundat. Doamne! De-ar şti ei cine-i jupâniţa cu 
plete păcurii... loan o ţinea minte şi pe mama Tofanei, o muiere răsărită cu 
ochi mari cafenii, două rândunici avântate spre tâmple... N-avea prunc și 


multe lumânări şi sărindare istovise în zadar. Apoi, mama lui loan, în ascuns 
de ştiinţa părintelui, o învățase, după obiceiul sânziencelor, să fiarbă 
trandafir și liliac alb în vin, să bea zeama și să se scalde în fiertură de 
crăpusnic, hamei şi romaniță. La urmă, păstrând taină strașnică — preotul 
Ștefan era în stare să le afurisească — ispitiră pe pălimarul bisericii, care 
strecură sub sfânta masă din altar o cordică. Cordica rămase acolo vreme de 
douăsprezece liturghii şi după ce jupâneasa se încinsese cu acea cordică, 
purcese grea cu Tofana... 

Singuru clipi mărunt, alungind usturimea ochilor. Gândul poposea 
îndărătnic, dar fără amărăciune, asupra Flaviei. 

„M-o fi pomenind”, zâmbi. Flavia e croită după alt tipar, rotundă, 
bălană, are părul în cozi așternute cuminte, una pe piept, cealaltă pe spinare. 
Ioan se întreba, clipind nedumerit spre foc, dacă o îndrăgise cu adevărat. De 
la școlile nemţești îi trimitea răvaş în care dădea rost de tot ce săvârșise 
peste săptămână. 

Răspunsul se călătorea repede: „Am chindisit, am pus porcul la bute, 
am fost la biserică, muierea lui Becker se ţine cu vagmistrul, am fost cu 
taica la curte, mi-am retezat cosiţă şi ţi-am împletit ghiul,,. O dată cu zvonul 
primelor cete de răzvrătiți români, începuse a întoarce umerii. La voroava 
căutată cu dinadinsul în odaia bună a grămăticului, Flavia îşi descopciase 
gura. Vorbele însângeraseră obrajii lui loan... ”Vitejii sunt acum în codri, 
doar cine nu-i bărbat păzeşte plita.,, Năvala ocărilor astupase cu vuiet 
urechile. ”Prunc școlit, cu grumajii betegi, nu-mi face trebuință.“ 

Lui Singuru i se păru că focul a îmbătrânit și azvârli o mână de 
vreascuri. 

— Doamne, că tare-i bine! oftă grămădindu-se lângă Ilie Machidon. 

— Mă rog? 

— Ziceam că-i bine. 

— Este. 

— Mai postim mult, împărate? întrebă logofătul, cu voce săracă. 

Voia parcă să ocrotească liniștea. Liniştea ţesută de gânduri şi sihăstria 
pădurii. 

Machidon clătină capul. Nu era în apele lui și boierul nu-l îndesă cu 
vorba. 

Tofana închise tolba, o vâri sub ceafă şi se întinse pe așternutul de 
frunze şi rămurele proaspete de răchită. Asemenea rămurele sunt moi și nu 
strâng răceala pământului. Îşi încrucişă braţele peste chip şi trupul se 


desluși vergea mlădie sub veșmântul de piele. Jupâniţa ascultă o vreme 
necazurile moțului mărturisite din frunză. Aminteau ghiersul ascuns peste 
iarnă în ungher de sobă... 

„„„O sobă albă de porțelan cu ghirlande de roze, poruncită la Viana. 
Crivatul cu polog din catifea azurie se află de cealaltă parte a odăii. De pe 
gheridon, nu lipsesc nicicând florile, în văscior zvelt de argint. De atâta 
folosință, herbul emailat ţinut de hulubii născociţi la buza ulcelei a început 
să piardă smalţul. Mistreţul și-a prăpădit un picior, câmpul de purpură parcă 
nu mai are hotar... Baba Raveca grijeşte de flori și tot ea înfige la puiul serii 
lumânare nouă în sfeşnicul de alabastru. E din sat de români, Adâncata, dar 
a luat portul săsoaicelor. Scufiță albă de horbotă, rochie neagră, creață, cu 
înflorituri de hurmuz, tot negru, şi cruce grea de aur pe piept. În fiece an, 
citește, de la un capăt la altul, Biblia. Chipul zgrunţuros pare tăvălit în nisip, 
ochii blajini lăcrămează ușor. 

Sub ferestrele înalte, perdeluite cu un rând de dantelă și altul de catifea, 
se aude lătratul vesel al câinilor întorși de la vânătoare. La vreme de iarnă, 
negura coboară atât de repede... Cina e statornicită la şapte ceasuri, în 
trapeza cu pereții îmbrăcaţi în paltin. Argintul e prea greu pentru mâna 
fetiţei și de aceea i s-au poruncit tacâmuri mititele, cu mâner de fildeş... 
Dincolo de porţile înalte, cu sulițe, urlă lupii. În iatacul cald aşteaptă greierii 
pitiţi în sobă, stihurile lui Ronsard și somnul... 

— Mi-e foame, o scăpă loan Singuru și zâmbi cerându-și parcă 
iertăciune. 

Drăgan îl cercetă cu mirare. Judecând după trupul șiștav, fără vină, ai fi 
zis că Singuru nu îmbucă decât la asfintit de săptămână, când îşi aduce 
aminte. Iar ţinerea de minte îi e scurtă. Moțul mânca o dată în zi, la crăpatul 
zorilor, un cuptor de pâine, o oală de borş, un godăcel de zece zile. Așa se 
deprinsese pe vremea când lotrea minele de aur. Prăduiala din miez de 
noapte stârneşte pântecele. Și mai abitir îl îndeamnă goana până în satul din 
cula dealului, unde aurul i se fărâmiţează între degete. Plugarii sunt amărâți, 
nu ştii care sunt mai mulţi: copiii ori nevoile... În scăldătoarea abia 
născuţilor, după datina străbunilor daci, oamenii pun pietricică pentru ca 
pruncul să fie răbduriu dinaintea necazurilor precum piatra... 

Logofătul îşi răsuci privirea spre loan Singuru. 

— Ai de ajunat zdravăn, omule, căci mi-am luat mireasă, nu slujitor. În 
schimb, tare repede-i mai lucrează limba. Hm, mi-am rupt mâinile 
născocind găteje, iar dumnealui răsuceşte frigarea ceea în dorul lelii! 


Diavolul cel șugubăţ din Ilie Machidon, plecat o vreme să zidească 
biserici, se întoarse vânteș la rosturile lui: 

— Sfântă-i vorba lui văru-meu Trandafir! lepuroaica fată şi iepurele se 
vaită de inimă... 

Singuru chicoti înfundat. Machidon îi înţepa aducerea aminte. Tătâne- 
său, părintele Ștefan, avea drept paracliser făptură ciudată și cam într-o 
ureche. La orice vorbă purta un singur răspuns: Ba! „De câșlegi, om drege 
clopotniţa...” „Ba!” „Săptămână asta intrăm în postul Sfintei Marii”. „Ba” o 
întorcea creştinul. „Vrei răchie?” „Ba!” și întindea mâna... 

Radu Andronic sări în picioare şi scotocind între bodroanţele carului 
scoase un burduf de vin dulce, darul românilor someșeni. Trase o dușcă 
zdravănă şi-l întinse moţului. Într-aceeași clipă burduful îi fu rupt din mâini. 
Fără a rosti un cuvânt, jupâniţa 'Tofana vărsă în țărână trei degete spre a 
curăți şipul de buzele logofătului, apoi îl duse la gură și înghiți pe 
nerăsuflate o măsură bună, sub ochii holbaţi ai cetașilor. După care trecu 
burduful lui Drăgan. 

Un zâmbet descreți musteţile lui Machidon. „Îndrăcită muiere!” Și-o 
închipuia anevoie plămădind pâine, veghind coada vacii și dând năvală 
desculță la mă-sa fiindcă a scărmănat-o oleacă bărbatul. „Aiasta pune 
singură mâna pe par, nu-și mai aşteaptă fraţii! Vai de flăcăul care o încerca 
să-i împiedice picioarele! Mai bine lefegiu în oastea împărătească...” 
Împunse spinarea rumenită a vânatului cu jungherul. Zeama ţâşni 
untdelemnie și jăraticul scrâșni. 

— Gătiţi-vă pântecele, cinstiţi boieri! Îi gata. 

Aşeză carnea pe scoarță de mesteacăn, trecută prin foc. Simion scâncea 
de poftă, dar privirea stăpânului îl struni. Machidon scoase din traistă un 
ardei verde, îl descotorosi de mărul seminţelor albe, apoi îl umplu cu 
basamac. Nu că n-ar fi fost deprins cu clondirul, dar holerca deșertată din 
asemenea cupă are gust şi aromă fără pereche, prinde putere îndoită. Doar 
vrâncenii cunoșteau vicleşugul. 

Zvon harnic de fălci îi săltă privirea. Rămase ca la panoramă. Uitând de 
ceilalți, Drăgan se așezase turcește în fața maldărului de cămărie și trudea 
vârtos s-o mântuie. 

Ochii moțului căutau doar spre îmbucătura următoare, iar plugarul își 
zise că din trei înghiţituri gămanul venea de hac unei halci ce-ar fi 
îndestulat o casă de gospodari cu prunci, oaspeţi şi popa din sat aflat în 
cinstea mesei. Oasele se sfărâmau vreascuri netrebnice între fălcile 


novacului, nu lepăda nimic, rămășiță cât de mică, ai fi zis că lăcustele s-au 
pornit la seceră pe buzele lui. 

Ioan Singuru îl cerceta cu gura căscată. Asemenea pustie n-ar fi izbutit 
toate drăcăriile domniei sale puse stivă. Se trăsese mai aproape de mâncău 
să-i vadă bine isprava. Şi Simion rămăsese de lemn, după pilda logofătului. 
Radu Andronic măsura cu răsuflarea tăiată sârgul arătat de Drăgan în 
lucrarea sa. În ochii jupâniţei Tofana, un sfârâiac de flacără vestea râsul abia 
stăvilit. 

Până la ciotul cozii n-ar fi băgat nimic de seamă novacul de nu l-a fi 
cercat setea. Întinse mâna după burduf fără a-și ridica privirea de la bucate. 
Cum acesta nu-i ieşi în întâmpinare, ghiontit de dogoarea gurii, răsuci 
grumajii. Căutătura moţului desluși patru stane încremenite de mirare. 
Întoarse ochii la merinde. Din puiul de căprioară rămăsese o ciozvârtă, s-o 
dai de pomană la calici, cu un măr şi un blid de colivă. 

Namila se vâri între umeri, îşi întinse picioarele şi scoase încurcat din 
chimir punga cu mahorcă. 

— No, bine! suflă. 

Șoapta fu auzită la celălalt capăt de meleag. Tofana ţâșni ciută și-o luă 
la goană printre copaci dezlegându-și baierele râsului. Fu molimă! Dintâi 
izbucni loan Singuru — râdea ca pruncii şi muierile, cu şiroaie de lacrimi — 
apoi hohotele gâlgâiră în toate piepturile. Trezit, nobilul Noţig ieşi de sub 
coviltir cu ochii plini de somn. Se lăsă lângă foc, mormăi ceva despre râsul 
în pustiu și dădu să înfigă jungherul. Privirea i se holbă limpezită de 
mahmureala viselor. 

— Atât mi-aţi hotărât din ditamai dobitocul? Bulzul ista de carne? Hm, 
trag nădejde că cel puţin v-aţi îndestulat... 

Râsul izbucni cu putere întreită făcând să răsune pădurea. Sticlele de pe 
nasul lui loan se aburiseră, iar Machidon uită frântură de ceas drumurile lui 
Ionică din Chipriana pe sub ferestrele Smărăndiţei. 

Moțul ar fi vrut să se desluşească, dar cugetul împurpurat căuta 
zadarnic cuvintele. 

* 

Obcinele Bucovinei plesneau de frumuseţe. Păreau fecioare gătite 
pentru nuntă, primăveri cu prisos de floare, catrințe chindisite în mănăstiri. 
Cerul purta maramă sinilie, mirosea a rufă curată. Vânticelul de 
miazănoapte furase miresmele florilor din Ţara Maramureșului și trudea să 
umple careta cetașilor. 


Înaintau către Munţii Cerahora cu poalele clătite de apa celor două 
Tise, Albă și Neagră. După însemnările lui loan Singuru, undeva pe o 
creastă, se aflau urmele cetăţuii ridicate de românii vechi cu vreo 300 de ani 
înainte de-a descăleca întemeietorul Moldovei, Bogdan din Cuhea, voievod 
de Maramureş. 

Două zile şi multe ceasuri de noapte cheltuiră cetașşii opintind să 
biruiască drumurile. Ajunseră la vremea când dimineaţa mântuise să-și 
împletească cosiţele. Zidurile negre, trecute prin focul și sabia șleahticilor, 
depuneau mărturie despre iscusința dovedită de meşterii români. Fuseseră 
arducate pe vârf de munte bont, cetluit de prăpăstii adânci. 

— O vară întreagă i-am dat târcoale, spuse Singuru. Nu se află sămânță 
de potecă pentru piciorul omului și-al sălbăticiunilor. 

Ilie Machidon măsura cuprins de uimire crestele golașe, prăvălite drept. 

— Să nu-mi spui, rogu-te, că a născocit-o făptură pământească. 

— Peste hăul prăpastiei, desluşi feciorul popii din Sânzieni, se afla, în 
vremurile ce s-au călătorit de mult, un pod umblător carele era înălțat în 
ceasurile de primejdie. Bătrânii prepuiesc că numai o iscoadă aflată în 
cetate a putut înlesni pătrunderea vrăjmașilor. 

— Hotărât! 

Radu Andronic răsuflă cu ușurare. 

— Dacă acel pod nu se mai află, aşezarea scapă poftelor lui Neurautter. 

— Mă tem că nu. Sunt opt luni de când nemții trudesc să înnoade o 
punte. După știința mea, până acum n-au izbândit. 

Tăcură. Şase perechi de ochi răscoleau grohotișurile. Azurul din 
căutătura jupâniţei Tofana prinse dintr-o dată a se întuneca. Fata arătă cu 
degetul un furnicar de oșteni, scări şi frânghii pe-o creastă a muntelui. 
Logofătul numără peste o sută de oameni. 

— Greu de biruit! spuse nobilul Noţig. 

— Greu, greu! oftă Ilie Machidon. Se cere născocit un vicleșug. 
Jupâniţa îşi mușcă buzele. Avea dinţi albi, mascaţi, după tiparul logofătului. 

— Dacă am prăvăli stâncile? 

— E peste putinţă să ajungi la ele, spuse Singuru. 

— Mda... 

Radu Andronic făcu semn slujitorului să-l urmeze. Lunecară umbre prin 
cetină, ocolind luminișurile şi cărăruia cu urme proaspete de pași. Suiră un 
gorgan şi aflară marginea pădurii. Nemţimea, scăpată de strânsoarea 


straielor turnate în fier, se înfățișă privirii la mai puţin de cincisprezece 
stânjeni. 

Oștenii opinteau cu nădejde la un odgon, cât braţul logofătului de gros, 
împletit în opt. Nădușeau sub porunca unui omuleț spelb, înconjurat de 
pergamente înnegrite cu socoteli. 

Radu Andronic privi prin deschizătura cortului ridicat alături și degetele 
îi zvâcniră pe umărul lui Machidon. 

— Ştii cine se află înăuntru? Filip D’ Antin! 

— Şuguieşti, logofete! șopti slujitorul. S-a înecat sub ochii mei în apele 
cele mari din târgul blestemat. 

— Priveşte! 

Contele de Saint-Lô ieşi dintre pânze şi se apropie de omul cu 
poruncile. Braţul drept îi spânzura într-o parte, tăietura buzelor pricinuită de 
logofăt pe podul cel nou purta semnele cusăturii. 

— De-amu gata, m-am luminat! Aista-i necuratu” gol! 

— Adăposteşte toată talpa iadului, Machidoane, dacă având atâtea 
stricăciuni a putut birui Sena. 

— Îndrăznesc să-ţi judec fapta, boierule. Mărinimia îşi are socoatele ei, 
iar contele nu-și găseşte loc printre ele. Trebuia răpus! 

Radu Andronic măsura întunecat ochiul teafăr al vânzătorului. 

— Așa i-a fost scris. 

— Tare mă mânie câteodată cel care scrie! 

Ceru îngăduinţa logofătului şi urcă pisiceşte într-un brad răsărit, spre a 
cerceta isprava nemților. Un fluierat subțire îi scăpă de pe buze. Oştenii 
izbutiseră să întindă deasupra prăpastiei o punte trainică, spânzurată de 
două hârzoabe. Capetele acelor hârzoabe se aflau înnodate la gâtul unor 
țăruşi zdraveni, din fier, îngropaţi în stâncă. Machidon socoti că imperialii 
mai au de trebăluit cale de trei-patru ceasuri spre a întări podina de 
scândurele. 

— La vărsatul nopţii puntea e gata! șopti logofătului îndată ce coborî. 
Lucrare nemţească, fără moarte... 

— Oare? 

Țăranul păru că se dumireşte. În ochi îi juca lumina chibzuielilor. 

— Mda. Îndată ce se prăvale noaptea, cu oleacă de noroc m-aș putea 
strecura până la buza împletiturilor. 

— Ne vom strecura împreună, Machidoane! 


Muntele trăgea seara de mânecă, ceața pogorâse. Răcoarea se strecura 
hoţeşte până la umerii jupâniţei Tofana. Îmbrăcată subţire, fata da semne că 
tremură gros. 

Radu Andronic se lepădă de gândul cel rău încercat pe ploaie, își scoase 
dulama și i-o puse la îndemână. Ochii albaştri sclipiră oţel. 

— Păstrează-ţi bodroanţa, muntene! Curând ai să scâncești. Logofătul 
săltă umerii şi voi să se îmbrace, dar jupâniţa îi smulse haina apoi se 
depărta. 

Slujitorul ispiti surâzând anume semne și spuse: 

— Numai două ceasuri va bate luna. 

— Întocmai, întări Ioan Singuru. Radu Andronic îşi împărţi poruncile şi 
porni urmat de Machidon spre pădure. Întunericul ştergea umbrele, cetina 
groasă născocea vrăjmași la tot pasul. Slujitorul purta jungherul la brâu, pe 
umeri colac de funie subțire, dar trainică. Urcară pieptiş creasta de care era 
priponită puntea, grijind să nu stârnească pietrele. 

Vorba cea bolovănoasă a nemților și lumina unor fanare se desluşiră 
curând. Culcat pe pântece, deasupra stâncii mărginașe, Machidon cerceta 
tabăra. Socotise bine. Ostaşii își mântuiseră treaba și acum strângeau 
sculele. 

Filip D’Antin tăifăsuia cu omulețul spelb la gura cortului. Fu 
statomnicită straja, apoi, rând pe rând, fanarele se stinseră. Oamenii își 
căutau hodina. 

Aşteptară un ceas ferind liniştea, până când nemţimea prinse să mâne 
porcii la jir. Abia atunci logofătul legă zdravăn frânghia la rădăcina unui 
brad și porunci slujitorului să ţină locul sub privire. Luna, urmând socotelile 
lui Machidon, își ascunse obrazul. Radu Andronic trecu funia peste creastă 
şi începu să coboare în mâini, ferind stânca de orice atingere, până ajunse la 
țărușii de fier. Dedesubt străjile, două mogâldeţe cu săbii și flinte, cerneau 
noaptea din ochi. Urletul lupului poruncit de logofăt moţului, la temelia 
prăpastiei, de îndată ce lumina lunii se va fi stins, priponise căutătura 
nemților. Picioarele boierului ghiciră ţăruşii. Se aplecă și reteză iuteș cu 
jungherul cele două odgoane întinse arc. 

* 

Drăgan, cu mâinile căuş la gură, născocea urlete lungi. Alături, Gavril 
de Noţig, jupâniţa și loan Singuru priveau podina zvârlită deasupra hăului. 
Feciorul părintelui Ștefan din Sânzieni socotea înfierbântat lungimea acelei 
podine și adâncimea prăpastiei. Puteau îndeplini porunca logofătului numai 


dacă amândouă erau deopotrivă. lar porunca lui Radu Andronic era să 
născocească foc vârtos la capătul punţii de îndată ce aceasta se va nărui. 

— Nu pricep rostul, spuse Gavril de Noţig. Retezând hârzoabele truda 
nemților oricum e zăticnită. loan Singuru clătină capul. 

—  Oştenii pot ridica puntea la loc pogorând frânghii trainice. 
Supunând-o focului totul trebuie luat de la Adam, iar în trei luni se 
betegește vremea. Asta înseamnă că până la cealaltă iarbă verde cetăţuia 
scapă de năpastă. 

Jupâniţa își roti căutătura. Fundul prăpastiei, însemnat cu prăvălitură de 
piatră, era udat de aţa unui pârâiaș zorit. Jepi mărunți născoceau pe alocuri 
umbre de fiară. Iofana se grămădi sub dulama logofătului suspinând 
înfricoşată. Ioan Singuru îi desluși spaima şi zâmbi ascuns. 

— Gândesc că era mai bine să rămâi lângă care, jupâniță. Grohotișurile 
adăpostesc jivine târâtoare. 

— Mişună viperele! întări Gavril de Noţig cântându-i în strună. Fata 
sări pe o stâncă zvârlind priviri în jur. Zgomot prelung, poftorit de ecou, îi 
chirci inima. Capătul punţii se năruise. 

— Diavolul și-a pus papucii pe dos! spuse înciudat Singuru. Podina 
rămăsese aninată la patru stânjeni deasupra pârâiașului... O priveau 
neputincioşi. Moțul scrâșni: 

— Născoceşte ceva! 

— Ce? întrebă feciorul părintelui Ştefan. Vremea-i măsurată, într-un 
sfert de ceas oștenii ne taie ieşirea. 

Peretele prăpastiei era croit cu cuțitul, fără o crăpătură de care să te poți 
anina. Jupâniţa Tofana își lepăda spaimele și începu să meşterească făclii la 
capătul săgeților. Singuru îi pricepu gândul. 

— Grijeşte de amnar şi cremene, Drăgane! 

Moțul îşi scoase sculele fără credință. Patru flăcări ţâșniră bortind 
întunericul, patru limbi de foc încolăciră capătul podinei. 

Cetașii, cu unghiile înfipte în podul palmei, aşteptau. Pălălaia 
şovăitoare prinse puteri, scândurile începură să trosnească. Răsuflară cu 
ușurare. 

— Să mergem! porunci Gavril de Noţig. Zăresc fanarele nemților. 

Un şirag de luminițe căutau fundul prăpastiei. Moțul, deprins cu 
umbletul de noapte, porni în frunte citind repede drumul. 

Bucuria izbânzii le dănțuia în priviri. Scăpaţi din strânsoarea 
imperialilor, îşi mânau caii, pe drum tainic, spre Țara Maramureșului. loan 


Singuru lăudă logofătului născocirea jupâniţei. 

— Ne-a fost de mare folos, recunoscu Gavril de Noţig. 

Radu Andronic se uită la Tofana. 

— Bag de seamă că datorinţele faţă de domnia ta umplu răbojul. 

— Va veni şi ziua socotelilor, muntene, spuse fata. Până atunci caută, 
rogu-te, o babă să-ţi descânte oamenii de spaime. 'Tremurau vârtos la gândul 
că vreo râmă de şarpe s-ar putea ivi... 

Dădu pinteni roibului şi ţâşni nălucă pe urmele lui Simion. 

* 

Când ciocârlia începu a trage de pulpana somnului, în codru, unde 
zorile poposesc anevoie, stăruia lumină de candelă albastră. Jupâniţa se 
ridică în capul oaselor. Singur treaz, între cetași, se afla doar Simion. Se 
apropie vesel călcând fără grijă peste trupul moţului. Fata îl dezmierdă sub 
grumaji căutând spre ceilalți. 

Logofătul dormea pe pântece și răsuflarea adâncă îi sălta umerii 
puternici. Alături își cercetau odihna Machidon şi loan Singuru. Pe chipul 
slujitorului stăruia surâsul visului bun. Feciorul părintelui Ștefan, înfofolit 
până peste cap, deslușea doar o movilă de mantii și bodroanţe. Drăgan, cu 
trupul răstignit în bătaia luceafărului de dimineaţă, horăia haiducește, iar 
din car atârnau ciubotele din piele de bivol ale nobilului Noţig. 

Păşind în şoaptă mare, Tofana îşi luă tolba și arcul, apoi dibui ceva în 
clapcele de la șa. Simion, aşezat în priveală, îi urmărea fiece mișcare, 
căutând să-i desluşească rostul. 

Jupâniţa duse degetul la buze şi se îndepărtă printre copaci. Călca 
sprintenă și cu grabă. Văzduhul tare, stropit de rouă îi bucura răsuflarea, 
vietăți de-o şchioapă, gonind după bucatele prânzului cel mic, îi fereau 
ciuboţelele și piereau fără zăbavă în inima codrului. Tofana răsuci capul. 
Simion îi păşea pe călcâie adulmecând tot ce-i ieșea în cale: vreascuri, 
rădăcini cioturoase, hribi vicleni cu cușme sângerii. Cercă zadamic să-l 
gonească. Chiprinașul habar n-avea, o cerceta vesel stâlpit în coadă și de 
îndată ce Tofana întorcea spatele, i-o lua pe urme. 

Mireasma de brotac şi buruiană udă vesti apa înainte de a cobori 
grohotișul. O adiere zornică primenea undele, le gonea în creţuri mărunte 
spre mal. Soarele începu să se cațăre în copaci. I se desluşea talgerul printre 
ramuri, puzderie de cioburi din sticlă roșie. Tofana îşi zvârli armele, 
deschise larg braţele și râse dimineţii. 


Cu picurișul, dezbumbind cu răbdare straiele, dezmierdându-se parcă, 
începu a se dezbrăca. Sub veșmintele de piele purta fustă subţire de 
borangic. O lepădă smulgând o singură copcă. Soarele înveli trupul suleag, 
cu rotunjime de arc, în mantie arămie. 

Simion, rămas la pândă printre rămurelele unui merișor, plecă ochii, 
după care, fără a prăpădi vreme chibzuind, întoarse coada. Urcă grohotișul 
şi o luă repejor spre tabără. 

La locul de popas stăruia grija. Cel dintâi care băgase de seamă că 
jupâniţa Tofana lipseşte fusese loan Singuru. Se învârtise ce se învâlrtise în 
jurul taberei, frecase până la scânteie sticlele, apoi nemairăbdându-l inima, 
îşi slobozise gândul către logofăt. Oare n-a fost răpită jupâniţa? 

Plecată de bunăvoie nu era, căci calul şi tacâmul său se aflau lângă care. 
Grija se lăţise pecingine către ceilalți. După sfat scurt, hotărâră să se 
risipească în cele patru vânturi pentru a scotoci pădurea. 

Simion lătra de zor, dar nimeni nu-l lua în seamă și, de nu s-ar fi aflat în 
priveală lui Machidon, moţul, mânios, ar fi zvârlit cu ceva după el. Când 
însă dulăul îi lăsă în plata Domnului, luând cu dinadinsul anume cărare, 
logofătul și slujitorul se învoiră a-l urma. 

Tofana se răsuci şerpește pe spinare, simţi dezmierdarea undei în jurul 
pântecelui şi se lăsă plută în voia apei. 

Din tipsia de cleştar răsăreau chipul cu nimb de plete păcurii, bumbii 
sânilor și degetele picioarelor. Dintâi își lăuse trupul și părul cu săpun 
nemtesc, aromit cu iasomie, apoi se frecase cu nisip, după pilda rămasă de 
la Cimberi, spre a alunga trândăvia sângelui. În răgazul scurt ce-i rămăsese, 
retezase lacul înot, iar acum cu ochii închişi, primind soarele pe umerii 
înalți ai obrajilor, lungea bucuria, căci înainte de-a isprăvi număratul sutei 
trebuia să fie înveşmântată, gata să ia gorganul în piept. 

Clipele trecură nălucă. Jupâniţa își îngădui încă o scufundătură, după 
care căută fundul cu picioarele. Se descotorosi de apa din urechi, lăsându-și 
capul pe un umăr şi celălalt, trecând după aceea la storsul și rânduitul 
pletelor. 

Pitit în spatele unui tufiş de jepi, logofătul surâdea frumuseţii trupului 
turnat în aramă. Drept, cu şolduri și umeri înguști, părea închipuit și dăltuit 
de meșterii vechiului Eghipet. 

Jupâneasa Irina, de pildă, ar fi socotit-o croită prea zgârcit — asemenea 
coapse zămislesc prunci piperniciţi, care-ţi vin de-a-ndoaselea — și oricum, 
neîngăduit de neagră. În Valahia, până și ţigăncile se fereau de pălitura 


soarelui. Muierea trebuie să fie doar miere, lapte și boboc de roză, singura 
îmbinare ce hotărăște frumuseţea. Dar feciorul dumneaei socotea altfel... 

Tot altfel socotea și nobilul Noţig, care lipea trunchiul unui cedru. 
Domnia sa trăise ani îndelungaţi în republicile cele însorite ale Italiei, 
văzuse sumedenie de muieri despuiate, în carne și oase, ori zugrăvite pe 
pânză, și având pildă bogată o asemuia pe 'Tofana cu anume zeiță a unui 
anume meşter, Giorgione. 

Moțul, ferind să nu prăvale stânca, îşi simţea cugetul lăcrămând. Tot aşa 
lăcrăma dinaintea florilor albastre pe care vârful de munte le născoceşte sub 
pojghiţa de zăpadă a lui Mărţişor. loan Singuru, cu obrajii bobotaie, cerceta 
dintâia oară, de după sticlele încețoşate, alcătuirea trupului de muiere. Se 
simțea amarnic de rușinat și-l mustra cugetul, căci preţuia icoană chipul şi 
sufletul jupâniţei. 

Machidon, singurul cu căpătâi din ceată, chibzuia că ce-i frumos îi 
plăcut și Domnului și deci, se cere privit. 

Jupâniţa deschise ochii și-l văzu pe Simion pândind gorganul, cu botul 
pe labe. Făcu roată împrejurimile. O flacără îi învăpăie albastrul căutăturii 
și se apropie de mal înotând voiniceşte. Începu a cotrobăi printre bodroanţe. 
Moşmondea cu spinarea îndoită, căci ia şi fusta de borangic alunecau greu 
pe trupul ud. 

Soarele arducase încă o palmă, în apropiere o ciocănitoare robace își 
începuse slujba. 

Dintr-o dată, 'Tofana ţâșni lumânare în picioare, întinse arcul şi slobozi 
săgeată către tufişul de jepi. Strigătul îi dovedi că nu şi-a greşit ţinta. Într- 
aceeaşi clipă, se iviră din ascunziş de stâncă, copac ori tufiş cetașii. 
Machidon o luă la sănătoasa spre jepi, ocărându-l pe Simion care-i pusese 
pe urmele fetei. 

Logofătul îi ieși în întâmpinare cercând să-şi smulgă săgeata din umăr. 

— Afurisita! șopti Radu Andronic. Slujitorul oftă cu tâlc. 

— Tot băieţii bătrâni dovedesc judecată şi învăţătură bună. Nu căuta la 
muierea fără catrință și pe popă sub patrafir. Dacă jupâniţa ştia că domnia ta 
eşti cel care o aţinteşte cu atâta sârg, nu-și greşea ţinta... 

— Domnia ta aţinteai stelele, prepuiesc. 

— Vorbeşti cu păcat, boierule. Eu, mulţumesc lui Dumnezeu, sunt om 
însurat. 

Tofana îşi sumecase fustele şi alerga spre ei mâncând pământul. Se opri 
la un pas suflând repede. În ochi i se desluşea spaima, dar şi strădania de-a 


o ascunde. Porunci cu glas tremurat: 

— Arată-mi rana, muntene! 

Radu Andronic o cercetă iute, apoi scutură dârz capul. Izbutise să 
smulgă săgeata şi se clătina fulgerat de dureri. Sângele năvălea harnic 
zugrăvindu-i cămașa. Chipul fetei se albi. Se întoarse spre moț și îndreptă 
cu voce și ochi de căprioară rugăciunea: 

— Să-l ducem în tabără. 

Apăsând în fel şi chip, jupâniţa izbutise să-l înduplece a-i griji rana. Îi 
reteză cămaşa în dreptul pieptului, spălă sângele, scoase din sipeţel scutece 
şi sumedenie de alifii tămăduitoare. 

Dezmierdarea degetelor, gingaşă ca aripa de fluture, scăpăra bucurie în 
trupul logofătului. Gemea surd şi caznele prepuite încovoiau inima 
jupâniţei. Machidon, cârtitor din fire, îşi îngăduise privire iute asupra 
vătămăturii, după care căutase cu dinadinsul ochii boierului. Râse după 
obicei, din colțul musteţii, dovedindu-i că în el unul nu-și găsise muşteriu. 
Drumul săgeţii era fără primejdie, o înțepătură acolo. Pentru asemenea 
betegeală, altă dată, Radu Andronic nu și-ar fi scos nici măcar cămeșa. 
Privirea logofătului îl aţinti mânioasă. Slujitorul nu-şi şterse zâmbetul, abia 
dacă-l dosi. 

— A prins vulpea rană! spuse. Hai, Simioane, să-ţi deslușesc ce s-a 
întâmplat în ziua aceea... 

Grijind să-i fie moale, Iofana săltase în poale capul tuciuriu al 
boierului. Grăia cu dulceaţă, spre mirarea cetașilor deprinși cu vorba de 
până atunci, scurtă şi aspră. 

— Trupul ţi-e însemnat în multe locuri, logofete. 

Fata îl rătăcise dintr-o dată pe „muntene”. Radu Andronic băgă de 
seamă cu mulțumire, dar nu spuse nimic. Tofana urmă: 

— Tăieturile dovedesc trai primejdios pe meleaguri vrăjmaşe. 

— De cinci ani mă aflu în slujba lui Vodă Brâncoveanu. Sunt un om 
bătrân... 

— Eşti un prunc! Nu te supăra, rogu-te, pozna de azi o dovedeşte. 

— Nu mă supăr. Socotesc că în preajma domniei tale e mai sănătos. M- 
ai pescuit cu năvodul, mi-ai betegit umărul... 

— Te doare? 

— L-aş mânia pe Dumnezeu să spun că nu. Minţea fără să roşească. 

— Îmi pare rău, şopti jupâniţa. Cinstit! 

— Când nu eşti cinstită? 


Tofana ocoli răspunsul. Ochii albaștri se întristară, măsurând o rană 
veche care-i însemna celălalt umăr și pieptul până la brăcinar. 

— Unde ai dobândit asemenea crestătură? 

— La Marsilia. Am zăcut patruzeci de zile, își aminti zâmbind 
logofătul, şi-am luat învăţătură pentru toată viaţa să feresc corsarii cu vlagă 
în brațul stâng. 

Tofana mântuise oblojitul și boierul, temându-se că-l va alunga din 
poale, căuta vorbe şi isprăvi ce i-ar fi putut abate luarea-aminte. Jupâneasa 
mirosea a livadă de cireşi dată în floare. Degetele adiau vânticel de 
primăvară, clopoţeii vorbelor clipoceau în șoaptă subțiratică, cerul ochilor 
întindea văluri înstelate. 

Fata îl iscodea singură, cercetându-i semnele. Pădurea se trezise de-a 
binelea, soarele aprindea nimbii păpădiilor, iscate în luminișuri. Cetaşii 
pieriseră după vânat. Numai Ilie Machidon, aflat sub porunca diavolului 
şugubăţ, nu se rupea de poalele logofătului. 

Radu Andronic îi auzi fluieratul. Când slujitorul fluiera era semn că 
ciopleşte par nou şi pilde vechi. Îi veghea doar Simion, care dovedea 
totdeauna râvnă pentru asemenea privelişti. 

— Bag de seamă, ciripi Tofana, că norocul îţi ține umbra. Nici rana de 
la tâmplă n-a fost fără primejdie. 

— Aceasta o datorez unei spade tătărăști. Puțin a lipsit să mă doboare, 
dar vrăjmașul a lovit cu milă, având braţul vătămat. 

Machidon suspină din adâncul rărunchilor. 

— la învăţătură, Simioane! Să nu-ţi istoriseşti vrednicia uitând pe cei 
care te-au ocrotit... 

Logofătul răsuci iute capul, poftind să-l gâtuie cu privirea. 

— Și semnul de sub coaste? 

— L-am primit în Toledo, pe Uliţa Crucii. Sarazinii fac încredințare 
doar jungherului cu două tăişuri. Îl mânuiesc cu dibăcie vicleană. 

Ochii fetei cătară departe, printre fagi. 

— Uliţa Crucii, şopti cu zâmbet tremurat. Lângă dugheana cu 
ceaprazărie e hanul Gâscanul din Toledo, apoi prăvălia de cofeturi a lui moş 
Hassan. Nicăieri nu se află sirop de coacăze mai gustos. Simţi tot rodul 
livezii într-o singură sorbitură. Să stai în pragul lui moş Hassan, să-ţi 
răcorești palmele pe cupa rece și să priveşti Piaţa Albă, pustiită de bobotaia 
soarelui... 

Boierul o cercetă cu nespusă mirare. 


— Cu ce prilej te-ai aflat, jupâniţa, în ţara spaniolului? 

Tofana tresări scurt dezmeticindu-se. Râse, cercând să ocolească 
răspunsul drept. 

— A trecut o vreme de-atunci și teamă mi-e că am uitat. 

Radu Andronic se săltă într-un cot. Îşi aminti că-i vătămat și se lăsă 
înapoi cu vaiet, grijind să nu osândească genunchiul fetei. 

— Leacul domniei tale ogoiește, dar strecoară slăbiciune în trup. Ai 
călătorit mult, jupâniţa? 

Simţea că întrebările n-o bucură, dar nu le putea stăvili năvala. Când o 
trăgeai de limbă, ochii 'Tofanei se întunecau, păreau ferestre oblonite dintr-o 
dată. 

— Nu cât aş fi poftit. 

— Tinereţea ţi-e bogată, spuse boierul, și nenumărate cărări ţi se pot 
aşterne dinainte. lar de vei avea parte de bărbat drumet... 

Tofana îi reteză vorba râzând: 

— Ne-om petrece toată viaţa în rădvan. Dar cunoști asemenea bărbat, 
logofete, să-şi ia muierea în hălăduială? 

— Cunosc. 

Ilie Machidon își drese glasul mângâind urechile câinelui. 

— Află de asemenea, Simioane tată, că trei lucruri îi sunt urâte lui 
Dumnezeu: bogatul nemilostiv, calicul fudul și muieraticul umblat. 

Radu Andronic ridică ochii către ceruri, apoi îi întoarse sfioşi spre 
Tofana. Gândurile fetei zburătăceau departe. Plimba în dreptul buzelor o 
albăstrită, geamănă cu cercelul mic ce aprindea scânteie azurie printre 
cosiţele întunecate. Întrebarea năbușită atâta vreme rupse zăgazul: 

— Cum te cheamă, jupâniţa Tofana? 

Fata zâmbi. 

— Tofana. 

De astă dată logofătul îşi uită de-a binelea vătămătura. Se ridică într-un 
cot căutându-i ochii. 

— Cum te cheamă? Cine ești? De ce te ascunzi de noi? Unde-ai deprins 
să tragi cu arcul? Cum se face că jupâniţa de neam ales — o deslușeşte totul, 
vorba, păşitul, privirea — bate drumurile Evropei, apoi însoţeşte slobodă 
ceată de paladini? 

Fata îi urmă rana de la tâmplă cu degetul, îl cercetă parcă înveselită, 
apoi începu a-și rândui părul înnodându-l conci în creștetul capului. 


— Bag de seamă că leacul meu ţi-a fost de ajutor, logofete. Mă bucur, 
căci mi-era teamă ca betegeala să nu ne fie cu zăbavă la drum. 

— Nu mi-ai dat răspuns. 

Tofana săltă umerii. 

— La ce ţi-ar folosi? 

— Lui loan la ce-i foloseşte? 

— loan... loan e altceva. 

Un piron căută inima logofătului. Şoapta răsună înfrigurată: 

— De ce loan e altceva? 

— Întâmplarea l-a scos de sub porunca vrerii mele. 

— Te cunoaște de mult, pricepu Radu Andronic. 

— Să chemăm oamenii, căci am zăbovit prea îndelung. 

Ilie Machidon simţi iar coarnele necuratului. 

— Să nu-ţi ostenești mintea, Simioane fiule, cercetând tainele ăstei 
lumi, ci urmează învăţătura vărului meu Lixandru: pe muiere o cunoşti după 
rochii, iar hoţul după ochi. 

Logofătul nu slobozi privirea jupâniţei. 

— Taina e a domniei tale ori poruncită de alții? 

Capul 'Tofanei zvâcni. Vorbele ţâșniră trufaşe: 

— Nu mă aflu sub porunca nimănui. 

— Atunci? Cruţi pe cineva anume! 

— N-am pe cine cruța. Încercă să zâmbească: Nu-mi plac oamenii 
îndărătnici, logofete. 

— Am priceput, oftă boierul. N-am să te mai supăr. Dar oare... Oare îmi 
vei spune vreodată cine ești, jupâniţa Tofana? 

Ilie Machidon râse încetișor. 

— Ia învăţătură, Simioane! În oala acoperită nimeni nu ştie ce fierbe. 

Se iviră toți deodată, chemaţi parcă de trâmbiţă, și la început logofătul 
nu pricepu ce-i pălise. Umbriţi la chip scoteau gemete înfundate, ţinând în 
priveală betegeli proaspete. Iacă, moțul își strivise un deget, mai mare mila, 
cioplind parul, Machidon se alesese cu palma crestată, Singuru dobândise 
ceva la falca, nobilul Noţig se văita de umăr și vârfuind atâta alean, Simion 
începuse a păşi în trei picioare. Oamenii se priviră lung și plecară ochii. 

Logofătul izbucni în râs. Hohotele îl zgâlțâiau într-atâta ca umărul 
începu să-l doară cu adevărat. Tofana zâmbi într-anume fel. Se prefăcu a nu 
le fi desluşit gândul şi, fără a rosti cuvânt, aduse sipeţelul cu leacuri. 


Peste jumătate de ceas strânseră tabăra și ceata se urni. Dimineaţa de 
Cireșar îşi lepăda cu dărnicie frumuseţile. Simion ţinea urma fetei 
şchiopătând. Când nu se simţea în primejdia privirii, păşea ca dobitoacele 
pe toate patru picioarele. 

Un soare strălucitor împărăţea pământul. 

* 

— Stai! 

Porunca ţâşnise săgeată. Peste o sută de flinte nemţeşti făcură roată 
cetașii, ţintuindu-i în inima drumului. Ilie Machidon își măsură cu asprime 
câinele. În loc să adulmece primejdia alergând cercetaş, tigoarea se gudură 
pe lângă jupâniţa cerșetorindu-i dezmierdarea. 

Din cetină se desprinse un căpitan bălan, subţire în boi şi lat în umeri, 
cu ochii înecaţi în albastru, după pilda Tofanei. Călărea armăsar alb, bogăţia 
de fireturi îi dădea strălucire de luceafăr. Făcu roată pălăria în faţa fetei, 
apoi pofti să știe cine sunt şi încotro umblă. 

Radu Andronic deschise gura să-i poarte răspuns, dar jupâniţa i-o luă 
înainte într-o nemţească dulce cum nu mai pomeniseră imperialii. 

— 'Treburile neguţătoriei. Cu îngăduința domniei tale, ducem ceara 
târguită în Bucovina către târgul Aradului. Arătă spre cetași. Sunt slujitorii 
mei. 

Surâdea diavoleşte. Căpitanul desluși cu vorbe meşteşugite, care 
dovedeau creştere aleasă, că ar fi bucuros să-i cinstească tabăra măcar o 
pereche de ceasuri. Făcu semn şi oștenii deschiseră potecă printre pinii 
grămădiţi la marginea drumului. 

Tăiară perdeaua de verdeață ajungând într-un luminiș cu puzderie de 
corturi. Logofătul citi dintr-o privire rosturile imperialilor: îndemnau o 
armată de trențăroşi să smulgă aurul pământului. Mai află din vorbele 
schimbate cu Tofana că pe căpitan îl cheamă von Gunther. 

Drăgan mâna caii înhămaţi la căruţe. Suflă lui Machidon: 

— Urâtă treabă. 

— Potriveşte-ţi căutătura, șopti slujitorul, ai brice în loc de ochi. Dacă 
intră la prepuieli, deschid poloboacele. 

— Primejdie mare! spuse loan Singuru, trecând pe lângă ei. Nu mă 
înșală niciodată inima. 

Von Gunther le arătă locul unde să oprească și slobozi câteva porunci. 
Patru oşteni bucătari aduseră îndată merinde calde și o bute de vin. Se aflau 
la umbra unui brad singuratic, într-o coastă a luminișului. Pe cortul 


căpitanului, rânduit către mijloc, se afla zugrăvit herbul domniei sale: un 
mistreţ călcând în picioare stelele cerului. 

— "Tare mi-e teamă că străbunii neamţului n-au greșit alegerea 
blazonului, spuse Radu Andronic. Omul ăsta nu-mi place. 

— Cunoști povestea cu mâţa cea blândă? întrebă Gavril de Noţig. 

Bucatele fuseseră aşternute pe ștergar cu împunsături, din Țara Oașului. 
Mestecau fără poftă, stâlpind pe sub gene masa așezată în faţa cortului. 
Jupâniţa şi von Gunther înălțau cupele. Ilie Machidon râse încetişor. 

— Vorba ceea, frumos la frumos trage, dar noi sluţii ce ne-om face? 

Neamţul era într-adevăr rupt din soare, însă logofătul, Noţig şi loan 
Singuru cârniră cu minciună din nas. 

— Cam spălăcit, spuse Radu Andronic. 

— Fără vlagă, adăugă nobilul. 

— Nici o muiere de pe la noi nu l-ar băga în seamă, hotărî feciorul 
părintelui Ștefan. 

Pentru prima oară, moţul dovedea cumpătare dinaintea bucatelor. 
Lingura frământată între degete îşi schimbă repede înfățișarea. Soarele 
rătăcit printre vârfurile brazilor născocea umbre lungi, răcoare domoală, 
ciocârliile coseau cerul. Logofătul îşi rupse căutătura de la masa neamţului 
şi măsură fluierând chipurile fără griji, depărtările. 

— Aşezarea e fără asemuire... 

— Hotărât, apăsă loan Singuru. Izbucni cu ciudă: Ce draci îndeasă 
spurcatul cela la urechea jupâniţei? 

Von Gunther turuia vârtos stârnind veselia fetei. 

— Râde! băgă de seamă întunecat nobilul Noţig. 

— Gata, s-a mântuit! Aici o las! rosti logofătul ridicându-se. Întâlni 
zâmbetul lui Ilie Machidon și se lungi din nou. Muierile noastre n-ar cuteza 
să-i râdă vrăjmaşului... Dacă era dobrogean ori moldovean se putea hlizi 
până îi trosneau fălcile. 

— Îmi creşte inima, începu slujitorul, când văd cât de adâncă-i grija 
domniei tale, logofete, pentru cinstea pământenilor. 

— Mă superi, Ilie! 

La masa lui von Gunther slujitorii grijeau să umple cupele. Talgerele cu 
bucate alese curgeau bistriță. Neamţul porunci ceva şi îndată se iviră 
doisprezece oșteni. Se închinară adânc, lepădară fiarele de pe ei, apoi cel 
mai îndesat se desprinse poftind luptă cu rămășag. Rânduiala era lesne de 
înţeles. Potrivnicii aruncau într-un coif câte un galben. Învingătorul poftea 


pe al doilea doritor să-și încerce puterile care trebuia să plătească și el, apoi 
pe al treilea. Doar dacă înfrângea trei voinici la rând, putea lua agoniseala. 
Pravila era greu de înfăptuit, căci totdeauna al doilea sau al treilea se 
dovedea mai tare. 

Moțul scoase din chimir galbenul statornicit și se apropie cu pas de urs. 
Potrivnicul rămas în întrecere după întâia izbândă se năpusti făureşte, 
chibzuind să-i cetluiască grumajii în încheietura cotului. Spre uimirea 
tuturor, Drăgan sări sprinten într-o parte și răsucindu-se fulger prinse 
coatele vrăjmaşului de la spate. Cetaşii îl văzură cântărind din ochi drumul 
până la von Gunther. Cât ai clipi, neamţul zbură ghiulea pe masa 
căpitanului, pricinuindu-i pagube însemnate. 

Palmele jupâniţei bătură aripi de turturică. Cum oștenii nu se 
înghesuiau la colivă, von Gunther prinse să-şi dezbrace mundirul. Rămas 
într-o cămașă iscată din dantelă, zvârli un pumn de aur în coiful birarului și 
se apropie cu braţele deschise. Ighemoniconul nu îngăduia unui nobil să 
poarte luptă cu cei de rând, dar căpetenia socoti că obrazul oștenilor 
imperiali e mai presus de asemenea poruncă. 

Miere din belşug să fi curs în cugetul cetașilor şi tot n-ar fi încercat 
bucurie mai mare. Stăteau lungiţi pe pântece, cu bărbiile rezemate în pumni, 
hotărâți să nu prăpădească din ochi o singură mişcare. 

Von Gunther feri cu pricepere labele de urs ale moțului, chibzuind să-i 
ajungă în spate. Drăgan pricepu tărășenia. Se prefăcu că l-a prăpădit din 
bătaia privirii şi îndată ce neamţul întinse braţele să-l cuprindă, se răsuci 
şopârlă și i le cetlui în menghina palmelor. 

— E pierdut! suflă Ilie Machidon. 

— Părea om de ispravă, sărmanul, îl căina inima cea bună a logofătului. 

— Măcar de l-ar buși cu credinţă, oftă nobilul. 

Ioan Singuru își frecă degetele cu mulțumire. 

— Nu-ţi fă griji, cinstite Noţig, două-trei luni tot rămâne neamţul la 
aşternut. 

Drăgan își răşchira picioarele, cercetă iarba din vârful ciubotei, dacă 
nu-i vicleană, și numai după aceea prinse a se roti titirez cu braţele întinse. 
Rupt de pământ, von Gunther urmă roata moţului și zbură piatră în bradul 
rânduit cetaşilor. Un oftat lung de uimire străbătu nemţimea. Radu Andronic 
citi ochii jupâniţei și se lumină. Râdeau. Ilie Machidon, mulțumit de 
lucrare, își ridică privirea. 

— Dă-te bre, creştine, jos din copac, spuse, că ne tulburi umbra. 


Spre înnegurarea tuturor, von Gunther coborî nevătămat. 

Scoase din mindir o pungă dolofană și i-o zvârli moţului: 

— Ţi se cuvine! 

Se așeză lângă 'Tofana și porunci cupe noi. Drăgan se învârtea aşteptând 
al treilea potrivnic. Două cepe mari îi crescură în ochi când îl văzu pe 
slujitorul logofătului plătind birul. 

— Bine o fi? 

— Nu, Machidoane! strigă jupâniţa, ducând înspăimântată degetele la 
gură. 

— E limpede, spuse Radu Andronic, rămâne vădană Smărăndiţa. S-a 
îndurat bunul Dumnezeu să-mi ia de pe cap ciocanul ăsta. 

Simion, ghicind primejdia, începu să se tânguie ascuţit pe limba lui. 
Slujitorul cerceta zâmbind după obicei chipul lui Drăgan. 

— Îndrăzneşte! 

Moțul își depărta braţele clătinându-se pe un picior sau pe celălalt, după 
cum șerpuia Machidon. Țăranul pândi clipa când Drăgan rămase în 
cumpănă pe ciubota stângă și se azvârli cu capul înainte retezând-o de la 
pământ. Moțul ajuns pe pântece își simţi îndată gâtlejul strâns în clapca 
cotului. Ce a urmat, numai Cel de Sus poate desluşi, căci din vălmășagul de 
trupuri zvârcolite în fel și chip nu descurcai o singură buche. 

O jumătate de ceas s-au tăvălit cheltuind iscusinţă și vlagă fără a dovedi 
a cui e biruinţa. Când se ridicară din nou în picioare, cu braţele desfăcute, 
gata s-o ia de la capăt, jupâniţa 'Tofana se aruncă între ei. 

— Ajunge! Buzele îi tremurau. Porunceşte, logofete, să sfârșească. 

— Aţi dovedit aceeași bărbăţie, hotărî Radu Andronic apropiindu-se. 

Zâmbetul răsări din nou pe chipul slujitorului. Drăgan îi întinse mâna, 
stăpânit de uimire. 

— Nu pricep! Acolo, la Sărata... 

— Pofteam să te numeri printre cei aleși de logofăt, moţule. Mi-ai 
plăcut. 

Drăgan şi Machidon însurară banii agonisiți pe patru poloboace cu vin, 
poftind nemţimea la zaiafet. Radu Andronic zgâlțâi umerii slujitorului pus 
pe împărţirea ulcelelor pline. 

— Mare pehlivan ești, Ilie! Ai luptat strâmb în ograda lui Miclăuș cel 
bătrân. 

— Apoi, cinstite boierule, am încredințarea că domnia ta îl cunoşti pe 
vărul meu Vintilă. 


— S-auzim învăţătura... 

— Vintilă avea o vorbă: din doi săraci, lesne scoţi o pereche de calici. 
Moțul ista și cu mine suntem aduși pe lume în ziua când noroacele băteau la 
curțile căftăniţilor. Am socotit, dară, că-i mai cu folos să sudui în doi decât 
singur. 

— Văd că lesne aţi zvârlit galbenii. 

— Porunca jupâniţei. 

— Aha! Ştiam că te afli în slujba mea... 

Când se aprinseră fanarele, imperialii cântau de mama focului zgâriind 
urechile cetașilor. Un ceas mai târziu se prăvăliră cu rândul. 'Tofana îl trase 
pe Radu Andronic deoparte. 

— Le-am viclenit băutura. Până se iscă zorile nu mișcă unul. Sloboade 
băieșii închiși în mină. 

Logofătul o măsură, apoi izbucni în râs. 

— Cum Dumnezeu ţi-a trecut prin cap asemenea năzbâtie? Îi prinse 
mâinile: Ai să-mi ierți vreodată neghiobia de a fi cercat să mă lipsesc de 
domnia ta? 

— Voi chibzui, Radu Andronic. 

Tresări. Dintâia oară jupâniţa îi rostise numele. 

Blestemaţii de soartă, osândiţi să trudească sub pământ, luaseră de mult 
calea codrilor cărând aurul poftit de imperiali. Urmând povaţa lui Ilie 
Machidon, băieșii strujiseră oştenii adormiţi de cai, arme și bodroanţe, 
lăsându-i numai în izmene. Isprava nu era lipsită de socotinţe, căci, astfel 
înveșmântaţi, nu le-ar fi dat nemților mâna să răscolească sihla în căutarea 
lotrilor şi nici pe urmele lui Radu Andronic nu aveau să plece curând. 

Dintâi, un nor vineţiu bolovăni cerul. Se aflau spre înserare şi vipie 
aprigă apăsase întreaga zi. Machidon, sleit de fierbințeală, cerceta cerul cu 
nădejde. 

— De-ar da Domnul o sfântă de ploicică, încaltea nu mi-ar părea rău. 

Moțul ridică bărbia şi rămase neclintit, încercând parcă să deslușească 
glasul văzduhului. Semăna cu o jivină care adulmecă primejdia. Vântul 
săltase capul dintre buruieni, se năpustise cu sminteală asupra copacilor. 

— Nu-i bine, rosti Drăgan. 

Singuru, zgribulit, îşi ascunse nasul în gulerul dulamei și legă încă un 
nod la maramă. 

— Patru ceasuri ne despart de prima așezare omenească, iar drumul e 
ca-n palmă, nu poţi rostui adăpost nici pentru o vrabie. 


Dădură pinteni cailor, în vreme ce primele picături de ploaie săpau 
gropniţe cât unghia în colbul drumului. Rană sângerie spintecă cerul și un 
bubuit prelung vesti mânia furtunii. Apoi ploaia se porni hamică, deşertată 
cu hârdăul. Călăreţii goneau pe deșălate, îşi croiau drum, retezând sulițele 
de apă. 

Gospodăria era calică. Ceata ceru îngăduință pădurarului să înnopteze 
într-un şopron al cărui acoperiș părea să ţină piept furtunii. Singuru griji ca 
de obicei de foc şi oamenii își lepădară straiele, leoarcă. 

În bătaia flăcării, ochii Tofanei străluceau, pe umerii obrajilor i se 
cățăraseră două mere roșii și râdea veselă, găsind la orice mărunţiș prilej de 
strașnică veselie. Logofătul nu-și dezlipea ochii de chipul jupâniţei și 
socotea că nicicând nu fusese atât de frumoasă. Schimbase veșmintele cu alt 
rând de straie, din piele albă de vițel, și cum sta cu braţele rezemate pe 
genunchii aduşi sub bărbie, i se deslușea, prin ia albastră, scoica gingașă a 
subțiorii. loan Singuru îi cercetă cosițele ude din care apa mai șiroia și 
clătină capul. Îi întinse un săculeţe cu pulbere de muștar şi păr de porc ars, 
îmbiind-o: 

— Freacă-ţi pieptul și spinarea, jupâniţa. E leac de nădejde, ce alungă 
primejdia junghiului. 

Tofana îşi scutură pletele râzând: 

— N-am zăcut niciodată, loane. 

Nobilul Noţig pândea cu ochi poftalnici ceaunelul urcat pe pirostrii. 
Vinul îndulcit sta gata să dea în undă și aroma iute de cimbru și scorţişoară 
îi ațâţa nările. 

— Acesta-i leac cinstit şi fără greş. Nu cunosc meteahnă să nu-i vină de 
hac. 

— Aha! făcu Machidon şi pe chip i se citi că s-a dumirit de adevăr 
mare, după care tânjise mult. Nu știam pricina pentru care văru-meu 
Chirică, şchiop sărmanul, nu dezlipeşte șipul cu holercă de la gură. 
Creştinul își grijeşte piciorul, vasăzică. 

Închinară cupele. Vinul fierbinte, sorbit cu înghiţituri mărunte, picură 
moleșeală dulce în trupurile ostenite. Furtuna trudea din greu, se auzeau 
streşinile plângând, crengi frânte se desprindeau cu scrâșnet ascuţit. 

— Eram prunc, spuse Noţig cu glas ce vestea aducerea aminte, și mă 
aflam cu părintele meu Alexandra de Noţig şi scutierul său în dram spre 
marele iarmaroc, urmat de turnir, de la Bolonia. Urgia ne-a ajuns din urmă 


la hotarul orașului. Dintâia oară am văzut copaci smulși din rădăcini, case 
furate de apă, oameni şi dobitoace înghiţiţi de lăcoviște şi mâl... 

Ilie Machidon își sorbi fiertura. 

— Eu, zise, am cunoscut puterea văzduhului, cea adevărată, la vremea 
când, dragă Doamne, mi-a răsărit peste noapte o păpădie de musteaţă și în 
nări nu aveam decât miros de catrință. Dam bună ziua toată ziua unei 
puiculițe de vădane, din cele cu jar în căutătură. Pleca muierea la Milcov să- 
şi clătească albiturile, gata şi eu cu prostovolul; bătea cărările pădurii după 
găteje, popândău și Ilie s-adune hribi! Odată, pe la sfântul care și-a luat 
numele după al meu, ţineam de urât ulucilor din gardul dumneaei. Purtam 
cămeșă nouă, cu arnici, gândind să îndoi inima vădanei. Măiculiţă Doamne, 
şi unde se rup baierele cerului, și unde prinde să bată cu piatră cât zarzărea. 
Chibzuind că urgia poate să-i aducă stricăciuni cămeşii, am scos-o degrabă 
împreună cu bernevecii spre a-i ticlui adăpost. Am uitat să spun domniilor 
voastre că trebuşoara aiasta se petrecea la vreme de noapte. N-aveam dară 
de ce să tem căutătura babelor. Bun! Ajung eu acasă numa? în ciuboţele și 
cu cuşma pe scăfârlie, când, iaca, dau ochi cu bunelu” Grigore, venit taman 
din Galaţi să-l suduie pe tata că de-o vreme a uitat drumul crâșmei. Aflând 
pătărania, se uită moșu” lung la mine şi zice: apoi, măi nepoate, cuşmă văd 
că ai, cap ce-ţi mai trebuie... 

Logofătul nu-l mai asculta. Un zâmbet blând îi stăruia pe chip. Tofana, 
răpusă de osteneală, adormise cu fruntea rezemată în pumn. Somnul nu-i 
alungase rumeneala obrajilor, răsuflă iute şi scurt ca pruncii. Moțul mugi, 
scuturându-i de amorţeală: 

— Nu-i bine! 

Cetașii îl priviră nedumeriţi, dar Drăgan tăcea cu ochii aţintiţi asupra 
fetei. Machidon își lepădă luleaua și întrebă cu anume blândeţe: 

— Ce nu-i bine? 

Moțul împinse cu degetul spre 'Tofana. 

— Are fierbințeală mare. Nările-s lipite, ca de ceară, răsufletul fără 
capăt. 

Ceilalți îl scrutară uimiţi. Nicicând Drăgan nu slobozise atâtea cuvinte 
în şir necurmat. Singuru cercetă: degetele fetei apoi obrajii. 

— Jupâniţă! șopti. Jupâniţă Tofana! 

Intrat în sperieţi, începu s-o zgâlțâie de umeri. Fata tăcea; sub pleoapele 
culcate ochii se zbăteau ciocârlii speriate. 


Muierea pădurarului, chemată în pripă, porunci cetașilor să iasă afară, 
căci se cerea să-i frece grabnic trupul cu oţet de mere pădureţe. Rămaseră în 
bătătură cu ochii aninaţi de uşa şopronului. Ploaia bătea vrăjmașă chipurile 
de cremene, dar nimeni nu poftea adăpost. 

Gavril de Noţig, cu mâinile înfundate în buzunarele bernevecilor, 
frământa glodul ogrăzii. Se opri în faţa logofătului zvârlindu-i privire 
întunecată: 

— lată-ţi nădejdea împlinită, mai repede decât gândeai. 

Grija logofătului, cu altoi de mânie, scăpără scânteie. 

— Nu-ţi pricep vorbele, nobile Noţig! 

— Deşi am grăit desluşit. Ai chemat boala asupra jupâniţei şi blestemul 
s-a dovedit iute de picioare. 

Umerii boierului prinseră a tremura. Se apropie de Noţig cu pumnii 
încleștați. 

— A fost cuvânt spus în șagă, după cum ştii prea bine. 

— Când șagă trage după ea nenorocul, pricina-i una singură: gura ori 
gândul spurcat. 

— Cum cutezi... 

Lepădându-se de cumpăt, logofătul dădu să-i sară în grumaji. Se vâri 
piedică Machidon, iar moţul cetlui braţele lui Radu Andronic. 

— Dă-mi drumul! 

— Răgaz, logofete. 

Ioan Singuru își ascuţi căutătura: 

— Blestem i-ai zvârlit şi domnia ta, nobile Noţig! Îţi aminteşti? 

Ilie Machidon prinse clipa de linişte, când nu le vorbeau decât ochii, şi 
începu să depene cu tâlc: 

— ...Se aflau odată, într-o ogradă, patra cocoși care se aveau între ei ca 
frații cei gemeni. Și iacă, într-o zi, gospodarul aduce și o puicuţă... Clătină 
din cap: Ştiam că veţi urma pilda pintenaţilor. Păcat, boieri dumneavoastră! 

Ioan Singuru încercă să râdă. Braţele lui Radu Andronic se înmuiară şi 
Drăgan îl slobozi. 

— Ai dreptate, Ilie. 

Noţig, răsuflând greu, glăsui cu ochii plecați. 

— Cer iertăciune pentru vorbele necugetate. 

Fierbinţeala ogoită o vreme de leacurile muierii spori din nou spre 
crucea nopţii, mai aprinsă. Jupâniţă se zvârcolea rostind vorbe fără şir, 
privirea albastră cerceta oarbă încăperea. Cetașii încremeniseră stană de 


piatră. Căutau cu spaimă cum leacurile își dovedeau rând pe rând neputinţa. 
Ce nu încercase baba spre tămăduirea Tofanei? Și descântec, și farmec, o 
trăsese cu alifie, apoi o afumase, o silise să înghită nalba cea bună pentru 
tuse, îmbinată cu hreanul răsfiert în miere de albine. 

Se pricepea muierea pădurarului, nici vorbă. Moțul numărase treizeci şi 
trei de descântece, dondănite la căpătâiul jupâniţei, după ce cuțitul fusese 
înfipt în mijlocul ogrăzii spre înjunghierea de-ochiului. Ce tolocănise 
înainte, când stupise țărâna cu sânge de cocoș negru, nu mai intra la 
socoteală. 

Logofătul, cercetând neputincios chipul zbuciumat de friguri, afurisea 
amar pustietatea pădurii. Acasă, în Valahia, când bolii nu-i veneau de hac 
nici babele, nici popa, nici doftorii, puneai betegitul pe o cergă dinaintea 
casei, în uliţă, şi tot mai rămânea o nădejde. Căci orişicare drumeţ ce avea 
ştiinţă despre asemenea năpastă — că bolise el ori unul de-ai săi — putea da 
leac și povaţă. 

Dar până la uliţă erau doctorii ovrei şi talieni. Îi cunoşteai după 
potcapiul cenușiu și cutia ce-o purtau sub braț, îndesată cu pietre 
tămăduitoare. Te cuprindea mirarea și te cruceai văzând ce minuni 
săvârşeau acele pietre! De pildă, Nefretica lecuia rinichii, Judaica alunga 
răutăţile din trupul omului, Selenita oprea cât ai clipi sângerările, Piatra 
Vulturului purtată pe pântece împiedica lepădatul pruncului. 

Aceştia erau vracii ulițelor, dar mai presus de ei se aflau doftorii de 
curte, a căror știință părea a fi binecuvântată de însuşi Dumnezeu. Cine nu 
auzise la Bucureşti de leacurile doftorului Pilarino, ale lui Pantaleone, ori 
Ioan Comnenul? Cu opt sute de taleri îi plătea Brâncoveanu pe Enache și 
Iacob, iar Pândele primea o mie. Adevărat, însă, Pândele doftorul venise de 
hac mâncărimilor ce urgiseau trupul lui beizadea Mateiaș. Trei zile sorbise 
coconul din zeama de revent şi siminică și-i fusese de ajuns spre a-şi alina 
necazul. Și nu tot jupân Pândele umpluse de păr — păr des și cârlionțat de nu 
mai intra pieptenul în asemenea căpiță — ţeasta pleșuvă a vornicului 
Leurdeanu? Jupâneasa Irina depusese multă străduință pentru a afla leacul, 
căci Pândele, hapsân şi lacom de arginţi, își tăinuia straşnic tămăduielile. 
Izbutise însă şi în harțaloagele dumneaei se găsea următoarea povaţă fără 
preț: 

„la un încăltel de muiere, rupe-i talpa, taie dintr-însa partea dinspre 
călcâi, pune-o pe foc. Fă-o cenușă, îmbin-o cu untdelemn, fă-o alifie şi 
freacă-te pe ţeastă...” 


Adevărat că acum vornicul zăcea prin străini căutându-și în Veneţia un 
beteşug al capului, dar acesta i se trăgea de bună seamă de la firea domniei 
sale din cale-afară de muieratică. 

Țipătul babei îi răsuci cui în inimă. 

— Se prăpădeşte, oameni bun! Dă sângele în foc și se duce! 

Măselele moţului scrâșniră cumplit. Buzele lui Radu Andronic prinseră 
să tremure. loan Singuru se năpusti pe ușă. 

Smuls somnului, pădurarul cel gângav le știrici următoarele: vraci, 
moaşă ori babă doftoroaie nu se afla în împrejurimi. De pildă, Zehan din 
Viroaga, când i-a zăcut feciorul, l-a dus cu căruţa până la Sighișoara, cale 
de douăzeci de poşte. Dar nu de Zehan e vorba... De ce adică să bată drum 
până la Sighișoara de vreme ce se află un doftor la moșia contelui Milan de 
Sobohazy? Pricina? Muierea domniei sale, o leahă chipeșă cu nărav pentru 
calul roib — nu încalecă și nu înhamă la caretă alt soi de bidiviu — stă să 
nască... Unde se grăbesc domnii? Spre a ajunge la moșia contelui trebuie să 
reteze apa și imașul de dincolo de deal și apoi s-o ţină tot pe mâna dreaptă 
prin pădure. Bun la bordei omul zornic, dar nu din cale-afară... Primul 
conac ce se vede e al baroanei Karolyi. Abia hudubaia cârmăzie... 

Ultimele vorbe le rosti zidurilor. Cetașii se azvârliră în şa şi, până să 
ajungă pădurarul în prag, se făcuseră una cu drumul. Omul închină o cruce 
şi, înfrigurat, se grăbi să închidă ușa. 

Goneau nălucă, croind drum drept în negură. Primeau în faţă vijelia, 
crengi vrăjmașe le crestau obrajii, întunericul se lăsa greu biruit de fanarul 
logofătului. 

Fulgere lungi crăpau cerul deslușind cinci mogâldeţe prăvălite pe 
grumajii cailor. Spintecau săgeată noaptea haină, sub stăpânirea aceluiași 
gând: jupâniţa se prăpădeşte. 

Lacrimile ploii se împleteau cu altele, izvorâte din durere. Armăsarii, 
năpădiţi de spumă, nechezau scurt sub împunsătura pintenilor. Toată 
suflarea iadului nu le-ar fi putut struni goana. Trup lângă trup, cai şi călăreţi 
mușcau pământul, zoriţi să aducă zâmbetul ochilor albaştri. 

Prăpădiră în urmă sihla, năpustindu-se pe drum așternut cu piatră. 
Douăzeci de copite iscau snopi de scântei cosiţi de urgia cerului. Pădurea le 
smulsese cușmele, rupsese hainele de pe ei. Zburau cu pletele slobode în 
bătaia ploii și a vântului chilug scăpat din chingile copacilor. 

Satul îşi vesti răsufletul, tăind în întuneric ferestre de lumină. Fu 
spintecat de-a curmezișul. Călăreţii trecură fulger prin ogrăzi, săriră porţi și 


zăplazuri stârnind spaima gospodarilor aflaţi în priveală. 

Conacul avea ferestrele treze. La primul cat, contele Milan aștepta 
vestea moașei dinaintea focului, cu o cupă de vinars în mână. În odăile 
aflate dedesubt, forfotea slujitorimea călcând pe vârfuri. Leaha încă nu 
adusese pruncul pe lume. Doftorul, un omuleț șiștav, numai zbârcituri, cu 
mânecile sumecate, surâdea blând după pilda sfântului priponit în odoare de 
argint la căpătâiul muierii. Cinci călăreți zburară peste ulucii gardului, 
oprind la buza cerdacului. Radu Andronic sparse ușa cu o izbitură de umăr 
şi năvăli în cămară. Ochii îi ardeau tăciuni, avea zgârieturi temeinice pe 
obraji, veșmintele ferfeniță. Săltă de brăcinar omuleţul înspăimântat și-l 
zvârli lui Noţig, ivit în ceardac. De aici, moşneagul ajunse pepene în braţele 
lui Ilie Machidon, apoi în subţioara moţului aflat călare. Drăgan îşi îndemnă 
armăsarul şi porni nălucă înapoi spre căsuţa pădurarului. Singuru înhaţă în 
fugă taşca doctorului. Un țipăt scurt îi desluși că leaha născuse. Feciorul 
popii se opri în prag. 

— De se va dovedi fată, spuse moașei, s-o botezați Tofana. 

Săriră pe cai gonind pe urmele moţului... 

Șaisprezece ani mai târziu, drumurile lui loan Singuru prin ţara 
şleahticilor aveau să se întretaie cu o primăvară de fată, cu ochi albaştri. Iar 
acea fată se numea 'Tofana, contesă de Sobohazy. 

Licuriciul de viață pâlpâia pe buzele jupâniţei gata să se stingă. 
Moşneagul, slobozit de la subţioara lui Drăgan, se nărui pe podele sfârşit de 
spaimă. Radu Andronic îi deşertă o doniţă cu apă pe creştet și când doctorul 
deschise ochii fu cât pe-aci să se prăbușească din nou. Cinci mâini 
frământau jungherele în palmă. 

— Dacă n-o scapi, spuse logofătul, te spintec! 

Te-oi supăra, nu te-oi supăra, frate cetitorule, dar eu de-amu te las 
singur. Gata! S-a mântuit! Am înțărcat-o cu scrisul, nu mai aștern o singură 
slovă! Când nu te ajută pana, se cheamă că prăpădeşti cu păcat bunătate de 
hârtie. 

Eeeh! Sunt negru pe dinăuntru! Taie-mă și nu curge chicătură de sânge. 
Astăzi m-a cercetat prietenul Vasile Alecsandri. Pe măsuță se aflau 
deslușirile aduse de mine, după cât m-a slujit capul, despre craiul Ludovic 
al Franciei. Am azvârlit repejor un ştergar deasupra, dar ochiul poetului a 
apucat să citească porunca slobozită de Bourbon: „lan mai duceţi-vă, bre, 
pe la casele voastre, că nu v-am legat de prispa mea...“ 


Eeeh! A citit-o, aprins să-i salte musteața a râs! Și-o dată mi s-a 
înnoptat cugetul. Eu, în mintea mea, cea nedeprinsă cu umbletul, chibzuiam 
să născocesc prilej de lacrimi. Dacă pe boier Vasile Alecsandri l-a umflat 
hlizitul, cum s-ar zice, ai pus la fiert fasulă de Paşti, moș Pahomie! 

Mâine rup tot ce-a ieşit din hârbul ista de cap și-l las pe părintele Ilarie 
să-şi mâne singur istoria. 

Ruşinea a tras zăvorul la uşa chilioarei mele, şăd huhurez, fără opaiţ, să 
nu-mi dogorească obrazul la căutătura lui Niculăiţă... 


Capitolul XIV - Cinci bărbaţi şi o jupâniţă 


Culcușul i-l alcătuiseră într-unul din care Drăgan și loan Singuru. 
Dintâi, înlăturaseră coviltirul pentru ca trupul jupâniţei să primească 
dezmierdarea cea sănătoasă a soarelui, apoi aşternuseră peste butii maldăr 
de cetină şi fâneață, și numai după aceea sarica moţului. 

Se împotriviseră cu jumătate de glas la dorinţa Tofanei de a-i însoţi. Cu 
inima purice, gândind că ar putea să se supună, îi puseseră de-a curmezișul 
vlaga beteagă de după boală, primejdia hălăduielii în văzduhul slobod, 
obrajii cărora zăcutul izbutise să le șteargă rumeneala. 

Se bucuraseră vârtos când fata le ştiricise răspicat că nu pofteşte cu nici 
un chip să rămână în casa pădurarului. Cârtind unul de ochii celuilalt şi 
răsfirând prepuielile primejdiei, începuseră a încărca multă hămicie plină de 
mulțumire. 

— Mi-e cugetul împăcat, spuse Gavril de Noţig. Nu eu împart 
poruncile. Dacă era după chibzuielile mele... 

Radu Andronic suspină ridicându-și braţele a neputinţă. 

— Ai băgat de seamă cât am trudit s-o împiedic. 

— Adevărat. 

— Se cere să ne călcăm încă o dată pe inimă, șopti loan Singuru, şi s-o 
luăm cu noi. Suntem creștini şi ne-ar osândi Dumnezeu săvârșind 
altminteri. 

Diavolii lui Ilie Machidon își arătară corniţele. 

— Chibzuiesc că părintele Ștefan, din Sânzieni, amarnic s-ar mai 
bucura văzându-șşi feciorul bătând cărări străine fariseului cu două limbi. 
Îmi lăcrămează inima de mulțămită, boieri dumneavoastră, când bag de 
seamă că numai gânduri creştineşti vă întind piedică... 

Pentru a o cruța de răcoarea zorilor, se pormiră la drum după ce 
buruiana îşi lepădă rouă. Ceasormicul logofătului căta spre zece. Moțul însă 
nu făcea încredințare unor asemenea drăcovenii, deslușind timpul după 
ştiinţă greu de împărtăşit: cerceta creștetul copacilor, iar după aceea cerea 
încredințare dobitoacelor. De pildă, goana iepurelui către apus vestea 
amiaza, când veverița începea să coboare spre poalele bradului era trecut de 
chindie, ariciul se face ghem la ceasurile şase, fără greș, ale înserării. 
Furnicile sunt zornice, coada vulpii se pleoștește o dată cu aţipitul găinilor... 

Acum, în dimineaţa înaltă de Cireşar, timpul îl dovedeau cerul dat într-o 
leşie, soarele căruia văpaia încă nu izbutise să-i topească hotarul, vopseaua 


proaspătă a hribilor, ochiul încleiat de somn al popândăului, viersul 
văzduhului, tors în grumaji de grauri, ciocârlii și filomele, zâmbetul 
Tofanei. Cu braţul petrecut sub ceafă, fata căta spre înălțimile de necuprins, 
iar ochii, prea mari pe obrazul pălit de boală, închipuiau cioburi de azur. 
Diminecioara adunase toate bucuriile acelei primăveri blagoslovite cu 
belșug de floare, şi fluturi viu colorați, şi un văzduh curat lacrimă. O 
zdreală de vânt, scăpat din sipeţelul de arome ale muntelui, se hârjonea cu 
fulgii de păpădie, născocind giumbușlucuri. 

Privirile cetaşilor poposeau cu grijă asupra trupului împuţinat ce 
deslușea tipar de prunc sub veșmântul alb croit din piele. Cunună de 
romaniţe, maci și albăstriţe îi ținea fruntea. I-o împletise Radu Andronic. 

Spre a nu rămâne de căruţă, loan Singuru îi întocmise cât ai clipi 
morișcă dibace care, statomicită în bătaia vântului, alunga viespea, şi 
musca, şi orice altă bâzdâganie a văzduhului. Nobilul Gavril de Noţig, 
pizmaș, scotocea în minte după dar gingaș căci până și Simion, căţărat 
lângă căpătâiul jupâniţei, își făcea de lucru alungind cu laba gâze închipuite. 

— Tigoarea aiasta de câine, spuse slujitorul către Drăgan, a deprins 
năravuri boierești, nici nu mă mai cunoaște. Simioane, Simioane, cireșile 
trec, dar obrazul rămâne! 

Machidon îi ţinea de urât moţului istorisind de pe la Chipriana. Vorbele 
dădeau târcoale Smărăndiţei, troiţei din capul uliţei mari, grădinilor aflate 
acum sub stăpânirea sulcinei și maghiranului. Moțul află cu uimire isprăvile 
verilor Chirică, Dobrică, Niculete, Pantelimon — steaguri întregi de neamuri. 

Logofătul călărea lângă loan Singuru cercând să pătrundă taina 
jupâniţei. 

— Domnia ta, grăi, o ştii de mult. 

— O ştiu. 

— Din pruncie... 

— Din. 

— Se cheamă că aţi deprins împreună az-bucoavna. 

Feciorul părintelui Ștefan clătină capul. 

— Zadarnic mă ispiteşti, logofete! N-am să-ţi deslușesc cine e. 

— De ce? 

— Așa mi-a poruncii. 

— După socotinţele mele, numai cei desprinși dintre blestemaţii de 
soartă îşi ascund cu grijă obârşia. 

— Poate... 


— La orice pas, Tofana aduce dovada creşterii alese. 

— Aduce. 

— Atunci? 

Sprâncenele lui loan Singuru se ascuţiră săgeată: 

— Cu îngăduința domniei tale, logofete, trebuie să îndrept hamurile 
cailor fruntaşi. 

Dădu pinteni armăsarului și se depărtă. 

Jupâniţa se desfăta de frumuseţea zilei. Nicicând nu-și simţise cugetul 
mai împăcat, strădania cetașilor de a-i înflori clipa isca sărbătoare inimii. 

De n-ar sfârși drumul niciodată... Deşi crudă, Tofana simţea că 
asemenea zile nu se întorc. Ferice de cel ce are parte de ele, dar şi vai, căci 
nu căieşti decât ce-ai prăpădit. Împărătiţă între bărbaţi viteji, cu inima de 
prunci, iacă o zestre de bucurii ce n-o găseşti în lada oricărei fecioare! 

Jupâniţa afla pentru întâia oară sâmburele cel de aur al prieteșugului. 
Sâmbure alcătuit din credință, gând și faptă neviclenită, prețuire curată. 
Fusese Tofana preţuită îndeajuns pe acolo unde-i rătăciseră ciuboţelele, la 
îndepărtatele curți nemţeşti, ori ale zburlitului Petru, straşnic vegheat de 
mustăcioara estonianei Ecaterina. În palatele leşeşti și ale nobililor 
florentini, bărbaţii își rupeau șalele îndoindu-se dinaintea ei. Dar pe cât le 
era spinarea de smerită, pe atât de necuviincios cutezătoare se dovedea 
căutătura ce-i scormonea horbota străvezie a pieptului. 

Tofana ştia că cetașşii o îndrăgesc. De le-ar fi cerut luceafărul, ar fi 
ridicat scară până la cer ca să i-l vâre în tolbă, dar oare cutezase vreunul să 
ridice ochii dincolo de tivul rochiei? Râsul se așternu peste gândurile fetei. 
Machidon îi acoperi ticăit picioarele cu ţolul. 

— Nu eşti cuminte, jupâniţă Tofana. Încă n-am ieşit de sub stăpânirea 
muntelui. Piatra are inimă de cremene şi nu îngăduie să-i umbrești 
frumuseţile cu frumuseţea neasemuită a domniei tale. 

— Vorbeşti cu meșteșug, Ilie. 

— Limba se îndulceşte numai la gândul mierii, d-apoi când ai fagurele 
înaintea ochilor? 

Tânjind după locul slujitorului, logofătul făcea voroavă câinelui: 

— Ce te muncește bre, Simioane? Te prăpădești de grija stăpânului? 

Câinele, slobod de orice necazuri, prindea muște. Dar boierul, prepuind 
pesemne că doar se preface, urmă a-i picura liniște în cuget: 

— Fii pe pace! Un creştin așezat, cu gospodărie, soaţă și unsprezece 
prunci, nu-și leapădă mintea în poală străină. lar de-l vezi stând la 


tăifăsuială cu jupâniţă chipeşă, încredinţat fii că-i vorbeşte de Vieţile 
Sfinţilor. 

Machidon căută o singură clipă spre licuricii veseli din ochii Tofanei şi- 
şi mușcă buzele să nu râdă. Logofătul îi răsplătea vorbele apăsând pe grijile 
de gospodar căpătuit, ba adăugind de la domnia sa opt prunci pentru ca 
spaima jupâniţei — de a fi stat o singură clipă în cumpănă — să-i fie deplină. 

Prefăcându-se cu urechile astupate, slujitorul se apropie şi mai mult de 
marginea căruței, ba, ca din nebăgare de seamă, își rezemă mâna de loitre la 
un deget de braţul jupâniţei. 

— Ştiu, frate Simioane, urmă logofătul, eram de față când i-a juruit 
nevestei să rămână la un stânjen de orice catrinţă. 

Făcând haz nespus, 'Tofana îşi îndreptă privirea spre chiprinaș: 

— Nu mi-ai isprăvit istoria vărului Chirică. Din câte am priceput, 
sărăcise în urma unor târguri nechibzuite, pricină pentru care l-a lepădat 
muierea. 

— Întocmai, jupâniţă, căci omul când cade îl părăseşte şi umbra. 
Ajunsese bietul creştin de mâncau trei dintr-un ou: el, nevasta şi soacră-sa. 
Muierea a hotărât dară să-și ia lumea în cap. Și-a încărcat boscârţele și 
fiind, vezi bine, suflet milostiv, ca să nu rămâie omul singur, i-a lăsat 
răsplată cenuşa din vatră şi pe mă-sa. 

— Bună răsplată, Ilie. 

— Nu zi vorbă mare, jupâniţă, căci s-au pomenit altele şi mai și! i-o 
spune unul carele slujeşte obraz boieresc... 

Cum logofătul îl împungea cu privirea, Ilie Machidon își încovoie 
grumajii peste loitrea carului. 

— Îngăduie, rogu-te, să alung viespea ticăloasă ce ți s-a aninat în plete. 

Mâna slujitorului dezmierdă o clipă tâmpla Tofanei și logofătul căscă 
ochii hăbăuc: 

— Văzut-ai sămânță de gânganie, Simioane? 

Câinele însă flutură coada flamură și nu-i purtă răspuns, căci se număra 
printre făpturile care nu pot săvârși două fapte într-aceeași clipă. 

Muncit de gândul diavolului, slujitorul o rugă din vârful buzelor pe 
Tofana să-i şoptească la ureche Tatăl nostru, în întregime. Albastrul din 
ochii jupâniţei spori cu mirare. 

— Pentru ce? 

— Îmi place râsul domniei tale. Iar dacă socoata se adevereşte, peste un 
ceas îl voi auzi din nou, cu toţi clopoţeii. 


Tofana îi îndeplini voia. Ilie Machidon asculta dând din cap apoi rosti 
îndeajuns de tare spre a fi auzit de ceilalţi: 

— Asta era taina? Îți mulțumesc pentru încredere, jupâniţă. Poţi fi fără 
grijă, mi-am cetluit gura sub jurământ. Se răsuci spre Gavril de Noţig care- 
şi îndesa calul încercând să-i rupă de car: 'Ți-aş rămâne cu mare datorinţă, 
cinstite boierule, dacă te-ai învoi să-mi desluşești pricina pentru care îmi 
împungi şalele. Iar după aceea, te-aș ruga să-i ţii de urât jupâniţei, căci 
logofătul se află în zi mohorâtă şi fără drag de vorbă. 

Se îndepărtă cu zâmbet subţire simţindu-și dulama spintecată de 
privirea lui Radu Andronic. Gavril de Noţig, cu chipul învăpăiat de bucurie, 
îşi căută cuvintele: 

— Sluga domniei tale, jupâniţă Tofana. 

— Nu te-am prea zărit toată dimineaţa, iar răsuflarea ţi-e opintită, 
surâse fata. Oare pe unde ai gonit, nobile Noţig? 

— Când liniştea cugetului mi-e tulburată de mare bucurie, deprins sunt 
a-mi căzni calul în ocoluri largi şi vânteşe. 

Tofana zâmbi după pilda îngerilor. 

— Ce anume ţi-a stârnit atâta lumină? 

Noţig, cu obrajii ouă de Paşti, se uită repede la Radu Andronic. 
Logofătul încetase să-l mai tragă de limbă pe Simion şi acum se prefăcea că 
ia aminte la albastrul cerului. 

— Icoana unui chip. lartă-mă, rogu-te, graiul mi-e împiedicat, vorba 
stângace, adăugă încet nobilul. 

Musteaţa logofătului zvâcni dimpreună cu colțul buzelor: „Pehlivanul! 
Nicicând asemenea gânduri n-au fost rostite mai limpede... Numai afurisitul 
de Machidon, bătu-l-ar sfântul, poartă vina. L-a vârât degrabă în ochii 
jupâniţei”. 

Îşi îndemnă armăsarul şi se desprinse de car, înnegurat. Tofana îl urmă 
cu ochii o vreme, apoi se întoarse la vorbele lui Noţig. 

— Pricep. Ţi-ai adus aminte de măicuţa domniei tale! 

— Nu în asemenea clipe, jupâniță. Mama avea ochi de tăciune, iar 
acum altă căutătură îmi poruncește neliniște. 

Tofana pricepu repede primejdia. Înflăcărarea nobilului putea stârni 
dihonie între cetași. Spuse cu blândeţe: 

— Preţuiesc mult bărbaţii care ştiu să-și ţină buzele cetluite. 

Băgă de seamă că locul logofătului îl luase Ioan Singuru și abia își 
ascunse râsul. Cel mai tânăr din ceată îl aţintea pe Noţig fără sfială și 


nobilul simţi că începe să-i fiarbă sângele. 

— Inima îmi șopteşte să-i strig bucuria, dar... Se răsuci aţâţat spre 
feciorul părintelui Ştefan: Ai trebuinţă de ceva? 

— Nu. 

— Spune, nu te rușina. 

— Încă nu-i vremea potrivită. 

Jupâniţa stinse repede flacăra răsucindu-se către Gavril de Noţig. 

— Ce ascunzi în pumn? 

— Dar mărunt şi nevrednic pentru domnia ta. Desfăcu degetele cu 
fereală de căutătura lui Singuru. Primește-l, rogu-te. 

Tofana văzu o cruce cu lanț iscată din zamfiruri și adamante. 
Meșteşugul rar al giuvaiergiului se dovedea în verigile înnodate solzi de 
peşte şi potriveala pietrelor. 

— E de prea mare preţ ca să-l pot primi, spuse jupâniţa. 

— Îndrept darul cu rugăciune smerită. L-am găsit la poalele gorganului, 
prăpădit de cine ştie câtă vreme, dar giuvaierul — se bagă lesne de seamă — 
nu-i potrivit grumajilor unui bărbat. 

„la te uită! se minună loan Singuru, cercetând chipul mincinosului. 
Până mai adineauri i se potrivea de minune. La fiece scăldat i-am văzut 
crucea pe piept.” 

I se păru că darul a tulburat-o pe jupâniţă și începu să-şi scotocească 
mintea după spini în mămăligă. 

— Acesta să fie drumul cel bun, de Noţig? Mi-e teamă să nu-l fi rătăcit, 
căci nu recunosc meleagul. 

Întrebarea îl pişcase ţânţar și nobilul dădu din mână înciudat. 

— Acesta e, și dacă vrei încredințare cercetează-l pe Drăgan. 

Singuru se arătă mulțumit de răspuns și rămase o jumătate de cal în 
urmă alăturându-se moţului. Noţig răsuflă cu uşurare și îşi îndesă șoapta: 

— Mi-e cugetul plin de domnia ta, jupâniță. Sărut locul unde-ţi 
odihneşti privirea... Primeşte-mi darul și inima și îngăduie să-ţi 
îngenunchez dinainte... 

— Drăgan, spuse Singuru ițindu-se, socoate că până la Hoinărești e cale 
de două ceasuri. 

— Domnul cu el! se mânie Noţig. 

— Chibzuieşte de asemenea că prin vâlcea retezăm bună bucată de 
drum. 

— Retezaţi-o! 


Feciorul părintelui Ștefan clătină umerii a nehotărâre. 

— Zice ca să ne povăţuim dintâi, căci carele nu ţin la hurducătură. 

— Povăţuiţi-vă! spuse gâtuit nobilul. 

— Pe de altă parte, dacă apucăm Vadul Roșu... Noţig își pierdu 
cumpătul. 

— Dă-mi pace, măi creştine, și-apucaţi pe unde știți! N-am pomenit 
asemenea scaiete de om! 

Tofana își ascunse chipul în îndoitura cotului. Când trupul încetă să se 
zgâlțâne, dezdoi braţul şi ochii se iviră leoarcă de atâta râs. Singuru îi 
azvârli căutătură pleoştită, ca omul ocărit de pomană, şi rămase iar în urmă. 

— A bolunzit, sărmanul, răsuflă adânc Gavril de Noţig. Mă asculţi, 
jupâniţă? Turui pe nerăsuflate: De ajuns să rostești un singur cuvânt... Popă 
aflăm în primul sat. 

— E printre noi feciorul părintelui Ștefan din Sânzieni care cunoaşte 
tipicul. La ce slujbă chibzuieşti? 

— Ştii foarte bine. Am şi inele... 

— Ah! făcu Tofana, te aşteptai să mă întâlneşti... 

— Te aştept de când m-am născut. Vei duce trai de împărătiță! Unde 
vrea domnia ta... La Cluj, la Viana, ori în Florintia... 

Feciorul popii da semne că are treburi însemnate de știricit. 

— Tot moţul zice că popasul cel bun e satul Vitregei, unde se află han 
la drumul mare cu odăi şi merinde alese... Încotro goneşti, de Noţig? 

Nobilul, vârfuit de draci, își luase lumea în cap afurisind înfundat. 
Tofana râdea să se prăpădească. Dinţii, cu margine albăstrie, străluceau în 
lumina soarelui. Singuru zâmbi stângaci. 

— Pe unii, bieţii, îi apucă din senin. 

— Ioane, Ioane... Tot pruncul pus pe șotii al părintelui Ștefan ai rămas! 
Mai că-mi vine să-ți scotocesc clăpcile dulamei după veveriţe şi popândăi. 
Nu știu cum se face, dar noi încă n-am avut clipă de voroavă. 

— Eu ştiu, rosti Singuru cu tâlc privind spre cetași. 

Ochii lui Radu Andronic îi dădeau târcoale. Machidon ştia pricina. În 
sfârşit, logofătul își îndemnă glasul tuşind ușurel. 

— Din câte ştiu, frate Iliuţă, între noi doi n-au încăput taine. 

— Aşa e, frate Răduţule, cuteză slujitorul. 

— Poftesc dară să-mi deslușești taina jupâniţei. 

— Nu pricep. 


— Lasă farafastâcurile muiereşti, Machidoane. Eram la o lungime de 
cal în spate când ţi-a șoptit-o! Cine e, de unde vine? 

Plugarul își ţuguie buzele încăpățânat: 

— Nu pot săvârși asemenea faptă nevrednică! Am juruit să pun gura 
sub lăcată. 

— Te dezleagă văru-tău, popa... 

— La noi în Chipriana, nefiind sămânță de boier, oamenii îşi cinstesc 
cuvântul dat. 

Logofătul îi prinse umerii. Spuse apăsat: 

— Te afli în slujba mea, Ilie! Îţi poruncesc să vorbeşti! Machidon oftă 
să-și dea sufletul ridicând ochii spre ceruri. 

— Martor îmi ești, Doamne, că voit-am să-l cruţ! își roti privirea jur- 
împrejur: Sângele apă nu se face, boierule! N-ai băgat de seamă că jupâniţa 
are ceva din firea cea îndărătnică a domniei tale? 

— Ba da. 

— Dar croiala buzelor şi a nasului nu-ţi mărturisesc nimic? N-o pângări 
cu căutătură poftalnică, logofete, căci săvârșeşti păcat fără putință de 
iertare! 

Radu Andronic îl măsură întunecat. 

— Ce vrei să spui? 

— Boierul Costache Andronic a bătut vreme îndelungată drumurile 
Evropei şi nimeni nu pune mâna în foc că a fost ușă de biserică... Şopti 
apăsat: Jupâniţa ţi-e soră. 

Gavril de Noţig sta gata să pună la picioarele lui Machidon marea cu 
sarea, numai să afle taina Tofanei. Slujitorul se lăsă o vreme piatră de 
moară. Răsuflă „vestea”, după ce nobilul se învineţi la obraji: 

— L-ai citit, rogu-te, culoarea feţei? 

— Nu înţeleg. 

— Buchiseşte-o pe îndelete şi-ai să-i deslușeşti istoria. În urmă cu 
optsprezece ani, o zlătăreasă bogată în frumuseţe şi-a necinstit bărbatul, 
zămislind în taină un prunc cu zapciul din Baia. L-a adus pe lume într-o 
noapte urgisită de fulgere pe moșia contelui ungur Teklay. 

— Îl cunosc. 

— Atunci aibi oleacă de răbdare și-o să-ţi spună dumnealui restul 
istoriei. 

Își umplu ticăit pipa. Gavril de Noţig era numai urechi. 

— Urmează! 


— Pruncul lepădat de zlătăreasă s-a dovedit a fi sămânță muierească. 
Contele a crescut-o la curte. 

— Vrei să spui că... 

— Povaţa mea ar fi să-i citeşti cu alţi ochi obrazul, cinstite boierule. 

Moțul, sărac în vorbe, făgădui să-i sucească gâtul dacă nu-i varsă taina. 
Ilie Machidon îl luă într-o parte: 

— Jupâniţa se străduiește să răscumpere păcatele părinților, căci tătâne- 
său e acela care a poruncit prigoana românilor transilvăneni. 

Drăgan își holbă ochii cepe. 

— Neurautter? 

— Cată ceva mai sus. 

— Generalul Rabutin?! 

— Învățătura dovedită şi purtările alese grăiesc de la sine. Rosti cu 
smerenie: E fata craiului Leopold al nemților! 

Logofătul, Gavril de Noţig și Drăgan şșușotiră o vreme între dumnealor, 
apoi scoaseră armele din teacă căutându-l din priviri pe Machidon. 

Slujitorul socoti că a sosit clipa să plece grabnic, cercetaș în fruntea 
carelor. 

Ochii jupâniţei dezmierdau argintiul stejarilor care stâlpeau drumul. Un 
surâs firav îi pâlpâi pe chip. 

— Mai trăiesc stejarii din ograda bisericii?... Ce neghiobie! Fireşte... 
Ţi-aduci aminte, Ioane? De Paşti, maica preoteasă ascundea la rădăcinile 
lor, sub rămurele de salcie, panerașele cu ouă roșii şi cozonăcei. În fiece an, 
într-același loc, şi de fiece dată uitam. Când venea seara, să mă ia rădvanul, 
mi se arduca nod în gât. O poveste frumoasă sfârşită dintr-o dată. Anevoie 
tare mă întorceam la curte... 

— Baba Rabeca îți descânta atunci urechile, râse Singuru, faptă care 
avan mai îmi dezmierda cugetul. Mă făceai să plâng în toată ziua... 

Tofana îi prinse mâna. Logofătul se ivi din pământ întrebând în treacăt: 

— Ai ostenit, jupâniţă? 

— Încă nu, logofete... Vorbeşte-mi, loane, ce face taica părintele, 
preoteasa, Pantelimon „Ba”? Au trecut atâţia ani... De cum adie a 
primăvară, îmi hotărăsc drum cu popas îndelungat la Sânzieni. De fiecare 
dată se întâmplă câte ceva... 

— E ciudat, surâse Singuru. Cu mult mai multe se petrec într-o 
săptămână, decât într-un an sau zece. După atâta vreme, nu mai ai ce 
povesti. Bagi de seamă că toate au fost mărunțișuri, lipsite de însemnătate. 


Pe taica au început a-l osteni anii. Când nu-i la biserică e la stupi, când îl 
alungă albinele se întoarce la liturghier ori sporovăiește cu moș Pantelimon. 

— Vrei o răchie? îşi aminti Tofana. Ba! Dar ce vrei, creştine? Ad-o 
încoa... 

— Tot sucit e şi-acum. Când au venit nemții în sat, l-au chemat la 
primărie: „Tu eşti paracliserul de la Sfântu” Niculae?” „Ba!” „Nu te cheamă 
Pantelimon Aţă?” „Ba!” „Dar cum îţi zice, olahule?” „Ba Pantelimon, nu 
Olahu...” 

— Bietul moşneag, surâse jupâniţa. Și Flavia? Ce face Flavia? 

Tofana îi simţi piedica din cuvinte şi nu mai apăsă. Moțul da târcoale 
căruței. 

— Îi târg mare cu iarmaroc la Trăineşti, spuse luându-și inima în dinţi. 
Dacă poruncești ocol, acum trebuie cotit. 

— Cum poftiţi voi, Drăgane... 

Novacul își scociorî mintea după altă cugetare. Cum cuvintele nu-și 
găseau drum, socoti că nu se cade a zăbovi fără pricină și se depărta cu 
mormăit nedeslușşit. 

— Încă unul! clătină capul Singuru. Îi arde lui de iarmaroc, ca 
scumpului de dat praznic. Te mirai că n-am găsit clipă de răgaz... 

— Nici n-ai căutat-o, loane. Singuru își plecă privirea șoptind: 

— Adevărat, n-am căutat-o. 

— De ce? Eram prieteni buni. 

— N-am cutezat. Sticlele de la ochi se păienjeniseră. Cuvintele prinseră 
a se revărsa şuvoi nestăvilit: Cu cine să mă iau la întrecere pentru inima 
domniei tale? Cu logofătul? E mai chipeş ca un arhanghel. Mă și mânii 
când văd atâta risipă de daruri asupra unei singure făpturi, căci cugetul îi e 
pe potriva trupului și chipului... Cu nobilul Noţig, bărbat vestit, viteaz şi de 
seminţie rară? Și chiar cu Drăgan? Mă simt furnică netrebnică alături de-o 
stâncă. 

Jupâniţa îi privi uimită obrajii învăpăiaţi. Buzele tremurânde slobozeau 
gânduri răscolite de patimă. 

— Nu mi-ai grăit astfel niciodată. 

— La ce bun, Tofana? Coana preoteasa m-a croit cu zgârcenie, nu și 
nătâng. Am priceput degrabă că pentru tine voi rămâne veșnic băietanul 
neîntrecut în născociri de trebuință în anii zburdălniciei. Au venit apoi alți 
ani şi porunca altor cărări. 

— Ai călătorit mult. 


— Destul. 

— Şi eu. Cum de nu te-am întâmpinat? 

— Cupeul și căruța umblă pe drumuri deosebite, 'Tofană... Şi totuşi 
ochii mei s-au bucurat în câteva rânduri zărindu-te. La Viana, de pildă, 
cunoșteam zilele când erai poftită la palat şi aşteptam la margine de uliţă 
ceasuri și ceasuri ca să-ți zăresc rădvanul şi-o petică din mantia de cacom. 
De-ţi zăream şi vârful nasului, mă îmbătam de bucurie. 

— Trebuia să mă opreşti. 

— Nu trebuia, jupâniţă! Să-ţi fi grăit la Florintia între pintenaţii și 
firetaţii ce-ţi cerșetoreau zâmbetul în grădinile palatului Medici ori al 
Orettanilor? La Cluj, la Sânzieni ori la Padova n-am uitat o frântură de clipă 
că mie, loan Singuru, feciorul părintelui Ștefan de la Biserica Sfântul 
Nicolae, nu mi-e îngăduit să ridic ochii la domnia ta. Obârșie, avuţie, 
frumuseţe neasemuită, toate acestea înalță stavilă de netrecut între mezinul 
popii din Sânzieni și Tofana de... 

Fata îi astupă buzele, căci Machidon răsărise nechemat. 

— Jupân Singuru, fiind priceput în toate cele, eşti bun să-mi cercetezi 
oleacă armăsarul la pântece? S-o fi pălit, gândesc, în parii de la curtea 
contelui. 

loan cată cu tristeţe spre chipul slujitorului. 

— Trăgeam nădejde ca măcar dintr-o parte să n-am tulburare. 

— Mama, sărmana, spuse Machidon, m-a înţărcat cu acea fiertură 
aducătoare de cucuie care se cheamă dreptate. Vasăzică îl țin de poale pe 
logofăt, iau muierea dinaintea moţului, opintesc după pilda altora să-l mânii 
bine pe nobilul Noţig — numai ce l-am văzut adineauri vânăt lobodă — şi să 
te cruț pe domnia ta? Ei, iacă, nu mă aşteptam să mă îndemni la asemenea 
strâmbătate. Și-apoi să-ţi mai spui una. Când ochiul și vorba cea bună a 
părintelui dezmiardă un singur prunc, lesne se iscă dihonia printre ceilalți. 
Nu o dată fraţii i-au purtat sâmbetele mezinului care se bucura de osebită 
prețuire... Văru-meu Pălitu... 

— Îndurare, Machidoane! se sperie Singuru. Pilda mi-o spui altă dată... 
Dar mă înșel oare, sau te strigă logofătul? 

— Te înșeli, jupâne, însă eu m-oi socoti chemat, căci deprins sunt pe 
unde mă duc să nu-mi zică nimeni mai stai. 

Peste ochii jupâniţei lunecă o umbră. Își rezemă capul pe mindir privind 
cerul. 

— A vorbit cu dreptate. 


— Ştiu. 

— Poate că era mai bine să nu fi intrat în ceată, printre voi. 

Căutătura lui Singuru cuprinse într-o icoană chipul fetei. O lacrimă 
sugrumată îi strica glasul. 

— Poate... De când e lumea și pământul, nimănui nu i-a fost dat să-și 
lepede umbra. De trei ani fug de tine, Tofana. Cea din urmă oară, te-am 
văzut la serbarea dogelui, în Veneţia... Stăm amestecat în prostime şi oricât 
mă străduiam, nu puteam desluși printre toate frumuseţile acelea chip care 
să ţi se asemuie. Purtai strai minunat, în culoarea florii de cais, cunună de 
crini, iar pe umărul gol îţi poposise o turturică. O lună de argint spoia Piaţa 
San-Marco. Atunci... 

Singuru tăcu. Tofana îl cercetă scurt și îşi muşcă buzele. 

— Atunci? 

— Atunci... loan înghiţi anevoie nodul din gâtlej. Mi-am luat rămas- 
bun de la tine. Din răvaşele tatei îți cunoșteam locul de popas. De era 
Florintia, eu alergam la Padova. Din Padova așterneam drum lung la 
Avignon... De-acolo la Viana, în Buda ori Pesta. Urzind gând de nuntă cu 
Flavia, fi-voi iertat, tot de tine alergam. Când te-am văzut însă în curtea 
boierului Miclăuș, am priceput... 

Singuru simţi în ceafă răsuflarea moțului, dar nu-l luă în seamă. Râse 
încetișor: 

— Nu, umbra nu ţi-o poţi anina în cui. 

— Îmi pare rău, şopti fata. 

— Ştiu, Tofana. Eu, suspină, de-acum n-am să te mai necăjesc. Grijeşte 
însă cum te descurci cu ceilalți. 

Un stol de rândunici, buchii negre pe bolta cerului, se îndrepta către 
miazăzi. Jupâniţa rosti încet: 

— Am să pier fără urmă într-o noapte... N-o să ştie nimeni. 

— Asta să n-o faci, Tofană! Fapta nu li se cuvine, nu-i pe potriva 
credinţei lor şi ar fi de ocară numelui ce-l porți. Tu nu poţi pleca decât în 
miez de zi, în priveală slobodă, cu cugetul neîmpovărat. 

— Chibzuiesc mereu la vorbele lui Machidon... Tem clipa aceea, Ioane. 
Un singur cuvânt necugetat şi răstălmăcit va isca dihonia. 

— Aşa e, Tofană... Mă duc, căci moţul nu ştie multe. 

— Așteaptă! Serbările de la curtea dogelui, din Francia şi ducatele 
nemţești, strânse laolaltă, nu mi-au adus o fărâmă din bucuria zilelor 
petrecute printre voi! Să nu-mi vorbeşti de obârşie! Preţuieşti mai mult 


decât pintenaţii castelelor, săraci la cuget și inimă! Am cunoscut bărbaţi 
butie de învăţătură, dar pot ei sta alături de mintea cea ascuţită a lui Ilie 
Machidon? Gavril de Noţig, Moțul și logofătul Andronic mi-au dăruit 
credinţa că alături de ei aş putea străbate fără teamă şi iadul. Sufletul meu a 
înflorit la căldura voastră, iscă floarea rară a prieteșugului. Ajută-mă s-o 
păstrez, loane! 

Singuru suspină şi plesni scurt crupa calului. Tofana aşteptă o vreme ca 
Drăgan să-și dezlege limba. Soarele înfipt în lancia amiezii îmbia la somn. 
Închise ochii. Mădularele ostenite primeau lacome fierbinţeala prin straiul 
subțire. Glasurile cetaşilor începură a se depărta, visul îi deschise braţele. 

O smulse mișcare ușoară lângă căpătâi și crăpă pleoapele. Făcu ochii 
mari. Drăgan, prins asupra faptei, roşi făclie și fără un cuvânt porni calul 
săgeată. 

Tofana surâse printre lacrimi. Pe mindir, ghem de spaimă, poposise 
darul moţului, un pui de arici. 

Machidon strecură privire aţă către novac. 

— Și tu, Drăgane? 

Moțul se răsuci în șa și slujitorul se întrebă încă o dată cum de nu se 
prăvale calul sub povară. Șoapta şi ochii moţului îi străpunseră inima: 

— Eu nu-s om? 

Prânziră într-un imaş ce ţinea de satul Sărata, aşezare vestită în întreaga 
Transilvanie. Pentru ce anume era vestită, desluși Ioan Singuru în vreme ce 
moțul se mulțumea a-i întări spusele cu clătinări de cap. 

— În Sărata, oamenii „îşi vând” pruncii nevolnici. De pildă, se 
întâmplă câte o muiere care n-are noroc să-i trăiască băieţii. Atunci ocheşte 
o cumătră, cu odrasle voinice, și cad la înțelegere. La ziua cuvenită, vecina 
vine cu banii în maramă şi primeşte pe fereastră pruncul fără vlagă. 

— Pricep că-i prefăcătorie, spuse Radu Andronic. 

— De bună seamă, logofete! Cu copilul în braţe, vecina face înconjurul 
casei, apoi bate la uşă cerând găzduire, fiind chipurile străină de locuri și 
împovărată de prunc. Mama îi deschide, o pofteşte pe laiță şi-o întreabă 
numele omuleţului. Spre a-l sili pe Ducă-se pe pustii să-i rătăcească urma, 
vecina rosteşte alt nume. 

De-l cheamă Gheorghiţă îi zice Dumitru ori Stan sau ce-i trece prin 
minte. 

— La noi, mormăi moţul, pentru alungarea duhurilor celor rele pruncul 
primeşte nume de fiară. Pe mine, când m-a „vândut” maica, vecina m-a 


botezat Ursu. 

Cetașii îl cercetară cu zâmbet, iar Machidon își aminti că asemenea 
isprăvi se petrec și în Moldova. Chiar Bogdan, pruncul lui Ștefan cel Sfânt, 
spuneau bătrânii, primise din aceeaşi pricină al doilea nume, Vlad. Mai 
voroviră o vreme, apoi logofătul porunci strânsul calabalâcului. Până la 
Dobrotiţa, unde aveau să facă următorul popas, era cale de mai multe poşte. 

Carele se urniră cu scrâșnet luând urma călăreţilor. Soarele picotea de 
chindie îndemnând-o pe jupâniţă la somn. 

Drumul cel bun se isprăvea dintr-o dată între două şolduri de munte, 
apoi se vărsa cărare în repeguș, împiedicată de bolovăniș și cioturi de 
stâncă. Printre acestea trudea anevoie să răzbată un firicel de râu. 

Dintâi se opri Simion. Uitându-și betegeala, cotarla ţinea fruntea cetei. 
Adulmecă tufișurile de merișori şi chivără albastră a florii-voinicului, cercă 
câţiva paşi la vale şi se întoarse la drumul cel cuminte. 

Cetașii opriseră chibzuind. Până să ia hotărâre, moţul se apucă să 
cerceteze carele la osii și roţi, cercă chingile ce aveau să fie greu trudite prin 
cele grohotișuri. Dând răspuns întrebărilor nerostite de logofăt, nobilul 
Noţig desluşi: 

— Aceasta se cheamă Poteca Băjenarului. E anevoioasă, dar aduce bun 
câştig, de vreme. 

— Cât? 

— Opt-nouă ceasuri. Drumul celălalt, al Chintileştilor, o ţine neted, însă 
cu înconjur mare. 

— Două întrebări mă apasă, spuse Radu Andronic cu ochii la cerul albit 
de pâcla înserării. Ţin carele la asemenea drum, căci o stricăciune în aceste 
pustietăți ar spori zăbava oricărui înconjur, dar mai cu seamă, cum va 
îndura jupâniţa hainia povârnișului? 

— Carele ţin, mormăi Drăgan, priponind în lanţ roata dinspre asfinţit. 

Tofana, cu genunchii aduşi sub bărbie, necăjea puiul de arici 
împungându-l cu o nuieluşă de alun. 

— Luaţi drumul cel scurt, logofete, căci mă simt pe de-a-ntregul 
înzdrăvenită. 

Părea atât de firavă în văzduhul albăstriu, glasul îi răsuna atât de șiştav, 
încât Singuru își simţi inima ghem. Pieptul și umerii moţului fură cuprinși 
de tremur. Pe chip i se desluşea mare tulburare. 

— N-ai drept la poruncă. Fâstâcit de privirea mirată a fetei, adăugi: 
Acum, după zăcut... Primejdie... 


Amuţi și îşi ascunse iute fața urmându-și trebăluiala. Logofătul surâse 
cu înțeles spre slujitor, care-l purica pe Simion de scaieți. 

— Drăgan are dreptate. Vom lua hotărâre peste vrerea jupâniţei. 

— Aşadară, pricepu Noţig, apucăm drumul cotit. 

— N-avem încotro. 

Tofana sări fulg din car, vâri ariciul în tolbă, înşfăcă arcul şi cât ai clipi 
se depărtă de cetaşi. 

— Drumul cotit aduce pagubă de multe ceasuri și primejdia poterașilor 
nemți! Nu poftesc să fiu eu pricina! 

— Jupâniţă! 

Fata potrivi o săgeată și întinse arcul spre Radu Andronic. 

— Porunceşte drumul scurt, logofete! 

Se clătina din pricina slăbiciunii. Ilie Machidon îşi umezi buzele. 

— Cu îngăduinţa domniilor voastre, am putea împăca şi capra, și 
curechiul, dacă unul dintre noi se învoieşte să poarte jupâniță în braţe cât 
ține povârnișul. 

Noţig se holbă. 

— Straşnic ai chibzuit. 

— Am cugetul slobod, cinstite boierule. 

Tofana îi cercetă amuţită căutând de-a curmezișul. Ilie Machidon, 
strecurând privire subţire către ceilalți, spuse fără zâmbet: 

— Chibzuiesc, de asemenea, că cel mai nimerit pentru asemenea 
trebuşoară sunt eu, având muiere în Chipriana și unsprezece prunci legiuiţi, 
bașca ce-a mai dat Dumnezeu în lipsa mea. 

Logofătul îl cercetă strâmb pe sub sprâncene. loan Singuru deznodă 
marama de la gât şi culcă gulerul dulamei. 

— Sunt încredinţat că mie mi se cuvine povara. O cunosc de copilă pe 
jupâniţă, iar prietenia încărunţită în atâta amar de vreme n-are trebuință de 
alt zălog. 

Moțul se ridică ştergându-și mâinile pe coapsele bernevecilor. 

— Îi trebuinţă de braţe zdravene care să îndepărteze primejdia. Mi-s cel 
mai potrivit! 

— Braţe zdravene pentru povară de floare! râse Noţig. Cât ești de 
butucănos, îi vei aduce vătămare. Să nu întindem vorba! Voi purta eu 
jupâniţa. 

— De ce? întrebă Radu Andronic. 


— Să nu-ţi fie cu supărare, logofete, căci te cinstesc adânc, dar mă 
socot a fi de neamul cel mai ales. N-ai nici o vină că viţa mea duce până la 
Dragoş Voievod. 

— Puțin, de vreme ce numai slujitorul meu îi neam cu împăratul 
Machidon! Poţi lesne pricepe atunci cam ce seminţie are stăpânu-său... Nu 
fi caraghios, de Noţig! 

— Atunci să aleagă jupâniţa, hotărî loan. 

Tofana le urmărea vorbele cu buzele strânse. O boare de roșu i se cățăra 
spre albul ochilor. Scutură pletele îndărătnică. 

— Mă pot descurca singură! Dar era limpede că-i va fi peste putinţă. O 
vedea lesne chiar şi Simion, care-i scutura fustele de colb vânturându-și cu 
zor mare coada. 

Machidon, rezemat într-o lene de pântecele bidiviului, asculta cu 
zâmbet. 

— Zăbavă mare pentru pricină de nimic, logofete! 

— Aşa e, întări Tofana. Să pornim! 

— Când oi întâmpina prima muiere înzestrată cu duhul răbdării, ridic 
biserică nouă în Chipriana, jurui slujitorul. Voiam să-ţi spun, logofete, că 
jupâniţa are putinţă de alegere... 

— Nu aleg pe nimeni! îi curmă fata vorbele. Țăranul oftă căutând către 
cerul fără picuriș de nor. 

— Jupâniţa are putere de alegere fără a rosti vreun nume. Tăcu lăsând 
privirile cetașilor să-i înfigă piroane pe chip. 

Moțul stăpânit de nerăbdare întrebă: 

— Cum? 

— Leagă-ţi marama la capăt de săgeată, jupâniţă, şi sloboade-o spre 
plopul cel singuratic. Ne vom prinde în întrecere dreaptă și cel care va 
smulge cel dintâi săgeata... 

— Va purta jupâniţa în braţe pe Poteca Băjenarului, ghici de Noţig. Ai 
chibzuit bine. 

— Şi de astă dată! adăugă slujitorul. Bine că măcar domnia ta bagă de 
seamă. Stăpânul meu are urechile înfundate... 

Se înșirară călări la marginea drumului. Logofătul se uită plin de 
prepuieli la slujitor. 

— Tu la ce te mai vâri? 

— Slujitor îţi sunt, logofete, și se cade a te urma pretutindeni. Așa am 
depus jurământ cucoanei Irina. 


Radu Andronic strâmbă din musteaţă. Jupâniţa potrivi săgeata în arc şi 
o slobozi. Marama chindisită cu terței azuriu călători pasăre albastră prin 
văzduh, apoi se înfipse în plop. Într-aceeași clipă, cetaşii dădură pinteni 
bidiviilor. 

Zburau pe toloacă, lipiţi de grumajii armăsarilor. Copitele scurmau 
pământul, zvârleau ţărâna născocind vârtejuri de colb. Cinci perechi de ochi 
aninau de marama rămasă în bătaia vântului. Calul lui Radu Andronic 
prinse a da semne de beteşug și rămase în urmă. 

— Cine m-a blestemat?! scrâșni logofătul. 

— Sări pe-al meu! 

Slujitorul descălecase din goană. Radu Andronic călări o vreme cu 
picioarele pe şa, după obiceiul nohailor, şi dintr-un salt cetlui între pulpe 
pântecele bidiviului lepădat de slujitor. 

— Mulţumesc, împărate! 

Țăranul, ieșit din strânsoarea colbului, privea întrecerea cu anume 
zâmbet. În frunte gonea Gavril de Noţig. Îl urmau la o întindere de braţ 
moțul și Ioan Singuru, din urmă venea furtună logofătul. Zece stânjeni îi 
despărțeau de maramă. Radu Andronic trecu de Drăgan și feciorul popii, dar 
calul nobilului se ţinea vârtos, avea o lungime de gât înainte. Logofătul 
chiui haiducește stârnind sângele armăsarului. Se apropia palmă cu palmă. 
Ajunseră în dreptul plopului amândoi odată. Două mâini căutau marama 
zbuciumată de vânt. 

Oftat plin de pismă sloboziră trei inimi când braţele logofătului 
cuprinseră cu nespusă dulceaţă trupul jupâniţei. Îl urmară mohorâţi, dar fără 
gând vrăjmaş, căci boierul câștigase în luptă dreaptă, bărbătească. Adevărat, 
că dacă Machidon nu i-ar fi trecut armăsarul, și-ar fi ţinut acum nasul în 
țărână, dar iar era adevărat că câștigul slujitorului n-ar fi adăugat nimic la 
norocul lor. Și-apoi câţi oare ar fi cutezat să sară nălucă, pe armăsar iuteş, 
fără a-l opri o clipă din goana bezmetică? Acum, înţeleşi parcă, îl lăsară pe 
logofăt să se îndepărteze, să-i fie bucuria deplină. Dintru început, Simion nu 
pricepuse şi se împiedica în picioarele logofătului. Apoi prinse a chibzui şi-i 
dădu pace. 

Pletele Tofanei aromeau a verbină și rozmarin. Cu inima cât o pâine 
moldovenească, logofătul ţinea buzele îngropate în volbura castanie. Ochii 
negri striveau lacrima bucuriei. Jupâniţa le simţea roua în glas. Căci glasul 
lui Radu Andronic își rătăcise porunca, se mlădia în șoaptă catifelie pe care 
puţini o auziseră. O singură dată înălță Tofana privirea spre boier. Închise 


repede ochii. Doar fericirea zugrăvește cu asemenea culori chipul unui om. 
lar gândul că ești pricina acestei fericiri, ce tot din pricina ta dăinuie cât 
clipa, striveşte sufletul. 

— De-mi sunt vorbele necugetate, cer cuvenita iertăciune, jupâniţă. Mi- 
e inima prea plină pentru a le cumpăni înţelesul. Nicicând lumină mai dulce 
nu mi-a stăpânit cugetul. 

— Eşti încă tânăr, logofete, șopti fata. 

Ochii boierului poposiră pe obrazul mic. Sprâncenele se avântau 
îndrăzneţe spre tâmple. Sub pleoapele viorii se simţea zbuciumul ochilor. 

— Nu tinereţea-i pricina. Inima poartă rod îmbelșugat de floare și la 
optzeci de ani, ştii bine. Îngăduie... Braţele-i tremurau uşurel, strângeau cu 
teamă trupul suleag: îngăduie, jupâniţa, să-ţi spun pe nume. 'Tofana... 

Cuvântul fusese rostit cu anume șoaptă. Tot aşa răsună în cuget și pe 
buze vorbele sfinte. 

— Îngădui, zâmbi fata. 

— Și mai îngăduie... Logofătul trase aer în adâncul pieptului, îngăduie 
să-ți spun, cruțându-mi neghiobia, ce însemni în viața unei făpturi 
netrebnice. 

Tofana, vrând să abată pe altă albie firul vorbei, cercă să râdă: 

— Chibzuieşti la misionarul neam? 

— N-ai să-mi ierți niciodată neghiobia dovedită în ograda boierului 
Miclăuș și la poalele Tâmpei, când m-am lepădat de tine. 

— Nu-mi iert că m-am împotrivit. 

— Tofana! 

— Atunci ai judecat cu dreptate. Acum... 

Tăcu fără să-și fi isprăvit gândul. Sub ie, pieptul zugrăvi suspin mic. 

— Te ascult, şopti logofătul. 

— Uneori împrejurările strâmbă ochiul. Domnia ta trăiește una dintre 
acestea. 

— Adică? 

— Când în măr se află o singură poamă, aceea e cea mai gustoasă. Şir 
întreg de săptămâni am fost singura muiere între voi... Acum ai înţeles? 

— Nu, Iofana. Și nu astfel poţi cuminţi inima unui bărbat. 

— Învaţă-mă cum s-o fac. 

— O vrei cu dinadinsul? 

Glasul lui Radu Andronic tremura. 

— O vreau. 


— De ce, Iofană? 

— Nu-i acum ceasul potrivit isprăvilor de dragoste. 

— Va fi altă dată? 

— Nu ştiu, poate... Tofana își mușcă buzele: Nu te mai gândi la mine, 
logofete. Mi se cuvine cu mult mai puţin decât îmi dărui. 

— Aceasta eu am dreptul s-o chibzuiesc. Mi-ai răsădit zarzăr înflorit în 
suflet, 'Tofană, şi n-am să-ţi îngădui a-i stârpi floarea. 

— Nu trebuia să mă alătur cetei... 

Radu Andronic se opri cătând cale de trecere, căci bulboană adâncă tăia 
Poteca Băjenarului. Socotind că ar putea-o răzbi dintr-o săritură, boierul o 
rugă pe jupâniţă să i se anine de grumaji. Fata ridică braţele asemenea 
lujerilor de crini şi logofătul închise ochii, ameţit de dulceaţa dezmierdării. 

Ajunşi de partea cealaltă, mâinile Tofanei se deznodară încet, dar 
logofătul nu băgă de seamă. Miresmele înserării se împleteau cu verbina și 
rozmarinul din pletele jupâniţei. Închipuirea lui Radu Andronic zbura 
ciocârlie pe drum presărat cu luceferi. Din cioburi de aur alcătui viață 
alături de Tofana... Conac arătos, umilind chiar hudubaia Dudescului, o 
dimineaţă de Cireşar răzbind în iatacul azuriu, cu horbotă de livadă în floare 
şi ciorchini de liliac, nopţi albastre ninse de răsuflarea dulce a Tofanei... 
Tofana cu tipsie de cozonaci calzi, în duminica Paștelui, în sanie rumenă 
sub căciulită de samur, în drum spre Conacul Morii... Încovrigată la gura 
sobei, în scrânciobul din grădină, călări, amândoi, prin codrii Cotrocenilor... 
Aveau să mai fie şi drumurile poruncite de slujba lui Vodă, drumuri de 
primejdie. Nu va îngădui Tofanei să-l urmeze... Dar oare Tofana va îngădui 
să nu îngăduie? 

Tuse apăsată îl aduse pe drumul Băjenarului. Machidon, prepuind 
sudălmile ce înghionteau limba logofătului, ţinea ochii în pământ. La câţiva 
paşi, adăstau cetașii. 

— Drumul cel rău a încetat, spuse încet slujitorul. 

Radu Andronic oftă surd. Nevăzut de nimeni, depuse sărutare uşoară în 
pletele 'Tofanei. 

Sâcâit, logofătul se răsuci spre Machidon. 

— Mustăceşti de vreme îndelungată. Vorbeşte dacă ai ceva de spus. 

Deschideau drumul. O lună îmbelșugată spinteca pânzele nopții. 
Coviltirele carelor îşi desluşeau spinările, alunecând pe lângă plopii muţi. În 
urmă, Noţig și Singuru schimbau şoapte. Tofana adormise cu mâna uitată pe 


urechea lui Simion, iar dulăul nu cuteza să se miște spre a nu-i speria 
somnul. 

— Vorbesc, logofete. Am lăsat doar să se scurgă cuvenitul răgaz spre a- 
ți lepăda tulburarea. 

— Mulţumesc de grijă multă. Ascult. 

— Prea bine, boierule. În vreme ce treceam poteca aceea blestemată, 
am stat oleacă și-am chibzuit. 

— Ai deprins năravuri noi, Ilie... 

— Ghicesc ce se petrece în cugetul domniei tale. 

— N-aş fi zis. Și? 

— Socot, atât cât mă duce capul ista uscat, că-n slujba pe care o 
săvârşim noi e cu primejdie să-ți legi dârlogii de inimă. 

Ochii lui Radu Andronic aprinseră torţe, izbuti să-și stăpânească glasul. 

— Vorbeşte desluşit! 

— Eşti căpetenia cetei. Nu vreau să-ţi asmut mânia, boierule, dar teamă 
mi-e că din pricina jupâniţei îți rătăcești judecata și ochiul cel limpede. 
Când nu caţi dincolo de catrința muierii, lesne te răzbeşte vrăjmașul. 

Radu Andronic trase adânc aer în piept. 

— Aşa... 

— Aşa, logofete! 

— Ţi s-a părut că mi-am uitat slujba, ori poate că am săvârşit de 
mântuială treburi ce porunceau mai multă luare-aminte? 

— Am încredințarea. Mai cu seamă de când am părăsit casa 
pădurarului, o clipă nu ţi-ai desprins ochii de pe chipul jupâniţei. Nu-ţi fie 
cu supărare. 

— Necazul e că vorbeşti cu păcat, Ilie. 

— Să dea Dumnezeu. 

— Nu-i destul să dea, se cere să și primeşti. Îl învălui într-o căutătură 
caldă. Chibzuiam să nu-ţi înveninez inima, dar gândul se dovedește deșert. 
N-ai priceput nimic, Ilie! 

— Oare? 

— Temerile și cârteala îți sunt fără temei. Oftă: Cel dintâi cătun prin 
care am trecut se chema Volbura. Adevărat? 

— Adevărat. 

— Deşi miezul nopţii se călătorise de multișor, ghimirlia din fruntea 
satului țipa de lumină. Cele două ferestre mari aprindeau torţe, la a treia 
pâlpâia lucoare șiștavă. 


— O fi bolit careva din casă. 

— Hm, făcu Radu Andronic îndoit, nu-i de ajuns pentru ca să faci 
prăpăd de lumânări în bordei sărman. 

— Nu pricep. Cum s-ar zice... 

— Pe lângă înţelepciune, Dumnezeu v-a bucurat pe cei din Chipriana și 
cu răbdare. Ia pildă de la ei, Machidoane! Am străbătut apoi drum hapsân 
pe malul apei. În două rânduri s-a auzit deslușit țipăt de acvilă. 

— N-am băgat de seamă. 

— Rău ai făcut! Căci e anevoie de ghicit ce caută acvila în luncă... 

Ilie Machidon se scărpină la ceafă. 

— Mă sperii, logofete! 

— Același țipăt de acvilă, deci al treilea, s-a poftorit scurt și gâtuit, 
după puţină vreme, la intrarea în văgăuni. Când am tăiat Stăvilarii, satul 
acela de ortomani, ne-au întâmpinat trei muieri cu doniţe de lapte. Două ne- 
au poftit să ne astâmpărăm setea, a treia a dovedit zgârcenie. 

Sprâncenele slujitorului se înălţară spre creştet. 

— Ai apăsat mereu asupra numărului. Două chiuituri de vultur şi apoi 
încă unul. Două fereşti încinse, a treia vlăguită... Ce trebuie să deslușesc în 
toate acestea? 

— Semne, Machidoane! De n-ai fi stat cloşcă cu capul între urechi, 
luând aminte încotro îmi bate inima, ai fi priceput că drumul ne e presărat 
de veşti cu rânduială dinainte tocmită, căci trimițătorul nu se putea apropia 
de ceată. lar cel căruia îi erau hărăzite veştile le-a primit astfel, fără a se 
dovedi. 

Machidon, cu grumajii înţepeniţi — o clipă nu-şi dezlipise ochii de 
obrazul smead al lui Radu Andronic — întrebă sugrumat: 

— Cine trebuia să citească acele semne, logofete? 

— Unul din cetași, spuse boierul cu glas scăzut. Printre noi s-a strecurat 
o iscoadă. 

Slujesc cu privirea îngropăciunea zilei, fără păreri de rău. Vânticelul de 
seară îmi tulbură barba, hulubii aşteaptă la buza cerdacului dezmierdarea 
privirii și nu-i văd, chiseaua cu dulceaţă de zmeură îmi dă coate şi nu întind 
mâna. 

Mă gândesc la domnia ta, frate cetitorule. "Ţi-a tresărit inimioara? Știu, 
nădăjduieşti să se fi amăgit logofătul de taină al Măriei Sale. Asemenea 
gând m-a încercat și pe mine când am citit pentru întâia oară isprăvile 
acelor bărbaţi munteni și transilvăneni credincioși pământului, și tare mai 


poftea boţul ista de inimă al meu ca nimic să nu adumbrească lumina 
prieteşugului și a credinţei aprinse de cetaşi. 

La zestrea de păcate agonisite, se îndeasă popește încă unul. Să-ţi 
ştiricesc dezlegarea. Nu pot săvârşi însă asemenea faptă, căci aș necinsti 
truda părintelui Ilarie. Ascultă, dară, rugămintea mea, prietene, zăboveşte 
oleacă şi nu ponegri cu prepuieli deşarte pe unul sau pre celălalt, ca să nu-și 
dogorească obrazul la o adică. 

Deasupra conacului a pogorât hodina. Flacăra opaițului bate sfioasă 
geamul chilioarei, sfinţii zugrăviți pe icoane mă cercetează cu îngăduinţă. 
Numai scripcile greierilor și pana nevrednicului Pahomie mai cutează să 
strice liniştea. 

Aşadară... 


Capitolul XV - Iscoada 


În cămară începuse a încolți întunericul, dar Carol Neurautter, 
misionarul craiului Leopold în Transilvania, nu poruncise încă lumânările. 
Prin ferestruica îngustă se zărea cerul mușcat de dinţii meterezelor, straja 
înveşmântată în strai vinețiu. O adiere de zâmbet juca pe chipul neamţului. 
Slujitorul Brâncoveanului, acel logofăt valah, se arăta a fi vrăjmaş de soi. O 
dovedeau trupul lui D'Antin crestat cu multă hărnicie, înţelepciunea 
dovedită în alegerea drumurilor, cutezanţa hotărârilor. 

Contele străbătea înfrigurat cămara dând cu ciubota pintenată în 
bodroanţele ieșite în cale. O cupă de argint cu ierburi aromitoare căzu de pe 
mescioară rostogolindu-se la picioarele jeţului, din care, cândva, își 
slobozea poruncile Iancu de Hunedoara. 

— Nu pricep de ce zăboveşti, Carol! Valahul e mai viclean ca Satana și, 
pun rămășag, ţi se va strecura printre degete. 

— În dragoste şi bătălii izbândeşte cel ce ştie să-și ţină nerăbdarea în 
frâu. Cândva te-ai folosit mult de acest adevăr, D’ Antin! 

— Răbdare. Odată trecut hotarul... 

— Nu-l va trece! 

— Nu-l cunoşti! scrâşni Filip D'Antin şi verdele putred din ochiul 
norocos zvârli un pumn de otravă. Nu-l cunoşti şi zadarnic cerci să-mi faci 
încredințare. 

— Vrăjmăşia îţi întunecă mintea, conte. 

Franţuzul rezemă umbrele tulburi înghesuite în odaie. 

— Trebuie să-l desfac! Altminteri nu-mi găsesc odihna. Fiecare clipă 
dobândită de valah e înţepătură de bold, fiecare zi, mușcătură de pumnal. 

— Răbdare! 

— Răbdare, răbdare! Am ajuns la capătul puterilor, nu mai pot răbda! 

— Învață! 

Filip D’ Antin îl împunse cu privirea. 

— Dă-mi slobozenie, Carol! E ultima mea rugăminte. 

— N-ai priceput nimic, franțuzule! Era pentru prima oară când i se 
adresa astfel și contele tresări. Valahul, urmă misionarul, opinteşte pentru 
noi fără să bage de seamă. Strânge acele dovezi, hrisoave și hârburi pe care 
românii le încredințează bucuroși Brâncoveanului spre păstrare. De noi le 
ascund și le ferecă. Vom pune mâna pe care când își va fi isprăvit lucrarea. 
Atunci — adăugă apăsat — și numai atunci Radu Andronic va fi al tău. 


— Dar va fi? Valahul e născocit de diavol. 

— Opt sute de oşteni hârşiţi în treburi de taină îl ţin sub bătaia privirii. 

— Va scăpa! 

— Am întreit paza hotarelor. 

— Le va străpunge! 

— Leapădă-te de mânie, altminteri n-ai să ajungi priceperea din urmă. 

Filip D"Antin râse. Un râs spelb, lipsit de bucurie. 

— La Paris se afla cetluit în lanţuri, odaia de cazne era păzită cu 
străşnicie, slujitorii mei ţineau toate ieșirile sub porunca jungherelor. 

— Ştiu. 

— Și totuşi a scăpat. 

— La Paris, spuse liniștit misionarul, nu avea în preajmă prieten 
viclean. 

Ochiul franțuzului încremeni. 

— Adică? 

— Printre cetaşi se află omul meu de încredere. 

* 

Pe chipul lui Singuru surâsul amorţise. Frământa între degete o ghindă, 
strecurând priviri speriate către cetași. Focul tânjea şi întunericul prinse a 
birui poiana. 

Pe halca de pastramă rămasă neatinsă în fața moţului năpădiseră 
furnicile. Drăgan o zvârli lui Simion. Câinele îşi plimbă botul asupra cărnii, 
apoi se încolăci la picioarele 'Tofanei. 

Stăruia liniștea. loan cercă să închege vorba, dar nimeni nu se înghesui 
cu răspunsul. De Noţig trudea fără credință la un ascuţiş de jungher, 
logofătul rezemat de un trunchi trăgea adumbrit din lulea. În ochii Tofanei 
clipocea amarul. 

De ce muriseră viersul moţului, veselia de prunc a lui Singuru, focul 
îmbelșugat și împunsătura plină de tâlc a lui Machidon? De ce oare râsul a 
pierit din ochii logofătului, iar buzele nobilului de Noţig întind lamă de 
hanger? Până și în umbletul lui Simion stăruia tristețea, coada hamică 
ostenise, zăcea zdreanţă în țarină. 

Radu Andronic şi slujitorul nu suflaseră o vorbă despre iscoada 
strecurată printre ei şi totuși vântul cel rece al dihoniei stăpânea ceata. Se 
măsurau cu ochii străini, tresăreau la răsuflarea adâncă a pădurii. Slujitorul 
apăsat de griji îşi foia privirea de la unul la celălalt. Simţea primejdia 
împungându-i ceafa, ochi de iscoadă bine tupilaţi în beznă dându-le 


târcoale... Cine să fie cumașul? A treia oară îi lua la rând. Pe Noţig l-au 
scăpat din temniță, mai păstrează încă semnul caznelor cumplite. Pentru 
loan Singuru puseseră chezăşie boier Miclăuş și maramureșenii; moţul, 
plăvan la trup, dar şiştav la minte, iese din socoteală... Asemenea isprăvi cer 
judecată ageră, nu să-ţi rostesc una de Sfântă Mărie şi s-o pricepi la 
Bobotează. Jupâniţa? îi drept, îşi ţine în taină mare rostul și neamul, dar o 
iscoadă bună fuge de lucrul deșanţ, arată că le săvârşeşte pe toate la lumina 
soarelui, opinteșşte în orice mărunţiș să facă încredințare. 

Liniştea, ciotcă de prepuieli, stăruia îndărătnică. Din inima pădurii ţâșni 
urlet lung de fiară. 

Răbdarea lui Machidon luă foc. Sări în picioare şi din doi paşi se 
alătură logofătului. Radu Andronic îl cercetă iute și prinse a zâmbi. 

— Frumoasă noapte... 

— Nu mă fierbe, logofete! Domnia ta ştii cine-i Iuda! 

— Ştiu. 

— Era o vreme când între noi nu încăpeau taine. 

Radu Andronic îşi aminti clipa când poftise să afle de la Machidon 
taina jupâniţei. Slujitorul îi poftorea vorbele... 

— De vrei să dovedeşti înțelepciune, nu mă cerceta, căci vestea îţi va 
înnegri amarnic cugetul. 

— Grăieşte, logofete! 

— Cum ţi-e voia, oftă Radu Andronic, eu unul am vrut să te scutesc de 
necaz... 

Mai trase de două ori din lulea, ţinându-și slujitorul într-o ciubotă, apoi 
urmă cu zăbavă mare între vorbe. 

— Află, împărate, că în drumurile sale, părintele tău, cinstitul gospodar 
Anton Machidon, a întâmpinat acum vreo douăzeci de ani muiere tare 
chipeşă. 

— Taica n-a păşit mai departe de al doilea sat. 

— Tot drum se cheamă şi acela. Din această întâmpinare s-a întâmplat 
un prunc... Iar pruncul, îi lesne de înțeles, având stirpe în Chipriana, s-a 
nălţat isteţ din cale-afară. Fiind atâta de isteț și cu chimirul ușurel, s-a dat în 
slujba nemților. Iscoada deci, împărate, ţi-e frate, ori poate soră, căci 
aceasta nu mai am dezlegarea să ţi-o deslușesc. 'Ţi-o istorisi mărunţișurile 


alde văru-tău Săculete, carele pe toate le ştie. 
* 


Steagurile pașalăcului înălțate pe zidurile Timişoarei înnodară inimile 
cetaşilor. Șaisprezece ani mai târziu ele aveau să fie înlocuite cu flamurile 
prinţului Eugen de Savoia, fără ca nimeni s-o prepuiască însă în acea zi. 

Îndată ce trecură poarta închinată răsăritului, Castelul Huniazilor se 
înfățișă privirii păstrând ceva din măreţia vechilor cneji români aflaţi la 
stirpea familiei: Voicu și fraţii săi, Iancu şi Matei Corvin, craiul Ungariei. 
Zidurile, întocmite la vărsarea veacului XIV, căutau trufaşe la celălalt castel 
ce se înălța în cinstea pașei. 

Printre vechile case ale târgoveţilor ridicau capul hudubăile iscate din 
porunca stăpânitorilor, fără podoabă, azvârlite până în vileagul uliței. 
Pieţele, atât de dragi burgurilor evropene, căzuseră una câte una sub 
călcătura temeliilor noi, lipsite de orânduială. Coranul îngăduia supușilor 
săi case înalte de trei caturi, iar pentru ghiauri, ceva mai mărunţele. 

Radu Andronic, umblat prin împărăţia turcului, desluşea lui Noţig, în 
şoaptă, semnele statormnicite de păgâni. Coșmeliile stăpâniţilor se cereau 
întocmite din lemn, căci piatra era hărăzită moscheelor, și vopsite cu negru 
spre înțelegerea drept-credincioșilor. Lângă hudubăile turcești se aflau lipite 
sarnidihii, poloboace veşnic pline cu apă. Mahomedanii temeau focul și 
slinul deopotrivă. În coasta caselor mai arătoase, înălțau capetele flori de 
toate seminţiile și cu deosebire laleaua îndrăgită de profet. 

Înaintau către chearban-serai, locul statornicit de paşă pentru caravane, 
cu moartea în suflet. 

Rămaseră în bătaia soarelui și a ochilor neguroșşi ai ienicerilor înșirați 
roată împrejurul carelor. Radu Andronic cerceta printre gene făptura 
muftiului, tolănit în rădvan. După litera Coranului doar sfinția sa şi 
serascherul se puteau urni pe patru roţi. Același Coran însă statornicea doi 
cai, chingi, în loc de arcuri truda urcuşului și a coborâșului slobode de 
scăriță. lar caleaşca muftiului număra patru armăsari, îngăduiți numai 
sultanului, belșug de odoare și născociri nemţești la osii pentru a alunga 
hurducăturile. 

Și mai avea dumnealui dinți de aur şi nu de argint cum povăţuia 
Mohamed, tertelul din mătase cuvenit brâului sărea de patru degete, roșul și 
galbenul oprite drept-credincioșilor i se deslușeau limpede prin bodroanţe. 
Purta belşug de osânză și căutătura șarpelui de munte. 

„Păstorul paginilor e în slujba necuratului”, își zise Radu Andronic. 

Paşa fiind chemat peste noapte de Alah, rânduiala cetăţii se afla, până 
una-alta, sub porunca muftiului. Pungile cu galbeni înșirate de logofăt 


peşcheş nu avură darul să-i alunge prepuielile. Ochi de viperă sfredeleau 
doagele poloboacelor. 

— Desfăceţi-le! 

Cetaşii încremeniră. Degetele strângeau plăselele jungherelor așteptând 
semnul logofătului. Ilie Machidon numără dintr-o privire peste 200 de 
șalvaragii, purtători de arme. Își făcu seninul crucii cu limba şi apucă 
zdravăn capătul ciomagului. 

Zvon harnic de copite răsuci capul lui Radu Andronic. Un călăreț zbura 
pe vileagul uliţei stârnind colbul şi olecăitul târgoveţilor rămași în priveală. 

— Boier Costache Andronic! suflă gâfâit slujitorul. 

Nu-șşi credea ochilor. Bătrânul, supus veşnic vorbei şi prişniţelor 
jupânesei Irina, sărise buiac din șa la picioarele muftiului. 

— Porunca prealuminatului sultan Mustafa, umbra lui Alah pe pământ: 
sloboziţi carele. 

Logofătul cerceta cu ochii subţiaţi de râs pergamentul născocit de 
slujbaşii (Cancelariei Negre. Slova şi sigiliul sultanului dovedeau 
îndemânarea fără cusur a diecilor domnești, deprinși cu asemenea ticluiri. 

— Stolnicul a prepuit dară întâlnirea cu șalvaragiii, spuse logofătul. 

Boierul cel bătrân îşi îndestulă găvanul ciubucului fără să-l privească. 

— Asta îi e slujba. 

— Şi dumneata?! Nu știam că nesocoteşti poveţele jupânesei Irina. 

— M-aş bucura să fie aceasta singura ispravă despre care n-ai ştiinţă, 
băiete. 

Băteau drum aspru, născocit în stâncă, către Cetatea Hunedoarei, în 
urmă, trudeau carele şi cetaşii. Radu Andronic cerceta cu zâmbet bun 
făptura bătrânului. 

— Cine ţi-a ştiricit că suntem în strâmtoare și când? Din târgul 
Bucureştilor până la pașalăcul Timişoarei e cale însemnată. Să cred oare... 

— Crede! rosti liniştit Costache Andronic. M-am aflat tot timpul pe 
urmele voastre. Iar între urmele voastre și ale mele s-a așternut alt rând de 
urme, mult mai numeroase. 

— Oamenii lui Neurautter... 

— Le-ai desluşit paşii? 

— Nu, dar chibzuiam că departe nu pot fi de vreme ce iscoada lor 
călărea alături de mine. 

Chipul bătrânului dobândi lumina surâsului. Îi puse mâna pe umăr. 


— Mă temeam că înoţi, prunc nevinovat, în apele acelor ochi albaștri, 
ispititori peste măsură... 

Logofătul îşi coborî privirea. Bătrânul pufăi o vreme mulțumit din 
lulea, scrutând depărtările. Pădurea trăgea seara de poale, răsufla abur 
fumuriu. 

— Ştii cine e? întrebă într-un târziu Costache Andronic. 

— Știu, tată. 

Tăifăsuiră o vreme grijind ca vântul cel sturlubatic să nu le poarte 
vorbele la urechi vrăjmașe, apoi boier Costache strânse mâinile feciorului. 

— Am sub poruncă trei sute de ascuţișuri, alese dintre românii 
transilvăneni credincioși pământului. Dacă vicleşugul nu dă roade, leapădă- 
mi semn. 

— Nădăjduiesc să înlătur vărsarea de sânge, tată. 

— Şi eu. Nu îndrăgesc asemenea isprăvi. Tuşi cu tâlc dregându-și 
glasul: Şi mai puţin îmi plac inimile însângerate. 

Împunse bidiviul cu pintenii şi pieri pe cărăruie tainică de munte. 

Călăreau umbre tăcute, departe unul de celălalt. Dihonia alungase 
prieteșugul, zâmbetul și lumina din priviri, căutătura slujitorului le înfigea 
piroane înroșite în ceafă. 

După ce hotărî locul de popas pentru noapte, Radu Andronic se 
îndepărtă spre a cerceta împrejurimile. 

Se aflau în apropierea Măgurii, sat românesc ițit între două gorgane, cu 
coamă bogată de ulmi şi stejari. Un pârâu firav chenăruia aşezarea. 
Chibzuielile logofătului cam cârteau pentru asemenea popasuri, căci 
stârneau primejdie, vrăjmașul putând lesne reteza orice cale de scăpare. 

Simion se anină de poala boierului, apoi, curmând o scurtă șovăială, și 
dumnealui, nobilul Noţig. Logofătul nu-l luă în seamă. Abia când îi ajunse 
lângă umăr, spuse încet, fără să se întoarcă: 

— Te-ai hotărât? Toată ziua mi-ai pândit paşii. Mă înșel? 

— Nu te înşeli, logofete, răspunse cu același glas scăzut de Noţig. Am a 
schimba câteva vorbe numai cu domnia ta. 

Boierul îl căută în luminile ochilor. Desluşi înlăuntrul lor hotărâre 
amară. 

— Ce fel de vorbe? 

— Drepte, Andronic, izvorâte din inimă și fără picuriş de viclenie. De 
paisprezece ceasuri trudesc să le curăț de minciună. 


— Vorbe drepte... Mă bucur. Poate-ţi vei da atunci osteneală să-mi spui 
şi ce hram purtai înainte de a te tocmi iscoadă. 

Pasul nobilului înţepeni. Șopti, gâtuit de mirare: 

— Ai priceput dară... 

— Că nu eşti Gavril de Noţig? Destul de curând după slobozirea din 
temniţă. 

— Misionarul a avut dreptate... 

— Nu ştiu cine a chibzuit tărăşenia, Neurautter, contele franțuz ori 
domnia ta, dar sunt încredinţat că dibăcia nu v-a prisosit. Cea dintâi 
neghiobie aţi săvârșit-o la temniţa din turnul Sfatului. Străjile luptau fără 
credinţă, au grijit să nu ne aducă stricăciuni, trudind în schimb vârtos asupra 
lui Miclăuș cel tânăr. Patru ascuţișuri i-au cercetat pieptul, pentru că 
scutierul era singurul dintre noi care cunoștea chipul nobilului Noţig. 

Sângele fugise din obrazul iscoadei, dar asculta cu linişte şi — i se păru 
ciudat boierului — fără necazul neizbândei. 

— N-aveam altă cale, logofete. 

— Nu vreau să te înjosesc, dar teamă mi-e că altceva v-a lipsit... Când 
ţi-ai smuls cămaşa, la poalele Tâmpei, cu greu mi-am stăpânit zâmbetul... 

— În lipsa lui Miclăuș, urmele caznelor trebuiau să-ţi aducă dovada că 
eu sunt Noţig. Pentru asta m-au însemnat. 

— Însemnat, râse Radu Andronic, dar nevătămat! Urme de bici, dar nu 
de cleşte şi foc, crestături uşoare de jungher, nu unghii smulse și nici oase 
fărâmate. Să-ţi istorisesc eu cât de pricepuţi sunt nemții în biruirea buzelor 
cetluite? Doar gâzii osmanlâilor de la Şapte Turnuri le pot ţine pereche... 
Lipsa de iscusinţă ţi-a fost tovarăş de nădejde la drum. Unde se afla oare loc 
de popas mai bun pentru ceată decât la moşiile nobilului Noţig? Pe acestea 
însă domnia ta le-a ocolit mereu, cu îndărătnicie, cârtind ba asupra 
oamenilor, ba asupra drumului. Acolo unde Noţig era bine ştiut, te-au vestit 
prietenii nemți, spre a te răzleţi de ceată. Treabă nemţească, după tipic: două 
ferestre de bordei sărman mai luminate decât palatul Brâncoveanului, a treia 
oarbă, două ţipete de uliu statornicit în luncă, al treilea gâtuit, două muieri 
milostive... 

Logofătul se opri, râzând încetişor. Rezemă un ulm, scoase luleaua, o 
îndesă fără grabă cu tutun, apoi scapără amnarul. Simion prinse a lătra fără 
pricină. Neluat în seamă, se așeză lângă ciubotele boierului. 

— Mi-ai descurcat bine pânzele, logofete, vorbi iscoada. Pentru gândul 
vrăjmaș, cer iertăciune. 


— Te-am iertat de mult. Dacă erai român, fapta domniei tale altfel se 
chema și alta îţi era răsplata. 

Sprâncenele iscoadei ridicară mare semn de mirare. 

— Aceasta cum ai mai deslușit-o oare? Vă cunosc bine deprinderile, 
graiul nu mă trădează. 

— Nu, căci l-ai deprins de mititel, prepuiesc, trăind prin aceste locuri. 
Te-ai dovedit în noaptea când a prins-o junghiul pe jupâniţă. La lumină de 
fulger te-am văzut închinând cruce, nu cu degetele îmbinate, ci cu palma 
deschisă precum papistaşii. Or, o ştiu şi pruncii că nobilul român Gavril de 
Noţig nu s-a rupt de credinţa strămoşească. 

— Ochiul ţi-i ager, logofete, râse cu mulțumire iscoada. 

Radu Andronic îl cercetă lung. 

— Să fie prilej de bucurie pentru domnia ta? 

— O să afli. Încerc să-ţi descâlcesc gândul. Mi-ai citit rosturile de la 
primii paşi. Pentru ce m-ai îngăduit atunci în ceată? 

— De ce te-aş fi alungat? Totdeauna e cu folos să știi ce cărări bate 
vrăjmașul. Şi mai lesne îl ghiceşti pândindu-l de la jumătate de pas. Și apoi, 
câtă vreme te aflai printre noi, ceata şi carele erau scutite de primejdie. 
Ostaşii misionarului ne-au ţinut umbra fără hodină, poterele ne-au curățat 
drumul. Chibzuiesc că n-or să ne tulbure încă o bucată de vreme. 

— Până la Hunedoara, logofete. Sub poalele cetății te aşteaptă 
Neurautter cu două mii de nemți. 

Radu Andronic tresări. Cunoştea vorba petrecută prin colbul minciunii, 
glasul prefăcut. Iar glasul şi vorba iscoadei aveau altă plămadă. Îi căută 
ochii. Îl priveau fățiș, cu zâmbet neticluit. 

— Socoteşti dacă se cade sau nu să-mi faci încredințare. 

Boierul clătină capul. 

— La altceva socotesc, omule. Pentru ce de astă dată mi-ai mărturisit 
adevărul? 

— Încă n-ai priceput? Nu ştiam că m-ai ghicit şi-am venit întins să-ţi 
răsuflu taina. 

— De ce? 

Iscoada rămase neclintită în bătaia lunii. Umbrele nopţii trudeau fără 
spor să-i alunge bucuria de pe chip. 

— Cu mine s-a petrecut un lucru de mirare. 

Tăcu dintr-o dată. Radu Andronic îi întinse punga cu tutun, își saturară 
lulelele, fumară o vreme fără să se privească. 


— Ce lucru de mirare s-a petrecut cu domnia ta? întrebă într-un târziu 
logofătul. 

Râsul amar, râsul ceasului când ştii că baba cu coasa îţi dă târcoale şi 
priveşti în urmă la anii care s-au petrecut, stăpânea ochii și buzele 
lefegiului. 

— Slujesc aurului de-o viață. De-o viaţă trăiesc din vânzare, jur strâmb, 
ochii mei s-au deprins să citească numai dedesubturile, urechile să audă 
doar șoaptele de taină. Atât! A venit apoi o zi când ochii mei au văzut cu 
mirare că pe lume cresc flori cu belşug de frumuseţe, că luna blestemată de 
iscoade veghează cu blândeţe căpătâiul osteniţilor. Urechile mele au auzit 
dintâia oară viersul privighetorii şi susurul izvorului... Domniile voastre m- 
aţi învăţat să le văd şi să le aud. O viață am prepuit în fiece făptură 
vrăjmașul. Singura, Machidon şi moţul m-au deprins cu căldura 
prieteșugului, jupâniţa... Îşi muşcă buzele. 

— Urmează, șopti Radu Andronic. 

— M-am lăsat ispitit de prietenia voastră, logofete, și mi-e peste putinţă 
să vă plătesc cu strâmbătate. N-o pot vinde pe jupâniţa, pe domnia ta, pe 
Drăgan, pe Singuru ori pe Machidon. Nici măcar pe câinele ăsta. 

Glasul udat de rouă se pierdu în şoaptă nedeslușită: 

— Nu mă crezi! 

Radu Andronic îi prinse braţul: 

— Te cred, omule. 

— Atunci îngăduie-mi să părăsesc ceata. 

— Eşti slobod. 

Iscoada se codi. Spuse în cele din urmă: 

— Nu istorisi, rogu-te, cetaşilor nelegiuirea mea. Şi mai cu seamă... mai 
cu seamă jupâniţei Tofana. 

— Îţi voi împlini ruga. Chiar dacă gândul ţi-a fost potrivnic venind 
către noi, el s-a îndreptat cu folos. Voi mai adăugi că nu te socot vrăjmaș, ci 
prieten. 

Iscoada frământa luleaua în palmă cu tulburare. 

— Mă bucur mult că am avut prilejul să te întâlnesc, logofete. Oameni 
pe măsura domniei tale sunt rari. 

— Pleci fără să-ţi fi împlinit slujba? 

— Voi încerca să-mi rătăcesc urma prin republicile italiene. 

— Nu, Hultanule! 

Iscoada făcu ochii mari. 


— Ştii cum mi se spune?! 

— Tata ştia. Chibzuiesc că Neurautter ţi-a lepădat anume poruncă 
pentru ziua când aş fi ghicit ce hram porți. 

— Adevărat! În acea zi, trebuia să îndes pulbere sub pântecele carelor şi 
să-i dau foc. 

— Fă-o! 

Hultanul îl cercetă neîncrezător. 

— Domnia ta mă împingi la asemenea faptă, logofete?! 

Radu Andronic surâse. 

— Carele sunt colb viclean în priveala nemților. Încărcătura cea 
adevărată o mână tata spre hotarele Valahiei. Drum bun, prietene! Mi-ar 
plăcea să ne mai întâmpinăm vreodată. 

Logofătul rămase rezemat de ulm, privindu-l cum se îndepărtează. 
După câţiva paşi iscoada întoarse capul: 

— Să nu afle Tofana! Mi-ai făgăduit... Bun-rămas, logofete! 

Radu Andronic făcu cale întoarsă spre tabără, după ce bubuitul prelung 
zgudui văzduhul. Iscoada își isprăvise lucrarea și pentru izbândă avea să 
Leopold. 

Gândul îl înveselea pe logofăt. Spre a aţâţa vrednicia supușilor săi, 
împăratul se deprinsese a-i răsplăti cu herburi ce le înălța numele, flamură, 
peste veacuri. Nicicând cancelaria imperială nu iscase atâţia conți și baroni, 
stârnind disprețul Sigmaringenilor, Hoffensteinilor și altora pe potrivă, cu 
sângele şi nasul subţiat de agoniseala străbunilor. Peste o sută-două de ani, 
urmașii iscoadei aveau să se semețească cu fapta răsbunicului, ce-l 
îndatorase pe însuși Leopold prin slujbă prea iscusită şi credincioasă. Așa se 
scriu letopiseţele... 

Ceata fierbea. Din care şi încărcătură rămăsese doar o mână de hârburi. 
Zărindu-l singur pe Radu Andronic, pricepură că Noţig pierise. Zâmbetul 
logofătului îi domoli, stârnindu-le însă nedumerire mare. 

— Nobilul Gavril de Noţig, rosti liniștit boierul, a fost silit să 
părăsească ceata fără a-și lua rămas-bun. Gânduri de sănătate și prietenie 
îndreaptă către toți prin glasul meu. 

Ochii albaștri ai Tofanei îl aţintiră lung. Ioan Singuru, deprins de mititel 
să-şi astâmpere nedumerirea, îşi stăpânea greu năvala vorbelor. Slujitorul 
întrebă apăsat: 

— El a pus pulbere carelor, logofete? 


— Nobilul Gavril de Noţig nu putea săvârşi asemenea ispravă, 
Machidoane! Cinsteşte-i, rogu-te, numele așa cum se cuvine. Adăugă 
răspicat: Eu le-am pricinuit sfârşitul. 

— Fapta se cere desluşită, mârâi moțţul. 

Privirea ţăranului sfredelea chipul lui Radu Andronic, zâmbetul cel 
strâmb îi sucise gura şi boierul înțelese că nu i-a făcut încredințare. 

— Încărcătura carelor, spuse, e mincinoasă. 

Jupâniţa, Drăgan și Singuru întrebară într-un glas: 

— Cum?!? 

— Dovezile cele adevărate, urmă logofătul, se află de două zile în grija 
boierului Costache Andronic. Văzând carele sfărâmate, iscoadele care au 
asudat vârtos să nu ne scape din ochi tot drumul vor prepui că truda noastră 
a fost zadarnică şi nu vor mai avea temei să ne ţină umbra. 

— Nouă de ce nu ne-ai spus-o, logofete? Oare nobilul Noţig se bucura 
singur de încrederea domniei tale? 

În glasul Tofanei se desluşea nemulțumire și mustrare. Ioan Singuru 
şopti adumbrit: 

— După ce boier Costache ne-a slobozit din vămile turcului, am dormit 
neîntorşi paisprezece ceasuri. În vremea aceasta, chibzuiesc, s-a înfăptuit 
schimbul poloboacelor. Râse cu amărăciune: Nădăjduiam mai mult... 

— N-am vrut să aduc nimănui ocară, spuse blând logofătul. Slujba pe 
care mi-a încredințat-o Măria Sa Vodă Constantin e de prea mare 
însemnătate, rodul trudei noastre de prea mare preţ ca să nu-i fi adus toate 
ocrotirile. Nu de vânzarea cetaşilor mi-a fost teamă, ci de caznele gâzilor 
imperiali. Când însă nu cunoşti taina, n-o poţi răsufla nici lui Dumnezeu 
Tatăl. 

— Așa-i, făcu moţul și umerii până atunci adunaţi parcă se deznodară. 

loan Singuru își cercetă la flacără sticlele, alungă o gâzuliță, apoi le 
puse din nou la ochi. 

— Judecata-i fără cusur. Ce spui, Machidoane? 

— Ferice de slujitorul care are asemenea stăpân! 

Radu Andronic îl fulgeră cu privirea. Ochii ţăranului cârteau. 

Slujitorul își trase mindirul mai aproape. Se auzea răsuflarea grea a 
moţului; din loan, ca de obicei, nu zărea decât o movilă de bodroanţe. 
Tofana surâdea somnului la rădăcina unui ulm. Dihonia furișată printre 
cetași pierise nălucă. 


Radu Andronic, rezemat într-un cot, chibzuia că era ultima noapte pe 
care o petreceau împreună. Un cârcel îi da târcoale inimii. Ce dram avea să 
aleagă jupâniţa?... 

— Văra-meu Mătăcină... începu Machidon. 

— Mulţi veri ai, împărate, oftă logofătul, și toți năpârlesc de prea multă 
înţelepciune. 

— Cum îți spuneam, frate Simioane, urmă slujitorul mângâind creştetul 
câinelui, văru-meu Mătăcină socotește mai bună o minciună iscusită decât 
un adevăr prost. Gura stăpânului nostru, fără pereche în cinste, n-a rostit 
însă vorbă strâmbă, geaba stai bubă! Numele lui Gavril de Noţig pe bună 
dreptate se cere prețuit, căci nu el s-a aflat printre cetaşi, ci anume iscoadă... 
Pofteşti să ştii de ce l-a lăsat slobod? Prea multe ceri unui plugar prost ca 
mine... 

Radu Andronic îi căută ochii. 

— Ascultă, Machidoane, veşnic te tângui că ai mintea strâmtă, deși 
pricepi lesne. Făleşte-te, rogu-te, cu bogăţia ei măcar o dată. 

Slujitorul rămase de vorbă cu câinele. 

— Ochii jupâniţelor au împins purtătorii de nădragi la multă 
strâmbătate, Simioane, fiule. Ce zici?... Aha! Adică ochii jupâniţei Tofana 
să fi şters din cugetul iscoadei gândul cel rău? Bre, bre, dar ştiu încaltea că 
nu porţi capul cela degeaba pe umeri. 

— Şi el e din Chipriana, suspină logofătul. 

* 

Semnul străjerilor Măriei Sale Vodă Brâncoveanu se putea desluși 
numai de pe anume stâncă aflată cu un cap deasupra celorlalte. Drumul era 
anevoios, căci prăpastia îl îmbrăţișa din trei părţi. Logofătul izbuti să ajungă 
în vârf și se lăsă într-o rână stâlpind depărtările cu privirea. 

Filip D"Antin socoti că a risipit patra ceasuri de când pândea spatele 
boierului valah. Văzând că în cele din urmă s-a desprins de ceată, răsuflă 
adânc. Poteca urmată de Andronic era slobodă ochiului, putea fi zărit 
oricând de moţ sau loan Singuru, aşa că alese drum pieptiș, născocit de ape 
la marginea hăului. 

Înainta cu trudă mare, căci la fiece pas îl pândea moartea. Gândul că va 
reteza curând zilele logofătului îi sporea vlaga. Prinse jungherul între dinţi, 
după năravul dobândit de la lotrii mărilor şi se cațără pisică. 

Fumul vestitor se înălța subţiratic peste creste. Radu Andronic hotărî să 
coboare, dar în aceeaşi clipă un țipăt înăbuşit îi întoarse privirea. 


La un stânjen în spate, franțuzul cel chior spânzura în mâini deasupra 
prăpastiei. 

— D’ Antin! 

Spaimele morții se grămădiseră în ochiul teafăr al contelui. Căuta 
zadarnic să găsească reazem picioarelor. Degetele înfipte într-un ciot de 
stâncă i se albiseră, dădeau semne de slăbiciune. 

Inima logofătului se chirci. Îşi desprinse cingătoarea şi îi întinse 
capătul. 

— Anină-te! 

O clipă, Filip D’ Antin fu ispitit să-l apuce, apoi clătină hotărât din cap. 

— Nu, logofete! M-ai umilit destul! În târgul Bucureştilor... La 
Veneţia... Pont Neuf... Prea destul! 

Gâfâia, vorbele i se strecurau anevoie printre dinţi. 

— Moșnegii voştri au dreptate: pe vânzători nu-i rabdă pământul... 

Degetele se prelinseră pe stâncă. Fără țipăt, Filip D'Antin, conte de 
Saint-Lô, se nărui în prăpastie. 

* 

Dacă ţineai drumul cel străjuit de plopi și o luai apoi pe mâna stângă 
lăsând în urmă fântâna Leurdeanului, te întâmpina cărare bolovănită care te 
mâna cu dinadinsul către porţile răsărite ale hanului. Acel han se numea 
Ciula, avea ocniţe titirite în muchia zidurilor, chilii pentru popasuri mai 
îndelungate, ogradă încăpătoare unde slujitori, muşterii, care şi dobitoace 
răsuflau în voie, dar mai cu seamă avea vin dulce, untdelemniu, de la 
Drăgăşani, căci rătezul se afla la o singură poştă de hotar. 

Hangiul, un unchiaș la vreo șaizeci de toamne stăpânite de zloată, iute 
titirez, cu obraji șofranii, țăcălie albă şi cercel de aur la ureche, ştirici 
cetașşilor că încă din veac îndepărtat obrazele alese au adus laudă pentru 
bucatele şi vinarsul Ciutei: Vodă Mihai Viteazul, apoi drumeţul cel fără de 
hodină din îndepărtatul Aram, Paul de Alep, Domnița Ruxandra a 
Moldovei, cavalerii nemți și însuși contele franţuz Jean-Louis D"Alencon... 
Cum, cinstiții oaspeţi n-au auzit de domnul D”Alencon? 

Unchiașul se prăpădea de mirare. Porunca logofătului i-o alungă pe 
dată, gonindu-l către cuhnii. 

— D'Alencon, Mihai Viteazul și chiar merovingianul Vercingetorix! 
râse Radu Andronic. Acum douăzeci de ani locul era curat ca-n palmă. 
Întâia oară l-am crezut şi eu, nu-mi venea să pășesc pragul de prea multă 
cinste. 


Doar Ilie Machidon făcu haz de viclenia ghiujului. Ochii îi scăpărau 
bucurie mare, căci gândurile slujitorului trecuseră de mult hotarul 
Transilvaniei. O poştă înseamnă mai puţin decât oleacă, vasăzică te puteai 
socoti în Valahia. În două zile, cel mult trei, gonind vânteş, avea să se 
închine de bun găsit troiţei din creștetul Chiprianei... 

Radu Andronic, deslușindu-i socotinţele, zâmbea domol. Căuta mereu 
spre chipul 'Tofanei cercând să-i ghicească hotărârea. Jupâniţa purtă cupa de 
vinars la buze privind pe fereastra hanului. Soarele dimineţii se strecura 
snop de aur prin ocniţe, reteza umbrele. 

loan Singuru îndesa cupele voind să alunge rouă din colțul ochilor. 
Uitase beteșugul grumajilor, lepădase marama și gâtul îi răsărea lujer firav 
dintre umerii dulamei. 

Popasul acesta hotărât de cetași înainte de a se împrăștia puf de păpădie 
în bătaia vântului îl muncea din cale-afară. Peste un ceas-două, n-avea să 
mai rămână nimic din tovărăşia lor. Ridică ochii spre obrajii arămii ai 
Tofanei. Nu cu el va pleca jupâniţa, nu încăpeau prepuieli, nici măcar nu se 
căznise să tragă nădejde. Îl va însoți pesemne pe logofăt... Tofana trudise să 
amuţească şoapta inimii, dar acum, taina nu-și mai avea rostul. 

„Îmbinată pereche”, gândi cu suspin Singuru. 

— Tu încotro te îndrepţi, Ioane? întrebă jupâniţa. 

Feciorul părintelui Ștefan păru trezit din somn. Clipi mărunt și răspunse 
iute, cu bătaie de inimă: 

— Acasă la Sânzieni. 

— Îmbrăţișează-i pe părinte şi pe maica preoteasă, spuse Tofana 
zâmbind cu dulceaţă. Într-o zi, tot găsesc vreme să mă reped până la 
domniile lor. 

Logofătul îi îndreptă privire apăsată, dar nu spuse nimic. Intrase 
hangiul urmat de slujitori cu tipsii și talere. Îşi freca mâinile împărțind 
porunci, așteptă până se vârfuiră blidele și le ură pântece bun, pe potriva 
poftei și a merindelor. 

Singuru cătă cu silă la cărnăria dreasă cu hașmă și zeamă de usturoi. 
Nodul din gât îl împiedica să ia înghiţitură. De-acum, ştia ce drum avea să 
urmeze. Va opri câteva zile la bătrâni, apoi îşi va rătăci umbra în republicile 
italieneşti. Toscana, poate Florintia cea plină de soare, până s-o milostivi 
Dumnezeu și i-o îngădui uitare blândă... 

Moțul luă de două ori, apoi întinse talerul: 

— Aşa... 


Machidon îl măsură dintr-o parte. Drăgan pleftori amar: 

— Aşa... Apoi, păru să se mire: Acasă dară... 

Vorbele lipsite de credinţă desluşeau drum colbuit ce nu ducea nicăieri. 

— Vino cu noi, îl îmbie Radu Andronic. 

— Nu mi-s deprins să fiu slugă. 

— Ţi-om găsi alt rost, surâse boierul. Poate vreo neguțătorie. 

— Nici la cifrărie nu mă înghesui... Roşi sfeclă de atâtea cuvinte rostite 
lanţ și adăugă: Mulţumesc de gând bun, logofete. 

Simion căta în ochii jupâniţei. Mâncase pe săturate, iar acum, fără a 
desluși pricina, îl cerca nevoie aprigă de plâns. Scheuna moale, grijind cu 
spaimă să nu fie alungat în ogradă. De-afară venea zvon hamic de slugi, 
nechezat de cai, un cocoș trândav trâmbiță prânzul cel mic mult lăsat în 
urmă, stricând rânduiala ceasurilor. Tăcerea aşternuse pânză albă în cămară. 

— Aşadară... mormăi moţul. 

— Mda, făcu feciorul părintelui Ștefan. 

Liniştea căznită îi ajunse repede din urmă. Machidon, singur în bucuria 
lui, opintea să ţeasă voroavă. 

— Trag nădejde că de vă veţi afla prin preajma Chiprianei n-o să-mi 
ocoliți ograda. 

Singuru dădu din cap fără a rosti vorbă, de teamă ca lacrimile să nu-i 
răzbească glasul. Logofătul îşi asculta tropotul inimii. Nu cuteza — nu 
cutezase nimeni — s-o întrebe pe jupâniță ce cărare avea să aleagă, dar 
socotea peste putinţă ca 'Tofana să plece, să piară nălucă la un nod de drum. 
Fata zâmbea şters, jucându-și între degetele dogorite de soare un lănţugel 
ce-i atârna la gât. Se înzdrăvenise, albastrul ochilor, scânteietor, părea din 
nou argint. 

— Ne-om mai întâmpina oare vreodată? Toţi? 

O lacrimă răzbi pe obrazul lui Singuru. Jupâniţă i-o culese cu colțul 
maramei, şoptind cu blândeţe: 

— Nu trebuie, Ioane... 

Frământau pocalele între degete, cercetând lung scândurile crâșmei. Ilie 
Machidon tuși dregându-și glasul. Chibzuise să înșire o păţanie cu miez, dar 
pricepu repede că s-ar potrivi ca nuca-n perete. 

— Eu, şopti moţul, eu... Eu zic să nu stricăm ceata. 

— Cum așa, Drăgane? întrebă tulburat Radu Andronic. 

— Aşa, bine! Să n-o fărâmăm... Dibuim o palmă de moșie... 

— În Chipriana-i loc berechet, surâse Machidon. 


— O palmă de moşie, spuse iar moţul privind crunt blidele. Mai apoi 
om vedea. 

Cercară toți să râdă. Aveau inimile muiate, ochii le luceau în anume fel. 

— Au fost zile neasemuite, spuse 'Tofana pe gânduri. Primeam înserarea 
cu părere de rău. Zilele bucuroase n-ar trebui să aibă somn... Risipesc 
ceasuri multe. 

Îşi muşcă buzele. În genele lungi, răsucite, sclipeau licurici. Căutătura 
înfrigurată a lui Radu Andronic îi ardea obrajii. 

— Până una-alta, se îndărătnici Drăgan, ne-om aciua pe vreo moşie de- 
a logofătului. 

Nu primi răspuns nici de astă dată. 

loan, istovit, aţintea bucatele sleite. Asemenea vorbe nu trebuie rostite. 
Sfâşie, intră unghii lungi în suflet. 

— Să ne urnim, şopti Tofana. 

Machidon se ridică primul. 

— Văru-meu Mirică are o vorbă: porneşte-te la drum înainte de a ţi se 
încurca umbra în picioare. 

Logofătul îi azvârli privire neagră. 

— Nu pleacă Chipriana de pe Milcov, Ilie. 

Slujitorul îi cercetă chipul întunecat și-i ceru din ochi iertăciune. 

Hangiul se uită lung în urma cetașilor. Suciţi oameni! Altora, vinul le 
bucura cugetele, le turna plumb în picioare. Apoi îşi văzu de treburi. 

Tofana griji să rămână în urmă cu Radu Andronic. 

— Eu plec, logofete. 

Hotărârea jupâniţei, deşi o temuse tot timpul, îi reteză răsuflarea, îngână 
anevoie: 

— Nu e cu putinţă! 

— Trebuie! 

— Tofana! 

— Rămas-bun! 

Jupâniţa ţinea strâns dârlogii, buzele lipsite de sânge îi tremurau a 
plâns. 

— Nu, Tofana! Nu! Spaima îneca glasul lui Radu Andronic. Dacă te-am 
necăjit, ori vorbele mi-au fost nechibzuite... 

Nu putu urma. Durerea i se aninase de inimă. Fata îi cercetă chipul 
smead, ochii negri plini de rugăciune. Își trecu degetele peste semnul de 
rană veche tipărit pe tâmpla logofătului. 


— Trebuie să plec. 

— De ce, Iofana? 

Buzele fetei păreau cetluite. Boierul îi prinse braţul: 

— Nu-mi reteza orice nădejde! Unde să te caut? Cine eşti? 

— Să nu mă cauţi, logofete. Sunt pricini... Pricini mai presus de 
tovărăşia noastră. Ajută-mă să-mi păstrez cugetul slobod! Îi astupă buzele 
cu palma înmănușată. Taci! Nu mă iscodi! Zilele petrecute alături de voi 
mi-au picurat lumină în suflet. N-o alunga! Ajută-mă să păstrez neîntinate 
în inimă icoanele voastre, într-o zi ai să afli adevărul... 

— Aştept acea zi. 

Jupâniţa clătină capul. 

— Atunci va fi târziu... 

— Tofana! 

Strigătul boierului biciui văzduhul. 

— lartă-mă! 

Prin păienjeniş de lacrimi, boierul o văzu luându-și bun-rămas de la 
cetași. Moțul îi prinse cu nespusă gingășie tivul straiului alb, de piele, și-l 
duse la buze. Ioan plângea în voie, fără fereală. 

Tofana dezmierdă capul lui Simion, apoi dădu pinteni armăsarului. Se 
opri în cotul drumului străjuit de plopi și întoarse capul către cetași. Flutură 
încă o dată mâna, apoi pieri. 

N-au mai întâlnit-o. Cine era, de ce bătea Evropa și pentru care pricină 
îşi ascundea obârşia, avea să rămână o taină pentru ei. 

Cetașii se răzlețiră în cele patru vânturi lăsate de Dumnezeu. loan apucă 
spre Sânzieni, Drăgan luă în piept miazănoaptea. Radu Andronic și 
slujitorul se răsuciră către hotar. 

Coada lui Simion rătăcea dâră lungă în colbul drumului. 


Inchinăciune 


Plouă cu lumină, cu blândeţe, cu răcoare suleagă. Vipia urcă 
moşnegește drumul Focșenilor, până la ceasurile zece nu-și arată colții. 
Cum s-ar zice, pot dară tâmplări oleacă ulucile cele noi la gardul grădiniţei. 
Se cere însănătoșit, căci prea s-au lipsit de obraz stârcuţele. Cârciumăresele 
lepădate la treptele pridvorului şi-au spălat pestelca în rouă, îmi zvârl 
căutături rușinoase, florile mărunte ţes scoarță oltenească... 

Irra! Ian cată, volbura s-a strecurat hoțeşte peste noapte, să-mi gâtuie 
dedițelele! Asta se cheamă că trebuie smulsă. Hm, am atâtea de făcut... 

Cerc toate vicleșugurile spre a nu mă rupe de domnia ta, frate 
cetitorule, acum, când însemnările părintelui Ilarie s-au mântuit. Călătorind 
împreună pe urmele slujitorilor Măriei Sale, noi doi am legat prieteșug 
trainic, căci inima mea cea hârbuită şi inimioara domniei tale s-au ghemuit 
arici la vreme de primejdie, după cum s-au bucurat deopotrivă la vreme de 
izbândă. 

lartă, rogu-te, vreascul ista de moșneag pentru vorba lui bolovănoasă, şi 
poartă-i un gând cumpătat. lar dacă se va întâmpla să te cerceteze aducerile- 
aminte, bate-mi la ușa chilioarei. Dacă n-ai să afli răspuns, se cheamă că mă 
găseşti în țintirimul din coasta Mănăstirii Domniței. 

Ploaia lăcrămează peste crucea de la căpătâiul părintelui Ilarie. 
Părintele Ilarie... 

„„„Era un plugar slobod, cu cugetul împrimăvărat. Năvala tătarilor din 
leat 1711 l-a aflat departe de ogradă. Când s-a întors, şi-a găsit nevasta şi 
pruncii trecuţi prin sulițele necredincioşilor. A luat drumul călugăriei 
socotind să-şi uite durerea și tot într-un ascuţiș tătărăsc şi-a aflat moartea, 
opt ani mai târziu. 

Iar acel plugar se numea Ilie Machidon. 


